
PIRMA DALIS 


PoniosViešpaties valia kiekvienas žmogus skambėjo skirtinga 
tonacija, ir Kasparas šias tonacijas girdėjo. Geriausiai tomis 
trumpomis akimirkomis, kai žmonės buvo netoliese ir nesi- 
saugojo, dar nežinodami, jog jis klausosi. Todėl ir dabar jis lau- 
kė prie lango. 

Buvo šalta. Kaip būna tik Danijoje, ir tik balandį. Kai žmo- 
nės, apsėsti pakilaus džiugesio dėl šviesos, išjungia centrinį 
šildymą, nuneša kailinius kailininkams, padeda į šalį ilgas apa- 
tines kelnes ir išeina į gatves. Ir tik tada, kai jau būna per vėlu, 
pastebi, kad termometras rodo nulį, oro drėgmė - 90, o šiaurės 
vėjas košia kiaurai drabužius ir odą, smelkiasi iki pat širdies ir 
pripildo ją sibiriško niūrumo. 

Gausi, pilka, šaltesnė už sniegą dulksna priminė pilką šilkinę 
uždangą. Iš jos išniro ilgas, juodas Volvo tamsintais langais. Iš 
automobilio išlipo vyras, moteris ir mergaitė. Iš pirmo žvilgs- 
nio atrodė, jog galima tikėtis sėkmės. 

Vyras buvo aukštas, stambus, pratęs gauti, ko nori, ir jei nepa- 


vyksta pasiekti savo, galintis norima linkme paveikti aplinkinius. 

Moters plaukai buvo balti kaip sniegynas, ji atrodė verta milijo- 
no ir ganėtinai sumani uždirbti jį savo jėgomis. Mergaitė vilkėjo 
brangiais drabužiais ir spinduliavo orumu. Trijulė buvo tarsi ne- 
priekaištingos prabangoje skendinčios šeimos paveikslėlis. 

Jiems pasiekus kiemo vidurį, Kasparas užčiuopė jų tonaciją. 
Tai buvo pati juodžiausia d-moll atmaina. Tokia, kokia skamba 
kūrinyje Tokata ir fuga d-moll. Didžiuliai pragaištingi muzikos 
stulpai. 

Ir tada jis atpažino mergaitę. Tą pačią akimirką stojo tyla. 

Ji truko neilgai, gal sekundę, gal dar trumpiau. Tačiau jai sto- 
jus dingo visa realybė. Kiemas, repeticijų maniežas, Dafio kon- 
tora, langas. Blogas oras. Balandžio mėnuo. Danija. Dabartis. 

Tyla baigėsi. Dingo, tarsi jos nė nebūtų buvę. 

Kasparas įsitvėrė durų staktos. Tam turi būti paprastas pa- 
aiškinimas. Jis tiesiog sublogavo. Patyrė sąmonės aptemimą. 
Trumpalaikį insultą. Neįmanoma dvi naktis iš eilės nuo dešim- 
tos vakaro iki aštuonių ryto praleisti prie kortų stalo ir nepatir- 
ti jokių padarinių. Arba tai buvo požeminis smūgis. Pirmieji — 
didieji - smūgiai buvo juntami net ir čia. 

Jis atsargiai pažvelgė sau už nugaros. Dafis sėdėjo prie ra- 
šomojo stalo taip, tarsi nieko nebūtų nutikę. Kiemo viduryje 
trijulė prieš vėją yrėsi pirmyn. Ne, nebuvo jokio požeminio 
smūgio. Tai turėjo būti kažkas kita. 

Talentas - tai gebėjimas atsirinkti. Kasparas turėjo sėkmingą 
dvidešimt penkerių metų patirtį sprendžiant, ko reikėtų atsisa- 
kyti. Užtektų tarti žodį, ir Dafis nieko nejįleistų. 

Kasparas atidarė duris ir ištiesė ranką. 

- Avanti ,- tarė. - Kasparas Kronė. Išties malonu susipažinti. 


* Pirmyn (it.). 

Tą akimirką, kai moteris paspaudė jam ranką, jųdviejų su 
mergaite akys susitiko. Ji vos vos, pastebimai tik juodviem, pa- 
purtė galvą. 


Jis palydėjo juos į treniruočių salę, jie sustojo ir apsidairė. Sau- 
lės akiniai slėpė bet kokią išraišką, tačiau jų skleidžiamas tonas 
išdavė įtampą. Jie tikėjosi didesnės ištaigos. Kažko panašaus į 
Didžiąją salę, kurioje repetuoja Karališkoji baleto trupė. Kažko 
panašaus į Amalienborgo rūmų priėmimo sales. Plienmedžio, 
pastelinių spalvų ir paauksuotų apkalų. 

— Ji vardu KlaraMarija, — ištarė moteris. - Ji nervinga. Įsi- 
tempusi. Jus mums rekomendavo Bispebjergo ligoninėje. Vai- 
kų psichiatrijos skyriuje. 

Meluojant net įgudusio melagio viduje pasigirsta aštrus 
džeržgesys. Ji taip pat nebuvo išimtis. Mergaitės žvilgsnis buvo 
nudelbtas į grindis. 

— Už vieną kartą imu dešimt tūkstančių kronų, - tarė jis. 

Pasakė tai, ieškodamas išeities taško padėčiai išsiaiškinti. 
Jiems paprieštaravus užsimegs dialogas, ir jis turės progą ge- 
riau į juos įsiklausyti. 

Jie neprieštaravo. Vyras išsitraukė piniginę. Ji išsiskleidė kaip 
akordeono dumplės. Tokias pinigines turėdavo arklių prekiau- 
tojai - Kasparas buvo matęs jas, kai dar vaidindavo turguose. Į 
tą, kurią matė dabar, būtų tilpęs nedidelis arklys, Felo ponis. Iš 
jos išslydo dešimt standžių, naujutėlaičių tūkstantinių. 

— Turiu jūsų paprašyti sumokėti iš karto už du kartus, - išta- 
rė Kasparas. - To reikalauja mano buhalteris. 

Dienos šviesą išvydo dar dešimt banknotų. 

Kasparas išsitraukė vieną iš savo senų vizitinių kortelių su 
reljefiniais įspaudais ir parkerį. 

— Kaip tik dabar esu laisvas, nes buvo atšauktas vienas susiti- 
kimas, - pasakė, - taigi galėčiau įsprausti šį seansą į savo darbo- 
tvarkę. Paprastai iš pradžių ištiriu raumenų tonusą ir nustatau 
kūno ritmą. Tai netrunka ilgiau nei dvidešimt minučių. 

— Kurią nors kitą artimiausią dieną, - atsakė moteris. 

Jis užrašė savo telefono numerį ant vizitinės kortelės. 

— Aš būsiu šalia, - tarė ji. 

Jis papurtė galvą. 

— Apgailestauju. Tik ne tada, kai su vaikais dirbama nuodug- 
niai. 

Juos supančioje erdvėje kažkas nutiko, temperatūra ir visi 
dažnio rodikliai nukrito, viskas sustingo. 

Kasparas užsimerkė. Kai vėl atsimerkė - po penkiolikos 
sekundžių, - banknotai tebegulėjo savo vietoje. Jis susirinko 
juos, kol dar nebuvo per vėlu. 

Jie apsisuko. Per kontorą pasuko laukan. Dafis išleido juos 
pro lauko duris. Neatsigręždami jie perėjo kiemą. Įsėdo į auto- 
mobilį. Šis pajudėjo ir dingo lietuje. 

Kasparas priglaudė kaktą prie šalto stiklo. Norėjo įsidėti par- 
kerį atgal, ten, kur šiltai gulėjo pinigai. Šie buvo dingę. 

Nuo rašomojo stalo pasigirdo garsas. Čežesys. Kaip maišant 
kortas visiškai naujam Pjažė žaidimui. Ant stalo priešais Dafį gu- 
lėjo nedidelė raudonmedžio spalvos naujų banknotų krūvelė. 

— Tavo dešiniojoje išorinėje kišenėje, - tarė valdytojas, - liko 
du šimtai kronų. Už juos galėsi nusiskusti. Ir pavalgyti karšto 
maisto. Ten taip pat rasi žinutę. 

Žinutė buvo palikta ant kortos, vynų dviakės. Ant jos nuga- 
rėlės jo paties parkeriu buvo užrašyta: „Kopenhagos universi- 
tetinė ligoninė. 52.03 korpusas. Teirautis Vivjenos. Dafis“ 

Tąnakt jis miegojo arklidėse. 

Jose buvo likę dvidešimt du gyvuliai - arkliai ir vienas kup- 
ranugaris, - dauguma jų seni arba niekam nebetinkami. Li- 
kusieji tebebuvo išsiųsti žiemos sezonui į Prancūzijos ir Pietų 
Vokietijos cirkus. 

Kasparas buvo pasiėmęs smuiką. Jis pasitiesė paklodę ir ant- 
klodę Roželės, pusiau berberų, pusiau arabų kilmės kumelės, 
aptvare. Ji liko čia, nes nepaklusdavo niekam kitam, išskyrus 
savo jojiką. Nepaklusdavo netgi jam. 

Kasparas ėmė griežti Bacho Partitą a-moll. Vienintelė lem- 
putė palubėje blausia auksine šviesa apšvietė suklususius gy- 
vulius. Martino Buberio knygoje jis skaitė, kad žmonės, už- 
mezgantys stiprų ryšį su gyvuliais, yra patys dvasingiausi. Tą 
patį jis skaitė ir Ekharto knygoje Dievo karalystė čia pat. Dievo 
reikia ieškoti gyvuliuose. Jis pagalvojo apie mergaitę. 

Kad gebėdamas pasiekti žmonių, ypač vaikų, garsų branduo- 
lį, gali užsidirbti, suvokė apie devyniolikos, tada savo jėgomis 
išgarsino savo vardą ir ėmė iš to pelnytis. Po poros metų jis per 
dieną privačiai priimdavo po dešimt mokinių, kaip kad Bachas 
Leipcige. 

Tūkstančiai vaikų. Spontaniškų, išlepintų, nepaprastai ga- 
bių, katastrofiškų vaikų. 

Ir galiausiai ši mergaitė. 

Jis įdėjo smuiką į dėklą ir paėmė jį į rankas taip, kaip maiti- 
nanti motina laiko savo vaiką. Tai buvo Gvarnerio, Kremonos 
meistro, darbas, paskutinis likęs iš gerų laikų. 

Kasparas sukalbėjo vakarinę maldą. Gyvulių artumas padėjo 
beveik visiškai atsikratyti baimės. Jis klausėsi nuovargio, vienu 
metu besitelkiančio iš visų pusių. Tą akimirką, kai jau buvo benu- 
statąs nuovargio tonaciją, šis susikristalizavo ir virto į miegą. 


Pabudo neįprastai anksti. Gyvuliai neramiai muistėsi. Lem- 
putė palubėje tebedegė, bet dabar, apyaušryje, jos šviesa buvo 
blausi. Kitoje užtvaro pusėje stovėjo kardinolas ir jo patarnau- 
tojai. Ilgais juodais paltais. 

— Miorkas, — ištarė vyresnysis, - Teisingumo ministerija. 
Galime jus pavėžėti? 


Pasijuto, tarsi grąžintas į Maskvą. Devintojo dešimtmečio pra- 
džioje tris žiemos sezonus jis praleido Rusijos valstybiniame 
cirke. Tuo metu gyveno Cirko rūmuose, kampiniame Tverės ir 
Gnezdnikovskio gatvių name. Kopenhagos mokesčių inspek- 
cijos rūmai Kampmano gatvėje priminė jam tą pastatą tokia 
pačia ikirevoliucine stilistika. Jis buvo čia jau trečią kartą per 
pastarąjį pusmetį, tačiau tai buvo pirmas kartas, kai jie atvažia- 
vojo paimti. 

Pastatas skendėjo tamsoje. Durys buvo užrakintos, tačiau 
kardinolas turėjo raktą. Pačiame lifto valdymo pulto viršuje 
buvo atskiros valdymo zonos - raktas tiko ir čia. Kirkegoras 

yra rašęs, kad visi žmonės turi keliaaukščius namus, tačiau nė 
vienas nepakyla į beletažą. Gaila, kad šalia šį rytą nebuvo Kir- 
kegoro - jie kilo į patį pastato viršų. 

Vestibiulyje pastato apačioje spindėjo marmuras ir elektri- 
niai bronziniai deglai, bet tai buvo tik įžanga. Lifto durys at- 
sivėrė į laiptų aikštelę, kurioje pro didžiulius stoglangius srū- 
vančioje rytmečio šviesoje būtų buvę galima pastatyti biliardo 
stalą. Tarp lifto ir laiptų, kabinoje stiklinėmis sienomis, sėdėjo 
jaunuolis baltais marškiniais, su kaklaraiščiu, gražus kaip An- 
derseno Olė Lukojė, tačiau jo skambesys priminė maršo žings- 
nius. Suzvimbė elektrinis užraktas, ir durys priešais juos atsi- 
vėrė. 

Priekyje tiesėsi platus baltas koridorius. Parketo grindys, 
maloni lempų šviesa ir aukštos dvivėrės durys, besiveriančios 
į didžiulius biurus, kuriuose buvo draudžiama rūkyti ir kur 
žmonės dirbo taip, tarsi jiems būtų mokama už padarytus vie- 
netus. Buvo džiugu matyti, kad mokesčių mokėtojai ne veltui 
moka pinigus — patalpos ūžė taip, kaip ūždavo erdvė statant 
cirko palapinę. Įtarimų Kasparui kėlė tik laikas. Kai jie važiavo 
pro Niorebro stotį, jis žvilgtelėjo į stoties laikrodį. Tuo metu jis 
rodė be penkiolikos šešias. 

Vienos iš paskutinių durų buvo uždarytos. Atidaręs jas 
Miorkas praleido Kasparą pirma savęs. 

Prieškambaryje, kurio akustika buvo tarsi priebažnytyje, sė- 
dėjo du plačiapečiai kostiumuoti vienuoliai. Jaunesnysis buvo 
barzdotas ir susirišęs plaukus į arklio uodegą. Linktelėję Mior- 
kui jie atsistojo. 

Durys į biurą buvo praviros, ir jie įėjo vidun. Koridoriuje 
temperatūra buvo maloni, o čia, viduje, buvo šalta. Pro atvirą 
langą buvo matyti Šv. Jurgio tvenkinys. Smelkiantis vėjas pūtė 

iš Mongolijos. Prie stalo sėdinti moteris buvo panaši į kazokę — 
raumeninga, graži, be jokios veido išraiškos. 

— Kodėljis čia? - paklausė ji. 

Priešais rašomąjį stalą puslankiu stovėjo kėdės. Jie atsisėdo. 

Ant stalo priešais moterį gulėjo trys aplankai. Jos švarko at- 
lapą puošė ženklelis - tokius segi laimingieji, iš Jos Didenybės 
Karalienės gavę Riterių ordino kryžių. Lentynoje ant sienos 
jai už nugaros buvo išrikiuotos pagoniškos sidabro taurės su 
įspaustais žirgų siluetais. Kasparas užsidėjo akinius. Šiuolaiki- 
nė penkiakovė. Mažiausiai viena iš taurių buvo laimėta Skan- 
dinavijos čempionate. 

Moteris buvo iš tų, kurie mėgsta greitas pergales. Šviesūs 
gražūs jos plaukai viršugalvyje buvo tvirtai suimti į samurajaus 
kuodą. Kasparas girdėjo, kaip į jos garsų sistemą įsiterpė susi- 
erzinimo gaida. 

Miorkas linktelėjo vienuoliams. 

— Jis pateikė prašymą susigrąžinti Danijos pilietybę. Polici- 
jos užsieniečių reikalų skyrius ketina iš naujo pateikti jo bylą 
Pilietybės skyriui. 

Kai, praėjus mėnesiui po atvykimo į Kopenhagą, Kasparas 
buvo pirmą kartą pakviestas atvykti į Mokesčių inspekciją, su 
juo kalbėtis buvo paskirtas eilinis inspektorius. Antrąjį kartą 
jo laukė skyriaus vadovė Asta Borelo. Tąkart jie kalbėjosi akis 
į akį nedideliame apklausų kabinete keliais aukštais žemiau. 
Tuomet jis puikiai suprato, kad šios moters vieta visai ne ten. 
Dabar ji buvo tikrojoje savo vietoje. Šalia moters prie kompiu- 
terio sėdėjo kostiumuotas jaunuolis šviesiomis garbanomis, 
pasirengęs protokoluoti pokalbį. Biuras buvo šviesus ir didelis. 
Jame būtų užtekę vietos kreida nubraižyti meninio dviračių 
sporto areną. Atremtas į sieną stovėjo pilkas lenktyninis dvi- 

ratis iš nublizginto lengvo metalo. Palei sieną - žemi staleliai ir 
sofos laisviems neoficialiems pokalbiams, taip pat stačiakam- 
pės kėdės ir du studijų magnetofonai parodymams liudytojų 
akivaizdoje įrašyti. 

— Gavome duomenų iš Amerikos, - ištarė moteris. — Iš 
Valstybinio mokesčių departamento viršininko. Su nuoroda 
į 1948-ųjų gegužę pasirašytą Dvigubo apmokestinimo išven- 
gimo sutartį. Pirmieji duomenys užfiksuoti 1971-aisiais — tais 
metais pirmą kartą apmokestintos jo individualios veiklos pa- 
jamos. Šie duomenys rodo, jog jo honorarai siekė mažiausiai 
dvidešimt milijonų kronų, o prie apmokestinamųjų pajamų 
mokesčių deklaracijoje priskirta mažiau nei septyni šimtai 
tūkstančių kronų. 

— Ojo turtas? 

Šis klausimas nuskambėjo iš vyresniojo vienuolio lūpų. 

— Turto jis neturi. Nuo 1991-ųjų, remdamiesi Mokesčių 
kontrolės įstatymu, turime teisę įšaldyti ir užsienyje esantį tur- 
tą. Kai pirmą kartą kreipėmės į Ispaniją, mūsų prašymas buvo 
atmestas paaiškinus, jog varjetė atlikėjai ir flamenko šokėjai 
naudojasi tam tikra ne visai teisėta diplomatinės neliečiamybės 
forma. Kai antrą kartą kreipėmės turėdami tarptautinio teismo 
sprendimą, pasirodė, jog jis jau nebeturi ir to trupučio prieš 
tai dar turėto nekilnojamojo turto. Paskutines banko sąskaitas, 
kuriose iš viso yra keli milijonai, jau kontroliuojame. 

— Ar gali būti, kad dalį pinigų jis laiko kitur? 

- Šios galimybės atmesti negalime. Tarkime, Šveicarijoje mo- 
kesčių aferos nelaikomos nusikaltimu. Ten tai religinė dorybė. 
Kita vertus, tie pinigai niekada nepasieks jo sąskaitų Danijoje. 
Danijos nacionalinis bankas jam niekada nesuteiks leidimo 
atlikti pinigų pervedimo operacijų. Jis nebegalės atsidaryti jo- 

kios banko sąskaitos. Kur jau čia banko sąskaita - jam niekas 
neišduos net ir degalinės mokėjimo kortelės. 

Ji sukryžiavo rankas ir atsilošė. 

— Mokesčių kontrolės įstatymo 13 skirsnyje numatoma bau- 
da - paprastai du šimtai procentų nuo nesumokėtos mokes- 
čių sumos - ir laisvės atėmimo bausmė, jei sukčiavimas tyčinis 
arba jei jo priežastis — šiurkštus aplaidumas. Šiuo atveju gresia 
besąlyginis laisvės atėmimas, bauda ir ne mažiau nei keturias- 
dešimties milijonų kronų grąžinimas. Jau nuo spalio prašome 
suimti jį kardomajam kalinimui, tačiau mūsų prašymas vis at- 
metamas. Manome, kad ilgiau mūsų prašymo atmetinėti jie 
nebegalės. 

Stojo tyla. Ji atvertė visas turėtas kortas. 

Miorkas palinko į priekį. Atmosfera patalpoje pasikeitė. At- 
siskleidė viena iš a-moll pusių. Pati stipriausia. Reiklumo ir 
rimties melodija. Pareigūnas - priešingai nei moteris - kreipė- 
si tiesiai į Kasparą. 

— Apsilankėme Londone ir kartu su Interpolu pasikalbėjo- 
me su advokatų kontora De Groewe, peržiūrinčia jūsų sutartis. 
Prieš metus jūs per dvidešimt keturias valandas nutraukėte vi- 
sas sudarytas sutartis, remdamasis medicinos pažyma, kurios 
atsakingos institucijos nepatvirtino. Jie tylutėliai uždarė jums 
duris į visas didžiąsias tarptautines scenas. Kol paruoš bylą, 
kuri bus svarstoma Ispanijoje kartu su ispanų parengta mokes- 
čių byla. Anot mūsų ekspertų, abi bylos visiškai aiškios. Turė- 
site grąžinti ne mažiau nei du šimtus penkiasdešimt milijonų 
kronų. Prie šios bausmės bus pridėta ir bausmė už vairavimą 
išgėrus. Už tai buvote baustas du kartus, paskutinį kartą iš jūsų 
besąlygiškai atimtas vairuotojo pažymėjimas. Būsite nuteistas 
be išlygų kalėti ne mažiau nei penkerius metus. Bausmę atliksi- 

te Alaurin el Grandės kalėjime. Sako, nuo inkvizicijos laikų jis 
nė kiek nepasikeitė. 

Moteris bandė nuslėpti savo pasipiktinimą. Nepavyko. 

— Mokestinis sukčiavimas — tiesiog vagystė, — tarė ji. — Iš 
valstybės! Jo byla priklauso mums! Jis turi būti teisiamas čia, 
Danijoje! 

Užplūdęs pyktis atskleidė jos esybę, Kasparas ją išgirdo. Ji 
turėjo labai gražių bruožų. Labai daniškų. Krikščioniškų. So- 
cialdemokratinių. Nekentė finansinės netvarkos. Nesaikingu- 
mo. Perteklinio vartojimo. Veikiausiai be jokių skolų baigė po- 
litikos mokslų studijas. Jau turėjo sukaupusi santaupų pensijai. 
Į darbą važinėjo dviračiu. Dar nesulaukusi keturiasdešimties 
buvo apdovanota Riterių ordino kryžiumi. Išties įspūdinga. 
Jis pajuto jai šimtaprocentinę simpatiją, jos bruožų struktūra 
buvo ideali. Tokios būtų norėjęs ir jis pats. 

Miorkas nekreipė į ją dėmesio. Jis buvo susitelkęs į Kasparą. 

— Šis žmogus, Jansonas, kišenėje turi leidimą jus suimti, — 
tarė jis. - Jie gali iš karto nuvežti jus į oro uostą. Pakeliui užvež- 
tų namo, leistų jums pasiimti dantų šepetuką ir pasą. O tada - į 
kelią. 

Visų kitų Kasparą supančių žmonių garsai nuslopo. Abiejų 
vaikinų ir pareigūnų skambesys buvo šio muzikos kūrinio or- 
namentika. Moteris diktavo ritmą. Tačiau partitūra visą laiką 
buvo Miorko rankose. 

— Galbūt yra ir kita išeitis, - tęsė jis. - Sako, kad jūs - žmo- 
gus, pas kurį žmonės nuolat grįžta. Jūs turėjote mokinę, vardu 
KlaraMarija. Pamanėme, gal kartais ji vėl pas jus apsilankė. 

Erdvė priešais Kasparą susiūbavo. Kaip kad išsitiesus po tri- 
gubo oro kūlvirsčio pirmyn. Neįmanoma orientuotis erdvėje 
atliekant ore šuolius pirmyn. 

— Vaikai ir suaugusieji, — tarė jis, - grįŽta pas mane miniomis. 
Tačiau konkrečių vardų... 

Jis atsilošė kėdėje, suvokdamas, kokia beviltiška jo padėtis. 
Ore tvyrojo milžiniška įtampa. Dar akimirka, ir kuris nors pra- 
trūks. Kasparas tikėjosi, kad tai bus ne jis. Pajuto savyje gims- 
tančią maldą. 

Klaidą padarė moteris. 

— Septyniolika tūkstančių, - sušuko ji. - Už kostiumą! 

Jo malda buvo išklausyta. Budrumas buvo prarastas tik aki- 
mirką, tačiau to turėjo pakakti. 

Suėmė pirštais švarko rankovę. Pagal užsakymą siūtų švarkų 
rankogaliai užsegami sagomis. Gatavų kostiumų rankogaliuo- 
se siuvamos tik dekoratyvinės sagos. 

— Trisdešimt keturi tūkstančiai, - švelniai ištarė jis. - Sep- 
tyniolika tūkstančių kainavo medžiaga. Tai Casero. Už siuvimą 
mokėjau dar septyniolika tūkstančių. 

Moters viduje vėl pasigirdo ankstesnis susierzinimas. Kol 
kas ji tvardėsi. 

Kasparas linktelėjo galva į Miorko, pareigūnų ir dviejų vaiki- 
nų pusę. Jis pirmą kartą pagavo jos žvilgsnį. 

- Arjie galėtų trumpam išeiti? 

— Jie čia dar ir tam, kad užtikrintų iškviestojo teises. 

Jos balsas buvo bespalvis. 

— Tai susiję su mudviem, Asta. 

Skyriaus vadovė nė nekrustelėjo. 

— Nereikėjo sakyti apie tuos drabužius. Ataskaitas apie savo 
skolas ir palūkanas pateikia tik bankai, kredito teikėjai ir įmo- 
nės. Dabar jie viską suprato. 

Visi aplinkui buvo nuščiuvę. 

— Tai dvigubas žaidimas, - tęsė Kasparas. - Visi tie žeminan- 


PETER HOEG D TYLIOJI MERGAITĖ 19 


tys susitikimai. Kai negalime vienas kito paliesti. Nebegaliu to 
tverti. Nebeturiu tiek jėgų. 

— Tai visiškas absurdas, - pasipiktino ji. 

— Turėtum prašytis nušalinama nuo šios bylos tyrimo, Asta. 

Ji atsisuko į Miorką. 

— Buvau nurodžiusi jį sekti, - tarė ji. - Apie tai bus išsiųsta 
ataskaita. Nesupratau, kodėl jo nesuimate ir kodėl nuo mūsų 
slepiama informacija. Kažkas jį dengia. 

Ji jau nebegalėjo valdyti savo balso. 

— Todėl ir žinome apie tuos drabužius. Aš niekada nebuvau 
su juo susitikusi. Niekada. 

Kasparas įsivaizdavo jos kvapą. Gyvenimo stepėse aromatą. 
Sumišusį su taigos laukinių žolių kvapu. 

— Aš apsisprendžiau, - ištarė jis. - Tu išeisi iš darbo. Mes pa- 
ruošime numerį. Tu numesi penkiolika kilogramų ir vaidinsi 
vilkėdama tinklinį triko. 

Jis uždėjo ant jos rankos savąją. 

— Mes susituoksime, - tęsė. - Manieže. Kaip Diana ir Ma- 
rekas. 

Ji sėdėjo tarsi suparalyžiuota. Tada staiga ištraukė ranką. 
Tarsi prisilietusi prie voro paukštėdos. 

Pakilusi nuo kėdės ji apėjo stalą ir pasuko jo link. Su atletams 
būdinga tvirta eisena, tačiau be jokio aiškaus motyvo. Galbūt 
ji norėjo išmesti jį lauk. Galbūt priversti užsičiaupti. O gal tik 
išlieti savo pyktį. 

Verčiau ji būtų likusi sėdėti. Nuo tos akimirkos, kai atsistojo, 
buvo pasmerkta. 

Jai prisiartinus prie jo kėdės, ši virto atgal. Iš šalies atrodė, 
tarsi ji būtų jį pargriovusi. Tik juodu žinojo, kad ji nespėjo prie 
jo net prisiliesti. 

Jis nusirito ant grindų. 

— Asta, - sušuko, - nereikia smurto! 

Nespėjusi sustoti ji bandė jo išvengti, tačiau nepavyko. Jo 
kūnas nučiuožė per grindis - stebėtojams atrodė, jog ji jam 
spyrė. Jis atsitrenkė į dviratį, šis užvirto ant jo. Ji bandė sučiup- 
ti dviratį, o atrodė, kad pakelia Kasparą nuo grindų ir trenkia jį 
į durų staktą. 

Ji atplėšė duris. Galbūt norėjo išeiti, galbūt kviesti pagalbos, 
tačiau atrodė, tarsi ji blokštų Kasparą per visą prieškambarį. Ji 
prisiartino. Čiupo jam už rankos. Jis įvertino duris koridoriuje 
ir trenkėsi iš pradžių į vienas, paskui į kitas. 

Šios atsidarė. Į koridorių išėjo du vyrai. Ir keletas žmonių iš 
kitų biurų. Olė Lukojė taip pat jau skubėjo jų link. 

Kasparas atsistojo. Pasitaisė kostiumą. Ištraukė iš kišenės 
savo raktų ryšulį, atsegė vieną raktą ir numetė jį priešais moterį 
ant grindų. 

— Štai, - tarė, - raktas nuo tavo buto. 

Jusdama į ją įsmeigtas bendradarbių akis, ji metėsi prie jo. 

Tačiau jo nepasiekė. Vyresnysis vienuolis čiupo jai už vienos 
rankos, Miorkas - už kitos. 

Kasparas atbulomis traukėsi laiptų aikštelės durų link. 

— Kad ir kaip būtų, Asta, - tarė jis, - negali paimti mano 
kūno kaip užstato. 


Laiptų aikštelę nuo laiptų skyrė grūdinto stiklo pertvara. Jos 
durys buvo prie pat stiklinės kabinos. Olė Lukojė, atsekęs pas- 
kui Kasparą, buvo palikęs jas praviras. 

Kasparas pagraibė po kišenes lapelio popieriaus. Rado šimto 
kronų banknotą. Išsitraukęs jį prispaudė prie stiklo ir užrašė: 
„Pasikeičiau telefono numerį į naują, įslaptintą. Įsidėjau naują 

spyną. Žiedą grąžinsiu paštu. Palik mane ramybėje. Kasparas“ 

— Čia Astai, - tarė, - skiriuosi, koks šios vietos pavadini- 
mas? 

— H korpusas. 

Ant durų nebuvo jokios iškabos. Jis ištiesė banknotą vaiki- 
nui. Šiam buvo apie trisdešimt. Kasparas su liūdesiu pagalvo- 
jo apie kančias, kurias dar teks iškęsti tokiam jaunam žmogui. 
Kančias, kurioms negali žmogaus nei paruošti, nei nuo jų ap- 
saugoti. Daugiausia, ką gali padaryti, tai švelnumo akimirką 
užsiminti apie savo paties karčią patirtį. 

— Nieko nėra amžino, - tarė. - Neamžina net ir skyriaus va- 
dovės meilė. 


Kampmano gatvė nuo šarmos buvo pilkšva, tačiau Kasparui 
žengus ant šaligatvio jį užliejo ryški saulės šviesa. Pasaulis jam 
šypsojosi. Kaip kad taikliai yra teigęs Maksimas Gorkis, rašy- 
damas apie didįjį dresuotoją Anatolijų Anatoljevičių Duro- 
vą, - jis įlašino lašelį tyro vandens į nuodingą nevilties šaltinį, 
taip paversdamas jį gydomąja versme. 

Kasparas norėjo bėgti, tačiau visiškai neturėjo jėgų. Jis buvo 
nevalgęs dvidešimt keturias valandas. Farimago gatvės kampe 
buvo kioskas su loterijos punktu, jis šiaip ne taip įsvirduliavo 
vidun. 

Pro lentynose išskleistus pornografijos žurnalus jis galėjo 
stebėti gatvę, ši buvo tuščia. 

Pardavėjas klausiamai palinko jo link. Kišenėje Kasparas tu- 
rėjo dar vieną banknotą, taigi galėjo nusipirkti kolos ir sumuš- 
tinį, tačiau žinojo, kad vis tiek negalės valgyti, tik ne dabar. Tad 
nusipirko Danijos etapinės loterijos bilietą, su kuriuo buvo ga- 
lima laimėti aštuntadalį lošimo prizo. 

Ant šaligatvio pasirodė pora vienuolių. Bėgo, tačiau ne- 
rangiai, vis dar suglumę dėl įvykių eigos. Žvalgėsi į abi gatvės 
puses. Vyresnysis kalbėjo mobiliuoju telefonu, matyt, su savo 
motina. Galiausiai abu įsėdo į didelį Renault ir nuvažiavo. 

Kasparas palaukė, kol prie geležinkelio sankasos sustojo au- 
tobusas. Tada perėjo į kitą Farimago gatvės pusę. 


Autobusas buvo beveik pilnas, tačiau Kasparas rado laisvą vie- 
tą autobuso gale ir susmuko ant sėdynės kampe. 

Suprato, kad nuo persekiotojų toli gražu neatsiplėšė. Jam 
trūko muzikos, baigtumo. Ėmė tyliai niūniuoti. Šalia sėdėju- 
si moteris pasitraukė nuo jo atokiau. Ją buvo galima suprasti, 
nes Kasparas niūniavo lūžinėjančią Bacho d-moll tokatos - ne 
Dorinės, bet ankstyvosios kūrybos - pradžią. Apsigraibęs išsi- 
traukė loterijos bilietą. Danijos etapinės loterijos schema buvo 
sudėtinga. Laimėjimai dideli. Tikimybė laimėti viena iš pen- 
kių. Laimėjimams skiriami šešiasdešimt penki procentai įplau- 
kų. Viena geriausių loterijų pasaulyje. Loterijos bilietas buvo 
tarsi paguoda. Sutankintas galimybių laukas. Nedidelis iššūkis 
visatai. Turėdamas šį bilietą jis kurstė PoniąViešpatį įrodyti 
savo egzistavimą. Apsireikšti laimėjimo pavidalu. Vidur balan- 
džio mėnesio niūraus statistinio negalimumo. 


Įprastinės klausos ir įžvalgos žmogui Kopenhaga ir jos prie- 
miesčiai atrodo horizontaliai išplitę nuo centro į visas puses. 
Kasparui šis miestas visada atrodė išsidėstęs piltuvo viduje. 

Viršuje, prie piltuvo krašto, ten, kur šviesa, grynas oras ir 
medžių viršūnėse šlamantis jūros vėjas, buvo Klampenborgas 
ir Sioleriodas, na, iš bėdos - Holtė ir Virumas. Ties Bagsverdu 
ir Gladsakse piltuvo šonai jau leidosi žemyn, o pačioje apačioje 
buvo išsidėstęs Glostrupas. Virš šykščių žemės sklypų plynės 
skambėjo klaustrofobiškas aidas, už Glostrupo ir Vidourės 
buvo justi Amageris, tarsi dainuojant tiesiai į piltuvo vamzdį. 

Garsioji lenkų vienuolė Faustina Kovalska yra pasakiusi, 
jog karštai meldžiantis ir pragaras gali tapti jaukus. Anksčiau 
Kasparas manė, kad šventoji ištarė šiuos žodžius, nes niekada 
nebuvo buvusi Glostrupe. Jis gyveno čia jau šešis mėnesius, ir 
ši vieta jam pradėjo patikti. 

Jam patiko užkandinės, parduodančios maistą išsinešti. 
Svingo šokių studijos. Hells Angels sekėjų grupės. Karstų par- 
duotuvės. Žalios dešrelės mėsos parduotuvėlėse. Išparduotu- 

vės. Ypatinga šviesa virš nuosavų namų sodų. Egzistencinis al- 
kis gatvės praeivių veiduose, būties prasmės alkis, kankinęs ir 
jį patį. Atpažinęs šį alkį, kartais jis pasijusdavo nepaaiškinamai 
laimingas. Net ir dabar, ant paties bedugnės krašto. Jis stovėjo 
pagrindinėje Glostrupo gatvėje keistai laimingas, tačiau baisiai 
išalkęs. Toliau taip tęstis negalėjo. Net Buda ir Jėzus badavo 
tik trisdešimt-keturiasdešimt dienų ir po to prasitarė, kad tai 
nebuvo pats smagiausias užsiėmimas. Jis stabtelėjo prie kinų 
restorano Siestos gatvės kampe ir atsargiai dirstelėjo vidun. 
Restorane darbavosi vyriausioji šeimininkų duktė. Jis žengė 
vidun. 

— Atėjau atsisveikinti, - tarė, - mane kviečia į Belgiją. Į Karė 
cirką. Zebriugės varjetė. Paskui filmuosiuosi Amerikos televi- 
Zijai. 

Jis palinko virš prekystalio. 

— Kitą pavasarį grįšiu tavęs paimti. Nupirksiu salą už Riukiu. 
Pastatysiu tau maldyklą. Prie čiurlenančio šaltinio ir apsama- 
nojusių uolų. Tau nebereikės stovėti prie gruzdintuvių. Stebė- 
sime į jūrą besileidžiančią saulę, aš improvizuosiu smuiku. 

Palinkęs prie jos tyliai uždainavo: 


Balandžio mėnulio šviesa 
rasos lašuose 

jos suknelė sudrėkusi 

jai tai nerūpi 

ji ilgai skambina 

sidabro liutnia 

naktis jai baugi 

tik kambaryje. 

Du vilkikų vairuotojai liovėsi valgę. Mergina rimtai nužvelgė 
jį iš po minkštų, riestų anglių juodumo blakstienų. 

— O ko, - paklausė ji, - mainais prašysi iš manęs? 

Jis palenkė galvą lūpomis kone prisiliesdamas prie jos au- 
sies. Baltos it kreidos uola. Savo linkiais primenančios dvigeldę 
kriauklę iš Džili Travangano salos. 

— Porcijos keptų daržovių, - sušnibždėjo. - Su ryžiais ir Ta- 
mari sojos padažu. Ir man skirtų laiškų. 


Padėjusi maistą ant stalo ji grakščiai nusklendė lyg šventyklos 
šokėja Džakartos rūmuose. Grįžo su peiliuku popieriui ir pa- 
dėjo prie Kasparo krūvelę vokų. 

Asmeninių laiškų nebuvo. Kasparas neatplėšė užklijuotų 
vokų. Prieš numesdamas kiekvieną laišką, jis akimirką palai- 
kydavo jį rankoje, klausydamasis nuo jo sklindančių laisvės, 
judumo, nukeliauto atstumo gaidų. 

Tarp laiškų buvo atvirlaiškis-kvietimas į šiuolaikinių itališkų 
baldų parodą. Net ir putojantis vynas nebūtų padėjęs nepa- 
stebėti, jog sėdėti ant tų baldų taip nepatogu, kad namo tektų 
grįžti su chiropraktiku. Buvo ir niūriai atrodančių vokų iš sko- 
lų išieškojimo agentūrų. Prie šių vokų siuntėjų buvo nurody- 
ti miesto šiaurės vakarų dalies adresai. Taip pat buvo bilietų į 
Doko salos operos teatro premjeras. Amerikos skrydžių ben- 
drovės nuolaidų kuponų. Laiškas nuo enciklopedijos anglų 
kalba Great Personalities In 20th Century Comedy leidėjų. Vieną 
po kito jis metė laiškus šalin. 

Suskambo telefonas. Pasirodė mergina, ant nedidelio auksi- 
nio padėklo nešina telefono aparatu. 

Kasparas su mergina stebeilijosi vienas į kitą. Jam adresuo- 
ta korespondencija buvo siunčiama pašto dėžučių nuomos 

paslaugas teikiančios įmonės Dujų gamyklos gatvėje adresu. 
Gauti laiškai ir siuntos iš ten du kartus per savaitę buvo par- 
nešami į šį restoraną. Gyventojų registre buvo nurodytas Blafo 
cirko Griondalio parko gatvėje adresas. Ten kas dvi savaites jis 
atsiimdavo jam adresuotus laiškus nuo valstybinių institucijų. 
Pašto dėžučių nuomos įmonę saistė konfidencialumo prievo- 
lė. Sonja iš Griondalio parko gatvės dėl jo būtų padėjusi galvą. 
Rasti jo buvo tiesiog neįmanoma. Net ir Mokesčių inspekcija 
turėjo pasiduoti. Ir vis dėlto dabar kažkam pavyko iki jo prisi- 
kasti. Jis paėmė ragelį. 

— Ar galėtume užsukti po penkiolikos minučių? 

Kalbėjo šviesiaplaukė moteris. 

— Taip, galėtumėte, - atsakė jis. 

Ji baigė pokalbį. Kasparas liko sėdėti su pypsinčiu telefono 
rageliu rankoje. 

Paskambinęs į informacijos telefonu liniją, jis susižinojo 
Bispebjergo ligoninės telefono numerį. Paskambinęs paprašė 
jį sujungti su Vaikų psichiatrijos skyriumi. Į šį skyrių arba į Mo- 
kyklų psichologinės pagalbos centrą buvo siunčiami beveik 
visi Kopenhagos apylinkių vaikai. 

Skyriaus registratūros darbuotoja sujungė jį su fon Hesen. 

Fon Hesen buvo vaikų psichiatrijos profesorė. Keletu sun- 
kesnių atvejų juodu bendradarbiavo gydydami vaikus. Vai- 
kams tai padėjo sveikti, tačiau jai šis procesas buvo sunkus. 

— Čia Kasparas. Į mane kreipėsi vyras ir moteris su vaiku. 
Dešimtmete mergaite, vardu KlaraMarija. Jie sako, kad pas 
mane juos siuntei tu. 

Iš nuostabos ji nesumojo nieko paklausti. 

— Mergaitė tokiu vardu pas mus nesilankė. Bent jau ne per 
mano pamainą. Be to, niekada nenukreiptume paciento kitur 
iš anksto nesusitarę. 

Jai prieš akis vėl iškilo skausmingi praeities fragmentai. 

— Bet kokiu atveju, - tarė, - pas tave paciento stengtumės 
nesiųsti. Net jei būtume susitarę. 

Kažkur už jos skambėjo Šuberto Trio fortepijonui Es-dur. 
Pirmajame plane dūzgė kompiuteris. 

— Elizabete, - paklausė jis. - Ar tu dabar rašai pažinčių skel- 
bimą? 

Ji sulaikė kvapą. 

— Skelbimai - pernelyg siauras kanalas, - tęsė jis. - Meilei 
reikia atsiverti, todėl sąlyčio plotmė turi būti didesnė nei in- 
ternetas. Manau, tau būtų ne pro šalį kūno terapijos ir kokie 
nors balso lavinimo seansai. Galėčiau duoti tau dainavimo pa- 
mokų. 

Buvo tylu. Tyloje jis išgirdo smuiku grojant Izaoką Sterną. 
Minkštas natas labai minkštai. Kietąsias - labai kietai. Neprie- 
kaištinga technika. Ir beveik nepakeliamas sielvartas. 

Prie jo kažkas stovėjo. Mergina. Padėjo priešais jį tuščią po- 
pieriaus lapą. 

— Toji daina, - tarė, - eilėraštis. Užrašyk jį. 


Darfo Bliunou arklidžių ir dirbtuvių kompleksą sudarė keturi 
pastatai, išsidėstę aplink didžiulį uždarą kiemą: administraci- 
jos pastatas, kuriame buvo trys nedidelės kontoros, du persi- 
rengimo kambariai ir treniruočių salė; aštuonkampio bokšto 
formos repeticijų maniežas; žemas jojyklos pastatas, už kurio 
buvo arklidės bei treniruočių ir volto aptvarai; sandėlis, kuria- 
me buvo dirbtuvės, siuvykla ir atsargų palėpės. 

Ant cementinės kiemo dangos telkšojo nejudančio skaidraus 
lietaus vandens bala. Kasparas stypsojo tarpuvartėje. Pasirodė 
saulė, trumpam nurimo vėjo gūsiai. Vandens paviršius tapo ly- 
gus it veidrodis. Ties veidrodžio riba sustojo juodasis Volvo. 

Kasparas žengė į kiemo vidurį ir sustojo ligi kulkšnių vande- 
nyje. Batai ir kojinės gėrė vandenį tarsi kempinės. Lyg gegužės 
pirmąją braidant fiorde prie Riorvigo uosto stovyklavietės. 

Automobilio durelės atsidarė. Palei namo sieną ištipeno 
mergaitė. Buvo užsidėjusi saulės akinius. Paskui ją sekė švie- 
siaplaukė moteris. Jis prisiartino prie jų ir atidarė maniežo 
duris. 

Įžengė vidun. Lempelė ant fortepijono jau degė. Kasparas 
įjungė lempas viršuje. 

Viduje, be jų trijų, buvo dar vienas žmogus, vyras, greičiau- 
siai jį įleido Dafis. Jis sėdėjo už šešių eilių, užstojęs avarinį išėji- 
mą, priešgaisrinei tarnybai tai nebūtų patikę. Vyras buvo kažką 
prisitaisęs prie vienos ausies - neryškioje šviesoje nebuvo ma- 
tyti ką, galbūt klausos aparatą. 

Kasparas išlankstė sudedamąją kėdę, paėmė moterį už pa- 
rankės ir nusivedė ją iki maniežo krašto. 

— Turiu stovėti šalia, - paprieštaravo ji. 

Jis nusišypsojo jai, mergaitei, vyrui prie avarinio išėjimo. 

— Jūs sėdėsite čia, - tarė tyliai. - Arba visi eikite, iš kur atėję. 

Ji akimirką pastovėjo. Tada atsisėdo. 

Kasparas grįžo prie fortepijono, atsisėdo, nusiavė batus, nu- 
sitraukė ir išgręžė kojines. Mergaitė stovėjo visai šalia jo. Jis 
atvožė fortepijono dangtį. Ore tvyrojo šiokia tokia įtampa. 
Reikėjo paskleisti švelnumo ir šviesos. Jis pasirinko ariją iš Ba- 
cho Goldbergo variacijų. Ji buvo sukurta bemiegėms naktims 
sušvelninti. 

— Mane pagrobė, - tarė mergaitė. 

Ji stovėjo prie pat fortepijono. Buvo išbalusi. Kūrinio tema 
perėjo į fugą, ritmingą lyg guanako eisena, meilią tarsi lopšinė. 

— Aš tave išvaduosiu, - atsakė jis. 

— Tada jie nuskriaus mano mamą. 

— Tu neturi mamos. 

Jo balsas jam pačiam atrodė svetimas. 

— Turiu, tik tu to nežinojai, - tarė ji. 

— Jie pagrobė ir ją? 

— Jie gali ją surasti. Jie gali surasti bet ką. 

— O policija? 

Ji papurtė galvą. Moteris neramiai išsitiesė. Ant fortepijono 
stovėjo nedidelis grotuvas, naudodavo jį per rytines treniruo- 
tes. Kasparas išrinko kompaktinę plokštelę, įdėjo ją į grotuvą ir 
pasuko aparatą taip, kad vyras su moterim atsidurtų stereogar- 
so linijoje. Mergaitę nuvedė į garso šešėlį ir atsiklaupė priešais 
ją. Už jo Richteris užgrojo pirmuosius akordus taip, lyg būtų 
norėjęs įkalti fortepijoną į grindis. 

— Kaip privertei juos atvesti tave Čia? 

— Pagrasinau, kad kitaip nedarysiu to, ko jie nori. 

— Ko? 

Ji neatsakė. Jis pradėjo nuo apačios. Įtampa blauzdose, šlau- 
nyse, sėdmenyse, klubuose ir pilve buvo padidėjusi. Tačiau ne 
mėšlungiška. Prieš mergaitę nebuvo vartota seksualinė prie- 
varta ar panašūs veiksmai. Tai — net ir jai - būtų sukėlę arba 
kūno sąstingį, arba perdėtą suglebimą. Tačiau nuo pat saulės 
rezginio, kur diafragma jungėsi su pilvo siena, mergaitės kūnas 
buvo visiškai sutrauktas. Dvigubas tiesiamasis nugaros rau- 
muo buvo įsitempęs tarsi dvi plieninės stygos. 

Mergaitė dešiniąja ranka, kurios stebėtojai nematė, sučiu- 
po Kasparo kairiąją. Delne jis pajuto kietai sulankstytą po- 
pieriaus lapą. 

— Surask mano mamą ir grįžk manęs. 

Muzika nuslopo. 

— Atsigulk, - tarė jis. - Ten, kur prisiliesiu, skaudės. Tu turi 
įsijausti ir įsiklausyti į tą skausmą. Tada jis išnyks. 

Muzikos garsai vėl grįžo. Richteris skambino taip, lyg norėtų 
išmušti fortepijono klavišus kiaurai geležies rėmą. Moteris su 
vyru pakilo iš savo vietų. 

— Kurjie tave laiko? - paklausė jis. - Kur tu miegi? 

— Nieko nebeklausinėk. 

Po mergaitės mente jo pirštai užčiuopė dvipusį raumenų 
mazgą. Kasparas įsiklausė į jį - išgirdo kančią, kokios vaikas 
dar neturėtų pažinoti. Pajuto kylant baltą pavojingą pyktį. Mo- 
teris su vyru įžengė į maniežą. Mergaitė atsitiesė ir pažvelgė 
jam į akis. 

— Padaryk, kaip sakiau, - sušnabždėjo. - Arba daugiau nie- 
kada manęs nebepamatysi. 

Jis pakėlė rankas prie jos veido ir nuėmė saulės akinius. 
Smūgis buvo kliudęs antakio kraštą, po oda susikaupęs krau- 
jas nutekėjo žemyn ir susitelkė aplink žandikaulį. Akis atrodė 
nepažeista. 

Ji atrėmė jo žvilgsnį. Nė nemirktelėjo. Paėmė iš jo akinius. 
Užsidėjo. 

Kasparas atidarė jiems duris. 

— Iš pradžių labai svarbu tęstinumas, - tarė jis. - Būtų puiku, 
jei ji galėtų ateiti rytoj. 

— Jai reikia į mokyklą. 

— Geriausia dirbti žinant kontekstą, - tęsė jis. - Man įdomu, 
kokia jos padėtis, ar jos tėvai išsiskyrę, ar yra kokių sunkumų, 
šiek tiek informacijos labai padėtų. 

— Mes ją tik atlydim, - pasakė moteris. - Pirmiausia turime 
gauti šeimos sutikimą. 

Mergaitės veidas buvo be jokios išraiškos. Kasparas atsitrau- 
kė nuo automobilio, šis nuriedėjo per balas. 

Kišenėje paieškojo popieriaus užrašams. Išsitraukė Dafio 
įduotą kortą. Parkeriu užsirašė automobilio registracijos nu- 
merį. Kol dar neužmiršo. Sulaukus keturiasdešimties trumpa- 
laikė atmintis po truputį nyksta. 

Pajuto iš apačios kylant šaltį ir susivokė, jog stovi basas. Prie 
padų tebebuvo prilipusių maniežo pjuvenų. 


Namelis ant ratų stovėjo už maniežo, prie elektros skydinių ir 
vandens įvadų. Kasparas uždegė šviesą ir atsisėdo ant sofos. 
Mergaitė jam buvo įdavusi AS formato daugybę kartų perlenk- 
tą popieriaus lapą, suspaustą į mažytį, labai kietą paketuką. Jis 
labai lėtai jį išlankstė. Tai buvo pašto siuntos kvitas. Kitoje jo 
pusėje buvo jos ranka rašyti žodžiai ir piešinys. 

Piešinys priminė vaikišką piratų žemėlapį. Ji buvo nupie- 
šusi namą, prie abiejų jo pusių buvo prilipę kažkas panašaus 
į įrankių pašiūres. Po namu užrašyta ligoninė. Piešinio apačio- 
je - trys žodžiai: Pribuvėja Lionė ir Kainas. Ir viskas. Jis apvertė 
popierių ir perskaitė kvito tekstą. Siuntėja buvo ji pati. Buvo 
užrašiusi tik savo vardą, KlaraMarija. Perskaityti gavėjo vardo 
iš pirmo karto nepavyko, nes beskaitant jam aptemo akyse. Jis 
užsimerkė ir kurį laiką sėdėjo uždengęs veidą delnais. Paskui 
perskaitė vardą. 

Atsistojęs priėjo prie lentynos, kur buvo sudėtos natos, atsi- 
vertė nedidelio formato Bacho Mažojo klavyro natų sąsiuvinio 
leidimą kietais viršeliais. Viduje buvo ne Mažasis klavyro natų 

sąsiuvinis, o pasas. Tarp paskutinių jo puslapių buvo įkištas la- 
pelis su stulpeliu telefono numerių. 

Pasistatęs telefono aparatą ant kavos staliuko, jis surinko pir- 
mąjį lapelyje buvusį numerį. 

— Rabijos fondas. 

Šio jauno balso jis nebuvo girdėjęs. 

— Savivaldybės gydytojas, - prisistatė jis. - Gal galėčiau pasi- 
kalbėti su viršininkės pavaduotoja? 

Praėjo minutė. Prie telefono kažkas prisiartino. 

— Klausau? 

Balsas, keliantis apetitą. Prieš metus jis buvo sutikęs jo savi- 
ninkę. Bandymas jai krimstelėti būtų kainavęs visus dantis. Tik 
ne dabar. Balsas buvo kimus ir iš sielvarto beveik negyvas. 

Jis padėjo ragelį. Išgirdo tik vieną vienintelį žodį, ir to paka- 
ko. Tai buvo balsas žmogaus, praradusio vaiką. 

Jis surinko kitą numerį. 

— Tarptautinė mokykla. 

— Čia Kasparas Kronė, - tarė jis, - Laisvųjų paukščių skautų 
būrio vadas. Turiu žinutę vienai iš savo mažųjų skaučių, Klara- 
Marijai - grandies susirinkimas atidėtas. 

Balsas kitame laido gale kostelėjo ir pabandė susitvardyti. 
Moteris, nors buvo sukrėsta, mėgino prisiminti, kas buvo nu- 
rodyta sakyti. 

— Ji porai dienų išvykusi į Jutlandiją. Svečiuojasi pas vieną 
šeimą. Ką jai perduoti, kai sugrįš? Gal paliksite telefono nu- 
merį? 

— Tiesiog perduokite linkėjimus, - tarė jis. - Nuo Balerupo 
padalinio. 

Jis atsirėmė į sofos atlošą ir sėdėjo, kol viskas grįžo į savo vietas. 
Nepranyko tik diafragmą sutraukęs šalčio ir baimės spazmas. 


Nuo tada, kai Džeimsas Stiuartas Vyresnysis XIX amžiaus 
viduryje Paryžiuje leidosi giljotinuojamas, paskui atsistojo, 
pasiėmė savo nukirstą galvą ir paliko Medranos cirko areną 
skambant apokaliptinėms ovacijoms, niekas nepajėgė į sceną 
pasikviesti mirties - tai buvo pats sunkiausias dalykas. Kaspa- 
ras nesėkmingai mėgino dvidešimt metų, tačiau visada pasi- 
jusdavo bejėgis. Kaip ir dabar. 

Jis perėjo Blegdamo gatvę ir pro vieną iš šoninių įėjimų įėjo į 
Fėledo parką. Kopenhagos universitetinė ligoninė buvo it pilki 
cirko užkulisiai požemių pasaulyje: baltų uždangalų prieblan- 
da, žmonių nuogybė, uniformuoti darbuotojai. Hierarchija. 
Skirtingi vaidmenys. Daugybė poliruoto plieno. Nematomų, 
tačiau čia pat esančių įrenginių skleidžiamas garsas. Adrenali- 
no skonis burnoje. Jausmas, jog atsidūrei ant bedugnės krašto. 

Jis išlipo iš lifto. Su korta rankoje įveikė baltą palatų labirin- 
tą, rado reikiamą numerį ir atidarė duris. 

Koridoriuje švietė fluorescencinės lempos ir galiojo draudi- 
mas rūkyti. Čia, viduje, melsvų tabako dūmų debesyje skendė- 


PETER HOEG O TYLIOJI MERGAITĖ 35 


jo antikvarinės angliškos BestLite lempos. Žemoje lovoje pla- 
čiu vyšnios medžio rėmu, apsuptas šilkinių pagalvių, turkiškai 
sukryžiavęs kojas, sėdėjo vyras ir rūkė cigaretę. Be filtro, tačiau 
su jo paties auksiniais inicialais. 

— Po pusvalandžio turiu būti teisme, - tarė jis. - Užeik, pasi- 
sveikink su Vivjena Liūdnąja. 

Moteris gydytojos chalatu buvo įpusėjusi septintąją dešimtį. 
Jos oda buvo blyški, kone permatoma, labai plona, po ja Kas- 
paras girdėjo pulsuojant kraują - kraują ir gyvybę. Ji ištiesė jam 
ranką, sausą, šiltą ir tvirtą. Jos tonacija buvo As-dur, kitomis 
aplinkybėmis jis būtų galėjęs klausytis jos ištisas valandas. 

— Buvai čia vos prieš penkis mėnesius, - tarė ligonis. — Ti- 
kiuosi, jog šis apsilankymas tau nesukėlė keblumų. 

— Vaidinau pietuose. 

— Nuo Monte Karlo nebuvo skelbta apie jokius būsimus 
tavo pasirodymus. Tu nebuvai išvykęs iš šalies. 

Kasparas prisėdo ant krėslo. Grindys buvo išklotos Karzam- 
ra, kambaryje stovėjo knygų spinta, pianinas, ant sienų kabėjo 
Richardo Mortenseno paveikslų cirko tematika ir televizorius, 
didelis lyg dėžė, naudojama triukui Perpjauta moteris. 

— Atrodau geriau nei tikėjaisi, a? 

Kasparas nužvelgė savo tėvą. Maksimilianas Kronė buvo su- 
lysęs mažiausiai penkiolika kilogramų. Akiniai atrodė jam per 
dideli. Pagalvės buvo sudėtos ne dėl patogumo, o kad jį prilai- 
kytų. 

— Turėjau smagų lankytoją. Iš Teisingumo ministerijos. Pri- 
minė laidotuvių biuro savininką. Norėjo gauti tavo adresą. Pa- 
siunčiau jį velniop. Jis tvirtino, kad jie yra parengę tau mokesčių 
bylą. Ir kai ką dar blogesnio Ispanijoje. Sakė, jog esi įtrauktas į 
juoduosius sąrašus. Ar tai tiesa? 

Ligonis žvelgė į Kasparą su nuostaba. 

— Niekada nebuvai itin patikimas. Tačiau į savižudį irgi nie- 
kada nebuvai panašus... 

Rankoje jis laikė kažkokius popierius. 

— Kopenhagos universitetinė ligoninė miesto centre turėjo 
laboratorijų ir pastatų. Aš esu tų draudimo bylų konsultantas. 
Todėl ir galiu vegetuoti šioje Tūkstančio ir vienos nakties pan- 
tomimoje, kai tuo metu Vivjenos pacientai paliekami nukrau- 
juoti koridoriuose. Nugvelbiau valstybės ir apskrities iškviestų 
ekspertų sąrašą. 

Sąrašą sudarė penki popieriaus lapai, gal du šimtai padrikai 
surašytų daniškų ir užsienietiškų įmonių ir asmenų vardų. Vie- 
nas buvo pabrauktas. 

Kasparas perskaitė vardą ir ištiesė popierių atgal. Atsistojo, 
ėmė lytėdamas tyrinėti kambaryje esančių daiktų paviršius. 
Surenkamas spintas, chromuotas lempas. Baltai lakuotus di- 
džiulių ant drobės tapytų paveikslų rėmus. 

— Tai turėtų būti ji, - tarė Maksimilianas. 

Kambaryje buvo pakabintos naujos užuolaidos. Kasparas 
suėmė pirštais sunkų brokatą. 

— Kas yra H korpusas? - paklausė. 

Kažkur kambaryje suskambo skaidri baimės nata, lyg kas 
būtų kliudęs kamertoną. 

— Tokio nėra, tai tik gandai, kur apie jį išgirdai? Jis esą buvo 
įkurtas paskutiniame praėjusio amžiaus dešimtmetyje. Ben- 
dradarbiaujant Ypatingų finansinių nusikaltimų tyrimo tar- 
nybai, Operatyvinei grupei, Finansų inspekcijai ir Mokesčių 
inspekcijai. Savivaldybių mokesčių institucijoms ir Konku- 
rencijos tarnybai. Kartu su priežiūros tarnybomis. Norint už- 
kirsti kelią naujoms ekonominių nusikaltimų formoms. Kal- 

bama, jog jie kažką suuodė. Kažką rimta. Kažką, ką jie laikė 
paslaptyje ir dėl ko buvo priversti įsteigti specialią tarnybą. 
Nė velnio tuo netikiu. Bet kokiu atveju jiems tikrai nerūpė- 
tų banali smulkaus sukčiaus mokesčių byla. Kur tu apie tai 
išgirdai? 

Visos sunkios ligos prasideda ne fiziniame kūne, o už jo 
ribų. Kasparas pastebėdavo ligą anksčiau, kartais kelis mėne- 
sius prieš jos proveržį. Taip pat ir Maksimiliano atveju. Kažkas 
tiesiog pasikeitė, į garsų paveikslą įsiterpė svetima gaida. 

— Norėjau paklausti apie smurtą prieš vaikus, kaip smarkiai 
galima suduoti? 

— 1995 m. birželio 14 d. įstatyme nr. 387, keistame 1997 me- 
tais, numatyta, kad Su vaiku būtina elgtis pagarbiai, kaip su as- 
menybe. Draudžiama taikyti vaikui fizines bausmes arba naudoti 
prieš jį kitus agresyvius veiksmus. Praktiškai tai reiškia, kad gali 
vaikui užlaužti ranką, tačiau jokiu būdu negali kepštelėti delnu. 
Greitai turėsi vaiką? 

— Ne, klausiu dėl vienos mokinės. 

— Nauja mažoji Fūtit? 

Anglų klounas Tiudoras Holas, dar žinomas kaip Fūtitas, 
buvo pirmasis artistas, užsidirbęs išties nemažus pinigus iš to, 
jog cirko arenoje vaidino kartu su savo trejų metų sūneliu. 

Kasparas atsistojo. 

— Kiek, — paklausė Maksimilianas, — tu skolingas? Žinau ir 
pats, laidojimo biuro savininkas pasakė. Keturiasdešimt mili- 
jonų. Aš sumokėsiu. Išparduosiu visą šlamštą. Galiu surinkti 
keturiasdešimt milijonų. Atgausiu savo licenciją. Ginsiu tave 
teisme. Su lašine ir taip toliau. Užspeisiu juos į kampą. 

Kasparas papurtė galvą. 

Maksimilianas ranka sugraibė popierius. 

— Jie įkiš tave už grotų! Išsiųs tave iš šalies! Tau nepavyks su 
ja susitikti! 

Jis prisispaudė prie lovos krašto. Tarytum gimnastas ant 
skersinio, ketinantis atsistoti ant rankų. 

— Nedėkinga širdis, - tarė kimiai. - Netinkama savybė klou- 
nui. Spjauna į jam ištiestą ranką. Dūmais paleidžia jam siūlomą 
galimybę. O juk toji moteris jau ilgus metus laikosi nuo tavęs 
saugiu atstumu. 

Maksimilianas pasisuko į moterį. 

— Kai jis mirs - o eilė ateis net ir jam - prie jo karsto bus pri- 
taisyti ratukai. Kad tik jis pats - be niekieno pagalbos - galėtų 
iš šarvojimo salės nuriedėti į krematoriumą. 

Pyktis, kaip visada, buvo visa apimantis, tačiau jam trūko 
jėgų. Ligonį ėmė purtyti kosulys, sunkus, pavojingas gyvybei. 

Gydytoja leido jam išsikosėti, tada švelniai jį kilstelėjo. Kas- 
paras ant lovos krašto padėjo kortą. 

— Jei vis dar, - tarė, - pažįsti ką nors, galintį prieiti prie Cen- 
trinio motorinių transporto priemonių registro duomenų, ga- 
lėtum išsiaiškinti adresą, kuriuo registruotas šis automobilis. 

Maksimilianas užsimerkė. Kasparas pasuko durų link. 

— Mes matėme transliaciją iš Monte Karlo, - tarė ligonis. - Ir 
apdovanojimus, ir tavo pasirodymą. 

Kasparas sustojo. Maksimilianas ištiesęs ranką atgal suėmė 
moters delną. Jo veido oda aplink akis išsilygino tarsi ispanų 
teatro komiko. 

— Norėjome, kad tai niekad nesibaigtų. Jaučiausi kaip vai- 
kystėje. Tai vienintelis dalykas, kuris jokiu būdu negali baigtis. 
Meilė. Ir didieji pasirodymai. 

Tėvo ir sūnaus žvilgsniai susitiko. Nebebuvo jokių kaukių. 
Ligonis ištvėrė kelias sekundes - daugiau nebevaliojo. 

Maksimilianas ranka palietė savo plaukus. Raudonus, šiurkš- 
čius it barsuko kailis. Pakėlė juos. Tai buvo perukas. Po juo 
buvo lygi it arbūzas plikė. 

— Koks nusivylimas, a? Pasigaminau po chemoterapijos. Iš 
savo plaukų. Keliu skrybėlę. Prieš didį menininką! 

Kasparas grįžo prie lovos. Suėmė už didelio, pliko viršugal- 
vio, prisitraukė prie savęs. Įsiklausė į tragizmą, slypintį dauge- 
lyje žmonių. Garsą viso to, kas galėjo būti, bet niekada nebe- 
bus. 

Paliestas Maksimilianas sustingo. Po akimirkos išsilaisvino 
iš Kasparo rankų. 

— Gana, - tarė. - Jaučiuosi kaip Lozorius. Laižomas šunų. 
Kada vėl tave pamatysiu? Po pusės metų? 

Gydytoja atidarė Kasparui duris. 

— Mergaitė, - iš lovos pasigirdo Maksimiliano balsas. - Mo- 
kinė. Tai dėl jos čia atėjai? Tiesa? 

Durys už Kasparo užsidarė. Gydytoja stovėjo šalia jo. 

— Parvešiu tave namo, - pasakė. 


Kasparo matytų baltųjų - aukštesnio rango - klounų pasirody- 
mų sėkmės paslaptis paprastai buvo jų partnerio vaidinimas, 
pabrėžiantis baltojo klouno pranašumą. Savaiminis autorite- 
tas — retenybė. Priešais Kasparą einanti moteris tokį autoritetą 
turėjo. Jis spinduliavo iš jos, skindamas kelią koridoriuose ir 
atidarydamas duris. 

Ji kažko iš jo norėjo, tačiau nepasakė ko. Požeminėje auto- 
mobilių stovėjimo aikštelėje sustingo prie vairo, ieškodama 
tinkamų žodžių, tačiau jų nerado. 

Automobilis buvo ilgas tarsi traukinio vagonas. Kasparas 
žavėjosi turčių gebėjimu suuosti vienas kitą. Tarsi Romeo ir 
Džiuljetoje. Net ir užvaldžius karščiausiai aistrai ir meilei iš pir- 
mo žvilgsnio, kažkur dešiniojo smegenų pusrutulio viršutinia- 
me kamputyje visada paliekama vietos banko sąskaitos išrašo 
duomenims. 

Kasparas ištiesė moteriai mergaitės pieštą žemėlapį. Ji nieko 


--o -wv-v- 


— Iš viso yra trylika apskrities ligoninių ir klinikų, - tarė. — 

Kiogės, Gentoftės, Herlevo, Glostrupo, Vidourės, Kopenhagos 
universitetinė, Frederiksbergo, Amagerio, Roskildės, Hilerio- 
do ir kelios mažesnės klinikos Hiorsholme, Helsingiore ir Ere- 
deriksunde. Nė prie vieno iš šių pastatų nėra vandens telkinio. 
Nėra ir prie privačių ligoninių. 

— O privačios medicinos įstaigos? 

— Į šiaurę nuo Kopenhagos ir į pietus nuo Avediorės Salelių 
rajono iš viso apie šimtą medicinos centrų ir specializuotų kli- 
nikų. Kiek metų šio piešinio autoriui? 

- Dešimt. 

Ji bedė pirštu į tai, kas jam buvo panašu į ūkinius priestatus. 

— Tai gali būti flygeliai. Vaikai ima suvokti perspektyvą maž- 
daug nuo aštuonerių. Jei tai flygeliai, pastatas būtų per didelis 
privačiam kabinetui. Tai nepanašu į jokią man žinomą vietą. 

Ji užvedė automobilį. 

— Kiek Kopenhagoje pribuvėjų? 

— Apie pusantro tūkstančio. 

— Kiek iš jų vardu Lionė? 

— Visos jos registruotos Pribuvėjų asociacijoje. Galiu išsiaiš- 
kinti. 

— Per valandą? 

Ji linktelėjo galvą. 

Jie pasuko pro Tvenkinius Gotų gatve. Kasparas įsiklausė į 
ją - moteris važiavo pati nežinodama kur. Sustojo šalikelėje ka- 
žin ko apžlibinta. Liko sėdėti sugniaužusi rankose vairą. Jis iš- 
lipo duodamas jai laiko nusiraminti. Automobilis stovėjo prie 
užtvertosios teritorijos. 

Ją supo vandeniui atspari klijuotos faneros užtvara, tokia 
aptveriamos statybų aikštelės. Ji atkirto dalį kelio ir namų eilę 
prie restorano Senoji moneta. Už penkiasdešimties metrų į už- 

tvarą buvo įsiterpusi stiklo kabina ir vartai - ten budėjo du sar- 
gai darbiniais drabužiais. 

Kasparas prisiartino prie kabinos. Už triukšmą slopinančios už- 
tvaros sėdėjo moteris civilinės gynybos darbuotojos uniforma. 

— Gal galėčiau perduoti raštelį vienam pažįstamui? - paklau- 
sė jis. - Šeimos nariui. Tai gyvybės ir mirties klausimas. 

Ji papurtė galvą. 

— Čia suplūdę septyni šimtai žurnalistų. Iš viso pasaulio. 

— O galgalėčiau paskambinti? 

Ji papurtė galvą. Kasparas nuskendusių objektų iškėlimo 
bendrovių, pagalbos organizacijų ir rangovų sąraše akies kraš- 

— Aš senojo Hanemano sūnus, - tarė. - Jis ką tik paskelbtas 
Sioleriodo golfo klubo garbės nariu. Senukas visą gyvenimą 
apie tai svajojo. 

— Jis nebegalės to įvertinti, - atsakė ji. - Mirė devintajame 
dešimtmetyje. 

Kasparas stikle pamatė savo veido atspindį. Buvo išblyškęs 
tarsi su grimo kauke. Moters akyse pasirodė susirūpinimas. 

— Galjums iškviesti taksi? 

Jos užuojauta suveikė tarsi gliukozės injekcija. Jis panoro at- 
sisėsti jai ant kelių ir išsipasakoti. Linktelėjo galva automobilio 
link. 

— Manęs laukia mano vairuotoja ir asmeninė gydytoja. 

— Ar, be Hanemano, domintų dar kas nors? 

— Stinė Klausen. Inžinierė. 

— Tamsiaplaukė? 

Kasparas linktelėjo. 

— Kažkaip susijusi su vandeniu? 

— Ji sutverta iš vandens. 

Moteris pažvelgė į priešais ją gulintį išrašą. 

— Ji yra sudariusi sutartį su taksi bendrovėmis. Ši paslauga 
teikiama itin svarbiems asmenims. Vadinasi, ji gyvena viešbu- 
tyje. Royal arba Tre Falke. Jei kas nors sužinos, jog jums tai pa- 
sakiau, mane atleis iš darbo. 

Jis giliai įkvėpė. 


— Angelų, - atsakė, - niekas neatleidžia. 


Kasparas įsėdo į automobilį šalia gydytojos. Ji tebesėdėjo taip, 
kaip jis buvo ją palikęs. 

— Jis miršta, - tarė ji. 

Kasparas žinojo, kad ji tai pasakys. Jam nebuvo sunku tai iš- 
girsti. Jau seniai buvo susitaikęs su mirtimi. Tėvas Pijus yra pa- 
sakęs, kad, žvelgiant plačiau, mes visi esame prie mirties — tik 
vieni yra arčiau jos nei kiti. 

Todėl po šių moters žodžių kažkas atsitiko ne jam - pasikei- 
tė pati aplinka. Vieną akimirką miestas buvo tarsi matinis at- 
virukas, o kitą jau atrodė, kad pro automobilio langus plaukia 
mirtinos tylos gaubiamas požemių pasaulis. 

— Jis atrodė žvalus. 

— Prednizonas. Cheminė iliuzija. 

— Arjis pats tai žino? 

Jie pravažiavo pro Zoologijos sodą ir Solbjergo kapines. Jis 
nė nepastebėjo, kaip jie pasiekė Roskildės gatvę. 

— Paprastai dalis žmogaus tai žino. O kita - didesnė - dalis 
nenori to žinoti. 

Ji pasuko Glostrupo link, įsuko į aplinkkelį, pravažiavo in- 
dustrinį kvartalą ir už miesto sustojo. 

Pravirko. Tylia, bet nevaldoma, smarkia rauda. Parodė į 
daiktadėžę, jis ištiesė jai pakelį popierinių nosinaičių. 

Dėl pinigų jis vis dėlto klydo. Moters sielvartas sklido iš pa- 
čių jos gelmių, iš vietos, esančios giliau nei vertybinių popierių 
saugykla. 

Moteris išsišnypštė nosį. 

— Papasakok ką nors apie jį, - paprašė. - Ką nors iš savo 
mažų dienų. 

Kasparas įsiklausė į savo vaikystę. Išgirdo bulvių garsą. 

— Man buvo dešimt, gyvenome Skodsborge. Jie visada buvo 
klajokliai, net ir tada, kai jis ėmė gerai uždirbti. Jie niekada 
neįrengdavo daugiau nei trijų kambarių - po kambarį sau ir 
vieną man, kaip kad nameliuose ant ratų. Kiti kambariai bū- 
davo uždaryti taupant šilumos energiją. Jie kraustydavosi kas 
metus, Skodsborge buvo pasiektas rekordas - ten išgyvenome 
ketverius metus, pabėgti buvo trys galimybės: Zundo sąsiau- 
ris, Pakrantės geležinkelis ir Pajūrio plentas. Ten pradėjau žon- 
gliruoti. Bulvėmis. Ant grindų patiesdavau antklodžių ir pledų, 
tačiau tai vis tiek nevisiškai nuslopindavo garsą, jei žongliruo- 
damas suklysdavau. Vieną dieną jis greičiausiai išgirdo, nes 
staiga pasirodė tarpduryje. 

Jis užsimerkė ir atmintyje atgaivino vaizdą. 

— Buvo aštuntojo dešimtmečio pradžia, skurdas jau buvo 
pasitraukęs, tačiau jam buvo tekę jį patirti. Vaikystėje jam 
teko badauti, pardavinėti gvazdikėlius, dainuoti kiemuose, 
jis niekada to nepamiršo, panašiai kaip per karą koncentraci- 
jos stovyklose kalėję artistai - tokia patirtis amžiams įsirėžia 
atmintyje. Dėl šios priežasties jis metė cirką, nes, jo įsitiki- 
nimu, išeitis buvo tik viena —- aukštasis išsilavinimas ir tvir- 
tas pajamų šaltinis. Ir štai dabar jis stovėjo tarpduryje. Mano 
neatversti vadovėliai gulėjo ant stalo. Jis žvelgė į mane. Nuo 
tos akimirkos prabėgo daugiau nei trisdešimt metų. Jis galėjo 

išsiųsti mane į privačią Herlufsholmo mokyklą, galėjo išsiųs- 
ti mokytis dažų pardavėjo profesijos, galėjo gerai man įkrės- 
ti. Tačiau jis tik stovėjo tarpduryje netardamas nė žodžio. Ir 
tada supratau, kas dedasi jo viduje. Mes abu supratome. Tą 
akimirką jis suvokė, jog kartais ilgesys stipresnis už žmogų. 
Ir jei užgniauši jį, sunaikinsi save. Taip nieko ir neištaręs jis 
išėjo atbulomis ir tylutėliai uždarė duris. Niekada apie tai ne- 
sikalbėjome. Tačiau po to karto jis niekada neužeidavo vidun 
prieš tai nepasibeldęs. 

Moteris gaudė kiekvieną jo žodį. Kai būdamas šešiasdešimt 
penkerių įsimyli, jautiesi lyg penkiolikos. Jei Kasparas būtų ro- 
dęs jai skaidres ir pasakojęs linksmas istorijas apie Maksimilia- 
ną, ji būtų sėdėjusi prie jo kojų tris mėnesius. 

— Dėl štai tokių akimirkų aš jį ir myliu, - tarė jis. 

Iškilmingas momentas. Svarbu mokėti pasitraukti, kai esi 
pačioje viršūnėje. Kasparas išlipo iš automobilio. 

Ji taip pat išlipo, apėjo automobilio priekį. 

— O be šių akimirkų, - paklausė, - ką dar atsimeni? 

Ir vis dėlto jis klydo dėl to įsimylėjimo. Kai esi šešiasdešimt 
penkerių, norisi daugiau, norisi išsamesnio vaizdo. 

- Jie riejosi kaip šunys, - tarė. - Išskyrus tokias akimirkas, jie 
be perstojo kivirčijosi. 

Jis pasisuko eiti. Ji žengė greta jo. 

— Galbūt reikėtų atleisti? 

— Praėjo jau trisdešimt metų. Aš viską atleidau. 

Ji sugriebė jį už rankos. 

- Atleidai tik mažą dalelę. Jei pavyktų ją padidinti, dar būtų 
įmanoma susikurti laimingą vaikystę. 

Jis pasimuistė, bet išsilaisvinti nepavyko — ji laikė jį tarsi 
ugniagesys gelbėtojas. 

— Tai pernelyg opu, - tarė Kasparas. - Mudu smarkiai trau- 
muoti. 

- Jūs kaip du peštukai. Pliekiatės jau keturiasdešimt metų. O 
dabar turite daugiausia tris savaites susitaikyti. 

Ji grįžo prie automobilio. Jis atsekė įkandin. 

— Tris savaites? 

Ji įsėdo vidun. 

- Jis stiprus kaip arklys, - pasakė Kasparas. 

— Aš vadovauju Kopenhagos universitetinės ligoninės nepa- 
gydomų ligonių slaugos skyriui. Mačiau pusantro tūkstančio 
mirčių. Jam liko daugiausia trys savaitės. 

Ji bandė uždaryti automobilio dureles - Kasparas jas sulaikė. 

— Mirtis - ne pabaiga. Aš giliai tikintis. Išleidus paskutinį 
atodūsį stoja visuotinė pauzė. Po jos žmogaus dvasia įsikūnija 
naujame fiziniame kūne, ir muzika vėl ima groti. 

Ji pažvelgė jam į akis. 

— Manai, gulėdama viena lovoje, - tarė ji, - jausiuosi geriau 
žinodama, jog kažkur žemėje yra kūdikis, kuriame įsikūnijusi 
mano mylimojo dvasia? 

Jis atsirėmė į automobilį. Neapstatytuose aplinkiniuose 
sklypuose žolę dar buvo aptraukusi šalna. 

— Ašjį myliu, - pasakė. 

— Aš taip pat, - atsiliepė ji. 

Kasparas pasilenkė prie jos. 

— Kadjau esame vienijami šio nepaprasto jausmo, gal galė- 
čiau paprašyti paskolinti penkis tūkstančius kronų? 

Ji susirado piniginę, atsegė ją ir padavė Kasparui dvi tūkstan- 
tines. Uždarė automobilio dureles, pravėrė langą. 

— Kas nutiko tam vaikui, kurio piešinį turi? - paklausė. - Ir 
ką tas piešinys reiškia? 

Jos akių gelmė buvo neišmatuojama. Jose būtų tilpęs jis pats 
su visu savo sielvartu ir dar būtų likę vietos. Kasparas papurtė 
galvą. 

— Nesuklysk mane vertindamas, - tarė ji. - Paskolą teks grą- 
žinti su palūkanomis. Centrinio banko palūkanų norma plius 
du procentai. 

Ji uždarė langą, įjungė variklį ir šovė iš vietos. Lyg Jutlandijos 
žiedo tiesiojoje. Kasparas nejučia nusistebėjo savo tėvu. Turė- 
damas tiek nukrypimų Maksimilianas vis tiek sugebėjo sume- 
džioti stambų laimikį. 


Kasparas įžengė į Dafio kontorą ir paklojo priešais jį abu iš mo- 
ters gautus banknotus. 

— Namelio nuomos įmoka, - tarė. 

Valdytojas ištiesė jam voką be pašto ženklo, pažymėtą pa- 
siuntinių tarnybos antspaudu. Padavė ant stalo gulėjusį peiliu- 
ką popieriui. 

Vokas spinduliavo rafinuotumu, kurio neįmanoma apčiuop- 
ti įprastinėmis juslėmis ir paaiškinti moksliškai, tačiau taip 
dvelkia visi vokai, kurių viduje yra laiškas ir čekis. Laiške tebu- 
vo dvi kompiuteriu spausdintos eilutės. 

Pranešame, kad KlaraMarija tolesnių kursų nebelankys. Pride- 
dame dvidešimt tūkstančių kronų. 

Jokio parašo. Ir banko čekis. Kasparas atsisėdo ant kėdės. 
Pasiekus dugną pranašumas tas, kad daugiau nebėra kur kristi. 
Kontoros durys atsivėrė. Jas prilaikė vaikinas su smilkyklėmis 
rankoje. Vidun įžengė Miorkas. 

- Jūs išsiunčiamas iš šalies, — tarė jis. - Turite aštuoniolika 
valandų reikalams sutvarkyti. Rytoj ryte būsite įsodintas į lėk- 
tuvą, skrendantį į Madridą. 

Galbūt dugno apskritai nėra. Galbūt krintama amžinai. Kas- 
paras pakilo. Atidarė duris. Išėjo į kiemą. 

Nusiplėšė švarką. Marškinius. Ant suoliukų prie sandėlio sė- 
dėjo dvi grupelės dirbtuvių darbininkų. Prie vieno iš stalų kavą 
gėrė poilsiaujančių siuvėjų būrelis. Kasparas nusiavė batus, nu- 
sitraukė kojines. Nusimovė kelnes. Liko stovėti tik su juokda- 
riais margintomis trumpikėmis. Šilkinėmis. Kaip ir Vagneris, 
Kasparas jautė silpnybę šilkui. 

- Šalin viską, - tarė Kasparas siuvėjoms. - Reikia viską ati- 
duoti. Kaip kad pasielgė turtuolis - Kristaus parabolės veikė- 
jas. Listas. Vitgenšteinas. Longchenas Rabjamas taip pasielgė 
septynis kartus. Kai nebelieka ko iš tavęs atimti, tampi laisvas. 

Jis laukė. Tikriausiai buvo išgąsdinęs Miorką. Teisėtai žmo- 
gų iš šalies galima išsiųsti tik pranešus jam apie tai raštu. 

Sučežėjo popierius. Už Kasparo stovėjo Miorkas. 

— Ar žinote ką nors apie Kainą? 

- Žinoma. Jis — Biblijos veikėjas. 

— Jozefą Kainą. 

Kasparas nieko neatsakė. 

— Čia raštas dėl išsiuntimo iš šalies, - tarė pareigūnas. - Savo 
švarko kišenėje rasite taksi kvitą. Su telefono numeriu. Jei kar- 
tais ką nors prisimintumėte. Apie mažąją mokinę. 

Kasparas užsimerkė. Kai atsimerkė, Miorko nebebuvo. Kaž- 
kas apgaubė jo pečius užklotu. Tai buvo Dafis. 


Jie sėdėjo vienas priešais kitą prie rašomojo stalo. Kasparas 
buvo apsigaubęs pledu. Šis buvo ilgas it vakarinė suknelė. Kas- 
paro pojūčiai buvo apmirę. Galbūt nuo šalčio. 

Priešais Dafį gulėjo Kasparo gautas laiškas. Dafis veikiausiai 
buvo jį perskaitęs. 

— Ta mokinė man svarbi, - tarė Kasparas, - jie liko man sko- 
lingi ir nežada grįžti. Neturiu jokio adreso, jokių pėdsakų. 

Valdytojas pakėlė ranką. Parodė tuščią delną. Pasuko ranką. 
Kitoje pusėje irgi nieko nebuvo. Ta pačia ranka perbraukė stal- 
viršį. Ant stalo iš niekur atsirado kortelė. 

— Tas aukštas vyras. Imperatorius. Savo piniginėje turėjo 
šitą. 

Kasparas paėmė kortelę. Ant jos buvo išspausdintas vardas: 
Askė Brodersenas. Apačioje pieštuku buvo užrašytas telefo- 
no numeris, prasidedantis skaitmenimis 70. Kasparas apvertė 
kortelę. Kitoje jos pusėje tuo pačiu pieštuku buvo užrašyta pa- 
vardė arba vietovardis: Borfelt. 

- Skambinau į informacijos telefonu liniją, - tarė Dafis. - Šie 
vardai ir telefono numeris nėra įtraukti į jų duomenų bazę. 

Kasparo vaikystės laikais cirko palapinių statytojai - darbi- 
ninkai ir meistrai - buvo vadinami cirko specialistais. Jie būdavo 
danai. Sezono pradžioje jie išdygdavo tarsi iš po žemių, o spa- 
lį vėl prapuldavo kaip į vandenį. Dabar šie darbininkai buvo 
vadinami techniniu personalu, o jį sudarė lenkų ir marokiečių 
grupelės, kurios, vadovaujamos darbų vadovo, keliavo po visą 
Europą ir atlikdavo itin specializuotus darbus. Cirkui išvykus 
jie ieškodavo kito darbdavio. Šie darbininkai tebeskambėjo to- 
mis pačiomis - drausmės, profesionalumo ir šimtaprocentinio 
našumo - gaidomis. Kasparui visada patiko šis skambesys. Pir- 
mą kartą sutikęs Datį, jis iš karto išgirdo šį skambesį - girdėjo 
jį ir dabar. 

Tačiau dabar jis išgirdo ir kitą garsą, iki šiol buvo jį praklau- 
sęs. 

Valdytojas pastatė priešais jį telefoną. Kasparas pažvelgė pro 
langą. 

— Įdomu, kada leisis saulė, - tarė. 

Dafis pasisuko į knygų spintą, kurioje buvo sukrauta daug ži- 
nynų. Per daug valdytojui, baigusiam daugių daugiausia septy- 
nias klases. Tarp žinynų buvo ir Užrašų ir kelionių kalendorius. 
Dafis jį atsivertė. 

— Po penkiolikos minučių, - pasakė. 

— Tada penkiolika minučių luktelėsiu. Leidžiantis saulei man 
geriausiai sekasi formuluoti mintis. 

Valdytojas iškėlė abi rankas. Perbraukė jomis per stalviršį. 
Ant stalo materializavosi Kasparo parkeris, vizitinės kortelės, 
smulkūs pinigai, loterijos bilietas. Raktai. Išskyrus tą, kurį Kas- 
paras atidavė Astai Borelo. 

— Parkeris Mont Blanc Legend, - tarė Dafis. - Svarbiems pa- 
rašams. Užtat jokios pusiausvyros kitose kišenėse. Nei krediti- 
nės kortelės. Nei piniginės. Banknotai mėtosi padrikai. Pinigai 
užklydę tik trumpam. Nei vairuotojo pažymėjimo. Nei nuola- 
tinės gyvenamosios vietos. Žmogus be šaknų. Vertinant speci- 
alisto akimis. Neįsižeisk. 

Kasparas pakilo ne savo valia - jis pats mieliau būtų likęs sė- 
dėti. Iš vietos jį pakėlė oranžinis beasmenis įsiūtis, kurį sukelia 
pagrįsta kritika. 

Iki stalo buvo mažiau nei metras. Įveikdamas trumpus atstu- 
mus mitrumu jis prilygo Kinijos stalo tenisininkams. 

Nespėjo. Dešinioji Dafio ranka pranyko. Po akimirkos vėl 
materializavosi. Suspaudusi kūgio formos oda aptrauktą dviejų 
trečdalių biliardo lazdos ilgumo lazdelę. Šmaikščią it botagas. 
Su akies obuolio didumo žvilgančiu rutuliuku ant galo. 

Tai buvo gyvūnų dresuotojo lazdelė. Kasparas buvo tokių 
matęs praėjusio amžiaus septintojo dešimtmečio pradžioje, 
kai dar nebuvo uždrausti laukinių gyvūnų pasirodymai. Gerai 

užsimojęs ir žinodamas, kur smogti, vyras tokia lazdele galėjo 
suskaldyti liūto kaukolę. 

Kasparas sustojo. Jis buvo praklausęs rafinuotuosius Dafio 
tonus. Atsitiko taip, kaip su ankstyvąja Bethoveno kūryba. Pa- 
saulis tik dabar ėmė ją atrasti. Santūrių kūrinių lobyną užgožė 
vėlesni ryškūs darbai. 

Valdytojo rankos pranyko iš regos lauko. Vėl pasirodė. Laikė 
laboratorinį stovą, dubenį nešlifuotų deimantų, porą stiklelių 
ir butelį slivovicos. Dafis įtvirtino deimantą stove, įpylė į stikle- 
lį gėrimo, pašildė jį rankoje, uždegė degtuką. Priartino jį prie 
skysčio paviršiaus. Palei stiklelio kraštus ėmė šokčioti melsvi 
godžios liepsnos liežuvėliai. Dafis stumtelėjo stiklelį po įtvir- 
tintu deimantu. Liepsna pagavo mineralą, šis ėmė tirpti ir kap- 
sėti į stiklelį — tai buvo ledinukas. 

Kasparas įsiklausė į saulėlydį. Prisitraukė telefoną ir surinko 
kortelėje užrašytą numerį. 

— Klausau? 

Atsiliepė ketvirtąją dešimtį peržengusi moteris. 

— Aš labai artimas Askės draugas, - tarė Kasparas. - Noriu 
jam papasakoti vieną savo sapną. 

Moteris paliko telefono ragelį gulėti ir kažkur nuėjo - jos ne- 
buvo penkiolika sekundžių. Kasparas galėjo padėti ragelį, nes 
per tą laiką gavo visą reikiamą informaciją. Jį sulaikė bejėgiš- 
kumas ir absurdiška viltis kur nors fone išgirsti KlaraMarijos 
balsą. 

Moteris grįžo. 

— Askė išvykęs. 

— Tolių toliausiai iki vyrų tualeto, - tarė Kasparas. - Iš ten 
ir turėtumėte jį pakviesti. Tas sapnas labai reikšmingas. Askė 
tikrai nenorėtų praleisti progos apie jį išgirsti. 

Askė — iki šiol veikiausiai stovėjęs šalia - perėmė ragelį. 

— Pinigus gavai. Kas tau davė šį numerį? 

— Mergaitė, noriu su ja pasikalbėti. 

Kasparas savo balsą girdėjo tarsi iš šalies. Balsą žmogaus, be- 
prarandančio sveiką protą. 

— Jai buvo suduota, - tęsė jis. - Tai laikoma smurtu, aš kal- 
bėjausi su advokatu. 

Ryšys nutrūko. 

Įkaitęs cukrus šnypšdamas varvėjo į slivovicą. Dafis stumte- 
lėjo stiklelį Kasparui. 

— Bastytis galima iki keturiasdešimties, - pasakė valdyto- 
jas. - Tada, norint nustoti ristis žemyn, reikia susirasti nuolati- 
nę gyvenamąją vietą. Ypač, kai žemyn ritamasi taip sparčiai. 

Kasparas trūktelėjo slivovicos. Užsimerkė. Pajuto fizinį pa- 
kilimą - tokį, kokį išskleidę sparnus veikiausiai pajunta didieji 
plėšrieji paukščiai. Vaisių, alkoholio, cukraus ir atogrąžų karš- 
čio koncentratas nutekėjo jo gyslomis iki tolimiausių kapilia- 
rų. Alkis, šaltis ir nuovargis atslūgo. Visos kančios ištirpo auk- 
sinėje šviesoje. 

— Ir vadovaudamasis šia didžia filosofija, - tarė Kasparas, — 
nusprendei eiti komiškas prižiūrėtojo pareigas Glostrupe. 

Dafis nusišypsojo. Per šešis jų pažinties mėnesius Kasparas 
pirmą kartą matė jį šypsantis. 

— Prisidėjo ir teismo nuosprendis. Buvau nuteistas ketverius 
metus kalėti, tačiau mane paleido lygtinai pasižadėjus imtis ki- 
tos veiklos. 

Kasparas susirinko savo daiktus. Paėmė dar karštą stiklelį. 
Padėjo ant stalo čekį. 

— Skolos įmoka, - tarė. 

Dafis apėjo aplink stalą. Atidarė Kasparui duris. 


54 PETER HOEG O TYLIOj!I MERGAITĖ 


— Kodėl leidžiantis saulei? Kodėl mintis lengviausia formu- 
luoti leidžiantis saulei? 

Kasparas pažvelgė į valdytojo rankas. Dafis galėjo tapti gar- 
sus, koks Bachas tapo tik po mirties. Turtingas, koks Richteris 
niekada netapo. O štai dabar jis stovėjo čia ir laikė jam duris. 

Kasparas mostelėjo ranka į saulėlydžio dangų virš miesto. 

— Įsiklausyk, - tarė. 

Nebuvo girdėti jokių skambių ar aiškiai išsiskiriančių gar- 
sų — tik duslus daugiasluoksnis saulę palydinčių miesto bažny- 
čių Varpų gausmas. 

— Išlieto varpo garsas tampa pagrindiniu mažorinio arba mi- 
norinio trigarsio tonu. Varpui skambant, be pagrindinio tono, 
girdimas ir viena oktava ir viena mažąja arba didžiąja tercija 
aukštesnis obertonas. Miestas — tai garsų žemėlapis. Girdi? 
Gruntvigo bažnyčia. D tonacija. Ir lygiai taip pat aiškiai girdi- 
mas diezas. Šioje bažnyčioje tik vienas — didysis — varpas. O 
čia su niekuo nesupainiojamas Išganytojo bažnyčios karilio- 
nas. Visų bažnyčių varpai skamba skirtingai. Taigi jei leidžian- 
tis saulei kalbėdamas telefonu įsiklausysi ne į pašnekovo balsą, 
0 į garsų foną ir sugebėsi erdvėje išdėlioti išgirstų garsų mišinį, 
galėsi įsivaizduoti, kurioje apytiksliai garsų žemėlapio vietoje 
yra tavo pašnekovas. 


Kasparas atsisėdo ant lovos. Lėtai išgėrė. Tamsaus gintaro 
spalvos skystis buvo visagalis. Jis dovanojo ramybę, sotumą, 
minčių skaidrumą ir palaimą. Slopino neigiamas emocijas 
ir skatino teigiamas. Kasparas pakėlė taurę ir pagavo ja pa- 
skutinius pro langą krintančios šviesos spindulius. Balandžio 
šviesa buvo ypatinga. Ji spinduliavo užburiantį, optimistinį 
netikrumo jausmą, koks apima per daug pastačius per poke- 
rį. Ji žadėjo pavasarį, tačiau nebuvo tikra, ar valios tą pažadą 
ištesėti. 

Kasparas atidarė didelį plokščią kvadratinį stalčių - tokiuose 
architektai laiko brėžinius. Tai buvo Stinės stalčius - Kasparo 
užsakymu jį pagamino Rud. Rasmussen baldžiai. 


Prieš atsirandant šiam stalčiui ji niekada nieko pas jį nepalikda- 
vo. Rytais metodiškai susirinkdavo visus savo daiktus, dažnai 
jam dar miegant. Kasparui pabudus nieko nebebūdavo likę, 
jokio fizinio pėdsako, tik skambesys. 


Jai išėjus jis ieškodavo jos buvimo įrodymų. Tikėdavosi vo- 

nioje rasiąs paliktą kremą, dantų šepetuką, tačiau veltui. Kartą 
vakarieniaujant jis apie tai prakalbo. 

— Galėčiau atlaisvinti tau porą stalčių spintoje. 

Ji padėjo peilį, šakutę, nusivalė lūpas. Darė tai grakščiai, ta- 
čiau kartu priminė gyvūną, besiprausiančią katę, buvo gracin- 
ga it jaguaras. 

— Esi girdėjęs apie vudu, - tarė ji. - Prieš keletą metų valė- 
me gruntinį vandenį Haityje. Bendrovės COWI padalinio va- 
dovas perspėjo mus niekada nepalikti be priežiūros asmeninių 
daiktų. Jei kuo nors neįtiksi vudu žyniui, gavęs tau priklausantį 
daiktą, jis galės tave kontroliuoti. 

Maistas Kasparo burnoje virto purškiamuoju poliesterio 
užpildu. 

— Negalime toliau susitikinėti, - pasakė jis, - jeigu taip apie 
mane manai. Nepakenčiu būti nuvertinamas. Esame pažįstami 
pusantro mėnesio. Elgiuosi pagarbiai. Su tavimi. Su visomis 
moterimis. Kaip mažas berniukas, kuris per tvorelę žvilgčioja į 
mergaitę kitoje pusėje. Tačiau niekada pirmas neperlipa kiton 
pusėn. Visada laukia, kol mergaitė pakvies jį Žaisti. 

— Ir kuris vėliau, - pertarė ji, - ima regzti planus, kaip užval- 
dyti visą kvartalą. 

Po savaitės nieko jai nesakęs Kasparas pagamino stalčių. Jai 
atėjus baldas jau buvo įmontuotas į namelio sieną, o stalčius 
atidarytas. Ji perbraukė ranka medinį jo paviršių, nieko netar- 
dama jį atidarė ir uždarė. Jis pasirūpino, kad stalčiaus dydis 
būtų lygiai toks pats kaip stalčių jos bute. Jis tiksliai tiko stam- 
baus mastelio žemėlapiui. 

Kitą kartą ateidama ji atsinešė dokumentų rankinę. Nieko 
netarusi paliko stalčiuje žemėlapį, dėžutę su skriestuvu ir kopi- 
javimo popieriaus. Nuo to laiko šie daiktai visada ten gulėjo. 

Tebegulėjo iki šiol. Kasparas ištraukė iš stalčiaus skriestu- 
vą, žemėlapius. Vienas jų buvo 1:25000 mastelio Kopenhagos 
uosto planas. Kasparas atgamino garsų paveikslą, susikurtą 
kalbantis telefonu. 

Pirmame paveikslo plane buvo Marmuro bažnyčios var- 
pai, jų garsas sustiprintas elektra, tačiau prislopintas, kad ne- 
drumstų Amalienborgo rūmų gyventojų miego. Atviroje er- 
dvėje nuotoliui nuo garso šaltinio padvigubėjus, garso slėgio 
lygis sumažėja šešiais decibelais. Skalėje uosto plano apačioje 
Kasparas skriestuvu atmatavo apie keturis kilometrus ir įbedęs 
skriestuvo adatėlę į Marmuro bažnyčią nubrėžė apie ją tokio 
spindulio apskritimą. 

Gruntvigo bažnyčia buvo tolimajame garsų paveikslo plane, 
tačiau buvo girdėti labai aiškiai. Klausantis vienišo, vibruojan- 
čio didžiojo bažnyčios varpo skambesio, atrodė, jog jis skam- 
bina giesmę Kalėdų varpas suskambėjo, ją kurdamas autorius, 
mėgdžiodamas varpo skambesį, taip pat pasirinko D tonaciją. 
Akivaizdu, jog telefonas stovėjo patalpoje, esančioje daugiau 
nei dvidešimties metrų aukštyje, virš Ostebro ir Niorebro ra- 
jonų namų stogų, kur pastatai nebeslopino sklindančio garso. 
Apytikriais skaičiavimais, Gruntvigo bažnyčią ir telefoną turėjo 
skirti penki kilometrai. Kasparas atsiminė Išganytojo bažnyčios 
kariliono skambesį. Garsų paveikslo fone taip pat buvo girdėti 
Rotušės varpai —- tuo metu jie veikiausiai mušė ketvirtį. Rotušės 
varpai buvo nulieti ne iš bronzos, o iš geležies rūdos - jų skam- 
besys buvo kietas, o dažnis ne toks švarus kaip bažnyčios varpų. 
Jų nuotolis nuo telefono buvo penki kilometrai. Kasparas įbedė 
skriestuvą į Gruntvigo bažnyčią ir nubrėžė apie ją penkių kilo- 
metrų spindulio apskritimą. Du nubrėžtieji apskritimai susikir- 
to - bendrame plote atsidūrė visas Išorinio Ostebro rajonas. 

Kasparas vėl įsiklausė. Atpažino Anglikonų ir Šv. Jokūbo 
bažnyčias - jų varpų skambesys pynėsi į mažorinių tonų vaini- 
ką, pradedant A ir baigiant D. Jis nubrėžė dar du apskritimus. 

Susikirtę su ankstesniais dviem, šiuodu atrėžė plotelį, esantį 
už penkiasdešimties metrų nuo kranto. Į šiaurę nuo Kopen- 
hagos uosto įplaukos. Netoli nuo vadinamosios Smailės. Toje 
vietoje jūra buvo dvylikos metrų gylio. Klausa šįkart jį apgavo. 


Kasparas gurkštelėjo iš taurės. Sugniuždytas nesėkmės, visus 
garsus girdėjo labai aiškiai. Balandį garsai ypatingi. Medžiai 
dar belapiai. Nėra augmenijos, kuri slopintų garsų atspindžius 
ir sklaidą. Jis girdėjo rimstantį Glostrupo įmonių transporto 
triukšmą. Tolimą 4-ojo aplinkkelio gausmą. Paukščius pelkė- 
je. Siuvėjų balsus. Pagyvėjusius sulaukus saulėlydžio ir darbo 
pabaigos. Nors vis dar klegėjo, moterys mintimis jau buvo pa- 
keliui į namus. Dauguma jų turėjo vaikų. Susilaukus jų moterų 
balse ima skambėti svarumo gaida. Ostinato. 

Vieną dieną, kai jau buvo gana šilta, kad galėtum penkiolika 
minučių pasėdėti priešais saulutę užuovėjoje, Kasparas pietų 
pertraukos metu ėjo per kiemą. Moterų balsus išgirdo iš tolo. 
Girdėjo ne žodžius, o skambesį — jos kalbėjosi apie vaikus. 
Moterys pakvietė jį prisėsti - Kasparas įsitaisė ant suolelio 
greta jų. Moterų akyse žaidė meilios, kiek pašaipios ugnelės, 
kurias uždega nepavojingas flirtas, kai žinai, jog namie laukia 
pastovus partneris. Paprastai jam patiko šis flirtas, veikiantis it 
karšta vonia. Viena moteris jo paklausė: Kodėl neturite vaikų? 

Kasparas jau buvo atkreipęs į ją dėmesį. 

— Nesugebėjau susirasti moters. 

Jos nusišypsojo, jis nusišypsojo, jos nesuprato, kad jis kalbė- 
jo rimtai. 

— Tai vienas iš paaiškinimų, - tęsė Kasparas. — Kitas paaiški- 
nimas tas, kad greitai mes mirsime, vaikai pasens, žiū, jiems jau 
ir aštuoniasdešimt, jų sutuoktiniai jau mirę, ir nebėra nė vieno 
liudininko, mačiusio pirmąjį jų gyvenimo trisdešimtmetį. Galų 
gale mirs ir jie. Tai būtų antras paaiškinimas. 

Moterys atšlijo. Tylą nutraukė ta pati moteris. 

— Maniau, jog jūs klounas. 

Kasparas pakilo iš vietos. 

— Aš muzikantas, - tarė. - Esu sudaręs sandorį su PoniaVieš- 
pačiu. Groti visas natas. Taip pat ir tamsiąsias. 

Po to karto užslėptos erotinės kibirkštėlės jiems bendraujant 
prigeso. Vėliau vėl šiek tiek įsižiebė, tačiau niekada nebebuvo 
taip, kaip iki tol. 

Kasparas uždengė taurę knyga. Kad skystis mažiau nugaruo- 
tų. Jungas savo autobiografijoje rašė, kad alkoholyje žmogus 
ieško savo paties dvasingumo. Jungas, matyt, žinojo, ką šneka. 
Jis turbūt žinojo, ką reiškia turėti dvi dėžes Krug Magnum vyno 
ir nesugebėti sustoti po pirmosios. Alkoholis - kaip smuikas, 
kartą pradėjus nebeįmanoma sustoti. Jis pakėlė knygą ir ištuš- 
tino taurę. 

Persėdo į kitą vietą. Priešais sofą. Sofą, ant kurios sėdėjo 
KlaraMarija. Kai pirmą kartą ją pamatė. 

Tai buvo lygiai prieš metus. 

Kasparas šiek tiek vėliau nei paprastai grįžo iš pasirodymo, 
buvo balandis, vidurnaktis. Jo namelis ant ratų stovėjo Vedbeko 
užmiestyje, sklype, kuris Kasparui priklausė jau dvidešimt metų. 
Per tą laiką jis nė karto nebuvo kreipęsis dėl leidimo statyboms. 
Dešimties tūkstančių kvadratinių metrų ploto sklypas prie jūros 
kranto buvo apaugęs varpučiais, o jo ribas žymėjo eglių eilė. 

Namelis stovėjo vidury pievos, Kasparas privažiavo prie pat 
jo, sustojo, atidarė automobilio dureles ir įsiklausė. 

Gamta visada groja vieną arba keletą temų, nors gal tai tik 
vaizduotės padarinys. Tanakt skambėjo Antono Veberno or- 
kestruotas ričerkaras iš Bacho ciklo Muzikinė auka kartu su Ta- 
gorės žodžiais: Ne kūjų smūgiai, o bangų šokis nugludina akme- 
nėlius iki tobulybės. 

Nuo Stinės dingimo buvo praėjusi visa amžinybė. Būtų ne- 
tikslu sakyti, kad išeidama ji išsinešė jo gyvenimo prasmę - ši 
buvo pradėjusi nykti daug anksčiau. Stinė buvo tik pristab- 
džiusi šį procesą. 

Iš namelio ant ratų atsklido garsas, kurio ten neturėjo būti. 
Kasparas išlindo iš automobilio. Dvidešimt metų lengvo kopi- 
mo į pramogų pasaulio aukštumas norom nenorom paverčia 
projekcijų auka. 

Iki namelio durų nušliaužė keturiomis. Pagraibė po nameliu 
ieškodamas rakto. Šis buvo dingęs. 

Išmintingesnis žmogus būtų tiesiog pasišalinęs. Arba pa- 
spaudęs porą mygtukų prie namelio durų - artistų draudimo 
bendrovė čia buvo įrengusi tiesioginę liniją, jungiančią su Falck 
ir Securitas. Tačiau esame, kokie esame. Kasparas apgraibomis 
sužvejojo septyniasdešimt penkių centimetrų ilgio vandentie- 
kio vamzdį, dviem spaustukais pritvirtintą po laiptais. Vamzdis 
buvo senoviškas, pagamintas iš švino. 

Kasparas be garso įsėlino į prieangį. Viduje girdėjo esant tik 
vieną asmenį - jo širdies plakimas buvo ramus, tarp aštuonias- 
dešimties ir devyniasdešimties kartų per minutę, cirko neūž- 
auga. 

— Užeik. 

Kalbėjo vaikas, mergaitė. Kasparas niekaip nesuprato, kaip 
ji išgirdo jį įeinant. 

Mergaitei buvo aštuoneri-devyneri. Ji nebuvo įjungusi švie- 
sos, bet langinės buvo atidarytos, ir ji sukryžiuotomis kojomis 
sėdėjo ant sofos apšviesta mėnesienos. Lyg mažoji Buda. 

Tebestovėdamas jis įsiklausė. Nusikaltimų istorijoje ne- 
trūksta pavyzdžių apie mažamečius vaikus, dirbusius išvien su 
labai žemos moralės suaugusiaisiais. Nieko įtartina neišgirdo. 
Atsisėdo priešais mergaitę. 

— Kaip radai raktą? 

— Atspėjau. 

Raktas gulėjo priešais ją ant stalo. Kasparas buvo radęs tokį 

gerą plyšelį jam slėpti, kad kartais pats jo nerasdavo. Atspėti jo 
buvimo vietos buvo neįmanoma. 

— Kiek laiko tu jau čia? 

— Neilgai. 

— Kaip čia atsigavai? 

— Autobusu ir traukiniu. 

Jis linktelėjo galva. 

— Kurgi ne, - tarė. - Vidurnaktį didmiestyje aštuonerių metų 
mergaitei atviri visi keliai. 

— Devynerių, - atsiliepė ji. - Autobusu ir traukiniu iki dvyli- 
kos gali važiuoti nemokamai. 

Kažkas jos viduje buvo negerai. Pernelyg intensyvi energija 
tokio amžiaus vaikui. 

Žinoma, visi vaikai energingi. Kasparas jau trisdešimt pen- 
kerius metus buvo apsuptas kitų artistų vaikų. Ryte jie pabus- 
davo pusę septynių jau įjungę ketvirtą pavarą. Po keturiolikos 
valandų jie nė nesumažinę greičio dviejų šimtų kilometrų per 
valandą greičiu nugrimzdavo į miegą. Jei kas būtų sugalvojęs 
būdą, kaip prijungus prie vaikų elektrodus kaupti jų gaminamą 
energiją, būtų susikrovęs milijonus. 

Tačiau kitų vaikų energija nebuvo sutelkta - jie buvo tarsi 
blusų cirko artistai, o priešais jį sėdinti mergaitė buvo visiškai 
susikoncentravusi. 

— Pamačiau tave cirke ir supratau, kad tau reikėtų su manimi 
pasikalbėti. 

Kasparas negalėjo patikėti savo ausimis. Ji kalbėjo tarsi prin- 
cesė. Neišleisdamas jos iš akių jis dešine ranka susirado stalčių, 
kuriame laikė premjerų proga gautas dovanas, atidarė jį ir iš- 
traukė vieno kilogramo Neuhaus šokolado dėžutę. 

— Vaišinkis vaikų tvirkintojo saldainiais, - pastatė dėžutę ant 
stalo. - Ir kodėl man reikėtų su tavimi pasikalbėti? 

— Nes tavo širdis nesveika. 

Mergaitės veido išraiška buvo baisiai rimta. 

Ji išvyniojo saldainį. Užsimerkė šokoladui tirpstant burnoje. 

— Tu tikriausiai gydytoja, — tarė jis. — Ir kas gi darosi mano 
širdžiai? 

— Visų pirma turi susirasti tą moterį. Tą, kuri tave paliko. 

Nebuvo jokių laiškų ar nuotraukų, kurias ji galėjo pamatyti. 
Apie jį ir Stinę žinojo ne daugiau kaip penki asmenys, ir nė vie- 
nas nebūtų nieko apie tai pasakojęs vaikui. 

— Kur tavo tėvai? 

— Ašjų neturiu. 

Mergaitės balsas buvo bejausmis, tarsi pranešimas per gar- 
siakalbį. 

— Kur tu gyveni? 

— Pažadėjau nesakyti. 

— Kam pažadėjai? 

Mergaitė papurtė galvą. 

— Nespausk manęs, - tarė. - Man tik devyneri. 

Jos žodžiams Kasparas skyrė tik dalelę savo dėmesio. Jam 
labiau rūpėjo nustatyti mergaitės skambesį. Šis buvo nepasto- 
vus. Mergaitei nutilus skambesiui kažkas atsitikdavo. Kasparas 
tiksliai nežinojo kas, bet nieko panašaus dar nebuvo girdėjęs. 

— Iš kur gavai šį adresą? 

Mergaitė vėl papurtė galvą. Kasparas pajuto kylant nepaaiš- 
kinamą baimę. Išskaidęs ir išplėtęs klausos lauką ištyrė supan- 
čią aplinką. 

Išgirdo Pajūrio plentą. Bangas ir gurgždantį smėlį pakrantė- 
je. Vėją eglėse. Sudžiūvusioje žolėje. Daugiau nieko. Buvo tik 
juodu. 

— Pagrok man, - paprašė ji. 

Kasparas atsisėdo prie fortepijono. Mergaitė atsekė jam 
įkandin nešdamasi šokolado dėžutę. Įsirangiusi fotelyje užsi- 
traukė ant savęs užklotą. 

Jis skambino lauke girdėtąjį ričerkarą, visą, kokias devynias 
minutes. Mergaitė liovėsi kramsnoti. Ji godžiai gėrė į save mu- 
zikos garsus vos jiems spėjus palikti instrumentą. 

Kasparui baigus skambinti stojo ilga pauzė. Ilgesnė nei kon- 
certuose. Ilgesnė nei apskritai grojant žmonėms. 

— Ar tu pats tai sukūrei? 

— Ne, Bachas. 

— Arjis irgi iš cirko? 

— Jis miręs. 

Ji susimąstė. Paėmė dar vieną šokoladinį saldainį. 

— Kodėl tu neturi vaikų? 

Mergaitė ištiesė ranką ir įjungė už matinio stiklo plokštės 
įtaisytą lemputę. Prie plokštės metaliniais spaustukais buvo 
pritvirtintas vaikiškas piešinys. Kažkada per mėnesį jis gauda- 
vo šimtus piešinių. Įrengęs vietą jiems kabinti jis kas savaitę, o 
kartais ir dažniau, juos keisdavo. 

— Neradau moters, kuri norėtų tapti jų motina. 

Mergaitė įrėmė į jį žvilgsnį. Nė vieno iki šiol sutikto vaiko, o 
gal net ir suaugusio žmogaus, žvilgsnis nebuvo toks įkyrus. 

— Meluoji. Ir dar mažam vaikui. 

Kasparas pajuto augant nerimą. 

— Galėčiau atsikraustyti pas tave, - tarė ji. 

— Kad pas mane vietos tik tiek, kiek matai. Ir pinigų pasta- 
ruoju metu turiu ne per daugiausia. 

— Aš daug nevalgau. 

Kasparas susitvarkydavo su visokiausiais vaikais. Su jaunai- 
siais nusikaltėliais, beatodairiškais penkiolikmečiais banditais, 

po maskuojančiomis kelnėmis prie blauzdos juostele prisitvir- 
tinusiais dviašmenius durklus, nuteistais lygtinai už žiaurų ne- 
motyvuotą smurtą. Kasparui su jais nekildavo sunkumų - jis 
visada laikė juos už trumpo pavadžio. Tačiau dabar viskas buvo 
kitaip. Kasparą ėmė mušti prakaitas. 

Kelias akimirkas tyrame ir griežtame it angelo mergaitės vei- 
delyje švystelėjo demoniškas šypsnys. 

— Aš tave bandau, - tarė ji. - Neketinu pas tave kraustytis. Tu 
nesugebėtum pasirūpinti vaiku. Netiesa ir kad valgau nedaug. 
Iš tiesų valgau kaip arklys. Virtuvės šeimininkė vadina mane 
soliteriu. 

Ji pakilo nuo fotelio. 

— Dabar gali parvežti mane namo. 


Kelyje ji nekalbėjo, tik aiškino, kur važiuoti. Šnekėjo glaustai it 
ralio šturmanas. Iš Pajūrio plento pasukę į Skodsborgo plentą, 
jie tolo nuo jūros. 

Kelias, kuriuo važiavo, buvo skiriamoji riba tarp miesto ir 
miško, greitkelių ir dykų plotų, terasinių ir individualių namų 
kvartalų. Jie važiavo per Frederiksdalį. 

— Į dešinę, - tarė ji. 

Jie pasuko į pietus palei ežerą, nuvažiavus kilometrą ji davė 
ženklą sustoti. 

Aplinkui plytėjo neapstatytas plotas. 

Jie tylomis sėdėjo vienas greta kito. Mergaitė pažvelgė į nak- 
tinį dangų. 

— Norėčiau būti astronautė, - tarė. - Arba lėktuvo pilotė. 
Kuo tu norėjai būti? Kai buvai mažas. 

— Klounu. 


Ji žvelgė į jį. 

— Juo ir tapai. Labai svarbu tapti tuo, kuo norėjai būti. 

Toli danguje judėjo šviesos taškelis - galbūt krintanti žvaigž- 
dė, gal erdvėlaivis, o gal lėktuvas. 

— Parvešiu tave iki pat namų, - tarė Kasparas. 

Ji išlipo iš automobilio, jis atidarė dureles savo pusėje. Kol 
apėjo automobilį, mergaitė jau buvo dingusi. 

Kasparas įtempė klausą. Už jo, Bagsverdo pusėje, rikiavosi 
nuosavų namų eilės, už šių buvo girdėti naktinis eismas pa- 
grindinėmis transporto arterijomis. Dešinėje — vėjo gausmas 
Liungbiu radijo stoties įrenginiuose. Nuo ežero buvo girdėti, 
kaip pakrantėje tarsi ledukai taurėje viena į kitą grumdosi pa- 
skutinės sueižėjusio ledo lytys. Priešais jį, kvartale apie restora- 
ną Regata, lodami vienas kitą budino šunys. Kasparas girdėjo, 
kaip vienas į kitą brūžuojasi siauri vikšrių lapai. Girdėjo nakti- 
nius gyvūnus. Vėją Pilies parko medžiuose. Pavienį žmogaus 
balsą nuosavo namo sode. Udrą, gaudančią žuvį kanale, jun- 
giančiame šį ežerą su Liungbiu ežeru. 

Tačiau mergaitės ne garselio. Ji tiesiog dingo. 

Kažkur už medelyno pasigirdo užvedamo galingo variklio 
garsas. Kasparas puolė bėgti. Net ir tokios prastos formos, 
šimtą metrų įveikė per keturiolika sekundžių. Kelio šlaito 
viršuje pasirodė kaip tik tuo metu, kai pro šalį važiavo au- 
tomobilis. Prie vairo sėdėjo moteris. Galbūt labai išlavintos 
klausos žmogus būtų galėjęs išgirsti ant užpakalinės automo- 
bilio sėdynės susirangiusią mergaitę. Kasparas negalėjo. Ir vis 
dėlto įsidėmėjo automobilio registracijos numerį. Išsitraukė 
parkerį ir kortelę. 

Kone penkiolika minučių pirmyn atgal vaikščiojo ežero pa- 
krante. Bandydamas išgirsti mergaitę. Ir atgauti kvapą. Bergž- 
džiai. 

Įsėdęs į automobilį, surinko tėvo telefono numerį. Maksimi- 
lianas atsiliepė iš karto. Kalbėjo pašnibždomis. 

— Aš kazino, čia draudžiama turėti įjungtą telefoną, kurių 
velnių skambini, ar tam, kad pasiguostum prisišlapinęs į lovą? 

— Gal, nors ir esi nusenęs, - paklausė Kasparas, - tebeturi 
priėjimą prie Centrinio motorinių transporto priemonių re- 
gistro? 

Kasparas padiktavo Maksmilianui numerį. Ryšys nutrūko. 

Jis lėtai grįžo namo. 


11 


Garsas sudraskė prisiminimų šydą, ir Kasparas vėl atsidūrė na- 
melyje ant ratų, skambėjo telefonas. Iš pradžių niekas nekal- 
bėjo, buvo girdėti tik kimus švokštimas, lyg skambintojui būtų 
reikėję trisdešimties sekundžių kvapui, kurį atėmė pastangos 
surinkti numerį, atgauti. 

— Penktadienį jau būsiu sveikas, - tarė Maksimilianas. - Ra- 
dau patį geriausią filipinietį gydūną, jo rezultatai išties įspūdin- 
gi, pasirūpinsiu, kad jis atskristų čia, ir po savaitės būsiu išra- 
šytas. 

Kasparas nieko neatsakė. 

— Ko čia žliumbi? — tęsė Maksimilianas. - Vasarą paplūdi- 
myje kartu darysime oro kūlvirsčius į šoną. 

Buvo girdėti tik jųdviejų kvėpavimas. 

— Automobilio registracijos numeris, - tarė ligonis. - Kurį 
man davei. Centriniame registre jis užblokuotas. Prie jo pažy- 
mėta „pavogtas ir „vyksta tyrimas , o dėl daugiau informacijos 
nurodyta kreiptis į vyriausiąjį policijos komisarą ir į Danijos 
saugumo ir žvalgybos tarnybą. 

Kelias sekundes vėl buvo girdėti švokštimas. 

— Jozefas Kainas? - paklausė Kasparas. 

Vaikystėje stebėdamas tėvą Kasparas gavo neeilinių impro- 
vizacijos meno pamokų. Maksimilianas Kronė galėjo iškart po 
mirtinų pjautynių su Kasparo motina arba po Šaulių brolijos 
kviestinių pietų, susidėjusių iš dvylikos patiekalų ir trukusių 
šešiais valandas, ramiai patraukti į darbą teisme arba Pramonės 
darbdavių taryboje. 

Tačiau dabar Maksimilianas tylėjo. 

Tėvas su sūnumi klausėsi vienas kito kvėpavimo. 

— Okultiniai reiškiniai, - tarė Maksimilianas. - Veikiausiai 
dėl jų buvo įkurtas H korpusas. Velniai rautų. Tai tik parodo, 
kaip smarkiai policijai suminkštėjo smegenys. 

— Ar tokių reiškinių pasitaiko ir cirke? 

— Tokių reiškinių nėra. 

— Buvo tokia moteris. Ją minėjai ir tu, ir mama. Jau tada ji 
buvo sena. Rodos, buvo kažkaip susijusi su paukščiais ir turėjo 
neeilinę atmintį. 

Tėvas tarsi negirdėjo Kasparo. 

- Šalia manęs stovi Vivjena, - tarė Maksimilianas. - Ji liepia 
mums pasikalbėti. Ir kodėl, po velnių, turiu kalbėtis su tuo minkš- 
tagalviu? - klausiu. - Jis iš karto susileidžia. Skystas kaip tryda. 
Bet ji vis tiek mane spaudžia. 

- Ji sako, jog tu sergi. 

— Ji vadovauja nepagydomų ligonių slaugos skyriui. Ji suin- 
teresuota įtikinti žmones, kad jie miršta. 

Vėl kelios sekundės švokštimo. 

- Ji nori su tavimi pasikalbėti. 

Ragelis perėjo į kitas rankas. 

— Pribuvėjų asociacijos registre neradau jokios Lionės, — 

tarė moteris. - Tačiau man kilo viena mintis. Buvo tokia pribu- 
vėja, galbūt vardu Lionė. Prieš penkiolika metų. Jauna. Talen- 
tinga. Turėjo daug originalių idėjų. Aršiai kritikavo tuometinę 
sistemą. Vadovavo įrengiant eksperimentines gimdymo palatas. 
Netradiciškai įrengtas palatas čia, Kopenhagos universitetinėje 
ligoninėje. Gimdymo vandenyje palatas Gentoftės ligoninėje. 
Vėliau tęsė studijas ir tapo gydytoja. Labai jauna tapo vyriausiąja 
gydytoja-akušere. Dėl to iš pradžių ir nepagalvojau apie ją kaip 
apie pribuvėją. Puikiai išmanė finansus. Perėjo dirbti iš viešojo į 
privatų medicinos sektorių. Kiek žinau, tebedirba jame iki šiol. 
Taip pat yra atidariusi uždarą, išskirtinę ir labai populiarią gim- 
dymo kliniką Šarlotenlunde. Ar tai galėtų būti ji? 

— Kokia jos pavardė? 

— Praėjo daug laiko. Kiek pamenu, Borfelt. 

Kasparas žvilgtelėjo į savo krumplius. Šie buvo pabalę it 
dirbtinių griaučių. Jis atgniaužė kumštį. 

— Nežinau, - pasakė. - Galimybė nedidelė. Bet, šiaip ar taip, 
ačiū. 

Kasparas padėjo ragelį. 


Telefonų knygos asmenų ir įmonių rodyklėje tinkamos infor- 
macijos nebuvo, tačiau Kasparas rado adresą verslo skelbimų 
puslapiuose. Tai buvo vienintelis skelbimas skiltyje Gimdymo 
klinikos. Klinika buvo Pajūrio plento pradžioje. Reklaminia- 
me skelbime buvo matyti klinikos pastatai. Kasparas išlanks- 
tė KlaraMarijos piešinį ir padėjo jį telefonų knygos apačioje. 
Mergaitės piešinys buvo gana detalus. Ji buvo pavaizdavusi 
didžiulio pagrindinio pastato laiptų linkį. Langų dalių skai- 
čių. Tiksliai atkartojusi langų dalių padalijimą į dar šešis ma- 
žesnius langelius. 

Prie adreso buvo nurodyti penki telefono numeriai: priima- 
mojo, budinčio skyriaus, vaikų gydytojo, laboratorijų skyriaus 
ir palatų skyriaus. 

Akimirką Kasparas dvejojo, ar nereikėtų paskambinti polici- 
jai. Tada surinko taksi numerį. 

Iš nedidelės sieninės spintelės virš klozeto paėmė tablečių 
tūtelę, iškratė iš jos dvi ostijos didumo tabletes - dukart po 
tūkstantį du šimtus miligramų kofeino. Jų receptą su šilčiau- 
siais linkėjimais išdavė La Mour, Karališkojo teatro gydytoja. 
Kasparas įsipylė į stiklinę vandens. Po penkiolikos minučių 
tabletės sužadins bigbendišką žvalumą, kovojantį su organiz- 
mą veikiančiu alkoholiu ir nuovargiu. 

Tikrumo dėlei Kasparas išgėrė dar dvi tabletes. Žiūrėdamas 
į savo atspindį veidrodyje kilstelėjo stiklinę sveikindamas visus 
gydytojus. Gydytojus, kurie, kaip antai Lionė Borfelt, padeda 
mums ateiti į pasaulį. Gydytojus, kurie Kopenhagos universi- 
tetinės ligoninės nepagydomų ligonių slaugos skyriuje mus iš 
jo išlydi. Ir gydytojus, kurie, kaip kad La Mour ir fon Hesen, 
padeda mums sulaukti tos paskutinės akimirkos. 

Artėjo iš aplinkkelio išsukęs automobilis. Tai negalėjo būti 
taksi, nes Kasparas manėsi girdįs aštuonių cilindrų gaudimą. 
Tačiau automobilis mažino greitį tarsi ieškodamas, kur sustoti. 
Kasparas užgėrė tabletes vandeniu. Apvertęs pastatė stiklinę 
ant lentynėlės. 

Kasparui du kartus teko dalytis persirengimo kambariu su 
garsiuoju komiku Žaku Tati. Antrasis kartas buvo Stokholme, 
kai didysis meistras, išleidęs visas savo lėšas filmui Playtime, 
buvo priverstas grįžti vaidinti varjetė. Jiems baigus valytis gri- 
mą, Tati prieš pastatydamas stiklinę ją apvertė. Kasparas pa- 
klausė kodėl. 

— Kad nesikauptų dulkės, /a poussiėre. 

— Bet juk grįšime čia rytoj. 

Mimas nusišypsojo, tačiau jo akys liko rimtos. 

— Tikėkimės, - atsakė. - Bet ar galime būti tuo tikri? 


LŽ 


Kasparas pirmą kartą gyvenime matė Jaguarą su taksi ženklu. 
Užpakalinės automobilio durelės atsidarė savaime. Įsėdęs vi- 
dun ant minkštos sėdynės Kasparas pasijuto tarsi moters glėby. 
Automobilyje tvyrojo jaučio odos, brangių pakinktų kvapas ir 
švytėjo keista šviesa. Automobilį vairavo vaikinas su prelato 
apykakle. Kasparas pamėgino pagal jo skambesį nustatyti, kas 
jis toks. Greičiausiai smulkaus ūkininko sūnus iš Morso salos, 
studijuojantis teologiją be finansinės tėvų paramos. Dienas lei- 
džia Teologijos fakultete, naktimis vairuoja taksi ir skaičiuoja 
kiekvieną sukrapštytą skatiką. 

— Pajūrio plentas, - tarė jis. - Dėl manęs taksometrą galite 
ir išjungti. 

Kasparui užtekdavo penkiolikos sekundžių naujam diri- 
gentui įvertinti. Ta pati taisyklė galiojo ir taksi vairuotojams. 
Šis buvo už skalės ribų, jo vairavimas prilygo dirigento Fur- 
tvanglerio meistrystei, automobilis skriejo priekin veržliai it 
jūron skubanti upė, Gamyklos gatvė ištirpo tamsoje už nu- 
garų. 

— Apaštalo Jono žodžiais, - tarė vairuotojas, - amžinas tik 
Kristus. Visa kita keičiasi. Taksi automobilių sėdynėse dabar 
įtaisomi jutikliai, sujungti su taksometru. Nelegaliai keleivių 
jau nebepavežiosi. 

Kasparas užsimerkė. Jam patiko važinėti taksi automobiliais. 
Net ir tada, kai juos - kaip kad dabar - vairavo kaimo mulkiai. 
Važinėdamas taksi Kasparas jautėsi tarsi feodalas, turintis ka- 
rietą su vežiku. Tik dar geriau, nes, atvykus į reikiamą vietą, 
nebereikėjo rūpintis nei vežiku, nei sąskaitomis už karietos 
taisymą, nei ilgainiui iš karietos likusiu laužu. Nebelikdavo nei 
automobilio, nei atsakomybės. 

Vairuotojas ėmė švilpauti ištrauką iš muzikos kūrinio. Švil- 
pavo visiškai švariai, o tai reta net tarp muzikų. Melodija taip 
pat buvo ne iš populiariųjų - tai buvo ištrauka iš Es-dur tona- 
cijos BWV priedo nr. 127, vieno iš dviejų ar trijų Bacho maršų. 
Melodiją - ypač šią, cirko orkestrui Džono Keidžo pritaikytą 
versiją — vaikinas atliko kaip niekad gerai. Ši orkestruotė visa- 
da skambėdavo prieš Kasparo pasirodymus Barnum «7 Bailey 
cirke, JAV, kur jis dirbo du sezonus. 

— Matėme visus penkis jūsų naktinius pasirodymus, - tarė 
vairuotojas. - Poterio aikštėje. Nuo scenos nulipdavome pusę 
dvylikos nakties. Rankšluosčiu nusibraukdavome grimą. Ant 
kostiumų užsimesdavome paltus. Manęs laukdavo gražus au- 
tomobilis. Mustangas. Gerai jį sutepęs ir laikydamasis dešinės, 
nuo keturioliktosios iki keturiasdešimt antrosios gatvės galė- 
jau nuvažiuoti nė karto nepamatęs raudono šviesoforo signa- 
lo. Policija netrikdo eismo srauto. Laikydamasis atokiau nuo 
greitkelio ir Riversaido kelio, gali važinėti ištisus metus visiškai 
nesibaimindamas baudos už greičio viršijimą. 

Tai, ką Kasparas palaikė prelato apykakle, buvo visai ne apy- 

kaklė, o meistriškai įrėžtas randas, lyg vairuotojui būtų perso- 
dinta galva. 

— Fyberis, - tarė Kasparas. - Erancas Eyberis. 

Tai buvo triukas automobiliu. Trigubas kūlverstis ore atsi- 
plėšus nuo tramplino. Perdarytu Volkswagenu. Šį triuką pirmą 
ir paskutinį kartą pasaulio istorijoje buvo planuojama atlikti 
komiškai. Kasparas sąmoningai vengė skaityti apie nelaimę — 
jai įvykus, jis buvo mažiau nei už šešiolikos kilometrų. Abu 
triuką atlikę partneriai žuvo. 

Kasparas šiek tiek pakreipė galvą. Blausią šviesą automobi- 
lyje skleidė plokščios žvakutės, degančios tarp pavarų svirties 
ir Mergelės Marijos su kūdikiu Jėzumi ikonėlės, liepsna. 

Vaikinas pastebėjo Kasparo judesį. 

— Be paliovos meldžiuosi. Tas nutikimas įspaudė neišdildo- 
mą žymę. Prieš pat įvykį supratau, kas atsitiks. Ėmiau melstis. 
Kai pabudau prijungtas prie kvėpavimo aparato, tebesimel- 
džiau. Meldžiuosi iki šiol. Be perstojo. 

Kasparas palinko į priekį. Norėdamas įsiklausyti į priešais jį 
sėdintįjį. Reikšdamas susižavėjimą ranka perbraukė sėdynių 
apmušalus. 

— Dvylika cilindrų, - tarė vaikinas. - Pasaulyje yra tik septy- 
ni tokie taksi automobiliai. Kiek yra žinoma. Visi septyni pri- 
klauso man. 

— Vadinasi, išsikapstei. 

— Pirmiausia įsigijau Limousine Town Car. Už du tūkstančius 
keturis šimtus dolerių. Pradėjau dirbti su padirbta licencija. 
Vos išėjęs iš ligoninės. Kitais metais Kopenhagoje užimsiu sep- 
tyniasdešimt penkis procentus limuzinų nuomos rinkos. 

— Buvai labai įžvalgus... 

Jauni žmonės nesibaido komplimentų. Vaikinas priešais jį 
išdidžiai išsitempė. 

— Tapo visiškai aišku, ką Paulius turėjo omenyje sakydamas, 
jog kančioje susivienijame su Jėzumi. 

— Arba Ekhartas, - tarė Kasparas. - Nesu tikras, ar žinai Ekh- 
artą? Kančia - tai eikliausi žirgai į Dangaus karalystę. Neabejoju, 
jog būtent akylumas ir padėjo tau atpažinti mano užsakymą. 

Iš aplinkkelio jie pasuko į Vangedę, iš Vangedės į Gentof- 
tę. Garsų peizažas pasikeitė. Gentoftėje skambėjo senovinės 
akyto optimizmo gaidos. Lyg tikintis, jog ištirpus poliari- 
nėms kepurėms ir vandeniui užliejus Kopenhagos darbinin- 
kų rajonus, visa teritorija nuo prekybos centro GOVA iki Bli- 
dos parko kvartalo iškils į vandens paviršių ir plūduriuos it 
pripučiamas ratas. 

Automobilis išsuko iš kelio ir sustojo apdairiai pasirinktoje 
tamsioje vietoje, vienoje iš gatvelių, vedančių žirgų lenktynių 
trasos link. Klinika buvo už penkiasdešimties metrų. 

Kasparas išsitraukė Miorko įduotą taksi kvitą, akinius, par- 
kerį, įrašė į reikiamą skiltį didžiausią įmanomą sumą, pasirašė, 
perplėšė kvitą ir ištiesė jo puselę vaikinui. 

— Užtruksiu daugiausia dvidešimt minučių. Ar palauksi ma- 
nęs? 

— Čia gimdymo klinika. 

— Turiu padėti vienai gimdyvei. 

Vaikinas paėmė Kasparo ištiestą geltoną lapelį. 

— Tai bus nepamirštama akimirka, - pasakė jis. - Vaikeliui. 
Ir būsimai mamai. 

Kasparas atrėmė jo įžūlų geltonų akių žvilgsnį. 

— Taksi užsakymą įvedžiau aš pats, - tarė jis. - Dėl su mokes- 
čiais susijusių priežasčių telefonas, kurį nurodžiau, registruotas 
ne mano vardu, todėl mano pavardės užsakyme nebuvo. Taigi 
kyla klausimas, kaip tu mane radai. Ir kodėl. 

Jis perėjo į kitą Pajūrio plento pusę irdamasis pro savo vaikys- 
tės traumų garsus. Pro sūrią nuo Zundo dvelkiančią vėsą, pro 
aplinkui lyg parke tvyrančią ramybę, vaikystės prisiminimus iš 
dvylikos skirtingų gyvenamųjų vietų tarp Šarlotenlundo forto 
ir Rungstedo uosto. Begarsį granito, marmuro ir žalvario svorį 
ištaigiuose pastatuose. Savo paties taip ir nenusistovėjusį po- 
žiūrį į turtą. 

Durys buvo stiklinės, sunkios it seifo. Grindys - tamsaus 
raudonmedžio, ne iš specialiai augintų, o iš natūraliai du šim- 
tus metų augusių medžių, mačiusių Kubos Santjago karnava- 
lus. Viduje švietė populiariosios PH lempos. Prie rašomojo 
stalo sėdėjo moteris geležies pilkumo akimis ir plaukais. No- 
rėdamas pro ją praeiti, turėjai pakloti du šimtus tūkstančių 
kronų, o dėl priėmimo laiko susitarti dvejus metus prieš pa- 
stojant. 

Ji įkūnijo tą Piktosios motinos archetipo dalį, su kuria Kas- 
paras vis dar nebuvo susigyvenęs. Labai liūdna suvokti, jog, 
būdamas keturiasdešimt dvejų, tebevaidini manieže, kuriame 
vis dar gyva tavo tėvų dvasia. 

— Tarp sąrėmių jau mažiau nei minutė, - tarėjis. - Kur mums 
rasti Lionę Borfelt? 

— Jos budėjimas jau baigėsi. Ar prieš atvažiuodami čia pasi- 
skambinote? 

Dalis moters įsiklausė į koridorių kairėje. Galbūt Lionės Bor- 
felt budėjimas iš tiesų baigėsi. Tačiau ji vis dar tebebuvo čia. 

— Mano žmonai isterija, - tarė Kasparas. — Ji nenori eiti vi- 
dun ir liko sėdėti automobilyje. 

Moteris pakilo. Kaip žmogus, per keturiasdešimt metų dar 
nesusidūręs su tokia isterijos forma, kurios nenumalšintų jos 
autoritetas. Vos jai spėjus išžengti laukan, Kasparas uždarė ir iš 

vidaus užrakino lauko duris. Ji atsisuko ir pro stiklą įsistebeilijo 
jį 

Ant rašomojo stalo nieko nebuvo, tačiau pirmame atidaryta- 
me stalčiuje gulėjo telefono numerių sąrašai. Susiradęs Lionę 
Borfelt jis surinko vietinį jos numerį. Ji atsiliepė iš karto. 

— Vestibiulis, - pasakė Kasparas. - Vienas patikimai atro- 
dantis jaunuolis nori pristatyti jums brangų siuntinį, palydėsiu 
jį iki jūsų. 

Jis padėjo ragelį. Sąraše po telefono numeriu buvo nurody- 
tas Lionės namų adresas ir Rodvado pašto indeksas. Kasparas 
užsirašė adresą ant loterijos bilieto. Už durų stovinti moteris 
akimis sekė jo veiksmus. Jis raminamai jai pamojavo. Svarbu 
palaikyti nuoširdų ryšį. Su įsikūnijusiomis mūsų pačių pasą- 
monės dalimis, kurias laikinai turime nuo savęs atskirti. 


Abipus koridoriaus rikiavosi ąžuolo durys su ženklais ir lente- 
lėmis su vardais. Koridoriaus grindys buvo klotos marmuru. 
Akustika tokia, jog rodėsi, kad lankytojas eidamas šoka stepą 
ir trikdo visų ramybę. Visa tai vertė susimąstyti apie tai, kiek iš 
viso to, kas pasikeitė nuo tų laikų, kai Išganytojas gimė tvarte- 
lyje, iš tiesų galima pavadinti pažanga. Koridorius baigėsi dvi- 
vėrėmis durimis, jis įėjo vidun ir jas užrakino. 

Devyniasdešimt devynios iš šimto moterų išsigąsta svetimų 
vyrų, įeinančių į kambarį ir užrakinančių paskui save duris. 
Prie rašomojo stalo sėdinti moteris buvo šimtoji. Jos viduje 
pasigirdo tik vos girdimas nerimo šnabždesys. Net jei jis būtų 
atsisegęs kelnes ir parodęs jai erekciją, ji ir toliau būtų likusi 
sėdėti užsikėlusi ant stalo kojas. 

— Aš dirbu su vaikais, - tarė Kasparas. - Turiu dešimties 
metų mokinę, ji man papasakojo apie jus. 


PETER HOEG O TYLIOJI MERGAITĖ 29 


Moteris turėjo viską. Jai nebuvo nė keturiasdešimties. Ji 
buvo jauna, pasitikinti savimi, išsilavinusi, tituluota, turtinga, 
turėjo verslą ir, nors vilkėjo beformiais juodos vilnos drabu- 
žiais ir buvo užkėlusi kojas ant stalo, buvo galima spėti, jog jos 
figūra buvo tokia, kad ji bet kada būtų galėjusi lipti ant podi- 
umo demonstruoti mažučių maudymosi kostiumėlių kolekci- 
jos. Ir mielai būtų tai dariusi, jei tik būtų galėjusi įtraukti tai į 
sąskaitą. 

Vienintelis ženklas, liudijantis apie kainą, kurią visi turime 
sumokėti, buvo dešimčia metų anksčiau nei turėtų atsiradu- 
sios dvi ilgos gilios raukšlės, besileidžiančios nuo jos nosies 
sparnelių iki lūpų kampučių. 

— Dienotvarkė čia labai įtempta, - tarė ji. - Todėl lankytojai 
prieš tai paprastai paskambina. Arba parašo. 

— Ji vardu KlaraMarija. Ji iš Rabijos fondo vaikų namų. Ją 
pagrobė. Neaišku kas. Ji perdavė man žinutę, kurioje buvo jūsų 
vardas. Ir šios vietos piešinys. 

Moteris nukėlė nuo stalo kojas. 

— Koks, sakėte, jos vardas? - paklausė ji. - Atrodo, lyg ir gir- 
dėtas. 

Vardas buvo daugiau nei girdėtas - jis sukėlė jos galvoje tikrą 
minčių audrą. Kasparas tylėjo. 

— Rodos, buvo atliekamas parengiamasis tyrimas. Rabijos 
fonde. Danijos tyrimų tarybos užsakymu. Praėjo jau daug 
metų. Mergaitė tokiu vardu galėjo būti viena iš tiriamųjų. Ko 
gero, dėl vienų ar kitų priežasčių dabar ji tai prisiminė. Asme- 
niškai bendravome labai nedaug. 

— Apie kokį tyrimą kalbate? 

— Tai buvo labai seniai. 

— Ar šis tyrimas aprašytas? 

Įprastinėmis aplinkybėmis moteris nebūtų atsakiusi į šį klau- 
simą, tačiau dėl patirto sukrėtimo ji buvo atviresnė. 

— Tyrimas taip ir nebuvo baigtas. 

— Ir vis dėlto? 

— Yra krūvelė juodraštinių lapų. 

Kasparas atsisėdo ant stalo. Jei būtų segėjęs sijoną, būtų 
truktelėjęs jį aukštyn, kad matytųsi šlaunies lopinėlis. 

— Aš velniškai turtingas, — tarė jis. - Nevedęs. Niekieno ne- 
varžomas. Gal pasikviestumėte mane į svečius? Išgertume po 
puodelį arbatos. Ir pasklaidytume šešiasdešimt juodraštinių 
lapų iš jūsų stalčiaus. 

Raukšlės jos veide patamsėjo. Moteris su visa biuro kėde at- 
sistūmė nuo stalo, kad jis pamatytų visą jos kūną. 

- Jūs tai siūlote aštuntą mėnesį nėščiai moteriai! 

Moters kūno formos buvo pasikeitusios tik ten, kur augo kū- 
dikis. Jos pilvo forma priminė didžiojo pasakų paukščio roko 
kiaušinį. 

— Tai ne kliūtis, - pasakė jis. 

Moters veidas ištįso. Kasparas priklaupė jai tarp kojų ir pri- 
glaudė ausį prie jos pilvo. 

- Berniukas, - tarė. - Širdis plaka šiek tiek greičiau nei įpras- 
ta, apie šimtą trisdešimt kartų per minutę. Des-dur tonacija. Ir 
nujaučiami D-dur tonacijos tonai. Kaip kad Dvyniams perei- 
nant į Vėžio ženklą. Turėtų gimti apie Jonines. 

Moteris atsistūmė su kėde atgal mėgindama išsilaisvinti. 
Kasparas sekė jai iš paskos. 

— Kodėl ji nurodė jūsų vardą? 

Žingsniai jau artėjo jų link, moters ir dviejų vyrų. Kaip tik 
tada, kai apie vyrą ir moterį ima formuotis pasitikėjimo bur- 
bulas, jį būtinai turi susprogdinti įsiveržęs išorinis pasaulis: 

vyriausiosios slaugės, įsiutę vyrai, kolektyvinė pasąmonė. Tai 
taip tragiška. 

— Turime labai mažai laiko, - tarė jis. - Pareigūnai neranda 
jokių pėdsakų. Jūs - ko gero, paskutinė viltis. 

Kasparas rankomis atsirėmė į kėdės ranktūrius, jo veidas 
buvo prie pat josios, jis kalbėjo labai tyliai. 

— Kas, jei jie nužudys ją, o jūs žinosite, kad galėjote tai su- 
stabdyti. Galvosite apie tai kiekvieną kartą pažvelgusi į savo 
vaiką. 

Moteris atsistojo. Jos kaukė jau buvo plyšusi, nedaug trūko, 
kad ji atsivertų. 

— Kas toks Kainas? - paklausė jis. 

Kažkas paklebeno kabineto durų rankeną. Nepaleisdamas 
moters iš akių, Kasparas pabandė atidaryti stiklines duris, šios 
buvo neužrakintos. Durys vedė į balkoną. Panašų į tą, kuriuo 
džiaugėsi Romeo ir Džiuljeta. Tol, kol truko jų meilės istorija. 

Kažkas pabandė išversti kabineto duris, nepavyko, pasigirdo 
tolstantys žingsniai - kažkas nuėjo atnešti rakto. 

Po aštuonių valandų jis sėdės lėktuve į Madridą. Kaspa- 
ras palinko prie moters. Jos veidas tapo kone permatomas. 
Staiga jis suprato, kad kalbėti jai neleidžia baimė. Kasparas 
ją paleido. 

Pasirausęs kišenėse rado loterijos bilietą, nuplėšė jo kampu- 
tį ir užrašė ant jo namelio ant ratų telefono numerį. Ji nejudėjo. 
Kasparas paėmė ją už rankos, ištiesė jos delną ir įdėjo į jį po- 
pierėlį. 

Trakštelėjo į kabineto durų spyną kišamas raktas, Kasparas 
atidarė duris į terasą ir persisvėrė per baliustradą. 

Romeo turėjo daug geresnes sąlygas. Jam neteko susidurti 
su nuo jūros slenkančių rūkų ir rūgščių lietų padariniais. Varis 

buvo pažaliavęs, o marmuro turėklai apaugę centimetro dum- 
blių sluoksniu, slidžiu lyg žalias muilas. 

Kasparas šleptelėjo ant vejos kaip ilgas, susiploję plaučiai 
išstūmė visą orą. Kai pirmą kartą tai nutinka būnant šešerių, 
pamanai, jog mirsi. Kai tai atsitinka sulaukus keturiasdešimt 
dvejų, žinai, kad tokios lengvos išeities gali nesitikėti. Siekda- 
mas neprarasti sąmonės, Kasparas sutelkė dėmesį į žvaigždėtą 
dangų. Prie pat horizonto švytėjo atkaklusis Jautis - jį globo- 
jantis žvaigždynas. Jei būtų turėjęs teleskopą, kitu metų laiku 
užjaučiančių Žuvų žvaigždyne būtų pamatęs Uraną - netikėtų 
įžvalgų planetą. 

- Tyrimas, - sušnabždėjo jis, - nebuvo tik medicininis. Jūs 
dirbote ne viena. Kažkas jums padėjo. 

Ji žvelgė žemyn į jį. Po smūgio jis dar nebuvo atgavęs balso, 
bet ji vis tiek jį išgirdo. 

Šalia moters pasirodė trijų žmonių veidai, jauniausiasis 
užšoko ant turėklų. Paslydęs dribo ant žemės it šuolininkas, 
kurio parašiutas neišsiskleidė. Nukrito už metro į dešinę nuo 
Kasparo, ten, kur baigėsi veja ir prasidėjo nešlifuotų akmenų 
grindinys. Šie mažučiai karmos skirtumai ir lemia, pakilsime 
ar liksime gulėti. 

- Jums padėjo draugė, - tęsė Kasparas. — Šviesi it Miono salos 
kranto uolos. Šalta lyg gili žiema. Aštri it vokiškas skustuvas. 

Moteris viršuje priminė Ofeliją. Ketvirtajame akte. Kai įvykių 
eigos jau nebeįmanoma atsukti atgal. Jis pataikė į dešimtuką. 

Kasparas atsistojo. Lyg Bembis ant ledo. Norėjo bėgti. Ta- 
čiau jėgų užteko tik sparčiam žingsniui. 

Kasparas persivertė per sodo tvorą ir nudribo viename iš siaurų 
skersgatvių, jungiančių Pajūrio ir Pakrantės plentus. Atsistojęs 
nusikasė iki plento, taksi nebebuvo. Perėjęs į kitą kelio pusę pa- 
spartino žingsnį. Pirmiausia reikėjo pasislėpti žirgų lenktynių 
trasą gaubiančioje tamsoje. Automobilio žibintai mirktelėjo 
pačiame keliuko, sukančio į nuosavą namą, gale, Kasparas nėrė 
į tamsą. Jaguaras užpakaliniu galu kone rėmėsi į namą, durelės 
atsidarė, Kasparas susmuko ant užpakalinės sėdynės. 

— Turiu radiją, aprėpiantį septyniasdešimt vieno megaherco 
dažnių ruožą, - tarė Francas Eyberis. — Policija keičia kanalo 
apsaugos kodus kartą per mėnesį. Taksi vairuotojai iššifruoja 
juos per dvidešimt keturias valandas. Jie skambino į Gentoftės 
policijos skyrių, čia atvažiuoja du ekipažai. 

Policijos automobilis pralėkė pro keliuką, kuriame jie stovė- 
jo. Ties klinika sucypė stabdžiai, išlipę trys pareigūnai - mote- 
ris ir du vyrai - įbėgo į pastatą. Už pirmojo sustojo dar vienas 
automobilis. 

— Pasimelskime, - pasiūlė Kasparas. 

Geltonos vaikino akys su baime stebeilijosi į jį pro galinio 
vaizdo veidrodėlį. Atsidūrę akligatvyje jauni žmonės suskysta. 

— Moteris. Kurią palikai už durų. Ji matė mane čia įvažiuo- 
jant. 

— Minutėlę, - tarė Kasparas. 

Atsilošė. Meldėsi. Tyliai. Atkartodamas savo širdies plaki- 
mą. Viešpatie, pasigailėk. 

Kasparą kankino išsekimas. Baimė dėl vaiko. Alkis. Alkoho- 
lis. Kofeinas. Skausmas po kryčio. Neviltis. Pažeminimas. Kai 
keturiasdešimt dvejų tavęs ieško policija ir esi priverstas laks- 
tyti gatvėmis ir skersgatviais. Ir tuo pat metu jį užliejo logikos 
dėsniams prieštaraujanti maldos teikiama paguoda. 

Į langą kažkas pabarbeno. Vaikinas sustingo. Kasparas pa- 
spaudė mygtuką, langas atsidarė. 

Beldėsi į septintąją dešimtį įžengusi moteris. Jos plaukai 
buvo supinti eglute, tamsoje nebuvo matyti, kuo vilkėjo, tačiau 
net su ašutine ir apsibarsčiusi galvą pelenais, ji vis tiek būtų at- 
rodžiusi kaip aristokratė. 

— Rodos, nekviečiau taksi. 

— Gali būti, jog vieną dieną, - tarė Kasparas, - užsimanysite 
išsikviesti. 

Moteris nusišypsojo. Jos burna buvo nuostabi. Atrodė, jog ji 
šešiasdešimt metų lavino šypsojimosi ir bučiavimosi įgūdžius, 
kol pagaliau juos ištobulino. 

— Ar pažadate iki to laiko čia palaukti? - paklausė ji. 

Ant vartų stulpų sumirgėjo žibintuvėlio šviesa. Bėgti nebe- 
buvo kur. 

— Bandau išgelbėti vaiką, - paaiškino Kasparas. - Nėra laiko 
pasakoti smulkiau, bet per klaidą manęs ieško policija. 

Ji žvelgė tiesiai jam į akis. Tarsi akių gydytoja, tirianti akis 

dėl žvairumo. Tada staiga išsitiesė. Pasisuko. Nuėjo pasitikti 
policininkų. 

Ji judėjo tarsi primabalerina, dėvinti karūną. Pasiekusi var- 
tus sustojo, užstodama šaligatvį ir vaizdą. Kažką pasakė. Davė 
gracingą nurodymą. Apsisuko. 

Pareigūnai nė neatsigręždami perėjo į kitą Pajūrio plento 
pusę. Francas Eyberis susmuko prie vairo. 

Kasparas išsilenkė pro langą. 

— Kai įvykdysiu savo misiją, - tarė, - ir atkalėsiu skirtą laiką 
Ispanijoje, sugrįšiu. Ir pakviesiu jus pietų. 

— O kaip aš tai paaiškinsiu savo vyrui? 

- Juk jam sakyti nebūtina? 

Moteris papurtė galvą. 

— Labai svarbu būti atviram. Prieš dešimt metų atšventėme 
sidabrines vestuves. Dabar siekiame aukso. 

Ant šaligatvio stovėjo du pareigūnai. Kol kas išvažiuoti ne- 
buvo galima. 

— Toks kilnus žmogus kaip jūs, - tarė Kasparas, - turėtų pa- 
žinoti savo kaimynus. Taip pat ir Lionę Borfelt. 

— Pažįstu ją dvidešimt metų, - atsakė moteris. - Pažinojau 
dar prieš jai išgarsėjant ir čia atsikraustant. 

— Ji priėmė visus keturis mano sūnus, - tarė jis. - Mudu su 
žmona svarstėme, kas skatina ją dirbti šį darbą? Kas įkvepia da- 
lyvauti dviejuose tūkstančiuose gimdymų? 

Moteris prikando lūpą. 

— Greičiausiai pinigai, - atsakė. — Ir neišnešioti kūdikiai. Ją 
domina būtent jie. 

Pareigūnai įsėdo į automobilius, šie pajudėjo iš vietos, Fran- 
cas Fyberis užvedė Jaguarą. Kelias buvo laisvas. 

— O autografo neduosite? - paklausė moteris. 

Kasparas pasičiupinėjo kišenes, taksi kvito atiduoti negalė- 
jo, loterijos bilietą taip pat būtų buvę išmintinga pasilaikyti. Jis 
išplėšė kišenę. Parkeris puikiai rašė ir ant medžiagos. 

— Jaučiu, kaip šis parašas geriasi į mano šilkinius apatinius, — 
tarė jis. 

- Laikysiu jį arti kūno. 

Jaguaras šoko iš vietos. 

— Stabtelėk prie vartų, - paprašė Kasparas. - Nusiųsiu jai oro 
bučinį. 

Automobilis sustojo. Kasparas pasilenkė ir pasiuntė moteriai 
oro bučinį, sykiu dairydamasis lentelės su pavarde. Ši buvo nu- 
imta ir pakeista ženklu Parduodama. Kasparas pažvelgė tolyn į 
kelią, bėgantį žirgų lenktynių trasos link. Už penkiasdešimties 
metrų stovėjo tamsus Fordas. 

— Gal galėtum sustoti čia pat, už kampo? - tarė vairuotojui. 


Jaguaras pasuko už kampo ir sustojo. Kasparas išlipo, grįžo at- 
gal ir atsargiai žvilgtelėjo per tvoros viršų. Fordas užsivedė ir 
pajudėjo iš vietos. Iš už vartų išniro balerina, ji bėgo it dvide- 
šimtmetė, pribėgusi įsėdo į Fordą šalia vairuotojo. 

Kasparas grįžo į automobilį. 

— Mus vejasi, - tarė, - tave pranokstantis persekiotojas. 

Jaguaras šovė iš vietos lyg pakeltas milžiniškos rankos. Už- 
pakalinių žibintų šviesos, švysčiodamos virš nuosavų namų, 
nutįso pakrantės pėsčiųjų taku. Jaguaro variklis ėmė groti cres- 
cendo, Francas Fyberis staigiai pasuko vairą į dešinę, pasaulis 
pasviro, automobilis užriaumojo į Pilies parko šlaitą ir nėrė 
kiaurai gyvatvorę. Kasparas tvirtai įsikibo, juos iš visų pusių 
supo medžiai ir krūmai. Kasparas pažvelgė į vaikiną priešais 
save, šis buvo susikaupęs, tačiau jo kūnas atsipalaidavęs. Jo ran- 

kos ir kojos šoko, spaudydamos pedalus ir mygtukus. Ko gero, 
panašiai būtum pasijutęs sėdėdamas už Helmuto Valchos tuo 
metu, kai jis Alkmaro Šv. Lauryno bažnyčioje didžiuoju for- 
tepijonu skambina Bacho Fugos meną. Iš išorės kėbulą daužė 
šimtai pneumatinių plaktukų. Įsijungė Jaguaro stabdžiai, ir pa- 
sigirdus tokiam traškesiui, jog atrodė, kad jie įvažiavo tiesiai į 
popieriaus smulkintuvą, automobilis galiausiai sustojo. Stojo 
tamsa. 

Tamsoje buvo properšų, pamažu jos susiliejo į nedidelį ap- 
valų regos lauką, automobilis stovėjo vidury rododendro, krū- 
mas buvo didelis it garažas. 

Pro šalį ieškodamas bėglių pravažiavo tamsusis Fordas. 

— Galėjome užsimušti, - tarė Kasparas. 

— Aš nepaliaudamas meldžiuosi. Jėzus mane girdi. 

Kiekvieno automobilio garsas ypatingas, Kasparas išgirdo 
Fordą grįžtant atgal, greičiausiai jis apsisuko, automobilis lėtai 
pravažiavo pro šalį. 

— Kaip eksperto, norėčiau tavęs kai ko paklausti, - tarė Kas- 
paras. — Jei asmuo turi sutartį, pagal kurią jį iš užtvertosios te- 
ritorijos vežioja taksi bendrovės, ar galėtum išsiaiškinti, kur ir 
kada tas asmuo važiuos? 

— Ar žinai jo pavardę? 

Kasparas pasakė jam Stinės vardą ir pavardę. Francas Fybe- 
ris trumpai pakalbėjo mobiliuoju telefonu. 

— Profesinės sąjungos yra įsteigusios taksi vairuotojų klubų. 
Valgyklos, žaidimų automatai, nepagrįstos paskalos. Ir infor- 
macija. Apie tą moterį žinosime po poros minučių. 

Kasparas įsiklausė į Pajūrio plento eismą. Kad ir kaip žiūrė- 
si, palyginti su Glostrupo eismu, čia buvo visai kita galaktika. 
Kasparą supo skoningi prislopinti garsai: minkštas siurblio 

klaksėjimas Rolls-Royce hidraulinėje sistemoje, daugialypė, 
tačiau švelniai pažabota aštuonių cilindrų Common Rail tipo 
variklių nuožmi jėga. Automobiliai, kurie buvo sukurti ne tam, 
kad juos išgirstum, o tam, kad staiga juos pamatytum išnyran- 
čius iš tylos. Eismo ramybę čia sudrumsdavo nebent pavieniai 
charakteringi garsai: žvėriškas Ferrario urzgimas arba nostal- 
giškas obertoninis senovinio Volkswageno keturių cilindrų oru 
aušinamo Boxer tipo variklio cypimas. 

Tarp namų garsui buvo pakankamai erdvės, aidesys tiesio- 
giai priklauso nuo patalpos tūrio, Kasparas užsimerkė. Jis galė- 
jo turėti daugybę automobilių, kaip antai Čaplinas. Arba Indi- 
jos guru Bhagvanas. Galėjo įdarbinti žmonių jiems vairuoti ir 
taisyti. Vietoje to jis sėdėjo šiame taksi. 

Buvo pats metas auksinei minčiai. 

— Laimės, - tarė jis, - žmogui suteikia ne tiek mintis apie 
sukrapštytus pinigus ir sėkmingą veiklą, kiek žinojimas, ko ga- 
lėjai sau leisti atsisakyti. 

Kasparas išgirdo kone begarsį dyzelinį variklį, Mercedesą, ty- 
liausią iš visų automobilių. Išgirdo tylų vėjo plakimą į nuleidžia- 
mą automobilio stogą. Mercedes Coupė. Lione Borfelt dėtas Kas- 
paras irgi būtų pirkęs tokį automobilį. Mercedesas važiavo lėtai ir 
nelygiai. Kasparas irgi būtų taip važiavęs, jei prieš tai jam būtų 
tekę susidurti su pačiu savimi, o paskui su policija. 

Automobilis pasirodė regos lauke, pravažiavo pro kavinę 
Aplink pasaulį, prie vairo sėdėjo moteris. Kasparas užsidė- 
jo akinius. Ant automobilio registracijos numerio plokštelės 
buvo matyti baltas kryželis. 

Kasparas parodė automobilį pirštu, vaikinas akimoju supra- 
to, ką daryti. Jaguaras lėtai išriedėjo iš krūmo, tada padidino 
greitį. Kasparas nesuprato, kokiais pojūčiais vadovaudamasis 

Francas Fyberis vairuoja automobilį, aplinkui buvo visiškai 
tamsu. Jaguaras kliudė gyvatvorę, praslydo pro dviračių takelį 
ir akimirką sustojo ant kelio tarp restoranų Prie arklidės ir Da- 
nijos akvariumas. Pastarojo viduje, įstiklintoje terasoje, sėdėjo 
apie du šimtus žmonių, jie buvo liovęsi valgyti. Jaguaras vėl 
pajudėjo ir įsuko į Pajūrio plentą. Nuo Mercedeso juos skyrė 
penki automobiliai. 

Francas Fyberis kalbėjo telefonu. 

— Ją reikia paimti po keturiasdešimt penkių minučių, — bai- 
gęs tarė jis. - Pranešiau, kad važiuosiu aš. 


Iki Pajūrio prospekto Jaguaras važiavo neatsilikdamas. Po to jų 
sekamas automobilis parodė posūkį į kairę, kur vyko kelio dar- 
bai ir visas eismas buvo nukreiptas į vieną juostą. Nuo mažojo 
Mercedeso juos skyrė jau dešimt automobilių, pasiekę Midel- 
farto gatvę jie pametė jį iš akių. 

Kasparui buvo pažįstama ši teritorija. Kai dujų gamyklos 
pastate, kuriame tuo metu net nebuvo persirengimo kamba- 
rių, buvo pradėti rengti cirko pasirodymai, jis čia vaikštinėda- 
vo norėdamas pailsinti ausis. Kasparas parodė, kur važiuoti, Ja- 
guaras kirto kelią ties apsisukimo vieta, nučiuožė žemyn palei 
dujų gamyklos sklypo ribas ir sustojo. 

Kasparas iššoko laukan automobiliui dar nesustojus. Peršo- 
ko tvorą, už kurios viršun kilo kelio šlaitas, ėmė ropštis stačia 
molėta atšlaite, jos viršuje buvo estakadinis geležinkelis. Už- 
siropštęs pabėgiais leidosi bėgti į šiaurę, kol kairėje atsivėrė 
sporto aikštynai. Tada atsitūpė. 

Išgirdo ją anksčiau nei pamatė. Ji nebuvo išsukusi iš Laisvojo 
uosto teritorijos ir dabar važiavo Mažųjų laivelių uosto gatvės 


link. 


90 PETER HOEG 0 TYLIOJI MERGAITĖ 


Automobilis dingo už statomų biurų pastatų konteinerių 
uoste, tačiau Kasparas numanė, kur link ji važiavo. Ji buvo pa- 
keliui į Smailę. 

Smailės nebebuvo likę. Ji dingo, kai jis pastarąjį kartą buvo 
išvykęs iš Danijos. Jos vietoje atsirado kažkas kita. 

Statomi pastatai užstojo vaizdą į jūrą, tačiau pro tarpą tarp 
dviejų namų Kasparas pamatė pylimą, supiltą už keturaukščių 
biurų pastatų komplekso. Pylimas tiesėsi apie penkiasdešimt- 
šimtą metrų į jūrą. 

Kaip tik toje vietoje, kur kirtosi visi Stinės žemėlapyje nu- 
braižyti apskritimai. Vis dėlto jis išgirdo teisingai. 


Kasparas lėtai grįžo atgal. Priešais jį plytėjo Kopenhaga. Ilgos 
gelsvų šviesų grandinės pagrindinėse centro link besidrie- 
kiančiose gatvėse. Miesto centro pjūvis, mirgantis kalcio bal- 
tumo ir diodų melsvumo šviesomis. Tik užtvertosios teritori- 
jos vietoje - didžiulė tamsi kiaurymė, šviesos vakuumas. Už 
jo, apšviestos halogeninių žibintų, - baltos atliekų deginimo 
gamyklų sienos, didingos it šventyklos. Už jų - Amageris, lyg 
oranžiniais šviesos taškeliais nusagstyta spausdintinė plokštė, 
įrėminta ilgų lėktuvų tūpimo takų šviesjuosčių, kurios lyg kele- 
tą metrų virš jūros pakibę šviesos tiltai tiesėsi Kastrupo link. 

Kasparas nuslydo šlaitu iki sporto aikštynus juosiančios 
vielų tvoros. Taip atsidūrė Midelfarto gatvėje už joje stovin- 
čio Jaguaro. Susilenkęs prisėlino prie automobilio. Prisiartinęs 
prie vairuotojo sėdynės, išsitiesė ir pasirėmė alkūnėmis į atviro 
automobilio durelių lango apačią. 

— Mano jaunystės laikų klausa dar ne visai nusilpusi, - pa- 
sakė vairuotojui. - Kai telefonu aiškinaisi, kur reikėtų ją vežti, 
kitame laido gale nieko nebuvo. Taigi, prisimenant dar ir klau- 

simą apie užsakymo priėmimą, mano pasitikėjimui tavimi su- 
duoti jau du smūgiai. Man dėl to labai skaudu. 

Kasparas atplėšė automobilio dureles, stvėrė už krakmo- 
lytos vaikino marškinių krūtinės ir pakėlė jį iš vietos. Kūnas 
leidosi keliamas tik dvidešimt centimetrų, lyg būtų įstrigęs. 
Kasparas pažvelgė žemyn, abi vaikino kojos buvo amputuotos 
vos žemiau kelių ir dirželiais tvirtai pritvirtintos prie pailgintų 
automobilio pedalų. Iš durelių kišenės kyšojo du plastikiniai 
protezai ir pora sustumiamų ramentų. 

Kasparas paleido vaikiną. Francas Fyberis susmuko atgal ant 
sėdynės. Geltonos jo akys švytėjo. 

— Jūs irgi buvote artistas, — tarė vaikinas. - Apie jus žinau 
viską. Būtų užtekę nedidelio techninio nesklandumo, ir invali- 
dumo pašalpą būtumėt gavę jūs. Matote save patį. 

Kasparas pasisuko ir leidosi žingsniuoti Pajūrio prospekto 
link. Jaguaras lengvai riedėdamas prisigretino prie jo. 

— Ją reikia paimti po trisdešimties minučių. Ten įleidžiami 
tik taksi. Taigi galite sužeista širdimi kulniuoti sau atgal į Glos- 
trupą. Arba leistis pavežamas nekaltai melavusio žmogaus. 

Kasparas įsėdo vidun. 


Jie sustojo sankryžoje su Orhuso gatve - degė raudonas švie- 
soforo signalas. 

— Kas pastatyta Smailėje? — paklausė Kasparas. 

— Kažkoks bankas. Ten ir važiuoja gydytoja. Esu ją ten vežęs. 
Du kartus. 

— Galbūt tu klysti. 

Vaikinas priešais Kasparą pasitempė it Narsusis karys iš Fa- 
berio eilių. 

Kasparas žvilgtelėjo į laikrodį. 

— Ar per trisdešimt minučių spėtume suvažinėti iki jūros? 

Nuo Oslo aikštės jų link jau judėjo galinga automobilių ban- 
ga. Prieš pat jai lūžtant Jaguaras - tebedegant raudonam švie- 
soforo signalui — staiga įveikė posūkį ir atsidūrė jos priešakyje. 


14 


Jie pravažiavo pro įvažiavimą į Laisvąjį uostą. Pensijų kaupimo 
bendroves, Paustian baldų parduotuvės pastatus. Kasparo vai- 
kystės laikais keli mažesni cirkai žiemas leisdavo Kopenhagos 
Šiaurės ir Pietų uostų kvartaluose. Tais laikais čia skambėjo ne- 
suteptų gervių, kranų anglims, aulinių batų mediniais padais, 
dvitakčių dyzelio variklių, garo švilpukų skardesys. Dabar Kas- 
paras girdėjo greitaeigius liftus. Prislopintą vėdinimo sistemų 
dūzgesį. Visa apimantį tūkstančių tonų informacinių techno- 
logijų šniokštimą. 

Jie pasuko į rytus. Kitoje Kalkių degyklos uosto pusėje į dan- 
gų lyg elektrinė katedra kilo šiluminė elektrinė Gulbė. Jaguaras 
sustojo šalikelėje. 

— Sveiki atvykę, - tarė Francas Fyberis, - į pinigų kasyklą. 

Kažkada Smailėje, palei jūrą plytinčioje pievoje, riogsojo tik 
keletas surūdijusių katerių. Dabar viskas buvo pertvarkyta. 

Naujai tiestas kelias, kuriame jie stovėjo, buvo lygut lygu- 
tėlis. Asfaltas sodriai blizgėjo tarytum matinis juodas perlas. 
Šiaurėje, Zundo pusėje, stūksojo įmonių būstinių pastatai. Iš- 

taigūs, nepavaldūs laikui, iš stiklo ir granito, lyg septynaukščiai 
antkapių paminklai. Kairėje rikiavosi naujos parduotuvės ir res- 
toranai, kai kurios patalpos buvo dar neišnuomotos. Jaguaras 
buvo sustojęs priešais S ir 8 metrų dydžio vienos dalies langą, 
vientisą veidrodinio stiklo plokštę, už kurios apšviestas prožek- 
toriaus tamsiame fone kybojo vienišas kaklaraištis. Šalia šios 
parduotuvės buvo šokoladinė. Kryžmai padalytame jos lange, 
tamsiai mėlyname fone, žalvariniuose pusrutuliuose, kurie buvo 
įtaisyti brangaus medžio dėkluose, pūpsojo 1 metro aukščio ir 
65 centimetrų pločio šokoladiniai velykiniai kiaušiniai. 

Kasparas įsiklausė į muziką. Sklindančią iš restoranų. Žmo- 
nių. Po kelių valandų ji nutils. Tačiau dabar ji buvo skambiausia. 

— Jėzus, - tarė Francas Fyberis, — išvaikė prekiautojus iš 
šventyklos. 

- Jam buvo prasta diena, - atsiliepė Kasparas. - Greičiausiai 
buvo išleidęs visus kišenpinigius. 

Kasparui parodžius, kur važiuoti, Jaguaras lėtai pajudėjo iš 
vietos. Kasparas skaitė iškabas. Pastatuose buvo įsikūrusios 
reklamos agentūros, audito bendrovės, didžiosios advokatų 
kontoros. Informacinių technologijų įmonės. 

Automobilis sustojo. 

— Ten, - parodė Francas Eyberis. 

Būtent šiuos pastatus Kasparas matė nuo estakados geležin- 
kelio. Juodų ir tamsiai pilkų pastatų, iš kurių keli buvo pastaty- 
ti ant naujojo pylimo, kompleksas. Teritoriją juosė tvora. Ga- 
nėtinai žema, kad neatrodytų agresyviai. Ir ganėtinai aukšta, 
kad sustabdytų šuolininką su kartimi bei užstotų didžiąją dalį 
vaizdo. Prie pat vandens į aukštį, lyg rengdamasis pakilti, stie- 
bėsi aukštas kaip Gulbės elektrinės kaminai ant cokolių iškilęs 


bokštas. Jis būtų tikęs Šv. Gralio pilies dekoracijai Persifalyje. 

— Kononas, - paaiškino Francas Fyberis. - Kažkas panašaus į 
banką. Jie dirba kiaurą parą. Gauname galybę užsakymų. 

— Puikus pavadinimas, - tarė Kasparas. - Mums, laisvai kal- 
bantiems lotyniškai, jis asocijuojasi su visybe. 

Pro juos lėtai važiavo patruliuojantis automobilis, pastebė- 
jęs juos sumažino greitį, tačiau nuramintas taksi ženklo nuva- 
žiavo toliau. Tada, tarsi dairydamasis kelio, pro šalį praslinko 
Jonex ženklu pažymėtas furgonas. Kasparas nužvelgė pastatus. 
Du trečdalius jų paviršiaus ploto sudarė stiklas. 

— Pažiūrėkime, pro kur įvažiuos šis furgonas, - tarė jis. 

Jaguaras pavažiavo šimtą metrų į priekį. Furgonas pasuko už 
kampo, jie lėtai judėjo iš paskos, gatvė, į kurią įsuko, leidosi iki 
pat vandens, iš abiejų pusių apsupta magnolijų. Už penkiasde- 
šimties metrų tvoroje buvo atsivėręs tarpas, furgonas įvažiavo 
vidun. Kasparas spėjo pastebėti dvigubus kaliojo plieno var- 
tus, stebėjimo kameras ir vyrus žaliomis uniformomis, toliau 
tamsoje - kažką panašaus į Mercedes Coupė. 

— Kai buvau mažas, - tarė Kasparas, - artistų vaikai, kol būda- 
vo per maži vaidinti, dirbdavo įvairiausius atsitiktinius darbus. 
Man puikiai sekėsi laipioti, todėl aš šveisdavau langus. Tada taip 
pat naudojome priemones iš Jonex A/S Vesterbro rajone. Tik ta- 
viškei ir vėlesnėms kartoms viskas patiekiama ant lėkštutės. 

Jaguaras apsisuko. Tarpas sienoje dar nebuvo užsivėręs. Pro 
vartus vienas paskui kitą išvažiavo du furgonai, juodi, išblizgin- 
ti it katafalkai. Juodame fone švietė auksinės raidės: Leizemėje- 
rio restoranas. Maisto pristatymas. 

Kasparas atidarė langą ir jiems važiuojant pro pastatą įsiklau- 
sė. Išgirdo galingą elektros variklį. Gumos trintį į stiklą. Jam 
prireikė šiek tiek laiko garso šaltiniui nustatyti. Tai buvo atvi- 
ras langų valytojo keltuvas. Ne pats maloniausias laikas dirb- 

ti, tačiau nieko nepadarysi. Vertinant iš akies pastato paviršių 
dengė mažiausiai šeši tūkstančiai kvadratinių metrų stiklo. O 
pristatytieji naktipiečiai buvo išties skanūs. 

— Dirbu nuo dvylikos metų, - tarė Francas Eyberis. - Iki šiol. 
Be atokvėpio. 


Pasiekę centrą, jie pasuko bendrovės Det Berlingske Hus pastato 
link. Francas Fyberis ištiesė Kasparui priešgaisrinę antklodę. 
Kasparas atsigulė ant automobilio grindų ir užsitraukė paduo- 
tą apklotą. Jaguaras sustojo, lauke pasigirdo prislopintų balsų, 
automobilis vėl pajudėjo, lėtai pavažiavo, sustojo, pavažiavo, 
sustojo, variklis užgeso. Kasparas atsisėdo. Jie stovėjo mažoje 
neapšviestoje automobilių stovėjimo aikštelėje, aptvertoje kli- 
juotos faneros užtvara. Žemė suvibravo, požeminius smūgius 
lydėjo garsas, kurio kilmės Kasparui nepavyko nustatyti. Jis 
pažvelgė į laikrodį automobilio prietaisų skydelyje. Buvo liku- 
sios dešimt minučių. 

Francas Fyberis ištiesė jam plokščią gertuvę, Kasparas pa- 
uostė ir gurkštelėjo, viduje buvo armanjakas. Taip mėgtas rusų 
ezoteriko Gurdžijevo. Armanjako skambesys ne toks ober- 
toninis kaip konjako — įsiklausius į jį girdėti nenudailintas, 
minkštas užtęstos dvigubos distiliacijos bosas. Francas Fybe- 
ris paėmė termosą ir kažko įpylė į popierinį puodelį. Kasparas 
paragavo. Puodelyje buvo karštutėlė espreso kava, žvėriškai 
stipri, dar stipresnė už alkoholį. 

— Kas girdėti klausantis miesto? 

Vos keletas žmonių žinojo ganėtinai, kad užduotų Kasparui 
šį klausimą, vaikinas neturėjo būti vienas iš jų. 

— Gyvybė ir laimingos dienos. 

— O užjų? 

Įžūlios ugnelės Franco Fyberio akyse buvo užgesusios. Vai- 
kino klausimas nuskambėjo iš pat jo gelmių. Kai žmonės šitaip 
klausia, privalu atsakyti. 

— Baimė, - atsakė Kasparas. - Ta pati, kuri kankina pavienius 
žmones. Tik pusantro milijono karto didesnė. 

— O už baimės? 

— O kas sako, kad už jos kas nors yra? Galbūt baimė pas- 
kiausia. 

Kasparas išlipo iš automobilio. 

— Mes siuntėme jums atvirukų, - tarė Francas Fyberis. - Po 
pasirodymų. Visus penkis vakarus iš eilės. Norėjome paspausti 
jums ranką. 

Automobilio durelės atsivėrė. Francas Fyberis išlaisvino ko- 
jas, užsidėjo protezus, iškišo laukan ramentus ir atsistojo. Visa 
tai atliko vienu sklandžiu judesiu. 

- Jų niekas neperduodavo, - atsakė Kasparas. 

— Pirmą kartą jus pamačiau 1999-aisiais. Kopenhagos cirko 
rūmuose. Tai buvo viena iš priežasčių, dėl kurių perėjau į var- 
jetė. Jūs tai darėte ne vien dėl pinigų. Ten buvo du tūkstančiai 
žmonių. Jūs visus mus girdėjote. 

Kasparas pasitraukė atatupstas. 

— Neįmanoma vienu metu girdėti dviejų tūkstančių žmo- 
nių, — tarė jis. 

Francas Fyberis žengė į jį. 

— Maždaug po dvidešimties minučių kažkas atsitiko ir tęsėsi 
kokias dvi minutes. Iš jūsų sklido meilė mums visiems. 

— Tu tikriausiai trenktas, - pasakė Kasparas. - Neįmanoma 
mylėti dviejų tūkstančių žmonių. 

Kasparas nugara atsirėmė į faneros užtvarą. Vaikinas stovėjo 
tiesiai prieš jį. 

- Žinau tą jausmą. Dėl jo ir dalyvaudavau lenktynėse. Žino- 
te, kas buvo mano arkliukas? Posūkiai. Aš pradėdavau stabdyti 
ten, kur kiti baigdavo. Girdėdavau, kaip dvidešimčiai tūkstan- 
čių žmonių užgniaužia kvapą. Ir kaip paskui jie ima klykti. Jie 
žinojo, jog darau tai dėl jų. Ne vien dėl pinigų ir savęs. Dėl to 
buvo verta gyventi. Tai buvo meilė. Aš nepaliaudamas ieškau 
meilės. 

Vaikinas nusišypsojo. Kasparo manymu, iš taip besišypsan- 
čio žmogaus reikėtų atimti vairuotojo pažymėjimą. 

Rankoje vaikinas laikė cilindrinio užrakto raktą. Atrakinęs 
užtvaros duris, mostelėjo ranka į kairę. 

— Penkios minutės. Pasisaugokite jos. 

Nepamesdamas pusiausvyros ir ramentų, Francas Fyberis 
nusivilko švarką su skiriamaisiais taksi vairuotojo ženklais 
ir ištiesė Kasparui. Vaikino akyse vėl švietė gelsvos pavojaus 
ugnelės. 

— Tik pamanyk, kiek daug žymių menininkų žuvo autoka- 
tastrofose. Nužengi nuo šaligatvio. Iki kitos gatvės pusės - vos 
dešimt metrų. Tačiau šio atstumo tu taip ir neįveiki. 

Vaikinas nusisuko eiti. 

— Maniau, tu ieškai meilės. 

— Dievo meilės, — atsakė vaikinas neatsisukdamas. — Pavie- 
niai žmonės ne tokie svarbūs. 

Kasparas žvilgsniu lydėjo tolstančią nugarą. Didžiam artis- 
tui negarbė neištarti atsisveikinimo replikos. 

— Nepamiršk melstis, - tarė. - Kitaip vieną dieną kas nors 
ims ir įspaus dar vieną neišdildomą žymę. 

Apsivilkęs vaikino uniforminį švarką, Kasparas žengė pro 
duris. 

Jis buvo matęs šimtus nuotraukų, tačiau šis vaizdas vis tiek pri- 
trenkė. Sustojo sudūrus širdį. Nuo vaizdo grožio ir tragizmo. 

Kopenhagą buvo užliejusi jūra. Kanalai, šaligatviai, gatvės 
buvo dingusios. Jam po kojomis, nuo Salelės kanalo iki Pajūrio 
gatvės renesanso stiliaus pastatų fasadų, tyvuliavo lygus it veid- 
rodis vanduo. 

Vandens paviršiuje atsispindėjo Biržos pastatas. Kristianbor- 
go rūmai. Salelės bažnyčia, primenanti storą 4žuolo kamieną. 

Kasparas stovėjo prie Valstybės kontrolės pastato. Priešais 
jį veikiausiai buvo sprūdžio zona - į vandenį leidosi maždaug 
trijų metrų aukščio šlaitas. Lygutėlis. Su kyšančiais nutrūkusių 
kabelių ir dujų vamzdžių galais. 

Nuo akustikos jam suspaudė širdį. Ramus vandens pavir- 
šius labai gerai atspindi garsus. Erdvė priešais jį buvo šimtąkart 
skambesnė nei Vienos muzikos draugijos salėje. Jokio eismo 
triukšmo. Kaip Venecijoje. 

Teritoriją apšvietė darbinės lempos. Kasparas staiga suprato, 
kad žemė po jo kojomis veikiausiai vibruoja nuo šimtų hidrau- 
linių drenažo siurblių. 

Gilų jų bosą kartkartėm pertraukdavo šaižesni pokšėjimai, 
aštrūs it sprogimai. Prie Nacionalinio banko ant plūduriuojan- 
čios platformos darbavosi kelios grupės vyrų oranžiniais sau- 
gos drabužiais. Darbininkai poliakale kalė į dugną lakštinius 
polius. 

Iš masyvaus stiklo pluošto katerio žemu falšbortu išlipo vie- 
na oranžinė žmogysta ir ėmė spėriai kilti šlaitu, tarytum lieps- 
na benzino paviršiumi. Kasparas leidosi bėgti. 

Bėgant pro katerio vairuotoją, šis neramiai sužiuro į Kaspa- 
rą. Vyro veido spalva buvo it šviežiai virtų burokėlių, o akys 
priminė du turkius, Kasparas parodė į savo uniformą, vyras 
linktelėjo galvą. 

Pasiekęs darbininkų pašiūrę, sukaltą ant paties šlaito, prie 
namo sienos, sudariusios dalį Karališkojo teatro griuvėsių, nuo 
žmogystos jis atsiliko tik viena minute. Laiptais užlipo be jokio 
garso. Durys buvo neužrakintos, Kasparas įėjo vidun. 

Viduje tvyrojo drėgmė. Oras buvo troškus, drėgnas ir ne- 
perregimas it turkiškoje pirtyje. Teškantis vanduo užgožė jo 
žingsnius ir tylų durų užrakto spragtelėjimą. Dievai turi silpny- 
bę saunoms. Gurdžijevas vienuolyne Prancūzijoje buvo įsiren- 
gęs turkišką pirtį. Valamo vienuolyne Suomijoje - trys saunos. 
Nevskio cerkvėje Plačiojoje gatvėje — rusiška pirtis. Šamanai 
taip pat turi pirteles. 

Pro garų tumulus skverbėsi šviesa. Žmogysta koridoriaus 
gale vilkosi kombinezoną. 

Ji žingtelėjo atgal nugara į jį. Tai buvo moteris. 

Neatsisukdama ji pasiėmė rankšluostį ir žengė į dušą. Kas- 
paras lėtai nusekė paskui. 

Patalpoje buvo šeši dušai. Iš jų visų bėgo karštas vanduo. Ga- 
rai buvo tokie tiršti, kad net degino gerklę. Iš pradžių Kasparas 

linosi ilgu lenktu mediniu šepečiu. Metodiškai. Po truputį din- 
go po plonu putų sluoksniu. Tada žengė atgal į garų kamuolį ir 
visiškai pranyko, dingo. 

Kasparas nejudėjo. Vanduo liovėsi bėgti. Ventiliacijos siste- 
ma sutraukė garus. Patalpoje nieko nebuvo. 

Jis pajuto švelnų it glamonė prisilietimą. Iš nugaros jam apie 
kulkšnis apsivijo rankšluostis. Staigus trūktelėjimas išvertė iš 
kojų. 

Kasparas spėjo rankomis prisidengti veidą, bet vis tiek griu- 
vo skaudžiai. Tik vargais negalais įstengė atsisėsti. 

— Ne ten pataikei? 

Rankoje ji laikė sunkų lenktą šepetį. 

Ir tada ji atpažino jį. It gavusi smūgį žengė atatupsta. Nuo 
šlapių plaukų jai per veidą varvėjo vanduo, vieną akimirką ji 
priminė paskenduolę. Po to atgavo savitvardą. 

— Turiu su tavim pasikalbėti, - tarė jis. 

— Apie tai negali būti nė kalbos. 

Į duris kažkas pasibeldė. 

— Ten žurnalistai, - pasakė Kasparas. - Jie mina man ant 
kulnų. 

Ji dar labiau išblyško. 

— Koks tavo telefono numeris? - paklausė jis. - Adresas? 

— Viskas baigta. Baigta visiems laikams. 

— Aš visai kitas žmogus. Naujai gimęs. Viskas pasikeitė. 

— Aš pulsiu į spaudos glėbį, - tarė Kasparas. - Papasakosiu 
viską. Apie beprotišką ilgesį. Apie tai, kaip įveikiau ginkluotus 
sargybinius. Šunis pėdsekius. Elektros tvoras. Kad perduočiau 
tau gyvybiškai svarbią žinutę. Apie tai, kaip išmetei mane lauk. 

Iškvietei budelius. Atsidursime pirmuosiuose laikraščių pusla- 
piuose. 

Jos akys išsiplėtė iš nuostabos. 

— Tu tai padarysi, - pasakė. - Tikrai padarysi. 

— Duok man pusvalandį. Tik pusvalandį. 

Kombinezono kišenėje moteris susirado dailidės pieštuką. 
Kasparas ištiesė jai loterijos bilietą. Rašant jos rankos lengvai 
virpėjo. 

Į duris pasigirdo smūgiai. Ji pirma jo perėjo dušo patalpą ir 
atidarė duris, kurių jis nebuvo pastebėjęs. Jie pateko į siaurą 
koridorių, dar vienos durys vedė laukan, ten, kur kažkada buvo 
Tordenskjoldo gatvė. Už jų nugarų kažkas atrakino duris. 

Iki šiol moteris kruopščiai vengė prie jo prisiliesti. Dabar 
jam prie skruostikaulio lyg peilį iššokančia geležte ji priglaudė 
nusmailintą pieštuko galą. 

— Pusvalandis, - sušnypštė. - Po kurio daugiau niekad tavęs 
nematysiu. 

Nuo paskutinių nakties akimirkų iki ryto brėkšmos - dvi šal- 
čiu alsuojančios valandos, pavojinga juodoji skylė, Kasparas į 
ją nepateko, spėjo į paskutinį naktinį autobusą. Lanku apėjęs 
gamyklų teritorijas, jis rymojo prie tvoros. Visi gyvi padarai pa- 
lieka atgarsį, Kasparas nieko panašaus negirdėjo. Iki jo išsiunti- 
mo iš šalies buvo likusios dvi valandos, jam reikėjo pavalgyti ir 
pamiegoti, jis to nepadarė. Buvo persirengęs namelyje ant ratų 
rasta sportine apranga. 

Manieže jis įjungė grotuvą, kuriame tebebuvo Richterio 
kompaktinė plokštelė, ir lempelę natoms ant fortepijono. 

Ėmė daryti pusiausvyros pratimus. Šiuos pratimus — nė 
karto nepraleidęs - jis atlikdavo kiekvieną rytą jau trisdešimt 
metų. Iš pradžių klasikiniai baleto pratimai prie skersinio — 
plastiški, matematiškai apibrėžti, vertikalūs judesiai. Po to ilgi, 
sklandūs, legato štrichu atliekami pratimai aplink maniežą. Ga- 
liausiai pratimai su klouno batais. Siūtais specialiai jam. Pen- 
kiasdešimt ketvirto dydžio. Pakankamai dideliais, bet pernelyg 
nerėžiančiais akių. 

Pusiausvyra ir malda susideda iš dviejų skirtingų polių. 
Įtempus raumenis ir sutelkus dvasines pastangas, užplūsta len- 
gva ramybė, kuriai apėmus susitinkama su savimi. 

Malda gimė spontaniškai, iš pradžių atkartojo širdies plaki- 
mą, tačiau netrukus turėjo išsilaisvinti, tapti savarankiška. Kas- 
paras pajuto dėkingumą. Jis buvo gyvas. Turėjo kūną. Turėjo 
plokštelę su Richterio atliktu Bacho ciklu Gerai temperuotas 
klavyras. Dvi valandas. Ir svarbiausia - telefono numerį. Pra- 
vertas duris, vedančias jos link. 

Kažkur buvo ir jo laukianti publika. Publika - tai pusė ma- 
nęs, - yra pasakęs garsusis šveicaras klounas Grokas. Atsisukęs 
į Žiūrovų vietas, Kasparas ištiesė rankas tarsi juos apkabinda- 
mas. Jis mylėjo juos visus. Net ir dabar, kai jų čia nebuvo. 

Vis dėlto žiūrovų būta. Erdvė priešais nebuvo tuščia. 

Daugumos cirko maniežų akustika sausa, nes garsus numa- 
rina maniežo pagrindą dengiantis smėlis ir palapinės skliautai. 
Kiekvieno klouno muzikanto laukia sunkus, slegiantis gyve- 
nimo uždavinys — priversti maniežą suskambėti. Tačiau šis 
maniežas buvo kitoks. Sienos buvo iš tuščiavidurių faneruo- 
tų plokščių, jos sugėrė žemus tonus, todėl patalpa buvo pilna 
horizontalių garso atspindžių. Šioje erdvėje Kasparas visada 
orientavosi it šikšnosparnis, taip pat ir dabar. 

Jis išjungė grotuvą, atbulomis pasiekė stulpą su elektros jun- 
gikliais ir uždegė šviesą. 

Viduje buvo du žmonės. Pirmasis, vyras su klausos aparatu, 
tarsi nė nebūtų pakilęs iš savo vietos, sėdėjo prie avarinio išė- 
jimo. Antrasis, aukštas šviesiaplaukis, ištiesęs rankas grakščiai 
leidosi tarpu tarp eilių. 

— Man garbė susipažinti. Pirmą kartą jus pamačiau dar būda- 
mas vaikas. Nuo tada stebiu jūsų pasirodymus. 


PETER HOEG O TYLIOJI MERGAITĖ 105 


Kasparas žengtelėjo į šalį ir atsirėmė į fortepijoną. Taip, kad 
šis skirtų jį nuo abiejų vyrų. 

— Atnešėme džiugią žinią, — tarė šviesiaplaukis. - Atstovau- 
jame ne pelno siekiančio fondo valdybai. Šis fondas artistams 
skiria garbės premijas. Valdyba nusprendė apdovanoti jus dvi- 
dešimt penkių tūkstančių kronų premija. 

Kasparas sugraibė fortepijono dangtį. Iš penkiolikos kilo- 
gramų dalbergijos medienos, su žalvario krašteliu, aštriu it se- 
novinės duonos pjaustyklės ašmenys. 

Ant fortepijono išdygo krūvelė tūkstantinių. 

— Koks tai fondas? 

— Valdyba norėtų likti nežinoma. Jums reikėtų pasirašyti. 

Ant banknotų atsirado popieriaus lapas. Be jokių rekvizi- 
tų. Kasparas užsidėjo akinius. Pakėlė popieriaus lapą taip, kad 
skaitydamas matytų abu vyrus. 

Tai buvo oficialus pareiškimas, kuriame jis teigė, jog balan- 
džio mėnesį, kai mokė KlaraMariją, mergaitė buvo žvali ir svei- 
ka, be jokių kūno sužalojimų. 

— Ar galėčiau sužinoti fondo adresą, - paklausė Kasparas, - 
kad galėčiau atsiųsti bilietų į premjeras? 

Šviesiaplaukis papurtė galvą. 

Kasparas susirado reikiamus fortepijono klavišus. Paskam- 
bino Bacho choralą Jėzus lieka mano džiaugsmas. Galima tik 
žavėtis blaiviu Bacho realybės suvokimu. Grodamas ir kurda- 
mas muziką jis niekada nepamiršo, jog iš jos turi pragyventi. Jis 
buvo pasiekęs pusiausvyrą. Visi talentai sutelkti, o giliai vidu- 
je - visiškos ramybės taškas. Žinojimas, jog reikia pasirūpinti 
sočiu rytojumi, kad ir kas vyktų dabar. 

Ir vis dėlto. Melodija vijosi Kasparui apie pirštus. Skambant 
tokiai muzikai, neįmanoma melagingai prisiekti. Galima tik 
prisipažinti mylint. 

— Domiuosi numerologija, - tarė Kasparas. - Kvantine nu- 
merologija. Niekada nepasirašau, jei data nelyginė. 

Šviesiaplaukis nusišypsojo. 

— Galbūt trūksta penkiolikos tūkstančių, - pasakė. 

- Galbūt. 

Ant fortepijono atsirado dar vienas pluoštelis banknotų. 

— Ne, kažkodėl nepadėjo, - tarė Kasparas. 

Šypsena šviesiaplaukio veide ištirpo. Vyras su klausos apara- 
tu pakilo iš savo vietos. 

Kasparas nejudėdamas, tik pirštais atvertė fortepijono dang- 
tį. Atrėmė jį į natų laikiklį. 

— Vis tiek pasilikite juos sau, - tarė šviesiaplaukis. 

Abu vyrai pasuko prie išėjimo. Kasparas lėtai užvožė dangtį. 
Nusekė jiems iš paskos. 

Jie buvo įėję pro vartus geležinkelio pusėje. Grandinė buvo 
perkirpta metalo žirklėmis ir voliojosi žolėje. Už vartų stovėjo 
BMW. Ilgas, žemas, sodriai mėlynos, dabar jau prašviesėjusio 
dangaus spalvos. 

Kasparas atidarė automobilio dureles. Vyrai įsėdo vidun. 
Vyras su klausos aparatu neatitraukė nuo Kasparo akių. 

— Jis į mane spokso, - tarė Kasparas. 

- Jūsų veidas žinomas. Ernstas tokiems jaučia silpnybę. Ir atvi- 
ras. Koks būna žmogaus, kuris niekada nieko nenuskriaudė. 

Automobilio durelės užsitrenkė. Šviesiaplaukis atidarė 
langą. 

— Mes jums mokame už tai, - paaiškino jis, - kad liautumė- 
tės skambinėti. Į mokyklą ir visur kitur. 

Arlekinas gali sugerti galybę pažeminimų. Neišdidaus neį- 
žeisi. Arlekinas buvo idealas. Tik dar labai tolimas. 

— Už premiją planuoju įsigyti Džonio Reimaro smurfų šou 

kapitalo dalį, - tarė Kasparas. - Man reikės žmonių. Vilkėsian- 
čių smurfų kostiumus. Jūs galėsite eiti tiesiai į sceną. Tik duo- 
kit žinutę. Kai atsidursite gatvėje. 

Langas užsidarė, automobilis pajudėjo iš vietos. Kasparas 
nusilenkė ir atidavė pagarbą. 

Tai buvo mažiausia, ką galėjo padaryti. Tai būtų padaręs ir 
Bachas. Už keturiasdešimt tūkstančių. 

Virpančiomis kojomis Kasparas grįžo atgal. Paėmęs už ma- 
niežo durų rankenos, išgirdo automobilį, universalą Ford 
Granada. 

Įėjo vidun, išjungė grotuvą, susirinko pinigus, išjungė šviesą, 
išėjęs užrakino duris. 

Pasiekti namelio ant ratų niekaip nebūtų spėjęs, todėl įbėgo 
į arklides, pagriebė patalynę ir kopėčiomis užsiropštė į pasto- 
gę. Sudribęs ant pastogės grindų, įtraukė kopėčias ir užtrenkė 
angos dangtį. 

Pastogė tęsėsi virš viso pastato. Visa erdvė tarp nuožulnių 
pastogės sienų, išskyrus siaurą praėjimą palei stogo šlaitą, buvo 
užgrūsta sulankstytu brezentu, iš kurio kartu su plieno ir me- 
džio karkasais buvo pastatomos dvi vidutinio dydžio cirko 
palapinės. Galinėje pastato sienoje, prie pat pastogės grindų, 
rikiavosi nedideli langeliai, pro kuriuos Kasparas galėjo matyti 
namelį ant ratų. 

Prie namelio stovėjo šeši vyrai ir Dafis, visi civiliais drabu- 
žiais. Miorkas, porelė vienuolių iš Užsieniečių reikalų skyriaus 

ir trys meistrai su išsipūtusiais juodais portfeliais. Vienas iš jų 
laikė keturis stovus su lempomis. 

Jie pasibeldė į namelio duris, nors puikiai žinojo, kad Kaspa- 
ro viduje nėra. Kasparas matė Dafį protestuojant. Valdytojas 
vilkėjo Kasparo dar nematytą paltą. Paltas buvo iš kupranuga- 
rio vilnos, rėksmingas, kaip tikro ekshibicionisto, jis būtų tikęs 
reklamos agentūros direktoriui. Vyrai atidarė namelio duris 
su spynų atrakinimo įrankiu, Dafis veikiausiai buvo atsisakęs 
duoti jiems raktą, jis įsibrovė vidun paskui meistrus, po aki- 
mirkos jie išvedė jį laukan. 

Kasparas susitaisė iš brezento guolį ir užsitraukė antklodę. 

Vienuoliai išėjo laukan ir atsisėdo ant suoliuko. Meistrai į 
antrąją elektros skydinę jungė lempų maitinimo kabelį. Kaspa- 
ras nusistatė rankinio laikrodžio žadintuvą. Išsitraukė telefoną. 
Loterijos bilietą su Stinės paliktu įrašu. Surinko jos numerį. 

Stinė atsiliepė iš karto. Jai taip ir nepavyko užmigti, tačiau 
jos balse nebuvo justi nė šešėlio nuovargio. 

Kasparas žvelgė į namelį. Meistrai viduje uždegė lempas. 
Balta ryški šviesa skverbėsi pro namelio langines. 

— Gal galėtume susitikti pas tave? - paklausė Kasparas. - Pas 
mane dirba meistrai. 

— Ne, susitikime viešoje vietoje. Ten, kur būtų kitų žmonių. 

Jis nurodė jai adresą. 

— Ar ten galima tikėtis privatumo? 

— Tai maža kavinukė. 

— Aštuntą valandą, - tarė ji. 

Ir padėjo ragelį. 

Kasparas surinko taksi kvite nurodytą telefono numerį. Už 
trisdešimties metrų nuo jo, priglaudęs prie ausies telefoną, iš 
namelio išėjo Miorkas. 

— Papasakokit man apie Kainą, - tarė Kasparas. 

Iš pradžių tvyrojo tyla. 

— Oką užtai gausiu? — paklausė pareigūnas. 

— Informacijos apie mergaitę. 

Tyloje Kasparas girdėjo pašnekovą vertinant jų abiejų turi- 
mas kortas. 

— Nuo 2006-ųjų Europolas vertina nusikalstamumą Euro- 
poje. Pastebėta, kad tarptautinio nusikaltėlių tinklo struktūra 
nebe hierarchinė, o ląstelinė, viena ląstelė nepažįsta kitų. Ta- 
čiau kažkuriame taške visos gijos susieina. Kainas ir yra tokia 
vieta. O ką žinote apie mergaitę? 

— Užvakar ji pas mane lankėsi. Ją lydėjo pora suaugusiųjų. Ji 
sako, kad ją pagrobė. Jie važinėja vogtu Volvo. Nuo to karto jos 
nebemačiau. 

Pro langą Kasparas matė Miorką duodant ženklą vienam iš 
vienuolių. Jis žinojo, jog dabar jie mėgins susekti, iš kur skam- 
binama. Kasparas nutraukė ryšį. 


Jis įsitaisė brezento guolyje. Žinojo, kad būtų buvę saugiau 
pasislėpti žmonių minioje. Tačiau tam nebeturėjo jėgų. Jam 
reikėjo išsimiegoti. Kasparas užsimerkė. Ėmė niūniuoti vakaro 
maldą. Kartodamas Širdis, burna, poelgis, gyvenimas pagal Ba- 
cho kantatos BWV 147, kurią Kasparas mėgo labiausiai iš visų 
Miulhauzeno laikotarpio kantatų, melodiją. Šiuo gelbėjimosi 
vamzdžiu Kasparas nučiuožė į miego glėbį. 

Miego prieigose sėdėjo KlaraMarija. Taip, kaip sėdėjo tada, 
kai jis išvydo ją antrą kartą. 


ANTRA DALIS 


Tąkart buvo naktis, tamsi sielos naktis. C. E. Richo gatvėje ne- 
buvo nė gyvos dvasios, namuose, už užuolaidų, ramiai miegojo 
tėvai ir jų raudonskruosčiai vaikučiai, jo publika, nė neįtarianti, 
kad čia, už lango, sustiręs nuo šalčio ir neturėdamas už ką par- 
važiuoti taksi, Kasparas Kronė eina savo via dolorosa , pirmą 
kartą per dešimt metų pralošęs pokerį. 

Pokeris visada buvo mėgstamas Kasparo žaidimas, gilus, 
sudėtingas, kaip kad Bacho muzika. Užtikrinta ir ritminga po- 
kerio partija trunka tiek, kiek vienas Bacho mažųjų choralų, 
Bachas būtų buvęs puikus pokerio lošėjas, tik per darbus tam 
neturėjo laiko. Parašė daugiau nei pusantro tūkstančio kūrinių, 
kurių daugelį perdirbinėjo iki pat mirties. 

Kasparas lošė pokerį visose didžiosiose sostinėse, tačiau tin- 
kamiausia vieta jam visada buvo lošimo namai Kopenhagoje, 
Frederiksbergo rajone, C. E. Richo gatvėje. Apsaugininku čia 
dirbo ne Užsienio legiono karys ar žudikas maniakas, o buvęs 


* Kančios kelias (it.). 

boksininkas cukrinių runkelių dydžio kumščiais. Čia, lyg sodų 
bendrijoje, visi vieni kitus pažinojo. Lošėjai buvo taip susikau- 
pę, lyg repetuotų su Danijos radijo simfoniniu orkestru, visi 
vyrai ir moterys palinkę prie savo natų. 

Tačiau tąnakt Kasparui nesisekė, galiausiai pralošė ir savo Saa- 
bą, it suakmenėjęs atidavė automobilio raktelius, išdidumas ne- 
leido jam pasiskolinti pinigų taksi. Važiuodamas autobusu per 
mišką, jis dar kartą mintyse perkratė to vakaro lošimą, bet neap- 
tiko jokių klaidų ir niekaip negalėjo suprasti tokios baigties. 

Išlipęs ir perėjęs į kitą Pajūrio plento pusę, savo namelyje 
ant ratų pamatė degant šviesą. Puslankiu prisėlino artyn, švie- 
sa mirgėjo, it viduje būtų degusi ugnis. Traukdamas iš po laiptų 
vandentiekio vamzdį, atpažino skambesį, tai buvo Es-dur to- 
nacija, džiugi, žaisminga, nerūpestinga, tokia kaip Bacho Trio 
sonatos Es-dur pirmoji dalis, Kasparas grąžino vamzdį į vietą ir 
įėjo vidun. 

KlaraMarija stovėjo nugara į jį. Ji buvo įkūrusi krosnelę ir 
stypsojo priešais mirguliuojančias žarijas. Liepsnelių atšvaitai 
plazdėjo jai ant veido, mergaitė neatsisuko. 

— Tu mane radai, - tarė ji. - Papasakok, kaip. 

— Nubraižiau apskritimą, - atsakė jis. 


Buvo rytas po jų pirmojo susitikimo, per kurį mergaitė dingo 
prie Bagsverdo ežero. 

Kasparas miegojo vos porą valandų, pabudęs išsitraukė 
stambaus mastelio žemėlapį. Stinės skriestuvą. Įsmeigęs adatė- 
lę į ežero pakrantę, ten, kur išleido KlaraMariją, nubrėžė pen- 
kių kilometrų spindulio apskritimą. Galbūt mergaitę ir nusi- 
vežė automobiliu, bet iš pradžių ji tikrai buvo nusiteikusi eiti 
pėsčiomis. 

Joks paprastas vaikas, išleistas kažkur Bagsverdo priemiesty- 
je, nesiryžtų eiti penkių kilometrų antrą valandą nakties ketu- 
rių laipsnių šaltyje. KlaraMarija nebuvo paprastas vaikas. 

Apskritime atsidūrė Bagsverdas, Liungbiu, dalis Vangedės, 
kraštelis Gentoftės, pietinė Virumo, Furesės ežero ir Hareskou- 
biu dalis, lopinėlis Gladsaksės. Buvo septynios ryto, Kasparas 
paėmė smuiką ir sugriežė Bethoveno opuso Nr. 131 pradžią. 
Šis kūrinys prasideda tamsoje skambančia fuga, tačiau laips- 
niškai veržiasi į šviesą ir pakyla iki pat rojaus. Prabrėškus rytui 
ir prasidėjus darbo dienai, Kasparas paėmė telefoną. 

Rengėsi skambinti Socialinės apsaugos ministerijai, tačiau 
dar nespėjęs surinkti numerio, laikydamas ragelį rankoje stai- 
ga išgirdo save iš šalies. Vienišas pusamžis vyras ieško mažų 
mergaičių, negalėdamas - net ir sau pačiam - paaiškinti, kodėl. 
Jo kortos buvo prastos, o priešininkai stiprūs. Kasparas padė- 
jo ragelį ir paėmė du paskutinės savo kompaktinės plokštelės 
egzempliorius. Tai buvo solo partitų ir sonatų, kurias jis įgrojo 
Marijos vienuolyne netoli Liubeko, įrašai. Išėjęs laukan sėdo 
į automobilį ir pasuko į Griondalio parko gatvę. Į Blafo cirką. 
Pas Sonją. 


Sonja pradėjo nuo nulio. Kasparas pažinojo ją nuo tada, kai 
juodu buvo dar visai jauni. Tada ji vaidino Sans Souci varjetė 
Koldinge ir pasirodydavo Damhuso smuklėje, kuriai tuo metu 
vadovavo Stefansenų šeimos dinastija. Vos ją sutikęs Kasparas 
išgirdo jos vidinę jėgą. Jos viduje gaudė variklis, be jokio atil- 
sio veikiantis tol, kol perdega, šis garsas padeda savo būtimi 
nusivylusioms asmenybėms atpažinti vienai kitą. Sonja despe- 
ratiškai siekė praturtėti. Ji paliko maniežą, baigė ekonomikos 
studijas ir galiausiai vėl grįžo prie cirko. Triaukščiame pastate 

Griondalio parko gatvėje dirbo keturi šimtai žmonių, čia buvo 
įsikūrusi keturių cirkų, keleto varjetė ir teatrų administracija, 
bilietų pardavimo agentūra, reklamos biuras, kuriam pavyk- 
davo atlikti tai, kas visiems kitiems po Stokmaro, piešusio žy- 
miuosius cirko plakatus šeštajame dešimtmetyje, buvo ne pa- 
gal jėgas, ir audito bendrovė. Visa tai priklausė Sonjai. 

Ji buvo šiek tiek vyresnė už Kasparą. Kiek aukštesnė ir sun- 
kesnė. Turėjo tris vaikus. Buvo ištekėjusi už nuostabaus vyro, 
brandžios, gyvybingos C-dur tonacijos asmenybės, skamban- 
čios panašiai kaip paskutinė Mocarto simfonija. Be vyro, turė- 
jo ir meilužių. 

Prieš dvidešimt metų Sonja su Kasparu buvo pora, o išsisky- 
rę niekada nenustojo bendrauti ir neketino nutraukti ryšio, kol 
mirtis juos išskirs. Kai kuriems žmonėms PoniaViešpats skiria 
gyvenimo palydovą, Bramsui tai buvo Klara Šuman, Mocar- 
tui - klarnetininkas Antonas Štadleris, lyg amžinas daniško bi- 
liardo su kėgliais partneris, galbūt tai turi kažką bendra su tuo, 
ką vadiname meile. 

Sonjos biuras buvo panašus į Krašto apsaugos dalinio va- 
davietę Vedbeke, kur Kasparas ne kartą rengė pasirodymus, 
kariškiams patinka klounai, Hitleris buvo du kartus asmeniš- 
kai susitikęs su šveicarų klounu Groku. Čia viskas turėjo savo 
vietą, o nurodymai buvo vykdomi nesvarstomi. Ant palangės 
stovėjo dideli kariniai žiūronai, pro juos Sonja mėgo stebėti 
priešais esančią cirko aikštę Belahojaus rajone. Ant rašomojo 
stalo rikiavosi keturi telefonai, itališkų pusryčių likučiai ir pusė 
butelio Brunello vyno. Kasparas patiesė priešais Sonją atsineštą 
žemėlapį, kompaktinę plokštelę ir papasakojo, ko atėjęs. 

Sonja pavartė plokštelę. 

— Mažos mergaitės tavęs niekada netraukė, - tarė ji, - tau 

įdomios tik subrendusios moterys. Taigi įdomu, kuo ji tave su- 
domino: talentu, pinigais? 


Ne Kasparas paliko Sonją, ir ne ji paliko jį. Jie abu tai žinojo. 

Tuo metu ji turėjo butą Karaliaus Jurgio gatvėje. Paskutinę 
naktį prieš jiems išsiskiriant jis pabudo antrą valandą nakties 
nuo ypatingos miesto atmosferos, atrodė, lyg galvoje ir širdyje 
kas dilgsėtų, Kasparas atsisėdo ir ėmė niūniuoti arpeggio pa- 
sažą iš Bacho kūrinio BWV 4 Kristus pančiuose mirties. Danų 
mistikas Martinas yra pasakęs, jog Frederiksberge įmanoma 
gyventi tik be paliovos meldžiantis. 

Sonja jau buvo pabudusi, jie buvo ką tik įžengę į trečiąją de- 
šimtį, jis nežinojo, kaip tai įvardyti, tačiau suprato, abu suprato, 
jog įsileido vidun vėją, kurį nuramdyti bus labai sunku. 

— Mums nepavyks, - tarė ji. - Greitai norėsiu turėti vaikų, 
šunį, kalę, degantį židinį ir galimybę išjungus klausos aparatą 
ramiai pripažinti, kad geriau jau nebebus girdėti. 

Jis išlipo iš lovos ir apsirengė. Ji palydėjo jį iki durų. Judėjo 
nesidrovėdama - ir tada, kai buvo nuoga, ir apsirengusi, ir aps- 
kritai eidama per gyvenimą. 

— Jei jau esi tikintis, - tarė ji, - gal galėtum pasimelsti ir pa- 
prašyti mums pagalbos? 

— Prašyti negalima, - atsakė jis. - Bent jau ne kitų natų. Gali 
nebent melsti, kad kiek įmanoma geriau sugrotum tas, kurias 
esi gavęs. 

Puiki atsisveikinimo replika oriai paliekant sceną, paplū- 
dęs ašaromis jis išėjo į naktį, jautėsi it dainuodamas Votano ir 
Brunhildos atsisveikinimo ariją. Paskui išaušo rytas, ir jis su- 
prato, kad nei patekėjus saulei, nei nusileidus uždangai tikra 
meilė niekur nedingsta. Dabar buvo praėję dvidešimt metų, 

bet nei džiaugsmas dėl to, jog ji egzistuoja, nei sielvartas dėl to, 
jog jų santykiai neišaugo į šį tą daugiau, taip ir nesusilpnėjo. 


Kasparas uždėjo rankas ant priešais jį gulinčio miesto plano. 

— Aš visada ko nors ieškau, - tarė jis. 

— Ari tai turi? 

Jis papurtė galvą. 

- Jai devyneri. Bet ji nutuokia, kur būtų galima tai rasti. 

Daugiau ji nebeklausinėjo. Prisitraukė artyn vieną iš telefo- 
nų ir padavė jam porą ausinių, kad galėtų klausytis pokalbio. 

Iš stalčiaus ištraukė krūvą žalių knygų. 

— Čia leidyklos Mostrup išleisti savivaldybių įstaigų katalo- 
gai, mums reikia Kopenhagos apskrities įstaigų. 

Ji atsivertė vieną iš knygų ir kalbėdama rašėsi reikiamą infor- 
maciją. Apskritimu apibrėžtoje žemėlapio teritorijoje buvo dvi 
vaikų namų įstaigos. 

— Negalime skambinti tiesiogiai, nes norima informacija as- 
meninė ir konfidenciali, todėl jie kategoriškai atsisakys ją suteik- 
ti. Pirmiausia turime skambinti į Kopenhagos apskrities Sociali- 
nės ir sveikatos apsaugos skyrių. Kokia bus mūsų istorija? 

Kasparas įsiklausė, reikiami melai, kaip ir pasirodymų ma- 
nieže idėjos, gimsta kažkur mus supančioje visatoje. 

— Po vaidinimo radome nedidelę rankinę. Iš brokato. Puoštą 
plunksnomis. Tokią, kokias mėgsta mažos mergaitės. Vaidini- 
mas buvo labdaringas. Skirtas vaikų namams. Ant rankinės yra 
vardas - KlaraMarija. Norėtume grąžinti rankinę paštu. Gal 
būtų įmanoma sužinoti adresą? 

Sonja surinko numerį. Moteris kitame laido gale buvo labai 
maloni. Kasparas girdėjo jos gebėjimą užjausti vaikus ir suau- 
gusiuosius. Kaip ir daugybę kartų anksčiau, jį užplūdo noras 

gyventi pasaulyje, kuriame daugiau galios turėtų moterys. Die- 
na buvo šilta, moteris buvo atsidariusi langą... 

— Deja, - tarė ji, - Iš keturiasdešimt septynių vaikų nėra nė 
vieno, vardu KlaraMarija. Galbūt ji gyvena su globėjais? 

Ant Sonjos lapelio Kasparas užrašė: Virtuvės šeimininkė. 

— Ten turėtų dirbti virtuvės šeimininkė. 

— Gali būti, jog ji gyvena vienoje iš savotiškų šeiminių ben- 
drijų, į kurias suburiami vaikai, duosiu jums globos namų aso- 
ciacijų telefono numerius. 

Kasparas atpažino garsą, sklindantį pro atdarą langą kita- 
me laido gale. Tai buvo Glostrupo garsas. Kasparas atsistojo 
ir Sonjai per petį pažvelgė į įstaigos adresą. Kopenhagos aps- 
krities Socialinės ir sveikatos apsaugos skyrius buvo įsikūręs 
Kopenhagos apskrities administracijos pastate Glostrupe. 

— Dešimt telefono numerių! - sušuko Sonja. 

— Ne su tėvais gyvena keturiolika tūkstančių vaikų. Taip pat 
duosiu jums internatinių mokyklų telefono numerius, juos 
sunku rasti surašytus vienoje vietoje, paprastai jie nurodomi 
atskirai konkrečių savivaldybių įstaigų sąrašuose. 


Sonja penkiolika minučių skambino sužinotais telefono nu- 
meriais ir rašėsi informaciją. Kasparas sėdėjo netardamas nė 
žodžio. Sonja padėjo ragelį. Nustūmė nuo savęs telefoną. 

— Aštuoni tūkstančiai vaikų. Dveji vaikų namai, aštuonioli- 
ka globėjų, trys internatinės mokyklos ir viena vaikų ligoninė. 
Niekur nėra KlaraMarijos. 

— Galbūt ji gyvena mums nežinomo pobūdžio, kitaip regis- 
truotoje institucijoje? 

Sonja dar kartą paskambino į Kopenhagos apskrities admi- 
nistraciją. Pasikalbėjo su moterimi. Padėjo ragelį. 

— Visos privačios įstaigos gauna apskrities paramą arba vie- 
naip ar kitaip patenka į apskrities administracijos priežiūrą, todėl 
taip pat yra įtrauktos į apskrities administracijos turimus sąrašus. 
Vienintelė išimtis, ypač po rugsėjo vienuoliktosios, - įstaigos, 
įvardytos kaip galimi teroro išpuolių objektai. Jų telefono nume- 
rius ir adresus gali nurodyti policija. Tačiau ši moteris nemano, 
jog mums rūpimoje teritorijoje esama tokių įstaigų. 

Kasparas atsistojo. Jie pasiekė liepto galą. Tada vėl atsisėdo. 

— Pabandyk paskambinti policijai. 


Sonja paskambino į Kopenhagos policijos skyrių. Jos skam- 
butis buvo peradresuotas tris kartus, kol galiausiai atsiliepė 
jos amžiaus moteris. Moters balsas kažką slėpė, bet argi tai 
nebūdinga mums visiems? Ji apgailestaudama pranešė, kad 
jų minimoje teritorijoje nėra jokių policijos saugomų įstai- 
gų. Langas kitame laido gale taip pat buvo atdaras, moteris 
padėjo ragelį. 


Sonja palydėjo jį iki durų. Biuras buvo toks didelis, kad iki 
išėjimo buvo geras kelio galas. Moteris padavė Kasparui jo 
korespondenciją, tarp laiškų buvo vienas vokas su langeliu. 
Kasparas šiek tiek nenoriai jį atplėšė, pasąmoniniai dalykai 
į mūsų būtį dažnai įsiveržia laiško — neretai atsiųsto voke su 
langeliu - pavidalu. Laiškas buvo nuo Maksimiliano, viduje 
buvo A4 formato lapas su moters vardu, pavarde ir adresu. Iš 
pradžių Kasparas nieko nesuprato, apvertęs voką pamatė, jog 
jis antspauduotas centriniame pašte Bernstorfo gatvėje šios 
dienos data. Tada susivokė. Maksimilianas gavo duomenis iš 
Centrinio motorinių transporto priemonių registro. Kasparas 
užsidėjo akinius, išrašas buvo atspausdintas iš vienos iš didžių- 

jų draudimo bendrovių duomenų bazės, šios bendrovės dabar 
turėjo priėjimą prie Centrinio motorinių transporto priemo- 
nių registro ir Mokesčių inspekcijos duomenų bazių. Leidus 
laisviau jungtis prie didžiųjų registrų, danai dar labiau suartėjo, 
greitai visi apie visus žinosime viską. 

Maksimilianas specialiai išsiuntė laišką iš centrinio pašto, 
norėdamas, kad žinia kuo greičiau pasiektų Kasparą. Jis per- 
skaitė moters vardą. 

— Andrėja Fink, - paklausė. - Ar šis vardas mums ką nors 
sako? 

Sonjos veidas sustingo. 

— Taip prisistatė ta moteris, - atsakė. - Iš policijos. Toji, su 


kuria ką tik kalbėjau. 


Kasparas grįžo prie stalo, atsisėdo, užsidėjo ausines. 

— Dabar, - tarė jis, - būsime sutuoktinių pora. Vienišiams 
pasaulyje nesaugu. 

Sonja surinko numerį. 

— Čia vėl aš. Skambinu kartu su savo vyru. Nė vienoje vieto- 
je nėra mergaitės, vardu KlaraMarija. 

- Ir kaip, jūsų manymu, aš galėčiau jums padėti? 

Moters balsas slėpė c-moll tonacijos liūdesį, susijusį su vai- 
kais, moteris neturėjo vaikų, A-dur perfekcionizmas nebuvo 
sušvelnėjęs. Bėgant metams žmogus į savo garsų sistemą įjun- 
gia ir kitoje kvintų rato pusėje esančią tonaciją, šis procesas yra 
garsinis dalyko, kurį vadiname branda, atitikmuo. Moters atve- 
ju kažkas kliudė šiam procesui. 

— Mudu su žmona, - tarė Kasparas, - sutikome mergaitę po 
pasirodymo. Ji mums abiem paliko didį įspūdį. Ir trims mūsų 
vaikams. 

Sonja užsimerkė. Tarp didžiųjų pokerio lošėjų nedaug mo- 
terų. Jokiai moteriai nepatiktų blefuoti, kaip kad jis darė dabar, 
apsimetant, jog rankoje - karališkoji širdžių eilė, kai priešinin- 
kas žaidžia garbingai, o turimos kortos skystos it iš kubelių vir- 
tas sultinys. 

— Visam mūsų penketukui, - tęsė jis, - šovė mintis - galbūt 
beprotiška, - kad galėtume suteikti mergaitei naujus namus. 

Iš pradžių stojo tyla. Kasparas įsiklausė į pro pašnekovės 
kabineto atvirą langą sklindantį transporto triukšmą. Už lan- 
go buvo vandens telkinys, arčiau nei kad prie Kopenhagos po- 
licijos skyriaus. Buvo girdėti ir eismas per tiltą, per du tiltus. 
Pasigirdo važiuojančio automobilio sirena, Doplerio efektas 
padėjo Kasparui nustatyti apytikslį artimesnio.tilto ilgį. Tai ga- 
lėjo būti Knipelio tiltas. Moteris krenkštelėjo. 

— Sutarčių su įstaigomis, - tarė ji, - sąlygos priklauso nuo to, 
kaip mes vertiname galimą grėsmę. Pavyzdžiui, kalbant apie 
diplomatų vaikus galiotų griežtesni saugumo reikalavimai. 

— Aš klounas, - tarė jis. - Ar mano balsas jums panašus į te- 
roristo? 

— Aš nežinau, koks turėtų būti teroristo balsas. Sakoma, kad 
Neronas mėgo cirką. Taip pat ir Elagabalas. 

— Gal galėtume pas jus užsukti? - paklausė Kasparas. - Tada 
įsitikintumėte, jog esame patikimi. 

— Paskambinkite rytoj. 

Ji padėjo ragelį. 

Kasparas paėmė popieriaus lapą, išsitraukė parkerį. Nupiešė 
Knipelio tiltą. Ilgąjį tiltą. Karališkąją biblioteką, Nacionalinį 


* Doplerio efektas - šiuo atveju garso bangų dažnio poslinkis judant klausytojui arba 
bangų šaltiniui (čia ir toliau - vertėjos pastabos). 

muziejų, naująjį Karališkosios bibliotekos priestatą, vadinamą 
Juoduoju deimantu. Padėjo kryželį šalia ministerijos pastato 
Kristiano prieplaukoje. Pastūmė popieriaus lapą Sonjai. 

— Koks policijos padalinys yra šioje vietoje? 

Sonjos viduje suskambo nerimas. 

— Policijos saugumo ir žvalgybos tarnyba, - atsakė ji. - Dau- 
guma jos darbuotojų dirba Gladsaksės policijos nuovadoje, 
tačiau dalis administracijos įsikūrusi Kristianborgo rūmų sale- 
lėje. Jie tvirtina cirko saugumo planus, kai rengiami iškilmingi 
pasirodymai Karališkosios šeimos ir vyriausybės nariams. 


Kasparas paėmė nuo palangės žiūronus. Pasiskolino vynioja- 
mojo popieriaus, lipniosios juostos ir supakavo vieną kompak- 
tinę plokštelę. Sonja nieko neklausinėjo. 

— Turi eiti vienas, - tarė ji. - Aš palikau maniežą. 

Kasparas pasisuko eiti, ji pastojo jam kelią. 

— Turiu daugiau nei tu, - tarė. - Turiu vaikų. Namus. Ivar- 
kingas sąskaitas. Daugiau meilės. Kalbant apie laimingą pa- 
prastą gyvenimą, tau iki jo toli. Tačiau ilgesys, kurį jauti... Kar- 
tais tau jo pavydžiu. 

Ji apkabino Kasparą. 

Prisilietimai nieko nekeičia, mums nelemta visiškai suartėti. 

Ir vis dėlto — 


Jis pasistatė automobilį už Biržos pastato. Išlipus miestas už- 
griuvo jį it garsų lavina. Jokios harmonijos, jokių koncentrinių 
bangų, jokio garsų centro. Pusantro milijono žmonių, be jo- 
kios dermės giedančių kiekvienas savo priedainį. 

Kasparas pasuko į Kristiano prieplauką, prie užrakintų stik- 
linių Policijos saugumo ir žvalgybos tarnybos pastato durų 
buvo įrengta telefonspynė. Kiek Kasparas atsiminė, jo vaikys- 
tėje nebuvo jokių kliūčių užeiti pas žmogų ar į įstaigą. Dabar 
visur užtvaros ir visi akylai stebime vienas kitą. O gal tai, ką 
jis atsiminė, nebuvo tiesa. Nuo keturiasdešimties visi imame 
gražinti savo prisiminimus. 

Už durų, stiklinėje kabinoje, sėdėjo pareigūnas civiliais dra- 
bužiais, Kasparas pamanė, kad būtų gerai turėti partnerį, lau- 
kianti užduotis nebuvo skirta vienam atlikėjui. Kasparas pasuko 
į gatvelę palei Frederiko salelės kanalą, po to - į Rigsdago aikštės 
gatvę, praėjo pro savo automobilį ir grįžo į Kristiano prieplauką. 
Prie Ginklų muziejaus ir Istedės liūto statulos buvo vaikų darže- 
lis, už jo vartelių stovėjo penkerių-šešerių metų berniukas. 

— Kur eini? - paklausė jis. 

— Sušildyti šalto angelo. 

Berniuko akyse sužibo ugnelės. 

— Ar galiu eiti kartu? 

Vaikų skambesys įdomus. Iki septynerių-aštuonerių jie 
atvirai bendrauja su išoriniu pasauliu ir retai kada būna atstu- 
miami. Kasparas nužvelgė prieplauką, ji buvo tuštutėlė. 

— Suaugusieji tavęs pasiges. 

— Jie ką tik nuėjo pailsėti. Aš vienintelis likau lauke. 

Kasparo ir berniuko esybės sąveikavo. Ir vis dėlto. Partnerį 
reikia rinktis labai atsargiai. 

— Ojei aš negeras dėdė, viliojantis vaikus? 

— Jie kitokie, - atsakė berniukas. - Mane jau bandė vilioti. 

Kasparas pasilenkė ir perkėlė berniuką per tvorelę. 


Kasparas paspaudė mygtuką telefonspynėje, balsas, atsklidęs 
iš už daugybės stiklo sluoksnių, paprašė jį prisistatyti. Vaidin- 
damas, jog telefonspynė sugedusi, Kasparas pakėlė berniuką 
ant rankų ir pirštu parodė į jį, vaikai visada padeda sudaryti 
doro žmogaus įspūdį, durys suzvimbė, jie įėjo vidun. 

Kasparas pasodino berniuką ant priimamojo stalo. 

— Tai Andrėjos Fink sūnus, - tarė Kasparas. - Jis smarkiai 
karščiuoja. Mes, darželio darbuotojai, manome, kad jam sal- 
moneliozė. Paskambinę Andrėjai sutarėme, kad tuoj pat pas ją 
užeisime. 

Prie stalo sėdintis pareigūnas su kėde atsistūmė atgal, ato- 
kiau nuo užkrato šaltinio. Padėtis buvo neprognozuojama, ji 
galėjo pakrypti bet kuria linkme. Ant sienos už vyro nugaros 
kabėjo kabinetų sąrašas. Andrėjos Fink kabinetas buvo ketvir- 
tajame aukšte. 

— Noriu pas mamą, - tarė berniukas. - Aš degu. Man labai 
bloga. Tuoj apsivemsiu. 

Pareigūnas ištiesė ranką telefono link. Kasparas papurtė 
galvą. 

— Ji svarbiame susitikime. Prašė jų netrukdyti ir eiti tiesiai 
pas ją, ji išeis mūsų pasitikti. 


Jis pasibeldė ir nelaukęs atsakymo žengė vidun. Už rašomojo 
stalo sėdinti moteris nustebo, tačiau susitvardė. Patalpa nea- 
titiko Kasparo susiformuoto Policijos saugumo ir žvalgybos 
tarnybos įvaizdžio, ji buvo erdvi ir jauki. Viduje žaliavo žmo- 
gaus ūgio palmė. Sienos buvo nudažytos balta vos pastebimo 
rožinio atspalvio spalva. Ant rašomojo stalo stovėjo Budos sta- 
tulėlė. 

Kasparas pasodino vaiką ant rašomojo stalo, prie statulėlės 
ir telefono, paleisdamas berniuką iš telefono aparato ištraukė 
laido kištuką. Netrukus pareigūnas iš stiklo kabinos bergždžiai 
bandys prisiskambinti. 

— Aš Kasparas Kronė, - prisistatė jis. - Neseniai skambinau 
jums dėl KlaraMarijos. 

Moteris viena ant kitos padėjo dvi atverstas knygas ir pastū- 
mė jas šalin. Jos veidas sustingo. Temperatūra viduje nukrito 
taip, jog jau norėjosi kepurės ir vilnonių pirštinių. 

— Aš pasidomėjau jumis, - tarė ji. - Jūs nevedęs. Ir neturite 
vaikų. 

Dalis jos dėmesio liko sutelkta į atverstas knygas. Tai buvo 
svarbu, Kasparas žvilgtelėjo į jas. Paėmė berniuką ant rankų. 
Perbraukė pirštu per Budos figūrėlę. 

— Vienas iš man labai patinkančių Budos teiginių, - tarė Kas- 
paras, — yra tas, kad visos gyvos būtybės kažkada buvo viena 

kitos motinos. Buvo ankstesniuose gyvenimuose. Ir vėl taps 
būsimuose. Aš apie tai daug mąsčiau. Tai turėtų reikšti, kad visi 
esame buvę ir būsim vienas kito mylimieji. Taip pat ir mudu. 
Ji paraudo, vos pastebimai, kaip ir sienos. 
— Nežinau, kaip čia patekote, - pasakė ji. - Bet jums metas 
išeiti. 


Už durų Kasparas nuleido berniuką ant grindų ir priklaupė 
šalia. 

— Ar galėtum išvilioti ją iš kabineto? — paklausė. - Ir trum- 
pam užlaikyti, kad ji kurį laiką ten negrįžtų? 

Berniukas atidarė duris. Kasparas atsiklaupė už jų. 

— Noriu sisioti, - išgirdo sakant berniuką. - Tėtis mane pali- 
ko. Tuoj prisisiosiu į kelnes. 

Moteris nejudėjo. 

— Ar galiu pasisioti ant augalo? 

Kasparas išgirdo, kaip berniukas atsisegė kelnių užtrauktu- 
ką. Moteris sukruto. 

— Palydėsiu tave į tualetą. 

Jie dingo koridoriaus gale. Kasparas įsėlino į kabinetą. 

Pirmoji iš knygų, kurias moteris pastūmė į šalį, buvo leidyk- 
los Krak išleistas Kopenhagos miesto planų rinkinys, o antroji 
priminė adresų knygą. 

Už rašomojo stalo stovėjo įjungtas nedidelis skaitytuvas- 
kopijuoklis. Kasparas nukopijavo atverstus abiejų knygų pus- 
lapius, kopijas sulankstė ir įsikišo į kišenę. Tualete pasigirdo 
nuleidžiamas vanduo. Kasparas išėjo į koridorių ir žengė pasi- 
tikti moters su vaiku. Moteris buvo išblyškusi. Kasparas paėmė 
berniuką už rankos ir pasuko laiptų link. 

— Pakviesiu žmogų jus išlydėti, - tarė ji. 

Durys į moters kabinetą užsidarė. 

Kasparas mirktelėjo berniukui. Priglaudė pirštą prie lūpų. 
Nusiavė batus, vienomis kojinėmis nutykino per eglute sudėtą 
parketą ir priglaudė ausį prie moters kabineto durų. 

Moteris rinko numerį. Kiekvienas telefono mygtukas turi 
savo toną, pakankamai išlavintos klausos žmogus būtų išgirdęs 
ir renkamą numerį, ir kitame laide galo atsiliepusį balsą. Kas- 
paras neišgirdo. 

Tačiau jis išgirdo moters šnabždesį. 

— Jis buvo čia, - tarė ji. - Ką tik išėjo. 

Pašnekovas kitame laido gale kažką pasakė. 

— Daugių daugiausia Pučinis, - pasakė ji. — Jo tipažas man 
priminė šiek tiek sušvelnintą lotynų kilmės meilužio variantą. 
Jis jau atsikabino. 

Kasparas parsėlino atgal pas berniuką. Apsiavė batus. 

Už jų išdygo pareigūnas iš stiklinės kabinos. Kasparas pakėlė 
berniuką ant rankų. Stiklinės lauko durys atsidarė automatiškai. 


Jie atsidūrė lauke, miestas skambėjo geriau nei prieš tai, ar kada 
nors girdime ką nors kita nei savo pačių nuotaikų gamą? 

— Kodėl tu nėjai ilsėtis? - paklausė Kasparas. 

— Negaliu ramiai gulėti, - atsakė berniukas. 

— Kodėl? 

— Jie nežino, kodėl. Bando tai išsiaiškinti. Gal man ADHD.. 
O gal smegenų vandenligė. 

Kai kurie vaikai visai ne vaikai, o žili senoliai. Kasparas ėmė 
tai girdėti prieš dvidešimt metų. Kai kuriuose vaikuose, po 


* ADHD (angl. Attention-Deficit/Hyperactivity Disorder) - dėmesio stokos ir hiper- 
aktyvumo sindromas. 

plonu išoriniu infantilumo sluoksniu, įsikūnijusios senutėlės 
sielos. Priešais Kasparą stovinčiam berniukui buvo mažiausiai 
tūkstantis du šimtai metų, jo skambesys priminė vieną iš di- 
džiųjų Bacho kūrinių. 

Kasparas perkėlė jį atgal per tvorelę. 

— Pasirodei puikiai, — tarė jis. - Taip puikiai, kaip tik gali pa- 
sirodyti penkiametis. Sergantis smegenų vandenlige. 

— Man šešeri, - atsakė berniukas. - Šešeri metai. Girti vai- 
kus, aišku, gerai, bet grynieji taip pat praverstų. 

Berniuko akys buvo tamsios, galbūt dėl jo sukauptos patir- 
ties. Per pastaruosius dvidešimt metų - išskyrus galbūt tik tris 
su Stine praleistus mėnesius - nebuvo nė dienos, kad Kasparas 
vieną ar kitą akimirką neužsimanytų pasiduoti. Paimti iš sąs- 
kaitos santaupas. Išvykti į Fidžio salas. Įjunkti į opiumą. Pa- 
leisti sonatas violončelei grojančią muzikinę dėžutę ir pamažu 
ištirpti bangų skalaujamame krante. 

Jį sulaikydavo tik tokios kaip dabar į jį žvelgiančios akys. Jis 
nuolat jų atrasdavo. Publikoje, savyje. Kartais tokios būdavo 
Stinės akys. 

Kasparas pasigraibė kišenėse, pinigų neturėjo, rado tik par- 
kerį. Ištiesė jį per vartelius. 


Automobilyje ant prietaisų skydelio išskleidė abi kopijas. Že- 
mėlapis aprėpė Bagsverdo, Liungbiu ežerus ir pietinę Euresės 
ežero dalį. Antrojoje kopijoje buvo daugiau nei keturiasdešimt 
adresų, tik vienas iš jų priklausė žemėlapyje pažymėtai terito- 
rijai. Adresas buvo ne visas: 3 takas, 2800 Liungbiu. Šalia buvo 
tik telefono numeris ir jokio įstaigos ir gatvės pavadinimo ar 
namo numerio. Kasparas mobiliuoju telefonu paskambino 
į informacijos liniją, prie adreso nurodytas telefono numeris 

buvo neregistruotas. Jis atsivertė savąjį Krak žemėlapių rinki- 
nį. Rodyklėje prie 1-3 takų buvo nurodytos koordinatės, tačiau 
jokio gatvės pavadinimo. Iš pradžių žemėlapyje nieko neįžiūrė- 
jo, galiausiai pamatė tris adatos plonumo brūkšnelius. Atidaręs 
automobilio dureles pakėlė knygą priešais saulės šviesą. Perko- 
pus keturiasdešimtmetį kiekviena diena priartina prie tavęs se- 
nelių namus ir didinamąjį stiklą. 1-3 takai buvo trys lygiagretūs 
miško keliukai tarp Bagsverdo ir Furesės ežerų. 


Prieš pradėdamas pasakoti Kasparas paėmė iš KlaraMarijos 
rankų paskutines malkas ir uždarė krosnelę. Mergaitė atsisėdo 
ant sofos. Jis papasakojo jai apie Sonją, apie apsilankymą Kris- 
tianborgo rūmų salelėje. Apie moterį iš Policijos saugumo ir 
žvalgybos tarnybos. Mergaitė klausėsi nė nekrusteldama, su- 
sikaupusi. 

— O seserys? - paklausė ji. 


— Nuvažiavau tiesiai ten, - atsakė jis. - Pagal žemėlapį. 


Pasistatęs automobilį prie buvusio Niubro dvaro, pasiėmęs 
Sonjos žiūronus ir įpakuotą kompaktinę plokštelę, Kasparas 
patraukė palei ežerą. Irklavimo varžybų trasas numeruojan- 
tys stovai buvo naujai dažyti. Senais gerais laikais Kasparas 
du kartus lankėsi šiose vietose. Pirmąjį kartą kartu su karalie- 
ne Sofienholmo meno muziejuje atidarė drobių parodą cirko 
tematika. Antrąjį kartą šūviu paskelbė tarptautinės regatos 
pradžią. 

Trečiasis takas buvo žvyrkelis į šiaurę nuo Sofienholmo, įrėž- 
tas šlaite tam, kad gaisro atveju į jį lengviau užvažiuotų gais- 
riniai automobiliai. Kelio kraštai buvo statūs, priešpriešiais 
važiuojantis automobilis būtų pastebėjęs Kasparą, todėl jis pa- 
suko giliau į mišką ir aukščiau kelio rado žvėrių taką. 

Jis buvo išstudijavęs žemėlapį ir žinojo, kad šioje teritorijoje 
yra trys pusiasaliai, visi trys buvo apstatyti, tačiau pastatus slė- 
pė miškas. Priartėjęs prie trečiojo pusiasalio, Kasparas pakilo 
į kalvą, pasitiesė ant žemės švarką ir prišliaužė prie pat kalvos 
šlaito krašto. 

dėl bijo, garsų paveikslas atrodė kažkoks netikras. Kasparas iš- 
plėtė savo klausos lauką, nebuvo girdėti nieko, kas galėtų kelti 
nerimą. Rytuose stovėjo ministro pirmininko rezidencija, atvi- 
ra it didžiulis vasarnamis. Už Kasparo plytėjo Euresės ežeras, 
už šio — Šiaurės Zelandijos miškų draustinis, kur nušienautose 
pievose būriavosi grūdais lesinamų žieduotų ančių pulkeliai. 
Priešais jį - ežeras, už šio - nuosavų namų kvartalai. Už jų Ko- 
penhaga - neaukštų pastatų, ne per didelis didmiestis. Visur 
ramu. Penkių kilometrų spinduliu aplink jį šią akimirką gyve- 
no ir kvėpavo dvidešimt tūkstančių žmonių, manančių, kad 
Bagsverdas ir Danija yra jaukus kampelis, ir mirtis laukia ne jų, 
o kitų žmonių. 

Kasparas pasislinko dar arčiau krašto. 

Pagrindinis pastatas buvo didelis gyvenamasis, greičiausiai 
šimto metų senumo namas. Priestatai buvo naujoviški, žemi, 
balti, stačiakampiai. Kasparas išgirdo žemą nedidelės transfor- 
matorinės gausmą, kažkur po žeme vibravo didelis gamtinių 
dujų katilas. Iš nedidelio įrenginių pastato kyšojo kaminas, ga- 
nėtinai aukštas, kad priklausytų atsarginiam dyzeliu varomam 
elektros srovės generatoriui, iš visko buvo galima spręsti, kad 
pastate veikia ligoninė. 

Baimė sustiprėjo. Tai turėjo trukti dar kelias akimirkas, idilė 
pamažu intensyvėjo, po akimirkos ji šoktels oktava aukštyn ir 
sudriks. 

Dešiniajame regos lauko kampe žaidė grupelė vaikų. Bloga 
nuojauta buvo susijusi su jais. 

Kasparui ant galvos pasišiaušė plaukai. Jis negalėjo pagal 
garsą išskirti atskirų vaikų ir girdėjo tik bendrą jų skleidžiamą 
skambesį. Šis buvo tobulai harmoningas. 

Jie buvo sukūrę savotišką šeimą ar greičiau gentinę bendruo- 
menę. Ant per du ožius permestos lentos vaikai buvo sustatę 
mažus, greičiausiai iš molio nulipdytus dubenėlius. Vienoje 
vietoje, ten, kur buvo smėlis, jie buvo išrausę duobę. Visi vie- 
nuolika vaikų kažką veikė. Aplinkui nebuvo nė vieno suaugu- 
siojo. Jie žaidė be taisyklių, spontaniškai, improvizuodami jam 
bežiūrint. 

Kasparas matė neįmanomą dalyką. Joks kitas žmogus nebū- 
tų supratęs, koks neįprastas šis vaizdas, išskyrus galbūt Stinę. 
Nors ir dėl jos negalėjai būti tikras. 

Žaidimas pagrįstas tarpusavio sąveika. Du žaidžiantys vai- 
kai sudaro dvinarį vienetą, kurio priešingi poliai yra visiško- 
je pusiausvyroje. Žaidžiant trims vaikams harmonija ne tokia 
apibrėžta, tačiau dinamiškesnė. Keturi vaikai vėlgi pasidalija į 
du - dvigubus - polius, stabilesnius nei trikampyje. Penkių vai- 
kų tarpusavio darna vėlgi neapibrėžta, o šeši vaikai — tai riba, 
kai dar įmanoma žaisti improvizuotą žaidimą, kurio struktūros 
nenustato aiškus grupelės lyderis. Kasparas tik kartą matė, kaip 
išlaikydami pusiausvyrą ir atlikdami lygiaverčius vaidmenis 
žaidė septyni vaikai, tai buvo artistų vaikai, visą vasarą keliavę 
kartu su cirku, buvo sezono pabaiga, jie žinojo, kad greitai tu- 
rės skirtis, pats žaidimas truko mažiau nei valandą. Esant dau- 
giau nei septyniems vaikams, jau reikia taisyklių ir suaugusiojo 
priežiūros, pavyzdžiui, kaip žaidžiant žaidimus su kamuoliu. 

Priešais Kasparą suaugusiųjų nebuvo. Vienuolikos vaikų 
grupelėje nebuvo girdėti ir vyraujančios gaidos. Jie žaidė visiš- 
kai harmoningai. 

Kasparas padėjo žiūronus į šalį. Be jų neįžiūrėjo veidų, bet 
norėjo kiek įmanoma artimiau pajusti vaikus. Dauguma jų 
buvo nuo devynerių iki dvylikos. Tarp jų buvo du afrikiečiai, 

trys ar keturi azijiečiai, du arba trys vaikai veikiausiai buvo iš 
Artimųjų Rytų. Kasparas girdėjo pavienius angliškus žodžius, 
taip pat į arabų panašios kalbos nuotrupas, vaikai kalbėjo skir- 
tingomis kalbomis. 

Jų skambesys buvo kūdikiškai minkštas, visiškai atviras, lyg 
aptvarėlyje žaidžiančių lopšelinukų klegesys. Tačiau kartu per- 
nelyg intensyvus, Kasparas jautė jį lyg stipraus vėjo šuorus, jis 
būtų pasiekęs tolimiausias futbolo stadiono žiūrovų eiles. Šis ir 
tyliosios mergaitės reiškinys buvo tapatūs, Kasparas buvo dėl 
to tikras, tačiau net neįsivaizdavo, koks tai reiškinys. 

Gamtoje, kur nėra vertikalių paviršių, garsai paprastai sau- 
si. Čia nėra šoninių garso atspindžių, o horizontalus paviršius 
nespinduliuoja garso energijos, šis atvejis buvo išimtis, gal dėl 
medžių, gal dėl pastatų Kasparas viską girdėjo labai aiškiai. Ir 
nuo to, ką girdėjo, jam šiaušėsi plaukai. 

Paprastai mūsų girdimą garsą sudaro pagrindinis garso šalti- 
nio skleidžiamas garsas ir galybė jo atspindžių nuo aplinkinių 
paviršių. Garsui, kurį skleidė priešais Kasparą žaidžiantys vai- 
kai, ši taisyklė negaliojo. 

Į medinę terasą pievelės, kurioje žaidė vaikai, pusėje iš namo 
išėjo moteris mėlyna slaugės uniforma. Vaikai pamatė ją ir nu- 
stojo Žaisti. 

Susikaupę. Sinchroniškai. Neprarasdami savitarpio sąvei- 
kos, Kasparas nebuvo matęs vaikų šitaip liaujantis ką darius. Jis 
pastebėjo, kad vaikų skambesys pasikeitė. Matė, kaip moteris 
pakėlė ranką ir žiojosi juos pakviesti. 

Tada stojo tyla. 

Moteris terasoje liko stovėti pakelta ranka ir praverta burna, 
visiškai sustingusi. 

Tokio sąstingio Kasparas dar nebuvo matęs. Moteris stovėjo 

ne kaip vaškinė lėlė. Ne kaip prancūzų mimas. Ji buvo sustin- 
gusi it filmo kadras drobėje, netikėtai sugedus projektoriui. 

Prie laiptų į pievelės pusę augo vijoklinė rožė, kitą sezoną 
ji turėjo pasiekti terasą. Jos lapeliai, turėję judėti vėjyje, buvo 
apmirę. 

Už vaikų augo bukai, apgaubti žalsvos ką tik išsprogusių la- 
pelių miglos, lapeliai visiškai nejudėjo. 

Vaikai sujudo. Iš pradžių Kasparas pamanė, jog tai viską pa- 
keis, tačiau klydo. Netikrumo jausmas dar labiau sustiprėjo. 
Vaikai sinchroniškai, lyg griežtos choreografinės kompozicijos 
atlikėjai, atsisuko vienas į kitą ir tęsė žaidimą, tarsi jis nė nebū- 
tų nutrūkęs. Sujudus vaikams, moteris neatsipalaidavo ir liko 
stovėti. Lapai nejudėjo. Iš stogo virš terasos kyšojo nerūdijan- 
tis gamtinių dujų katilo kaminas, iš jo kilo plona dūmų juoste- 
lė. Dūmų debesėlis, pametęs savo kryptį, sustingęs kybojo virš 
stogo kraigo. 

Ant namo sienos kabojo geležinkelio stoties laikrodį prime- 
nantis laikrodis aiškiai įžiūrimu ciferblatu, juodi skaičiai balta- 
me fone, raudona sekundžių rodyklė. Nejudanti. 

Kasparas nukreipė žvilgsnį į ežerą, tolumoje pamatė subti- 
lų susiduriančių raibulių raštą vandens paviršiuje. Jo stebimas 
reiškinys galiojo tik ribotoje erdvėje, tolimesnis ežero vanduo 
bangavo. 

Kasparas pamėgino pasukti ranką ir žvilgtelėti į laikrodį, ju- 
dėti buvo įmanoma, tačiau judesiai buvo kankinamai lėti, ry- 
šys tarp sąmonės ir kūno buvo pakitęs. Medžių lapai virš jo ir 
erdvėje priešais buvo sustingę. Erdvė buvo rutulio formos. 

Kasparas pabandė sutelkti dėmesį į garsus. Nieko neišgirdo. 
Pabandė dar kartą. Ir vėl nieko. Nebuvo ko klausytis. Tvyrojo 


tyla. 

Vaikai skleidė įprastus, fizinius garsus, kaip ir visi vaikai, kaip 
ir visi žmonės. Tačiau už šių garsų buvo atsivėręs kitas lygmuo. 
Tylos lygmuo. Šioje tyloje - Kasparas tai girdėjo - vaikų esy- 
bės sąveikavo tarpusavyje. 

Galima sakyti, kad vaikai dalijosi širdies šiluma. Tik šis šir- 
dingas bendravimas buvo visai ne toks, koks Jehovos liudytojų 
reklamoje, kur liūtas guli šalia ėriuko Frederisksbergo parką 
primenančiame gamtos kampelyje. Vaikų tarpusavio sąveika 
vyko itin intensyvioje terpėje. 

Įprasto fizinio garso energija labai nedidelė, tai tik mini- 
malus slėgio svyravimas apie bendrą atmosferos slėgį. Garso 
energijos, kurią per valandą sukurtų šimto žmonių simfoninis 
orkestras, pasiutusiai grojantis sunkų Vagnerio pasažą, nepa- 
kaktų pašildyti net kavos puodeliui. 

Kasparo stebimiems vaikams tai negaliojo. Maždaug pen- 
kiasdešimties metrų skersmens rutulio formos erdvėje jie pa- 
skleidė ypatingą tylą. Šioje erdvėje — Kasparas tai žinojo — gar- 
sų tikrovės sąranga laike ir erdvėje liovėsi egzistavusi. 


Vaikai nustojo žaisti. Nebuvo jokio ženklo liautis, staiga jie 
visi išsitiesė, liovėsi atlikinėti savo vaidmenis, be žodžių, vienu 
metu supratę, jog žaidimas baigtas. Moteris terasoje išsižiojo ir 
negarsiai šūktelėjo kviesdama vaikus. Suvirpėjo rožių ir bukų 
lapeliai, virš stogo kraigo stačiai į dangų nutįso baltas dūmelis. 

Kasparas pajuto, kaip dilgčioja kūną, apėmė skausmas, kaip 
kad nustojus veikti nejautrai, ir ssaubinga baimė, pamanius, jog 
eina iš proto. Susivokė iš baimės prisišlapinęs į kelnes. 

Vaikai pajudėjo iš vietos, viskas buvo normalu, jam tik pasi- 
girdo, viskas tebuvo vizija. Vienas vaikas liko stovėti, mergaitė, 
ji į kažką žiūrėjo, į laikrodį ant sienos. 

Jai ir Kasparui bežiūrint į laikrodžio ciferblatą, raudonoji 
sekundžių rodyklė ėmė judėti, iš pradžių su pertrūkiais, po to 
greičiau. Paskui ją pajudėjo ir ilgoji rodyklė. 

Mergaitė pasivijo kitus vaikus. Kasparas užsimerkęs panari- 
no veidą delnuose. Gulėjo, kol nurimo kvėpavimas. 

Privatesnėmis aplinkybėmis Kasparas būtų nusimovęs kel- 
nes, tačiau šiuo atveju toks prisistatymas nebūtų buvęs labai 
tinkamas, todėl jis lyg prijuostę užsirišo švarką. 


Tada patraukė vartų link. 

Vartai buvo užrakinti, prie jų buvo įrengtas vidaus telefonas 
ir skambutis, Kasparas jį paspaudė. 

Praėjo minutė, tada pasirodė ji. Moteris iš terasos. Klausyda- 
masis iš arčiau, Kasparas išgirdo, jog ji nebuvo įprasta slaugė. 
Jos skambesys buvo jaunas, kaip žmogaus, įpusėjusio trečiąją 
dešimtį, tačiau intensyvus. 

Kasparas pro vartų virbus ištiesė kompaktinę plokštelę. 

— Manau, čia užrašyta KlaraMarijai, - tarė jis. 

Moteris nebuvo patyrusi daugiau nei leido jos amžius. Ji paė- 
mė kompaktinę plokštelę, o to neturėjo daryti, nieko negalima 
imti iš nepažįstamųjų, ypač iš didžiųjų klounų. Šis jos veiksmas ir 
pastebimos abejonės pasakė Kasparui tai, ką jis norėjo sužinoti. 
KlaraMarija dabar arba anksčiau buvo čia, kažkur už šių vartų. 

— Mes turime pašto dėžutę, - tarė ji, - ir patys paimame 
laiškus. 

- Ašiš siuntų tarnybos, - atsakė jis. - Mes pristatome siunti- 
nius iki pat durų ir įteikiame juos klientui į rankas. 

Jis apsisuko ir nužingsniavo, už pirmojo posūkio užbėgo sta- 
čiai į šlaitą, nusigavo ten, kur prieš tai gulėjo, ir išsitiesęs ant 
pilvo prišliaužė prie šlaito krašto. 

Moteris buvo pakeliui į namą, ėjo tarytum apsvaigusi, durys 
atsidarė, laukan išėjo dar viena slaugės uniformą vilkinti mote- 
ris. Afrikietė, aukšta. Moterys ėmė kalbėtis, Kasparas per savo 
širdies daužymąsi negirdėjo jų pokalbio, afrikietė paėmė kom- 
paktinę plokštelę. 

Kasparas buvo tvirtai ją įpakavęs, tokia lipni juosta buvo 
naudojama pašte, ji galėjo išlaikyti vieno žmogaus svorį. Afri- 
kietė suėmė už popieriaus ir nulupo plokščiąjį paketėlį it bana- 
ną. Pažvelgė į kompaktinės plokštelės dėklo viršelį. Atsigręžė 
ton pusėn, kur dingo Kasparas. Ji stovėjo kaip toteminis stul- 
pas. Kasparas neišgirdo nė menkiausios nerimo gaidos. 


Jie apsireiškė tik po trijų savaičių. 

Tą pavasarį jis rengė pasirodymus Benneweis cirke, Kopen- 
hagos cirko rūmuose. Ji užklupo jį besivalantį grimą žaliajame 
persirengimo kambaryje. 

Žaliuoju persirengimo kambariu naudojosi žymusis klou- 
nas Rivelis. Šveicarų klounas Grokas. Danų aktorius Busteris 
Larsenas, kai vaidino klouną Augustą. Prancūzų komiksų kū- 
rėjas Tardi. Operos primadona Kalas. Švedų sopranas Birgita 
Nilson. Graikų aktorė Irena Papas. Jei Kastaneda būtų išmanęs 
operą, jis būtų pavadinęs šį persirengimo kambarį galios vieta. 
Net Kopenhagos savivaldybė, perėmusi pastatą praėjusio am- 
žiaus devintajame dešimtmetyje, atnaujindama patalpas dirbo 
labai atsargiai. 

Čia tebesklandė ir Stinės išspinduliuoti virpesiai. 

Ji dažnai atlydėdavo jį į pasirodymus, per tuos tris mėnesius 
ji, ko gero, pamatė jų daugiau nei dvidešimt. Programai pasi- 
baigus ji ateidavo į persirengimo kambarį. Jam valantis grimą 
tylomis stovėdavo už jo tamsoje. Kartais be jokios priežasties 

ar įspėjimo žengdavo artyn prie jo kėdės, uždėdavo delnus jam 
ant akių ir prisitraukdavo jį artyn. 

Pirmuosius kartus jis nerimavo, kad ji kremine pudra ir no- 
sies glaistu išsiteps savo pašminos apdarą ir jis nebeišsiskalbs, 
tačiau vėliau liovėsi apie tai galvojęs. Tai buvo vienas iš dalykų, 
kurių Kasparas mokėsi iš Stinės, nustoti galvoti, atsipalaiduoti, 
jam jau buvo bepavykstą. Ir tada ji dingo. 

Ji vėl stovėjo čia, dabar. Žmogui, kurio, kaip kad Kasparo, at- 
mintis tonacinė, nėra skirtumo tarp praeities ir dabarties. Bū- 
tent tai labiausiai ir kankino, laikas negalėjo numalšinti prara- 
dimo gėlos, tai buvo tragiška, tačiau ir nepaprastai sentimenta- 
lu, mirties dieną jo skausmas bus toks pats arba dar stipresnis. 

Jos skambesys liejosi į Kasparui svetimą penkių tonų gamą. 
Tarsi džiunglėse dudentų būgnai. Ir kvėpavimas, gilus kaip kal- 
vio dumplių švokštimas Danijos liaudies buities muziejuje. Tai 
buvo ne Stinė, Kasparas buvo ne vienas. 

Jis pasisuko su kėde, tai buvo afrikietė. Ji stovėjo ten, kur vi- 
sada stovėdavo Stinė, tamsoje, prie pat durų. 

Ji buvo grakšti lyg fotomodelis. Atletiška kaip irkluotoja. 
Apsirengusi brangiu dalykiniu kostiumu, it eitų valdybos pir- 
mininkės ir vadovės pareigas. 

Kažkas nepasibeldęs atplėšė duris, tai buvo panikos apimtas 
Madsenas. Moteris pasitraukė gilyn į tamsą. 

Madsenas buvo dviejų metrų ūgio, stambus it pianinas, jis 
jau dvidešimt metų buvo atsakingas už Kopenhagos cirko 
rūmų saugą ir per tą laiką vidun nebuvo įsibrovęs nė vienas 
prašalaitis. Jei Madsenas būtų dirbęs Makbetui, kažin, ar Ban- 
ko šmėklai būtų pavykę įsmukti į Makbeto karališkąją puotą. 

Dabar jis buvo išblyškęs lyg Pjero, o jo dešinės rankos maža- 
sis ir bevardis pirštai styrojo it daužiantis šampano taurėmis. 

- Jie lūžę, - tarė jis. - Juodaodė. Norėjo su tavimi pasikalbė- 
ti. Pasakiau, kad perduotų žinutę. Norėjau ją išlydėti laukan. Ji 
kažkur pastate. 

— Užsirakinsiu, - atsakė Kasparas. 

Durys užsidarė. Kasparas jas užrakino. Juodu su moterimi 
sužiuro vienas į kitą. 

— Turime jūsų pokalbių telefonu įrašus, - tarė ji. - Ir pokalbio 
su mumis, ir abiejų pokalbių su Policijos saugumo ir žvalgybos 
tarnyba. Turime jūsų viešnagės Kristianborgo rūmų salelėje 
liudytojų. Turime gerų advokatų. Mažų mažiausiai policija 
apribos jūsų teises. Nutekinsime pokalbių įrašus spaudai. Jie 
padarys įspūdį. Devynioms dešimtosioms jūsų publikos, kurią 
sudaro vaikai ir jų tėvai. 

- Ji lankėsi pas mane, - tarė jis. 

Moteris jo negirdėjo. Toks jau tų toteminių stulpų trūku- 
mas - bendravimas visada vienpusis. 

— Parašysite žinutę, - tarė ji. - Dabar pat. KlaraMarijai. Pa- 
rašysite jai, kad gavote darbą, turite išvykti ir negrįšite ilgai, 
kokius metus. Tačiau stengsitės palaikyti ryšį. Parašęs šį raštelį 
paliksite ją ramybėje. Visam laikui. Ir visi bus patenkinti. 

Kasparas paėmė nuo padėklo šventinį voką ir kitoje jo pusė- 
je lūpdažiu užrašė padiktuotą tekstą. Ištiesė voką moteriai. 

— Filmuose, - tarė jis, - moterys tokius iškvėpintus laiškelius 
slepia prie krūtinės. Gal leisite jums padėti? 

Tai buvo bandymas priversti ją atsiverti, kad jis galėtų į ją įsi- 
klausyti. Nepavyko. Ji viso labo mąsliai jį nužvelgė. Taip, kaip 
motoriniais pjūklais apsiginklavę vyrai nužvelgia išsirinktus 
pjausimus medžius. 

Jis atidarė jai duris, parodė kelią išėjimo link, palydėjo ją iki 
durų. 

Ji ėjo taip, kaip po šiltą, trisdešimties laipsnių temperatūros 

jūros vandenį nardo jūrų arkliukas, mambos, kurią girdėjo tik 
ji viena, ritmu. 

— Kuo ypatingi tie vaikai? - paklausė jis. - Ką jie gali? 

Ji neatsakė, jis atidarė avarinio išėjimo, vedančio į Studijų 
skersgatvį, duris. 

— Kodėl reikėjo viską iškloti čia? - paklausė jis. - Kodėl ne 
mano namuose? 

Moteris mostelėjo restoranų, kino teatro Rūmai, H. K. An- 
derseno bulvaru judančių automobilių ir į naktinį gyvenimą 
skubančio įsilieti žmonių srauto link. 

— Būtent čia, — tarė ji, - lengviausia įsivaizduoti, ką reikštų 
tapti rytinės spaudos pirmuosiuose puslapiuose aptarinėja- 
mos pedofilijos bylos herojumi. 

Ji žengė ant šaligatvio. 

— O kaip Madseno pirštai? - paklausė jis. 

- Jie nelūžę, - atsakė moteris. 

Ji pažvelgė į savo rankas. Jos buvo didesnės nei Kasparo, tik- 
ros pianistės rankos, kiekviena jų būtų apėmusi vieną oktavą ir 
sumažintą kvintą. 

— Smulkūs triukai, - tarė ji. - Būtini juodaodei moteriai, no- 
rinčiai išgyventi baltaodžių pasaulyje. 


Kitas tris savaites jis praleido apimtas savotiško paralyžiaus, į 
tikrovę visiškai sugrįždavo tik manieže. Trečiąją savaitę jis galų 
gale atsitokėjo eidamas į parduotuvę pirkti televizoriaus. Tą aki- 
mirką staiga suvokė padėties rimtumą. Jungas rašo, kad trum- 
piausias kelias į psichozę veda per televizorių. Jis apsisuko. 

Būtent sunkiaisiais laikotarpiais labai svarbu kabintis į svei- 
kus laisvalaikio pomėgius. Tą patį vakarą jis nuvažiavo į C. F. 
Richo gatvę. Ir pralošė pokerio partiją. Po poros valandų jis 
stovėjo priešais tyliąją mergaitę. 


— Pas mane kai kas apsilankė, - tarė jis. - Afrikietė. 

— Sesuo Glorija? 

- Jai netinka šis vardas, - atsakė jis. — Jis reiškia garbę. 

— Kas yra garbė? 

— Garbingas tas, kuris gražiai elgiasi. Ji nesielgė gražiai. Ji pri- 
vertė mane meluoti. Parašyti tau, kad išvykstu. 

— Ašja nepatikėjau, - pasakė ji. - Kiaurai ją permačiau. 

Ji įbedė žvilgsnį jam į veidą. Žvilgsnį, kuris skverbėsi kiaurai 
viską, jo kaukolę, smegenis, namelį, toks žvilgsnis būtų tinkamai 
pasitarnavęs griovimo darbų bendrovei. Mergaitės skambesys 
pakito, tikrovės kontūrai ėmė nykti, jam ant galvos pasišiaušė 
plaukai, ir staiga viskas baigėsi, visa vėl buvo po senovei. 

— Išalkau, - tarė ji. 


Kasparas gamino mergaitei valgyti. 

Gaminti išmoko iš Stinės. Kartą - nuo jų pažinties buvo pra- 
bėgusios dvi savaitės - jam besėdint ant kėdės, kur dabar sėdė- 
jo KlaraMarija, stovėdama prie kaitlentės Stinė tarė: 

— Turi to išmokti. 

Jis nesuprato, ką ji turi omeny. 

— Tu taip ir netapai savarankiškas, — tarė ji, - gyveni name- 
lyje ant ratų ir verti moteris gaminti tau valgyti. Vis keli savo 
motiną iš kapo ir statai ją prie puodų. Šįkart to nebus. 

Pašokęs iš vietos Kasparas metėsi jos link. Stinė abiem ran- 
kom įsitvėrė į didžiulės skrudintuvės, kurią atsigabeno per 
vieną pirmųjų apsilankymų, rankeną. Penki kilogramai ketaus 
ir pusė kilogramo daržovių dviejų šimtų laipsnių karštumo 
aliejuje. Jis žingtelėjo atgal, apsisuko ir atsitraukė nuo jos į toli- 
miausią kampą, juos skyrė mažiau nei penki metrai. Po akimir- 
kos, kai tik akyse prašviesės, jis susikraus daiktus ir išvažiuos 
į oro uostą. Jis pradėjo melstis. Kad žemė prasivertų ir ją pra- 
rytų, kad PoniaViešpats išbrauktų jos partiją iš libreto. Tačiau 
nieko panašaus neįvyko, tokios Kasparo maldos niekada nebu- 
vo veiksmingos. 

Akis aptraukusi migla pamažu sklaidėsi, jis rymojo įbedęs 
nosį į knygų spintą, tiesiai jam prieš akis stovėjo Kirkegoro 
darbų rinktinė, fuga tema nė vienas nenorime įsiklausyti į savo 
vidų, nes ten pragariškas triukšmas. 

Jis apsisuko ir pažvelgė į ją. Kirkegoras niekada nebūtų rizi- 
kavęs prisiartinti prie jos arčiau nei tuos penkis metrus. Tačiau 
nuo jo laikų buvo pažengta į priekį. Nors ir nedaug. 

Jis grįžo prie stalo ir atsistojo šalia jos. Ji padėjo priešais jį 
saują topinambų. Ir kietų šerių šepetį. 


Dabar Kasparas pjaustė daržoves, morkas, salierus, porus, įbė- 
rė į puodą žiupsnelį sultinio miltelių, tada - prieskoninių žo- 
lelių. Juodu su Stine gamindavo maistą tylomis, Stinė suprato, 
jog tai nekelia jam entuziazmo, iš tikrųjų jis vos tvardydavosi. 

Nepatenkintas, kad teko atsidurti mokinuko kailyje tada, kai 
atrodė, jog mokyklos laikai jau niekada nebegrįš. Šiurpdamas 
nuo minties, ką pamanytų žmonės, pamatę jį tokį, su prijuoste, 
Kasparą Kronę, vienintelį artistą, nesugebėjusį susirasti mo- 
ters, kuri neštų į stalą jau paruoštą maistą. 

Kartkartėmis ji vis dėlto šį tą pasakydavo. Glaustai perteik- 
davo jam pagrindinius principus, kurių jis iki šiol nepamiršo. 

- Skonis ir kvapas, - tarė ji, - bus sodrus tik naudojant švie- 
žias prieskonines žoleles. 

Kitą dieną Kasparas padėjo ant savojo Fazioli fortepijono 
plastikinį padėklą ir pristatė ant jo vazonėlių su kalendromis, 
žaliaisiais ir mėlynaisiais bazilikais, graikiškais čiobreliais, pa- 
prastosiomis ir plačialapėmis petražolėmis, krapais, laiškiniais 
česnakais, citrinžolėmis, mairūnais. Atrodė, lyg fortepijonas 
būtų užsidėjęs didelį žalią peruką, kuris tebepuošė jį ir dabar, 
visą amžinybę po Stinės dingimo. Jis ir toliau prižiūrėjo, kad 
šaldytuvas būtų pilnas. Pirkti tai, ką pirkdavo ji, Kasparui buvo 
tarsi mantra. Kitiems šis veiksmas būtų buvęs priverstinis, o 
jam tai buvo savotiška maldos išraiška, būdas susikurti Stinės 
hologramą. 

Kasparas paėmė į saujas pluoštą žolelių ir trumpam panari- 
no įjas veidą. 

Įsitaisiusi ant kėdės mergaitė stebėjo visus jo veiksmus. 

— Toji moteris, - paklausė ji, - ar ji taip darydavo? 

Jis linktelėjo galva. Stinei reikėjo viską pauostyti. Paliesti lū- 
pomis. Prieskonines žoleles, audinius, jo odą, jo plaukus, gėles. 
Veidu priglusdavo net prie natų. 

Į makaronus su daržovėmis Kasparas įmaišė gabalėlį svies- 
to, padengė stalą, įpylė į grafiną vandens. Iš šaldytuvo ištrau- 
kė nevirtų ryžių stiklainį, jo viršuje buvo įdėti trys kiaušiniai. 

Tarp ryžių buvo paslėpti trys dideli balti trumai. Stinė dievino 
trumus. Sunkiausia išlaikyti jų aromatą, - kartą tarė ji, — jis ne- 
paprastai lakus, kaip kad patys lakiausi angliavandeniliai. Jei lai- 
kysi juos šitaip, per kelias dienas trumų aromato prisigers ryžiai, 
jis prasismelks pro kiaušinių lukštus, o pačių trumų skonis išliks 
toks pats intensyvus. 

Kalbėdama ji ruošė stiklainį, jis žvilgsniu sekė jos rankų ju- 
desius, subtilius, visiškai tikslius. Ir kartu stiprius bei tvirtus it 
savo srities meistro. Tokius, kaip dailidei prisilietus prie me- 
džio, įrankininkui - prie geležies, Richteriui - prie fortepijono 
klavišų. 

Kasparas atgnybo gabalėlį trumo ir įmetė į makaronus. 

— Ko iš manęs norėjai? - paklausė mergaitė. - Kodėl manęs 
ieškojai? 

Kasparas atsisėdo prie stalo. Ji atsisėdo priešais. Jie ėmė 
valgyti. Ji valgė labai susikaupusi, Kasparas girdėjo jos kūne 
vykstančius augimo, audinių formavimosi procesus, artėjan- 
čius hormonų sistemos pokyčius, įsibėgėsiančius po kelerių 
metų, bet prasidėjusius jau dabar. Lėkštė buvo tuščia, ji nu- 
laižė šakutę, peilį, paskutiniu gabalėliu duonos švariai išvalė 
lėkštę, ši liko spindinti ir balta, galėjai iš karto dėti prie iš- 
plautų indų. 

— Žmonės triukšmauja, — tarė jis. - Triukšmą skleidžia jų 
kūnai. Mintys. Jausmai. Visi mes triukšmaujame. Mano puiki 
klausa, kaip žvėries, nuo pat vaikystės, tai ne visada malonu, 
nes negali atsiriboti. Man lengviausia, kai žmonės miega. To- 
dėl naktimis dažnai nemiegu. Tada pasaulis tyliausias. Tačiau 
ir tada triukšmas visiškai nenurimsta, esu dažnai klausęsis mie- 
gančių žmonių. 

— Tos moters irgi? 

- Irjos taip pat. Žmonėms miegant girdėti garsas, kuris tur- 
būt sklinda iš jų sapnų, atrodo, lyg visas orkestras būtų nutilęs 
ir likęs skambėti tik pats aukščiausias laibas fleitos balsas, ar 
įsivaizduoji? 

Ji linktelėjo. 

— Net ir mirtis pilna garsų, - tęsė jis, - esu matęs mažiau- 
siai dešimt mirštančių žmonių. Net po jų paskutinio atodūsio 
triukšmas nenutildavo, jis tęsdavosi, mirtis - ne pabaiga. 

Kalbėdamas Kasparas klausėsi mergaitės. Jam paminėjus 
mirtį, jos viduje niekas nepasikeitė. 

Kasparas įsiklausė į juos supančią aplinką. Vėjo gūsius lauke, 
silpną padangų gumos trintį į paviršių. Vėjo plakamą brezentą, 
dengiantį dvivietį sportinį Lotus Elise automobilį, Kasparas vis 
dar nebuvo sumokėjęs automobilio registracijos mokesčio, ga- 
lėjai nustatyti tai iš metalo lakšto skambesio, sklindančio nuo 
laikinų automobilio registracijos numerių plokštelių. Jis girdė- 
jo besideformuojančias sienų plokštes. Krosnelėje anglėjančių 
skroblo rąstgalių spragsėjimą. 

Už visų šių garsų skambėjo jauki šeimos gaida. Arija iš Ba- 
cho Goldbergo variacijų. 

Šeimą Kasparas vertino kitaip nei visi žmonės, klausydama- 
sis šeimų jis girdėjo harmoningą intensyvią melodiją, kuri, kaip 
ir Goldbergo variacijos, toli gražu nebuvo migdanti. Tikrasis šei- 
mos pranašumas buvo ne saugumo jausmas, ne monotonija, 
ne tikrumas dėl ateities. Tikrasis pranašumas buvo galimybė 
kartais ištrinti fronto linijas, nusiimti kaukes, pamiršti išlygas, 
padėti į šalį ausų kištukus ir stojusioje tyloje išgirsti vieniems 
kitus tokius, kokie iš tiesų esame. Būtent todėl Bachas skubėjo 
susirasti žmoną ir susilaukti būrio vaikų, jų būtų pakakę kame- 
riniam chorui. 

PoniaViešpats tikriausiai papokštavo leisdama išgirsti tai bū- 
tent jam, Kasparui. Kuriam niekaip nesisekė sukurti šeimos. 

— Per visą žmogaus gyvenimą triukšmas nesiliauja nė sekun- 
dės, - tarė Kasparas. - Tačiau tu kitokia. Tavyje kartais stoja 
pauzė. Tavyje kartais tampa visiškai tylu. Labai norėčiau su- 
žinoti, kodėl. Ir kaip tai atsitinka. Ieškojau tokios tylos. Visą 
gyvenimą. 

Mergaitės veide sustingo abejinga išraiška. Galbūt jis apsiri- 
ko. Tuščias žvilgsnis. Kaselės. Kreivokos kojos. Ji priminė eili- 
nę devynmetę. 

— O ausų kištukai nepadėtų? - pasiteiravo ji. 

Jis prisivertė atsakyti. 

— Su jais vis tiek girdėtum garsus. Savo paties kūno, kitų 
žmonių minčių. Savo paties minčių. Tyla, kurios ieškau, kito- 
kia. Ji slypi anapus viso triukšmo. Tai tyla, kuri tvyrojo prieš 
Poniai Viešpačiui uždedant pirmąją kompaktinę plokštelę. 

Mergaitės veidas buvo daugiau negu tuščias. 

— Arjau baigėsi? - paklausė ji. 

— Kas? 

— Maistas. 

Kasparas įdėjo jai į lėkštę dar makaronų. 

— Gaila, - tarė ji, - kad negali susitikti su Mėlynąja dama. 


Atgal Kasparas vežė ją savąja Elise. Skodsborgo plentą atpa- 
žino tik iš kelio nuorodų, gamtovaizdis buvo nepažįstamas, 
pamiškės skendėjo ramybėje, aptrauktos balto, stingdančio 
šerkšno, pavasaris metė ant stalo atsargoje turėtą sibirinės 
nakties kortą. 

— Man pritinka važiuoti sportiniu automobiliu, - tarė mer- 
gaitė. 

Automobilyje buvo šilta. Šildymo įrangos garsas priminė 
liepsnos ūžimą krosnelėje, automobilio variklis grojo Gold- 
bergo variacijas, Kasparas nenorėjo, kad ji išliptų, jis norėjo 
važiuoti toliau, daugybę valandų, su ja pašonėje. Pirmą kartą 
savo gyvenime jis ėmė įsivaizduoti, ką reiškia turėti vaiką. 

— Tau patinka vairuoti, - tarė ji. 

- Jokių telefonų. Tyla. Niekas negali tavęs pasiekti. Gali va- 
žiuoti kur panorėjęs. Be jokių ribų. Iki pat pasaulio krašto. Taip 
ir padarome? 

— Tai tik tavo fantazijos, - atsakė ji, - svajonės. Tave laiko su- 
tartys. Pinigai, tau labai svarbūs pinigai. Ir tau brangūs žmonės. 
Tokių nedaug. Toji moteris. Tavo tėvas. Gal dar vienas ar pora 
žmonių. Skystokai. Esant tokio amžiaus. Bet vis šis tas. 

Akimirksnį jį apėmė baimė, kad nesuvaldys automobilio. Jis 
nebuvo jai sakęs apie Maksimilianą. Ir nesitikėjo tokio storžie- 
viškumo. Iš vaiko. Kasparas ėmė melstis. Kad susitvardytų ir 
jai neuždrožtų. 

Jo malda buvo išklausyta, pyktis išgaravo. Tačiau Goldbergo 
variacijų melodija taip pat nutilo. 

— Aš tave bandau, - tarė ji. - Tikrinu, kiek gali pakelti. 


Jis pastatė automobilį ten, kur atsišakojo Trečiasis takas, šaltis 
spaudė taip, kad Kasparas juto jį pro padus skverbiantis į kūną. 
Mergaitės medžiagų apykaita, ko gero, buvo kitokia, vilkėda- 
ma plonu megztuku ji žingsniavo taip, tarsi apie ją būtų nema- 
tomas vasaros gaubtas. 

Pastatas skendėjo tamsoje, buvo išjungta net lauko lempa. 
Šviesa sklido tik pro du galinės pastato sienos langus. 

— Vartai bus užrakinti, - pasakė ji. - Leisk pasilypėti tau ant 
rankų. 

— Kas ta Mėlynoji dama? - paklausė jis. 

Mergaitė papurtė galvą. 

— Tu manęs turbūt daugiau nebepamatysi. Čia buvo mūsų 
atsisveikinimas. 

Kasparui užgniaužė kvapą. Mergaitė pasilypėjo ant sunertų 
jo rankų, atsispyrė, ji buvo lengva kaip plunksnelė. Lyg druge- 
lis perskriejusi tvorą, lengvai nusileido kitoje jos pusėje. 

Jis priklaupė. Jų veidai buvo arti vienas kito. Tik priešingose 
vielinės tvoros pusėse. 

— Matei, kaip skridau? - paklausė ji. 

Jis linktelėjo. 

— Kažkodėl norėčiau pasiimti tave kartu. Į erdvėlaivį. Kai 
skrisiu į kosmosą. Ar galėtum padėti man tapti astronaute? 

— Būtų paprasta kaip spragtelti pirštais. 

Jie stebeilijosi vienas į kitą. Galiausiai rimta jos veido išraiška 
ėmė trūkinėti. Jos lūpų kampučiai šyptelėjo, tada ėmė šypsotis 
jos veidas, galva ir galiausiai visas kūnas. 

— Tu net per šią tvorą pats vienas nepersiropštum, - tarė ji. 

Ji vėl surimtėjo. 

— Keista, - pasakė ji. —- Tu taip arti jos. Ji sėdi ten, už tų lan- 
gų. Kur dega šviesa. Ji vienintelė nemiega tokiu metu. Ten jos 
kambarys. Tu taip arti. Ir vis tiek niekada jos nepamatysi. 

Mergaitė pro tvoros akis iškišo pirštus ir palietė jo veidą. 

— Labanakt, - tarė. - Saldžių sapnų. 

Ir dingo. 


Paliktas KlaraMarijos Kasparas liko stovėti prie tvoros. 

Buvo tyli naktis. Šąlant viskas sustingsta ir nurimsta. Stinė 
jam buvo išaiškinusi, kodėl taip yra, visi garsą atspindintys 
paviršiai tampa kieti ir kartu elastingi, kaip kad ledas ir stik- 

las. Todėl naktų, kai šąla, koanas: Girdėti viskas ir negirdėti nė 
garselio. 

Kasparas ėmė melstis prašydamas duoti ženklą. Veltui. Tik- 
riausiai ryšys su PoniaViešpačiu panašus į mobilųjį ryšį. Ne vi- 
sose vietose veikia vienodai gerai. 

Kasparas įsikibo į tvorą ir peršoko į kitą pusę. Lyg gibonas. 


Niekas nepastojo jam kelio. Durys, kurias pabandė atidaryti, 
buvo neužrakintos, koridorius apšviestas. Jis praėjo pro virtu- 
vės patalpas. Pro tyliai stiklo šachtoje snaudžiantį liftą. Ant ko- 
ridoriaus lubų buvo sumontuota šynlaidžių sistema ir šviesos 
diodų moduliai, tačiau jie buvo išjungti, o šviesą skleidė kas 
keletą metrų sienų nišose sustatytos žvakės. 

Koridorius baigėsi tamsiomis durimis. Jis pravėrė jas nepa- 
sibeldęs. 

Už durų buvo galinis namo kambarys. Prie rašomojo stalo, 
priešais tamsius langus, sėdėjo vyriausioji slaugė. Grįžusi tie- 
siai iš operacinės, vis dar su mėlyna prijuoste ir plaukus den- 
giančiu baltu kyku. 

— Kaip tik skaitinėju jūsų bylos dokumentus, - tarė ji. - Kad 
ir kaip žiūrėsi, būsite įkalintas mažiausiai trejiems metams. 
Bandydamas vienu kartu sugauti du zuikius, jūs ne tik kad li- 
kote be nieko, bet dar ir pats pakliuvote į vilkduobę. 

Jos tonacija buvo h-moll. 

Šią tonaciją, kurdamas savo Didžiąsias mišias, pasirinko Ba- 

chas. Ją rinkosi ir Bethovenas. Iškilmingų mišių paskutinei da- 
liai. Pastarasis rašė, kad kiekvieną kartą susitikęs Gėtę išgirsda- 
vo lygiagrečią - D-dur - tonaciją. H-moll tonacija gili. Drama- 
tiška, sutelkta į vidinį pasaulį, dvasinga. Į juodą pereinančios 
mėlynos spalvos. Priešais jį sėdinti moteris buvo tamsiai mė- 
lyna. Ne tik jos drabužiai, bet ir jos esybė buvo gilių vandenų 
spalvos. Kasparas anksčiau nebuvo jos matęs. 

— Ispanija niekada netaps Europa, - tarė ji. - Europa bai- 
giasi sulig Pirėnais. Ispanija — tai Artimieji Rytai. Tenykščių 
mokesčių įstatymų nuostatos suformuluotos remiantis Mozės 
penktąja knyga. Daugiau nei penki milijonai nesumokėtų pe- 
setų - jau stambus mokestinis sukčiavimas, už kurį baudžiama 
dvejų metų laisvės atėmimu. Prie to dar reikėtų pridėti jūsų 
vardu Gibraltare registruotų neapmokestinamųjų bendrovių 
sąskaitų ištuštinimą. Mūsų advokatai sako, kad jūs, ko gero, jau 
esate patekęs į policijos sąrašus ir iškviestas apklausoms į Tore- 
molinoso teismą. 

— Kokia čia vieta? - paklausė Kasparas. 

— Rabijos fondas. Moterų vienuolynas. Mes priklausome 
Besimeldžiančių seserų ordinui. Pagrindinis vienuolynas Da- 
nijoje yra Audebo miestelyje, o pagrindinis Ordino vienuoly- 
nas įsikūręs Aleksandrijoje. 

Kasparui vienuolės visada asocijavosi su Pietų Europa. Pra- 
dedant Marijos bažnyčia priešais Pliono varjetė Miunchene ir 
einant toliau į pietus. Kur religija buvo cirkas. Aukštos lubos, 
išsipusčiusi publika, smilkalai, sceninis apšvietimas, cirko pra- 
nešėjas baltos ir aukso spalvos drabužiais, kas vakarą pilna salė. 
Danijos bažnyčia buvo tarsi užkulisiai. 

Moteris prabilo tarsi perskaičiusi jo mintis. 

— Danijoje veikia nuo keturiasdešimties iki penkiasdešim- 

ties moterų vienuolių ordinų. Cistercionų ordinas Sostrupo 
pilyje. Šv. Klaros seserų vienuolynai Randerse ir Odensėje. 
Benediktinų ordino Liobos seserys Frederiksberge ir Ordru- 
pe. Karmelitės Hileriode. Palaiminimų bendruomenės Brion- 
dersleve ir Orhuse. Mažosios Jėzaus seserys Omo vienuolyne. 
Ir Vesterbro gatvėje, Kopenhagoje. Fokoliarų seserys Miono 
ir Langelando salose. Charizmatikės Bornholme ir Orhuse. 
Meilės misionierės Niorebro rajone, Kopenhagoje. Brangio- 
jo kraujo bendruomenės seserys Birkeriode. Sakoma, kad nė 
pats Viešpats nežino tikslaus kongregacijų skaičiaus. Trys vie- 
nuolynai, priklausantys Rytų Bažnyčiai Rostede, Gislingėje ir 
Blomensliuste. Rytų Bažnyčia Danijoje veikia nuo 1886-ųjų. 
Tais metais Dagmara, karaliaus Kristiano Devintojo dukra, iš- 
tekėjo už Aleksandro Trečiojo, Rusijos didžiojo kunigaikščio, 
1881-aisiais tapusio caru. Tada ir ėmė veikti Nevskio cerkvė 
Plačiojoje gatvėje. 

— Ir visos jos, - tarė Kasparas, - yra Ispanijos baudžiamosios 
teisės ekspertės? 

— Saulėtojoje pakrantėje turime tris vienuolynus. Vaikų ligo- 
ninių. Patarėjų tarp nelegalių imigrantų iš Maroko. Toremoli- 
noso administracijoje turime savų teisininkų. Bendradarbiau- 
jame su Katalikų bažnyčia. Ir Patriarchatu Paryžiuje. 

Ji, ko gero, artėjo prie aštuntosios dešimties, tačiau išsaugojo 
visų ankstesnių gyvenimo etapų savybes. Už brandos ir gilių 
raukšlių slypėjo jaunos moters gyvybingumas, o jos judesiai 
buvo impulsyvūs it vaiko. 

— Vaikai, - pasiteiravo jis. - Kas jiems? Kas yra mergaitei, 
KlaraMarijai? 

— Ką pastebėjote, - paklausė ji, - sėdėdamas priešais ją? 

- Ji tyli. Kaip ir kiti čia esantys vaikai. Kartkartėmis jie visiš- 

kai nutyla. Kaip nenutyla joks paprastas vaikas. Ir joks norma- 
lus žmogus. 

Pakilęs iš vietos Kasparas ėmė žingsniuoti pirmyn atgal. Jam 
niekaip nepavyko įsiklausyti į jos skambesį, jis buvo nepasie- 
kiamas, Kasparas neturėjo jos akustinio slaptažodžio. 

— Pakrikštijau apie tūkstantį vaikų, — tarė ji. - Ką pamany- 
tumėt, jei pasakyčiau, kad kai kurie vaikai gimdami atsineša 
talentą priartėti prie Dievo greičiau nei kiti? 

Jis nieko neatsakė. 

— KlaraMarija galėtų būti vienas iš tokių vaikų, - tęsė ji. — Ir 
gal dar keletas kitų. 

Kasparas suprato, kodėl ji nenustygo savo vietoje. Iš jos 
tryško energijos perteklius. Tai buvo ne įprastas energijos 
perteklius, ne paprastas kūno veržimasis judėti, o kažkas kita. 
Nuo jos sklido silpnas virpesys, tarsi nuo transformatorių 
pastotės. Ji buvo lyg vargonų vamzdis, kuriame susidariusi 
stovinti banga. 

— Mielai jums apie tai papasakotume, - tarė ji. - Ne taip daž- 
nai sutinkame pašalinių žmonių, kurie patys ką nors pastebė- 
tų. Tačiau tai niekur neveda. Neįsižeiskite, tačiau jūs - prasta 
korta. Danijoje jums ketinama iškelti mokesčių bylą. Ispani- 
joje jūsų taip pat laukia šaukimas į teismą. Padėtis be išeities. 
Netrukus jūsų čia nebebus. 

- Pateiksiu apeliaciją, - atsakė jis, - Granados aukštesniajam 
teismui. Byla bus pradėta svarstyti tik po kelerių metų. 

- Jie apkaltins jus bandymu papirkti. Toremolinoso mokes- 
čių bylų prokurorą. Kyšininkavimo byloms teikiama pirme- 
nybė. Po didžiųjų skandalų paskutiniame praėjusio amžiaus 
dešimtmetyje. Mūsų advokatai sako, kad būsite nuteistas dar 
iki vasaros. 

Jis nieko neatsakė. Nebebuvo ko ir pridurti. 

— Padėtis labai sunki, — tęsė ji. - Vis dėlto vilties galbūt dar 
yra. Mes tai aptarėme. Seserys manosi jus pažįstančios. Padėti 
didžiam menininkui - pats karščiausias jų noras. Jei tik Baž- 
nyčios tarnai jus užtartų. Jei tik galėtume apskųsti Granados 
teismo nuosprendį Madrido aukščiausiajam teismui. Jie ne- 
svarsto skirtos bausmės, tačiau priima galutinį sprendimą dėl 
teisiamojo kaltumo. Jei tik Patriarchato Paryžiuje patriarchas 
nuvyktų į Madridą su prašymu suteikti jums malonę. Ispanijos 
karalius turi teisę atleisti nuo bausmės. Jei tik galėtume įrodyti, 
kad didžiąją dalį pasisavintų lėšų jūs paaukojote mūsų vienuo- 
lynams. Jei mes visi melstume jums malonės. 

Kasparą užliejo dėkingumas. Šis visai jam nepažįstamas 
žmogus spinduliavo tą pačią krikščionišką meilę artimui, ko- 
kia plūdo ir iš Bacho kantatų. 

Jis priklaupė ir kakta palietė jos ranką. Galbūt tai senamadiš- 
ka. Tačiau tam, kurio meilė spontaniška, nėra jokių ribų. 

— Manau, taip ir padarysime, - tarė ji. - Tik už tai paprašysi- 
me menkos paslaugėlės. 

Kasparas sustingo. Lėtai pakilo ir vėl atsisėdo ant kėdės. 

— Kas jums? - paklausė ji. 

— Atsivėrė sena mano širdies žaizda. 

— Mes su seserimis, — tęsė ji, - esame ganėtinai savarankiš- 
kos. Tačiau mums reikia vyro pagalbos. 

— Meilė niekada nebūna besąlygiška, - tarė jis. — Ji visada 
pažymėta žvaigždutėmis. 

— Mums neramu dėl vaikų, - atsakė ji. 


— Prieš metus, — tarė ji, - dingo viena mūsų vienuolė nau- 
jokė iš pasaulietinio ordino, sesuo Lila, mes kartu dirbome su 

vaikais. Ją įtempė į automobilį, užrišo akis ir išsivežė. Jos ne- 
buvo dvi paras. Ją laikė surištą, šiurkščiai su ja elgėsi. Mušė. 
Klausinėjo apie vaikus. Po dviejų parų nuvežė į Amagerio 
parką ir ten paliko. Ji vis dar negali atsigauti. Jūsų vadinamoji 
tyla slepia daugybę talentų. Baiminamės, kad kažkas mėgins 
jais pasinaudoti. 

— O policija? - paklausė jis. 

— Policija informuota. Fondas pripažintas galimu teroristų 
taikiniu. Praktiškai tai reiškia, kad nelaimės atveju yra numa- 
tytas veiksmų planas. Ir kad pro mus du kartus per savaitę pra- 
suka patruliuojantis policijos automobilis. Tai ir visa apsauga. 
Galima juos suprasti. Nėra nieko konkretaus, už ko jie galėtų 
užkibti. 

— Iš kur visi tie vaikai? 

- Šeimos prisijungia prie mūsų pasaulietinio ordino įvairio- 
se pasaulio šalyse, kur Rytų Bažnyčia turi ilgametes tradicijas: 
Jeruzalėje, Etiopijoje, Australijoje. Kai kuriose Rytų šalyse. 
Prancūzijoje. Šios šeimos neduoda įžadų ir nevilki abitų. Jos 
pačios sprendžia, kiek artimas bus jų ryšys su vienuolynu. 

— O kodėl tie vaikai čia? 

Moteris žvelgė pro langą. Tarsi laukdama, ką pasufleruos Po- 
niaViešpats. 

— Tai tarsi mokomoji stovykla, - tarė ji. - Pailgintas sekma- 
dieninės mokyklos variantas. Jie susirenka kartą per metus. 
Šiais metais viskas jau baigta. Baiminamės dėl kitų metų. 

Kasparas pabandė prasiskverbti pro jos balsą. Dabar jis buvo 
kimus, šiurkštokas, it plautas žvyras, slenkantis konvejerio 
juosta žvyro karjere. Ir baigtinis. Tai buvo balsas, tariantis pa- 
skutinį žodį, laiminantis ar atskiriantis nuo bažnyčios. Kaspa- 
rui nepavyko jo praverti. 

— Mūsų vienuolynas šiuolaikiškas. Mes puikiai pasirengę su- 
sidoroti su įvairiais uždaviniais. Išties labai įvairiais. Bet tik ne 
su tokiu. 

— Jums reikėtų naudotis apsaugos paslaugomis. Galėčiau 
jums kai ką rekomenduoti. 

Moteris apėjo aplink stalą, prisitraukė prie jo kėdę ir atsisė- 
do. Labai artijo, Kasparas panoro atsitraukti, tačiau iš smegenų 
į raumenis siunčiamas signalas pasiklydo kažkur pusiaukelėje. 

- Šie vaikai neeiliniai, — tarė ji. - Kaip ir tie nusikaltėliai. Ne- 
žinome, kokia grėsmė mūsų tyko. Tačiau ji tikrai didžiulė. 

Kasparui pavyko su kėde atsistumti atgal. 

— Aš menininkas, - atsakė jis. - Privalau galvoti apie savo 
publiką. Turiu milžinišką skolą. Esu pasirašęs sutarčių dve- 
jiems su puse metų į priekį. Dėl pasirodymų užsienyje. 

Kasparas nebuvo tikras, ar ji išgirdo. 

— Mes, priklausantieji Rytų Bažnyčiai, paprastai ieškome pa- 
vyzdžių, į kuriuos galėtume lygiuotis, - tarė ji. - Tokie, tarkime, 
yra šventieji. Išganytojo pavyzdžiu jie įsikūnijo ir klajojo tarp 
nusidėjėlių ir vagių. Rytuose jie vadinami bodisatvomis. Šiuo 
atveju mums reikia šiokio tokio šventojo. Šventojo atspindžio. 
Žmogaus, kuris leistų tiems žmonėms, kad ir kas jie tokie būtų, 
su juo susisiekti. Kuris padėtų išbristi iš šios padėties. Kuris 
tarpininkautų tarp mūsų ir viešųjų įstaigų. Mums reikia būtent 
tokio žmogaus. 

Kasparas dar šiek tiek atitraukė kėdę atgal. 

- Jums reikia policijos informatoriaus, - pasakė jis. - O man 
reikia tęsti tarptautinę karjerą. Manęs laukia turnė Prancūzijos 
Žydrajame Krante. 

— Nebūtinai, jei nutrauktumėte visas galiojančias sutartis. 
Tai pasmerktų jus gėdai. Visuomenės akyse. Taptumėte pana- 

šus į puolusį angelą. Tada jie, kad ir kas jie tokie būtų, ko gero, 
mėgintų jumis pasinaudoti. Juk jūs garsėjate gebėjimu dirbti 
su vaikais. 

Juos gaubė šeimyniška atmosfera. Tokia, kokia perteikta 
Goldbergo variacijose. Ji kalbėjo su juo lyg su senu pažįstamu. 
Lyg būtų jo vyresnioji sesuo. Rėžė viską tiesiai, be užuolankų. 

— Tos sutartys sudarytos su dviem stambiausiais varjetė tin- 
klais Ispanijoje ir Prancūzijos Žydrajame Krante, - tarė jis. — 
Jie pareikalaus kompensacijos. 

- Milžiniškos kompensacijos, - atsakė ji. 

— Mane įtrauks į juoduosius sąrašus. 

— Kone visame pasaulyje. 

Juodu nusijuokė. 

— Gerai, tebūnie, - tarė jis. - Po metų būsiu pražudęs savo 
karjerą. 

— Nužudymas iš pasigailėjimo. Jūsų karjera ir taip baigiasi. 
Didžioji jūsų dalis ieško kažko prasmingesnio. 

— Mano ateitis kybo ant plauko. Čia ir Ispanijoje man ren- 
giamos bylos, todėl tebūnie - nutrauksiu visas sutartis. Ir kas 
tada? 

— Tada lauksite. Kai reikės, mes - arba KlaraMarija - sujumis 
susisieksime. Mergaitė tik apie jus ir tegalvoja. Buvau kartu, kai 
ji pirmą kartą pamatė jus Cirko rūmuose. Vos privertėme ją 
grįžti drauge su mumis namo. Būsite netoliese, kai mums jūsų 
prireiks. Atrodysite visiškai žlugęs. Jie su jumis susisieks. Gal- 
būt mums pavyks sugalvoti būdą, kaip juos pas jus nukreipti. 

— Pabučiuosite mane Judo bučiniu. 

— Tiesiog žvelgsime jūsų pusėn. Galbūt jie pasirodys. O gal 
ir ne. Svarbiausia, kad būtumėte netoliese. Tada, kai mums pri- 


reiks jūsų pagalbos. 

— Kokios pagalbos? 

Moteris papurtė galvą. 

- Aš iguminia. Kitaip tariant, vienuolyno viršininkė. Taip pat 
ir staretza, dvasinė mokytoja. Tačiau į šį klausimą atsakymo ne- 
žinau. Bet seserys jumis tiki. 

— O kasbus po to? 

— Yra dvi galimybės. Pirmoji - mes laikysimės plano jus už- 
tarti. Raštu prašysime malonės. Padėsime jums sumokėti bau- 
dą - skirsime lėšų iš mūsų labdaros fondo. Dėl jūsų nersimės iš 
kailio. Baltarusijos metropolitas kreipsis į Danijos teisingumo 
ministeriją. Jūsų bus atsiprašyta. Bus rastas kompromisas apsi- 
einant be teismo. Nors ir pavėlavęs, leisitės į suplanuotą turnė. 
Vėl grįšite į sceną. 

— O kokia antroji galimybė? 

— Mūsų pastangų nepakaks. Nei varjetė, nei Ispanijos ir Da- 
nijos mokesčių inspekcijos nesutiks leistis į kompromisus. 
Ir galiausiai vis tiek teks atkalėti penkerius metus Alaurin el 
Grandės kalėjime. 

Ji nebesišypsojo. 

— Ir ką, - paklausė Kasparas, - turėsiu sau atsakyti, kai leis- 
damas ten ilgas andalūziškas naktis savęs paklausiu, kokia buvo 
viso to prasmė? 

— Atsakysite, — tarė ji, - kad viso to prasmė buvo tyla. 


Ji palydėjo Kasparą iki durų, jis jautėsi jai už tai dėkingas, nes 
pats nebūtų pajėgęs iki jų nusigauti. Buvo visiškai pasiklydęs 
savo mintyse ir erdvėje. 

Jie perėjo per virtuvę, valgyklą. Žvakės buvo pakeistos, da- 
bar, be jų, patalpas apšvietė dar ir mėnesiena. 

— Štai Čia terasa, - tarė moteris. — O Čia valgykla. 

Ji atidarė duris į vienuolyno sodą. Jo skambesys buvo toks, 
kad net ir dabar, aštuonių laipsnių šaltyje, norėjosi prisėsti ir 
ilgai sėdėti ant akmeninio suoliuko. 

Sodą iš visų keturių pusių supo flygeliai, viename jų buvo 
bažnyčia, nedidukė, prižiūrėta, it didelis sodo namas. Kryžiaus 
pastato viduryje į viršų kilo didelis mėnesienoje spindintis 
svogūno formos kupolas. 

Kasparas įsiklausė, visa aplinkui buvo persmelkta rūpestin- 
gos atidos. 

— Dalis pratybų, - tarė ji, - skirta mokymuisi kasdienius da- 
lykus paversti šventais. Sodą. Priežiūrą. Išmokstama melstis 
sėdint tualete. 

Kasparas pajuto smelkiantį ilgesį, kuris veikiausiai gimė jo 
paties širdyje, bet buvo toks didžiulis, kad apgaubė viską aplin- 
kui. Šis ilgesys telkėsi į neharmoningą įtampos lauką. 

— Didžiąją savo gyvenimo dalį, - pasakė jis, - ieškojau ty- 
los. Žmonių viduje ir tarp jų. Žinau, kad ši tyla egzistuoja. Man 
niekada nepavyko galutinai prie jos priartėti, bet žinau, kad ji 
yra. Ji egzistuoja jumyse. Jūs joje skendite, jūsų balsas išplaukia 
iš tylos, aš tai girdžiu. Ir mergaitė, KlaraMarija, ji taip pat visai 
arti jos. Aš taip pat noriu patekti į tą tylą. Kitaip išprotėsiu. 

Ji klausėsi jo šnekos. Kasparas pajuto virpant kelius. 

— Jūsų tiesa, - tarė ji. - Jei jums nepavyks, tikrai išprotėsite. 

Ji uždarė duris, pro kurias jie buvo išėję, ir juodu pasuko išė- 
jimo link. Kasparas ėjo nuo jos atsilikęs. Iš pykčio jį kone supa- 
ralyžiavo. Juk ji krikščionė. O neištarė jam nė vieno paguodos 
žodžio. Nepalaimino jo. Nepakštelėjo į skruostą. 

Ir vis dėlto neištvėrė neįsiklausęs į jos kūną. Jos eisena pri- 
minė dvylikametės Jekaterinos Gordejevos šokį ant ledo, atlie- 
kamą su tokio amžiaus vaikams būdingu judėjimo džiaugsmu. 

Jekaterinos šokis ant ledo buvo įtrauktas į Valstybinio cirko 
programą per abu Kasparo Maskvoje praleistus sezonus. Vis 
dėlto priešais jį einančios moters judesių laisvumas buvo ki- 
toks. Atrodė, lyg jos esybė būtų ne pačiame kūne, o apgaubusi 
jį iš išorės. Kasparas visą savo gyvenimą klausėsi kūnų, bet nie- 
ko panašaus dar nebuvo girdėjęs. 

— Afrikietė, — tarė jis. — Ji man grasino. Liepė laikytis ato- 
kiai. 

— Kiek žinau, cirke ir teatre įprasta vykdyti atrankas. Kad 
būtų atrinkti rimčiausi kandidatai. 

Kasparas sustojo. Jis buvo sustiręs nuo šalčio. Vis dėlto jam 
pavyko nutaisyti murkiantį Siamo katino balsą. 

— Vienuolyno viršininkės, - pasakė jis, - tikriausiai turi būti 
labai patikimos. 

Ji atsisuko į jį. Sėdiniuodamas Pietų Europos kavinėse Kas- 
paras ne kartą klausėsi pro šalį einančių vienuolių. Nuo viršu- 
galvio iki širdies jos buvo pilnos Monteverdžio muzikos, ta- 
čiau žemiau šios ribos nebuvo leista prasiskverbti nė gaidelei. 
Priešais jį stovinti moteris buvo kitokia. 

- Idealiu atveju taip, - tarė ji. - Tačiau iš tiesų visi mes tesa- 
me silpni žmogeliai. 

— Tada prašyčiau jūsų viską išdėstyti raštu. Visa tai, ką kalbė- 
jote apie Baltarusijos vyskupą metropolitą ir Patriarchato Pa- 
ryžiuje patriarchą. Apie užtarimą ir penkis milijonus. 


Jie grįžo į kampinį kambarį, ji rašė sklandžiai, susikaupusi, bai- 
gusi nuėjo į gretimą patalpą, sudūzgė kopijavimo aparatas, ji 
grįžo, padavė jam dokumentą, Kasparas jį perskaitė. Per savo 
gyvenimą buvo pasirašęs daugybę sutarčių, tačiau tokios nie- 


kada. 

— Ar pasitikite manimi? - paklausė ji. 

Jis linktelėjo galvą. 

Ji atidarė jam duris. Ištiesė ranką. Jis paėmė ją. Jie sustingo 
tarpduryje. 

Garsai aplink juos ėmė keistis. Iš pradžių jie tapo aiškesni. 
Kasparas girdėjo savo ir jos kūnus. Užfiksavo vos girdimą bu- 
dinčių elektros prietaisų ošimą. Išgirdo pastatą, amžiną mini- 
malistinį kūrinį iš akmens ir betono. Miegančių žmonių sklei- 
džiamą virpesį. 

Išgirdo, kaip visi garsai jungiasi į vieną dermę. Liejasi į ben- 
drą tonaciją. Jo akivaizdoje kažkas orkestravo kūrinį. 

Jis nebegirdėjo pagrindinio moters tono. Pažvelgęs į ją pa- 
matė, kad ji tapo bespalvė. Kasparas pajuto, kaip jie tebesto- 
vėdami pakilo ir ėmė skrieti aukštyn, kiaurai per visų muzikos 
instrumentų pūtiklius ir garsadėžes, ten, kur jis visada norėjo 
patekti, į pačią tylą. 

Ilgesys ir siaubas užgriuvo vienu metu, lyg litaurų griausmas. 
Jis vos nesuklykė. Tą pačią akimirką viskas baigėsi. 

Kasparas atsirėmė į sieną. Prireikė laiko amui atgauti. 

— Vieni metai — ilgas laikotarpis, — tarė jis. - Per tiek laiko 
galite ir užmiršti mūsų susitarimą. 

— Bet yra ir tikimybė, kad neužmiršime, - atsakė ji. 

— Gali būti, kad jūs apsirikote. Galbūt vaikų niekas neperse- 
kioja. Tokiu atveju būsiu tik sugriovęs savo gyvenimą. 

— Didžius vyrus ir moteris, - tarė ji, - nuo kitų skyrė tai, kad 
viskam žlungant jie buvo pasirengę viską pastatyti ant vienos 
kortos. Išganytojo kortos. Neturėdami jokių garantijų, jog ji 
atneš sėkmę. 

Kasparui prieš akis viskas ėmė suktis, lyg karuselėje, vienuo- 
lyno karuselėje. 

— Tai bus ilgi metai, - pasakė jis. - Ir ne patys lengviausi mano 
gyvenime. Gal galėtumėte duoti man kokį nors patarimą? 

Ji pažvelgė į jį. 

— Ar kada nors bandėte melstis? 

— Didžiąją gyvenimo dalį veikiau reikalavau. 

— Būtent todėl ir nepažengėte į priekį. 

Iš pykčio jam vėl užėmė kvapą. 

Kasparo girdimas skambesys perėjo į ariją iš Goldbergo vari- 
acijų. Tapo šeimyniškas. Jis suvokė jai patinkąs. Kasparą mėgo 
mažai žmonių, veikiau labai mažai. Tai, ką Kasparas įžvelgė da- 
bar, jau buvo matęs ir KlaraMarijoje. Stinėje. Žmogų, galintį 
pakęsti jo skleidžiamą triukšmą. Ir netgi daugiau nei pakęsti. 

Meilė sulygina žmones. Akimirką visi jųdviejų skirtumai 
buvo išnykę. 

— Kam turėčiau melstis, - paklausė jis, - kas sako, kad ten ko 
nors esama, kas paliudys, kad visata nėra tik viena didelė lyra? 

— Galbūt ir nereikia melstis kažkam. Dykumų motinos, 
pirmųjų amžių atsiskyrėlės, teigė, kad Dievas neturi formos, 
spalvos ar turinio. Galbūt malda - tai ne meldimasis kažkam, o 
būdas sąmoningai pasiduoti. Galbūt kaip tik šito jums ir reikia: 
pasiduoti nepralaimint. 

Ji atidarė duris. 

— Maldos tekstas iš esmės gali būti bet koks, - tarė ji, - svar- 
bu, kad jis suvirpintų širdį. Pavyzdžiui, tai galėtų būti ištrauka 
iš Bacho kantatų. 

Kasparas išgirdo kažką sujudant, už jo stovėjo afrikietė. 


Ji palydėjo jį iki vartų ir juos atidarė. Kasparas atsisuko ir nu- 
žvelgė pastatą. 
— Šiame sparne - svečių kambariai, - paaiškino afrikietė. 

Pastatas buvo triaukštis, kiekviename aukšte Kasparas suskai- 
čiavo po septynis langus, prie kiekvieno buvo po balkonėlį. 

— Jūs išties svetingi, — tarė jis. 

- Philoxenia. Mylėdamas svetimą, myli Kristų. 

Kasparas pasisuko eiti Frederiksdalio gatvės link. Stovėda- 
ma tarpuvartėje ji lydėjo jį žvilgsniu. 

Kasparas girdėjo jos skambesį, jos reakciją į jį. Jos matomas 
vaizdas privertė ją skambėti kaip žmogų, kuris po frazės Žai- 
dimas prasidėjo žvelgia į ruletę mėgindamas įvertinti savo gali- 
mybes ir kartu puikiai suvokia, kad čia juk ruletė, ir kad bet ko- 
kiu atveju jo galimybės mažesnės nei penkiasdešimt procentų. 

O gal tai buvo tik jo vaizduotės padarinys. Mėnesėtomis šal- 
tomis naktimis pasaulis itin lengvai tampa ekranu, ant kurio 
kiekvienas projektuoja savo pačių filmuotus vaizdus. Kasparas 
priėjo automobilį, visada buvusį tarsi atskira, tačiau visiškai 
saugia jo svetainės su dviem foteliais ir sofa dalimi. 

Tačiau net kai privažiavo Klampenborgą, kai oras auto- 
mobilyje sušilo, o keliuose pasirodė ir kitų nakties paukščių, 
Kasparas ir toliau tebegirdėjo iš automobilio sėdynių, varik- 
lio, važiuoklės, kitų automobilių, pro jį lekiančių priemiesčių 
sklindančią visiškai paprastą ir kartu nesuvokiamai sudėtingą 
muzikinę temą iš Goldbergo variacijų, šitaip ji pradeda skambė- 
ti, kai jau esi išklausęs nemažą dalį Variacijų ir imi suvokti, kad 
liautis jau per vėlu, kad Bachas tave pričiupo, kad dabar turėsi 
klausytis toliau, nesvarbu, kur toji muzika tave nuneštų. 


TREČIA DALIS 


Restoranas Copenhagen Dolce Vita buvo įsikūręs pirmo aukšto 
patalpose aukštomis lubomis, o pro jo langus buvo matyti tai, 
kas anksčiau buvo Karaliaus naujoji aikštė. 

Kasparas niekada neabejojo dvasinio ilgesio ir maisto tar- 
pusavio sąryšiu, iš esmės jis galėjo būti dvejopas: rojų galėjai 
pasiekti arba badaudamas, arba apsivalgydamas. 

Didžiosios religinės tradicijos ištobulino abu šiuos kraštu- 
tinumus. Dykumų tėvai ir motinos kartais tapdavo panašūs į 
apsivilkusius vaikščiojančius griaučius, taoistai sakė empty the 
mind and fill the belly , o visa gausybė Tibeto žvaigždžių, pra- 
dedant Dzogčenu ir Mahamudra, priminė Rajūnų klubo val- 
dybos narius. Buda pasiūlė galimą tarpinį kelią tarp šiųdviejų 
kraštutinumų, būtent jo šįvakar, kaip ir daugybę kartų prieš tai, 
ir ieškojo Kasparas, čia, kur dabar sėdėjo, pas Bobechą Leize- 
mėjerį, kur maistas priminė senų laikų cirką, buvo įdvasintas, 
sukrečiantis ir balansavo ties riba tarp ekvilibristikos meno ir 
neatleistino nutrūktgalviškumo. 


* Ištuštink protą ir pripildyk skrandį (angl.). 

Vis dėlto būdamas čia kažkur tarp savo širdies ir saulės rez- 
ginio Kasparas visą laiką jautė įtampos tašką, kuris nesirengė 
pranykti nei dabar, nei visą likusį gyvenimą. Tai buvo taškas, 
signalizuojantis, kad gimęs čigonu į tokią vietą kaip ši, kur jį 
supo auksas, balti audiniai, damastas ir mažiausiai milijoninės 
metų pajamos, galėjai patekti tik per klaidą. 

Vis dėlto jis nuolat čia grįždavo. Maistas čia kalbėjo pats už 
save, o jei ieškai geriausio, privalai išbandyti visus įmanomus 
kelius. Be to, klausydamasis restorano vyriausiojo virėjo Kas- 
paras visada girdėjo save: darbininkų klasės vaikį, gimusį ro- 
dyti fokusus turguose, visą likusį savo gyvenimą mėginsiantį 
suvokti, kodėl likimas apvilko jį balta uniforma, uždėjo virėjo 
kepurę, pavertė aukštuomenės numylėtiniu ir lyg kokį vyriau- 
siąjį dvasininką pastatė priešais maisto altorių. 

Kasparas pro langą žvelgė į vandenį. 


Jis pabudo dviem valandom anksčiau, aplinkui buvo tamsu — 
nors į akį durk. 

Nulipęs kopėčiomis nuo pastogės, išėjo laukan ir prisiartino 
prie namelio ant ratų, šis buvo tuščias. Kasparas norėjo atsira- 
kinti duris, tačiau durų rankena buvo apraizgyta plienine vie- 
la, jis uždegė degtuką, viela buvo sutvirtinta plomba su užrašu 
Kopenhagos policija. 

Kasparas perlaužė plombą. Viduje uždegė dar vieną degtu- 
ką. Išeidami jie viską sutvarkė. Vaizdas buvo lyg balzamavus 
lavoną — iš išorės atrodo gerai, bet viduje nieko nebelikę. Jo 
smuiko nebebuvo, plokščia seifo dėžutė buvo atidaryta, do- 
kumentai paimti. Mažasis klavyro natų sąsiuvinis taip pat buvo 
dingęs nuo lentynos. 

Tačiau jo drabužiai buvo savo vietose. Kasparas pasiėmė 

kostiumą, batus, rankšluostį ir tualeto reikmenų. Nuo knygos 
Karlo Nilseno vaikystė Fiuno saloje viršelio atplėšė gabalėlį kar- 
tono. Užgesino šviesą, išėjo laukan, durimis savo kelių aukštyje 
privėrė atplėštąją kartono skiautę. Kaip įmanydamas tiksliau 
sujungė perlaužtos plombos dalis. 

Vonios pastate nusiprausė po dušu, nusiskuto, iš pradžių su 
elektriniu skustuvu, tada su skutikliu. Iš veidrodžio į jį žvelgian- 
čiame veide buvo įsispaudusios amžiaus ir per trisdešimt metų 
apie penkis-septynis tūkstančius kartų atlikto grimo žymės. 

Kartą Stinė stovėdama už jo suėmė rankomis jo veidą ir 
žvelgdama į jį veidrodyje tarė: 

— Šiek tiek panašus į Išganytoją. Šiek tiek - į Įkeistąjį berną 

Šiek tiek į grafą Danilą iš Linksmosios našlės. 

Kasparas norėjo atsisveikinti su Dafiu, bet tai buvo per daug 
rizikinga. Jei policija jo tykojo, jie turėjo laukti jo prie vartų. Jis 
įėjo į arklidę. 

Lemputė palubėje tebedegė, Kasparas paėmė iš dėžės keletą 
obuolių ir prisiartino prie Roželės aptvaro. Ši šoktelėjo jo link 
lyg norinti žaisti mergaitė. Kasparas apsikabino rankomis jos 
kaklą. Po dviejų savaičių ji bus nugalabyta. 

Šešėlyje kažkas, tikrai ne arklys, sujudėjo. 

Kasparas atšovė dvigubą Roželės aptvaro skląstį. Jis atplėš 
aptvaro duris, suzvimbs it didžioji širšė, ir Roželė išlėks jų link 
kaip šešių šimtų kilogramų kulka. 

Iš tamsos išniro Dafis. Turbūt jis labai tyliai stovėjo čia visą 
tą laiką. 

Jis priėjo prie aptvaro. Užšovė skląstį. Ant sijos priešais Kas- 
parą padėjo jo smuiką, dokumentus, Mažąjį klavyro natų są- 
siuvinį. 


* Danų-norvegų rašytojo ir dramaturgo Liudvigo Holbergo komedijos herojus. 

- Apsivilkau platų paltą. Įėjau į namelį kartu su jais. Čia vis- 
kas, ką per tiek laiko pavyko išgelbėti. 

Valdytojas atitraukė nuo lentos vieną ranką. Ji trumpam iš- 
nyko iš akių, po to vėl atsirado laikydama obuolį. 

— Tavo minėtas teismo nuosprendis, - paklausė Kasparas. — 
Už ką tada buvai teisiamas? 

— Už trijų milijonų vertės vagystę iš Nydahl. Parduotuvės 
darbo metu. 

Kasparas kažkada bandė padovanoti Stinei žiedą iš Markus 
Nydahl, ji atsisakė, jai buvo sunku arba išvis neįmanoma ką 
nors padovanoti. Tačiau pats apsilankymas parduotuvėje buvo 
tikrai įspūdingas. Parduotuvė buvo įsikūrusi Naujojoje rytų 
gatvėje. Prie durų budėjo du apsaugininkai. Visi papuošalai ir 
laikrodžiai buvo sudėti į neperšaunamo stiklo vitrinas, būtų 
pakakę sutraškinti saldainių pakelį, ir jos būtų nusileidusios 
žemyn, į ugniai atsparias dėžes po grindimis. 

— O veikla, kurią turėjai mesti, - tarė Kasparas. - Kokia tai 
buvo veikla? 

— Buvau Bora mokinys. 

Bora buvo vagių džentelmenų Johanas Sebastianas Bachas. 
Jis turėjo tik vieną mokinį, apaštalą, dharmos įpėdinį. Kasparo 
atmintyje kažkas sukirbėjo. Įpėdinis buvo pradėjęs pateisinti 
savo vardą. O tada staiga dingo. 

Kasparas atidarė smuiko dėklą, smuikas buvo sveikas. 

— Kodėl taip rizikavai? - paklausė jis. 

Valdytojas sustojo tarpduryje. Stovėjo žvelgdamas į arklidę. 

- Jie ganysis lankose, - tarė jis. — Šįryt juos nupirkau. Už kai- 
ną, kurią būtų sumokėjusios skerdyklos ir jojimo mokyklos, 
tik atėmus išlaidas už veterinaro paslaugas. Prieš Bora mirš- 
tant mudu keletą kartų kalbėjomės. Jis tarsi perdavė man savo 

testamentą. Gyvulius buvau pradėjęs išpirkinėti jau tada, nors 
gaunant mokinio algą tai buvo neleistina prabanga. Bora tada 
tarė: Turėtum suimti save į rankas, Dafi, gyvenimas - ne maldos 
susirinkimas. 

— Tavo maloningas poelgis, - pasakė Kasparas, - išties gra- 
žus. Tačiau aš taip pat sugadintas gyvenimo, man sunku priimti 
malonę, aš visada ieškau žvaigždutėmis pažymėtų pastabų, ko- 
kios jos bus šį kartą? 

Kasparas susivokė kalbąs tuščiam tarpduriui ir arkliui. Dafio 
nebebuvo. 


Kasparas žvelgė į lygutėlį vandens paviršių, prasidedantį ten, 
kur anksčiau buvo Žiedas — apvalus apsodintas plotas Kara- 
liaus naujosios aikštės centre, — ir besitęsiantį iki Danijos na- 
cionalinio banko. 

Raitelio statulos Karaliaus naujosios aikštės centre nebe- 
buvo. Ant šaligatvio, besiribojančio su užtvertąja teritorija, 
atidarydamas Kopenhagos savivaldybės pavasario ir vasaros 
pramogų sezoną, kamerinis orkestras grojo apetitiškus Bacho 
Brandenburgo koncertų kąsnelius. Pro muzikantus, lyg savo gy- 
venime būtų turėję kokią nors misiją ir kryptį, į naktinį gyveni- 
mą srautu plūdo žmonės. 

Kasparas užsimerkė ir įsiklausė į muziką. Skambančią erdvė- 
je aplink jį. Po paviršiniu sluoksniu slypėjo tiek baimių, kad jų 
būtų pakakę neurozių ligoninei atidaryti. 

Kasparas atsimerkė ir vėl sužiuro į vandens paviršių. Vaizdas 
nekėlė jokių asociacijų su pasaulio pabaiga, Pompėja, Santori- 
niu, Pasauliniu tvanu. Veikiau būtum pasakęs, kad tai natūralus 
ežeras. Arba didelė vandens stichijos padaryta žala. 

Miesto baimė taip pat nebuvo nauja, ji gyvavo ir prieš žemės 

drebėjimus, jis girdėjo šią baimę nuo pat vaikystės, nuo tada, 
kai įvyko nelaimė, po kurios paaštrėjo jo klausa, jis jau daug 
kartų girdėjo šią baimę žmonėms susidūrus su mirtimi, įvykus 
rimtoms nelaimėms cirko arenoje, girdėjo ją savyje. Šios bai- 
mės branduolį sudarė ne pačios katastrofos, o tai, kas slypėjo 
už jų. Tragiški įvykiai — tai durys į suvokimą, jog visų mūsų 
gyvenimas trapus, o visi mums svarbūs dalykai - gyvenimas, 
laimė, mirtis, meilė, įkvėpimas - yra visiškai nepavaldūs mūsų 
norams. 

Kasparas staiga supyko ant PoniosViešpaties. Žmonės 
aplink jį galėjo būti laimingi. Ir jis pats galėjo būti laimingas. 
Pas Leizemėjerį jie visi galėjo pasijusti vienvaldžiais karaliais. 
Arba dar geriau - dievais, nes pasimėgavus karališku aptarnavi- 
mu, maistu ir gėrimais, aptarnautojai, liokajai ir visa feodalinė 
iliuzija išnykdavo ir galėdavai išeiti į laisvą, jokios atsakomybės 
nevaržomą Kopenhagos naktį. 

Vietoje to egzistavo gamtos katastrofos. Vaikų išnaudojimas. 
Pagrobimai. Vienatvė. Mylinčių žmonių išsiskyrimas. 

Kasparas virė iš pykčio. Pykstant ant Dievo blogiausia tai, 
kad nėra jokios aukštesnės instancijos, kuriai galėtum jį ap- 
skųsti. 

Kasparas pasisuko su kėde, stengdamasis nebesižvalgyti nei 
po restorano vidų, nei pro jo langus. Tai tik dar labiau pablo- 
gino padėtį. Už cinkuoto prekystalio, skiriančio restoraną nuo 
virtuvės, pastebėjo Leizemėjerį. 

Pastarąjį kartą išvykdamas iš Danijos ir manydamas, kad 
nebegrįš, Kasparas, iš dalies per neapsižiūrėjimą, liko neap- 
mokėjęs didelės šio restorano sąskaitos. Jis buvo tikras, kad ši 
skola bus nurašyta, kad restorano patalpos Leizemėjeriui bus 
tapusios per ankštos ir jis, apsivilkęs baltus marškinius ir pasi- 

rišęs kaklaraištį, nebesisukinės čia, o sėdės direktoriaus kėdėje. 
Ir štai tau - jis stovėjo čia palinkęs prie konvekcinės krosnelės, 
stiprus ir šiurkštus kaip kerdžius. Kaip kad cirko direktorė Eli 
Benevais, ji taip pat niekad neišmoko sėdėti savo kabinete ir 
nuolat sukiojosi arklidėse. 

Kasparo ausis pasiekė girdėtas, tačiau kol kas neatpažįsta- 
mas skambesys. Tolimiausiame restorano kampe sėdėjo mo- 
teris ir vyras, moteris sėdėjo nugara į Kasparą. Jis sutelkė į juos 
dėmesį. Moteris buvo toji aristokratė iš Pajūrio plento. Tik per 
tą laiką, kol Kasparas jos nematė, Viešpats, likimas arba gro- 
žio industrija dovanojo jai ilgus juodus plaukus ir prašmatnų 
kostiumėlį. Ji sėdėjo nugara į jį, priešais ją sėdintis vyras buvo 
jaunesnis už ją dešimčia metų, jo pečiai buvo pusantro metro 
pločio. Nuo vyriškio sklido nejaukumo gaida, tartum jis nebū- 
tų pratęs valgyti tokiose vietose, kur norint pasisotinti reikia 
pakloti mažiausiai penkis šimtus kronų. 

Prie Kasparo artėjo devyniasdešimties kilogramų svorio 
žingsniai. Ant staliuko atsirado dvi taurės, į vieną buvo įpilta 
šampano, Kasparas įsiklausė į burbuliukų polifoniją, tai buvo 
Krug. 

Kasparas pakėlė žvilgsnį į lygutėlę plikę ir vaškuotus ūsus, 
tikrą Gurdžijevo atvaizdą, tai buvo Leizemėjeris. 

— Atėjau sumokėti visos skolos, - tarė Kasparas. 

Vyriausiasis virėjas įleido didelį lašo formos butelį į kibirėlį 
su ledais ir pasisuko eiti. 

Kasparas pričiupo jį vienu judesiu. Vyriausiasis virėjas ren- 
gėsi žengti žingsnį, tačiau Kasparas kairiąja pėda buvo tvirtai 
užkabinęs jo kairiąją koją. Leizemėjeris prarado pusiausvyrą. 
Bandydamas nepargriūti norėjo pajudinti dešiniąją koją, bet 
už šios Kasparas buvo tvirtai užsikabinęs dešiniąja pėda. 

Krytis būtų buvęs sunkus, tačiau pašokęs iš vietos Kasparas 
spėjo sučiupti masyviąją žmogystą ir prisitraukė ją prie savęs. 

- Šiandien neturėjai dirbti. Tau laisvadienis. Aš išsiaiškinau 
tai, kai užsakinėjau staliuką telefonu. 

Juodu buvo pažįstami dvidešimt penkerius metus, ir visą tą 
laiką buvo siejami abipusės pagarbos, šiltų ir mandagių san- 
tykių. Dabar visi mandagumai staiga išgaravo. Tokia viena iš 
klouno užduočių. Atskleisti ir tamsiąją dabarties pusę. 

— Norėjau pats čia būti. Ir su kirvuku mėsai rankoje stebėti, 
ar grąžinsi viską. 

— Užsakydamas staliuką aš neprisistačiau. 

Leizemėjeris išsilaisvino iš Kasparo gniaužtų. Juodu stovėjo 
prie pat vienas kito. 

— Policija, - tyliai tarė vyriausiasis virėjas. - Jie laukia lauke. 
Kai tik iš čia išeisi, jie tave suims. Nori pažiūrėti, su kuo susi- 
tiksi. 

Kasparas staiga prisiminė, kad Gurdžijevas vienoje vietoje 
rašo, kad dalyvavo Paskutinėje vakarienėje. Įsikūnijęs į Judą. 

— Vadinasi, pakišai mane. 

Švariai nuskustuose Leizemėjerio skruostuose lyg įspėjamo- 
sios lempos įsiplieskė dvi raudonos dėmės. Vyriausiasis virėjas 
čiupo Kasparui už atlapų, jo plaštakos buvo plačios ir stambios 
it amerikietiškos picos. 

— Į mus žiūri nuolatiniai restorano lankytojai, - tarė Kaspa- 
ras. — Ir tai, ką mato, jiems nelabai patinka. 

Leizemėjeris jį paleido. 

— Jie žinojo. Vienas jų - iš Teisingumo ministerijos. Neturiu 
tavo telefono numerio. Ką manim dėtas pats būtum daręs? 

Kasparas raminamai nusišypsojo prie artimiausių staliukų 
sėdintiems žmonėms. Šie vėl nukreipė dėmesį į vaidinamąjį 

vodevilį. Leizemėjeris dingo. Kasparas pažvelgė pro langus. 
Pro drabužinę ir stiklines lauko duris. Jie galėjo būti bet kur 
minioje. Galėjo sėdėti automobilyje. 

Restorano viduje kažkas pasikeitė, ne tik paviršiniame, bet 
ir gilesniuose sluoksniuose, trumpam išnyko baimė. Kasparas 
pakėlė akis, tai buvo Stinė. 

Ji buvo pačiame restorano viduryje ir artinosi jo link. Judėjo 
susikausčiusi - kaip visada žmonių susibūrimo vietose, - lyg 
mokinukė, susiruošusi į šokių vakarą. 

Ir vis tiek visi žmonės akimirką nustojo valgyti. Net ir tie, 
kurie tą akimirką siekė deserto nuo Leizemėjerio desertų sta- 
lelio. Du naujokai padavėjai paknopstomis puolė jai iš paskos, 
kad galėtų atitraukti kėdę. Pats Kasparas būtų galėjęs prisiekti, 
jog ją lydėjo prožektoriaus spindulys, kol galiausiai susivokė, 
kad ją apšvietė jo paties ir kitų restorano svečių dėmesys. 

Jis ištiesė rankas apkabinti. Bergždžiai. Ji metė į jį žvilgsnį, 
kuris būtų sustabdęs pasibaidžiusį cirko dramblį. 

Kasparas liko stovėti su ore pakibusiomis rankomis. Lyg 
paukštis sužeistais sparnais. Ji buvo vienintelis žmogus, kuriam 
vaidindamas Kasparas į sceną visada išeidavo ne laiku. 

Ji atsisėdo. Jos tonacija buvo E-dur. Aukštesnioji E-dur 
atmaina. Kasparas visada girdėjo apie ją švytinčią skaidriai ža- 
lią spalvą. 

Ji nusisegė nuo kairiojo riešo didelį narams skirtą laikrodį ir 
padėjo jį ant stalo. 

— Pusvalandis, — tarė. 

Ji buvo pasikeitusi. Kasparas negalėjo pasakyti, kaip. Jis pa- 
miršo viską, ką buvo planavęs. Pamiršo visą tą laiką, kai jos 
nematė. Dešimt metų nieko nereiškė. Visas gyvenimas būtų 
nieko nereiškęs. 

Jis linktelėjo galva juodo, auksiniais atspindžiais mirgančio 
vandens pusėn. 

— Kas ten dedasi? Kaip tu su tuo susijusi? 

Iš pradžių manė, kad ji neatsakys. 

— Kai basomis vaikštai paplūdimiu, - tarė ji, - kas atsitinka 

— Neprisimenu, kada paskutinį kartą turėjau nuotaikos 
vaikštinėti paplūdimiu. 

Jos akys susiaurėjo. 

— Ojei vaikštinėtum? 

Kasparas susimąstė. 

— Smėlis tarsi tampa sausas. 

Ji pritariamai linktelėjo. 

— Vanduo susigeria į substanciją aplink slėgio zoną, nes padi- 
dėjus slėgiui padidėja jos poringumas. Tai vadinama Vatanjano 
teorija. Jos esmė maždaug tokia, kad, žemės plutoje susikau- 
pus įtampai, keičiasi gruntinių vandenų lygis. Mes bandome 
išplėtoti šią teoriją. Apdorojame duomenis apie vandenų gylį 
gręžiniuose. Visoje Zelandijos salos teritorijoje. Siekdami nu- 
spėti, ar bus ir daugiau žemės drebėjimų. Ir suprasti pirmųjų 
priežastis. 

Kasparas beveik nesiklausė jos tariamų žodžių. Jis klausėsi 
jų spalvos. Aiškinant jos tonacija perėjo į subdominantę - A- 
dur tonaciją, į jos skambesį įsipynė protavimo gaida, jos spalva 
pasikeitė į melsvą. 

— Viskas baigėsi, — tarė jis. - Taip rašo laikraščiai. Klinčių 
sluoksnyje buvo ertmių, dėl kurių įgriuvo žemė. Manoma, kad 
daugiau jų nebėra. 

— Taip, - tarė ji. - Daugiau ertmių greičiausiai nėra. 

Jos skambesys pasikeitė. Tai truko labai trumpai, ketvirtada- 

li sekundės. Ir kartu visu ketvirtadaliu sekundės per ilgai. Tiek 
laiko jos tonacija buvo pasikeitusi į f-moll. Savižudžių tonaciją. 

— Kas yra? - paklausė jis. - Kažkas negerai, tiesa? 

Ji pažvelgė sau per petį. Lyg dairydamasi kreditorių. Tačiau 
tokių nebuvo ir negalėjo būti. Ji visada gyveno labai taupiai. 

— O kaip drebėjimai? - paklausė ji. 

— Laikraščiai rašo, kad nėra aišku, ar tai buvo žemės drebė- 
jimai, ar tik įgriuvos. Rašoma, kad žemės drebėjimai Danijoje 
vyksta nuolat. Veikiausiai dėl ledynmečiu žemės plutoje susi- 
dariusių įtampų. Tik iki šiol jie nebuvo patraukę visuomenės 
dėmesio. 

— Iš kur ši informacija? 

- Iš jūsų. 

Jos skambesys vėl pasikeitė. 

— Šie įvykiai — civilinė katastrofa, todėl Policijos ypatingųjų 
reikalų skyrius skelbia visą informaciją. 

Priešais juos ant stalo buvo kažkas atnešta, veikiausiai už- 
kandžių, ji pastūmėjo juos šalin. 

— Padėk rankas ant stalo. 

Jis padėjo rankas ant stalo. 

— Žemės drebėjimai vertinami pagal Richterio skalę. Nuo 
vieno iki trijų balų stiprumo žemės drebėjimai nėra juntami. 
Juos užfiksuoja tik seismografai, o užfiksuotus duomenis tin- 
kamai interpretuoti gali tik kvalifikuotas seismologas. Esant 
keturių balų žemės drebėjimui pagal Richterio skalę, juntama 
vibracija, tačiau didmiestyje ją galima supainioti su sunkiojo 
transporto keliamais virpesiais. 

Ji drebino stalo paviršių po jo rankomis. Virpesys vis stiprėjo. 

— Esant penkių balų žemės drebėjimui, įtrūksta mūro sie- 
nos. Šešių balų žemės drebėjimas - jau katastrofa. Drebėjimas 
prasideda tarsi sprogimas. Viename taške. Epicentre. Nuo šio 

taško tolyn sklinda koncentrinės nesimetriškos antrinės ban- 
gos. Būtent jos ir pridaro žalos. 

Stalo kraštas bilsnojo į Kasparą. 

— Septynių ir daugiau balų drebėjimai pagal Richterio ska- 
lę sukelia visišką chaosą. Iš pastatų lieka tik griuvėsių krūvos. 
Garsas toks, lyg griaudėtų griaustinis, tik neįmanoma nustaty- 
ti, iš kur tas garsas sklinda. 

Stalo paviršius išsprūdo jam iš po rankų. Parvirto ir sudužo 
šampano taurė. Ji atsilošė. 

— Prieš keletą metų buvau prie Šv. Andrejaus tektoninio lū- 
žio. Dirbau kartu su Kalifornijos universitetu Los Andžele. Ties 
plokščių pakraščiais po žeme įpurškėme aukšto slėgio garų. Ti- 
kėjomės taip atpalaiduoti žemės plutoje susidariusią įtampą. Ne- 
pavyko. Dirbome prie Antonados. Už dvidešimties kilometrų 
nuo San Francisko. Įvyko žemės drebėjimas. Vieną akimirką — 
gyvenimas, kasdienybė, vaikai. Kitą — mirtis ir griūtis. Liepsnos 
iš trūkusių dujų vamzdžių. Tai buvo trumpas, tačiau septynių 
balų pagal Richterio skalę stiprumo žemės drebėjimas. 

Kasparas nebuvo jos tokios matęs, net jai jį paliekant. Jos 
skambesys buvo kupinas įtampos. 

— Žemės drebėjimo epicentras nustatomas atlikus įprastus 
trigonometrinius skaičiavimus. Danijos ir Grenlandijos geo- 
logijos tarnyba priklauso Europos seismografinių perspėjimo 
centrų tinklui. Vos tik drebėjimo sukelta smūgio banga nusiri- 
ta iki Ciuricho ar Geteborgo, tarnyba iš karto gauna visus Eu- 
ropoje užfiksuotus duomenis. Šiuo atveju negauta nieko. Jiems 
taip pat priklauso matavimo stotis Vakarų pylimo teritorijoje. 


sistemos grandis. 


PETER HOEG O TYLIOJI MERGAITĖ 181 


Šioje stotyje jie turi REFTEK seismografus. Visą įrangą. Ra- 
darą, galintį užfiksuoti Knipelio tilto turėklais ropojančio voro 
judesius. Įranga neužfiksavo nieko. 

Kasparas suprato, ką ji norėjo pasakyti. Ir niekaip negalėjo 
to suvokti. 

- Susmego vienas kvadratinis kilometras žemės plutos 
ir jūros dugno, - tarė ji. - Daugiau nei šimtas milijonų tonų 
akmens, kreidos ir smėlio. Ir visas šis poslinkis tesukėlė men- 
kutį požeminį virpesį. 

— O kaip potvynis? Po drebėjimo užplūdo vanduo. 

— Buvo viena smūgio banga, ji tenusirito iki Helsingioro. Ir 
jokio žemės sluoksnių judėjimo. Jokių masinio poslinkio pėd- 
sakų. 

— O ertmės klinčių sluoksnyje? 

— Nebuvo jokių ertmių. 

Dabar jos skambesys buvo visiškai perėjęs į f-moll tonaciją. 
Kaip kad Šuberto styginių kvintete. Iš pradžių dangiškai tyra 
E-dur, paskui staiga f-moll. Tą akimirką Šubertas giliai viduje, 
matyt, nujautė, kad mirs. 

— Danijos ir Grenlandijos geologijos tarnyba ir Danijos naci- 
onalinis kosmoso tyrimų centras praėjusią vasarą susprogdino 
pusantro tūkstančio kilogramų dinamito. Du mėnesius prieš pir- 
mąjį drebėjimą. Buvo siekiama ištirti gilesnių žemės sluoksnių 
Kopenhagos teritorijoje sudėtį. Keliose vietose Zundo sąsiaurio 
dugne buvo vykdomi sprogimai ir paskui geofonais matuojama, 
kaip juda smūgio bangos. Ar dar atsimeni tuos geofonus? 

Kasparas pritariamai linktelėjo. Jis iš klausos padėjo jai ka- 
libruoti keturis šimtus geofonų - jautrių, į žemę įleisti skirtų 
mikrofonų. Kasparas pajuto virptelint džiaugsmą, kad ji pripa- 
žino bent jau šią jų praeities dalelę. 

- Atlikta procedūra buvo tokia pati, kaip ir tiriant gravitaci- 
jos anomaliją Silkeborgo teritorijoje 2004-aisiais. Garso ban- 
gos skirtinguose nuosėdinių uolienų sluoksniuose sklinda ne- 
vienodu greičiu. Klinčių sluoksnyje nebuvo jokių ertmių. Tai 
nebuvo žemės įgriuva. 

— Tai kas tada? 

Ji neatsakė. Tik žvelgė į jį. Tarsi norėdama jam kažką pasa- 
kyti. Jis nesuprato ką, tačiau akimirką ji buvo nusimetusi visus 
šarvus. 

Kasparas pirštais ištiesino iš KlaraMarijos gautą pašto kvi- 
tą. Ji neskubėdama jį perskaitė. Perskaitė savo vardą, užrašytą 
vaikiška, tačiau charakteringa, labai aiškiai įskaitoma rašysena. 

— KlaraMarija, - tarė jis. - Mokinė, devynmetė mergaitė, su- 
sirado mane prieš metus, dabar ji pagrobta. Buvau trumpai su 
ja susitikęs. Ji man davė šitą. 

Nuo daug atvirame ore praleidžiamo laiko ir iš susierzini- 
mo įraudusiame jos veide dabar neliko nė lašo kraujo. Ji ėmė 
stotis. 

Jis sugriebė jai už riešo. 

— Ji tik vaikas, - pasakė jis, - irjjos gyvybei gresia pavojus. Ką 
ji tau siuntė? 

Ji norėjo ištraukti ranką, jis dar tvirčiau ją sugniaužė. 

Prie lauko durų kažkas sujudo, tai buvo vienas iš dviejų vie- 
nuolių ir dar vienas vyras, abu apsirengę civiliais drabužiais. 
Moteris tamsiais plaukais ir priešais ją sėdėjęs vyras pakilo iš 
savo vietų. Būtent šis gebėjimas tiksliai apskaičiuoti laiką ir pa- 
dėjo jiems dirbti policijoje. 

Kasparas buvo užspeistas į kampą. Buvo Velykų metas. Kas- 
paras pagalvojo apie Išganytoją. Penktadienio vakarą jam taip 

pat nebuvo labai linksma, bet jis vis tiek stengėsi neprarasti 
upo. 

Kasparas pakėlė balsą. 

— Man sunku, - tarė jis, - man sunku apsakyti, kaip jaučiausi 
visus šiuos metus. 

Ji ištraukė iš ledų kibirėlio šampano butelį suėmusi jį lyg 
žongliravimo lazdelę. Kasparas suprato, kad tai dėl jo gniaužia- 
mo riešo, užuominos apie fizinę prievartą, ji niekad negalėjo to 
pakęsti. Jis paleido jos ranką. 

— Aš pasikeičiau, - pasakė jis. - Aš visai kitas žmogus. Naujai 
gimęs. Aš atgailauju. 

Ji pasisuko eiti. Pareigūnai artinosi jo link. Bandyti prasmuk- 
ti pro juos buvo beviltiška. 

— Neturiu pinigų sumokėti, - tarė jis. - Aš visiškai bankru- 
tavęs. 

Patalpoje buvo puiki akustika. Šiek tiek sausoka, tačiau dėl 
lubų su grioveliais čia buvo itin palankios sąlygos aukšto daž- 
nio garsui sklisti, garsas turi būti suardomas, lygios lubos - tik- 
ras košmaras. Prie artimiausių staliukų sėdintys žmonės liovėsi 
valgę. Kasparo link pasuko du padavėjai. 

Stinė neapsispręsdama blaškėsi it tigras narve. 

Jis pakėlė sudaužytą šampano taurę. Krištolinis jos stiebelis 
buvo pražydęs aštriais lyg skustuvas vainiklapiais. 

— Aš be tavęs negyvensiu, - šūktelėjo jis. - Nusižudysiu. 

Restorane buvo apie šimtą žmonių. Jie sugėrė dalį garso, tačiau 
jam vis tiek pavyko atkreipti daugumos dėmesį. Trys padavėjai ir 
Leizemėjeris buvo jau visai čia pat. Pareigūnai stabtelėjo. 

— Pirmyn, - sušnypštė ji. - Po velnių, taip ir padaryk! 

Ant stalo stovinčioje jos šampano taurėje pakilo burbuliukų 
debesis. Kasparui tai pasirodė keista. Daugiau nei penkiasde- 

šimt procentų Krug šampano sudarė senas vynas. Krug nepu- 
tojo taip smarkiai kaip šiuolaikiniai šampanai. Taurė ant stalo 
suvirpėjo. Lėkštutės nuskriejo nuo stalo, jų turinys išlėkė į orą: 
sraigės su petražolių kremu, patiektos ant mažų, veikiausiai iš 
porų laiškų suslėgtų medalionų, ir gabaliukai daniškų omarų 
su Serano kumpiu. 

Ir tada - požeminis smūgis. 

Nuo stalų skriejo porcelianas ir stiklas. Žmonės klykė. Įtrū- 
ko ir suskeldėjo vienas iš didžiųjų fasado langų, ant žemės pa- 
sipylė stiklo šukių lavina. 

Smūgis nubloškė Kasparą ant stalo. Visi stovėję Žmonės 
buvo atsidūrę ant grindų. Išskyrus Stinę. 

— Tai ženklas, - tarė jis. —- Kad mūsų likimai susieti. Žemės 
drebėjimai visada laikyti ženklu. 

Ji lengvai atsitiesė. Jei būtų mėginęs sekti paskui, jam būtų 
susipynusios kojos. Vaizdas priešais jį liejosi. 

— Tai karma, - tęsė jis. - Ankstesniame gyvenime mes bu- 
vome pora. 

Kažkas sugriebė jį iš už nugaros. Tai buvo Leizemėjeris su 
padavėjais. Pareigūnai vis dar tebestovėjo ant visų keturių. Ke- 
lias iki išėjimo buvo laisvas. 

— Veskite mane į virtuvę, - suriko jis, - plauti indų. Atidirb- 
siu viską iki paskutinio skatiko. 

Leizemėjeris apgaubė Kasparo pečius jo paltu. 

— Mes naudojame indaploves, - tarė jis. 

Jie ėmė vesti Kasparą išėjimo link. Kasparas pastebėjo dra- 
bužinėje kabančią Stinės pūkinę striukę. Padavėjai buvo apsu- 
pe jį iš visų pusių. Leizemėjeris palinko prie jo ausies. 

— Pusė minutės, - sušnibždėjo jis. - Užtversiu jiems kelią 
pusę minutės. Kad per tą laiką tavęs neliktų nė kvapo. 

Kasparas buvo pristumtas visai prie pat Stinės striukės. Pro 
išvartytas kėdes ir panikos apimtus restorano svečius jo link 
brovėsi tamsiaplaukė moteris ir vyras. Nežiūrėdamas į striukę, 
Kasparas įkišo ranką į jos kišenę. Dar dešimt sekundžių. Ir jis 
bus pasirengęs. 

— Išklausykite mano gyvenimo išpažinties, - sušuko jis. — 
Kažkada aš sugrioviau šios moters gyvenimą, o šiandien pri- 
verčiau ją su manimi susitikti turėdamas slaptą tikslą. 

Leizemėjeris užspaudė jam burną svogūnais ir šalavijais kve- 
piančiu delnu. 

— Dabar iškepsiu iš tavęs blyną, - sušnibždėjo vyriausiasis 
virėjas. 

Jie atidarė duris. Kasparo kulnai atsiplėšė nuo žemės. 

Švystelta buvo kaip reikiant. Nepratęs kristi žmogus būtų ką 
nors susilaužęs. Kasparas prieš trenkdamasis į šaligatvį spėjo 
padaryti kūlvirstį į priekį. Žmonės atsitraukė atokiau. 

Kasparo link artinosi trys grupelės po du vyrus. Prasmukti 
tarp jų nebuvo galimybės. 

Kasparas nusiplėšė švarką ir marškinius, minia dar labiau 
nuo jo atsitraukė, kartu nustumdama ir civiliais drabužiais vil- 
kinčius pareigūnus. Iki pusės nuogas, ištiesęs į šalis rankas jis 
ėmė eiti šonu palei išdaužtą restorano langą. Iš vidaus į jį spok- 
sojo šimtas veidų. 

— Mano atgaila, - suriko jis. - Du šimtai ratų aplink restora- 
ną! Šaukiuosi abipusio plaučių uždegimo! 

Kasparas atsidūrė priešais orkestrą. Jo link neryžtingai arti- 
nosi viešosios tvarkos pareigūnas. Kasparas ištraukė iš švarko 
kišenės saują banknotų ir švystelėjo juos priešais muzikantus, 
tai buvo tūkstantinės, jos nutūpė žemę lyg rausvai rudi balan- 
džiai. Pamatęs pinigus, pareigūnas sustojo. 


186 PETER HOEG O TYLIOJI MERGAITĖ 


Prie Centrinės sargybos gatvės šaligatvio sustojo taksi. Stinė 
išėjo iš restorano ir įsėdo į laukiantį automobilį. Kasparas pa- 
siekė taksi, trinktelėjus uždaromoms durelėms. Jam nereikėjo 
mestis į šią pusę, nes čia jo laukė pareigūnai, tačiau negalėjo 
susivaldyti. 

Jis pabeldė į dureles. Ji atidarė langą. 

— Susituokime, - tarė jis. - Aš tau peršuosi. Mano požiūris 
pasikeitė. Noriu turėti šeimą. Noriu iš visos širdies. 

Nuskambėjo antausis. Kasparą apėmė nuostaba, jis nebuvo 
matęs jos pakeliant prieš ką nors ranką. Visa laimė, kad ji pali- 
ko restorane šampano butelį. 

- Atsipeikėk! - šūktelėjo ji. 

Kasparas pakėlė jai prieš akis pašto kvitą. 

— Kas buvo tame siuntinyje? - paklausė. 

Taksi pajudėjo, padidino greitį ir nuvažiavo. 

Kasparas atsitiesė. Žmonės aplink jį tebestovėjo apstulbę. 
Nuo žemės drebėjimo. Nuo jų stebimų įvykių. Kasparas pasu- 
ko orkestro link. 

Prie šaligatvio krašto, žmonių minios išstumta į priekį, stovė- 
jo moteris su dviračiu. Tai buvo skyriaus vadovė Asta Borelo. 

Ji žvelgė į apnuogintą jo stuomenį lyg į vaiduoklį. 

Sutikti ją čia buvo stulbinamas sutapimas. Toks, koks, anot 
Jungo, gali nutikti tik tiems, kurie savo individuacijos procese 
žengė septynmylį žingsnį to, kas nepažįstama, link. 

Kasparas įsiklausė į ją. Galbūt ji važiavo susitikti su drauge. 
O gal į teatrą. Ji vilkėjo sijoną. Mūvėjo pėdkelnes. Avėjo aukš- 
takulnius odinius batus ilgais aulais. Ir taip apsirengusi vis tiek 
važiavo dviračiu. Nematė jokios priežasties šį Didžiojo Penkta- 
dienio vakarą švaistyti taupomus pinigus. 

— Asta, - paklausė jis, - vyksti areštuoti turto? 

Ji pabandė nuo jo atsitraukti. Nepavyko. 

Jis prisiartino prie orkestro. Pasilenkė. Susirinko banknotus. 
Pusę pasiėmė sau. Net ir tada kiekvienam muzikantui liko po 
tūkstantinę. 

— Užsiimant labdara, - tarė jis, - svarbu neperdozuoti. 

Tą akimirką visuotinis paralyžius baigėsi. Jo link ėmė bėgti 
Žmonės. 

Jei būtų reikėję bėgti pusantro kilometro apšviesta bėgimo 
trasa, jį būtų pagavę. Tačiau šįkart tai buvo sprintas tamsiu la- 
birintu. 

Kasparas pasuko pro pirmus atdarus vartus, pora virėjų kie- 
me baigė iškrauti du katafalkus primenančius Leizemėjerio 
furgonus, prie pastato buvo išoriniai laiptai, per du aukštus 
kylantys iki žemų užpakalinių patalpų stogo, po to - keturių 
šimtų metrų etapas su aukštomis kliūtimis - tvoromis ir šiukš- 
lių konteineriais, skiriančiais Naujosios rytų gatvės ir Naujo- 
sios didikų gatvės gyvenamųjų namų kiemus. Kasparas kirto 
Naująją rytų gatvę, Pirklių gatvę ir liovėsi bėgęs tik tada, kai 
pasiekė atviresnes vietas, kur bėgantis žmogus būtų atkreipęs 
aplinkinių dėmesį. 


Iš pažiūros miestas atrodė kaip visada, išskyrus prie viešbučių 
netvarkingai pastatytus, po dvi vietas užimančius įvairiausių 
televizijų furgonus. Tačiau garsų paveikslas buvo pasikeitęs. Iš 
pradžių Kasparas manė, kad tai dėl apriboto eismo. Pakeliui į 
restoraną jis buvo pastebėjęs, kad nuo pat gynybinių pylimų 
įvažiavimas į miesto centrą apribotas, įleidžiami buvo tik taksi 
automobiliai ir autobusai, matyt, baimintasi naujų požeminių 
smūgių. 

Kasparui visada patiko tie keli miestai, kuriuose nebuvo 
įprastinio eismo, visų pirma —- Venecija. Tuos miestus galėjai 
girdėti, žmonių žingsniai ir balsai užgaudavo miesto stygą. Taip 
buvo ir dabar. Jis pasuko skersai Pranciškonų aikštės, nuo grin- 
dinio pakilo penki šimtai balandžių, jų plazdantys sparnai visą 
aikštę pripildė mirgėjimo. Rotušės aikštėje taip pat nebuvo nė 
vieno automobilio, Vesterbro rajonas dar niekada nebuvo toks 
tylus ir didingas. 

Tadajis pajuto tylą tirštėjant ir visus garsus telkiantis į fleitos 
melodiją, tai buvo kantata Actus Tragicus, vienintelės Bacho 

gedulingosios mišios, gal tai buvo tik jo vaizduotės padarinys, 
o gal Bachui, tuo metu tik dvidešimt dvejų, iš tiesų pavyko iš- 
girsti ir perteikti visų apokalipsių garsinį foną. 

Išėjęs iš Centro, Kasparas įsiliejo Vesterbro gatvės eismą. 
Po kurio laiko įsuko į vieną šoninę gatvelę, vedančią senosios 
šaudyklos link, jam reikėjo susirasti vietą pailsėti, vidutinius 
nuotolius bėgti sunkiausia, nubėgus keturis šimtus metrų ana- 
erobiniai sprintui naudojami energijos ištekliai jau išsemti, o 
iki finišo dar toli, širdis plakė per greitai, kad malda spėtų su 
jos ritmu. 

Į vieno namo laiptinę įėjo moteris, Kasparas spėjo pasiekti 
duris joms dar nespėjus užsitrenkti. 

Palaukė apačioje, kol moters žingsniai nutilo ir užsidarė 
buto durys. Tada ėmė kilti laiptais aukštyn, name nebuvo lifto, 
pasiekęs šeštąjį aukštą, užlipo dar aukščiau ir atsisėdo ant laip- 
tų priešais palėpę skalbiniams džiauti. Uždegęs laiptų aikšte- 
lėje šviesą išsitraukė sulankstytą A4 formato lapą, rastą Stinės 
striukės kišenėje. 

Tai buvo faksu gautas lapas, pasirašytas neįskaitomu gotiki- 
nio stiliaus šriftu ir pažymėtas užrašu Berlynas ir Europūisches 
Mediterranisches Seismographisches Zentrum , Kasparas pasigai- 
lėjo, kad jo vokiečių kalbos mokėjimo vos ne vos užteko tik 
Bacho kantatų tekstams šifruoti. Tačiau adresas buvo supran- 
tamas, prie Stinės vardo buvo nurodytos dvi vietos. Pirmoji 
jų buvo kambario numeris viešbutyje Scandinavia, antroji — 
S-asis pilonas Kopenhagos uoste. 

Kasparas sulankstė popieriaus lapą ir įsikišo jį atgal. Įsiklau- 
sė į žemiau esantį butą. Į šeimos gyvenimo skambesį. 


* Europos ir Viduržemio jūros seismografijos centras. 

Atsiminė savo paskutinį bandymą susikurti tikrus namus. 
Tai buvo juodviem su Stine pasiekus pusiaukelę, iki jos dingi- 
mo buvo likę maždaug pusantro mėnesio. Buvo žiemos naktis. 
Ji gamino jam valgyti. Jis sėdėjo ir klausėsi. Tai buvo tas pats, 
kaip klausytis pauzių Mocarto Adagio h-moll. Ramybės, medi- 
tacijos ir visiško pasitenkinimo būsena. 

— Prieš akimirką, - tarė jis, - mane apėmė stipri nuojauta. Ji 
suskambėjo mano viduje. Pagalvojau, kad galėtum mesti darbą. 

Ji sustingo. 

— Tai netipiškas atvejis, - tęsė jis. - Ne eilinio vyro eilinis 
bandymas valdyti moterį. Tiesiog visiems didiesiems - Gro- 
kui, Bethovenui, Šubertui — reikėjo moterų, kurios apgaubtų 
jų talentą savo rūpesčiu. Bacho gyvenime buvo dvi tokios mo- 
terys. Jėzumi rūpinosi Mergelė Marija ir Marija Magdalena. 
Vyrui, kuriam skirta menininko arba dvasinė misija, reikia vi- 
siškai atsidavusios moters. 

Tai buvo rizikingas bandymas. Tačiau lošdamas iš didelių 
sumų visada turi būti pasirengęs daugiau ar mažiau rizikuoti. 

Stinė gręžė jį žvilgsniu. 

— Tuištiesų taip manai, - tarė ji. - Devyniasdešimt procentų 
tavęs iš tiesų taip mano. 

Ji padėjo peilį. Išjungė elektrinę viryklę. 

— Mane apėmė nuojauta, - pasakė ji, - kad šįvakar liksi ne- 
ėdęs. 

Jis atsistojo. Suėmė ir tvirtai suspaudė jos riešą. Jos skam- 
besys ir žvilgsnis pasikeitė. Jis paleido jos ranką. Ji apsisuko ir 
išėjo. 

Jau tada jis suprato, kad tai pabaigos pradžia. 

Kasparo pulsas pamažu artėjo prie normos ribų. Už namo, kie- 
me, jis girdėjo skambant vaikų balsus. 

Nėra sudėtingesnio ir mįslingesnio skambesio nei individu- 
alus atskiro žmogaus balsas. Naudojant krūtinės registrą balso 
stygos paprastai neįtemptos, tačiau prabilus garsiau jos labiau 
įsitempia, balsas kyla, ir pereinama į kitą balso registrą: būtent 
taip dainuojama tirolietiškai, taip vaisių pardavėjai siūlo pirkti 
bananų, taip klounai pasiekia tolimiausias žiūrovų eiles, taip 
šaukia vaikai, taip juokėsi KlaraMarija. 

Vyko paskutinis jo pasirodymas, kitą rytą turėjo iškeliau- 
ti atgal į Ispaniją vykdyti pirmosios susitarimo su Mėlynąja 
dama dalies. Baigiantis numeriui jis išgirdo jos juoką, laisvą, 
nevaržomą, skambų, su kimia šiurkščia gaidele, žyminčia lūžį 
tarp balso registrų. 

Persirengimo kambaryje jis nusivalė grimą, persirengti ne- 
bebuvo laiko, baigiantis paskutiniam numeriui jis išžingsniavo 
palei maniežo kraštą su chalatu, žiūrovai jau plūdo laukan, ji 
tebesėdėjo savo vietoje, buvo vienui viena, jis prisėdo šalia. 

— Kai matau tave grojant, - tarė ji, - pralinksmėju. 

Jis norėjo, kad ji nesiliautų kalbėjusi. Kaip paaiškinti užbu- 
riančio balso saldybę, mergaitės balsas veikė jį kaip stiprus ir 
skaidrus it krištolas koloratūrinis sopranas, jis būtų galėjęs 
valandų valandas, visą gyvenimą, sėdėti ir klausytis jos balso 
skambesio spalvos. 

Ji žvelgė į ištuštėjusį maniežą. 

— Kodėl pradėjai groti? - paklausė ji. 

Kasparas įsiklausė į savo vaikystę, išgirdo Piligrimų chorą iš 
Vagnerio operos Tanhoizeris. 

— Tą kartą buvau Karališkajame teatre, - tarė jis, - man buvo 
šešeri, kartais teatras pakviečia vaidinti artistų vaikus, tada tu- 

rėjau vaidinti vaiką akrobatą, po popietinės repeticijos neno- 
rėjau eiti namo, įkalbėjau savo mamą likti pasiklausyti operos. 
Tąkart jie grojo operą pavadinimu Tanhoizeris. Pagrindinis jos 
veikėjas — tikras lepšis, bet vis tiek kada nors nusivesiu tave jos 
pasiklausyti. Kartu su grupele kitų vaikų iš cirko ir baleto už- 
sikabarojome ant bokštų dekoracijas laikančių geležinių pinu- 
čių, visai prie pat prosceniumo. Matėme choro dirigentą. Jis 
dirigavo choristams. Jų buvo šimtas. Šimtas choristų! Piligri- 
mų choras. Choro daina vis stiprėjo. Atrodė, lyg choras augtų 
iš po žemių. Šį augimą užbaigė kurtinamas crescendo. Aš vos 
nenukritau ant scenos. Mane buvo užplūdusi palaima. Visiš- 
ka palaima. Ją sukėlė ne tik choras, bet ir žiūrovų skleidžiamas 
skambesys. Girdėjau, kaip jiems ant galvų šiaušiasi plaukai. Ir 
tą akimirką apsisprendžiau. Netgi ne apsisprendžiau, o visiškai 
aiškiai supratau, kad norėčiau gebėti sukelti tokį reiškinį. Toks 
stiprus garsas. Tiek daug ašarų. Supranti? 

Ji linktelėjo. 

— Grįždamas autobusu namo, prasitariau apie tai savo ma- 
mai. Ji paklausė, ar noriu tapti dainininku. Atsakiau, kad no- 
rėčiau griežti smuiku. Po savaitės ji padovanojo man smuiką. 
Mes neturėjome pakankamai pinigų. Ir vis dėlto ji padovanojo 
man smuiką. 

Kasparas pastebėjo mergaitę klausantis tuščio maniežo. Jis 
taip pat į jį įsiklausė. 

— Čia buvojo visi didieji klounai, — tarė jis. — Būtent tai ir 
girdime. Pėdsaką visų tų, iš kurių aš mokiausi, kurių pasiro- 
dymus stebėjau vaikystėje. Grokas, Augustas Myhė, Enrikas 
ir Ernestas Karoliai, Busteris Larsenas, Rivelis, dabar nė vie- 
no nebėra. 


Ji laukė. Jis mostelėjo galva aukštyn kylančių stulpų link. 

- Mano mama nukrito, — paaiškino jis. - Čia likęs ir jos 
skambesys. Kaip ir kitų didžiųjų artistų, iš kurių ji mokėsi. Ji 
vaikščiojo lynu. Buvo šokėja ant lyno. Mokėsi iš Reino. Kono 
Koleano. Linono. Didžiųjų meistrų. 

Kasparas pamėgino nusišypsoti. Mergaitė neatsakė į jo 
šypsnį. 

— Būtent todėl, - tarė ji, - ir turi tiek mažai draugų. 

Jis negalėjo patikėti savo ausimis. 

- Aš turiu milijonus draugų. Savo publiką. 

— Tau atrodo, kad visada būsi paliktas. Nes tave paliko mama. 
Bet tai netiesa. Iš tiesų niekada nebūni paliktas. 

Suaugusiajam labai sunku klausytis išmintingai kalbančio 
vaiko. Kasparas sutriko. 

Ji paėmė jam už rankos. 

— Ar tikrai, - paklausė ji, - nusivesi mane paklausyti, kaip 
dainuoja šimtas žmonių? 

Išminties nebeliko. Ji vėl tebuvo paprastas vaikas. 

Jis linktelėjo galva. 

— Išskyrus uvertiūrą, - tarė jis. - Kai jie ją gros, laikysiu už- 
dengęs tau ausis. Ji skamba per daug seksualiai - reikėtų už- 
drausti klausytis jos vaikams, kuriems mažiau nei šešiolika 
metų. 

Kasparą apėmė savotiška ramybė. Meilė kažkaip susijusi su 
ramybe. Jis pasijuto esąs namuose. Čia, tuščioje palapinėje, 
nestabiliausiame, kokį tik galėjai įsivaizduoti, statinyje. Jis juto 
vienybę su šalia sėdinčiu vaiku. Jausmą, kuris veikiausiai ir su- 
daro namų ir šeimos branduolį. 

Mergaitė šnairomis žvelgė aukštyn į jį. 

- Jei kada nors man kils problemų, - paklausė ji, - jei patek- 
siu į bėdą, ar tu man padėsi? 

Ji kalbėjo greitai ir atsainiai, tačiau Kasparas už tariamų žo- 
džių išgirdo skambančią tonaciją. Tai buvo rimčiausi kada nors 
jo iš vaiko girdėti žodžiai. 

Į duodamus pažadus žmonės visada įdeda tik dalelę savęs, 
Kasparas girdėjo tai daugybę kartų, per vestuvių, sutvirtinimo 
ceremonijas, žmonėms duodant priesaikas kraujo brolijoms, 
už aukso pažadų visada teslypi daugiausia dešimt procentų vi- 
sos žmogaus esybės, nes didžiulę dalį savęs mes griežtai kon- 
troliuojame, tai galiojo ir jam pačiam. 

Tačiau ne šįkart. Šįkart į pažadą netikėtai buvo sudėta dau- 
giau. Jis išgirdo savo kūną vibruojant it pučiamąjį instrumen- 
tą, kaip kad tada, kai pūtikui staiga pavyksta teisingai sudėti 
lūpas ir liežuvį, ir labai didelė energijos dalis tampa muzikos 
garsu. 

— Visada, - pažadėjo jis. 


Palėpės durys atsidarė, ir priešais Kasparą išdygo maždaug še- 
šerių metų berniukas ir mergaitė, jie atėjo per palėpę, visai ne- 
seniai jis girdėjo jų balsus, tačiau neišgirdo artėjančių jų žings- 
nių, dabar jie tylutėliai stovėjo priešais jį. 

— Kas tu? - paklausė mergaitė. 

— Pašnabždėsiu jums, — tarė jis, - tik niekam nesakykite. 
Aš - Kalėdų Senelis. 

Vaikai papurtė galvas. 

— Tu nepanašus į Kalėdų Senelį. 

— Kai ateina pavasaris, - pasakė Kasparas, - Kalėdų Sene- 
lis apsikerpa, nusiskuta, nusidažo plaukus, numeta keturias- 
dešimt kilogramų, uždaro Šiaurės elnius į tvartą ir apsigyvena 
žmonių palėpėse. 

— O kur dovanos? 

Kasparas pasigraibė kišenėse. Rado tik pinigų, smulkiausias 
turimas banknotas buvo tūkstantinė. Ją ir ištiesė vaikams. 

— Man negalima imti, - tarė berniukas. - Taip sakė mama. 

Kasparas atsistojo. 

- Iš Kalėdų Senelio, - pasakė jis, - galima imti ką tik nori. 
Taip ir pasakyk savo mamai. Dar pasakyk, kad Kalėdų Senelis 
ateis ir įkąs jai į ausį. 

— O tėčiui? 

Kasparas ėmė lipti žemyn. 

— Kalėdų Senelis įkas ir jam. 

— Aš dar turiu šunį, - viltingai tarė mergaitė. 

— Deja, - pasakė Kasparas, - net ir Kalėdų Senelis turi jausti 
ribas. 

— Tu nelabai gražiai kalbi, - papriekaištavo mergaitė. 

Kasparas atsisuko į ją. 

- Norėdamas, kad vaikai žinotų, kur yra bedugnė, ir būtų 
atsargūs, — tarė jis, — turi privesti juos visai prie pat jos Ir paro- 
dyti kraštą. 

Jis vėl ėmė leistis laiptais. Vaikai neryžtingai sekė paskui jį. 

— Kalėdų Seneli? 

— Klausau? 

- Ačiū už pinigus. Ir linksmų Kalėdų. 

Vaikų balsai perėjo į kitą registrą. Prapliupusi juoku porelė 
nukurnėjo dangaus link. Išėjęs į gatvę Kasparas nužingsniavo 
tolyn. 


Kirkegoras rašo, kad kol judi, viskas gerai. Gaila, kad šįvakar jo 
nebuvo šalia. Už kiekvienos artėjančių automobilio žibintų po- 
ros Kasparas girdėjo vieną iš policijos Ford Mondeo automobilių. 
Kiekviename apgirtusiame praeivyje jis įžvelgė persirengusį po- 
licijos pareigūną. Kasparas apsidairė taksi automobilio. 

Per tamsą jo link artėjo žalia švieselė, žalia spalva simboli- 
zuoja širdingumą ir viltį, tai buvo taksi automobilio švyturėlis. 
Taksi sustojo, Jaguaras. Galinės automobilio durelės atsidarė, 
Kasparas nejudėjo iš vietos. Eismas buvo intensyvus, greitas, 
be spūsčių. Važiuojant automobiliu nebuvo jokios galimybės 
sekti pėsčiojo. 

— Jie paskelbė jūsų paiešką, - tarė Francas Eyberis. - Poli- 
cijos tinklalapyje. Ir radijo ryšiu apibūdino jūsų išvaizdą taksi 
ir miesto autobusų vairuotojams. Jei ir toliau eisite pėsčiomis, 
jūsų kelionė baigsis po dešimties minučių. Siūlyčiau sėsti vi- 
dun. Vienas iš mano vairuotojų turi katerį. Gali paruošti jį per 
valandą. Tai kainuotų dešimt tūkstančių, ir jis pats atsiimtų ka- 
terį Malmėje. Rytoj vėlai vakare jau būtumėte Umeo. 


PETER HOEG O TYLIOJI MERGAITĖ 197 


Padėties be išeities tonacija - d-moll. Pirmasis tai suprato 
Mocartas. Ir atskleidė Don Žuane. Akmeninio svečio scenoje. 
Iki Mocarto visada egzistavo kokia nors išeitis. Visada galėjai 
melsti Dievo pagalbos. Sulig Mocartu imta abejoti dieviškuoju 
planu. 

Kasparas įsėdo. 

— Važiuosime į Smailę, — tarė jis. - Per miesto centrą, ten 
persėsime į kitą automobilį. 

Francas Fyberis papurtė galvą. 

— Man liepta jus išvežti. 

Kasparas sunėrė rankas ir ėmė melstis prašydamas atleidi- 
mo už tai, ką bus priverstas padaryti, jei per dešimt sekundžių 
automobilis nepajudės iš vietos. 

Kirkegoras rašo, kad atleidimo malda verčia sunerimti, nes 
melsdamas atleidimo tarsi parodai, kad iš tiesų netiki, jog Die- 
vas ir taip viską atleidžia. Tačiau kas mums belieka? 

Jaguaras pajudėjo iš vietos. 

— Per tarpą tarp sėdynių, - tarė Francas Fyberis, - aš matau 
savo keleivius. Jei nebūčiau su jums sutikęs, būtumėte mane 
prikūlęs. 

Jaguaras važiavo Studijų skersgatviu. Į užtvertąją teritoriją 
besiremiančiose šoninėse gatvelėse stovėjo Policijos vietinių 
gynybos pajėgų tarnybiniai automobiliai tamsintais stiklais ir 
išjungtais žibintais. 

— Iš viso du, - tarė Francas Eyberis. 

— Kas du? 

— Du dingę vaikai. 

Įsiklausius į išties stipriai sukrėstą žmogų, galima išgirsti, 
kiek daug jėgų jam kainuoja išlaikyti visus šio pasaulio frag- 
mentus savo vietose. Tą akimirką, kai leidžiamės užvaldomi 

didžiulio netikėto džiaugsmo ar sielvarto, mus supanti realybė 
ima aižėti. 

— Nuo kada du? 

— Iš pat pradžių, jie dingo vienu metu. 

— Kodėl apie tai nekalbama žiniasklaidoje? 

— Taip nusprendė policija. Matyt, kad nuslėptų tyrimą. 

Kasparas įsiklausė į tą savo širdies ir sąmonės kertelę, kurio- 
je gimsta malda. Tikrovė pamažu ėmė grįžti. 

— Papasakokit apie miestą, - paprašė Francas Fyberis. — 
Koks iš tiesų jo skambesys? 

Kasparas išgirdo save kalbant, gal kad nuramintų priešais sė- 
dintį vaikiną, o gal patį save. 

— Jo skambesys priklauso nuo to, kaip žmonės elgiasi su savo 
vaikais. 

Galbūt tai buvo tiesa. O gal tik dalis tiesos. 

Gatvėse buvo pilna policijos motociklų, lyg per valstybinį 
vizitą. Ties kas antru gatvės kampu stovėjo po vieną iš polici- 
jos mažųjų šarvuotų automobilių, kurių paskirtis — įvažiuoti 
tiesiai į riaušių zoną ir neleisti įsisiautėti butų ir parduotuvių 
plėšikautojams. 

— Šiauriniuose priemiesčiuose girdėti kažkas panašaus į ne- 
gailestingą drausmę. Lepinimą vietoje meilės. Arčiau centro 
pasigirsta nevisavertiškumo ir sutrikimo gaidos. Didėjant gy- 
ventojų tankiui skambesys garsėja. Pradedant Parko kino teatru 
visas Kopenhagos centras skamba taip, lyg kas atliktų suvirini- 
mo acetilenu darbus. 

Per galinio vaizdo veidrodėlį jį stebėjo geltonos vaikino 
akys. 

Kasparas buvo nutaisęs abejingą veidą. Apibendrinimai yra 
šiek tiek nehumaniški, tačiau be apibendrinimų didiesiems 

klounams būtų sunku ar net visai neįmanoma išjudinti energi- 
jos. Išganytojas irgi dažė plačiu teptuku ir negailėjo deguto. 

- Šiame mieste uždirbu du šimtus penkiasdešimt tūkstančių 
kronų per mėnesį. Ar tai nuodėmė? 

— Su mokesčiais ar juos atskaičius? 

- Atskaičius. 

— Nuodėmė būtų to atsisakyti. 

Suzvimbė mobilusis telefonas, Francas Fyberis atsiliepė, pa- 
siklausė, padėjo telefoną į šalį. 

— Policija paskelbė šio automobilio paiešką, - tarė jis. 

Kasparas parodė, kur važiuoti, Jaguaras įsuko į Naująją di- 
dikų gatvę ir įvažiavo pro kiemo vartus. Abu katafalkus prime- 
nantys furgonai tebestovėjo savo vietose. Vieno galinės durelės 
buvo atidarytos. 

- Pasiskolinsiu draugo automobilį, - pasakė Kasparas. - Tik 
nesu tikras, ar raktelis paliktas spynelėje. Jei ne, ar galėsi man 
padėti? 

Jaguaras sustojo, Francas Fyberis iš tarpo tarp sėdynių iš- 
traukė nedidelę įrankių dėžutę. 

— Prieš mane nublanktų bet kuris automechanikas, - tarė 
jis. - Ir bet kuris autoelektrikas. 

Laukan pro duris, veikiausiai skirtas pristatyti prekėms į 
restorano virtuves, išėjo virėjo uniformą vilkintis vaikinas. Iš 
atidaryto furgono jis paėmė padėklą su vieno kąsnio sumuš- 
tinukais ant sluoksniuotos tešlos paplotėlių. Alkis Kasparui 
smogte smogė. 

— Turime tik apie dvi minutes, - paragino jis. 

- Per tiek laiko galiu išardyti ir kapitaliai suremontuoti va- 
riklį. 


Jie išlipo iš Jaguaro, Kasparas vos žingsniu lenkė vaikiną, šis 

tarsi burtininko mokinys privertė ramentus ir protezus pačius 
stoti į savo vietas. Kasparas jau rengėsi sėsti prie furgono vairo, 
tačiau į durelių rankeną buvo įsikibęs Francas Eyberis. 

— Vairuosiu aš. 

Jie įsistebeilijo vienas į kitą. Ir tada Kasparas išgirdo. Klausy- 
damasis žmogaus skambesio, gali išgirsti ne tik jo paties esybę. 
Į žmogaus skambesį lyg garsų vandens ženklai įsispaudžia ir 
jausmai, kuriuos jis sužadina kitiems žmonėms. 1710-aisiais 
ir vėliau sukurtuose Bacho kūriniuose Kasparas visada girdė- 
jo Bacho meilę Marijai Barbarai. O Čakonoje - nevaržomą ir 
kartu pakylėtą sielvartą dėl jos mirties. Dabar priešais stovin- 
čio vaikino viduje Kasparas išgirdo tyliąją mergaitę. Kasparas 
paleido dureles. Francas Fyberis įsitaisė vairuotojo sėdynėje. 
Kasparas apėjo automobilį ir įsėdo vidun. Raktelis buvo spy- 
nelėje. Automobilis išriedėjo pro vartus. 

Laikiklyje prie prietaisų skydelio buvo mobilusis telefonas. 
Kasparas persisvėrė pro durelių langą ir perskaitė ant automo- 
bilio šono užrašytą restorano telefono numerį. Paskambinęs 
paprašė sujungti su Leizemėjeriu. 

— Čia Kasparas. Buvau priverstas pasiskolinti vieną iš kieme 
stovinčių tavo furgonų. 

Ragelyje pasigirdo sunkus vyriausiojo virėjo šniokštavimas. 

— Tu smarkiai pranokai visus kitus kandidatus į labiausiai 
man prikiaulinusio kliento vardą. 

— Aš smarkiai pranokstu ir visus kitus kandidatus į labiau- 
siai tavo keptas traškias daržoves dievinančio kliento vardą. Tai 
pirmoji priežastis, dėl kurios policijai apie pavogtą automobilį 
turėtum pranešti tik po valandos. 

— O kokia antroji? 

— Kai išsikapstysiu iš šių laikinų sunkumų, pasirūpinsiu pri- 

traukti į tavo restoraną naujų lankytojų. Būrius klientų. Mados 
diktuotoją atpažinsi iš pirmo žvilgsnio. 
- Tu neišsikapstysi, - tarė Leizemėjeris. - Šie sunkumai ne 
laikini. Beviltiškus pralaimėtojus atpažįstu iš pirmo žvilgsnio. 
Pasigirdo pypsėjimas. Ryšys nutrūko. 


Naktis — tai ne paros metas, ne šviesos intensyvumo laipsnis, 
naktis — tai garsas. Prietaisų skydelio laikrodis rodė 21.30, ore 
dar kybojo dienos šviesos likučiai, tačiau iš tiesų buvo jau nebe 
vakaras, jau buvo stojusi naktis. 

Kasparas girdėjo, kaip į miegą grimzta vaikai ir šunys, kaip iš 
elektros tinklų išjungiami prietaisai. Jis girdėjo mažėjant elek- 
tros tinklo apkrovą ir krintant slėgį miesto vandentiekio sis- 
temoje. Jis girdėjo, kaip įjungiami televizoriai, kaip gulasi ilgą 
darbo dieną užbaigiantys suaugusieji. 

Kasparas nuleido automobilio durelių langą. Miestas skam- 
bėjo it vientisas organizmas. Anksti ryte kėlęsis, o dabar, apim- 
tas nuovargio, grimztantis į minkštus baldus, sunkus it daiktų 
perkraustytojas. O už šio apsunkimo kaip visada buvo girdėti 
nerimastis, nes baigėsi dar viena diena, ir ką gi ji mums davė, ir 
kur link mes keliaujame? 

O gal tai buvo tik vaizduotės padarinys. Ar kada nors girdi- 
me ką nors kita nei savo pačių milžinišką ego ir galingą savo 
asmenybės filtrą? 

Jie stovėjo Laisvojo uosto teritorijoje. Už kelto į Oslą prie- 
plaukos ir UNICEF sandėlių plytėjo naujasis pylimas. Už kon- 
teinerių uosto kilo pilki Konono kontūrai. 

Aplink juos ir už jų stūksojo nauji uosto statiniai. Galybė 
butų, kainuojančių septyniasdešimt tūkstančių kronų per mė- 
nesį ir savo dizainu primenančių kosmines stotis Marse. 

Furgonas buvo ganėtinai aukštas, kad jie matytų butus pir- 
muosiuose aukštuose. Visur, kur degė šviesa, įsitaisę ant sofų 
žmonės žiūrėjo televizorius. Kasparas savo klausa it radaru 
ėmė zonduoti pastatus, juose buvo šimtai butų. Tačiau žmo- 
giški kūnų, fizinio sąlyčio garsai buvo labai silpni, vos girdimi 
televizijos programų fone. 

Kasparas girdėjo pasakišką prabangą. Butuose, aukcionų 
namuose, biuruose. Šioje vietoje buvo sutelkta daugiausia že- 
miško likvidaus turto visoje Danijos Karalystėje. Dėl šios pra- 
bangos Sioleriodo ir Nerumo teritorija skambėjo kaip Klon- 
daikas. 

— Kai buvau vaikas, - tarė Kasparas, - mano tėtis, norėdamas 
pabėgti nuo skurdo, metė cirką, baigė teisės studijas, padarė 
karjerą ir įsteigė savo advokatų kontorą, mums nestigo pinigų, 
mes juose maudėmės, buvo septintojo dešimtmečio pradžia. 
Mano mama vertė tėtį vežioti ją su manimi po cirko turnė, 
turėjome automobilį Vanguard Estate su krovinių skyriumi ir 
geltonai juodais valstybinio numerio ženklais . Pamenu, kaip 
įsigijome šaldytuvą, tais laikais greitkelio atkarpa tęsėsi tik pir- 
muosius penkiasdešimt kilometrų nuo Kopenhagos Holbeko 
link. Dabar turėti visa tai yra norma net socialiai remtiniems 
asmenims. Ir ką mes darome būdami tokie turtingi, ogi žiū- 


* Tokiais ženklais žymėti automobiliai, naudoti komerciniais ir asmeniniais tikslais. 

rime televizorių. Iki šiol nesuprantu, kaip nuo televizoriaus 
patenkama į lovą, kaip sėdint ir spoksant į elektronų patranką 
mylimiesiems pavyksta pereiti prie kitų veiksmų)? 

Kasparas išgirdo, kaip paveiktas netikėto intymumo vaiki- 
nas įsitempė. Išgirdo ir kaip mėgindamas atsipalaiduoti jo kū- 
nas vėl pamažu plečiasi. 

— Niekada neturėjau televizoriaus, - tarė Francas Fyberis. — Ir 
negyvenau su moterimi. Turiu omenyje - rimtai negyvenau. 

Kasparas išgirdo jį raustant, išgirdo, kaip jo odoje dilgčio- 
ja kraujas. Gerbdamas jo drovumą, Kasparas palinko į priekį. 
Juos gaubiantis E-dur tonacijos intymumo laukas išsiplėtė į 
naktį. 

— Tu dirbi seserims, - tarė Kasparas. 

- Ašjas vežioju. Tiek, kiek turiu tam laiko. Ko mes laukiame? 

— Girdžiu mergaitę. Kartais girdžiu žmones, girdžiu kitaip 
nei fizinius garsus. Laukiu tinkamos akimirkos. 

Kasparas užsimerkė. 

— Pasimelskime, - paprašė. - Tik porą minučių. 

Francas Fyberis priešais pavarų svirtį pastatė Marijos ikoną, 
veikiausiai pasiėmė ją lipdamas iš Jaguaro, ir uždegė plokščią 
žvakutę. Jie užsimerkė. 

Į galvą atėjo žodžiai Sukurk manyje tyrą širdį, Dieve, tai buvo 
mėgstamiausia šv. Kotrynos Sienietės malda, ji mirė sulaukusi 
trisdešimt trejų, kaip ir Išganytojas, Kasparas gyveno devyne- 
riais metais ilgiau už juos abu, kiekgi daugiau gali norėti? 

Malda pažadino prisiminimą. Kasparas atsiminė, kaip kartą 
vaikystėje užmigo tarp mamos ir tėčio Vanguard automobilyje. 
Tomis dienomis, kai keldavosi į kitą vietą, jie niekada neišsi- 
ruošdavo anksčiau nei po vidurnakčio. Kasparas prabudo tada, 
kai tėtis išnešė jį į vėsų orą. Jis pažvelgė į Maksimiliano veidą 

ir pamatė jame dešimties metų senumo nuovargį. Nuovargį 
iš pradžių nuo bandymo suderinti visą darbo dieną su baigia- 
maisiais mokyklos egzaminais, paskui nuo aukščiausiais pažy- 
miais baigtų teisės studijų, dar vėliau nuo bergždžių bandymų 
įkalbėti savo žmoną palikti cirką ir galiausiai nuo nuolatinės 
įtampos plėšantis tarp dviejų - vidurinės klasės atstovo ir ar- 
tisto — pasaulių. 

— Galiu nueiti pats, - pasakė Kasparas. 

Maksimilianas paguldė jį į lovą namelyje ant ratų, buvo va- 
sara. Namelyje buvo girdėti, kaip spragsi vėstantis ir skilinėjan- 
tis stiklas ir trūkinėja medžio lakas. Tėtis apkamšė jį užklotu ir 
prisėdo ant lovos. 

— Kai buvau vaikas, - tarė jis, - važinėjome vežimais ir la- 
bai sunkiai dirbome. Prisimenu, koks jausmas apimdavo, kai 
mane, septynerių-aštuonerių metų vaiką, tokį, koks tu dabar, 
pažadindavo vidurnaktį, kad įneštų vidun. Žinai tas pasakas 
apie žmones, kurie ką nors pažada fėjoms, kad tik susilauktų 
vaikų. Tuo metu aš šį tą pažadėjau pats sau. Pažadėjau sau, kad 
jei turėsiu vaiką ir jis vežamas užmigs, kelionei pasibaigus visa- 
da įnešiu jį vidun. 

Maksimilianas atsistojo. Kasparas matė jį, tarsi jis stovėtų 
visai šalia, ne prieš trisdešimt penkerius metus, o dabar. Bū- 
tent tai savo kantata Actus Tragicus norėjo pasakyti Bachas, 
būtent ši mintis slypėjo muzikoje ir tekste, Pats geriausias yra 
PoniosViešpaties laikas, praeities nėra, yra tik dabartis. 

Kasparas įsiklausė. Atrodė, jog visata dvejoja. Nieko nepa- 
darysi, negali versti PoniosViešpaties tavęs atpirkti. 

— O Stinė, - paklausė vaikinas. - Kaip su ja susipažinai? 

Kasparas galėjo atsakyti nė neketinantis apie tai kalbėti, ga- 
lėjo paneigti, kad pažįsta Stinę, galėjo išvis nieko neatsakyti. 

Tačiau, savo paties nuostabai, išgirdo save sakant tiesą. Patei- 
kiant vieną iš teisingų atsakymų. 
— Ji išniro iš jūros, - tarė jis. 


Kasparas sėdėjo namelio ant ratų terasoje, laikrodis rodė trečią 
valandą po pietų. Buvo šiltas rugsėjis. Jis bandė Haidno sim- 
fonijomis išsigydyti kromanjoniečiui - protingajam žmogui — 
būdingas pagirias. Haidno simfonijos detoksikavo geriau nei 
Mocarto, gal dėl aštrių it chirurgo skalpelis varinių pučiamų- 
jų garsų, gal dėl sukrečiamų efektų, gal dėl Haidno gebėjimo 
jungti garsus į visumą taip, kad instrumentų skambesys taptų 
nebeatpažįstamas, it paties Dievo siunčiamas iš kito, geresnio 
ir mažiau alkoholyje paskendusio pasaulio. 

Jūroje juodavo ruonis. 

Ruonis iškilo iš vandens, tai buvo naras. Atbulomis atbridęs 
iki kranto, seklumoje nusimovė plaukmenis, atsisuko ir išlipo 
krantan. Krante nusiėmė reguliatorių, deguonies balionus, ati- 
traukė kostiumo užtrauktuką, tai buvo moteris. Ji apsidairė, 
buvo pametusi kryptį. 

Kasparas atsistojo ir pasuko jos link. Ekhartas rašo, kad 
jei jau esame paimti į septintą dangų, mūsų pareiga yra akies 
mirksniu atsidurti prie kiekvieno pasiklydusio keliautojo. 

— Pakrantėje stipri srovė, - paaiškino ji. - Valtis laukia manęs 
netoli Rungstedo uosto. 

— Jus nunešė du kilometrus į šiaurę, - tarė jis. - Jūsų sužadė- 
tinis valtyje dabar tikriausiai lieja ašaras. Bet mano automobi- 
liu atsidurtume ten akimirksniu. 

Ji smelkė jį žvilgsniu taip, lyg bandytų nustatyti jo molekulių 
svoTIį. 

— Pavažiuosiu autobusu, - pasakė. 

Jis pakėlė nuo žemės deguonies balionus ir liemenę, po ne- 
pavykusio mėginimo atsiimti įrangą ji daugiau nebebandė, jie 
patraukė plento link. 

- Šiandien sekmadienis, - tarė jis, - autobusai važiuoja kas 
dvi valandas, ir vienas ką tik pravažiavo. 

Ji tylėjo, jis buvo tikras, kad ji nusileis. Dar negimė tokia mo- 
teris, kuri ryžtųsi važiuoti šešių stotelių atstumą Pajūrio plentu 
su neopreninėmis kojinėmis ir kostiumu, dviem dvidešimties 
litrų talpos deguonies balionais, kauke ir vamzdeliu. 

Autobusas atvažiavo po penkių minučių. 

— Neturiu pinigų bilietui, - tarė ji. 

Jis padavė jai penkių šimtų kronų banknotą. Ir savo vizitinę 
kortelę. 

— Be šių pinigų, - pasakė jis, - galiu ir neišsiversti. Norėčiau 
juos atgauti. Ant voko galite užrašyti savo adresą. 

Autobuso durys užsitrenkė, jis puolė bėgti atgal, prie savo 
automobilio. 

Autobusas buvo dingęs iš akių mažiau nei tris minutes. 
Pasivijęs jį Kasparas sekė paskui važiuodamas už furgono su 
priekaba. Rungstedo uosto stotelėje niekas neišlipo. Kasparas 
išsigando. Paskutinėje stotelėje, Klampenborge, jis įlipo į auto- 
busą ir perėjo jį. Ji buvo dingusi. Kasparas rado vietą, kurioje 

ji buvo sėdėjusi, - sėdynė ir grindys po ja tebebuvo šlapios. Jis 
nubraukė pirštu lašelį sūraus vandens ir paragavo, šis vanduo 
greičiausiai lietėsi prie jos odos. Autobuso vairuotojas stebei- 
lijosi į Kasparą. 


Kasparas paskambino į Rungstedo uostą, uosto kontora sek- 
madienį nedirbo. Paskambinęs asmeniniu uosto direktoriaus 
numeriu, sužinojo, kad jie neregistruoja nardymų už uosto 
ribų. 

Tą naktį jis nesudėjo bluosto. Pirmadienio rytą gavo Dani- 
jos narų sportininkų asociacijos nardymų išrašą. Per pastarą- 
sias dvi savaites jie nebuvo užregistravę nė vieno nardymo už 
uosto ribų. 

Kasparas atgaivino atmintyje jos vaizdą ir skambesį. Jos esy- 
bės tonacija buvo E-dur. Už jos buvo girdėti žemesni instinktų 
tonai, kurie paprastai nėra tokie įvairūs ir dar nesusijungę į to- 
nacijas, tačiau jos atveju buvo kitaip. Kasparas išgirdo A-dur, 
profesinę tonaciją. Ji buvo visai ne narė sportininkė. Ji nardė 
darbo tikslais. Sekmadienį. 

Kasparas paskambino į Laivybos valdybą. Atsiliepė undinė- 
lė profesionalė. Maloni, tačiau slidi ir šalta. 

— Registruojame visus tarnybinius nardymus, - tarė ji. —- Ta- 
čiau informaciją apie tai teikiame tik atitinkamoms instituci- 
joms. 

— Ketinu pastatyti molą, - paaiškino jis. - Savajai Svan. Prie 
savo namo Pajūrio plente. Norėčiau, kad darbus atliktų būtent 
ta įmonė. Mačiau juos dirbant. Tai buvo įspūdinga. Būtų puiku 
sužinoti jų pavadinimą. 

— Ten nardė ne įmonės, - atsakė ji, - o valstybinės įstaigos 
darbuotojai. Ir kaip jūs galėjote matyti juos dirbant? Danijoje 
dėl drumsto vandens matomumas ne didesnis nei trys metrai. 


210 PETER HOEG J TYLIOJI MERGAITĖ 


— Tądien turėjau ypatingų galių, - tarė jis. 
Ji padėjo ragelį. 


Parsinešęs laiškus iš pašto dėžutės prie plento, Kasparas rado 
laišką, ant kurio siuntėjas nebuvo nurodytas. Voko viduje buvo 
penkių šimtų kronų banknotas. Daugiau nieko. Kasparas nuva- 
žiavo pas Sonją. 


Sonja ruošė jam arbatą, lėtai, skrupulingai, galiausiai atsistojo 
šalia jo kėdės ir maišė arbatą tol, kol visiškai ištirpo medus. Jis 
mėgavosi jį apgaubusia globa, žinodamas, kad ji turi savo kai- 
ną. Netrukus teks išklausyti pamokymų. 

— Tu matei ją vos vieną kartą, - tarė ji. — Ilgiausiai penkias 
minutes. Ar mums tikrai visi namie? 

— Jos skambesys, - atsakė jis. 

Ji paglostė jam plaukus, kažkuri jo dalelė pajuto dvelktelint 
ramybę. 

— Lygiai taip tu sureagavai ir į mano skambesį, - prisiminė 
ji. - Tais senais laikais. Ir tąkart tavo pasirinkimas buvo velniš- 
kai teisingas. Tačiau negali paneigti, kad būta ir kitų kartų, kai 
tu apsirikdavai. 

Kasparas gurkštelėjo arbatos, tai buvo pirmo skynimo arba- 
ta, paruošta japoniškame ketaus arbatinuke, kaitinamas ugnies 
jis stovėjo priešais ją ant stalo. Net su pienu ir medumi arba- 
tos skonis buvo visai kitoks nei tas, kurį jis išgaudavo namuose 
naudodamas arbatos pakelius. 

Sonja apvertė voką, kuriame prieš tai buvo banknotas. 

— Jis antspauduotas, - tarė ji. 

Kasparas nesuprato, ką ji turi omenyje. Sonja ištiesė jam 


įrangą klausytis pokalbio telefonu. 

— Antspauduojant laiškus, - paaiškino ji, - ant vokų lieka 
antspaudavimo aparato identifikacijos numeris. 

Sonja surinko Danijos pašto numerį. Ją sujungė su Antspau- 
davimo aparatų grupe Fredericijoje. 

— Skambinu iš advokatų kontoros Kronė ir Kronė, - tarė ji. — 
Gavome iš jūsų užsisakytą antspaudavimo aparatą. Mums at- 
rodo, kad jis ne mūsiškis. Ar galiu padiktuoti numerį? 

Ji padiktavo numerį. 

— Tai klaida, - atsakė moters balsas kitame laido gale. - Apa- 
ratas su tokiu numeriu yra vienas iš keturių, priklausančių Da- 
nijos topografijos ir kadastrų valdybai. Iš kur, sakėte, skambi- 
nate? 

— Ne taip pasakiau, - tarė Sonja. - Skambinu iš Valdybos. 

Ji padėjo ragelį. 


Sonja palydėjo jį laiptais žemyn. Gatvėje įsikibo jam į parankę. 
Ji buvo išsaugojusi tiesią šokėjos laikyseną. Ji nuvedė jį į gėlių 
parduotuvę priešais gaisrinę, išrinko jam dar neprasiskleidusių 
bijūnų - gėlių dideliais, apvaliais, pilnais žiedais. 

Ji nešė gėles iki pat Kasparo automobilio, atsargiai paguldė 
jas ant sėdynės šalia jo. Švelniai paglostė jam sprandą. 

— Ilgai buvai vienas, - tarė ji. 

Jis neatsakė, nebuvo ką atsakyti. 

— Nepažįstu žmonių, dirbančių Topografijos ir kadastrų val- 
dyboje, - pasakė ji. - Bet esu tikra, kad bijūnai bus gera pra- 
džia. Tik gal geriau iš pradžių neminėk, iš kur juos gavai. 


Topografijos ir kadastrų valdyba buvo Iždininko gatvėje, pir- 
majame aukšte buvo pardavinėjami žemėlapiai, už priimamojo 
stalo sėdėjo vidutinio amžiaus moteris, jei ji būtų buvusi šuo, 
šalia būtų kabėjusi lentelė Įeidami rizikuojate patys. 

Jis paguldė gėles priešais ją. Puokštė buvo didelė kaip tūba. 

- Šiandien jos gimtadienis, - sušnibždėjo jis. - Noriu pada- 
ryti staigmeną. 

Ji suminkštėjo, kelias buvo laisvas. Būtent tai ir leidžia spręs- 
ti apie dvasinę pažangą — vartų sergėtojai tampa vis sukalba- 
mesni. 

Pastate buvo keturi aukštai, kiekviename aukšte - po de- 
šimt-dvidešimt kabinetų ir laboratorijų, jis iš eilės apžiūrėjo 
visas patalpas. Viršutiniame aukšte buvo valgykla su terasa, ant 
stogo tupėjo didžiulės žuvėdros, laukiančios progos sukirsti 
maisto likučius. Iš terasos buvo matyti Švedijos link besitęsian- 
ti jūra. 

Ji sėdėjo prie stalo viena. Jis paguldė priešais ją gėles, atsisė- 
do. Kurį laiką jie sėdėjo nekalbėdami. 

— Pirmieji pasimatymai, - prabilo jis, - rizikingi. Ką per juos 
girdime, ar girdime ką nors kita nei tikimės išgirsti? Kita ver- 
tus, dar neturima bendros istorijos. Dar nesistojama į gynybi- 
nes pozicijas. Taigi. Bet kokiu atveju - štai gėlės. Būtų puiku, 
jei galėtumėte pamerkti jas namie, neįskaudindama to, kuris 
laukė valtyje. 

Ji žvelgė tolyn virš stogų. Virš estakadinio geležinkelio, Ha- 
raldo gatvės, jūros. 

— Valtyje laukė kolega, - tarė ji. - Moteris. 

Jis atsistojo. Jei Bachas ką ir mokėjo, tai pasišalinti pasiekus 
zenitą. 

— Galite dar šiek tiek pasėdėti, - pasiūlė ji. - Aš ką tik atėjau 
pietauti. 


Kažkas kažką pasakė, prisiminimų šydas išskydo ir išsisklaidė. 
Francas Eyberis buvo įsmeigęs žvilgsnį į jo burną, Kasparas ne- 
buvo tikras, ką papasakojo garsiai, o ką tik prisiminė. 

— Jie mirę, - tarė Francas Eyberis, - mes jų nerasime. 

— Kas antrasis vaikas? 

— Bastianas. Jis dingo kartu su KlaraMarija. Iš mokykos kie- 
mo. Vidury baltos dienos. Jie įsėdo į automobilį. 

— Ką veikia policija? 

— Dirba daugybė pareigūnų. Mus visus apklausė. Liungbiu 
policijos nuovadoje. Ir miesto centre. 

— Kurioje vietoje? 

— Blegdamo gatvėje. Prie areštinės. 

Kasparui į smilkinius mušė kraujas. Reikėjo skambinti tė- 
vui. Ne itin smagu. Kai būnant keturiasdešimt dvejų paskutinė 
išeitis tebėra skambinti tėčiui. 


Maksimilianas atsiliepė iš karto. Jis beveik nebeprakalbėjo. 
— Jei kažkam pagrobus du vaikus, - paklausė Kasparas, — 

vykdomos apklausos netoli Blegdamo gatvės areštinės, koks 
tada atliekamas tyrimas? 

— Ar apklausiamasis yra galimas kaltinamasis? 

Kasparas pažvelgė į Francą Fyberį. 

— Ne, - atsakė. 

— Tokiu atveju jie naudoja VISAR. Tarptautinį sunkių nusi- 
kaltimų profiliavimo registrą. Jį administruoja Danijos vyriau- 
siasis policijos komisariatas. Į tinklą įtraukti ir nepriklausomi 
kriminologai, elgsenos psichologai ir teismo psichiatrai. Toje 
sistemoje jie turi sukūrę didžiulę specialistų elektroninių dis- 
kusijų grupę. Pas mane sėdi Vivjena. Sėdi šalia manęs. Tyrinėja 
mano mirties procesą. Perskambinsiu po minutės. 


Jis padėjo ragelį. 


Ant automobilio prietaisų skydelio gulėjo sąvaržėle susegtų 
sąskaitų ir adresų lapų šūsnis, Kasparas pervertė lapus, tačiau 
nieko nerado. Kita sąvaržėle buvo susegta mažiau lapų, tai buvo 
važtaraščiai. Leizemėjeris pats importavo vynus ir desertus, kai 
kurie važtaraščiai buvo išrašyti savaitei į priekį. Kasparas rado, 
ko ieškojęs, pačiame lapų pluošto gale. Tai buvo užsakymas 
kitą trečiadienį pietums į Kononą pristatyti itališko maisto. 
Prie užsakymo lapo buvo prisegta ant rankų darbo popieriaus 
spausdinta atmintinė. Tokios įteikiamos Concorde keleiviams 
ar Ritz viešbučių svečiams, jose nuoširdžiai sveikinama atvy- 
kus ir pateikiamas evakuacijos kelių aprašas, kartu keturiomis 
kalbomis patikinant, kad tai daroma tik laikantis įstatymų, o 
šiaip mes niekada nemirsime, bent jau ne čia, pakloję tokią pi- 
nigų sumą. 

Atmintinėje buvo pateiktas Konono pastatų pjūvis ir patal- 
pų planas. Kasparas užsidėjo akinius, paveiksle buvo sužymėta 

viskas: laiptai, avariniai išėjimai, biblioteka ir archyvas, posė- 
džių kambariai, direkcijos patalpos, dvi valgyklos, po keturis 
tualetus kiekviename aukšte, techniniai pastatai, valtinė ir prie- 
plaukos tiltelis. Be to, kažkas raudonu rašalu buvo pažymėjęs 
kelią, kuriuo reikėjo pristatyti itališkus pietus. 

Suskambo telefonas. 

— Tu žinai apie vaikus, - tarė moteris. - Apie tai nebuvo 
skelbta. Gal siekiant juos apsaugoti. O gal norint nuslėpti tyri- 
mą. Vienas iš jų, mergaitė, tai ji nupiešė tą piešinį? 

Ji trumpam nutilo. 

— Mane kvietė prisijungti prie tyrimo, - tęsė ji. - Aš atsisa- 
kiau. Paprastai policija pateikia mums visą turimą informaciją, 
tačiau šiuo atveju laikomasi būtina žinoti principo . Dėl infor- 
macijos stokos atsisakiau. Tačiau mano draugė sutiko. Ji — vai- 
kų kardiologė. Vienas iš vaikų buvo operuotas. Pasiskambinau 
jai ir sužinojau, kad policija bando susieti šių dviejų vaikų din- 
gimą su kitų keturių-šešių vaikų dingimu. Pastarieji dingo ki- 
tose pasaulio vietose. Berniukai ir mergaitės. Nuo septynerių 
iki keturiolikos metų. Du dingo iš budistų vienuolyno mokyk- 
los Nepale. Vienas - Tailande. Senegalietė mergaitė dingo iš 
katalikiškos mergaičių mokyklos Prancūzijoje. Tarp šių vaikų 
nėra jokio aiškaus sąryšio. O dabar nemalonioji dalis. Viena 
mergaitė rasta. Ji buvo pasmaugta. Jokių seksualinės prievartos 
žymių. Tačiau mergaitė kankinta. Nukirsti jos kairiosios ran- 
kos pirštų galiukai. Dar jai esant gyvai. 

Jie abu nutilo. Ragelį perėmė Maksimilianas. 


* Pagal būtina žinoti principą informacija teikiama tik tiems susijusiems asmenims, 
kuriems ji yra būtina norint atlikti tiesiogines savo pareigas. Pagal šį principą atskiras 
asmuo paprastai turi tik jam būtiną dalį visos informacijos. 

— Nepatikėsi, bet vis dar turiu vieną ar porą draugų. Pa- 
prašiau jų pasidomėti Kainu. Turiu apie jį informacijos. Jis 
tavo bendraamžis. Apie jo vaikystę nieko nežinoma. Pirmą 
kartą dienos šviesoje pasirodo Danijos kariniame jūrų laivy- 
ne. Danijos jūrų prekybos laivynas, Jūrininkų mokykla, štur- 
mano praktika, Navigacijos mokykla ir kapitono darbas. Po 
to — jūrų prekybos diplomas ir karinio jūrų laivyno kapito- 
no laipsnis. Vėliau - IMO, Tarptautinės jūrų organizacijos, 
narys. Tuo pačiu metu — ekonomikos studijos. Jauniausias 
flagmano kapitonas visoje Danijos saugios laivybos adminis- 
tracijoje. Išvyksta iš šalies. Įtariamas kontrabanda. Jam turėjo 
praversti jo sukauptos žinios apie tarptautinę pranešimų iš 
laivų ir radarų sistemą. Nuo 1995-ųjų ieškomas už neteisėtą 
tarptautines saugos nuostatas pažeidžiančią laivybos veiklą. 
Vėliau, ko gero, įsivelia į nusikalstamą ekonominę veiklą. 
Nuo 1995-ųjų nė karto nepastebėtas, neidentifikuotas, ne- 
nufotografuotas. Manoma, kad gyvena Anglijoje. Laikomas 
susijusiu su neteisėta bendrovių prekybos veikla, koordinuo- 
jama iš centro Danijoje. 

- Ir kaipgi galėtų vadintis tas centras? 

— Kononas. 

Kasparas užsimerkė. 

— Okultiniai reiškiniai, - tarė Kasparas. -— Jei jų kada būta. 
Cirke. Kas apie juos žinotų? 

— Nesuklastotos prekės šioje srityje nerasi. 

Kasparas nieko neatsakė. 

— Ar bandei ieškoti informacijos Pramogų muziejaus archy- 
ve Frederiksberge? Cirko muziejuje Vidourėje, kur eksponuo- 


*IMO - International Maritime Organisation. 

jama cirko žonglieriaus Olundo Barlio sukauptų cirko ekspo- 
natų kolekcija? Bomhof cirko agentūroje? 

— O kaip toji moteris, - paklausė Kasparas. - Apie kurią kal- 
bėjote su mama. Toji, kažkaip susijusi su paukščiais? 

Maksimilianas tylėjo. Kažkur tyloje glūdėjo baimė. 

— Feodora, - tarė jis, - Jensen. Įspūdingiausias pasaulyje 
cirko numeris su paukščiais. Didžiausia pasaulyje cirko ekspo- 
natų kolekcija. Geriausia pasaulyje atmintis. Bet, pirma, ji su 
tavimi nesikalbės, o antra - tai bergždžias reikalas. 

Kasparas nieko neatsakė. 

— Artistų asociacijos prižiūrimi būstai Kristiano uosto rajone. 

— Kristiano uosto rajonas evakuotas. 

— Gyventojai galėjo pasirinkti, ar nori būti evakuoti. Ji nebe- 
pasikelia. Jei liko gyva, ji vis dar ten. 

Ragelį vėl perėmė moteris. 

— Lionė Borfelt, - paklausė Kasparas. - Kam ir kokiu tikslu 
ji dirbo? 

— Tai buvo labai seniai. Kiek pamenu, buvo dirbama ben- 
dradarbiaujant Kopenhagos universiteto Panumo institutui ir 
Sąmonės tyrimų institutui. 

Kasparas girdėjo Štokų kanalu plaukiančią motorinę valtį. 
Girdėjo tūkstančių jį supančių televizorių skleidžiamo garso 
atspindžius. Jei visi žmogų supantys paviršiai yra kieti, nejaut- 
rūs ir gerai atspindi garsą, garso stiprumas praktiškai nepri- 
klauso nuo atstumo. Tada mus supantis nepermaldaujamas 
pasaulis neslopinamas skverbiasi į mūsų vidų. 

— Esu dalyvavusi VISAR sistemų vykdomose diskusijose, — 
tarė moteris. —- Apie dvidešimt kartų. Pažįstu kriminalistų. 
Tiek Policijos saugumo ir žvalgybos tarnybos, tiek Danijos 
vyriausiojo policijos komisariato A padalinio. Jie visada elgiasi 

šaltakraujiškai. Tačiau ne šįkart. Šįkart jie išsigandę. Stambūs, 
tvirti policininkai. Taigi, kad ir ką sumanei, pasisaugok. 

Ji padėjo ragelį. Kasparas kurį laiką žiūrėjo į pypsintį tele- 
foną. Tada išsitraukė loterijos bilietą. Apvertė jį. Kitoje pusėje 
buvo užrašytas Lionės Borfelt namų adresas. 


Jie pravažiavo pro Šarlotenlundo fortą, už baseino pasuko pa- 
likdami jūrą už nugarų, aplenkė Elnių parką ir pasuko už Rod- 
vado kylančių šlaitų link. 

Gera kelio atkarpa tiesėsi tarp namų, paskui šie baigėsi. 
Dešinėje Zundo link driekėsi slėnis, kairėje kilo stačios it uo- 
los kalvos. Kasparas atidarė langą, davė ženklą sustoti ir išlipo 
laukan. 

Prie kelio tebuvo matyti aukšta plieninių virbų tvora. Už jos 
penkiasdešimt metrų iki šlaito plytėjo veja, jokio namo. Vejoje 
augo dideli krūmai. Vienas jų dengė dvivietę pastogę automo- 
biliams, po ja stovėjo mažasis Mercedesas. Šalia jo - didelis kaip 
traktorius juodas džipas. Jo variklio vėsinimo ventiliatorius dar 
nebuvo nustojęs veikti - matyt, būtent jį ir išgirdo Kasparas. 

Jie užvertė galvas į viršų. Langas švietė pačiame šlaite, pen- 
kiolikos metrų aukštyje. Jis buvo elipsės formos, o atstumas 
tarp šios elipsės židinių siekė apie septynis metrus. Namas 
veikiausiai buvo įrengtas pačiame šlaite. Langas žibėjo melsva 
spalva. Lyg didelė akis. 

Jie susirado tvoroje vartus, šie buvo aukšti ir siauri. Vartų 
rėmų stulpo viduje buvo įtaisytas mygtukas. Šalia - vos paste- 
bimos garsiakalbio skylutės. Kasparas paspaudė mygtuką. 

Savo veikalo Arba - arba pradžioje Kirkegoras rašo iš visų 
jutimų labiausiai mėgstąs klausą. Jis galėjo leisti sau tai rašyti, 
nes devyniolikto amžiaus viduryje dar nebuvo išrasti vidaus 

telefonai. Gaila, kad šį vakarą jo nebuvo šalia. Garsiakalbis gur- 
guliavo kaip kimštas kalakutas. 

— Čia aš, - tarė Kasparas. - Padėtis pablogėjo. Nuo tada, kai 
pastarąjį kartą kalbėjomės. Dingę du vaikai. Kol kas nė vienas 
nerastas. Kažkur įvykdyta ir žmogžudystė. 

— Nenoriu su jumis kalbėtis, - pasakė ji. 

Francas Fyberis atidarė savo įrankių dėžę ir atvožė dangtelį 
ant stulpo. 

— Uždara elektros grandinė, - sušnabždėjo jis. - Jei perkirp- 
siu laidą, suveiks signalizacija. Kalbėkite toliau. Turiu rasti val- 
dymo bloką. 

— Nuo pat mažų dienų, - tęsė Kasparas į garsiakalbį, - nuo 
pat gimimo žinojau, kad atsidūriau ne ten, kur turėčiau. Gi- 
miau tinkamoje šeimoje, bet ne toje planetoje. Taigi pradėjau 
ieškoti. Kelio, kuriuo galėčiau ištrūkti. Kelio namo. Durų. Tam 
skyriau visą savo gyvenimą. Ir nieko neradau. Tačiau mergaitė. 
Ji greičiausiai stovi tarpduryje. 

Telefonas tylėjo. Tačiau Kasparas žinojo, kad ji klausosi. 
Francas Fyberis persivertė per tvorą ir minkštai kaip katė ant 
rankų ir kojų strampų nusileido kitoje pusėje. Nušliaužė į prie- 
kį it žiemsprindžio vikšras. Palenkė kamelijos krūmą. Už jo 
buvo metalinė dėžutė. Vaikinas mirktelėjo Kasparui. 

— Pamatuosiu tariamąją varžą, —- sušnibždėjo jis. - Panau- 
dojus jungiamąjį laidą su netinkama tariamąja varža, suveiks 
signalizacija. Nenustokite gražbyliauti. 

— Neturiu vaikų, - tęsė Kasparas. - Niekada nedalyvavau 
gimdyme. Tačiau man atrodo, kad durys, kurių ieškau, žmogui 
gimstant, kaip ir mirštant, vieną akimirką atsiveria. Ir tada gali 
išgirsti tai, kas yra anapus. Todėl gimdymai ir yra jūsų sritis. 

— Eikite šalin, - tarė telefonas. 

Francas Fyberis prišliaužė prie vartų ir pakilo. Iškišęs rankas 
pro virbus, kažką suspaudė telefonspynės klaviatūroje. Vartai 
atsidarė. 

— Jūs kažkuo panaši į mane, - tarė Kasparas į mikrofoną. — 
Jūs ieškote. Ieškojimas atvedė jus prie tų durų. 

— Aš norėjau tapti turtinga, - atsakė telefonas. 

— Žinoma, - tarė jis. - To norime visi. To norėjo ir Bachas. 

Francas Fyberis pasiramsčiuodamas ramentais judėjo per 
veją. Šlaito papėdėje buvo matyti lifto durys — nerūdijančio 
plieno stačiakampis. 

— Labai turtinga, - patikslino telefonas. 

— Tai žmogiška, - pasakė Kasparas. - Prisiminkite Verdį. Jis 
buvo tikras klasikinės muzikos Skrudžas Makdakas. 

- Jau per vėlu, - tarė telefonas. 

— Niekada nebūna per vėlu. Žinau, ką sakau. Aš pats visada 
susigriebiu, kai būna per vėlu. Nuolat. 

Prie lifto stovintis Francas Eyberis rodė jam iškeltą nykštį. 

— Esame sudarę sutartį su saugos tarnyba, - pasakė mote- 
ris. - Tuoj pat jiems paskambinsiu. 

Ryšys nutrūko. 


Liftas buvo cilindro formos ir šovė į viršų tarsi fejerverkas Nau- 
jųjų Metų naktį. 

— Galėjau gauti licenciją iš SKAFOR,, - tarė Francas Fybe- 
ris. — Jie licencijuoja saugos sistemų elektrikus. Pats tvarkau 
visą Jaguarų elektros sistemą. Kad palaikyčiau formą. 

Lifto durys atsidarė, jie atsidūrė tarp kailinių ir vyriškų kos- 
tiumų. Kasparas pirmą kartą matė liftą iškylant prieškambary- 


*SKAFOR - Danijos žalos atlyginimo draudimo bendrovių asociacija. 

je, pačiame jo viduryje, lifto kabina atrodė tarsi sargybos bū- 
delė. 

Kasparas atidarė dvivėres duris, ir jie atsidūrė svetainėje. 

Patalpa buvo elipsės formos, kaip ir langas, jos sienos buvo 
išgaubtos it laivo korpusas. Grindų lentos buvo penkiasdešim- 
ties centimetrų pločio. Kasparas spėjo nustatyti, kad kai kurie 
baldai buvo iš Eames baldų serijos. 

Lionė Borfelt sėdėjo ant sofos. Vidury kambario stovėjo dži- 
po savininkas, jis buvo panašus į savo automobilį, žvilgančiais 
juodais plaukais, keturiais varančiaisiais ratais, nė nemanantis, 
kad kas nors gali jam pastoti kelią. Juodu buvo apstulbę. 

Atsipeikėjęs vyras žengė jų link. 

— Šiuo metu mes lengvai pažeidžiami, - tarė vyras. - Laukia- 
mės vaikelio. 

— Ar esate tikras, kad tėvas tikrai jūs? - paklausė Kasparas. 

Vyras vėl apstulbo, bet po akimirkos atitoko ir kibo Kaspa- 
rui į marškinių atlapus. 

Dauguma žmonių susidaro klaidingą klouno įvaizdį. Jiems 
atrodo, kad vaikiškai mielas klounas fiziškai taip pat teprilygsta 
vaikui. 

Kasparas smogė alkūne iš viršaus. Smūgis užklupo vyrą ne- 
pasirengusį ir pro pilvo raumenis pasiekė plaučius. Vyras su- 
klupo. 

Kasparas pritraukė ir pastatė už jo vieną iš Eames serijos 
taburečių. Virtuvėje rado didelį dubenį, pripylė į stiklinę van- 
dens iš čiaupo. Atplėšė gabalą popierinio rankšluosčio. Fran- 
cas Fyberis atsirėmė į sieną. 

Kasparas pastatė dubenį priešais vyrą. Stiklinę ir rankšluos- 
tį ištiesė Francui Fyberiui. Atsisėdo priešais moterį. Šįkart ji 
pieštuku buvo apsivedusi akis. 

Geriau įsižiūrėjęs Kasparas suprato, kad akis buvo padabi- 
nusi visai ne kosmetika, o dvidešimt keturios ar greičiau ketu- 
riasdešimt aštuonios bemiegės valandos. 

— Kodėljus taip domina neišnešioti kūdikiai? — pasiteiravo 
jis. 

— Todėl, kad kai kurie išgyvena, - atsakė ji. 

Kasparas pastūmė savo kėdę. Taip, kad ji nematytų į taburetę 
atsirėmusio savo vyro. Tokia procedūra įprasta cirko manieže. 
Garsų atžvilgiu sutuoktiniai elgiasi it bizonai, kurie surėmę už- 
pakalius bendromis jėgomis eina prieš blogąsias juos supančio 
pasaulio jėgas. Žiūrovų akivaizdoje geriausių rezultatų įsimylė- 
jėliai gali pasiekti tik atskirti vienas nuo kito. 

— Šis reiškinys visada intrigavo gydytojus ir pribuvėjas, - tęsė 
ji. - Anksčiau, kai požiūris į naujagimio gyvybingumą buvo ne 
toks lankstus, dažnai atsitikdavo, kad mirusiais paskelbti ir iš 
motinos paimti neišnešioti kūdikiai prisikeldavo ir imdavo 
klykti. Jie norėjo gyventi. Ir būti mylimi. 

- Taigi jūs ieškojote. Žmogaus, kuris galėtų numanyti, iš kur 
ateina šie vaikai. Norėjote sužinoti, kodėl kai kurie kūdikiai at- 
eina į šį pasaulį su tokiu dideliu noru gyventi. 

Ji linktelėjo. 

— Ir tada užmezgėte ryšį su Rabijos fondu. Su Mėlynąja 
dama. 

— Jie pasiūlė stebėti dvylika vaikų. Tada jiems buvo nuo 
šešių mėnesių iki ketverių metų. Jie buvo skirtingų tautybių. 
Tačiau kartą per metus visi būdavo atvežami į Rabijos fondo 
būstinę. Turėjau išsiaiškinti visų jų gimimo aplinkybes. Visas 
akušerines detales. Taip pat aplinkybes, kurios paprastai nie- 
kada nefiksuojamos. Aiškinausi, kokie vaiko tėčio ir mamos 
tarpusavio santykiai. Kas dalyvavo gimdyme. Netgi koks buvo 

oras jiems gimstant. Taip pat turėjau stebėti tų vaikų bendrą 
sveikatos būklę. 

Apie ją susitelkė sielvartas, iš greitai gimdysiančios motinos 
neturėjo sklisti toks skambesys, nuo čia tebuvo žingsnis iki pa- 
sidavimo likimo valiai bedugnės. 

— Jūs pardavėte visą informaciją Kainui, - tarė Kasparas. - 
Jis jus rėmė. Jis rėmė jūsų kliniką, tiesa? 

Kiek leido pilvas, ji palinko į priekį ir paslėpė veidą delnuo- 
se. Vyras ant grindų persisvėrė per taburetę ir ėmė vemti į du- 
benį. 

Kasparas atsistojo ir nuėjo prie lango. Vaizdas buvo nepa- 
kartojamas. Nedaniškas. Tarsi kalnuose. Apačioje buvo matyti 
visa pakrantės linija nuo Vedbeko iki Amagerio. 

Prie lango stovėjo žiūronas, teleskopas, labai galingas, Kas- 
paras palinko prie okuliaro, vaizdas jame nervingai virpėjo. Te- 
leskopas buvo nukreiptas į žydrą šlifuotą smaragdą juodame 
aptaise. Tai buvo apšviestas baseinas, greičiausiai priklausantis 
Torbeko sanatorijai, pusiau privačiai ligoninei, pusiau minera- 
linių vandenų gydyklai, pastatytai Kasparui būnant užsienyje. 
Jis buvo apie ją girdėjęs, tačiau iki šiol nebuvo matęs. 

Kasparas pasuko teleskopą. Nukreipė jį į Kononą. Viršuti- 
niuose jo aukštuose degė šviesa. 

Kasparas išsitraukė Konono planą, kurį buvo radęs prisegtą 
prie važtaraščio. Šviesa degė direkcijos patalpose. 

— Jūs turėjote apžiūrėti vaikus, - tarė jis. - Kažkada šiomis 
dienomis. Jūsų reikėjo būtent tam. Jiems buvo būtinas gydy- 
tojas. 

— Du gydytojai, - atsakė ji. - Aš ir profesorius Frenkas. 

— Iš Sąmonės tyrimų instituto? 


Ji linktelėjo galvą. 

Kasparas pažvelgė į Francą Fyberį. 

— Rytinė pylimo gatvė. Prie Botanikos sodo. Tuose pasta- 
tuose, kur anksčiau buvo Kopenhagos observatorija. 

Kasparas pasuko teleskopą. Susirado Rosenborgo rūmus. 
Kopenhagos observatorija buvo aukščiausias miesto taškas, vi- 
sai prie pat rūmų. Kasparas susirado observatorijos stebėjimo 
bokštą. Paryškino vaizdą. Aplink bokštą tarsi šiltnamių buvo 
pristatyta biurų stiklinėmis sienomis. 

— Aš visko neteksiu, - tarė ji. 

Fluorescencinių lempų šviesoje jos veidas buvo baltas. 

— Mesvisi anksčiau ar vėliau visko netenkame, - pasakė Kas- 
paras. — Ir turime tik vieną galimybę. Galime pasistengti visko 
netekti daugiau ar mažiau deramu būdu. 

Kasparas džiaugėsi, jog kambaryje buvo ir Francas Fyberis 
su klūpinčiu būsimu tėvu. Tai reiškė, kad jo auksines replikas 
girdi gausesnė publika. 

— Pažvelkite į mane, - tęsė jis. - Neturiu nė skatiko. Viskas 
prarasta. Neturiu žmonos. Vaikų. Karjera baigta. Esu išsiųstas 
iš Danijos. Ieškomas dvylikoje šalių. Tačiau kaip tik dabar pra- 
dedu apsivalyti. Ar jūs tai matote? Ar matote, kad kažkur giliai 
manyje gimsta doras žmogus? 

— Man jūs panašesnis į valkatą. 

Jis išsitiesė. 

— Jie atvežė vaikus čia, — tarė ji. — Vaikų būklė gera. Jie liks 
gyvi. Juos norima kažkam panaudoti. Tai susiję su žemės dre- 
bėjimais. Tiksliai nežinau. 

Kasparas vėl pasuko teleskopą. Ant Konono stogo stovėjo du 
valčių keltuvai. Su ratais. Už jų - variklio dėžė. 

— Kas yra Kononas? 

— Formaliai tai finansų bendrovė. Tačiau jie prekiauja tik op- 
cionais. 

— Kur yra Kainas? 

Ji papurtė galvą. 

— Apie kokią žmogžudystę kalbėjote? - paklausė ji. 

— Policija mano, kad yra daugiau susijusių pagrobimų. Vie- 
nas iš pagrobtų vaikų rastas. Mergaitė. Kankinta ir pasmaugta. 

Jis pasisuko eiti, ji sekė jam iš paskos. 

— Noriu viską sutvarkyti, — tarė ji. - Kad galėčiau savo vaikui 
žiūrėti į akis. 

— Pirmiausia pagimdykite. Mes, atgailaujantieji, turime ju- 
dėti į priekį po mažytį žingsnelį. 

Kasparas padėjo atsistoti klūpančiam vyrui ir nuvedė jį iki 
sofos. Ant kavos staliuko gulėjo nedidelis A4 formato kompiu- 
teriu spausdintų lapų pluoštas. 

— Kas siejo visus tuos gimdymus? - paklausė Kasparas. 

— Jie vyko sklandžiai. Buvo lengvesni už vidutinį statistinį 
gimdymą. Trukdavo trumpai. Pora moterų buvo vienišos ma- 
mos. Dauguma jų turėjo vyrus. Ir dar buvo vienas oro reiški- 
nys. 

Ji stovėjo visai šalia jo. 

— Vaivorykštės, - tarė ji. - Visais atvejais gimdyti padėję me- 
dikai matė vaivorykštes. Už lango. Su kiekvienu jų kalbėjausi 
atskirai. Vaivorykštės buvo matyti net naktį. Esti ir naktinės 
vaivorykštės. Aureolės aplink mėnulį. Baltos vaivorykštės nak- 
ties danguje, nuo debesų atsispindinti mėnulio šviesa. 

Kasparas atidarė lifto duris. 

— Belieka tikėtis, kad tų vaivorykščių galuose buvo pakasti 
aukso puodai, - pasakė jis. 

Ji sulaikė lifto duris. 

— Tuodu vaikai, - tarė ji. - Berniukas ir mergaitė, jie nepa- 
prasti vaikai. 

Kasparas nesumojo, ką atsakyti. 

— Jie buvo ramūs, — tęsė ji. - Nelinksmi. Tačiau pernelyg 
ramūs. Negaliu to paaiškinti. Tačiau tai nebuvo normalu. Jie 
turėjo būti prislėgti. 

Jis švelniai patraukė jos ranką nuo lifto durų. 

— Kainas, - tarė ji. - Jam priklauso ta sanatorija. Jis ten. Jis iš 
ten skambino. Prieš penkias minutes. 

— Kaip sužinojote, iš kur jis skambina? 

— Girdėjau didžiąsias sūkurines vonias. 

Kasparas išgirdo jos viduje garsą. Gilų, seną. Taip skamba 
nenumaldomas ilgesys. 

— Gimėte per anksti, — tarė jis. 

— Gimiau šešių mėnesių. Buvo konstatuota, jog gimiau ne- 
gyva. Mane nunešė į plovyklą. Sako, kad gulėdama ant padėklo 
beldžiau į dangtį, kuriuo buvau uždengta. Kai pradėjau dirbti 
pribuvėja, ligoninėje dar dirbo besiruošiantis išeiti į pensiją 
akušeris, kuris prisiminė mano atvejį. Vadino mane Plovyklos 
Lione. 

Kasparas nepajėgė sustabdyti savo rankos. Ji atsiplėšė nuo jo 
šono, pakilo aukštyn ir paglostė jai skruostą. Gerai žinodamas, 
kad glostydamas nėščią moterį jos vyro akivaizdoje turi būti 
labai santūrus. 

— Mudu su šiuo vaikinu, Francu, — tarė jis, - esame tiesiog 
pamišę dėl norinčiųjų išgyventi. 

— Aš neiš bailiųjų, - pasakė ji. - Tačiau jo bijau. Bijau Kaino. 


Kasparui davus ženklą, Erancas įsuko furgoną į poilsio aikštelę, 
Kasparas parodė pirštu į plokščiąją metalinę gertuvę. 

— Ar dar atsirastų dantų skalavimo skysčio, - paklausė jis, — 
mums, dviem viengungiams, po susitikimo su jaunąja pora to- 
kiomis džiugiomis aplinkybėmis? 

Francas Eyberis įpylė, automobilyje pasklido šviežių vynuo- 
gių kvapas. 

— Kas girdėti žmogaus, kuris užmušė vaiką, viduje? 

Kasparas būtų mielai nukreipęs kalbą šalin, kad nereikėtų 
atsakyti į šį klausimą. Tačiau jį sulaikė skvarbus tamsoje gelto- 
nai žibančių vaikino akių žvilgsnis. 

— Man teko, - tarė jis, - bendrauti su dviem žmonėmis, už- 
mušusiais vaiką, abu jie buvo artistai, vienas automobiliu par- 
trenkė mergaitę, tai buvo nelaimingas atsitikimas, kitas negy- 
vai primušė savo sūnų. Aplink juos abu tvyrojo tyla. 

Kasparas pajuto užplūstant bejėgiškumą. Susidūrę su di- 
džiuoju siaubu ir su didžiaisiais stebuklais, visi pasijuntame be- 
jėgiai, Bacho H-moll mišios ir didieji karai - žmogui per sunki 
emocinė našta. 

Kita vertus, Kasparas išgirdo, kad vaikiną buvo apėmęs di- 
desnis bejėgiškumas nei jį patį. O argi šiame sulaukėjusiame 
pasaulyje vienaakis neturėtų mėginti padėti aklajam? 

— Yra dvejopa tyla, - tarė Kasparas, - arba bent jau taip man 
sako klausa. Yra didinga tyla, slypinti maldoje. Tai tyla, kuri 
stoja žmogui priartėjus prie Dievo. Toje tyloje slypi visi dar ne- 
gimę garsai. Yra ir kitokia tyla. Beviltiškai nutolusi nuo Dievo 
ir nuo kitų žmonių. Nebūties tyla. Vienatvės tyla. 

Jis pajuto vaikiną atsiveriant. Užsimezgė ryšys. Jų esybės s3- 
veikavo. Jie buvo labai arti vienas kito. 

— Pažįstu jas, - tarė Francas Fyberis. - Abi šias tylas. Pažįstu 
jas abi. 

— Tuodu žmones, su kuriais man teko bendrauti, gaubė mir- 
tina tyla. Jie buvo netekę kažkurios savo dalies. 

Kasparas suėmė vaikino ranką virš alkūnės. Fizinis sąlytis 
padeda, kai nori tvirtai perduoti žinią. 

— Tačiau po tuo tylos ir atsiskyrimo sluoksniu buvo girdėti 
skambesys, kuris niekuo nesiskyrė nuo visų kitų žmonių skam- 
besio. Nuo mudviejų skambesio. Taigi jei mudu būtume atsidūrę 
tokioje situacijoje, jei pasaulis būtų atsukęs mums nugarą. Arba 
jei mes būtume atsukę nugarą pasauliui. Tada jų vietoje galėjo- 
me būti mes, ir bet kada galime atsidurti. Kalbėdamas su jais, 
galvojau būtent apie tai. Kad ir pats galėjau būti jų vietoje. 

Vieną akimirką durys buvo atsivėrusios. Kasparas suprato, 
kad akimirką jie abu buvo sužiurę į gelmes, iš kurių plaukia 
juodžiausias blogis ir iš kur mums visiems kartkartėm padaro- 
mos didelių dozių klizmos. Vaikinas ištvėrė tik akimirką, dau- 
giau nevaliojo. 

— Ar negalėtume paskambinti policijai? 

— Paskambinsime, - atsakė Kasparas. - Kai tik paseksime 
savo kelrodę žvaigždę. 

Jis gurkštelėjo iš pasidabruoto gertuvės dangtelio. Gal alko- 
holis ir nėra toks paveikus kaip nuoširdžios maldos. Bet, šiaip 
ar taip, jis veikia taip pat greitai. 

Virš krūmų sumirgėjo automobilio žibintų šviesos, pro juos 
šimto keturiasdešimties kilometrų per valandą greičiu pralė- 
kė juodasis džipas. Francas Fyberis įsmeigė į jį akis. Tik dabar 
Kasparas išgirdo, jog nedaug trūksta, kad vaikinui visko būtų 
per daug. 

— Ji melavo, - tarė Kasparas. - Kai sakė, kad jie atvežė apžiū- 
rėti vaikus pas ją. Dabar ji pasiryžusi viską sutvarkyti. Kai jos 
svorio kategorijos moterys įsiunta, ima manyti, kad yra nemir- 
tingos. 


Keliuką į sanatoriją rėmino dvi keturkampės granito kolonos ir 
vešlūs krūmynai. Kasparas davė ženklą, automobilis sustojo už 
penkiasdešimties metrų nuo kolonų. 

Sanatorijos pastatai buvo išsidėstę ant šešių terasų, kurios 
leidosi senų Torbeko rajono gyvenamųjų namų link. Pastatai 
buvo iš granito, tokio tamsaus, kad dabar, naktį, jis atrodė net 
juodas. Statiniai buvo apšviesti iš apačios, iš akmeninių kriauk- 
lių virto atogrąžų vijokliniai augalai ir gėlės, vaizdas priminė 
kabančiuosius Babilono sodus, stebuklą Danijoje, balandžio 
mėnesį, kai už kulisų viltingai šypsodamosi dar tebestoviniuo- 
ja paskutinės nakties šalnos. 

— Visos šios gėlės, - tarė Kasparas, - tarsi sako klientams, kad 
su naujausiomis technologijomis gali panaikinti visas varžančias 
natūralumo ribas ir kad nėra jokio pagrindo senti, kai kas tris 
mėnesius gali susišvirkšti į paakius reikiamų botokso dozių. 

— Ši vieta toli gražu ne biblinė, - pasakė Francas Fyberis. 

Kasparas nukabino nuo kabliuko už vairuotojo sėdynės du 
dvieilius virėjo švarkus, vieną jų ištiesė vaikinui. 

— Kam tas šventeiviškumas, - tarė jis. - Ar galime būti tikri, 
kad Dievo Motina būtų atsisakiusi pasitempti veido odą ar iš- 
sitiesinti dantis? Jei tik kas būtų jai tai pasiūlęs. 

Vaikinas apsivilko virėjo švarką. Jo rankos ėmė virpėti. 

Kasparas uždėjo jam ant pečių rankas. Pasuko į save. 

— Pagalvok apie pagrobtus vaikus. Įsivaizduok juos. Jie at- 
skirti nuo tėvų. Negali grįžti namo. Juos supa nesuprantama 
aplinka. Jie bejėgiai. Ar girdi? Kai mačiau ją pastarąjį kartą, ji 
buvo sumušta. Net ir šie ypatingi vaikai yra bejėgiai. Jų likimas 
priklauso nuo mudviejų. Ar supranti? 

Vaikino kūnas šiek tiek atsipalaidavo. 

— O, bejų, ir tūkstančiai kitų vaikų. Tokių pat bejėgių. Arba 
dar blogiau. Ir mumyse. Tavyje ir manyje. Kiūto po berniuką. 
Ar girdi juos? Ar jauti jiems užuojautą? Varomąją jėgą. Vie- 
nintelę, galinčią priversti nenuleisti rankų ir atlikti simfoniją 
iki galo. 

Francas Fyberis buvo įsmeigęs į jį akis. Stojusi akimirka 
buvo didinga. Tokia pat didybė apgaubdavo pianistą Vilhel- 
mą Kemptfą, kai jis atlikdavo lėtąją Bethoveno Opus 109 dalį. 
Tokią akimirką svarbiausia nesileisti užvaldomam emocijų ir 
pasiekus tikslą laiku pasukti į šalį. Kaip kad darydavo Bethove- 
nas. Reikia stengtis išgryninti sentimentalumą. 

Kasparas davė ženklą. Eurgonas pajudėjo iš vietos. Kasparas 
nuleido automobilio durelių langą. 


Iš krūmų išniro vyras tamsia, tokios pačios kaip granitas spal- 
vos uniforma. Kasparas mostelėjo ranka į furgono galą. 

— Ant galinės sėdynės garuoja karštutėlis kepsnys. Veršie- 
nos kepsnys pagal grafo Meternicho receptą. Turime patiekti 

jį Kainui ne vėsesnį nei šešiasdešimties laipsnių. Jei užlaikysite 
mane tris minutes, užsitrauksite didelę nemalonę. 
Vyriškį prarijo atogrąžų krūmynai. 


Jie perėjo priimamąjį įgaubtomis lyg Plejelio salės Paryžiuje 
sienomis, laukiamąjį, kuriame akustika buvo tokia kaip Manci- 
jaus salėje Birkeriode. Palatų skyrių, kur, norėdamas suprasti, 
kad esi ligoninėje, turėjai labai gerai įsiklausyti. Akustika viso- 
se iki vienos patalpose buvo tokia, kad bet kurioje jų galėjai 
imti ir įgroti savo naujausią kamerinės muzikos kūrinį. 

Tačiau patalpų sienos atspindėjo visai ne kamerinę muziką, 
o suglumimą žmonių, kurie viliasi pasiekti savąjį tikslą, tačiau 
iš tiesų netiki, jog įmanoma bent per plauką priartėti prie jo 
tokioje vietoje kaip grožio klinika. 

Jie įėjo į amfiteatrinę salę su į viršų kylančiomis grindimis, 
ant laiptelių priešais didžiulį židinį gulėjo ir sėdėjo pusšimtis 
moterų, visos baltais vonios chalatais. 

Durys priešais atsidarė ir salėje, apgaubta garų debesies, 
pasirodė šviežia beržine vanta nešina raudonplaukė žaliaakė 
moteris baltu gydytojos chalatu, greičiausiai pirtininkė. Kas- 
paras išgirdo puikių manierų ir autoriteto gaidas ir, jei tik būtų 
turėjęs laiko ir tinkamą progą, būtų mielai nusimovęs kelnes ir 
pasiprašęs dvylikos kirčių beržine vanta. 

— Ką čia veikiate? - paklausė moteris. 

— Mėgaujamės akustika, - atsakė Kasparas. - Mano širdis 
plaka dėl vargšų. Tačiau ausims miela dalbergija. Ir dvylikos 
centimetrų akustinė erdvė. 

- Jūs moterų skyriuje. 


* Salė, garsėjanti geriausia akustika Danijoje. 

— Mes čia darbo reikalais. Savąjį seksualumą palikome už 
durų. 

Kasparas išgirdo, kaip moters skambesys sušvelnėjo. 

— Jis nepakankamai išdresuotas, - tarė ji, - jūsiškis seksualu- 
mas. Dalis jo įsmuko vidun kartu su jumis. 

Kasparas ištiesė jai iš furgono pasiimtą padėklą. 

— Vaišinkitės sumuštinukais. Pamirškite daržovių dietą. Pa- 
sikliaukite apetito savireguliacija. 

Moteris paėmė vieno kąsnio sumuštinuką. Kasparas pasiūlė 
vaišintis ir arčiausiai sėdinčioms moterims. 

— Kažin, kur Kainas? - paklausė jis. 

— Jis ketina apsikirpti. Pas Heidę. 

Kasparas pasekė jos žvilgsnį. Pro didelį langą buvo matyti 
įstiklinta terasa, įrengta ant granito platformos, kuri atrodė pa- 
kibusi ore. Už stiklinės terasos sienos buvo matyti žaliuojantys 
augalai ir kirpyklos kėdės. Vienoje kėdėje sėdėjo vyras. 

Kasparas palinko prie raudonplaukės. 

— Atsirastų manančiųjų, kad tarp mūsų užsimezgusio ryšio, 
kuris galbūt yra ilgos draugystės pradžia, nereikėtų gadinti pi- 
nigais, bet man atrodo kitaip. Pora banknotų gali būti jausmin- 
gas darniai plakančių širdžių akompanimentas. 

Jis ištiesė moteriai keturias tūkstantines. 

— Gal galėtumėte užlaikyti Heidę vos dešimt minučių? Mudu 
su Kainu lankėme šokių mokyklą. Šviesūs prisiminimai. Būtų 
puiku, jei turėtume dešimt minučių niekieno netrukdomi juos 
atgaivinti. Kainas visada šokdavo moters partiją. 

Moteris sulankstė banknotus. 

— Ar grįždamas atgal užsuksite? - paklausė ji. 

Kasparas žvilgtelėjo į Francą Fyberį. Vaikino veidą buvo iš- 
pylęs prakaitas. Galbūt nuo iš pirties sklindančios karščio. 

Viena iš meilės paslapties dedamųjų yra susitelkimas ir sava- 
noriškas savęs apribojimas. 

— Kitame gyvenime, - atsakė Kasparas. 

Jis pažvelgė į moteris. Akustika patalpoje buvo tarsi suma- 
žintame Karlo Nilseno salės Odensėje variante. Penkiasdešim- 
ties moterų skambesys priminė šilto vėjelio glamonę. Jam net 
nereikėjo kelti balso, kad jos visos jį išgirstų. 

- Visų žmonių širdys skleidžia skambesį, - tarė jis. - Nuos- 
tabų skambesį, tik, deja, mes linkę jį slopinti. Šią akimirką visų 
jūsų skambesys įstabus. Mudu su Erancu būtume pasiryžę dėl 
kiekvienos iš jūsų nusižengti savo vienuolystės įžadams ir paly- 
dėti jus namo. Jei tik kasdien dešimt minučių pasiklausytumė- 
te savo širdies. Ir atsikratytumėte įtampos, trukdančios sklisti 
garso bangoms. Kad tave kur, tada jūsų skambesys primintų 
Bacho muziką. 

Moterys stebeilijosi į Kasparą. Jis padėjo sumuštinukus. Nu- 
siėmė virėjo kepurę. Nusilenkė. Atbulomis išslinko pro duris. 


Kasparui ant kulnų lipo Francas Fyberis. Vaikino balsas virpėjo. 

— Mes vykdome misiją. Turime išgelbėti vaikus. Neteisėtai 
įsibrovėme vidun. O jūs elgiatės kaip koks pamišėlis. 

Jie perėjo koncertų salę, čia stovėjo Steinway fortepijonas. 
Įstiklinta terasa buvo tiesiai priešais juos. 

— Palauk už durų, - tarė Kasparas. - Jei kartais moterys su- 
galvotų atsekti iš paskos. 


Kasparas įžengė vidun. Visa terasa buvo iš stiklo. Pro galinę sie- 
ną buvo matyti spindintis it žydras brangakmenis baseinas. Už 
baseino buvo trisdešimties metrų nuolydis Torbeko šviesų link. 
Už šviesų - jūra. Kasparas užtraukė ilgas baltas užuolaidas. 


234 PETER HOEG O TYLIOJI MERGAITĖ 


Kėdėje sėdintis vyras buvo atsisukęs ne į vaizdą lauke, o į 
savo atspindį aukštame veidrodyje. Jis vilkėjo baltą vonios cha- 
latą, jo oda tebebuvo įraudusi po suomiškos pirties. 

Nuo lentynėlės po veidrodžiu Kasparas paėmė kirpėjo žir- 
kles ir šukas. 

Vyriškis veidrodyje sužiuro į Kasparą. Pastebėjo baltą jo 
švarką. Susidomėjimas vyro akyse išblėso. 

Būtent čia mes, žmonės, ir klystame. Nepastebime išties 
stulbinamų dalykų, jei jie apsireiškia mums vilkėdami kasdie- 
niais drabužiais. 

— Heidė porą minučių vėluos, - tarė Kasparas. 

Jis atsistojo vyriškiui už nugaros. 

Vyras buvo Kasparo amžiaus. Sudėtas kaip atletas. Arba kaip 
cirko artistas. 

Šukų puse su retais dantukais Kasparas pakėlė prie vyro 
sprando augusius plaukus. Šis nematė Kasparo veiksmų. Kas- 
paras nukirpo plaukų kuokštą prie pat šaknų. 

Jis įsiklausė į vyriškio vidų. 

Išgirdo jo santykį su materialiu pasauliu. Jo viduje skambėjo 
žemi tonai ir dažniai, išjudinantys daugiausia materijos. 

Kasparas išgirdo pinigus, daugiau nei kada iki šiol buvo gir- 
dėjęs. Išgirdo nekilnojamąjį turtą. Automobilius. Ateitį. Auk- 
sinę, finansinę virtualybę. 

Jis išgirdo vyro seksualumą. Šis buvo daugiau nei įdomus. 
Vyriškas, tačiau su sodriu moteriškumo atspalviu. Jis galėjo su- 
vilioti bet kurią moterį. Ir daugumą vyrų. 

Kasparas įsiklausė į vyro jausmų gamą, plačią, aprėpiančią 
galybę niuansų, intensyvią. Joje buvo daug šviesos ir daug tam- 
sos, lygiomis dalimis, kaip Mocarto muzikoje. 

Kasparas išgirdo vyriškio širdį. Ji skambėjo didingai. Tai 
buvo kilni, šilta širdis. 

Jis įsiklausė į aukštesnio dažnio garsus. Kūrybiškumo, intui- 
cijos, dvasingumo gaidas. Šios gaidos skambėjo sodriai, vyriš- 
kis gyveno intensyvų vidinį gyvenimą. 

Kuokštą po kuokšto keldamas visus ant vyro sprando au- 
gusius plaukus, Kasparas po truputį visai patenkinamai, turint 
omenyje tai, kad darė tai pirmą kartą, kirpo ežiuku subtiliai iš- 
lenktą priešais jį sėdinčio vyro sprandą. 

Jozefo Kaino akys veidrodyje buvo tuščios. Jis nematė savęs. 
Buvo paskendęs savo mintyse. 

Tada Kasparas išgirdo skylę. Savotišką garso šešėlio atmainą 
žmogaus viduje. Begarsį plotelį kažkur tarp vyriškio širdies ir 
saulės rezginio. 

Kasparas padėjo žirkles į šalį. Ant lentynos už kėdės stovė- 
jo plastikiniai indeliai su įvairių spalvų dažais. Kasparas vieną 
atidarė. Viduje buvo chna dažų pasta. Helena Kronė dešimt 
metų anksčiau, negu tai tapo įprasta, kas pusmetį chna dažais 
įmantriais mauriškais ornamentais išmargindavo savo stiprių 
pėdų keltis. 

Kasparas susirado mažą dažų šepetėlį. Lėtai ir atsargiai, vis 
dar nematant vyriškiui veidrodyje, ant ežiuku nukirpto spran- 
do ėmė tepti ploną raudonų dažų sluoksnį. 

— Aštuntojo dešimtmečio pradžioje, - tarė Kasparas, - kir- 
pau Vilhelmą Kempfą. Tada dar buvau jaunas kirpėjų mokyk- 
los studentas. Kempfas papasakojo man apie Hitlerį, buvo su- 
tikęs jį 1944-aisiais. Hitlerio rezidencijoje Berghofe. Eva Braun 
pasikvietė jį, Furtvanglerį ir Gysekingą, norėdama suplanuo- 
ti koncertą, kuris pamalonintų fiurerio ausį. Koncertas taip 
ir neįvyko. Tačiau jie buvo sudarę repertuarą. Į jį įėjo Hitle- 
rio mėgstamiausi kūriniai. Ištraukos iš Leharo operečių. Pora 
Štrauso dainų. Badenveilerio maršas. Asilo serenada. Ištraukos 

iš Vagnerio Niurnbergo meisterzingerių. Kempfas turėjo progą 
įsiklausyti į Hitlerio vidų. Jis man papasakojo, kad apskritai 
Hitlerio esybė buvo normali. Maža, bet normali. Tačiau kaž- 
kur jo viduje žiojėjo skylė. Pro tą skylę į jį plūdo destrukty- 
vus, kolektyvinis triukšmas. Ar supranti? Blogų žmonių nėra. 
Kiekvieno žmogaus skambesiui iš esmės būdinga užuojautos 
gaida. Pavojingos yra mūsų žmogiškojoje esybėje atsivėrusios 
nerezonuojančios skylės. Įsitikinimas, kad tarnaujame aukš- 
tesnio tikslo labui, kai iš tiesų turėtume savęs paklausti, ar tas 
tikslas tikrai aukštesnis. Būtent čia mes ir suklumpame. Kito- 
se kultūrose tai vadinama demonais. Mes neturime tinkamo 
žodžio tam įvardyti, bet aš girdžiu, kaip tai skamba. Tai karo 
gausmas. Kolektyvinis pyktis. 

Vyro akys veidrodyje buvo įsmeigtos į Kasparą. 

— Kas, po velnių, tu toks? - paklausė jis. 

Vyriškio balsas buvo juodas kaip nakties dangus. Minkštas 
kaip keturi šimtai kvadratinių metrų aksomo. 

Kasparas paėmė nuo lentynos veidrodėlį. Parodė vyriškiui 
jo sprandą. 

Jozefas Kainas apmirė kirpėjo kėdėje. Hitleris taip pat būtų 
praradęs savitvardą. Jei būtų išvydęs save apkirptą ežiuku ir nu- 
dažytą raudonai. Vyro žandikaulis atvėpo. Garsų sistema atsi- 
vėrė. Kasparas kalbėjo tiesiai į jos vidų. 

— Tavo garsų sistemoje yra skylė. Visų mūsų viduje yra pa- 
žeistų vietų, tačiau tavyje atsivėrusi skylė yra didžiulė. Aišku, 
nėra ko lyginti su turėtąja Hitlerio. Didiesiems mes neprilyg- 
sime. Vis dėlto ji gana didelė. Kažkaip susijusi su vaikyste. Vi- 
sada kuo nors dėta mūsų vaikystė. Galbūt vargingai augai. Gal 
neturėjai tėčio. Tai paaiškintų tavo aistrą pinigams. Valdžios 
troškulį. Toji skylė susijusi su šiais dviem dalykais. Dėl jos užsi- 

veria tavo širdis. Ar supranti, kaip jaučiasi tie vaikai? Ar atsime- 
ni save patį vaikystėje? Ar tai tu nukirtai tos mergaitės pirštus? 

Vyro veidas veidrodyje buvo be išraiškos. Jo garsų sistema 
vėl buvo užverta ir užkoduota. 

Į vidų įšvytravo Francas Fyberis. Atitraukė užuolaidas. Te- 
rasos link artinosi vyras. Tas pats kresnas vyras su klausos apa- 
ratu. 

Kasparas pasilenkė. Jo veidas buvo per centimetrą nuo 
Kaino. 

— Man keturiasdešimt dveji. Ar žinai, kokią išvadą galiu pa- 
daryti apie visą ligšiolinį savo gyvenimą? Pragaras. Pragaras 
nėra konkreti vieta. Jis yra kilnojamas. Mes visi nešiojamės jį 
su savimi. Ir vos tik atsisakome savo įgimto gebėjimo užjausti, 
jis akimirksniu iššoka iš dėžutės. 

Kasparas žvilgtelėjo į laikomas kirpėjo žirkles. Į priešais sė- 
dinčio vyro kaklą. Į tą vietą, kur galvos sukamasis raumuo eina 
pro žandikaulį. Pakaktų vieno dūrio. Pro kaukolės apačią įbes- 
tas žirklių smaigalys pervertų smegenis. Pasaulyje liktų viena 
garso juodąja skyle mažiau. 

Kasparas užsimerkė. Girdėjo savo pyktį. Šis buvo ne asmeni- 
nis, o atkeliavęs pro skylę jo paties viduje. Garsų atžvilgiu mes 
visi esame skylėti lyg šveicariškas sūris. Tad kokią turime teisę 
vykdyti mirties bausmę kitiems? 

Kasparas atsitiesė. 

Vyras kėdėje palietė savo sprandą. Žvilgtelėjo į delną. Šis 
buvo raudonas nuo chna dažų. 

- Iš tiesų ne taip jau svarbu, - tarė Kasparas, - kas tu toks. Tu 
jau seniausiai miręs ir palaidotas. 

Kasparas pajuto dilgtelint širdį - dar vienas žmonijos at- 
stovas nesuprato jo išsakytos paprasčiausios ir svarbiausios 
iš visų tiesų. 


238 PETER HOEG O TYLIOJI MERGAITĖ 


Francas Fyberis atidarė stiklines terasos duris, už jų buvo 
išganingi spiraliniai laiptai, besileidžiantys palikto stovėti fur- 
gono link. 

— Jei dešimt minučių palaikysi galvą po plaukų džiovintu- 
vu, - tarė Kasparas, - dažai išdžius ir galėsi drąsiai rištis savo 


vaikišką kepurytę. 


Pravažiavę Gulbės elektrinės uostą, jie įvažiavo į prieplaukos te- 
ritoriją. Pravažiavo pro sandėlius, medinių laivų aukštai iškel- 
tomis burėmis eiles. Francas Fyberis nuolat žvilgčiojo į veid- 
rodėlius dairydamasis persekiotojų. Jie sustojo prie pėsčiųjų 
tako palei jūrą. 

— Turite paskambinti policijai. 

Vaikino balsas drebėjo. 

— Ir pasakyti, kad žinote, kur yra vaikai. Liepti jiems štur- 
muoti pastatą. Jums pavyktų juos įkalbėti. Jums net į rojų pa- 
vyktų įsiprašyti. 

— Ojei vaikų ten nėra? 

Vaikinas sugniužo. Drąsos gaidelė jo garsų portrete ėmė 
slopti. Kasparui tai nepatiko. Jiems dar reikėjo nemažai nu- 
veikti. 

Pro juos lėtai pravažiavo patruliuojantis policijos automo- 
bilis. Trys prie kampo stoviniavę tamsiaplaukiai berniūkščiai 
pasitraukė į tamsą. Automobiliui pravažiavus jie vėl grįžo kur 
stovėję. Nuo jų sklido intensyvi energija, lyg nuo būsimų smul- 

kių gangsterių. Kasparą staiga apėmė džiaugsmas, kad visata 
taip mėgsta naudoti visą paletę. Vos spėjus pastatyti kvartalą 
visuomenės grietinėlei ir išvalyti jį nuo svetimkūnių, į jį iš visų 
pakampių jau ima plūsti tamsa. 

Kasparas įsiklausė į aplinką. Išgirdo, kaip paskutinėse ilgiau 
veikusiose parduotuvėse skaičiuojami kasos pinigai. Išgirdo 
vėjo jėgainių parką Liunetės kyšulyje. Žuvėdras. Žemą Gulbės 
šiluminės elektrinės turbinų gausmą. Vėlyvus restoranų sve- 
čius. Jis laukė, kada visi garsai susijungs į tinkamą struktūrą. 
Tinkama akimirka - tai ne tam tikras laiko momentas, tinka- 
ma akimirka - tai garsas. Jis nebūtų pajėgęs to paaiškinti, na, 
gal tik Mėlynajai damai. Muzikalioji esybės pusė dažnai žino 
atsakymą į klausimą kada, bet negali atsakyti kodėl. Tinkama 
akimirka dar nebuvo atėjusi. 

Kasparas viską labai aiškiai girdėjo dėl to, kad buvo vakaras, 
ir dėl to, kad jį kamavo alkis. Šventoji Kotryna rašė, kad ba- 
davimas - puiki priemonė, padedanti išvysti Dievą. Prie šios 
minties būtų buvę galima prikibti, nes iš tiesų reikėtų stengtis 
pamatyti Dievą be jokių priemonių. 

Kasparas pasigraibė automobilio gale ir susirado duonos, sū- 
rio, Pesto padažo. Butelį šaltinio vandens. Peiliuką daržovėms. 
Pasidėjęs ant priekinės automobilio palangės aptepė sviestu 
duonos riekę. Ištiesė sumuštinį Francui Eyberiui, vaikinas pa- 
purtė galvą. 

— Padarėme viską, ką galėjome, mūsų abiejų ieško policija. 
Tie, kuriuos bandome pričiupti, yra ne eiliniai žmonės, o de- 
monai. 

Vaikinas atsuko gertuvę su armanjaku, gurkštelėjo, ištiesė 
gėrimą Kasparui, įsipylė kavos, jo rankos drebėjo. 

— Kaip alkoholis dera su nepaliaujama malda? - paklausė 
Kasparas. 

— Ką norit tuo pasakyti, žmogau? Trapistai verda alų. Bene- 
diktinai — likerį. Išganytojas pavertė vandenį vynu. Ir ką, po 
velnių, jūsų manymu, turėčiau daryti tokį vakarą kaip šis? 

Į išorės garsų paveikslą įsiterpė naujas garsas, vėjo gausmas, 
veikiausiai telefono laiduose. 

— Nežinau, ar esi girdėjęs Persifalį, - tarė Kasparas. - Jei ne, 
rekomenduoju paklausyti. Tuo metu Vagneris buvo toli nuo 
namų. Slapstėsi nuo kreditorių. Didiesiems taip jau atsitinka. 
Jam pavyko susirasti prieglobstį. Su vaizdu į jūrą. Tokį, kokį da- 
bar esame susiradę mes. Ten jis ir parašė Persifalį. Toje operoje 
yra viena puiki scena. Veiksmo laikas - Didysis Penktadienis. 
Kaip kad šiandien. Trečias veiksmas. Aplink veikėjus iškyla Šv. 
Gralio pilis. Tampa aišku, kad tai nėra fizinė vieta. Ji egzistuoja 
veikėjo sąmonėje, todėl pasidaro akivaizdu, kad jam tikrai pa- 
siseks. 

Francas Fyberis pažvelgė į Kasparą. Į granito sieną. 

- Ši siena tvirta kaip uola, - tarė jis. - Ji tikrai neišgalvota. 

Kasparas atidarė furgono dureles, Francas Fyberis sugriebė 
jam už rankos. 

- Juk neketinate eiti vidun, žmogau, jums turbūt visai galvoj 
negerai! 

- Panašu, kad būsiu šį tą pažadėjęs KlaraMarijai, - tarė Kas- 
paras, — taip pat ir berniukui, nors ir nebuvau jo sutikęs. Pana- 
šu, kad būsiu jiems pažadėjęs visada išnešti juos iš automobi- 
lio. Ir nunešti juos ten, kur saugu. 

Geltonos vaikino akys stebeilijosi į Kasparą. Paskutiniai jo 
pasitikėjimo, kurio iš tiesų ir nebuvo būta, likučiai dabar buvo 
visiškai išgaravę. 

- Esu čia buvęs daugiau nei dešimt kartų. Teritorija saugoma 
it karinių tyrimų stotis. Ginkluoti sargai. Vaizdo kameros. Inf- 
raraudonųjų spindulių jutikliai. Nenueisite toliau kaip metrą. 

Kasparas atidarė dureles ir išlipo iš mašinos. 

Vaikino rankos įsikibo į Kasparo švarką it replės. 

- Jos suklydo. Seserys. Jūs pamišėlis! 

Jie perėjo į kitą gatvės pusę. Laiko buvo labai nedaug, Kaspa- 
ras tai girdėjo. Palankiai garsai išsidėsto labai trumpai. 


Kasparas įsikibo į šokolado parduotuvės durų rankeną, durys 
buvo užrakintos, prie kasos stovintis angelas šypsodamasis pa- 
purtė galvą. 

— Gal galėtum apsisukti? — paprašė Kasparas. 

Francas Fyberis apsisuko, Kasparas ant jo baltų marškinių 
nugaros parkeriu užrašė: Mano mylimoji šiąnakt išplaukia. 
Mano sielvartą gali išreikšti tik šokoladas. Būkite mielaširdinga. 

— Ką čia darote? - paklausė Francas Fyberis. 

Mergina priėjo arčiau. Perskaitė užrašą ant marškinių, nusi- 
juokė, atidarė duris. 

— Nežinojau, kad iš čia plaukia laivai, - tarė ji. 

— Iš Konono, - paaiškino Kasparas. - Šiąnakt mūsų direk- 
toriai išvyksta į komandiruotę. Jie išplaukia nuo mūsų prie- 
plaukos liepto. Noriu nupirkti savo mylimajai didelį šokoladinį 
kiaušinį. Ir dvylika bandelių su kavos kremu. 

Mergina įpakavo kiaušinį. 

— Noriu padaryti jiems staigmeną, - tarė Kasparas. - Kaip 
manote, pro kur būtų geriausia įeiti? 

Mergina linktelėjo galvą magnolijų alėjos link. 

— Pro galinį įėjimą. Ten tik vienas sargas. Ir nėra kamerų. Pa- 
grindinės durys užrakintos. O prie ūkinio įėjimo yra kamerų ir 
daug sargų. 

Kiekvieną bandelę mergina suvyniojo į rožinį vyniojamąjį 
popierių ir sudėjo į dėžutę. 

— Įrašyti į Konono sąskaitą? 

Pro šalį pravažiavo patruliuojantis policijos automobilis. 
Kasparas suėmė Francą Fyberį už rankos. Jei nebūtų to pada- 
ręs, vaikinas būtų susmukęs ant grindų. 

— Kaip visada, - tarė Kasparas. - Dar norėtume oro bučinio. 
Ar galėsite ir jį įrašyti į sąskaitą? 

Mergina paraudo. Jai buvo daugiausia aštuoniolika. 

Jie išėjo pro duris. Mergina pasiuntė Kasparui oro bučinį. 

— Bučinys nemokamai, - pasakė ji. 

Durys už jų užsidarė, Francas Eyberis spoksojo į Kasparą, 
akimirką baimę buvo pakeitusi nuostaba. 

— Jums greitai bus penkiasdešimt, - tarė jis. - Jūs visiškai žlu- 
gęs. Visų pamirštas. 

— Daugeliui iškilių asmenybių sekėsi su mergaitėmis, - atkir- 
to Kasparas. - Elviui. Kirkegorui. Reginai Olsen buvo trylika. 
Priscilai - keturiolika. 


Jie artinosi prie tamsiaplaukių berniūkščių. 

- Jie mus sutaršys, - tarė Francas Fyberis. 

Kasparas įsiklausė jų skambesio, šis jam patiko. Visuome- 
nės atskalūnais tampama dėl įvairių priežasčių. Viena jų - vi- 
suomenės netolerancija laukinumui. Bent dviejų iš vaikinukų 
skambesys buvo toks, lyg jų horoskope būtų išsidėstęs Didysis 

kvadratas . Po dešimties metų jie bus arba mirę, arba išsiųsti iš 
šalies, arba eis vadovų pareigas. 

Sargybą ėjo jauniausias, daugiausia keturiolikos metų ber- 
niūkštis, savo gyvenime matąs daugiau nei derėtų. Kasparas 
sustojo už kelių metrų nuo jo. Pastatė ant žemės dėžutę su ban- 
delėmis ir linktelėjo galvą magnolijų alėjos link. 

— Turime patekti vidun, - paaiškino jis. - Iki pravažiuojant 
kitam patruliuojančiam policijos automobiliui. Reikėtų, kad 
išviliotumėte jį iš būdelės. Tik kažin, ar sugebėtumėte. 

— Aš tuo nesirūpinčiau, - atsakė jis. - Daug svarbesnis klau- 
simas, kas mums iš to. 

Kasparas iš jam skirtų fondo lėšų ant dėžutės padėjo penkių 
šimtų kronų banknotą. 

— Vaikystėje, — tarė jis, - su draugais būtume tai padarę už 
bandeles su kremu. 

— Tai buvo prieš Pirmąjį pasaulinį karą, - atsakė berniūkš- 
tis. - Nuo to laiko pragyvenimo išlaidos padidėjo. 

Kasparas padėjo dar vieną banknotą. 

— Turiu gerai startuoti — tarė jis, - jis turi nepastebėti manęs 
įeinančio vidun. 

Francas Fyberis atsirėmė į gatvės žibinto stulpą. 

— Lauk manęs pusvalandį, - liepė Kasparas. - Jei per tą laiką 
negrįšiu, skambink policijai. Ir susisiek su mano paveldėtojais. 

- Jūs neturite nei paveldėtojų, nei palikimo. 

Kasparas perėjo į kitą pėsčiųjų tako pusę. Pavymui išgirdo 
kaukšinčius ramentus. Vaikino akys buvo pilnos ašarų. 

— Man baisu likti čia vienam. 


* Horoskopo aspektų konfigūracija, kai keturios planetos yra išsidėsčiusios kvadratu. 
Remiantis astrologija, ši konfigūracija susijusi su kova už būvį prieš savo valią, išban- 
dymais, gyvenimo sunkumais nuo pat vaikystės. 

Paėjėjus penkiasdešimt metrų magnolijų alėja prieš juos atsi- 
vėrė galinis įėjimas į Konono teritoriją. Kasparas padėjo šoko- 
ladinį kiaušinį ant sargo kabinos palangės. 

— Mes labai artimi Askės Broderseno draugai, - tarė jis. — 
Išsiuntėme jam velykinį laiškelį, ir jis atspėjo, kad jį siuntėme 
mes. Taigi dabar nešame jam kiaušinį . 

Vyrui buvo apie šešiasdešimt, jis vilkėjo tvarkingai išlygintą 
žalią kaip ir jo akys uniformą, o nuo lankytojų jį skyrė dviejų 
centimetrų storio laminuotas armuotas stiklas. 

— Norėčiau įteikti jį asmeniškai, - tarė Kasparas. 

— Aš jam paskambinsiu. 

— Tai sugadintų visą staigmeną. 

Žalios sargo akys buvo abejingos. Kasparas kilstelėjo plaš- 
taką. 

Į kabinos langą tėškėsi bandelė su kavos kremu. Bandelės 
buvo naminės, didelės, su stora pluta, lyg stručio kiaušiniai. 

Jei sargas nebūtų laikęs savęs tokiu svarbiu, veikiausiai būtų 
atsilaikęs. Tačiau pasipūtimas — viena sunkiausiai atsikratomų 
savybių. Visi mes mielai būtume Karališkojo laivo admirolais. 
O tegauname karaliauti stiklo kabinoje ant molo. 

Akimirką sargas sėdėjo ramiai. Į kabiną, šį kartą į stiklines 
jos duris, ištiško dar viena bandelė. Tada vyras pakilo nuo kė- 
dės. Išėjo laukan. 

Kasparas atsisuko pasižiūrėti. Tamsiaplaukis berniūkščių 
būrio atstovas stovėjo pačiame gatvės viduryje, sviesdamas 
bandelę jis užsimojo visu kūnu. 


* Danijoje gyvuoja tradicija prieš Velykas ant iškarpyto popieriaus siųsti laiškelį 
su palinkėjimais ir pasirašyti jį padedant tiek taškų, kiek yra raidžių siuntėjo varde. 
Jei gavėjas atspėja, kas siuntė laišką, siuntėjas turi įteikti jam velykinį kiaušinį, jei 
neatspėja - atvirkščiai. 

Bandelė pataikė sargui į krūtinę, smūgis net bloškė jį atgal. 
Vyras leidosi bėgti vaikinuko link. 

Kasparas su Francu Fyberiu įėjo pro paliktas praviras duris, 
kitos durys kairėje vedė į patalpą, kurioje virš kriauklės ir kavos 
aparato buvo vaizdo stebėjimo ekranai. Išėję pro šios patalpos 
duris, juodu pateko į Konono teritoriją. 


10 


Vėjas švelniai glamonėjo šlifuotą granitą. Pastatų kompleksas 
buvo gražus net tamsoje. Visi paviršiai buvo glotnūs it šilkas, 
trečdalį visų horizontalių paviršių sudarė akmeniniai baseinai, 
juose spindėjo plonyčiai it popieriaus lapai vandens sluoksne- 
liai. Baseinus supo augalija, kokią Kasparas būtų norėjęs paro- 
dyti savo mamai. 

Ant pylimo iškilusios pastatų komplekso dalies pagrindas 
buvo stačiakampio formos. Į bokšto formą pastatas perėjo tik 
nuo penkto aukšto, bokštas buvo toks aukštas, kad jo viršūnė 
skendėjo kažkur tamsoje. 

Atrodė, jog kompleksas plūduriuoja jūroje, tarsi sala arba di- 
džiulis laivas. Būtent tokį kompleksą, Kasparo manymu, būtų 
nusprendęs pastatyti buvęs jūrų laivyno tarnautojas. Jei tik ne- 
tikėtai būtų gavęs keturis šimtus milijonų. 

Apatiniuose pastato aukštuose buvo tamsu, šviesa degė tik 
kai kuriuose viršutinių aukštų languose. Kasparas pamėgino 
atidaryti duris, šios buvo užrakintos. Jie apėjo pastatą, jūros 
pusėje prie jo sienos buvo iškilę statybiniai pastoliai, tačiau 

tik iki antro aukšto. Daugiau durų į pastatą nebuvo, visi langai 
buvo uždaryti. 

Kasparui kelią pakuždėjo vėjo gausmas laiduose. Jis užlipo 
ant pastolių viršaus. Ant viršutinės platformos uždengta bre- 
zentu stovėjo kažkokia dėžė, Kasparas nutraukė uždangalą. Po 
juo buvo langų valytojo keltuvas, maža atvira kabina, lyg kilno- 
jamoji kėdė, prie keltuvo buvo pritvirtintos dvi poros paslan- 
kių guminių ratukų, kuriais keltuvas judėjo fasado paviršiumi. 
Kažkur ant pastato stogo turėjo stovėti ant bėgių pritvirtinta 
gervė su lynų būgnais. Keltuvo viduje buvo paliktas kibiras, 
langų valytuvas su kempine ir dvi plaušinės. Nedideliame prie- 
taisų skydelyje buvo keturi mygtukai. 

Ant pastolių užlipęs Francas Eyberis buvo panašus į verkian- 
čią beždžionę. Jis įėjo į keltuvą paskui Kasparą. Kasparas pa- 
spaudė paleidimo mygtuką. Keltuvas ėmė kilti. 

Prietaisų skydelio skleidžiamoje šviesoje Kasparas ėmė stu- 
dijuoti turimą pastato planą. Šviesos degė Konono posėdžių 
kambariuose, silpna šviesa sklido ir iš patalpos, plane pažymė- 
tos kaip biblioteka, taip pat švietė ir bokšto viršutinio aukšto 
langai, pagal planą priklausantys direktorių kabinetams. 

Kabina lengvai siūbavo vėjyje. Tamsoje švytėjo išblyškęs 
Franco Fyberio veidas. Kasparas sustabdė keltuvą po pirmąja 
šviečiančių langų eile. Kasparui pažįstamos moters balsas tarė: 
Bronshojaus rajone mums nieko nesiūloma. 

Langas buvo praviras, Kasparas manėsi girdįs viduje esant 
dešimt-dvylika žmonių, jis nedrįso žvilgtelti pro langą. 

- Bronshojus yra trisdešimt septynių metrų aukštyje virš jū- 
ros lygio, - tęsė balsas. - Ten net kanalizacija išdžiūvusi. Vals- 
tybė sklypų taip pat neparduos, valstybė nedraudžia savo turto 
ir žalą dengia savomis lėšomis. 

Kalbėjo šviesiaplaukė moteris, atvežusi Kasparui KlaraMa- 
riją. Kažkas kažko jos paklausė. 

— Septyni tūkstančiai sklypų, - atsakė ji. - Paskirstyti dvide- 
šimt dviem bendrovėms. Po dviejų savaičių jie uždarys uostą. 
Avediorės užtvanką. Ir pradės siurbti vandenį. Po truputį. Kad 
nepaplautų pastatų. Jie turėjo užtvindyti vandeniu pusantro 
tūkstančio pastatų. Kad jie nesugriūtų ar nebūtų nunešti į jūrą. 

Jos balsas buvo kibirkščiuojantis, lyg Irenos Papas. Tačiau 
kažkas ją labai slėgė. 

— Kaip galime būti tikri? 

Kasparas nesuprato, ką ji atsakė, tačiau girdėjo, kad ji bando 
išsisukti nuo tiesaus atsakymo. 

— Mes visi matėme sprūdžio zoną, - tarė vyras. - Tada, kai 
buvo atliekami vertinimai. Kaip paaiškinti tokį sprūdį? 

— Itin laidžiu vandeniui klinčių sluoksni. 

— Mes matėme dokumentus iš S-ojo pilono. Ir iš Kadas- 
trų valdybos. Po Kopenhagos teritorija yra minkštų uolienų. 
Tikroji sprūdžio zona galėjo būti dvidešimt-penkiasdešimt 
metrų. 

— Mūsų geologai taip pat tuo pasidomėjo. Po Kopenhaga 
esančio klinčių sluoksnio grūdelių dydis kitoks nei kalkakme- 
nio. Tai paaiškintų, kodėl visas plotas smego tolygiai, kol pasie- 
kė giliau esantį rašomosios kreidos sluoksnį. 

— O žemės drebėjimai? 

— Reikėtų pažvelgti į Kopenhagą nauju žvilgsniu. Ekspertai 
svarsto, ar sprūdžio zonos gali būti aktyvios. Praėjusio amžiaus 
paskutiniame dešimtmetyje Zunde būta žemės drebėjimų. 
Galbūt jie buvo stipresni nei manyta. Viena sprūdžio zona yra 
po Barsebeku. Nustatyti stipresni nei iki šiol manyta poslin- 
kiai klinčių zonose, kertančiose Amagerio pakrantės ruožą. 


PETER HOEG 0 TYLIOJI MERGAITĖ 251 


Netolygi Saltholmo salos pakrantės kopų linija rodo, kad būta 
stipresnių žemės drebėjimų nei iki šiol manyta. Keblumas tas, 
kad geologinė atmintis trumpa. Vos prieš tūkstantmetį vykę 
žemės drebėjimai nėra užfiksuoti rašytiniuose šaltiniuose. 

Stojo tyla. Jos kalba - nesvarbu, ką ji norėjo pasakyti, - jų 
neįtikino. 

— Mes galime daug, - tarė ji, - tik ne užsakyti žemės drebė- 
jimą. 

— Ojei vis dėlto galėtume, - pasakė vyras. - Jei vis dėlto vie- 
naip ar kitaip sukeltume netikrą žemės drebėjimą ir kas nors 
tai suprastų. Visi sėstume iki gyvos galvos. 

Kasparas palietė klaviatūrą, jie ėmė kilti aukštyn. Kasparas 
vieną po kito skaičiavo besirikiuojančius tamsius langus. Žemę 
apačioje iš pradžių apgaubė tamsa, paskui ji visiškai dingo iš 
akių. Priešais save jie išvydo šviesą. 


Viduje degė tik viena stalinė lempa. Lionė Borfelt sėdėjo ant 
kėdės, jos vyras — ant radiatoriaus, juodu žvelgė tiesiai priešais 
save, į lango pusę, lyg kine sėdinti porelė. Abiejų burnos buvo 
užrištos. Vyriškis buvo neatpažįstamai pasikeitęs. Jo veidas 
buvo ištįsęs, tokio ilgo veido neturėjo joks žmogus, atsisukęs 
į langą vyras juokėsi. 

Nugaraįjuos stovėjo Askė Brodersenas, rankoje laikė laužtu- 
vėlį. Ant grindų po jais buvo patiesta polietileno plėvelė. Kas- 
paras išsitraukė akinius. Sėdinčiojo veidas buvo visai ne ištįsęs: 
jo burnos vietoje iki pat ausų žiojėjo kiaurymė - nuo smūgių 
trūkus abiem kramtymo raumenims, vyro apatinis žandikaulis 
nukaro iki kaklo. 

Kasparas pajuto, kaip šalia jo stovinčio vaikino kūnas glem- 
ba. Francas Fyberis susmuko ant keltuvo grindų. 

Askė Brodersenas smogė sėdinčiam vyrui laužtuvėliu. Askė 
stovėjo per metrą nuo lango, Kasparas žinojo, kad net ir savo 
sėkmingiausiais laikais nebūtų spėjęs persiversti per palangę 
prieš priešininkui jį sučiumpant. 

Jis paspaudė mygtuką, keltuvas ėmė slinkti į šoną. 

— Noriu žemyn, - pratarė Francas Eyberis. 

— Nenustok melstis. 

— Negaliu susikaupti. 

— Yra tokia istorija apie šventąją Liutgardą, cistercionų vie- 
nuolę, tikiuosi, tau nieko tokio, kad ji buvo katalikė, tai štai, ji 
niekaip negalėdavo išbūti susikaupusi. Vieną kartą jai pasirodė 
PoniaViešpats ir tarė: Atsipalaiduok, nieko baisaus, kad mintyse 
atsiranda spragų - aš visas jas užpildau. 

Kabinetas šalia bibliotekos buvo tuščias, Kasparas sustabdė 
keltuvą ir pro langą įsliuogė vidun. Paskui save įkėlė ir Francą 
Eyberį. 

Patalpos durys turėjo vesti į koridorių, iš kurio turėjo būti 
galima patekti į biblioteką, Kasparas suėmė už durų rankenos. 

Kažkas spyrė į duris. Į krūtinę pataikęs durų smūgis nubloš- 
kė Kasparą prie sienos. 

Pro duris įėjo tas pats kresnasis vyrukas su klausos aparatu, 
rankoje jis laikė plokščią šaunamąjį ginklą, primenantį sportinį 
pistoletą, tik ilgesniu vamzdžiu. 

Kasparo vaikystėje apsaugininkais dirbdavo žemiausio vi- 
suomenės sluoksnio atstovai. Dabar, pasiekus visuotinę ge- 
rovę, saugoti žmonių pinigus buvo tapę prestižiška. Vyras 
priešais Kasparą judėjo lengvai, lyg rūmų pokylio šokėjas, čia, 
susidūrus su juo akis į akį, buvo girdėti nuo jo sklindančios 
grėsmingo artumo ir stipraus autoriteto gaidos. 

Vyriškis plačiai išsižergė, pakėlė ginklą ir įtempė raumenis 

pasiruošdamas atatrankai. Kasparas suprato, kodėl pistoleto 
vamzdis toks ilgas. Prie jo buvo prisuktas metalinis cilindras 
su skylutėmis, pro kurias buvo matyti stiklo vata, tai buvo dus- 
lintuvas. Kasparas buvo matęs jų cirke, duslintuvai būdavo 
naudojami, kai reikėdavo skubiai pribaigti gyvulį, pavyzdžiui, 
žirgą, po nesėkmingo šuolio atviru lūžiu susilaužiusį koją į ma- 
niežo kraštą. 

Kasparas nejučiomis ėmė melstis, be žodžių, tačiau maldos 
esmė buvo tokia: Brangi PoniaViešpatie, padėk man išlaikyti šir- 
dį atvirą ir suteik stiprybės susitikti su pirmaprade šviesa. 

Francas Eyberis buvo pasislėpęs nuo vyro už atvirų durų. 
Dabar jis žengė pirmyn, kyštelėjo vieną ramentą vyriškiui tarp 
kojų ir staigiai jį suktelėjo. 

Pats šūvis buvo duslus, tačiau krūptelėti privertė už Kasparo 
pasigirdęs garsas, lyg kas nors kūju būtų trenkęs į akmenį. Iš 
pradžių jis nepajuto skausmo, tik paralyžių ties juosmeniu. Kai 
pakirstomis kojomis susmuko ant grindų, jo veidas atsidūrė 
vos per kelis centimetrus nuo parsitiesusio užpuoliko veido. 

Kasparas suėmė rankomis jo galvą ir suleido dantis į jo nosį. 
Kando, kad išgyventų, ir kartu jautė užuojautą, dalis jo meldė- 
si: PoniaViešpatie, atiduok šį vyrą į patyrusio plastikos chirurgo 
rankas, nes paprastas chirurgas jam nepadės, jei jis ir toliau norės 
traukti akį vilkėdamas prabangius kostiumus. 

Vyras išsižiojo rėkti. Kasparas užkišo jam burną velykiniu 
šokoladiniu kiaušiniu. 

Kasparas atsistojo. Visą pilvą buvo apėmęs vienalytis toly- 
giai išplitęs skausmas. Kasparas metaliniu kiaušinio aptaisu iš 
visų jėgų smogė į gulinčio vyro pakaušį. Vyro galva nusviro ir 
jis liko ramiai tysoti. 

Kasparas paėmė vyro pistoletą. Šaunamąjį ginklą rankose 

laikė pirmą kartą gyvenime ir nė nenumanė, kaip reikėtų juo 
naudotis, todėl ištiesė jį Francui Fyberiui. 

Susilenkęs išslinko pro duris į koridorių, niekaip nepajėgda- 
mas išsitiesti. Į biblioteką vedė trejos durys. Kasparas atsargiai 
pabandė vienas atidaryti, jos buvo užrakintos. Vadinasi, kitos 
irgi bus užrakintos. 

Kasparas paršliaužė atgal. Teks patekti į biblioteką iš keltuvo. 

Iki šiol jis manė, kad vakuuminio pašto sistemos jau išėju- 
sios iš mados, įrengtoji čia turbūt buvo antros kartos. Nebuvo 
matyti jokių mygtukų, tik juodas ekranas, Kasparas perbraukė 
jį pirštų galais, ekrane suspindo raudoni skaičiai. Ant sienos 
kabėjo vakuuminio pašto adresų sąrašas, Kasparas susirado 
bibliotekos numerį. Išsitraukęs parkerį nuo gulinčio vyro pa- 
ėmė kiaušinį. Ant popieriaus, į kurį buvo įpakuotas kiaušinis, 
užrašė: Taškeliai mano vardą gali pakuždėti, o aš jau atskubu ta- 
vęs nudėti, ir įdėjo kiaušinį į transportavimo kapsulę. 

— Suskaičiuok iki dvidešimt, - liepė Kasparas Francui Eybe- 
riui. — Ir išsiųsk jį. 

— Jūs sužeistas į pilvą, - tarė vaikinas. 

Kasparas pasikėlė marškinius. Prie bambos žiojėjo nedidelė 
pabrinkusi skylutė. 

— Ir nugaroje, - pasakė Francas Fyberis. - Kulka perėjo 
kiaurai. 

Kasparas įsiropštė atgal į keltuvą ir pavažiavo juo į šoną, atgal 
prie bibliotekos lango. 

Per tą trumpą laiką, kol jo nebuvo, viduje buvo pritekėję 
daug kraujo. Kasparas nebuvo tikras, ar vyras tebėra gyvas. 
Askė Brodersenas dabar buvo pasisukęs į moterį. 

Kasparas trumpam įsiklausė į savyje skambančią maldą, 
kuri nebuvo liovusis nė akimirkos. Kasparas adresavo ją min- 

tyse iškilusiam šv. Genezijui, gatvės atlikėjų ir aktorių globėjui, 
mirusiam kankinio mirtimi 303-iaisiais ir per savo gyvenimą 
spėjusiam išvaduoti iš skausmo ir kančių daugybę sielų. 

Suzvimbė vakuuminio pašto sistema. Askė Brodersenas 
stabtelėjo. Pasuko terminalo link. Mes visi sergame priklauso- 
mybe nuo pašto. Visi jaučiame būtinybę nedelsdami išklausyti 
žinutes telefono atsakiklyje. Patikrinti elektroninį paštą. Ištuš- 
tinti pašto dėžutę. Vidury pietų. Vidury meilės žaidimų. Vidu- 
ry tardymo. 

Kasparas atidarė langą. Persivertęs per palangę sudribo ant 
grindų. Askė Brodersenas stovėjo su kiaušiniu rankoje. 

Askė Brodersenas buvo nusivilkęs švarką. Ant marškinių segė- 
jo petnešas. 

— Noriu pamatyti mergaitę, - tarė Kasparas. 

Vyras stovėjo su kiaušiniu rankoje. 

— Ji čia pat, už sienos. 

Kasparas priglaudė pirštus prie sėdinčio vyro kaklo, šis 
buvo gyvas. Lionės Borfelt burna buvo užrišta elastine juos- 
ta, ta pačia juosta ji buvo pririšta prie kėdės. Ant stalo gulėjo 
juostos ritinėliai ir žirklės. Kasparas perkirpo juostą ir išlais- 
vino moterį. 

Askė Brodersenas rodė kelią. Kasparas negirdėjo jokio įtar- 
tino garso. Galbūt pasaulis visada toks paprastas, kai palaikai 
glaudų ryšį su muzikaliąja savo esybės puse. Galbūt dabar jis 
išvys KlaraMariją. 

Aukštasis vyras atidarė duris ir įleido Kasparą vidun. 

Iš pradžių kambaryje buvo tamsu, akims apsipratus Kaspa- 
ras pastebėjo blausią nuo jūros sklindančią šviesą. Viena patal- 
pos siena buvo iš šviesos neatspindinčio stiklo. Kasparas apsi- 

žvalgė tikėdamasis išvysti kur nors ant grindų su savo lėlėmis 
sėdinčią KlaraMariją. 

Išgirdo į grindis trenkiantis kiaušinį. Tada buvo sugriebtas 
iš nugaros. 

Vyro gniaužtai buvo tvirti. Laikydamas Kasparą virš alkū- 
nių, jis kilstelėjo jį nuo grindų ir tėškė į stiklą. 

Stiklas veikiausiai buvo laminuotas, todėl visiškai neelastin- 
gas, lyg armuotas stiklas, Kasparas pasijuto, lyg būtų trenkęsis 
į betono sieną. 

Askė Brodersenas netarė nė žodžio, tačiau Kasparas vis tiek 
jį girdėjo. Nors veikiau ne jį, nes jo paties nebebuvo likę. Užplū- 
dus stipriems jausmams, žmogaus aš ištirpsta, jo širdies balsas 
nuslopsta, iš žmogiškosios dažnių skalės išnyksta užuojautos 
dažniai ir lieka tik kraštutinė beasmeniškumo forma. Kasparas 
girdėjo, jog ši forma už jo nugaros nori jį nudėti. 

Vyras dar kartą smogė jį į stiklą, šį kartą daug smarkiau. Stik- 
las, pro kurį sklido šviesa, aptemo. Iš pradžių jis pamanė, kad 
kas nors nuleido žaliuzes ar užtraukė naktines užuolaidas, tada 
virš akių vokų pajuto šilumą, tai buvo kraujas. 

Šį kartą stiklas priartėjo ir žiebė jam pats, Kasparas nejuto 
skausmo, negirdėjo garsų, jis suprato, kad artėja paskutinio- 
ji. Malda jo širdyje gimė savaime. Kasparas išgirdo save mel- 
džiant: PoniaViešpatie, suteik man jėgų pasipriešinti. 

Stiklas vėl priartėjo. Šį kartą Kasparas atkišo į priekį rankas 
ir kojas, smūgis teko delnams ir pėdoms, garsas buvo lyg kam 
sprogus, Kasparas išgirdo lūžtant vieną riešą, tačiau galva šį 
kartą liko apsaugota. 

Kasparas nesipriešindamas pakibo vyro rankose it sku- 
durinė lėlė, jo galva buvo nusvirusi žemyn. Vyras už jo giliai 
įkvėpė kaupdamasis paskutiniam mėginimui. Įkvėpdamas jis 

nuleido Kasparą šiek tiek žemiau, Kasparas pajuto pėdas atsi- 
remiant į grindis ir tą akimirką atsivadėjęs smogė galva vyrui 
už savęs. 

Smūgiai pakaušiu yra scenoje vaidinamos kovos ir smurto 
Dom Perignon . Kasparas dvejus metus treniravosi su pakabin- 
tu siūbuojančiu smėlio maišu, kol išmoko sustabdyti jį vienu 
galvos smūgiu. Paskui ištisus mėnesius mokėsi nutraukti jude- 
sį prie pat partnerio kaukolės. Šįkart jis nesustojo, šįkart smū- 
giavo iki galo. 

Vyras už jo susmuko ne iš karto. Jis stovėjo, kol Kasparas iš- 
silaisvino iš jo glėbio ir išmušė žemę jam iš po kojų. Tačiau jo 
akys visą tą laiką jau buvo tuščios. 

Visiškai suglebęs jis visu ūgiu plojosi į žemę. Jam griūvant 
Kasparas spėjo atsegti petnešas ir apvyniojo jas vyrui apie kak- 
lą. Prispaudęs vyro nugarą keliu, Kasparas tvirčiau įtempė pet- 
nešas. Galėjo tai daryti tik dešine ranka. 

Atsidarė durys, užsidegė šviesa, tarpduryje stovėjo šviesia- 
plaukė moteris. 

Tikras smurtas prieš tikrus žmones kelia siaubą. Tačiau sti- 
lizuotas, sceninis smurtas būtinas. Mums, kurie esame tokie, 
kokie esame. 

— Užeikite, — tarė Kasparas. 

Ji įėjo lyg robotas. 

Uždegus šviesą panoraminė stiklo siena virto veidrodžiu, 
jame atsispindėjo gulinčio vyro veidas. 

— Smaugiamas, - tarė Kasparas, - žmogus visų pirma miršta 
ne dėl to, kad negali kvėpuoti. Pirmiausia, užspaudus stambią- 
sias kaklo arterijas, deguonies negauna jo smegenys. Jei pažiū- 


* Brangus, vienas geriausių šampanų. 


PETER HOEG O TYLIOJI MERGAITĖ 259 


rėtumėte į jo akis čia, veidrodyje, jau dabar baltymuose pama- 
tytumėte avokado spalvos kraujosruvų. Matote? 

Moters kojos sulinko, atsirėmusi į sieną ji nuslydo žemyn ir 
atsisėdo ant grindų. 

— Kur KlaraMarija? - paklausė Kasparas. 

Ji bandė kažką pasakyti, bet nepajėgė. 

Prakaitas plačia srovele tekėjo Kasparui į akis, jis nubraukė 
veidą į vyro nugarą po savimi, ši nusidažė it perbraukus dažy- 
mo voleliu, tai buvo ne prakaitas, o kraujas. 

Kasparas išgirdo šį tą netikėta. Tai buvo meilė. Ji sklido iš 
moters. Kasparas pažvelgė į vyrą po savimi. Moteris jį mylėjo. 

— Pasakykite, kur ji, - tarė Kasparas. - Ir mums nebereikės 
smarkiau veržti šių petnešų. 

- Jie abu Konono rūsiuose, - pasakė moteris. 

— Vadinasi, berniukas irgi gyvas? 

Ji linktelėjo galvą. 

— Ką ketinate su jais daryti? 

Kasparui kalbant kažkas džerškėjo lyg stiklas, jam buvo nu- 
skelti arba išmušti mažiausiai du dantys. 

Moteris nieko neatsakė. Kasparas stipriau suveržė petnešas. 

— Nežinau, - tarė ji, - prisiekiu, aš tik prižiūriu ją, prižiūriu 
juos, prašau liautis, labai prašau. 

Kasparas atsistojo. 

— Gal galėtumėte mane prilaikyti, - paprašė jis. 

Moteris pakluso, mechaniškai. Ji atidarė duris. Jie patraukė 
koridoriumi. Durys į kabinetą prie bibliotekos buvo atidary- 
tos. Kasparas parodė pirštu vidun, moteris privedė jį prie stalo, 
prie telefono. 

Jis surinko Rabijos fondo numerį. 

— Norėčiau pasikalbėti su Mėlynąja dama, - tarė. 

Ji priėjo prie telefono po pusės minutės. Kasparas čia praras- 
davo, čia vėl atgaudavo sąmonę. 

— Klausau? 

Paskutinį kartą jos balsą Kasparas girdėjo prieš metus. 

— Gali būti, kad abu vaikai gyvi, - tarė jis. - Gali būti, jog jie 
laikomi rūsiuose po Kononu, pastatytu ant pylimo prie Smailės 
Šiaurės uoste. Labai norėčiau išlaisvinti juos pats. Tačiau tru- 
putį nekaip jaučiuosi. 

Mėlynosios damos skambesys nepasikeitė. Greičiausiai jos 
tonacija nepakistų ir išgirdus žinią apie pasaulio pabaigą. 

— Susisieksime su policija, - pasakė ji. 

Kasparas atsirėmė į stalą, ryšys buvo prastas, visos skylutės 
telefono ragelyje buvo priplūdusios kraujo. 

— Sutvarkysiu porą reikaliukų, - tarė jis. - Ir užvažiuosiu at- 
siimti atlygio. 

— Lauksime jūsų. 

Jis padėjo ragelį. 


Liftas veikė, nusileidus tris aukštus sustojo, durys atsidarė. Už 
jų stovėjo Francas Eyberis. Jis įlipo vidun. Liftas vėl pajudėjo 
žemyn. Francas Fyberis ištempė kaklą ir nužvelgė Kasparo pa- 
kaušį. 

— Jūsų pakaušis prasivėręs. Jums skilusi kaukolė. 

Kasparas laisvąja ranka apkabino jo pečius, moteris su vai- 
kinu kone nešė jį per kiemą. Jis girdėjo, kaip ant plytelių kapsi 
jo kraujo lašai, garsas buvo traškus, neskaidrus, visai kitoks nei 
krintant vandens lašams, nes kraujas klampesnis. 

Vos jiems spėjus įžengti į teritoriją juosiančios sienos šešėlį, 
visą kiemą nutvieskė prožektoriai. Kasparas pėdomis pajuto 
daugybės bėgančių žmonių žingsnius. Jie atidarė duris ir įžen- 

gė į stiklinę sargo kabiną. Žaliasis admirolas dar nebuvo atsi- 
peikėjęs nuo sukrėtimo, Kasparas tai girdėjo. Tačiau tai buvo 
niekis, palyginti su tuo, kaip jis buvo priblokštas dabar, jis pa- 
žvelgė į Kasparą, į moterį, pažino ją, sustojo vietoje. Kasparas 
jautėsi privaląs tarti porą žodžių. Nedera visiškoje nežinioje 
palikti žmonių, kuriems pridarėme vargo. 

Daugybė žmonių manosi šiame gyvenime nusipirkę bilietą 
į Džilberto ir Salivano koncertą. Ir tik kai jau darosi per vėlu, 
supranta, jog ši būtis iš tiesų yra Šnitkės destrukcinės muzikos 
kūrinys. 

— Askei pasirodė, kad kiaušinis per mažas, - tarė Kasparas. - 
O juk žinote, koks jo temperamentas. 


Jiems pasiekus šaligatvį, Kasparas paleido moterį, ji liko stovė- 
ti. Kartu su Francu Fyberiu jie nusigavo iki furgono. Moteris 
užjų nugarų nejudėjo iš vietos. Kasparui pavyko užsiropšti ant 
automobilio sėdynės. 

— Turime išvažiuoti į aplinkkelį, - tarė Kasparas. 

- Jūs nukraujuosite, - atsakė Francas Fyberis. 

— Veninį kraujavimą galima sustabdyti. Švelniai, bet tvirtai 
užspaudus kraujuojančią vietą dešimčiai minučių. 

— Turit tik dvi rankas. 

Sankryžoje Sundkrogo gatvės gale jie pasuko į šiaurę. Visos 
šviesos priekyje Kasparo akyse liejosi. Francas Eyberis atliko 
U formos posūkį, išcentrinė jėga prispaudė Kasparą prie du- 
relių. 

— Policijos užtvara, - tarė vaikinas. 


* Libretų kūrėjas W. S. Gilbert ir kompozitorius A. Sullivan - Viktorijos laikų kūrėjų 
pora, drauge rašiusi komiškas operas. 

Jie važiavo Pajūrio prospektu, paskui tiesiai, Medžioklės 
gatve. Kasparas susirado krūvą lininių servetėlių. Sudėjęs iš jų 
tvarstį, pabandė užsirišti jį virtuvės rankšluosčiais. Vos uždėtos 
ant žaizdos, servetėlės permirko. Kasparas juto, kad jam kyla 
temperatūra. Greta sėdintis vaikinas ėmė ašaroti. 

Būtent čia ir slypi mokymosi iš meistro trūkumas. Meistrui 
įjungus forsažą, mokinys rizikuoja tapti šlapia vieta. Pakanka 
prisiminti Bacho sūnus. Nė vienas jų taip ir neišsivadavo iš tė- 
vuko šešėlio. Arba kad ir Jungas. Jam taip ir nepavyko galutinai 
ištrinti Froido įspaustų pėdsakų. 

— Abu vaikai gyvi, - tarė Kasparas. 

— Jums reikia į ligoninę. 

— Vėliau, dabar turime sutvarkyti porą reikalų. 

- Jūs tik pažiūrėkit į save. 

— Mes taip arti. Šv. Teresėlės iš Lizjė žodžiais tariant, je choi- 
sis tout, noriu turėti viską. 

Kasparas atidarė langą. Pakilusi temperatūra — reakcija į 
kūno sužalojimą, Kasparui ši reakcija buvo žinoma iš tų lai- 
kų, kai dar dirbo akrobatu ir manieže patirdavo traumų. Vėsus 
vėjas jį šiek tiek atgaivino. Sunkiau buvo kovoti su nuovargiu, 
apėmusiu netekus kraujo. 

Jie važiavo Medžioklės gatve, skiriančia Kopenhagos centrą 
nuo kitų miesto rajonų. Po to įsuko į Tageno gatvę, pervažiavo 
tiltą virš Tvenkinių. Miestas dar niekada neskambėjo taip, kaip 
dabar. Į skambesį buvo įsipynusi susitelkimo gaida. Miestas 
skambėjo panašiai kaip skamba Kūčių vakarą ar kai per televi- 
zorių transliuojamos lemiamos futbolo finalo rungtynės. Tik 
šis skambesys buvo tamsesnis. Su daug didesne įtampa. Žmo- 
nės klausėsi iš užtvertosios teritorijos sklindančių garsų. Mė- 
gindami nuspėti, ar bus daugiau žemės drebėjimų. Jie klausėsi 

visi drauge. Kad ir kaip nesinorėtų to sakyti, jie juto vienybę 
suvokdami, jog galbūt teks drauge žūti. Tėvas Pijus tikintie- 
siems kartą pasakė, kad geriausia vieta melstis yra lėktuve prieš 
jo katastrofą. Jei tą akimirką visi susitelktumėte maldai, - tarė 
jis, - neišvengiamai įgyvendintumėte dieviškąjį pradą. 

— Per savo gyvenimą esu sutikęs daugybę pamišėlių, - pasa- 
kė Francas Fyberis. - Tačiau, velniai griebtų, dar niekada... 

Kasparas parodė pirštu kryptį, automobilis išsuko iš Rytinės 
pylimo gatvės, pravažiavo Geologijos muziejų ir užkilęs į pen- 
kiolikos procentų įkalnę įvažiavo pro žemus atvirus geležinius 
vartelius. 

Vienoje iš patalpų stiklinėmis sienomis degė šviesa. Viduje 
prie rašomojo stalo sėdėjo šviesiaplaukis princas Valiantas. 

— Būk geras, įvažiuok vidun, - paprašė Kasparas. 

Francas Fyberis papurtė galvą. 

— Tokios būklės, - tarė Kasparas, - nenorėčiau lipti į šaltį. 

Vaikinas paspaudė greičio pedalą. Rėžęsis į stiklo sieną, fur- 
gonas išnėrė kiaurai ją lyg pro popieriaus lapą ir įkišęs nosį vi- 
dun sustojo. 

Kasparas nusiropštė nuo aukštos sėdynės. Atsisėdo ant kė- 
dės priešais rašomąjį stalą. Vyras kitoje stalo pusėje buvo it su- 
akmenėjęs. 

Kasparo vaikystėje nuo daugumos profesorių sklido toks 
nemalonus skambesys, kad žmonės imdavo dairytis ausims 
užsikimšti tinkamo daikto, pavyzdžiui, kilimėlio. Tais laikais 
akademinę karjerą galėjai padaryti tik sutelkęs visas proto pa- 
stangas į vieną siaurą sritį ir dėl šios priežasties virtęs neuroti- 
ku, Kasparas buvo sutikęs Maksimiliano pažįstamų profesorių, 
jie ateidavo į premjeras, jiems visiems buvo būdingas fragmen- 
tiškumas. 

Ilgainiui skambesys pasikeitė, kitoje rašomojo stalo pusėje 
sėdintis vyras buvo plataus akiračio. Ir vis dėlto. 

— Daugelis artistų, - tarė Kasparas, - prisibijo akademikų. 
Tik ne aš. Mano mėgstamiausias commedia dellarte persona- 
žas yra il dottore“, na, žinote, tas, kuris teigia, kad viskas pagy- 
doma mokslu. 

Šviesiaplaukis vyras vogčiomis žvilgtelėjo į sudaužytas lau- 
ko duris. Kasparas girdėjo, kaip jis vertina galimybę sėkmingai 
pabėgti. 

— Nerekomenduočiau to daryti, - perspėjo Kasparas, — aš 
nebeturiu ko prarasti. 

Vyro skambesyje pasigirdo susitaikymo su padėtimi gaida. 

— Kokia buvo jūsų užduotis? 

Vyras neatsakė. 

— Jūs turėjote moksliškai įvertinti vaikų gebėjimus. Ką jie 
parodė? 

Šviesiaplaukis pažvelgė į automobilį. Erancas Fyberis sėdėjo 
prie vairo. Visos durys ir langai buvo uždaryti. 

— Mūsų daugiau niekas negirdi, - pasakė vyras. 

— Dievas viską girdi, - atsakė Kasparas. - Tik jis neliudija 
teisme. 

Profesorius sudrėkino lūpas. 

— Jie nieko neparodė. Mergaitė tik pasakė: Daugiau drebė- 
jimų nebus. Ten dalyvavo dvidešimt pirkėjų. Iš užsienio. Mer- 
gaitės žodžiai buvo išversti į anglų kalbą. Ir viskas. Tai tetruko 
penkias minutes. 


* Italų kaukių komedija. 

** Daktaras - commedia dellarte personažas, laikomas mokytu, tačiau paprastai toks 
nėra. Šis personažas dažniausiai yra vyresnio amžiaus, pasiturintis, dažnai vaizduo- 
jamas kaip pedantiškas, šykštus ir visiškai neturintis pasisekimo tarp moterų. 

Kasparas girdėjo, kad vyras sako tiesą. 

— Kokia jums iš to nauda? 

— Profesinė informacija. 

— Gal būtų galima konkrečiau? 

Įsmeigęs akis į stalo paviršių profesorius tylėjo. 

— Jūs labai talentingas, - tarė Kasparas. - Aš tai girdžiu. Jūs 
prisidėjote ir prie King Kongo bandymo mane papirkti. Vis 
dėlto nesate linkęs į smurtą. O aš esu. Tik pažiūrėkite į mane. 
Aš ką tik iš mūšio lauko. 

Profesorius žvelgė į Kasparą. 

— Universiteto struktūra plokščia, - pasakė jis. - Todėl iš tik- 
rųjų aukštai galima pakilti tik už jo ribų. 

Kai žmogus tiki, kad pasirinko teisingą kelią, net jei tas ke- 
lias grįstas prasta morale, jo viduje suskamba ausiai maloni 
tvirtumo gaida. 

— Ką sugeba tie vaikai? 

— Mes nuskenavome jų smegenis. Jų smegenų bangos nej- 
prastos. Bet tai ir viskas. 

— O ką sugeba Mėlynoji dama? Motina Marija. 

Vyro skambesys pasikeitė, tapo panašus į tą, kokį Kasparas 
girdėdavo suskambant turguose prieš prasidedant deryboms 
dėl jautukų kainos. 

Kasparas vargais negalais atsistojo. Ant stalo priešais profeso- 
rių gulėjo mėlynas aplankas. Kasparas pabarbeno į jį pirštais. 

— Aukštojo mokslo įstaigos gali laisvai keistis informacija, — 
tarė profesorius. 

Aplankas buvo vienas iš turėtųjų policijos, Kasparas jau 
buvo matęs šį viršelį Astos Borelo biure. 

— Malonu girdėti, - pasakė Kasparas. 

— Galėtume susitarti. Jūs dirbote Danijos technikos uni- 

versitete. Devintajame dešimtmetyje. Matematinės akustikos 
institute. Čia rašoma, kad dirbote konsultantu. Rekonstruo- 
jant ir projektuojant didžiąsias koncertų sales. Jie ištyrė jūsų 
gebėjimus. Čia rašoma, kad girdėjote nuo 3 iki 35 000 hercų 
dažnio virpesius. Išgirsdavote šimtosios decibelo dalies garso 
slėgio lygio pokyčius. Jei tai tiesa, jūsų gebėjimai neeiliniai. Čia 
rašoma, kad jie negalėjo to paaiškinti. Rašoma, kad jie sukons- 
truodavo šimtą kartų sumažintus salių modelius. Jūs įeidavo- 
te vidun. Ir iš karto galėdavote pasakyti, ko trūksta. Sinusinių 
profilių betone. Ar dar velniai žino ko. Ar tai tiesa? 

Kasparas girdėjo, kad potrauminis šokas, kuris buvo apėmęs 
vyrą po automobilio įvažiavimo vidun, jau baigia praeiti. Tai 
rodė vyro tvirtumą. Kasparas nejučiomis pajuto pagarbą Kai- 
no suburtai komandai. 

— Jiems prisisapnavo, - atsakė Kasparas. - Be to, tada buvau 
dar visai jaunas. 

— Čia rašoma, kad jūs teigėte, jog fiziniai garsai — tik durys, 
už kurių slypi visai kitokie garsai. Garsų pasaulis. Ar tai tiesa? 
Ar galėtumėte man apie tai papasakoti? Galbūt tada atsimin- 
čiau šį tą daugiau apie vaikus. Ir apie dvasinę mokytoją. 

Dabar Kasparas išgirdo, kas graužė šį vyrą. Teoretiko troški- 
mas priartėti prie nuo jo nutolusio realaus pasaulio. 

— Aplanką gavote iš Miorko, - tarė Kasparas. - Bandote 
vienu metu nušauti du zuikius. O gal net tris. Dirbate Kainui. 
Lankotės Rabijos fonde. Ir teikiate informaciją H korpusui. 

Vyro skambesys ėmė slopti. 

— Nenorite, kad vaikams nutiktų kas nors bloga, - tęsė Kaspa- 
ras. — Bet jus masina pinigai. Ir tikslas, dėl kurio Kainas pagrobė 
vaikus. Galiausiai rūpinatės ir savo paties saugumu. Bandote iš- 
syk nušauti visus zuikius. Laikyti visas gijas savo rankose. 

Palei galinę patalpos sieną buvo išrikiuoti stovai su optiniais 
prietaisais, turbūt iš tų laikų, kai pastate dar veikė observatori- 
ja. Ir pasaulis dar buvo paprastesnis. Turbūt. 

— Mes, žmonės, - tarė Kasparas, - norime apsėsti per daug 
kėdžių. Taip niekada neišeiname į ryškią šviesą. Bet ir nenu- 
grimztame į visišką tamsą. Liekame, kur esame. Kur šviesos 
yra kaip tik tiek, kad galėtume judėti apgraibomis. 

Kasparas įlipo į automobilį. 

— Garsinė atmintis, - pasakė profesorius, - būdinga rop- 
liams. Pagal garsą jie atpažįsta ir savo būsimą auką. Iš esmės tai 
primityvi funkcija. 

— Mėginote išsiaiškinti, ar galima mane nupirkti. Sužinoti, ar 
ganėtinai giliai įbesta lazda atsirems į tvirtą pagrindą. 

- Visus galima nupirkti. Be šios, nėra jokios kitos realybės. 

Vyro pyktis slėpė abejones. 

— Manau, kad tą mergaitę, - tarė Kasparas, - nužudėte jūs. 
Pasidomėjau Užsieniečių reikalų skyriaus turima informacija. 
Tuo metu jūs kaip tik buvote Nepale. 

Vyras pašoko iš vietos it iš dėžutės iššokanti figūrėlė, mosta- 
guodamas rankomis ir kojomis, lyg virvelėmis tampomas kar- 
toninis žmogeliukas. 

— Tai Ernsto, Jozefo asmens sargybinio, darbas. Nė neįtariau, 
kad taip atsitiks. Tuo metu buvau už daugybės kilometrų. 

Profesorius susmuko ant kėdės. 

Kasparas klausėsi. Gali būti, kad vyras kalbėjo tiesą. 

— Bandžiau jiems paaiškinti, — tarė jis. - Universiteto dar- 
buotojams. Išmatuojamoje garsų erdvėje mes susiorientuoja- 
me dėl to, kad mūsų dešinę ir kairę ausį garsas pasiekia šiek 
tiek skirtingu metu. Tačiau platesniame kontekste to per maža. 
Tikrieji garsai girdimi abiem ausimis vienu metu. Jie girdimi 

siela. O ši niekada nenusilpsta. Ji yra anapus laiko ir erdvės. Ir ji 
nemokama. Jos nereikia pirkti. Pakanka tik įtempti klausą. 
Atrodė, kad kitoje rašomojo stalo pusėje sėdintis vyras suse- 
no per penkias minutes. Jo plaukai dabar atrodė žili. 
— Baiminuosi, - pasakė jis, - kad Kainas gali išskraidinti vai- 
kus. 

Jie važiavo aplinkkeliu. 

Francas Eyberis šalia šniurkščiojo nosimi. Net vidury savo 
didžiojo pasirodymo turi nepamiršti pasirūpinti šalia esančiais. 
Taip darė Bachas. Statydamas milžinišką muzikinę katedrą, jis 
skyrė dėmesio kiekvienai jos plytai. Atsidėjęs rūpinosi, kad 
viskas nuolat skambėtų puikiai. Buvo atidus Marijai Barbarai, 
Anai Magdalenai, savo vaikams, ir tai buvo girdėti. Kasparas 
raminamai apkabino vaikino pečius. 

— Netrukus, - tarė jis, - abu vaikai sėdės tarp mūsų. 

Kasparas perbraukė ranka virpančius vaikino raumenis, pa- 
likdamas klampų kraujo pėdsaką. Jie kirto Roskildės plentą, 
pravažiavo pro Glostrupo centrą, pirmuosius laukus. Kasparas 
parodė, kur važiuoti, automobilis įsuko į lauko keliuką priešais 
kartodromą, keliukas vedė į stačią įkalnę ir viršuje baigėsi. Jie 
stovėjo ant dirbtinio pylimo, iškilusio virš vandens valymo 
įrenginių. Žemiau, už valymo įrenginių, buvo matyti kiemas, 
apsuptas pastatų komplekso. Kiemas buvo tuščias, degė tik 
vienas naktinis prožektorius. 

— Negalite ten eiti. Jie laukia jūsų. 
Kasparas išsiropštė iš automobilio. 

— Išplauksiu kartu su Tao srove. 

— Iš kur žinote? 

Geltonos akys nebežiūrėjo į Kasparą. 
— Girdžiu pučiant palankų vėją. 

Lauką nuo kelio skyrė tuopų eilė, tarp jos ir kiemą supančių 
pastatų stovėjo automobilis, Kasparas atsistojo keturpėsčias. 

Automobilio skambesys buvo pustoniu per aukštas. Pusė 
tono nėra daug, tačiau turint absoliučią klausą jau ir tai erzina. 
Visą praėjusio amžiaus aštuntąjį dešimtmetį Kasparas niekaip 
negalėjo atsistebėti Richterio įgrota Bacho ciklo Gerai tempe- 
ruotas klavyras versija, kūriniai skambėjo pustoniu per aukštai. 
Iš pradžių Kasparas manė, kad įvyko klaida perrašant kūrinius 
iš pirminės garso įrašo plokštelės ar kasetės. Vėliau pro geleži- 
nę uždangą prasprūdo Richterio įgrotos Prokofjevo sonatos, 
jos taip pat skambėjo pustoniu per aukštai. Tada Kasparas su- 
prato, kad tai ne atsitiktinumas. 

Kai automobilyje sėdi žmonių ar yra bagažo, jo paties virpe- 
siai padažnėja, ar bent jau taip atrodo. Kasparas šliaužė šonu, 
kol atsidūrė tarp automobilio ir kiemą apšviečiančio prožekto- 
riaus, automobilyje sėdėjo du vyrai. 

Atsakymą Kasparas sužinojo tik paskutiniame dešimtmety- 
je, kai buvo paskelbtas vienintelis ilgas interviu su Richteriu. 

Interviu baigiantis, didysis pianistas prasitarė, kad amžius, be 
kitos žalos, atsiliepė ir tuo, kad pagrindinis tonas jam ėmė atro- 
dyti beveik pustoniu per žemas. 

Tuomet Kasparui viskas paaiškėjo. Richteris grojo suderi- 
nęs fortepijoną pustoniu aukščiau nei derėtų. 

Kasparas tada pasijuto sukrėstas. Ne todėl, kad senatvė pa- 
siglemžia klausą, senatvė pasiglemžia viską, tereikia prisiminti 
Bethoveną. Kasparą pribloškė didžiulis žmogaus užsispyrimas, 
leidžiantis jam pustoniu paaukštinti visus klasikų kūrinius, kad 
šie būtų priimtini jo ausiai. 

Kasparas ropojo keturiomis, kol pasuko už kampo. Pro ne- 
didelius vartus pietinėje komplekso pusėje įėjo į kiemą. Susi- 
lenkęs vargais negalais apėjo jojyklą ir aptvarą. Arklidėse buvo 
tik Roželė, ji išgirdo jį. Kasparas raminamai paglostė kumelę, 
ant jos liko kraujo žymė. Pasigraibęs šieno kupetoje, Kasparas 
nerado nei savo smuiko, nei dokumentų. 

Laikydamasis sienos šešėlyje, Kasparas perėjo į kitą kiemo 
pusę, pabandė atidaryti Dafio kontoros duris, šios buvo neuž- 
rakintos. 

Patalpa atrodė nepasikeitusi, tačiau neįprastai stipriai rezo- 
navo. Kasparas pagraibė lentyną po rašomuoju stalu, trikojis 
laboratorijos stovas buvo dingęs, kaip ir Bunzeno degiklis bei 
dresuotojo lazdelė. 

Lentynos atrodė kaip įprastai, tarp segtuvų Kasparas prie- 
blandoje susirado pažymėtąjį K raide, išsitraukė jį, atsivertė, jis 
buvo tuščias. 

Kasparas padėjo segtuvą atgal, pabandė atidaryti duris į Da- 
fio gyvenamąsias patalpas, durys buvo neužrakintos, jis įėjo 
vidun, ten buvo per daug tylu. 

Kasparas atidarė šaldytuvą, šis buvo išjungtas. Šaldymo ka- 
mera atitirpdyta. 

Jis grįžo į kontorą. Atsisėdo ant kėdės. Pakėlė telefono ragelį. 
Linija tebeveikė. 

Kasparas surinko Sonjos numerį. Ji atsiliepė iš karto. Kas- 
paras kilstelėjo iš virtuvės rankšluosčių ir servetėlių pasidarytą 
turbaną, kuriuo buvo apsivyniojęs galvą. Jis girdėjo ją gulint. 
Kai tiesiamieji raumenys nebespaudžia plaučių ir nebetruk- 
do sklisti garsui, balsas tampa žemesnis. Šalia jos gulėjo vyras, 
Kasparas juto jo kvėpavimą. 

— Dafio kompleksas, - tarė jis, - kaip jį man radai? 

— Buvo atėjęs pasiūlymas. Jei gerai pamenu. Buvo įdėtas į 
skandinaviškąjį Circus Zeitung leidimą. 

— Jūs gaunate trisdešimt pasiūlymų per dieną. Tu jų net ne- 
matai. Kaip pastebėjai šitą? 

Iš pradžių ji tylėjo. 

— Jis buvo adresuotas man asmeniškai, - tarė ji. - Siūloma 
kaina buvo perpus mažesnė. Tikriausiai šie du dalykai mane 
nustebino. 

Kasparas patylėjo stengdamasis susikaupti. 

— Ar padariau ką nors ne taip? Ar tau kaip nors pakenkiau? 

— Angelai sargai, - tarė jis, - negali padaryti nieko bloga. 

— Ar su tavimi kas nors yra? Neturėtum būti vienas. 

— Su manimi, - atsakė jis, - yra vienas iš PoniosViešpaties 
fortepijono derintojų. Jis tuoj suderins mane pustoniu že- 
miau. 


Jis padėjo ragelį. 


Kasparas atsargiai prisiartino prie namelio ant ratų, sustojo, 
įsiklausė, nebuvo nieko girdėti. Pagraibė kartono gabalėlio, jis 
tebebuvo ten, kur buvo jį palikęs, Kasparas įėjo vidun. 

Šviesos degti nedrįso. Prisėdo ant fotelio. Pro langus vidun 
sklido kiemą apšviečiančio naktinio prožektoriaus šviesa. 


274 PETER HOEG A TYLIOJjI MERGAITĖ 


Kasparas galėjo gyventi pilyje, tokioje, kokią turėjo Grokas 
Onelijos miestelyje Italijoje. Galėjo turėti daugiabutį Pary- 
žiaus priemiestyje, kaip kad Carlis Rivelis. Arba aštuonių 
šimtų kvadratinių metrų palėpę su vaizdu į Karaliaus naująją 
aikštę, tokią, kaip Olego Popovo turėtoji Maskvoje, su vaizdu į 
senąjį Čechovo vardo Maskvos akademinį dailės teatrą. Tačiau 
jau dvidešimt metų jis teturėjo šį namelį ant ratų. Aštuoniolika 
kvadratinių metrų plius prieangio plotas minus scenos rekvizi- 
tų spintos, kostiumų spintos, fortepijono ir knygų spintų uži- 
mamas plotas. 

Kasparas žvilgtelėjo į natų sąsiuvinius. Į krosnelę. Kriauklę. 
Elektrinį virdulį. Malkų krūvelę. Kaitlentę. Mažą nerūdijantį 
šaldytuvą, kondensatorių be kompresoriaus, Kasparas negalė- 
jo pakęsti kompresorių skleidžiamo garso. Į komodą. Fazioli 
fortepijoną. Sofą. 

Tą žiemą, kai juodu buvo pora, Stinė kartais laukdavo jo 
grįžtančio iš pasirodymų. Dažnai, bet ne visada. Ir visada ne- 
planuotai. Susitarti su ja susitikti buvo labai sunku arba iš viso 
neįmanoma. Ji galėjo pusei metų į priekį suplanuoti savo dar- 
botvarkę ir budėjimų grafiką, tačiau pakviesta į pasimatymą 
vakare, ji niekada negalėdavo tą pačią popietę tvirtai pasakyti, 
kad ateis. Kasparas niekada to nesuprato. 

Tąkart jis grįžo vidurnaktį. Buvo pasnigę. Sniege iki pat na- 
melio buvo įsispaudę jos pėdsakai. 

Tada jis jau turėjo būti užsienyje, tačiau tąkart taip ir neiš- 
vyko. Ta žiema pakeitė jo požiūrį į metų laikus. Anksčiau jis 
manė, kad penkis mėnesius per metus, pradedant lapkričiu 
ir baigiant kovu, Danija turėtų būti uždaryta ir evakuota. Iki 
tol jis jau dešimt metų nebuvo pasirašęs nė vienos sutarties, 
pagal kurią žiemos sezono metu reikėtų vaidinti šiauriau nei 

Kanai. Jos pėdsakai sniege viską pakeitė. Metų laikai tapo be- 
reikšmiai. 

Iš kamino rūko dūmai. Jos pūkinė striukė ir batai užėmė visą 
prieangį, jai nepatiko šalti, nuo pat lapkričio pirmosios ji ren- 
gėsi taip, lyg ketintų kopti į Nanga Parbatą. 

Langų stiklai buvo aprasoję, Stinė gamino valgyti. Šiame gyve- 
nime ji, matyt, buvo sudariusi sandorį su fiziniu pasauliu. Kaspa- 
ro namelyje maistui gaminti tegalėjai naudoti dvivietę kaitlentę 
ir geležinį krosnelės lankainį. Ir vis tiek jos pagamintas maistas 
prilygdavo Leizemėjerio vegetariškiems patiekalams. 

Tąkart ji sėdėjo ant sofos, priešais fotelį, kuriame dabar sė- 
dėjo jis. Su vilnonėmis kojinėmis. Pakišusi po savimi kojas. 
Pasiėmusi savo popierius, o gal kompiuterį. O gal tuščiomis 
rankomis. 

Pamatęs ją Kasparas liko stovėti tarpduryje. 

Moteriškumo esmę nusako ne konkretus garsas. Ne tona- 
cija. Ne spalva. Moteriškumas - tai vyksmas. Moteriškumo 
esmę gali išgirsti tą akimirką, kai pirmojo laipsnio septakordas 
nusilpęs tirpsta antrojo laipsnio mažorinėje tonacijoje. 

Iki tol Kasparo gyvenime vyravo disonansas. Dabar namelis 
ant ratų buvo nebe namelis. Nebe malkinė ant ratų. Dabar tai 
buvo namai. 

Jos artumas išryškino spalvas, kurių jis prieš tai nematė. 
Užapvalino aštrius kampus, sukūrė naujus paviršius. Permainė 
knygų ir natų sąsiuvinių turinį. Jei ne moterys, Bacho muzika 
būtų skambėjusi kitaip. O gal ir iš viso nebūtų skambėjusi. O 
juk ji nedarė nieko daugiau, tik buvo šalia. 

Dabar Kasparą supanti erdvė buvo kieta. Keturkampė. Negy- 
va. Kasparas žinojo, kad mato ją paskutinį kartą. Pajuto, kaip jo 
mintys blaškosi lyg žvėris narve, niekaip nerasdamos išėjimo. 


276 PETER HOEG O TYLIOJjI MERGAITĖ 


Kasparas atidarė vairuotojo kabinos dureles ir susmuko ant 
sėdynės prie vairo. Policija jau bus paskelbusi furgono paiešką. 
Tačiau neieškos namelio ant ratų. Namelis konfiskuotas, tačiau 
neieškomas. Policijai šturmuojant Kononą, Kasparas galės pa- 
skutinį kartą aplankyti Maksimilianą. Tada pasiduos policijai. 
Atsiduos į gydytojų rankas. Pradės spręsti su policija ir repatri- 
acija susijusius reikalus. Tolesnės įvykių eigos jo sąmonė ne- 
beaprėpė. 

Kasparas pasuko užvedimo raktelį, tačiau nieko neįvyko. 

— Jie buvo atsivedę mechaniką, - tarė Dafis. 

Jis vilkėjo matytąjį ekshibicionisto paltą, kuris atrodė suvel- 
tas iš akmens vatos ir slopino visus garsus, būtent todėl Kaspa- 
ras jo ir neišgirdo. 

Dafs kažką padėjo jam ant kelių, tai buvo jo smuiko dėklas. 
Ant jo valdytojas padėjo voką su Kasparo dokumentais, var- 
dynų ir krikšto liudijimais, ispanišku pasu, draudimo polisais. 
Šveicarijos bankų sąskaitų sutartimis, laikinąja sveikatos drau- 
dimo kortele. 

Kasparas atidarė dėklą ir perbraukė pirštais smuiko linkį. 
Dešine ranka, nes kairiosios plaštakos nebegalėjo pajudinti. 

Gvarneris su Stradivarijumi buvo kažkuo panašūs. Kiekvieną 
smuiką jie pagamindavo šiek tiek kitokį nei ankstesnieji. Tarsi 
būtų atlikę savotišką tyrimą. Siaučiant nuosmukiui. Europą 
drebinant Ispanijos įpėdinystės karui. Jie nė karto nepagamino 
dviejų vienodų vienetų. Jokios monotonijos. Nuolatinis nuo- 
saikus eksperimentavimas. Siekiant išsiaiškinti, ar įmanoma 
pagaminti smuiką dar bent kiek geriau. 

— Paskutinį sezoną, jau vykstant teismo posėdžiams, - tarė 
Dafis, - dirbau Retz Hamburge. Tada ten pasirodymus rengė 
vienas jaunas klounas. Jo pasirodymo trukmė buvo keturiasde- 

šimt penkios minutės. Tuo metu vienintelis klounas Europoje, 
galėjęs išlaikyti žiūrovų dėmesį ilgiau nei dvidešimt minučių 
vaidindamas vienas, buvo Džordžas Karlas. Tačiau šis klounas 
praėjus dvidešimčiai minučių dar net nebūdavo išsitraukęs 
smuiko. Retsykiais į sceną tekdavo kviesti priešgaisrinės sau- 
gos darbuotojus, nes baiminomės, kad publika sudraskys jį į 
gabalėlius. Retz salėje tilpdavo apie tūkstantį aštuonis šimtus 
žmonių. Teismui paskelbus nuosprendį ir man išėjus iš darbo, 
jie pratęsė sutartį su juo dar trims mėnesiams. Tada sau tariau: 
Po dešimt metų jis turės savo cirką. Po dvidešimt - valdys visą im- 
periją. Praėjo dvidešimt metų. O tu skolingas man už pusme- 
čio nuomą. 

Dabar Kasparas prisiminė. Tamsiaplaukį vyrą su smokingu. 
Bora įpėdinį. Kaip kad Dafis atsiminė daug jaunesnį klouną. 

Kasparas padėjo mašinos raktelius ant prietaisų skydelio 
priešais valdytoją. 

— Kokią naktį nusitempk šį namelį. Helsingioro Classic Vin- 
tages parodoje gausi už jį septynis šimtus tūkstančių kronų. 

Dafis nė nepalietė raktelių. 

— Užmečiau akį į tavo kambarį. Pastebėjau, kad šaldytuvas 
išjungtas ir atitirpdytas. 

— Vykstu atostogauti. 

Kasparas atidarė dureles. Jie išlipo. Naktis buvo rami. 

Dafs laikė rankoje automobilio raktelius, jie buvo nuo tar- 
nybinio pikapo. 

— Nuvešiu tave į ligoninę. 

Kasparas girdėjo pietinį greitkelį. Eismo triukšmas specifi- 
nis. Triukšmo barjerai jo nenuslopina, tik pakelia į viršų. Tada 
jis nusėda kitur. Lyg radioaktyviosios dulkės po cheminės ka- 
tastrofos. 

— Aš čia atsidūriau neatsitiktinai, — tarė Kasparas. - Tu iš- 
siuntei pasiūlymą. Sonjai iš Blafo cirko. Tai, kuri rūpinasi mano 
reikalais. Prieš metus. Vadinasi, mes kažkaip susiję. 

Dafis nieko neatsakė. Kasparas įsiklausė į aplinką. Visa buvo 
pustoniu per tylu. Iš pelkės turėjo sklisti baublio balsas. Apie 
aštuoniasdešimties decibelų žemi litaurų trenksmą primenan- 
tys garsai. Gyvenamųjų namų soduose Glostrupo pusėje turė- 
jo girdėtis pelėdos ūbavimas. Tačiau tvyrojo tyla. 

— Už tvoros stovi Renault su dviem vyrais, - pasakė Dafis. 

Cirkas — tai viduramžių dalelė, gyvuojanti už šiuolaikinio 
pasaulio ribų. Artistai — tarsi atgyvenos, tarsi lapinai, prisitai- 
kę gyventi mieste tarp šiukšliadėžių. Tačiau jie ne tik vieniši 
bastūnai, jie dar ir brolija, pusiau laukinių gyvūnų brolija. Ne- 
patenkanti į valstybinės socialinės paramos sistemą, nerekla- 
muojama ARTE bilietų užsakymo sistemoje, nekontroliuoja- 
ma Muitų ir mokesčių inspekcijos. Ši brolija taisyklių turi ne- 
daug, viena išjų: visada pagelbėti kitam, kai jis žaidžia slėpynių 
su viešosiomis įstaigomis. 

Dafis sūpavosi nuo kulnų ant pirštų galų. 

Kasparas ištiesė ranką. 

Dafis padavė jam automobilio raktelius. Palydėjo iki vartų. 
Atrakinęs juos išleido Kasparą. 


Jie jau laukė Kasparo, jis jų neišgirdo. Jei ir būtų išgirdęs, tai 
nebūtų padėję. 

Jie, du vienuoliai, išlipo iš automobilio, stovėjusio už pen- 
kiasdešimties metrų. Pastatų komplekso pusėje už jo atsidarė 
dar vienos durelės. Už Kasparo buvo vielinė tvora, o kitoje ke- 
lio pusėje - gudobelių gyvatvorė, kaip toji, aprašytoji pasakoje 
apie Miegančiąją gražuolę. O jis vos laikėsi ant kojų. Kasparas 
pasuko vienuolių link ir įsėdo į automobilį. 

Teritorija priešais policijos nuovadą buvo aptverta iki pat ben- 
drovės Arla administracinio pastato. Bernstorfo gatvės pusėje 
buvo įrengta pakeliamoji užtvara, vienas vienuolis po prieki- 
nio lango stiklu padėjo savo tapatybės kortelę, užtvara pakilo. 
Jie pravažiavo pro stovinčias karo transporto priemones, ci- 
vilinės gynybos pajėgų furgonus platforminiais kėbulais, grei- 
tosios pagalbos automobilius. Vienuoliai pastatė automobilį 
ant šaligatvio priešais raudonus automobilių technikos specia- 
listų barakus. Paėmę Kasparą už parankių, jie, pusiau jį vesda- 
mi, pusiau nešdami, perėjo į kitą gatvės pusę, pro duris uosto 
Lifto durys atsidarė į siaurą koridorių, pirmiausia Kasparas 
išgirdo muziką. Melodija buvo tyli, sklido iš gana toli ir vis tiek 
buvo girdėti visiškai aiškiai. Tai buvo kantata BWV 106, atlie- 
kama Kopenhagos policijos moterų choro, Kasparas atpažino 
įrašą, būtent šioje versijoje kartu su choru solistės partiją atliko 
choro globėja Hanė Bech Hansen, Kopenhagos policijos komi- 
sarė. Kasparas atpažino jos gražų, beveik be vibrato sopraną. 

Už atvirų durų buvo stačiakampė patalpa aukštomis lubo- 
mis, primenanti valstybinės mokyklos gimnastikos salę. Prie 
galinės sienos stovėjo rašomieji stalai, keturi pareigūnai rūšia- 
vo popierius. Tolimiausiame patalpos kampe priešais lentynas 
su segtuvais prie stalo sėdėjo dvi policijos pareigūnės, įranga 
ant stalo priminė skambučių paskirstymo sistemą. 

Patalpoje buvo šeši dideli langai, pro juos buvo matyti uos- 
tas. Prie vieno jų nejudėdamas sėdėjo stambus senolis, atrodė, 
lyg jį iš pradžių būtų aprengusi Danijos vyrų mados taryba, 
paskui kas nors kranu užkėlęs ant kėdės. Prie kito lango stovė- 
jo Miorkas, šalia jo - nedidelis grotuvas, būtent iš jo ir sklido 
muzika. 

Miorkas atsisuko ir pažvelgė į Kasparą. Į krauju permirku- 
sius tvarsčius. 

Paėmęs nuo stalo krūvelę laikraščių, uždengė jais šalia sto- 
vinčią kėdę. Kasparas atsisėdo ant laikraščių. 

— Ponas Vaidebiulis, - pristatė Miorkas linktelėjęs galva se- 
nolio link. - Atstovauja Bažnyčios reikalų ministerijai. Per jį 
palaikome ryšius su Rabijos fondu. 

Ant grotuvo gulėjo kompaktinės plokštelės dėklas, ant jo 
viršelio buvo įspausta paauksuota lyra, šia emblema buvo žy- 
mima visų policijos muzikos grupių apranga. Ant plastikinio 
dėklo kaptelėjo kraujo lašas, Miorkas patraukė dėklą į šalį ir 
išjungė grotuvą. 

— Pakvieskite Kaisą, - paliepė jis. - Ir atneškite kolos ir kavos. 

- Ir stiklą šio to stipresnio, - pridūrė Kasparas. 

Vienuoliai dingo. Miorkas vėl sužiuro į užtvertąją teritoriją. 

— Mes apsupome Kononą, - tarė jis. - Du šimtai vyrų iš Po- 
licijos antiteroristinių operacijų būrio. Keturios motorinės 
valtys. Koviniai plaukikai iš karinio jūrų laivyno. Du kariniai 

sraigtasparniai, jei jie kartais sumanytų išskraidinti vaikus. 
Trisdešimt vyrų, aplankysiančių įmonių savininkus jų pačių 
namuose ir surinksiančių jų parodymus. Jie įsiveržė vidun 
prieš dešimt minučių. 

Kasparas bandė įsiklausyti į Miorką, bet jam nepavyko, jo 
klausa veikė nestabiliai, atrodė, lyg nuolat išsijunginėtų. 

— Visuotinės gynybos koncepcija, - tęsė Miorkas. - Toks 
oficialus pavadinimas. Tai graži, labai daniška koncepcija. Jos 
esmė - visapusiškas bendradarbiavimas. Ištikus tokiai katas- 
trofai kaip ši, visi dirba kartu. Policija, Falck, civilinės gynybos 
pajėgos, priešgaisrinė gelbėjimo tarnyba. Karinės pajėgos. Da- 
nijoje bijoma skelbti nepaprastąją padėtį. Politikai manosi galį 
įstatymais užkirsti kelią viskam, įskaitant valstybės perversmą. 
Taigi visais atvejais kalbame tik apie civilinę katastrofą. Policija 
sukasi įvykių centre ir vadovauja tyrimui. Vietinės gynybos pa- 
jėgos pasirūpina užtvaromis. Civilinės gynybos pajėgos tvarko 
katastrofos teritoriją. Karinės pajėgos parūpina reikiamos jė- 
gos. Mums padeda net ir Bažnyčios reikalų ministerija. Tikrai 
gražiai sugalvota. Tiesa, jie neturi radijo ryšio įrangos, todėl 
negali bendrauti vieni su kitais. Tarpusavyje nesusietos ir jų IT 
sistemos, taigi jie negali bendrauti ir elektroninėmis žinutėmis. 
Be to, jų veiksmų laisvę varžo septyni tūkstančiai įstatymų ir 
potvarkių, kurių būtina laikytis. Ir vis dėlto ilgiausiai per savai- 
tę jie sugeba daugiau ar mažiau suderinti savo veiksmus. Bū- 
tent tiek prireikė laiko. Savaitės. Po pirmojo žemės drebėjimo. 

Kažkas kažką pastatė ant palangės šalia Kasparo, Miorkas 
ištiesė jam stiklą, Kasparas gurkštelėjo. Stikle buvo salsvas is- 
paniškas brendis, Kasparui ištryško ašaros, brendis nudegino 
žaizdas burnoje taip, kaip per klaidą ugnies fakyro burnoje už- 
siliepsnojęs skystas parafinas. 

— Policijos struktūra tokia pati, - tęsė Miorkas. - Pagrįsta 
atviru bendradarbiavimu. Vienovės principu. Ypatingų finansi- 
nių nusikaltimų tyrimo tarnyba, Narkotikų kontrolės skyrius, 
Sukčiavimo nusikaltimų skyrius, Vagysčių skyrius, technikos 
skyriai — visa sutelkta po vienu skėčiu. Visa reglamentuota tai- 
syklėmis ir planais, kad viskas vyktų sklandžiai. Taigi, kai jie 
pirmą kartą paskambina į Liungbiu policijos skyrių ir praneša 
apie berniuko ir mergaitės dingimą, ramus policijos pareigū- 
nas tiesiog paprašo jų nusiraminti, nes devyniasdešimt devy- 
ni procentai dingusių vaikų iš tiesų būna tiesiog sumanę išeiti 
pasivaikščioti. Kai po poros valandų telefonas suskamba dar 
kartą, tas pats policijos pareigūnas ima aiškintis, ar vaikų tėvai 
išsiskyrę ir ar dingę vaikai turi mažų broliukų ar sesučių, nes 
beveik visi iš namų išėję vaikai taip tiesiog nori išreikšti savo 
nepasitenkinimą. Kadangi šįkart pašnekovas taip lengvai ne- 
atlyžta, policijos pareigūnas paprašo įstaigos atstovo kartu su 
dingusių vaikų tėvais atvykti į policijos nuovadą ir atsivežti jų 
nuotraukas. Paaiškėjus, kad vaikai neturi tėvų, budintis poli- 
cijos pareigūnas paprašo atvykti mokyklos atstovą, ir tik tada 
apsižiūrima, kad Policijos saugumo ir žvalgybos tarnyba ir vy- 
riausiasis policijos komisaras šią įstaigą yra įvardiję kaip galimą 
teroro išpuolių objektą. Vieną iš aštuoniasdešimties, esančių 
Bagsverdo ir Liungbiu teritorijoje. Tada viskas pajuda iš vietos. 
Pora kriminalinės policijos pareigūnų vyksta į vietą ir išnaršo 
visus įstaigos užkaborius, nes devyni iš dešimties ilgesnį laiką 
neatsiradusių vaikų paprastai būna pasislėpę kur nors palėpėje. 
Kadangi tai irgi neduoda jokių vaisių, susisiekiama su Polici- 
jos saugumo ir žvalgybos tarnyba. Ištraukiami tokiai padėčiai 
parengti veiksmų planai. Informuojami patruliuojantys polici- 
jos automobiliai. Paskiriami tyrimui vadovausiantys asmenys. 

Susisiekiama su Liungbiu kriminalinės policijos komisaru. Už 
tyrimą būsiančiu atsakingu kriminalinės policijos komisaro 
pavaduotoju. Vyriausiuoju policijos komisaru, kuris kiek įma- 
noma ilgiau laikysis šešėlyje. Kriminalinės policijos inspekto- 
riumi iš Policijos saugumo ir žvalgybos tarnybos. Numatomi 
visi pagrindiniai tyrimo žingsniai, kurie turės būti atliekami ra- 
miai, nustatyta eilės tvarka. Taigi, kai ponas Vaidebiulis galiau- 
siai sunerimsta ir informuoja apie susidariusią padėtį Teisingu- 
mo ministerijos Policijos skyrių, o šis susisiekia su manimi, jau 
būna praėjusi savaitė ir būna per vėlu. 

Už Kasparo stovėjo moteris. Tai buvo toji aristokratė iš Pa- 
jūrio plento, dabar ji vilkėjo baltą gydytojos chalatą. Ji buvo 
atsivežusi stalelį ant ratukų, ant jo buvo išdėliotos pirmosios 
pagalbos priemonės. 

Moteris Kasparui nuo galvos pamažu nuvyniojo virtuvės 
rankšluosčių ir servetėlių turbaną. Kasparas lyg per miglą juto, 
kaip ji matuoja jo pulsą. Kraujo spaudimą. Išorinis pasaulis 
ėmė blankti. Dalis Kasparo klausos funkcionavo kaip įprastai. 
Tačiau rega buvo sutrikusi, jos laukas buvo susiaurėjęs. 

— Policijoje dirbu visą gyvenimą, - kalbėjo Miorkas. - Pe- 
rėjau visas pakopas. Patruliavau gatvėse. Dirbau su policijos 
šunimis. Buvau jauniausias Danijoje kriminalinės policijos 
pareigūnas. Man patinka čia dirbti. Danijos policija — viena 
geriausių ir moraliausių pasaulyje. Yra tik vienas trūkumas: ji 
dirba velniškai lėtai. 

Miorkas pamiršo blokuoti savo garsų sistemą, ši atsivėrė, ir 
Kasparas išgirdo nuovargį. Ne laikiną išsekimą, o dvidešimties 
ar trisdešimties metų senumo nuovargį. Tokį patį nuovargį 
Kasparas buvo girdėjęs klausydamasis kai kurių didžiųjų cir- 
ko direktorių, troškusių kažko kita, kažko daugiau nei uždirbti 

pinigų. Tai buvo nuovargis žmogaus, kuris jaučiasi turįs ne tik 
darbą, bet ir misiją. Ir kuris, leidęs šiai misijai visiškai save už- 
valdyti, pamažu sudega iš vidaus. 

Moteris pakėlė Kasparo marškinius, jis išgirdo, kaip jai už- 
gniaužė kvapą. Ji priglaudė ranką jam prie diafragmos. Įpras- 
tomis aplinkybėmis šis prisilietimas, ypač jos rankų, Kasparui 
būtų buvęs malonus. Bet tik ne dabar. 

— Paprastai Teisingumo ministerija į tyrimus neįtraukia- 
ma, - tęsė Miorkas. - Ministerijos Policijos skyriuje dirba vos 
penki žmonės. Mes pakviečiami prisijungti tik tada, kai byla 
itin svarbi ir susijusi su politika. Tačiau net ir tais atvejais žino- 
me, kad įsikišdami rizikuojame būti prikalti prie gėdos stulpo. 

— O H korpusas? - paklausė Kasparas. 

Jis išgirdo savo balsą, šis priminė medvarlės kvarkimą. 

Miorkas pakilo iš savo vietos. Atsistojo prie lango. 

— Policija niekada nevengė kreiptis į astrologus, - tarė jis. — 
Mediumus, aiškiaregius. Slaptomis, savaime suprantama. Ta- 
čiau baigiantis paskutiniam praėjusio amžiaus dešimtmečiui 
supratome, kad kažkas pasikeis. Jaučiau tai telkiantis it audros 
debesis. Supratome, kad atsiras naujų, sąmonės kontrole pa- 
grįstų ekonominių nusikaltimų formų. 

— Tokių kaip opcionų prekyba, - pasakė Kasparas. 

Miorkas linktelėjo. 

— Atėjo metas, - tarė jis, - gebėti numatyti ateitį. Būtent tai 
dabar svarbiausia. Intuicija. Dabar tai vienas brangiausiai mo- 
kamų išteklių. Kol kas vis dar bandau priversti tai įsisąmoninti 
Danijos policiją. 
liežuvio prigludo vėsus odontologo veidrodėlis. Moteris atsi- 
tiesė. 

— Jį reikia vežti į intensyviosios terapijos skyrių, - pasakė 
ji. - Tučtuojau. Jam peršautas pilvas. Skilusi kaukolė. Sulau- 
žytas kairysis riešas. Gali būti sulaužyti du šonkauliai. Ir nosis. 
Išmušti trys dantys. Būtina susiūti jo žaizdas, jis neteko labai 
daug kraujo. Jam būtina perpilti kraują. Ir nustatyti, ar nėra vi- 
dinio kraujavimo. 

Jos balsas Kasparui pasirodė girdėtas ir kitame kontekste, jis 
girdėjo ją dainuojant, tobulai atliekant alto partiją. Jos balsas 
skambėjo tos kompaktinės plokštelės įraše. Ji kartu su kitomis 
moterimis atliko tą kantatą. 

— Man reikia dar dvidešimties minučių, - tarė Miorkas. 

— Jei jam pažeistas koks nors organas. Jei trūkusios kepenys, 
po dvidešimties minučių jis bus miręs. 

- Jis nemirs. Jis iš kitokios medžiagos nei visi normalūs žmo- 
nės. Gal iš kokios nors plastiko rūšies. 

— Paminėsiu tai ataskaitoje, - tarė ji. 

— Suleisk jam vaistų, - paliepė Miorkas. - Atsakomybę pri- 
siimu aš. 

Miorkas žvilgsniu palydėjo išeinančią moterį. 

— Jie manęs nekenčia, - pasakė jis. - Perėmiau tyrimą iš 
Liungbiu nuovados ir perkėliau jo centrą į šią susirinkimų salę. 
Čia įsikūrusi operacijos būstinė. Sėdžiu ant jų sprando jau du 
mėnesius. Formaliai mes tik stebime jų darbą. Tačiau jie bijo, 
bijo plačiosios visuomenės. Ir politikų. Vaikai tebėra dingę. Bet 
jie tik ir laukia progos mūsų nusikratyti. 

— O kaip kiti vaikai? - paklausė Kasparas. - Tie, kurie dingo 
užsienyje? 

Oscilografu nebūtų pavykę užfiksuoti Miorką apėmusios 
nuostabos, nesujudėjo nė vienas jo raumenėlis. Tačiau Kaspa- 
ras išgirdo jį nustebus. 

Įprastomis aplinkybėmis Miorkas nebūtų atsakęs į šį klausi- 
mą, išsisukti paprastai sekasi tiems, kurie moka laikyti liežuvį 
už dantų. Tačiau atsidūrus per žingsnį nuo didžiojo prizo, tam- 
pa beveik neįmanoma likti santūriam. 

— Buvo pranešta apie penkių vaikų dingimą. Vėliau visi pra- 
nešimai atsiimti. 

— Išskyrus pranešimą apie mergaitę, kuri rasta nebegyva. 

Miorką užplūdo skausmo banga, akimirką nuspalvinusi jo 
skambesį tamsia spalva. 

— Iš pradžių norėjau tapti teisėju, - tarė jis. - Visada troškau 
teisingumo. Kartais šis noras kankina mane kaip troškulys, ar 
įsivaizduojate? Ir kodėl jums tai pasakoju? 

— Aš keliu pasitikėjimą, - atsakė Kasparas. - Po penkių mi- 
nučių žmonės paprastai jau pasakoja man savo gyvenimo isto- 
rijas. Moterys. Vaikai. Taksi vairuotojai. Antstoliai. 

Moteris grįžo. Kasparas, lyg stebėdamas iš šalies, pajuto la- 
bai silpną adatos dūrį. 

— Prednizonas, - tarė moteris. 

Kasparas nejučiomis nusišypsojo. Maksimilianas irgi buvo 
pripumpuotas prednizono. Kaip bauginamai ir jaudinamai iki 
pat pomirtinio skrodimo pinasi vaikų ir tėvų likimai. 

Kasparas pajuto užplūstant cheminių medžiagų sukeltą pa- 
lengvėjimą. Moteris ėmė vynioti jo galvą marle. Miorkas atsi- 
tūpė priešais. 

— Gavome prašymą dėl jūsų ekstradicijos, - tarė jis. — Iš Is- 
panijos. Danijos baudžiamoji teisė bausmės palengvinimo ofi- 
cialiai nepraktikuoja. Kaip ir kyšių. Tie pora atvejų, kai baike- 
riai už porą tūkstančių kronų papirko policiją, buvo svarstomi 
paties vyriausiojo policijos komisaro. Taigi policijos rankos 
surištos. Tačiau mūsų ne. Mes galime svarstyti Ispanijos prašy- 

mą. Atmesti jį. Paspartinti jūsų pilietybės klausimo svarstymą 
parlamente. Ponas Vaidebiulis turi ryšių Vidaus reikalų minis- 
terijoje. Mes galime susitarti su Mokesčių inspekcija. Po pusės 
metų galėtumėte grįžti. Į didžiąsias scenas. Ar suvokiate? 

Kasparas linktelėjo. Miorko skambesys dabar buvo visiškai 
aiškus. Juodu priartėjo prie lemiamo taško, kurio link judėjo 
visą šį laiką. 

— Netrukus. Kai tik jie ras vaikus. O mes meldžiame Dievą, 
kad jie juos rastų. Visa ši operacija. Pradėjome ją tik pasitikėda- 
mi jumis. Taigi, kai vaikai jau bus mūsų rankose, mums reikės 
jūsų pagalbos. Reikės, kad su jais pasikalbėtumėte. Tai galėtų 
atlikti ir keletas kriminalinės policijos pareigūnių. Iš A korpuso 
Etikos skyriaus. Ir iš Glostrupo skyriaus, kur dirba incesto bylų 
apklausų specialisčių. Tačiau šie vaikai kitokie. Taigi norėčiau, 
kad prieš jiems kalbantis su kitais, su jais pasikalbėtume mudu. 
Noriu išsiaiškinti, kam ketinta juos panaudoti. Sutarta? 

Kasparas linktelėjo galvą. 

Miorkas atsistojo. 

— Nenumirsite ir nepaliksite mūsų? 

Kasparas įsiklausė. Ne į savo kūną, o virš savęs. Mirtis visada 
ateina iš išorės. 

Jis papurtė galvą. 

- Įjunkite muziką, - paprašė. 

Miorkas mąsliai jį nužvelgė. 

— Ojjūs sakėte tiesą, - tarė jis. - Kad keliate pasitikėjimą. No- 
rite tikėkite, norite ne. Jei dabar užverstumėt kojas, šv. Petras 
imtų pasakoti jums apie savo rūpesčius. 

— Jie Kopenhagoje, - pasakė Kasparas. - Penki gyvi likę vai- 
kai. Kažkas atvežė juos į Kopenhagą. Ne Rabijos fondas. Ne 
vienuolyno viršininkė. Tada kas? 

Miorkas spustelėjo grotuvo mygtuką. 

Pasigirdo paskutinė kantatos dalis. Vis dar sielvartinga, ta- 
čiau labiau primenanti Naująjį Testamentą nei pirmoji dalis. 
Policijos komisarės sopranas pamažu pasufleravo išeitį: Mir- 
tis - tai durys, už kurių laukia kitas pasaulis. 

Kasparas išgirdo muzikos, šio pastato ir priešais jį stovinčių 
vyrų dermę. Aidesio trukmė ir balso aiškumas šioje salėje buvo 
kaip bažnyčioje. Kasparas išgirdo, kokia iš tiesų religinga yra 
policija. Jis girdėjo teisingumą. Tikėjimą kosminio teisingumo 
idėja. Miorkas galėjo eiti bet kokio vadovo pareigas bet kurioje 
Danijos įmonėje. Tačiau jis stovėjo čia. Pajuodęs iš nuovargio. 
Palaikomas tik viduje degančios anglies lanko šviesos. Kaspa- 
ras girdėjo šią šviesą zvimbiant credo: Blogis nėra būtinas, blo- 
gis - tai auglys, kurį galima išoperuoti. 

Miorkas buvo vyriausiasis žmonijos chirurgas. Policijos 
nuovada buvo vienuolyno ligoninė sergantiesiems. 

Iš esmės Kasparas pritarė šiai gražiai filosofijai. Šie žmonės 
tikėjo, kad, norint iškuopti mėšlą, pakanka sistemos, energijos 
ir ryžto, ir tikslas bus pasiektas. Vieną akimirką Kasparas pano- 
ro ir pats tuo tikėti. 

Suskambo Miorko mobilusis telefonas. Jis trumpai pasikal- 
bėjo. Nutraukė ryšį. Pastovėjo žvelgdamas pro langą. 

Prisitraukė prie Kasparo kėdę ir atsisėdo. 

— Jie išmaišė visą pastatą, - tarė jis. - Vaikų ten nė kvapo. 
Nėra ir jokių jų buvimo pėdsakų. Jokių jūsų buvimo pėdsakų. 
Mano žmonės sako, kad ten pilna sargų, išorinę sieną saugo 
infraraudonųjų spindulių barjeras, jūs niekaip nebūtumėt ga- 
lėjęs ten prasmukti. Jie apklausė visą personalą, daugumą pra- 
eivių. Jus matė tik mergina iš šokolado parduotuvės. Ji teigia, 
kad pirkote velykinį šokoladinį kiaušinį savo mylimajai. 

Kasparas žvilgtelėjo į stiklą, brendžio jame nebebuvo. 

— Aš klydau, - tarė Miorkas. - Jūs mane apmovėte. Ar šitaip 
bandėte laimėti laiko? 

- Jūs pražiopsojote kažkurį išėjimą, - atsakė Kasparas. 

Miorkas trumpam prarado savitvardą ir kairiąja ranka stvėrė 
Kasparui už sprando. Skausmas buvo stipresnis nei Kasparas 
galėjo įsivaizduoti. Skausmui nėra ribų, jis visada gali tapti dar 
stipresnis. Kasparas prarado sąmonę. 


Pasaulis vėl iškilo Kasparui prieš akis, veikiausiai jis buvo nete- 
kęs sąmonės vos kelias sekundes. Miorkas, dabar jau švelniai, 
abiem rankom prilaikė jo galvą. Jo veidas buvo visai prie pat 
Kasparo veido. 

- Mielai jus apklausčiau, - tarė jis. - Tačiau matote. Pasiun- 
čiau du šimtus vyrų iš Policijos antiteroristinių operacijų būrio 
ieškoti žiemą žibučių. Prieš tai perėmęs bylą iš vietinio polici- 
jos skyriaus. Dabar jie visi mane užsipuls. Teisingumo minis- 
tras. Policija. Kiti susiję asmenys. Taigi dabar ne metas tardyti. 
Dabar metas pasiaiškinti. 

Už Kasparo stovėję vienuoliai pakėlė jį nuo kėdės. 

— Ar jūs pats ten buvote? - sušnypštė Miorkas. - Ar vaikai 
ten buvo? 

Vienuoliai prisispaudė arčiau Kasparo. Šį kartą jie jį nešė. 


Automobilis riedėjo pro gaisrines, priekabas, ant kurių buvo 
pritvirtintos guminės inžinerinio dalinio valtys. Jei tik jam pa- 
vyktų priversti juos sustoti žemais pastatais apstatytoje terito- 
rijoje, galbūt jis dar turėtų progą pabėgti. 

— Mano tėvas miršta, - tarė jis. - Norėčiau paskutinį kartą jį 
pamatyti. Gal galėtume stabtelti prie Kopenhagos universite- 
tinės ligoninės, užtrukčiau tik porą minučių. 

Nieko neatsakę jie pervažiavo Zelandijos tiltą ir įsuko į greit- 
kelį, vedantį oro uosto link. Jo sąmonė čia prašviesėdavo, čia 
vėl aptemdavo. 

— Mano nekrologe, - tarė jis dviem tylinčioms nugaroms, — 
bus parašyta, kad visuomenės gerovei sumokėjau du šimtus 
milijonų kronų mokesčių ir nemokamai išgarsinau Danijos 
vardą užsienyje labiau nei kad Nilsas Boras ar milijonas daniš- 
kos kiaulienos padėklų. 

Deja, Kasparo palyda, vežanti jį į kankinimų ir egzekucijos 
vietą, buvo šiurkšti it Rytų vokiečiai. Ir apžėlusi it indai sva- 
miai. 


KETVIRTA DALIS 


Jie skyrė jam kamerą, trečiojoje mirties bardo' pakopoje, koš- 
marų apsuptyje. Kamera buvo Policijos užsieniečių reikalų 
skyriaus patalpose, antrame Kastrupo oro uosto aukšte. 

Iš viso buvo šešios kameros, kartu su dviem tualetais jos 
ribojosi su priimamuoju, kuriame stovėjo suolai, priimamojo 
stalas, dvi kabinos apieškoti asmenims ir trys ginkluoti parei- 
gūnai, du vyrai ir moteris. Viskas buvo iš baltai dažyto beto- 
no, net ir priimamojo stalas. Vienoje iš kamerų verkė vaikas. 
Iš kažkur sklido skausmingos ritmiškos dejonės. Moters balsas 
niūniavo la illaaha illa Ilah, nėra kito dievo, išskyrus Dievą. 

Patalpoje nebuvo langų. Iš tolumos sklido šaižus greitį didi- 
nančių reaktyvinių lėktuvų mechaninio siautulio garsas. 

Vienas iš pareigūnų padėjo ant stalo metalinį padėklą, vie- 
nuoliai iškratė Kasparo kišenes ir sukrovė ant jo jų turinį. Pa- 
reigūnas paėmė smuiko dėklą, suskaičiavo daiktus ant padėk- 


* Bardo - vadinamoji tarpinė būsena budizmo religijoje. Pagal Tibeto Mirusiųjų knygą, 
trečiojoje mirties bardo pakopoje ima rodytis šiurpūs apgaulingi karminiai vaizdiniai, 
susiduriama su siaubingomis dievybėmis. 

lo, atidavė Kasparui banknotus, taksi kvitą ir pašto kvitą, vyro 
veidas priminė kaukę. Commedia dellarte spektaklyje jis būtų 
vaidinęs Kasandrą, valdingą ir piktą tėvą. Net ir bardo būseno- 
je neišvengiame Edipo situacijų. 

Kameroje stovėjo gultas ir kėdė. Vienuoliai pasodino Kaspa- 
rą ant kėdės ir išėjo. Jis girdėjo tolstant jų žingsnius pastato ko- 
ridoriais. Kasparas įsmeigė žvilgsnį į baltą sieną. Buvo pasiekęs 
tašką, kuriame baigiasi visos didžiosios operos. 

Visiems scenos žmonėms žinomas vidurnakčio kryčio jaus- 
mas. Kai iš teatro scenos šviesų išeini į lauke tvyrančią tamsą. 
Kai, ką tik dievintas, tampi eiliniu nepažįstamuoju. Kai eini 
vienas per miestą, kuriame vargiai prisimeni kelią iki savo vieš- 
bučio. Ir kur pakeliui tave bando kalbinti tik prostitutės. 

Su tokia vienatve Kasparas jau buvo susigyvenęs. Ji buvo 
laikina ir retai trukdavo ilgiau nei dvidešimt keturias valandas. 
Šioje vienatvėje Kasparas jau planuodavo kitą savo pasirodymą. 
Gludindavo kiekvieną jo detalę. Sugalvodavo naujų elementų. 
Mintyse jis jau bendraudavo su savo būsimais žiūrovais. 

Dabar viskas buvo kitaip. Dabar jo laukė nebe publika, o bar- 
do naktis. Kelionė lėktuvu. Keturi guardia civil. Penkeri metai 
Madrido centriniame kalėjime. Arba Alaurin el Grandėje. Pa- 
leidimas metais anksčiau už gerą elgesį. 

Kasparas įsiklausė į susiklosčiusias aplinkybes. Kiekvienoje 
akimirkoje visada slypi galimybė. Ši akimirka siūlė jam galimy- 
bę išgirsti, kaip prieš aptemdama skamba sąmonė. 

Kažkas žvilgtelėjo į Kasparą pro kameros durų langelį, durys 
atsidarė, vidun įėjo Kasandras, jis paguldė ant stalo Kasparo 
smuiko dėklą. 

— Norėčiau paskambinti, - paprašė Kasparas. 


* Ispanijos policijos pareigūnai (isp.). 

Pareigūnas nė nesujudėjo. 

— Madride, - tarė Kasparas, - manęs laukia dešimties televi- 
zijų atstovai. Parodysiu jiems kruvinus tvarsčius. Papasakosiu, 
kaip negailestingai su manimi elgėsi Danijos policija. Ir būtinai 
išsamiai apibūdinsiu jus. 

Kasparas išgirdo vyro viduje šmėstelint baimę, baimę ir sa- 
votišką nevalingą nuostabą. Ne dėl paties grasinimo, o dėl užjo 
slypinčios beprotybės. 

— Galiu dar pabloginti padėtį, - pagrasino Kasparas. - Imsiu 
į sieną daužyti galvą. 

— Mes tave surišime, - pasakė pareigūnas. 

— Tada prarysiu savo liežuvį. 

Pareigūnas padėjo ant stalo belaidį telefoną. Lėtai, susimąs- 
tęs išėjo iš kameros. Kasparas surinko numerį. Vienintelį, ku- 
rio niekada nebuvo pamiršęs. 

— Klausau? 

Balsas buvo šiurkštus it konvejerio juosta slenkanti skalda. 
Ir vis dėlto. Tai buvo Mėlynoji dama. 

— Policija jų nerado, - tarė jis. - Mane tuoj išgabens iš šalies. 
Daugiau nieko negaliu padaryti. 

— Kurjūs? 

— Kastrupe. 

— Tai mes žinome. Francas Fyberis jus sekė. Kur konkrečiai 
oro uoste? 

— Tai nebesvarbu. 

— Tai labai svarbu. 

— Policijos užsieniečių reikalų skyriuje. 

— Būsime ten po dvidešimties minučių. 

— Manęs čia nebebus po penkiolikos, - tarė jis. - Šios kame- 
ros - išvykimo salėje. Čia nepateks joks pašalinis. 

Ji padėjo ragelį. 

Kasparas atidarė dėklą, išėmė smuiką, pabučiavo jo glotnų me- 
dinį paviršių, suderino. Iš kairės rankos nebuvo beveik jokios 
naudos, pirštai jo klausė, tačiau plaštaka buvo visiškai nusilpu- 
si, Kasparas įrėmė smuiką į sieną. Čakona gimė tarsi savaime, 
įdomu, kur glūdi mūsų atmintis? Akivaizdu, kad ne sąmonėje, 
nes jo sąmonė nebeveikė. Galbūt atmintis saugoma kažkur toli 
už kūno ribų. 

Melodija, pakildama jo dešine ranka ir ištekėdama pro kai- 
riąją, smelkėsi pro jo kūną lyg Dievas pro besisukančius dervi- 
šus. Kasparas paskendo garsuose. Jis prisiminė Bacho žodžius, 
užrašytus jam grįžus namo ir sužinojus, jog Marija Barbara ir 
du jo vaikai mirę: Brangus Dieve, niekada neleisk man prarasti 
gyvenimo džiaugsmo. 

Aplink Kasparą buvo stojusi tyla. Siunčiamieji iš šalies ir po- 
licijos pareigūnai klausėsi muzikos. Moters malda tapo nebyli, 
vaikas liovėsi verkęs. Net tarp kylančių ir besileidžiančių lėktu- 
vų stojo dieviška pauzė. 

Kairė jo ranka nebuvo lūžusi. Smuiko strykas buvo ne iš pa- 
prastos medžiagos, jis buvo jo sąmonės tęsinys. Kasparas jautė 
ryšį su publika. Priartėjo prie pat Bacho. 

Tai tetruko akimirką. Tada pravirko vaikas. Kažkas trenkė 
kėde į sieną. Vienos durys su trenksmu atsivėrė, į kitas kažkas 
spyrė. Pakilo keturi Tiger tankus kažkur gabenantys Hercules 
lėktuvai. Vis dėlto akimirką Kasparas buvo visiškai laimingas. 

Laimė yra anapus laiko matmens. Tomis akimirkomis, kai 
mūsų širdys visiškai atsiveria, mes peržengiame laiko ribas. 
Kartu su Čakona kameroje atsirado Stinė, Kasparas jautė jos 
artumą kaip ir tą paskutinę naktį prieš jai dingstant. 


Paros laikas buvo toks pats kaip dabar. Juodu sėdėjo įsileidę į 
kambarį tylą, gaubiami vis labiau tirštėjančios tamsos. Jos viduje 
kažkas dėjosi, Kasparas nežinojo kas, bet suprato, kad neturi tam 
trukdyti. Po kurio laiko ji pakilo iš vietos ir atsistojo už jo. Kaspa- 
ras tikėjosi, kad ji suims jo galvą ir prisitrauks artyn, jo klausa jau 
siekė jos, moters pilvo skambesys jam visada priminė iš bronzos 
išlieto Tibeto dainuojančio dubens, kupino vaisių, skambesį. 

Tačiau atsitiko visai kas kita. Ji uždegė šviesą, atsagstė ir 
atsmaukė savo marškinių rankovę, parodė jam savo ranką. 

Ant rankos geltonavo mėlynės. 

— Šitas palikai prieš savaitę, — tarė ji. 

Jis neatsakė, ir ką galėjo atsakyti? 

— Tai vis rimtėja, - tęsė ji. - Tau vis mažiau tetrūksta, kad 
imtum mane mušti. Ar gali tai kaip nors paaiškinti? 

Jos balsas buvo bespalvis. Kone beviltiškas. Jis dar nebuvo 
jos tokios girdėjęs. 

- Visada maniau, kad meilė - tai forma, - atsakė jis. - Kad 
įsimylėjus jausmai susitelkia apie konkretų kūną. Širdį. Veidą. 

Garsą. Bet su tavimi viskas kitaip. Atrodo, lyg kažkas atsivertų. 
Durys. Kiaurymė. Kažkas, pro ką aš iškrintu. Tai nuolat keičia- 
si. Tu skambi vis kitaip. Tai lyg dopingas. Kurio negaliu nustoti 
vartoti. Bijau tai prarasti. 

— Negaliu pakęsti prievartos, - tarė ji. - Aš nieko prieš, jei 
tai tik žaidimo dalis. Bet tai - ne žaidimas. Kaip ir visus kitus 
kartus. 

Jie tylėjo. Jis pasijuto krintąs. 

— Tai susiję su praeitimi, - pasakė ji. - Kada nors tau apie tai 
papasakosiu. Bet aš nepakenčiu prievartos. 

Kasparas atsistojo nuo kėdės. Ji buvo beveik lygi su juo. Į 
atsakymą Kasparas įdėjo kiek galėdamas daugiau savęs. Tą aki- 
mirką jautėsi įdėjęs save visą. 

— Daugiau to nebus, - pažadėjo jis. 


Tąnakt jis šoko. 

Plačiai virš Rungstedo ir jo apylinkių skleidėsi laimė. Gamta 
grojo Styginių kvartetą C-dur, vainikuojantį Mocarto Haidnui 
dedikuotų styginių kvartetų seriją. Būtent šį kūrinį Kasparas 
paleido per gramofoną, jis pajuto turįs šokti. Ankstesnis siel- 
vartas buvo dingęs, Kasparas jautėsi atgimęs. 

Stinė tiesi sėdėjo ant lovos. Kasparas sustūmė visus baldus 
prie sienos ir ėmė nusirenginėti. Lėtai, tęsdamas laiką, nežiū- 
rėdamas į ją, netrukus liko visiškai nuogas. 

Pradėjo apšilimą, atliko plijė , kvėpavimo pratimus. Išgirdo, 
kaip patankėjo jos kvėpavimas. Girdėjo, kaip ji ima nusirenginė- 


v-- oo 


* Plijė - trečioji klasikinio baleto figūros pozicija - tūpsnis prieš atliekant arba užbai- 
giant šuoliuką. 

žvelgė į šalį. Girdėjo visa nustelbiantį skambesį. Jos meilės ir lau- 
kinumo skambesį. Dalis jos norėjo pulti jį ir dantimis plėšti žalią 
mėsą nuo jo griaučių. Gerai, kad šalia nebuvo artistų draudimo 
bendrovės atstovo, jie būtų nutraukę jo draudimo sutartį. 

Kasparas lėtai apsisuko, lyg jos nė nebūtų. Jos rankos ėmė 
slysti savuoju kūnu, ji save glamonėjo. 

Kasparas pritūpė ir apsiavė klouno batus. Stinė žengė prie- 
šais jį, pirštais praskėtė jam prieš akis savo lytį ir sudrėkinusi 
pirštų galus skystuoju medumi kažką užrašė vidinėje savo šlau- 
nies pusėje, jis žinojo, kad ji užrašė Dabar! 

Jis atsitraukė nuo jos, apėjo lovą ir atsistojęs kitoje jos pusėje 
užsidėjo klouno nosį, tai buvo puikus kostiumas, klouno no- 
sis, klouno batai ir stačias draugužis. Tik prieš pristatant tokį 
numerį Benneweis cirke, turbūt būtų reikėję gerai apgalvoti vi- 
sus už ir prieš. Prasidėjo greitoji styginių kvarteto dalis, kupina 
triumfo, sudėtinga, joje galėjo susivokti tik pats Mocartas. 

Stinė grakščiai it leopardas užsirangė ant lovos, Kasparas ją 
ignoravo, jis visą laiką girdėjo jos ramią lyg vandens paviršius 
meilę ir kartu jos kone kaukiančią iš pasiutimo aistrą. 

Ant sustangrėjusio penio jis užsidėjo klouno nosį. Pažvelgė 
jai į akis. Atsisėdo ant lovos, visai šalia jos. Provokuojant mote- 
riškąjį instinktą svarbu nepersistengti. 

Ji užslydo ant Kasparo. Jis išgirdo jūrą. Jų esybės ėmė tirpti. 
Moterys lengviau pasiduoda šiam jausmui nei vyrai. Jų kūnai 
išnyko, liko tik širdžių plakimas, jo lytis taip pat virto širdimi, 
jos viduje buvo jo širdis, plakanti. Kasparas girdėjo jųdviejų 
baimę prarasti vienas kitą. Jis išgirdo save meldžiantis: Ponia- 
Viešpatie, leisk man tai tęsti ir neišsigąsti. 

Ji sustojo. 

— Žmonėms nelemta visiškai suartėti. 

Kasparas negalėjo patikėti savomis ausimis. Jis tebegirdė- 
jo ją alkstant jo, girdėjo jos meilę, bet dabar visiškai netikėtai 
ankstesnį skambesį papildė naujas akordas. 

— Nesvarbu, kad ir kaip vienas prie kito priartėtum, visiškai 
suartėti niekada nepavyks, net ir tokią akimirką. Net ir dabar, 
čia, kažkuria dalimi esame vieniši. 

Jis visiškai nesuprato, apie ką ji šneka. Moteris - tai jūra, net jei 
užsidėsi ir gelbėjimo diržą, ir gelbėjimo ratą, rizika nuskęsti vis 
tiek išliks didžiulė, jis panoro trauktis šalin. Tik nelabai galėjo, jo 
sustangrėjusi širdis tebebuvo jos viduje, o ji pati tvirtai jį laikė. 

— Ar žinai, kokie reikalavimai keliami cheminei analizei? — 
paklausė ji. - Cheminė analizė turi būti visapusiška, neprieš- 
taringa ir kiek įmanoma paprastesnė. Išties graži idėja, ji man 
labai patinka. Deja, jos įgyvendinti neįmanoma. Net ir mate- 
matikoje. 

Jis išsilaisvino iš jos glėbio ir pasitraukė prie sienos. Ji pa- 
sislinko artyn. 

— Užuodę kito žmogaus kvapą, - tarė ji, - pajuntame jo artu- 
mą. Veikliosios medžiagos - esteriai ir riebalų rūgštys - tirpsta 
odos riebaluose, garuojant prakaitui patenka į orą ir vėl kon- 
centruojasi ant burnos ir nosies gleivinių. Mes pajuntame tą 
akimirką. Akimirką, kai virtę skysčiais ir kvapais, beveik susi- 
liejame. Akimirką, kai patikime, kad tai įmanoma. Kad įmano- 
ma įveikti paskutinį mus skiriantį apvalkalą. Tačiau taip neatsi- 
tinka. Niekada. Ar supranti, ką turiu omeny? 

Jai tai buvo svarbu, nepaprastai svarbu, ji kalbėjo kimiai, 
žemu, dusliu balsu. 

— Kuo puikiausiai suprantu, - atsakė jis. - Tu ieškai neprieš- 
taringo charakterio, visapusiškai tinkamo partnerio. O kol jį 
rasi, tenkiniesi manimi. 


PETER HOEG J TYLIOJI MERGAITĖ 301 


Jis prisislinko prie pat jos. Suėmė jai už žastų. Jos skambesys 
pasikeitė į pavojingą jo gyvybei. 

— Dalis tavęs linkusi smurtauti, - tarė ji. - Turi su tuo susi- 
tvarkyti. Arba daugiau niekada manęs nebepamatysi. 

Jis atsistojo ir išėjo į prieangį. Dvidešimties kvadratinių metrų 
namelyje tai buvo vienintelis būdas nuo jos atitolti. Be galimybės 
užsidaryti šaldytuve. Gamta nebegrojo Mocarto. Eglių spyglius 
judinančio vėjo garsas buvo toks, it deimantu rėžiant stiklą. 

Jis buvo įkalintas jos skambesyje, jos kvape, lyg kauliukas 
persike. 

Ji pasirodė tarpdury. 

— Vienatvė, - tarė ji. - Nejaugi negalėtume palikti vietos ir jai? 

Kasparas nesuprato, ką ji turi omenyje. Jam buvo nesuvokia- 
mas šis persimainymas. Jūra vėl atrodė kitaip. Tačiau kartu jis 
girdėjo ir visas ankstesnes gaidas. Meilę, sielvartą, aistrą, nusi- 
vylimą. 

Kasparas apsivilko chalatą. Apsiavė maudymosi sandalus. Ir 
išėjo. 


Pajūrio plentu nužingsniavo keletą kilometrų. Kai eiti toliau 
pasidarė per šalta, užėjo į Rungstedo viešbutį. Vaikinas už pri- 
imamojo stalo buvo elegantiškas ir pasitempęs it Mažasis tri- 
mitininkas . Jis neparodė nė menkiausio pasipiktinimo nei dėl 
Kasparo avimų sandalų, nei dėl chalato. 

— Šiąnakt, - pasakė Kasparas, - palikau moterį, kurios trau- 
kinys nuvažiavo. Išėjau nepasiėmęs savo kreditinės kortelės. Ar 
galėčiau gauti kambarį su vaizdu į jūrą? 

- Jūsų veidas prilygsta gryniesiems, - atsakė vaikinas. 


* Danų poeto Peterio Holsto (1811-1893) poemos Mažasis trimitininkas herojus - 
trylikametis danų trimitininkas, dalyvavęs Danijos ir Prūsijos kare dėl Šlėzvigo. 

Tąnakt Kasparas nemiegojo, visą naktį sėdėjo ir žiūrėjo į 
jūrą. Atėjus rytui - dar neprašvitus, bet jau suskambus ryto 
gaidoms - jis nusileido į viešbučio registratūrą. Vaikinas tebe- 
stovėjo ten pat, kur Kasparas buvo jį palikęs. 

— Bažnyčios tėvai, - tarė Kasparas, - sakydavo credenti et 
oranti, nežinau, kiek suprantate lotyniškai, tai reiškia te malda 
rodo jums kelią. Šiąnakt nemiegodamas ir melsdamasis supra- 
tau, kad iš tiesų traukinys niekada nenuvažiuoja. Iš tiesų mes 
vienaip ar kitaip nejučia visą gyvenimą praleidžiame perone su 
tais, kuriuos mylime. Ką jūs apie tai manote? 

— Man dvidešimt dveji, - atsakė vaikinas. - Su dėkingumu 
priimu šią gyvenimiškos išminties dovaną. Tačiau tai nereiš- 
kia, kad nesugebėsiu deramai įvertinti penkinės arbatpinigių. 
Tada, kai darysite mums banko pavedimą. 

— Gautumėte daugiau nei penkinę, - tarė Kasparas. - Jei dar 
iškviestumėte man taksi ir už jį sumokėtumėte. 

Vaikinas paskambino taksi. 

— Jie klausia, kur važiuosite. 

Kasparas tikėjosi ištarsiąs: Netoli Pajūrio plento. 

Bet išsprūdo visai ne tie žodžiai. 

— Į centrą, - tarė jis. - Į tamsiausiąjį Niorebro. 


Stinės butas buvo Zelandijos gatvėje, devintame - paskutinia- 
me - aukšte. Kasparas paprašė taksi vairuotojo palaukti. Kele- 
tas kalėdinį laikotarpį švenčiančių apgirtusių praeivių mąsliai 
nužvelgė jo sandalus ir chalatą. 

Name nebuvo lifto, paskutinius aukštus Kasparas įvei- 
kė neskubėdamas, jos skambesio buvo visur. Kasparas buvo 
nuodugniai ištyręs tik beviltiškai mažą Stinės dalelę. 

Jis sustojo prie jos buto durų ir įsiklausė į miegantį pastatą, 

sugraibęs raktą virš durų, įėjo vidun ir vėl sustojo nedegdamas 
šviesos. 

Bute buvo vienas kvadratinis kambarys, virtuvėlė ir nedide- 
lis vonios kambarys, nuožulnios, baltos sienos, aukštas erkeris, 
vos keletas baldų. Butas buvo įrengtas net ne spartietiškai — jis 
veikiau priminė celę. Ir vis tiek buvo pilnas gyvybės. 

Dalis paslapties buvo tinkamai parinkta kiekvieno iš nedau- 
gelio daiktų vieta, kaip kad akmenų japoniškame sausajame 
sode. Per savo karjerą Kasparas buvo nukamavęs daugiau sce- 
nografų ir rekvizitininkų nei galėjo atsiminti, ir tik keletas jų 
turėjo tai, ką turėjo Stinė. Tie keletas, kaip ir ji, visada naudojo 
nedaug baldų, nedaug lempų, nedaug scenos rekvizitų. 

Kasparas girdėjo basų jos kojų, tapsinčių medinėmis grindi- 
mis, žingsnių aidą, užuodė keletą jos kvapų. Jokios kitos infor- 
macijos butas beveik nepateikė: ąžuolinis raižytas rašomasis 
stalas. Bronzuota praėjusio amžiaus ketvirtojo dešimtmečio 
PH lempa. Kėdė. Didelė dvigulė lova. Komoda su architek- 
tams ir grafikams skirtais dideliais, plokščiais, kvadratiniais 
stalčiais, būtent juos matavo Kasparas prieš užsakydamas paga- 
minti stalčių namelyje ant ratų. Ant stalo - rašymo priemonės. 
Du kompiuteriai. Ant žemesnio stalelio - du spausdintuvai. 
Ant sienos - didelė lenta su žemėlapiais ir grafikais. Visame 
kambaryje išdėliota jūros į krantą išmestų medžio gabalų, pa- 
juodusių, papilkėjusių, sidabro spalvos. Pakrantės akmenukai. 
Kriauklės. Gėlės, orchidėjos, ne iš gėlių parduotuvių, o tylaus 
skambesio, retos rūšys, kurias jis čia pamatė pirmą kartą. Žema 
knygų spinta su mokslo veikalais. Ant vienos iš sienų - plonos 
juodos vilnos kilimas su įaustais sudėtingais geometriniais raš- 
tais. Ant sienų - jokių paveikslų. Jokių fotografijų. 

Stinė jam praktiškai nieko nepasakojo apie savo praeitį. Jis 
ir neklausė. Jie šokio žingsniu sukosi vienas apie kitą, laikyda- 

miesi nebylaus susitarimo vengti patekti ten, kur saugoma pra- 
eitis. Ir kur planuojama ateitis. 

Šokis buvo gražus, jaudinantis, kupinas pagarbos. Kita vertus, 
pagarba sukuria bereikalingą atstumą. Kasparas išslinko iš erke- 
rio ir ištraukė vieną iš plokščiųjų stalčių, šis buvo pilnas laiškų. 


Kartą juodu maudėsi vonioje, šiame bute. Jis pirmas išlipo iš vo- 
nios. Ji užsuko vandenį. Vandens lašai ant sienų ir dušo užuo- 
laidos grojo Šopeno Preliudą A-dur, aistros lašai, deguonies pri- 
sotinti gyvybės syvai, varvantys ant juodo marmuro. Ji įsipylė į 
delnus skysto muilo, šiek tiek atskiedė jį vandeniu ir tiesiai nuo 
rankų išpūtė didelį it kokoso riešutas muilo burbulą. 

Perbraukusi muilinu delnu vieną dilbį, prispaudė jį prie 
kūno, po kairiąja krūtimi, prie širdies. Ėmė pūsti, Kasparas 
nebuvo matęs nieko panašaus, burbulas buvo didelis, aukso 
spalvos, lyg cirko jūrų liūto kamuolys, trisdešimties centimet- 
rų skersmens. 

Burbulas nespėjo užsiverti. Stinė sugavo jo galą kita ranka, 
dabar jis buvo vamzdžio formos, ištįsęs skersai jos kūno. Ji iš- 
tempė šį vamzdį į šalis, jo kraštai įlinko vidun, tarsi plėsdama- 
sis burbulas kartu bandytų užsiverti. 

— Dirichlė minimalių paviršių teorija, — tarė ji. — Čia labai 
gražus jos įrodymas. Plečiamas paviršius visada stengsis užimti 
mažiausią įmanomą plotą. 

Ji išlipo iš vonios ir prisiartino prie jo. Su įgaubtu, ištįsusiu, 
tviskančiu muilo burbulu. 

— Visa, kas gyva, - pasakė ji. — Ir visa, kas negyva. Vienu 
metu bando ir augti, ir tam priešintis. Taip pat ir meilė. Tai mįs- 
lė. Kaip gali laisvai kristi kartu laikydamas ranką ant avarinio 
stabdžio? 

Ji buvo visai prie pat jo. Atrodė, jog jos oda padengta nema- 
toma skaidraus aliejaus plėvele. Neišsilaikydamas ant jos van- 
duo traukėsi ir skaidėsi į lašelius, lyg ant delfino odos. 

— Ar yra kokia nors išeitis? - paklausė jis. 

— Netjei ir būtų. Tu nenorėtum ja pasinaudoti. 

Burbulas prisilietė prie jo. 

— Niekada nenorėjai. Net ir tada, kai būdavai visai arti. 

Burbulas sprogo. 

Klaidelė buvo nedidelė. Bet jos pakako. Akimirką jos skam- 
besys buvo kitoks. Žinančio žmogaus skambesys. Tą akimirką 
jis suprato, jog ji kažką apie jį žino. Kad ji lankėsi kažkurioje jo 
vidaus kertelėje, į kurią jis nebuvo leidęs jai įeiti. Ir kad apsilan- 
kiusi ten ji kažką iš ten išsinešė. Ši naktis atgaivino jo atmintyje 
būtent tą akimirką. 


Gerai išauklėtas žmogus neskaito kitų žmonių laiškų, Kasparas 
niekada neskaitė net ir Bacho laiškų, perspausdintų Grocėje. 
Kirkegoro laiškus jis skaitė tik dėl akademinių priežasčių. Ta- 
čiau norėdamas patekti į moters vidų, turi naudotis visais įma- 
nomais įėjimais. 

Kasparas ėmė sklaidyti išimtą iš stalčiaus laiškų pluoštą. Visą 
ilgą gyvenimą maišęs ir sėkmingai dalijęs kortas, įgundi greitai 
susigaudyti krūvoje popierių. 

Pirmosiose krūvelėse buvo laiškai techniniais klausimais, 
gauti iš Seisminio skyriaus, Lundo universiteto, Britų geologi- 
jos tarnybos Edinburge. Keli pluoštai laiškų, gautų iš Europos ir 
Viduržemio jūros seismologijos centro - EMSC - Briujė Le Ša- 
telyje. Iš Kalifornijos universiteto Los Andžele Geofizikos insti- 
tuto. Atspausdintų ant pigaus kopijavimo popieriaus. Kasparas 
prisikasė prie asmeninių laiškų, šių buvo labai nedaug. Galbūt 

asmeninius laiškus ji laikė kitoje vietoje. O gal apskritai jų nelai- 
kė. Čia buvo tik nedidelis pluoštelis ranka rašytų laiškų ant labai 
šviesaus, originalaus storo popieriaus. Jie buvo pasirašyti Žo- 
džiais Mama ir Tavo mama. Laiškai nebuvo sudėti į vokus, juo- 
se nebuvo nurodytas siuntėjas, tačiau prie datos buvo užrašytas 
miesto pavadinimas - Holtė. Pagal tai Kasparas laiškų krūvelėje 
susirado voką su siuntėjo adresu ir įsikišo jį į kišenę. 

Kasparas ieškojo toliau. Skambesys kambaryje pasikeitė. Jis 
suprato, kad artėja prie tikslo. Įsiklausė į keletą sąvaržėlėmis 
susegtų laiškų pluoštelių. Tai buvo laiškai nuo buvusių Stinės 
mylimųjų, Kasparas pasiskubino liautis klausęsis, juk mintis, 
kad moteris, be mūsų, turėjo dar ir kitą mylimąjį, apskritai yra 
visiškai nepriimtina, tiesa? 

Beimant porą popieriaus lapų, Kasparo pirštus ir ausis per- 
vėrė skausmas. Lapai buvo susegti sankabėlėmis, į kurias ir 
įsidūrė Kasparas. Jis praskleidė lapus. Tai buvo fotokopijos. 
Kasparas atpažino rašyseną. Savo rašyseną. Žodžius, išraitytus 
prieš daugiau nei dvidešimt metų. Žmogaus, kuris, vienaip ar 
kitaip, buvo jis pats. 

Kasparas žinojo rasiąs šiuos lapus. Būtent šią gaidą jis iš- 
girdo Stinės balse tąkart vonios kambaryje. Būtent šio laiško 
skambesį. 

Prie tųdviejų lapų buvo pridėtas ir trečias. Taip pat ranka 
rašytas laiškas. Tai buvo tąkart Kasparo gauto atsakymo kopi- 
ja. Rašysena buvo nevisiškai lygi, šiek tiek banguojanti. Kaip 
kad Mocarto rašysena natų sąsiuviniuose, grodamas Mocarto 
kūrinius privalai turėti faksimilinį jo natų sąsiuvinių leidimą. 
Banguojantis Mocarto natų raštas pasako daug dalykų, lygiai 
tokia buvo ir šioji rašysena. 

Kasparas išgirdo gatvėje laukiančio taksi signalą. Jis turė- 

jo liautis dabar pat. Tačiau nesiliovė. Pirštais užčiuopė storoką 
blanką. Tai buvo plono popieriaus lapas, ant kurio violetiniu 
rašalu buvo įspausti penkių pirštų atspaudai, tik platesni nei 
paprastai būna pirštų pagalvėlės. Pirštų atspaudai buvo apsau- 
goti ant viršaus užklijuota lipnia plėvele, lapas buvo pažymėtas 
spaudu Danijos vyriausiasis policijos komisariatas, CTNB. Po šiuo 
buvo dar vienas spausdintas popieriaus lapas su skaičių ir raidžių 
deriniais, šis lapas buvo pažymėtas spaudu Kriminalinės policijos 
Technikos skyrius ir nurodytas adresas - Pilies valdovo gatvė. 

Kasparas ištraukė paskutinį lapą. Tai buvo gavimą patvirti- 
nantis kvitas, kuriame buvo įrašyta Įvairūs daiktai. Kvitas buvo 
pažymėtas spaudu Teisingumo ministerija, AKT. 
buvo septynių. Jis surinko Sonjos mobiliojo telefono numerį. 

Teko gerokai luktelti, kol ji atsilieps. Neaišku, kur ji buvo, bet 
tikrai ne savo namuose, Kasparas girdėjo visai kitokią akustiką, 
dabartinėje jos buvimo vietoje buvo mažiau garsą slopinančių 
paviršių. Ji gulėjo lovoje, Kasparas girdėjo šlamant audinius. Ša- 
lia jos gulėjo kažkoks vyras. Jos balse buvo justi alkoholis, karš- 
tas alkoholis, veikiausiai, kai ant nosies Kalėdos, gliogas. 

Kasparas pagalvojo, kaip turėtų jaustis Sonjos vyras, turintis 
sėdėti namie su vaikais, kol ji dirba viršvalandžius ligi pat sek- 
madienio. 

Jis pagalvojo apie smulkius sutrūkinėjusius kapiliarus ant 
jos skruostų. Pirmuosius neryškius ženklus, liudijančius, kad 
net ir gerų dalykų gali būti per daug. Per daug vyrų, per daug 
pinigų, per daug geros kloties. Per daug Brunello vyno. 


* Gliogas - per Kalėdas skandinavų geriamas karštas vynas su prieskoniais, migdolų 
riešutais, razinomis ir kt. 

Kasparas dar niekada nebuvo šitaip skambinęs į jos mobilųjį 
telefoną, ji nieko neklausė ir iš karto suprato, jog tai rimta. 

— Turiu penkių pirštų atspaudus, - tarė jis. - Neįprastai pla- 
čius. Šalia jų — spaudas Danijos vyriausiasis policijos komisaria- 
tas, CTNB. Ant kito lapo, pažymėto Kriminalinės policijos 
Technikos skyriaus spaudu, - kažkokie skaičiai ir raidės. Dar 
turiu kvitą iš Teisingumo ministerijos, pažymėtą spaudu AKT. 
Ką visa tai galėtų reikšti? 

— Man reikia šiek tiek laiko, ar galėčiau tau perskambinti? 

Kasparas padiktavo jai Stinės buto telefono numerį. 

Sonja sudarinėjo didžiųjų cirkų ir roko koncertų turnė pla- 
nus. Kiekvienas cirkas per vasaros sezoną aplankydavo vidu- 
tiniškai aštuoniasdešimt miestų. Viskas buvo organizuojama 
pagal per ilgą laiką tvirtai nusistovėjusią schemą, pagrįstą pa- 
sitikėjimu ir asmeninėmis pažintimis. Šalyje nebuvo nė vieno 
policijos komisaro, kurio Sonja nepažinotų asmeniškai. 

Kasparas atsisėdo erkeryje. Kartą juodu su Stine sėdėjo čia 
vienas priešais kitą visiškai nuogi. Langas buvo apvalus, Kas- 
paras nukreipė žvilgsnį virš Išorinio Osterbro Zundo link. Čia 
buvo vienintelė Niorebro rajono vieta, iš kurios galėjai maty- 
ti jūrą. Jis numanė, kad Stinė šį butą pasirinko būtent dėl šios 
priežasties. 

Suskambo telefonas. 

— CTNB, - tarė Sonja, - yra Centrinis tapatybės nustaty- 
mo biuras, įsikūręs Kopenhagos policijos komisariate. Pirštų 
atspaudai atrodo platūs dėl to, kad jie imami vadinamuoju su- 
kamuoju būdu. Kriminalinės policijos pareigūnas priglaudžia 
asmens pirštą prie rašalo pagalvėlės ir po to sukamuoju judesiu 
prispaudžia jį prie popieriaus lapo. Centrinis tapatybės nusta- 
tymo biuras laiko asmens tapatybę nustatyta, jei vienos rankos 

pirštų atspaudai sutampa su turimais devyniose vietose, šis me- 
todas beveik toks pats tikslus kaip DNR tyrimas. Ko gero, tavo 
turimame lape iš Kriminalinės policijos Technikos skyriaus 
ir yra asmens DNR duomenys. Abu šie dokumentai gali būti 
atiduoti asmeniui, kuris, pavyzdžiui, atliko jam skirtą bausmę 
ir yra ištrinamas iš Nusikaltėlių registro, centrinės Danijos po- 
licijos duomenų bazės, pagal kurios duomenis spausdinamos 
teistumo pažymos. Kvitas yra iš Atvirojo kalinimo tarnybos, 
jai priklauso trisdešimt dvi įstaigos, kažkas panašaus į labai 
atviro tipo kalėjimus. Iš šiai tarnybai priklausančių penkių 
uždaro tipo kalėjimų tik Horsenso kalėjimas turi sustiprinto 
saugumo kardomojo kalinimo zoną, žinoma, be zonų, kuriose 
kalinami suimti agresyvių baikerių grupuočių nariai. Taigi pa- 
našu, kad kalbame apie žmogų, kuris atliko ilgą bausmę, kuris 
už gerą elgesį paskutinį bausmės etapą buvo perkeltas atlikti į 
atviro tipo kalėjimą ir kuris, atlikęs bausmę, pagal galiojančius 
policijos nuostatus gavo savo pirštų atspaudus kaip įrodymą, 
jog nebėra įtrauktas į Nusikaltėlių registrą. 

Kasparas įsiklausė į butą. Jo skambesys buvo pasikeitęs. Ma- 
tyt, Sonja taip pat tai išgirdo. 

— Tai toji moteris, - tarė ji. - Išsiaiškinai, kad ji buvo teista. 

Jis nieko neatsakė. 

— Nusikaltimas galėjo būti visai nesunkus, - pasakė ji. - Jei 
tu, aš ir daugelis kitų žmonių atskleistume įstaigoms visas kor- 
tas, visi būtume suimti. 

Ji visada mokėjo paguosti tiek jį, tiek bet ką kitą, net ir tada, 
kai jie dar buvo visai jauni. Šį kartą jai nepavyko. 

— Gėrei gliogą? - paklausė jis. 

— Ne, sakę. 

— Rūpinkis savimi, - tarė jis. 


Ir padėjo ragelį. 


Taksi išleido Kasparą prie Pajūrio plento, jis tyliai įėjo į namelį. 
Stinė miegojo, jis atsisėdo ant kėdės ir įsiklausė į jos miegą. Ji 
miegojo ramiai, Kasparas negirdėjo jos sapnų. 

Sėdėjo apie penkiolika minučių. Tada ji atsisėdo lovoje. Pa- 
budo kaip katė, vieną akimirką — visiškas nesąmoningumas, 
kitą - sąmoningas buvimas čia ir dabar. 

— Noriu tau kai ką papasakoti, - tarė jis, - ir kai ko tavęs pa- 
klausti, tai šiek tiek užtruks. 

Ji pasiekė telefoną ir paskambinusi pranešė neateisianti į 
darbą. Jokių išradingų pasiaiškinimų, galinčių palengvinti gy- 
venimą atsiliepusiajam, tik lakoniškas pranešimas, ir pokalbis 
baigtas. 

Jie pavažiavo Pajūrio plentu į pietus, Kasparas išsuko iš plen- 
to ties Belviu paplūdimiu, pastatė automobilį prie geležinkelio 
stoties, netardami nė žodžio jie patraukė į šiaurinę Bakeno pra- 
mogų parko dalį, praėjo pro Vilkų slėnius, pro Elnių ežero link 
besidriekiančią Ermitažo lygumą, pro Ermitažo pilį ir galiau- 
siai šlaito viršuje atsisėdo ant suoliuko. 

Lygumos skambesys nebuvo sausas, kaip kad įprasta gamtai, 
gal dėl medžių, gal dėl lygaus Zundo paviršiaus, lygus vandens 
paviršius būna kietas it akmuo, akustika buvo tarsi koncertų 
salėje, visi paviršiai kieti ir atspindintys garsą. 

Martinas yra pasakęs ar parašęs, kad Ermitažo lyguma - tai 
geresniame pasaulyje egzistuojančios dvasinės tikrovės žemiš- 
kasis atspindys. Dabar Kasparas suprato, ką mistikas turėjo 
omenyje, toje vietoje, kur jie dabar sėdėjo, Šarlotenlundo, He- 
lerupo ir didmiesčio garsas už jų atrodė visai pakenčiamas. 

— Kai man buvo dvylika, atlikdamas klasikinį numerį su sta- 
tinėmis, aš susilaužiau nugarą, — tarė jis. - Iš pradžių surištomis 
kojomis ir užrištomis akimis turi nušokti nuo į krūvą sukrautų 
apie devyniasdešimties centimetrų aukščio statinių viršaus į 
maždaug aštuonių metrų aukštį, išklausyti plojimų, pasisukti, 
vėl šokti žemyn, o visą numerį užbaigti oro kūlvirsčiu pirmyn. 
Šokdamas į šešių metrų aukštį, suklydau, nusprūdau nuo stati- 
nės, kliudžiau kitą, visa jų krūva užgriuvo ant manęs. Tai buvo 
trisdešimties kilogramų svorio Carlsberg alaus statinės, susilau- 
žiau nugarą ir dubens kaulus. Gydytojai Kopenhagos universi- 
tetinėje ligoninėje pasakė, kad aš niekada nebevaikščiosiu, kad 
likusį gyvenimą turėsiu būti maitinamas šaukštu ir kad tas likęs 
gyvenimas gali būti gana trumpas. Juos nuo manęs skyrė dve- 
jos uždaros durys, bet aš vis tiek išgirdau jų žodžius. 

Kasparas girdėjo Stinės užuojautą. 

— Nebuvo taip jau blogai, - tęsė jis, - jaučiausi, lyg būčiau 
ėmęs kristi, nuo manęs buvo nuimta našta, našta būti eiliniam 
aštuntojo dešimtmečio dvylikamečiui. Stojo pertrauka, ir pir- 
mą kartą aš iš tiesų išgirdau. Girdėjau ligoninę, kelionę namo, 
namelį ant ratų, kvartalą, kuriame žiemojo cirkas, girdėjau taip, 
kaip niekada anksčiau. Ne tik atskirus fizinius garsus, bet ir jų 

tarpusavio ryšį. Paprastai niekada negirdime pasaulio tokio, 
koks jis yra iš tiesų. Girdime pakoreguotą jo versiją. Į pirmą 
planą iškeliame patinkančius garsus. Monetų skambesį bilie- 
tų kasoje skaičiuojant kasos pinigus. Fanfaros garsą, skelbiantį 
mūsų įsimylėtos mažosios cirko princesės pasirodymą. Aš- 
tuonių šimtų žmonių klegesį sausakimšoje cirko palapinėje. Į 
antrą planą nustumiame nepatinkančius garsus. Sutrūkinėju- 
sių palapinės brezento odinių sutvirtinimų girgždesį. Išsigan- 
dusių žirgų prunkštimą. Tualetų garsą. Rugpjūčio vėjo gūsių, 
pranašaujančių vasaros pabaigą, šniokštimą. Kitus neutralius 
garsus - eismo triukšmą, miesto ir kitus įprastus garsus - tie- 
siog prislopiname. Šitaip mes klausomės. Nes visi, net būdami 
dvylikos, turime kokių nors planų ir ko nors siekiame. Tąkart 
staiga nebeliko jokių planų, juos visus iš manęs atėmė. Tada 
pirmą kartą išgirdau pasaulį be jokių filtrų ir surdinų. 

Kasparas pastebėjo, kad Stinės akys dabar buvo pilkos. Kar- 
tais jos keisdavo spalvą. Būdavo turkio spalvos, žalsvos. Kar- 
tais — su taškeliais. 

— Tikrai klausydamasis išgirsti visus garsus jungiantis į te- 
mas. Visi tie garsai nėra atsitiktiniai. Mes negyvename chaose. 
Iš tiesų kažkas mėgina kažką sugroti. Atlikti muzikos kūrinį. 
PoniaViešpats. Taip pavadinau kompozitorių. Kuriantį šią mu- 
ziką. Pragulėjau tris mėnesius, tada jie pastebėjo, kad mano 
būklė gerėja, ir ėmė mane mankštinti. Patį gijimo procesą atsi- 
menu blankiai. Labiausiai dėl to džiaugėsi kiti, ne aš pats. Tuo 
metu man buvo svarbiau visai kas kita. Vėl ir vėl, trumpai, visa- 
da trumpai, visada tik akimirką, mėgindavau išbūti savo kūne 
ir mane supančiame pasaulyje be jokių garso užtvarų. Tai su- 
formuoja būsimą darbotvarkę. Nors tau tik dvylika ir nesugebi 
to išreikšti žodžiais, supranti, kad likusio gyvenimo tikslas bus 

išmokti klausytis iš tikrųjų. Susikurti tikrą pasaulio atvaizdą. 
Išgirsti jį tokį, koks jis iš tiesų yra. Kartu su šiuo troškimu įsi- 
smelkia ir nesėkmės baimė. Praėjo dvidešimt metų. Pusė mano 
gyvenimo. O aš ne ką tepažengiau pirmyn. 

— Tai kas gi trukdo mums klausytis? — paklausė ji. 

Prieš atsakydamas jis ilgai delsė. Apie šiuos dalykus prieš tai 
buvo kalbėjęs tik su vienu žmogumi. 

— Norėdami gyventi šiame pasaulyje, turime pasirūpinti, 
kad pirmame plane visada grotų orkestras. Nedidelis šokių 
orkestras. Nuolat grojantis mūsų melodiją. Niekad netylančią 
kompoziciją Kasparas Kronė. Su daugybe nuolat pasikartojan- 
čių refrenų. Vis skamba mūsų banko sąskaitos numeris, vai- 
kystės prisiminimai, PIN kodas, tėčio ir mamos balsai. Šviesiai 
žali muzikos fragmentai, kurie - viliamės - taps mūsų ateitimi. 
Tamsūs, nemalonūs ausiai garsai, kurie - nujaučiame - taps 
tikrąja mūsų dabartimi. Ši melodija skamba nepaliaujamai, lyg 
širdies plakimas, manoji skamba jau pusę gyvenimo. Tačiau 
kai į šią melodiją ima smelktis kitas garsas, supranti, kad į tik- 
rąją koncertų salę visą laiką stovėjai atsukęs nugarą. Mes tarsi 
stoviniuojame fojė. Nujausdami netoliese grojant didįjį orkes- 
trą. Ir tas garsas, tik užuomina apie garsą, skambantį tikrojoje 
koncertų salėje, nuneša šalin H-moll mišias lyg vėjas šnabždesį. 
Nutildo karo triukšmą. Nustelbia sferų muziką. Užgožia visus 
šios realybės garsus. Tačiau nujausdamas šią muziką skambant 
šalia, kartu numanai ir kokia bus bilieto kaina. Pradėjus vertis 
durims į šią salę, suvoki, kad galbūt klydai. Kad Kasparas Kro- 
nė egzistuoja tik todėl, jog jo ausys nuolat stengiasi atriboti tą 
patį trumputį refreną nuo bendros garsų masės. Kad Kasparo 
ir Stinės esybės nepaliauja egzistavusios tik todėl, jog iki pia- 
nissimo nutildėme visus kitus įeinančio garso kanalus. Ir štai 

dabar viskas ima keistis. Tada supranti, kad nusprendęs įeiti 
vidun, turėsi nusipirkti brangiausią kada nors kieno nors pirk- 
tą koncerto bilietą. Kad įėjimas vidun tau kainuos tavo paties 
esybės garsą. 

Stinė paglostė jam ranką. Jam niekaip nesisekė susikurti jos 
kūno vaizdinio. Kartais ji atrodydavo smulki it paukštukas, 
kartais — tvirta kaip laisvojo stiliaus imtynininkė. Tačiau kai ji 
prie jo prisiliesdavo, jis visada girdėdavo žemę, žemę ir jūrą. 

— Ir kuriame taške esame mes? — paklausė ji. - Mudu su ta- 
vimi? 

— Su tavimi, — tarė jis, — visiškai nebegaliu reguliuoti garso 
stiprumo. Ir man norisi sprukti šalin. 

Ji tylėjo. Miškas nustojo ošti. Nurimo vėjas. PoniaiViešpa- 
čiui nesvetima retorinės pauzės sąvoka. 

— Man taip pat baisoka, - pasakė ji. - Gal galėtume sprukti 
kartu? 

Jis luktelėjo. Ji turėjo pirmą progą atsiverti, tinkamą akimir- 
ką, kuri praėjo neišnaudota. 

— Būnant dvylikos, - tęsė jis, - šešiolikos ar devyniolikos, su- 
vokti, kad gyvename iliuzijoje, kad pasaulio pagrindas iš tiesų — 
ne medžiaga, o garsas, nėra labai paprastas potyris. Su kuo apie 
tai pasikalbėti? Aštuntojo dešimtmečio viduryje. Apie patirtį, 
negirdėtą niekam kitam trijų tūkstančių kilometrų spinduliu. 
Taip pasijunti esąs vienas. Kankinamas vienatvės, persipynu- 
sios su didybės manija. Žinai, jog niekas tavęs nesupras. Nei 
šeima. Nei draugai cirko artistai. Nei dvasininkai. Nei gydyto- 
jai. Nei išminčiai. Niekas. Ir vis tiek ieškai tokio žmogaus. 

Stinė tylėjo. Galbūt jautė artėjant lemtingąją akimirką. Kas- 
paras išgirdo atsiveriant antrąją galimybę, ji nepasinaudojo ir 
šiąja. Atvirumui tinkamas momentas atėjo ir praėjo. 

— Artistai — tikintys žmonės, - tarė jis. - Labai religingi, 
kaip kad čigonai ir jūrininkai. Gal dėl to, kad jiems į nugarą 
nuolat kvėpuoja mirtis. Gal dėl to, kad jie lengvai kilnojasi iš 
vienos vietos į kitą. Gal dėl to, kad dirba su iliuzijomis. Kiek- 
vieną vakarą jie išpakuoja realybę ir skambant muzikai pri- 
stato ją manieže, o viskam pasibaigus vėl ją supakuoja ir iš- 
neša lauk. Atlikęs tai penkis tūkstančius kartų, imi numanyti, 
kad šis pasaulis - miražas. Kad ir kaip stipriai mylėtum kitą 
žmogų, moterį, vaiką, anksčiau ar vėliau jo kūnas bus išneštas 
iš maniežo ir suirs. Jei jau visai atvirai, bet kurią akimirką gali 
užuosti, kad mes visi jau dabar šiek tiek dvokiame. Suvokęs 
tai atsigręži į vienokį ar kitokį Dievą. Kiekvieno artisto šir- 
dyje aptiksi ilgesį, PoniosViešpaties formos tuštumą. Oficiali 
Danijos bažnyčia nelabai atitiko artistų lūkesčių, religinius 
potyrius rimtai vertino tik Vidinės misijos judėjimas, tačiau 
šis judėjimas nemėgo cirko. Taigi kai kurie artistai susikūrė 
asmeninę religiją, kaip kad mano tėvas, jis - tikintis ateistas 
ir tuo didžiuojasi. Kiti rinkosi vieną iš dviejų adresų - cerk- 
vę Plačiojoje gatvėje arba Rytų Bažnyčią. Mano mama buvo 
nusivedusi mane į Nevskio cerkvę. Ten kalbėjomės su viena 
moterimi. Ji vilkėjo dvasininkės drabužius. Mano mama pa- 
pasakojo jai, jog mano tėtis paliko cirką ir nori, kad ji irgi iš 
jo išeitų, ir paprašė patarti, kaip jai pasielgti. Man buvo ne 
daugiau kaip aštuoneri, bet jau tada žinojau, ką būtų turėjusi 
atsakyti toji moteris, tačiau ji taip nepadarė. Ji teištarė vieną 
sakinį: Man pačiai labai patinka cirkas. Prasėdėjome ten dar 
apie dešimt minučių, visiškoje tyloje. Tada išėjome. Būda- 
mas devyniolikos ir išgyvendamas sunkų laikotarpį, parašiau 
tai moteriai laišką. 

Jis nutilo, tyla buvo paskutinė Stinės galimybė. Pasakose 

ir vadinamojoje tikrovėje visada suteikiamos trys galimybės. 
Tinkama akimirka atėjo ir praėjo. 

Kasparas išsitraukė sulankstytą laišką ir padėjo jį ant suo- 
liuko. 

— Jos vardas buvo motina Rabija, - tarė jis, - pasiklausinė- 
jęs sužinojau, kad ji diakonė ir vienuolyno viršininkė. Parašiau 
jai laišką. Jame pirmą kartą kitam žmogui papasakojau tai, ką 
šiandien pasakoju tau. Gal galėtum perskaityti jį garsiai? 

Stinė nejudėjo. Kasparas atsistojo. 

— Pamiršau akinius, - tarė jis, - bet atsimenu tą laišką atmin- 
tinai, dar ir dabar. Jis prasideda šitaip: PoniosViešpaties valia 
kiekvienas žmogus skamba skirtinga tonacija, ir man - klounui 
Kasparui Kronei - skirta nelengva našta šias tonacijas girdėti. Šį 
laišką parašiau prieš dvidešimt trejus metus, nepasilikau jokios 
jo kopijos. O šiandien ryte pamačiau jį dar kartą. Tavo bute. 
Važiavau ten, nes nujaučiau, kad ten jį rasiu. 

— Ji tau atsakė, - pasakė Stinė. - Motina Rabija tau atsakė. 
Kodėl neatsiliepei į jos laišką? 

Iki šiol judėjęs aplink Stinę spirale, dabar Kasparas pasiekė 
šios spiralės centrą. Jo rankos sugniaužė jos žastus. 

— Dabar klausimus užduodu aš, - sušnypštė jis. - Iš kur gavai 
tą laišką? 

— Būk geras, paleisk mane. 

Jos balsas buvo kimus, taikus, maldaujantis. 

Spustelėjęs stipriau jis parklupdė ją ant kelių. 

— Tu tai sužinosi, - tarė ji. - Tik ne dabar. 

— Dabar, - pasakė jis. 

— Praeityje aš kai ką patyriau, - tarė ji. - Tai susiję su vyrais ir 
smurtu. Toji patirtis nėra maloni. Aš labai išsigąstu. 

Jos veidas buvo papilkėjęs. Labai pavargęs. 

Kasparas suspaudė ją dar tvirčiau. Kažkas, jis nežinojo kas, 
buvo jį apsėdęs ir visiškai kontroliavo. 

— Grįžkime prie laiško, - tarė jis. 

Kaip ir anksčiau, jis nepakankamai įvertino jos jėgas. Tebe- 
klūpėdama ji įtempė pėdą ir spyrė jam į blauzdą. Spyris buvo 
toks stiprus, kad iš pradžių jo koją apėmė ne skausmas, o pa- 
ralyžius. Koja nuo smūgio ėmė linkti. Vaikystėje - jis tai gir- 
dėjo - ji karstydavosi medžiais ir žaisdavo su berniukais. Jam 
griūvant ji sugniaužė jo riešą, kad jis negalėtų sušvelninti smū- 
gio. Kasparas trenkėsi į žemę petimi, kaip kad daro dviratinin- 
kai ir artistai siekdami apsaugoti kaukolę. Išgirdo lūžtant rakti- 
kaulį - garsas buvo lyg triokštelėjus sausam uosiui. 

Ji atsistojo, tačiau jis gulomis metėsi jos link. Pačiupęs už 
jos kulkšnies smarkiai trūktelėjo ir jai pargriuvus pašliaužė pir- 
myn, kad abu atsidurtų vienas priešais kitą. 

— Tąkart paplūdimyje, - tarė jis, - mane suradai neatsitikti- 
nai. Esu į kažką įpainiotas, tu kažko iš manęs nori. 

Jis suėmė jos žandikaulį, pirštais spausdamas nervų centrus 
už žandikaulio raumenų. 

— Mano gyvenimo trauma, - pasakė jis, - yra negalėjimas 
pasitikėti moterimis. Moterys visada nori ko nors kita nei mei- 
lė. Tavo kūno. Šlovės. Pinigų. 

Ji išvadavo savo galvą iš jo gniaužto. 

— Džiaugiuosi, kad man nebereikia slėpti, — atsakė ji, - jog 
esu su tavim tik dėl tavo kūno. 

Jis vėl suėmė jos žandikaulį. 

— Netik dėlto, - tęsė jis. - Nuėjai tikrai toli. Vaidinai spektak- 
lį, kuris trunka jau tris mėnesius. Sakyk, kokia šio spektaklio 
prasmė? 

Jis tvirčiau spūstelėjo gniaužtą. 

— Tu viską sugadinai, - tarė ji. 

Tada smogė jam galva. 

Tai buvo vienintelis dalykas, kurio jis nesitikėjo. Ji pataikė 
tiksliai. Ne į nosį, tai būtų sukėlę stiprų kraujavimą. Ne per 
aukštai, kur kaukolės sienelė storesnė. O tiesiai į tarpuakį. 

Jis prarado sąmonę lyg išjungus šviesą. Vos kelioms minu- 
tėms, bet grįžus klausai ir regai, jos jau nebebuvo. Aplinkui 
buvo žmonių, tačiau jie laikėsi atstu nuo jo. Tvarkingi visuo- 
menės nariai, vedžiojantys savo šunis ir smaigstantys jį piktais 
žvilgsniais. Kasparas girdėjo jų mintis, jie galvojo, jog štai guli 
dar vienas narkomanas, žaliosiose pievose prisirinkęs grybukų 
ir dabar keliaujantis po kitus pasaulius. 

Kasparas suprato turėsiąs dar kartą permąstyti susikurtą 
savo paties paveikslą. Jis visada įsivaizduodavo, kaip čia, Elnių 
parke, važinėjasi karietoje su princese. 


Namo grįžo vairuodamas viena ranka. Sustojo šalia namelio 
ant ratų ir liko sėdėti automobilyje. Gamta grojo paskutinę Ba- 
cho ciklo Fugos menas dalį. Iš to jis suprato, kad daugiau nieka- 
da jos nebepamatys. 


Kasparas atsiminė Kopenhagos universitetinės ligoninės nu- 
merį. Jis norėjo atsisveikinti. Surinko numerį. Atsiliepė pats 
Maksimilianas. 

— Čia aš, - tarė Kasparas, - skambinu iš oro uosto. 

— Vadinasi, mudu abu leidžiamės į vieną iš didesnių savo ke- 
lionių, - atsakė Maksimilianas. 

Kurį laiką jie tylėjo. 

— Ar atsimeni, - tarė Kasparas, - kai aš ir kiti vaikai dar 
buvome maži. Kai priešpiečiaudavome po rytinių repeticijų. 
Pas mus visada svečiuodavosi kitų vaikų. Mums nereikėda- 
vo sėsti prie stalo, pribėgę prie jo įsimesdavome po kąsnelį 
ir bėgdavome atgal. Toliau žaisti. O treniruojantis niekada 
mūsų nespausdavote, nei tu, nei mama. Niekada. Aš už tai 
nepadėkojau. 

Jis ieškojo tinkamo žodžio, galiausiai surado. Senamadišką, 
pasenusį, bet patį tinkamiausią. 

— Pagarba. Visada buvo justi savotiška pagarba. Nors jūs ir 
riedavotės. Net ir tada, kai buvau visai mažas. 


320 PETER HOEG O TYLIOJI MERGAITĖ 


Maksimiliano balsas buvo užkimęs, lyg sergant sunkiu ger- 
klės uždegimu. 

— Stengėmės, kiek galėjome. Ir paprastai, paprastai pavykda- 
vo ne visai gerai. Labiausiai mėgstu atsiminti naktis. Kai nu- 
sivalydavome grimą. Kai valgydavome. Lauke priešais namelį 
ant ratų. Tavo mama iškepdavo duonos. Ar pameni? 

— Nusidegindavome į plutelę pirštus. 

— Kai kurias iš tų naktų. Buvome visiškai laimingi. 

Jie paskutinį kartą nutilo. 

— Apie ką galvosi, - paklausė Maksimilianas, - kylant lėk- 
tuvui? 

— Apie jus, - atsakė Kasparas. - Apie Stinę. Apie mažąją mo- 
kinę, kurios ieškojau. Ir neradau. O tu? 

— Apie tavo mamą. Tave. Vivjeną. Ir nusiteiksiu taip, lyg sto- 
vėčiau prie įėjimo į maniežą. Prieš pat pakylant uždangai, kai 
visas pasirodymas parengtas. Bilietai parduoti. Ir vis tiek nė 
nenumanai, kaip viskas baigsis. 

— Nė vienas nepadėkime ragelio pirmas, - tarė Kasparas. — 
Turime padėti jį kartu. Tinkamai apskaičiuotas laikas visada 
daug reiškė ir tau, ir man. Suskaičiuosiu iki trijų. Tada padėsi- 
me ragelį. 

Jis išgirdo už savęs atsidarant duris. Jie atėjo jo išsivesti. Ne- 
atsisukdamas Kasparas lėtai ir aiškiai suskaičiavo iki trijų. Juo- 
du su tėvu padėjo ragelį vienu metu. 

Atsisukęs pamatė Kasandrą, o už jo stovėjo dvi moterys. 
Baltos, gailiaširdės, lyg Kiubler-Ros minimos šviesos būtybės. 
Tik daug patrauklesnės. Su aiškesniais nei angelų lyties požy- 
miais. 


* Šveicarų psichiatrė Elisabeth Kūbler-Ross (1926-2004), tyrinėjusi mirties reiškinį. 

Jos palinko prie jo. Paėmė iš jo smuiką. Patikrino pulsą. Ati- 
traukė rankoves. Užveržė jam ant žasto kraujospūdžio matuok- 
lio rankovę. Kasparas pajuto prie krūtinės priglundant vėsų 
stetoskopą. 

Viena iš moterų buvo afrikietė iš Rabijos fondo. Dabar ji vil- 
kėjo baltą chalatą. Plaukus buvo susipynusi į du šimtus smul- 
kių kasyčių. Ir vis dėlto tai buvo ji. Jos kakta buvo išlinkusi kaip 
Žemės rutulys. Virš įstabaus kavos spalvos žemyno. 

- Širdis tuoj liausis plakusi, — tarė ji. - Šiandien jis niekur 
neskris. Mes vežamės jį su savimi. Jį reikia tučtuojau operuoti. 

Kasparas susigriebė už širdies. Dabar ir jis pats pajuto. Skaus- 
mą būti atstumtam mylimo žmogaus. Išsiųstam iš gimtosios 
šalies. Širdgėlą dėl miglotos ateities. Ir dėl Čakonos grožio. 

Kasandras pastojo jiems kelią. 

— Mums duoti nurodymai tiesiai iš Teisingumo ministerijos. 

Afrikietė išsitiesė. Ji buvo aukštesnė už pareigūną. 

— Jo pulsas — trisdešimt šeši dūžiai per minutę. Širdis plaka 
nereguliariai ir labai silpnai. Jis greitai išleis paskutinį kvapą. 
Pasitraukite iš kelio arba būsite paduotas į teismą. Jums bus iš- 
kelta tarnybinė byla dėl aplaidaus darbo. Būsite nubaustas ma- 
žiausiai šešeriems metams laisvės atėmimo. Už žmogžudystę 
dėl šiurkštaus aplaidumo. 

— Turiu paskambinti, - tarė Kasandras. 

Jo balsas buvo visai nuslopęs. 

Jis paskambino patalpos gale stovinčiu telefonu. Grįžo. Ėjo 
kaip zombis. Padėjo ant priimamojo stalo popieriaus blanką. 

— Dvidešimt keturios valandos, - tarė jis. - Jam rezervuotas 
bilietas į Air Iberia oro linijų rytinį reisą. Lėktuvas pakyla 7.20. 
Jo byla susijusi su repatriacija. Šios bylos - Teisingumo minis- 
terijos jurisdikcija. 

Afrikietė pasirašė. Moterys paėmė Kasparą už parankių ir 
pakėlė jį iš vietos. Nekaip jausdamasis Kasparas prisitraukė ar- 
čiau jų ir atsargiai žengė pirmuosius nedrąsius žingsnius atgal 
į laisvę. 


PENKTA DALIS 


Jų laukė greitosios pagalbos automobilis, moterys padėjo Kas- 
parui įlipti vidun. Vairuotojo kabiną slėpusi matinio stiklo per- 
tvara įlipus atsivėrė. Vairuotojas ir šalia jo sėdinti moteris taip 
pat vilkėjo baltais gydytojų chalatais. 

Užkaukė sirena, greitosios pagalbos automobilis kirto pažy- 
mėtas taksi automobilių stovėjimo vietas, pervažiavo automo- 
bilių stovėjimo aikštelę ir apsisuko. Vairuotojo chalatas buvo 
aukšta apykakle, tačiau iš po jos raizgydamiesi apie galvą lyg 
baltos liepsnos kilo tuzinas randų, tai buvo Francas Fyberis. 

Pro juos priešinga kryptimi pravažiavo policijos automobilis 
įjungtais švyturėliais. Moterys dabar laikėsi atokiau nuo Kas- 
paro, jų rūpestingumas išgaravo. To ir reikėjo tikėtis. Grigalius 
Palamas rašo, kad viena iš paskatų, vertusių daugelį dykumos 
tėvų imti laikytis celibato, buvo suvokimas, kad gavusios, ko 
norėjo, moterys nustoja elgtis motiniškai. 

Jie pravažiavo Erestado rajoną ir pasuko dešinėn, į greitkelio 
išvažiuojamąjį kelią, vedantį Danijos transporto centro link. 
Sirena nutilo. Nemažindamas greičio greitosios pagalbos au- 

tomobilis užlėkė ant vejos ir sustojo už uždaryto kepsnių baro, 
prie pat didelės Audi. Moterys iškėlė Kasparą iš greitosios 
pagalbos automobilio ir įsodino į Audi galą. Francas Fyberis 
nesinaudodamas ramentais it beždžionė persikorė nuo vienos 
vairuotojo sėdynės ant kitos. Didindama greitį Audi išvažiavo į 
greitkelį ir įsuko į lenkimo juostą. Greitmatis rodė 180, Kaspa- 
ras ir priekyje, ir užnugary girdėjo kaukiant automobilių sire- 
nas. Kažkur priešaky, ore, jų link artėjo sraigtasparnis. 

— Jie tuoj užtvers visą Amagerio teritoriją, - tarė Francas Fy- 
beris. - Ką apie tai sako puikioji klausa? 

— Visi drauge pasimelskime, - atsakė Kasparas. - Kad kiltų 
rūkas. Ir kad kelias per Zelandijos tiltą būtų laisvas. 

Automobilis išsuko iš kelio ir įnėrė tiesiai į tiršto rūko sieną. 
Kelio paviršius išnyko. Iš priešpriešiais važiuojančių automo- 
bilių liko tik geltonos žibintų šviesos. Moterys į Kasparą įsmei- 
gė žvilgsnius. 

— Yra du galimi paaiškinimai, - tarė Kasparas. - Arba turiu 
tiesioginį ryšį su PoniaViešpačiu. Arba tiesiog išgirdau, kad 
tvyro rūkas. Ir kad tilto pusėje nekaukia sirenos. 

Kasparas pajuto netenkąs jėgų ir prilaikomas rankų susmu- 
ko ant neštuvų. Jis bandė išlaikyti sąmonę, mėgindamas nu- 
statyti automobilio maršrutą pagal girdimus garsus. Išgirdo 
ant dvyliktojo, trumpesniojo, pakilimo ir nusileidimo tako 
besileidžiančius lėktuvus, stiprus priešpriešinis šiaurės ar pie- 
tų vėjas lėmė išskirtinį jų leidimosi skambesį ir ritmą. Girdėjo 
žuvėdras automobiliui važiuojant per Zelandijos tiltą. Išorinio 
Valbio socialinį realizmą. Pagyvenusių žmonių pusiau nuolati- 
nės globos namų skambesį Išoriniame Frederiksberge. Savitai 
persipynusius paukščių rezervato ir pragariško eismo garsus 
ten, kur Farumo greitkelis kerta Uterslevo pelkę. 

Kasparas prarado sąmonę. Kai vėl atsigavo, jie jau buvo 
išsigelbėję, transporto triukšmas buvo nuslopęs, automobi- 
lis įsuko į žvyrkelį. Nemažindami greičio jie įlėkė pro vartus, 
Kasparas juos atpažino, tai buvo Rabijos fondo kiemo vartai. 
Audi sustojo, kažkas pritildė realybę, jos garsas slopo, kol visai 
nutilo. 


Pasaulis vėl iškilo Kasparui prieš akis, dabar jis gulėjo ant stu- 
miamų neštuvų, pravažiavę baltais koridoriais, pro iškabintas 
ikonas, jie įriedėjo į liftą. Afrikietė stovėjo šalia jo, rankose lai- 
kydama plastikinius maišelius, nuo kurių iki Kasparo riešo tįso 
žarnelės, prie jo rankos buvo prijungta lašinė. Jis girdėjo, kad 
moteris kažko baiminasi, bet negirdėjo ko. 

Lifto durys atsidarė, jie pervažiavo ilgus koridorius, pakilo 
liftu, pervažiavo dar vieną koridorių ir įvažiavo į operacinę. Da- 
bar Kasparas išgirdo, ko ji baiminosi. Ji bijojo, kad jis nemirtų. 


Jį supo šešios moterys. Kiekvieno vyro svajonė, bet Kasparas 
nebejuto savo kūno. Visos moterys vilkėjo žalius operacinės 
chalatus, visos, išskyrus afrikietę, buvo užsidėjusios kaukes. 

— Suleisim jums skausmą malšinančių vaistų, - tarė ji. 

— Aš artistas, — atsakė jis. - Jusiu virpant nervus. 

Iš Kasparo burnos neišsprūdo joks garsas, moterys jo neiš- 
girdo. Jis pamatė virš riešo įsmingant adatą. Priešais Kasparą 
pasirodė iki tol tik jo klausos lauke buvusi Mėlynoji dama. 

— Atvykau atlygio, - tarė jis. 

Ir vėl jokio garso, bet ji kažkaip išgirdo Kasparą. Palinkusi 
prie jo nusišypsojo. 

— Su malonumu jums atsilyginsime, - pasakė. 

Jo sąmonė vėl iškeliavo, palengvėle, lyg į miestą praleisti va- 
karo išėjusi mergina. 


Į kūną sugrįžo nevisiškai. Dalis jo pasiliko išorėje, prie pat kūno. 
Afrikietė kažką sakė, tačiau jos žodžiai buvo skirti ne jam. 

- Tikrinu, ar kulka ir smūgiai nesukėlė vidinio kraujavimo, — 
tarė ji. 

Atsimerkęs pamatė ją darbuojantis. Būtų mielai ją paguodęs. 
Pasakęs, kad ne taip jau svarbu, gyvens žmogus ar mirs. 

— Stuksenu pilvą, - tarė ji. - Raumenys neįtempti. Tačiau 
juntamas skausmas. Kraujo spaudimas mažas, pulsas silpnas. 
Atliekame hematokrito tyrimą procentiniam kraujo ląstelių 
kiekiui kraujyje nustatyti. Hemoglobino kiekis - 4—5 milimo- 
liai litre. Perpilame kraują. 

Kasparas norėjo prabilti. „Jokiu būdu, - norėjo papriešta- 
rauti. — Aš pritariu Rudolfui Štaineriui. Kraujas yra eine sehr 
geistige Flūssigkeit.“ 

Iš jo burnos nepasigirdo jokio garso. Jos pradėjo kraujo per- 
pylimo procedūrą. Kasparas išgirdo, kaip jo venomis gurgu- 
liuoja svetimas kraujas. 

— Šimtas miligramų petidino, - tarė afrikietė. - Efedrinas. 
Bandau išlaikyti jį sągmoningą, nepavyksta. 

Jos žodžiai buvo skirti Mėlynajai damai. 

— Jis prarado sąmonę, - pasakė ši. 


* Dvasingas skystis (vok.). 

Kasparas nerūpestingai nusijuokė. Viduje. Netrukus vargi- 
nantis ryšys, verčiantis jį tapatintis su kūnu, nutrūks. Bet klau- 
sa išliks amžinai. Būtent ši mintis ir sukėlė jam juoką. 

— Mažo kalibro kulka, - tarė afrikietė, - nedidelis pradinis 
greitis, skirta šaudyti iš arti. Pagaminta iš plieno, tokias nau- 
doja policija, kai reikia šaudyti kiaurai duris ar automobilius. 
Darome jo kulkšnių, čiurnų, kaukolės, riešų, pilvo srities ir Co- 
lumna cervicalis rentgeno nuotraukas. 

Kažkas jo pilvo apačią uždengė apsaugine švinine prijuoste, 
o skydliaukę - švinine apykakle. Pridengė kūną, kuris jau ne- 
bebuvo jo. 

Dabar jis buvo kone belaikėje erdvėje. Čia nebebuvo kūnų ir 
fizinių formų, liko tik garsai ir garsų užuomazgos. Kažkur tolu- 
moje buvo operuojama ten likusi jo dalis. 

— Muiluoto vandens, - paprašė afrikietė. - Siuvame odą, 
pjautinių žaizdų kraštus jungiame specialiomis lipniomis 
juostelėmis ir Histoacryl klijais. Jau turime rentgeno nuotrau- 
kas. Kepenys, blužnis ir inkstai nepažeisti. Pulsas toliau silps- 
ta. Chirurgines žnyples. Jis vis dar kraujuoja. Jam lūžęs dilbio 
kaulų distalinis galas. Atlikite nervus blokuojančią anesteziją 
pažastyje ir vietinę nejautrą aplink lūžio vietą. 

Jos kažką darė jo rankai netoli riešo. Jei Kasparo ryšys su 
kūnu būtų buvęs stipresnis, jis būtų nualpęs iš skausmo. Tačiau 
šis ryšys buvo beveik nutrūkęs. 

— Sugipsuoti, — tarė afrikietė. - Uždėti įtvarus ant rankos ir 
kulkšnies. Kerpame įtvaro juostą, lūžio vieta vis dar tinsta. Pul- 
sas ir toliau silpsta. Ar jau turime elektrokardiogramą? 

Kažkada Kasparas konsultavo Olborgo universiteto Garso 


* Stuburo kaklo dalis (Iot.). 

kokybės tyrimų centro Psichoakustikos skyrių dėl operacinių 
įrengimo, jis patarė jiems bandyti sukurti operacinėje tokią 
akustiką, kurioje būtų persipynęs kietokas vienuolyno erdvių 
ir intymus svetainės kambario skambesys. Idant ligoniams kil- 
tų asociacijų su namais ir kartu - religinio autoriteto įspūdis. 
Dabar Kasparą supančioje erdvėje buvo būtent tokia akustika. 

Operacinės garsai pritilo. Buvo nustumti į tolimiausią garsų 
paveikslo planą. Kasparą pagavo vėjas. Šiltas vėjas. Iš Kasparo 
teliko garsų struktūra, garsas, įkūnijantis sąmonę. Ir meilę. Jis 
girdėjo afrikietę kalbant su Mėlynąja dama. Jos kalbėjosi toli 
nuo jo, už uždarų durų, kad jis negirdėtų. Kaip kad tąkart, kai 
jis buvo susilaužęs nugarą. Kasparas linksmai nusijuokė, jis tu- 
rėjo paslaptį, jo klausos fizinės galimybės buvo labai didelės ar 
net visai neribotos. 

— Mes jo netenkame, - tarė afrikietė. - Jo organizmas patiria 
per didelį krūvį. Šautinė žaizda. Sumušimai. Lūžę kaulai. Ski- 
lusi kaukolė. Nukraujavimas. Psichologinis krūvis. Padarėme 
viską, ką galėjome. 

Kasparas pusiau ėjo, pusiau sklendė smėlėta jūros pakrante. 
Girdėjo širdies plakimą, galingą, ramų, galbūt PoniosViešpa- 
ties, o gal savo paties. Durys į didžiąją koncertų salę jau vėrėsi. 
Jis stovėjo su bilietu rankoje. 

Tada pastebėjo šalia savęs einant Mėlynąją damą. 

Tai buvo tikra. Jam nesivaideno. Kažkur fiziniame pasaulyje ji 
kalbėjosi su seserimi Glorija. Ir tuo pat metu žingsniavo greta jo. 

Mėlynosios damos skambesys buvo visa apimantis. Ir drau- 
ge nepaprastai santūrus. Visur esantis ir kartu anonimiškas. 
Kasparas nebuvo girdėjęs nieko panašaus. Jos skambesys aprė- 
pė pakrantę, jūrą, jį patį. Jis aprėpė visą girdimą visatą. Ir kartu 
spinduliavo jai visišką pagarbą. 

— Aš iškeliauju, - tarė jis. — Į visišką laisvę. 

Ji linktelėjo galvą. 

— Ten, kur nebebus jokių sutarčių, - tęsė jis. - Nereikės 
vaidinti. Nebebus auditorių. Muitų ir mokesčių inspekcijos. 
Nereikės saugoti pinigų. Valytis grimo. Eiti į tualetą. Skustis. 
Jausti potraukio moterims ir dėl jų kankintis. Rengtis. Mokėti 
sąskaitų. Nebebus garsų taršos, pasaulio triukšmo. Muzikos. 
Gal tik išskyrus Bacho muziką, šioji turbūt atlaiko ir mirtį. 

Ji klausėsi. Šitaip jo retai kada kas klausydavosi, tokių atvejų 
jam pasitaikydavo kartą per metus. Ir visais tais atvejais klausy- 
tojas būdavo moteris arba vaikas. Tais vakarais jo pasirodymai 
pranokdavo visus lūkesčius. 

- Ir vis tiek, — tarė jis, - atrodo, lyg kažko trūktų. 

Jie stovėjo jūros pakraštyje. Kažkur toli, sausumoje, jis matė 
savo kūną. Prijungtą prie aparatų, matuojančių tuoj dingsiantį 
elektrinį signalą. 

— Galbūt KlaraMarijos, - tarė ji. 

- Galbūt. 

Jo klausos laukas ėmė plėstis it vis didėjantis rutulys, ir Kas- 
paras išgirdo tyliąją mergaitę. Taip pat ir antrąjį vaiką. Kaspa- 
ras nepajėgė nustatyti, iš kur sklinda garsas, nes čia nebebuvo 
jokių koordinačių. Tačiau iš kvėpavimo jis suprato, kad vaikai 
miega. Jis būtų galėjęs stovėti ir klausytis jų ilgai, galbūt visą 
amžinybę. Per savo gyvenimą jis turėjo pernelyg mažai progų 
klausytis miegančių vaikų. 

Jis išgirdo, kad netrukus kažkas juos pažadins ir varys lau- 
kan. Netrukus netikėtai virto dabar. Kasparas girdėjo laike išsi- 
dėsčiusius įvykius ne paeiliui, o vienu metu. 

Ir tada jis suprato, ko trūksta. Kad jo gyvenimas būtų pilnas, 
kad jis būtų it užbaigtas vaidinimas, po kurio gali ramiai išeiti 


PETER HOEG O TYLIOJI MERGAITĖ 333 


iš maniežo, jausdamasis įvykdęs visas sutarties sąlygas. Jis dar 
turėjo išnešti vaikus į naktį ir nugabenti juos ten, kur saugu. 

Jis nusprendė gyventi. 

Ėmė judėti atgal prie savo kūno. Mėlynoji dama ėjo greta jo. 

Kasparas negirdėjo jos šypsantis. Tačiau manėsi girdįs pasi- 
tenkinimo gaidelę. Lyg ji to ir tebūtų norėjusi. Tai jį suerzino. 
Sukėlė norą nepasiduoti manipuliuojamam moters. Grįžda- 
mas į kūną, deja, susigrąžini ir pagrindinius savo asmenybės 
bruožus. 

— Gerai žinoma, - tarė jis, - kad prieš dvasinį lūžį žmogus 
išgyvena didelę fizinę kančią. 

— Gerai žinoma, - atsakė ji, - kad puolęs peštis sveikas ne- 
liksi. 

— Negaliu palikti savo publikos, — tarė jis. - Prieš patekda- 
mas į juoduosius sąrašus, dalyvavau vienoje amerikietiškoje 
milijonų žiūrovų. Dar ir dabar girdžiu juos verkiant. Ir ilgintis 
da capo . Galų gale, argi ne būtent taip, anot jūsų, elgėsi šven- 
tieji? Grįždavo atgal į žemę suteikti džiaugsmo žmonėms, ei- 
nantiems ieškojimų keliu. 

- Jie turėjo kuo pradžiuginti žmones. O jūs ar turite? 

Kasparas akimirką apstulbo. Kaip galima taip kalbėti. Su 
garso pavidalo siela, palikusia savo mirštantį sumaitotą kūną. 

— Na, visų pirma, — atsakė jis, - juos turėtų pradžiuginti 
mano kuklumas. 

Mėlynoji dama stabtelėjo. Kasparas pajuto pasitenkinimą. 
Jei jau gali - net jei tik akimirką - užčiaupti burną apsišvietu- 
siai vienuolyno viršininkei, kai abu esate palikę savo fizinius 
pavidalus, vadinasi, dar negali būti visiškai miręs. 


* Nuo pradžios (kartojimo ženklas muzikoje) (it. ). 


Jis sugrįžo į skausmo karaliją. 

Skausmas buvo visur. Jis paralyžiavo ir stingdė visą pilvą. Po 
patirto smegenų sukrėtimo jis - bukas ir kartu aštrus — be pa- 
liovos tvinksėjo galvoje. Skausmu degė sutinusios kaulų lūžių 
vietos. Kūnas dar nebuvo apsipratęs su svetimu krauju. Skaus- 
mas smelkė Kasparą, kai odontologas atstatinėjo į vietą išmuš- 
tus dantis, ir dar labiau sustiprėjo, kai šie ėmė tvirtintis prie 
žandikaulio. 

Sąmoningas išlikdavo labai trumpai. Tomis akimirkomis 
melsdavosi. Žodžiams neturėjo jėgų, todėl, remdamasis į jo 
kūną apgaubusį rūpestį, tiesiog stiebėsi visuotinio rūpesčio 
link, PoniosViešpaties link. 

Retkarčiais Kasparas atsimerkdavo. Kartais matydavo afri- 
kietę. Kartais - Mėlynąją damą. Paskui vėl išskriedavo laukan, 
jūros link. Bet visada sugrįždavo. 


Kažkas davė jam atsigerti, jo gerklė degte degė. Pro jį pra- 
slinko ir už nugaros dingo baltieji koridoriai. Atsidarė durys, 

sunkios, garsą izoliuojančios, guma apkraštuotos durys. Jos 
įvežė jį vidun. 

Kasparas negalėjo pasukti galvos. Tačiau lova, kurioje gu- 
lėjo, buvo su pakeliama nugaros dalimi - afrikietė šiek tiek ją 
kilstelėjo. Jis buvo vienuolyno celėje. 

Pasijuto kaip grįžęs namo. Normaliai gyvenantys žmonės 
galėjo padengti stalą dvylikai žmonių daniško — baltai mėly- 
no su grioveliais - porceliano induose. Jie turėjo namą, odinę 
Chesterfield sofą, dvi erdvinio garso sistemas, tris televizorius, 
aštuonis šimtus knygų, kurių niekada nepajėgs perskaityti, ke- 
turiasdešimt aštuonis butelius raudonojo vyno, saugomo 65 
metų vestuvių sukakties progai. Ir tiek rūsyje prigrūsto šlamš- 
to, kad desperatiškai ieškojo naujo - didesnio - namo. O bet 
kuris cirkas ir devyniasdešimt devyni iš šimto artistų kratėsi 
bet ko, ko nepavyktų supakuoti ir perkraustyti per vieną po- 
pietę. Patalpa, kurioje dabar buvo Kasparas, buvo būtent tokia. 
Lova, stalas, kriauklė, durys, vedančios į balkonėlį ežero pusėn. 
Viskas. 

Ir elektronika. Ant stalo stovėjo monitorius, sujungtas su 
jam ant krūtinės uždėtais elektrodais. Keli elektrodai buvo pri- 
tvirtinti ir prie jo smilkinių. 

— KlaraMarija? - paklausė jis. 

Afrikietė papurtė galvą. 

— Kiek laiko aš jau čia? 

Jis kalbėjo neatpažįstamu balsu. Bet ji vis tiek jį suprato. 

— Aštuonias dienas. 

— Atneškite mano drabužius. Turiu iš čia ištrūkti, tik aš vie- 
nas galiu ją rasti. 

— Nurimkite, - tarė ji. - Kitaip mes jus pririšime. Turėtumėt 


džiaugtis, kad apskritai esate gyvas. 

Ji uždėjo jam ant piršto spaustuką, iš šio tįso laidas, prijung- 
tas prie dar vieno ekranėlio. 

— Pulsoksimetras, - paaiškino ji. - Matuoja kraujo prisotini- 
mo deguonimi lygį. 

— Gal galėčiau gauti telefoną? - sušnabždėjo jis. 

Ji papurtė galvą. Uždėjo ant jo krūtinės dar keletą elektrodų. 

— Širdies funkcijoms stebėti, - paaiškino. 

Jis pajuto blėstant sąmonę. 

— Gandis, - tarė jis, - davęs skaistybės įžadus, ir toliau mie- 
godavo greta nuogų moterų. Kad patikrintų, ar pajėgs susilai- 
kyti nuo lytinių santykių. Ar jūsų kartais nesudomintų toks 
pasiūlymas? 


Afrikietė žymėjosi ekranuose rodomus skaičius. Kambary- 
je buvo dar viena moteris. Jiedvi kalbėjosi. Kasparą kamavo 
skausmas. Jis girdėjo savo mamą. Nejau didelis berniukas — 
net jeigu jam jau keturiasdešimt dveji — negali galvoti apie savo 
mamą? Ypač po to, kai jam teko akis į akį susidurti su mirtimi. 

Jis girdėjo ją gana aiškiai. Paskui išvydo priešais save. Jis ne- 
būtų pajėgęs pakilti iš lovos ir nueiti į tualetą. Ko gero, jos buvo 
uždėjusios jam sauskelnes. Tačiau jo vaikystės prisiminimai iš- 
liko nepaliesti. 

Argi ne nuostabu. Kai tau sueina keturiasdešimt dveji, vis 
didesnę savo gyvenimo dalį praleidi prisiminimuose. 


Buvo naktis, vaidinimas jau pasibaigęs, Helena Kronė tebevil- 
kėjo triko, klubus buvo apsijuosusi rankšluosčiu, Kasparas gir- 
dėjo kilpinio audinio šnabždesį. Jis žinojo, kad jos pečiai turėtų 
būti apnuoginti. Dauguma kitų moterų saugojosi saulės spin- 
dulių, o jo motina tiesiog gerdavo šviesą. Buvo praėję nedaug 

laiko nuo nelaimės, jis buvo visiškai praradęs regėjimą. Kaspa- 
ras girdėjo mamos sidabrinių papuošalų skambesį. Anot tėvų, 
šiąnakt buvo mėnesiena. Kasparas žinojo, kad mėnesienos 
šviesoje sidabras rudos odos fone atrodo baltas. Nors apie tai 
niekada nebuvo kalbėta, jis žinojo, kad šiuos papuošalus jai pa- 
dovanojo buvę mylimieji. Ir kad jų nepaliaujamas, melodingas 
skambesys buvo nuolatinis Maksimilianą veikiantis dirgiklis, 
memento mori, lyg ant stalelio, prie kurio ji ruošė sriubą, būtų 
gulėjusi kaukolė. 

Ji kepė duoną ketaus puode, pastatytame tiesiai ant žarijų 
mažoje Morso krosnelėje, buvo aštuntojo dešimtmečio pra- 
džia, pusėje nameliams ant ratų skirtų stovėjimo aikštelių ne- 
buvo elektros įvadų. 

Kvepėjo gėlėmis. Aplink juos stovėjo daugybė vazonų. Ke- 
liantis į kitą vietą, jie užimdavo didžiąją dalį namelio, Helena 
Kronė labai mėgo gėles. Kiekvienoje vietoje, kur jie vaidindavo 
ilgiau nei tris dienas, ji ką nors pasodindavo, vien tam, kad prieš 
jiems keliantis į naują vietą, spėtų pamatyti iš žemės išlendantį 
daigelį. Maksimilianas žinojo, kad cirką ji paliktų nebent suvi- 
liota sodu. Jis mėgino šį būdą, tačiau bergždžiai. 

Visą sugipsuotą jie išnešė jį laukan. Mama padavė jam sriu- 
bos ir duonos. Jis valdė tik dešinę ranką. 

Kasparas girdėjo motinos judesius, ji judėjo lengvai, natū- 
raliai. Nors ir buvo naktis. Nors prieš tai ji išdirbo šešiolika va- 
landų, iš kurių keturias užėmė sunkios fizinės treniruotės. Nors 
jos viduje nepaliaujamai spengė baimė dėl Kasparo. Vis dėlto 
ji elgėsi natūraliai. Būtent tai sieja laukinius gyvūnus ir Bacho 
muziką. Natūralumas, dėl kurio nesinori keisti nė vienos na- 
tos, nes tiesiog negali būti kitaip nei yra. Tikrąją laisvę pajunti, 
kai tau nebereikia rinktis, nes viskas tobula taip, kaip yra. 

Maksimilianas Kronė atsišliejo į atlošą ir paėmė duodamą 
maistą, jis niekada nepadėkodavo, dėkingumas šiuo atveju 
buvo savaime suprantamas. 

Kasparas girdėjo tėvų pasitikėjimą vienas kitu, taip pat ais- 
trą, atsargumą. Jis nebūtų galėjęs įvardyti to žodžiais. Tačiau 
suprato, kad norėdamas turėti namus, kurie keltų gelmės, atvi- 
rumo ir natūralumo įspūdį, kaip kad Bacho muzika ir didžio- 
sios katės savanoje, turi už tai sumokėti, tai tau kainuoja riziką 
gyventi šalia dviejų polių, kurių įtampa smarkiai skiriasi. 

Maksimilianas užmigo. Jis alpo iš nuovargio, Helena Kronė 
švelniai, labai švelniai jį pažadino. Galutinai nepabudęs jis atsi- 
stojo, nusvirduliavo į namelį ir griuvo ant lovos. 

Kasparas klausėsi besitvarkančios mamos. Girdėjo nuovar- 
gį. Tačiau už jo buvo girdėti daug stipresnis skambesys, kurio 
reikšmės jis niekaip neperprato. 

Ji pakėlė jį, įnešė į namelį, paguldė ant lovos, jis girdėjo, kaip 
ji pakėlė stiklinį lempos gaubtą ir užpūtė žiburį. 

Kasparas negalėjo užmigti. Gulėdamas tamsoje galvojo apie 
mirtį. Jis bijojo mirti. 

Vadinasi, tai, ką jis sakė Stinei, buvo netiesa. Kad išgirdęs 
PoniąViešpatį, jis ėmė nieko nebijoti. Tai buvo netiesa. Jis gu- 
lėjo tamsoje kamuojamas baimės. 

Visai šalia pasigirdo garsas, tai buvo jo mama. 

Ji prisėdo ant jo lovos krašto. Jis girdėjo minkštą jos naktinių 
marškinių šlamesį. Žinojo, kad jei būtų regėjęs, atrodytų, lyg ji 
užsisiautusi mėnesieną. 

Galbūt tokia naktis buvo ne viena, jis jautė, kad tokių naktų 
turėjo būti daug. Vis dėlto — pasislėpusi už jų visų - buvo tik 
viena tokia ilga naktis. 

Ji ilgai sėdėjo netardama nė žodžio, tik laikydama jo ranką. 

Tada ėmė labai tyliai dainuoti, ji dažnai dainuodavo, bet kon- 
krečiai jam dainavo tik tada, kai jis dar buvo mažas. 

Jai uždainavus, vėl prasismelkė girdėtasis skambesys. Jis 
buvo stiprus, stipresnis už žmogų. Jis buvo visa persmelkiantis. 
Dabar Kasparas jį atpažino. Tai buvo visu garsumu skambanti 
motinos meilė vaikui. Ne vienos motinos. Visų motinų meilė 
visiems vaikams. 


Galbūt jis užmigo ir vėl prabudo. O gal tą kartą gulėjo palatoje. 
Gal tai buvo visai kita naktis su Helena Krone. 

Ji nebedainavo. Ji pasakojo. 

Apie savo vaikystę. Apie gyvūnus, kuriuos jie laikė ir apie 
kuriuos ji buvo girdėjusi. 

— Mano mama, tavo senelė, - tarė ji, - prieškario ir karo 
metais atliko baltosios klounės numerį Austrijoje. Į numerį 
įėjo ir šunų pasirodymas. Jie turėjo terjerę. Mano mama atsi- 
vežė ją į Daniją. Atsimenu vieną iš jos atsivestų šunyčių. Kai 
su ja bėgiodavau po aukštą žolę ar kukurūzų laukus, ji turė- 
davo kas penkis metrus pašokti aukštai į orą, kad nepamestų 
manęs iš akių. 

Kasparas klausėsi už kalbančios motinos balso slypinčių 
garsų. Jis girdėjo artistus, apie kuriuos ji pasakojo, ir galėjo nu- 
statyti kiekvieno jų tonaciją. Jis buvo pastebėjęs, kad bet kurio 
žmogaus skambesys atveria kelią į visus kitus visatos garsus. 

Kasparas žinojo, kad tų, apie kuriuos kalba jo mama, jau ne- 
bėra tarp gyvųjų. Ir senelė, ir terjerė, ir mamos minimi žmo- 
nės jau buvo mirę. Tačiau motinos balsas buvo durys į jų visų 
skambesį. Jis tai girdėjo ir niekaip negalėjo to suprasti. 

— Buvo tokia mergaitė, - tarė Helena Kronė, - Karena, mes 
buvom vienmetės. 

Kasparas įsiklausė į už šio vardo slypintį skambesį. Jis supra- 
to, kad būtent dėl šio prisiminimo jo atmintis ir bus atnešusi jį 
į būtent šią garsų zoną. 


— Būtent ji paskatino mane iškeisti įtemptą lyną į nejį- 
temptą, - tęsė Helena Kronė. - Tada žiemodavome Holtės 
pakraštyje. Už mūsų gyvenamos teritorijos buvo klintmolio 
karjeras, ji privertė mane perplaukti jį medinėje skiaurėje, 
virš karjero buvo ištemptas lynas. Ji pasakė norinti išmokti 
pereiti tuo lynu. Nė viena nemokėjome plaukti. Mus paste- 
bėjo suaugusieji. Jie baisiai persigando. Buvo nuspręsta, kad 
turime išmokti plaukti. Artimiausias baseinas buvo prie Fu- 
resės ežero. Iki ten važiuodavome dviračiais, pro pat Sendvarį 
ir Pamiškę. Vieną dieną Karena tarė: „Tau reikėtų susipažinti 
su seserimis.“ Prie vieno iš aplinkinių ežerų buvo vienuoly- 
nas. Tiksliau sakant, tai tebuvo gyvenamasis namas. Mus pa- 
vaišino arbata ir kietais sausainiais. Jie suminkštėdavo pamir- 
kyti arbatoje. Ten buvo viena moteris, man ji atrodė sena, tuo 
metu jai turbūt buvo penkiasdešimt. 

„Ar norėtum ko nors paklausti?“ — pasiteiravo ji. 

Ji man atrodė patikima. Skaniai kvepėjo. Būtent taip tada su- 
prasdavau, ar suaugusysis man kelia pasitikėjimą. 

Helena Kronė nusijuokė tamsoje, tyliai, kad nepažadintų 
savo vyro. 

— „Taip, - atsakiau, - norėčiau kai ko paklausti. Kartais man 
būna baisu, nes atrodo, kad pasaulis — tai sapnas. 

„O ką sako suaugusieji? — paklausė vienuolė. - Kai jų apie 
tai paklausi?“ 

Ji pasakė suaugusieji. Ne tėtis ir mama. Ji suprato, kaip aš re- 
giu pasaulį. 

„Jie sako, kad galiu įsižnybti į ranką. Sako, kad jei įsižnybus 
suskaus, žinosiu, kad nemiegu.“ 

Vienuolė panardino sausainį į arbatą. Neskubėdama. Turbūt 
pirmą kartą mačiau suaugusįjį, kuris visiškai nebuvo linkęs ne- 
kantrauti. 

„O ką apie tai manai tu? - paklausė. 

„Manau, o kas, jei skausmą irgi sapnuoju? 

Regis, į šį klausimą ji neatsakė. Bet mums susiruošus eiti, 
palydėjo mus iki dviračių. Jie buvo su tikrais guminiais ratais, 
nors buvo karo metai. Cirkas turėjo sukaupęs dviračių triu- 
kams atlikti, ratų atsargų. 

Moteris paglostė man galvą. 

„Jei dabar sapnuoji, - tarė ji, - ar norėtum pabusti? 

„Tik jei žinočiau, kad pabudusi rasiu tėtį ir mamą, — atsa- 
kiau. 

Ji nusijuokė, tyliai, draugiškai, nesupratau, kas ją prajuokino. 

„Jei norėsi, - pasakė ji, - gali čia sugrįžti. Bet kada. Gali atva- 
žiuoti kartu su Karena. 

Tačiau aš nebegrįžau. Iki to karto, kai nusivedžiau tave į cer- 
kvę Plačiojoje gatvėje. Tada buvome pas ją. Pas tą pačią vie- 
nuolę. Motiną Rabiją. 


Kasparas pabudo, ant jo lovos kažkas sėdėjo, iš pradžių jis pa- 
manė, kad tai jo mama. Tačiau tai buvo afrikietė. 

— Kiek laiko aš jau čia? 

— Dvi savaites. Jums buvo smarkiai pakilusi temperatūra. Į 
šautinę žaizdą buvo patekusi infekcija. Leidome jums penicili- 
ną. Dabar infekcija jau slopsta. 

Kasparas neklausė apie KlaraMariją. Girdėjo, kad moteris 
įsitempusi. Šalia lovos stovėjo sulankstomas neįgaliųjų veži- 
mėlis. 

— Signalas, — tarė jis, - garsas, kartą išėjęs, nebesustoja ir 
keliauja iki tolimiausių visatos pakraščių. Galbūt kinta jo bū- 
sena: mechaniniai svyravimai virsta šiluminiu spinduliavimu, 
šis — šviesa, bet pirminis impulsas niekur nedingsta. Aš girdžiu 
žmones - kai kuriuos žmones - net tada, kai jie būna visai ki- 
tur. Tarsi dalį jų skleidžiamo garso sudarytų ausimi girdimo 
dažnių intervalo garsai. Dalį - ultragarsas. Dalį — infragarsas. 
Ir dalį - ne fizinės prigimties garsas. Aš girdžiu KlaraMariją. Ji 
jaučia didelę įtampą. Kurios - net ir ji - gali neatlaikyti. 

— Niekas negali girdėti taip toli. 

- Išsiskyrimas. Ji bijo išsiskyrimo. Ji bijo būti atskirta nuo 
jūsų. Nuo manęs. Nuo dar kažko, ko aš nežinau. Galbūt jie nori 
ją išvežti. 

Jos oda buvo per tamsi, kad galėtų išblykšti. Tačiau Kasparas 
girdėjo, kaip jos gyslose stingsta kraujas. 

— Policija nieko nebegali padaryti, - tarė jis. - Nebegalite 
ir jūs. Tačiau aš galiu. Jūsų padedamas. Tik turime iš čia iš- 
trūkti. 

- Jūs prikaustytas prie lovos. 

— Padėkite man atsisėsti į vežimėlį. Sėdėdami vežimėliuose 
žmonės daro įspūdingų dalykų. Profesorius Hokingas. Serialo 
herojus detektyvas Aironsaidas. Irenas Fuentesas. 

Afrikietės kambaryje nebebuvo. Jos vietą užėmė dvi vienuolės. 

Kažkur toli pasigirdo galingasis širdies plakimas. Galbūt jo 


paties. Kasparas nugrimzdo nebūtin. 


Pas Kasparą sėdėjo KlaraMarija. Iš pradžių jis patikėjo šiuo 
reginiu ir labai nudžiugo, jai turbūt pavyko pasprukti. Tada 
pastebėjo, kad ji sėdi ant cerkvės suolo, o tokio jo kambaryje 
nebuvo, vadinasi, tai buvo haliucinacija, prisiminimas. Betgi 
kartais būtent prisiminimai ir padeda mums išgyventi. 

Ji sėdėjo šonu į jį. Kaip kad tada, kai matė ją trečiąjį kartą. 
Trečiąjį ir priešpaskutinį. 


Buvo praėjusios dvi savaitės po afrikietės apsilankymo Cirko 
rūmuose. Kasparas sumanė apsilankyti Nevskio cerkvėje Pla- 
čiojoje gatvėje. Cerkvė buvo užrakinta, ant durų kabėjo lentelė, 
skelbianti, jog lankytojai į cerkvę, Rusų biblioteką ir pirtį įlei- 
džiami du kartus per savaitę. Kitą dieną jis vėl ten nuvažiavo. 

Iš pradžių, be jo, daugiau nebuvo nė vieno lankytojo. Cerkvę 
jam aprodė žilaplaukis, žilabarzdis vyras, kalbantis su ryškiu 
rusišku akcentu. 

Akustika viduje, kaip maldos namams, buvo neįprastai 
minkšta, Kasparas panoro rekomenduoti įtraukti šią cerkvę į 
Beraneko Concert Halls and Opera Houses. Music, Acoustics and 
Architecture , šioji knyga, savotiška saldi akustikos pornografi- 
ja, įėjo į mėgstamiausių jo knygų sąrašą kartu su Ekharto vei- 
kalais. Cerkvę aprodantis senukas, kaip vyras, buvo neįprastai 
švelnus. Tačiau pavargęs. 

Išeidamas Kasparas išgirdo tylą. 

— Kas dar, be mūsų, čia yra? - paklausė jis. 

Vyro veidas buvo be išraiškos. Kasparas pakartojo klausimą. 

— Nieko. Tik vaikas. 

Kasparas patraukė atgal per cerkvę. KlaraMarija sėdėjo pa- 
čiame priekyje, prie altoriaus. Ji buvo užsimerkusi. Kasparas 
stovėjo už jos gal kokias dvi minutes. 

— Į ką spoksai? - pasiteiravo ji. - Pusbroli Gargadonai. 

Jie kartu grįžo iki senuko. Prie lauko durų Kasparas išsitrau- 
kė tūkstantinę, lėtai sulankstė ir įkišo ją į aukų dėžutę. 

— Kam jūs pavaldūs, - paklausė jis, - kokia jūsų aukščiausia 
religinė institucija? 

— Ši cerkvė pavaldi Baltarusijos patriarchatui. 

Kasparas laukė. Vyras apsidairė. Lyg norėdamas įsitikinti, ar 
jo tikrai niekas nesiklauso. 

— Prieš Rusijos revoliuciją buvome pavaldūs Maskvos met- 
ropolitui. Dėl to tebevyksta ginčai. 

Dabar Kasparas išgirdo už nuovargio slypintį sielvartą. 


* Koncertų salės ir operos teatrai. Muzika, akustika ir architektūra (angl.). 

— O kitos jūsų bažnyčios Danijoje? 

— Jos prisijungė prie kitų sinodų. 

- Ir jų neatskyrė nuo Bažnyčios? Neekskomunikavo? 

Vyras atidarė lauko duris. 

- Rytų Bažnyčia neekskomunikuoja. Ji decentralizuota. 
Konstantinopolio patriarchas yra primus inter pares . Tačiau 
apskritai kiekviena bažnyčia gali skelbtis savavalde. 

— O kaip Rabijos fondas? 

Sielvartas ir nuovargis virto baime. 

- Jie paskelbė moterį metropolite. Vadinasi, išstojo iš Bažny- 
čios. Moteris negali būti įšventinta aukščiau nei į diakonus. Tai 
prieštarauja Šventiesiems Raštams. 

Akimirką visi trys stovėjo cerkvės tarpduryje. Ant ribos, ski- 
riančios Plačiosios gatvės aukciono namus, eismą, restoranus, 
viešbučius ir jų nublizgintą prostituciją nuo bažnyčios, besilai- 
kančios ant dviejų tūkstančių metų senumo tradicijos pamatų 
ir viduramžiškos tikrovės, balansuojančios ties visiško išnyki- 
mo riba. Kasparas vos ne vos atsispyrė impulsui pakelti ir pa- 
sūpuoti senuką ant rankų. 

— Ačiū už ekskursiją, - padėkojo jis. 


Jis buvo palikęs automobilį viršutiniame daugiaaukštės auto- 
mobilių stovėjimo aikštelės Karalienės skersgatvyje aukšte. 
KlaraMarija žingsniavo visai šalia jo. Kasparą visada žavėjo 
tai, kaip skirtingai žmonės gali eiti drauge. Eidama greta mer- 
gaitė kartu išlaikė ir vidinę pusiausvyrą, ir labai ritmingai at- 
siliepė į jo siunčiamus signalus, atrodė, lyg jie atliktų nebylų 
duetą. 


* Pirmas tarp lygių (lot.). 

Automobilių stovėjimo aikštelėje jie sustojo prie automobi- 
lio. Apačioje buvo matyti Nevskio cerkvės kupolas. 

— Mūsų draugužė, - tarė Kasparas. - Motinėlė Marija. Pasi- 
rodo, po jos liemenėle su pagalvėlėmis slepiasi tikras vyras. Ji 
nuo jų pabėgo. 

Mergaitė pažvelgė į Kasparą. 

— Motina Marija, - tarė ji. - Ir ji nuo nieko nebėgo. Tai jie 
nespėjo eiti kartu su ja. 

Kasparas pirma išgirdo, paskui pajuto jį užplūstantį raudonį. 
Iš pradžių nesuprato, ko rausta. Tada susivokė, kad buvo su- 
drausmintas vaiko. 


Važiuodami Pajūrio plentu į šiaurę abu iki kelionės pabaigos 
neištarė nė žodžio. Privažiavus sklypą, mergaitė tarė: 

— Noriu pastatyti automobilį. 

Kasparas sustabdė automobilį, atitraukė atgal sėdynę, ji įsi- 
taisė tarp jo kojų. Priekinis automobilio langas buvo kaip tik 
jos akių aukštyje. 

Mergaitė nepasiekė pedalų. Tačiau su pavarų svirtimi jai se- 
kėsi puikiai. Matyt, prie vairo ji sėdėjo nebe pirmą kartą. 

— Turiu pratintis, - tarė ji. - Kol padovanosi man erdvėlaivį. 

Jie sustojo prie namelio ant ratų. Automobilio variklis vis 
dar veikė. 

Mergaitė atsilošė, jos pakaušis rėmėsi jam į krūtinę. Kas- 
parą užplūdo ramybė, laisvės ir palengvėjimo jausmas, toks, 
koks girdėti paskutinėje Čakonos dalyje. Juos apėmęs stiprus 
artumas buvo neįpareigojantis, atitrūkęs nuo fizinės realybės. 
Kasparas pagalvojo, kad greičiausiai būtent taip kartais jautiesi 
būdamas tėvu. 

— Ar nori kartu paskraidyti? - paklausė ji. 

Kasparas linktelėjo galvą, tai buvo jųdviejų fantazija, mielas 
jos juokelis, šią akimirką Kasparas būtų sutikęs su bet kuo. 

Ji atitraukė vairą. Ir tada jis išgirdo tylą. 

Ji sklido iš mergaitės plėsdamasi it rutulys, pasiekė ir prarijo 
jo kūną, išsiplėtė iki automobilio važiuoklės, viskas nusidažė 
pastelinėmis spalvomis, Kasparas stvėrė vairą, lyg norėdamas 
išvengti susidūrimo. Susidurti nebuvo su kuo, viskas vėl buvo 
po senovei, lyg nieko ir nebūtų nutikę. Vis dėlto akimirką, 
vieną trumputę akimirką, buvo išnykusios visos fizinės ribos 
ir likusi tik tyla. Tyla ir stiprus bendrumo su priešais sėdinčiu 
vaiku jausmas. 

— Kas čia buvo? - paklausė jis. 

Mergaitė išlipo iš automobilio. Jos veidas buvo be išraiškos. 
Kasparas linkstančiomis kojomis nusekė jai iš paskos. Jam rei- 
kėjo kalbėti. Juk žodžių mums visų pirma ir reikia tam, kad 
išlaikytume esamą tikrovę ir nebūtume priversti išvysti, kas 
slypi anapus, argi ne? 

— Danai, - tarė jis, - turi visą lobyną dainų apie bernaičius, 
kurie išjoja užsisodinę ant žirgo savo mamą. Bet dainų apie 
mergaites, kurios išskraidina pusamžius vyriškius Lotus Elise 
automobiliu, nėra tiek jau daug. 

Jos veide nebuvo matyti nė lašo nuovokos. Jokio rezonanso. 

— Aš išalkau, - pasakė ji. 


Jis pakepino mergaitei daržovių, išvirė trumų skonio ryžių, pa- 
ruošė grietinėlės padažą, sutirštino jį kario, pankolių ir svogū- 
nų miltelių mišiniu, taip buvo išmokiusi Stinė. Kiekvieną kartą 
ruošdamas ir valgydamas vieną iš patiekalų, kuriuos gaminti 
išmoko iš Stinės, jis jusdavo ir džiaugsmą, ir sielvartą, lyg pri- 
imdamas savotišką erotinę Komuniją. 

— Išmokysiu tave vienos dainos, - tarė mergaitė. 

Ji ėmė dainuoti, jos balsas buvo vos vos kimtelėjęs, ji dainavo 
visiškai švariai, Kasparas suakmenėjo. Tai buvo Mocarto daina 
Bona nox . Kasparas buvo išmokęs jos Stinę, jai labai patiko ši 
daina. Joje senas kaip pasaulis Mocarto rafinuotumas pynėsi su 
neseniai užgimusiu jo tyrumu. Ir jo meile Bacho fugoms. 

Kasparas prisijungė prie mergaitės, toliau jie dainavo kartu. 
Jo akyse pasirodė ašaros, Kasparas nesuprato kodėl. Jis verkė 
dainuodamas, jo ašaros kapsėjo į kario mišinį. Kasparo ausy- 
se skambėjo suvokimas, kad žmonės neišvengiamai praranda 
vieni kitus, netrukus nebebus ir priešais jį esančios mergaitės, 
ši mintis atrodė nepakeliama. 

Kažkas prie jo prisilietė, tai buvo mergaitė, pasistiebusi ji pa- 
glostė šlapius jo skruostus. 

— Iš tiesų, - tarė ji, - visiškai nėra ko bijoti. 


Jis parvežė ją namo, buvo šviesi gegužės naktis. Išlipę jie susto- 
jo prie Rabijos fondą juosusios tvoros. 

- Iš ko išmokai tos dainos? - paklausė jis. 

Mergaitės veidas tapo abejingas. Kasparas girdėjo juos su- 
pantį pavasarį. Jam visą gyvenimą patiko sunkus, išbrinkęs au- 
gimo garsas. Bet ne dabar. Dabar jis priminė jam išsiskyrimą. 

— Kokia yra žodžio nebepasimatyti priešingybė? - paklausė 
mergaitė. 

— Dar pasimatyti. 

Ji paėmė jam už rankos. 

— Iš tikrųjų, - pasakė ji, - mes neatsisveikiname visam laikui. 
Mes dar pasimatysime. 


* Labanakt (Iot.). 


PETER HOEG 2 TYLIOJI MERGAITĖ 349 


Jis nesuprato, ką ji turi omenyje. Akimirka buvo pakili, Kas- 
parui tai sukėlė nerimą - aukštai kilęs gali žemai pulti. 

— Tu dar grįši, - tarė ji. - Taip sako motina Marija. Ji sako, 
kad kažką tau pažadėjo. Sako, kad tau prieš nosį reikia pakabin- 
ti morką. Kaip asilui. Kad žinotum, kur link tau reikia eiti. 

Kasparui pasidarė silpna iš pykčio. 

Mergaitė sėdėjo apžergusi tvorą. 

— Dabar ir aš turiu tau tokią morką, - tarė ji. - Kai grįši, pa- 
sakysiu, iš ko išmokau tos dainos. 

Taip tarusi mergaitė dingo. 


Kasparas buvo išmestas į paviršių, į sąmoningą būseną, jo klau- 
są pašiurpino vienas garsas, kurį pakęsti jis buvo jau per senas, 
barbariškas nešiojamojo kompiuterio ventiliatoriaus ūžimas. 

Kambaryje priešais kompiuterio ekraną sėdėjo afrikietė. 

— Kodėl pasirinkot Rytų Bažnyčią? — paklausė jis. - Kodėl 
nemėginot šamanystės? Juodosios magijos. Arba katalikybės? 
Jei jau reikėjo kažko tokio. 

— Dėl džiaugsmo, - atsakė ji. - Rytų Bažnyčia pati šviesiau- 
sia. Čia pabrėžiama ne Išganytojo kančia, o jo atsimainymas. 
Jo prisikėlimas. Apsivalymas šiame gyvenime. Pastebėjau tai 
dar vaikystėje. Adis Abeboje buvo įvairiausių religinių ben- 
druomenių. Koptų bažnyčioje buvo daugiausia džiaugsmo. 

Kasparas išgirdo naują jos asmenybės bruožą. Už kurio sly- 
pėjo visa jos dvasinė gelmė. Jam būtų patikęs jos garsas. Jei tik 
jis nebūtų jautęsis taip prastai. Ir jei tik jai kalbant nebūtų turė- 
jęs nuryti pavydo kartėlio. Sukelto minties, kad norint pasiekti 
kone visiškos laimės būseną moterims nereikia jokio kito vyro, 
išskyrus Išganytoją. O gal nereikia net ir jo. 

— Radau Kaino parašytą tekstą, - tarė ji. - Internete. 

Iš pradžių Kasparas jos neišgirdo. Tą akimirką jis buvo įsi- 
klausęs į jos seksualumą. Šis buvo veržlus it Babatundės' būg- 
nų solo, it per atogrąžų mišką skriejanti antilopė gnu. Ir kaip ji 
ištvėrė pirmuosius trisdešimt celibato metų? 

Tada jos žodžiai pasiekė jo smegenis. 

Ji pasuko į jį kompiuterio ekraną. 

Kasparas buvo per senas internetui. Ne todėl, kad jam būtų 
nepatikęs jo garsas, klausantis kibernetinės erdvės girdėti be- 
ribė kakofonija, savo skambesiu internetas primena pigiausią 
įmanomą gatvės vaidinimą, atliekamą viešajame tualete prie 
greitkelio. Į interneto skambesį telpa visi pasaulio garsai. Su- 
maišyti taip padrikai, kaip tik įmanoma įsivaizduoti. Interne- 
tas labai traukia mumyse gyvenantį gatvės sukčių. 

Tačiau jausti šį potraukį yra viena, o paminti prigimtinį oru- 
mą ir imti aiškintis, kaip veikia kompiuteris, - visai kas kita. 

Kompiuterio ekrane pasirodė tekstas. Kasparas pabandė su- 
telkti į jį dėmesį. Nepavyko. Jis visada skaitydavo sraigės grei- 
čiu. Tik ne natas. Jis būtų galėjęs tiesiai iš lapo sugroti šešias 
Bethoveno Koncerto D-dur penklines. Tačiau knygos buvo vi- 
sai kas kita. Natos buvo vienintelis raštas, su kuriuo Kasparui 
pavyko sutarti. 

— Perskaitykite man, - paprašė jis, - tebūnie tai pasakėlė 
prieš miegą. 

Moteris peržvelgė tekstą. Jis girdėjo, kaip ji akimirksniu per- 
pranta teksto esmę. Atrenka reikšminius žodžius. 

— Tai teksto fragmentas, - tarė ji. - Trūksta antraštės ir įžan- 
gos. Matyt, tekstą ne visai sėkmingai bandyta ištrinti. Čia ap- 


* Babatunde Olatunji (1927-2003) - Nigerijos būgnininkas, švietėjas, socialinis 
veikėjas. 

žvelgiama Danijos teritoriniuose vandenyse veikianti išanksti- 
nio perspėjimo sistema. Aprašomi tokie dalykai, kaip Liung- 
biu radijo NAVWARN, NAVTEK, Shippos, pranešimų apie 
įvykius teritoriniuose vandenyse transliavimo per Danijos ra- 
diją ir Danijos televizijos teletekstą sistema. Tranzito maršrutų 
per Danijos teritorinius vandenis keitimo schemos. VTS, Ves- 
sel Traffic Service, Didžiojo Belto sąsiaurio ir Drogdeno rajono 
radarų ir pranešimų iš laivų tarnyba. 

Kasparas girdėjo, kaip lengvai ji suvokia užsienio kalba pa- 
rašytą tekstą. 

- Čia aprašomi perspėjimai, kurie, susidarius ypatingam 
atvejui, būtų siunčiami per Jūros sporto saugos valdybą. Vardi- 
jamos Farvaterio ženklinimo tarnybos užduotys. Karinių jūrų 
pajėgų karininkų įgaliojimai, ypač daug dėmesio skiriama jų 
jurisdikcijai vandenyse. Apžvelgiamos užduotys, kurios turėtų 
būti atliekamos naudojant Danijos karinių jūrų pajėgų kate- 
rius MHV 951. Laivybos valdybos atsakomybė užtikrinant lai- 
vybos saugą, jei visas laivų eismas būtų nukreipiamas iš Zundo 
į Didįjį Belto sąsiaurį. Svarbių asmenų išgabenimas į Karinių 
jūrų pajėgų operacijų būstinę Orhuse. Laivų eismo juostų at- 
skyrimas Didžiojo Belto sąsiauryje. Galimybė sėkmingai vyk- 
dyti eismą per Beltų sąsiaurius užsidarius Zundo sąsiauriui. Ir 
taip toliau, iš viso dar penkiolika puslapių. 

— Ką reiškia šis tekstas? - paklausė Kasparas. 

— Tai memorandumas, - atsakė ji. - Parašytas Kaino prieš 
dešimt metų. Skirtas Tarptautinei jūrų organizacijai. Tai anali- 
zė. Joje nagrinėjama, kas atsitiktų, jei dėl gamtinės katastrofos 
ar teroro akto užsidarytų Zundo sąsiauris. 


* Laivų eismo tarnyba (angl.). 

Kasparas įsiklausė į jos vidų. 

— Tokia informacija turėtų būti įslaptinta, — tarė jis. — Šią 
analizę radote ne internete. 

Ji atsistojo. 

— Gavote ją iš Miorko, - pasakė jis. - Jis tikriausiai paprašė 
jūsų parodyti ją man. Kitaip tiek ir tebūčiau ją matęs. Man nie- 
kas niekada nieko nesako. 

Ji sustojo tarpduryje. 

— Jis turėjo gerą nuojautą, — tarė Kasparas. — Kainas. Jei jau 
prieš dešimt metų aptiko šį takelį. Gal jis aiškiaregys. Gal aš čia 
vienintelis įkalintas paprastoje tikrovėje. 

Ji išėjo. 


Kasparą glamonėjo saulės spinduliai. Jis atsimerkė. Jos buvo iš- 
nešusios jo lovą į kiemą. Jis pusiau gulomis sėdėjo lovoje veidu 
į baseiną. Vandenį slėpė rododendras. Jo mamai patiko būtent 
šis augalas. Jo atsparumas ir vešlumas. Kiti vyrai parnešdavo 
žmonoms gėlių. Maksimilianas kartą grįžo su kubiniu metru 
Azalea diabolica krūmo, kuris prieštaraudamas gamtos dės- 
niams buvo apsipylęs žiedais viduryje sausio. 

Šalia jo kažkas sėdėjo, tai buvo Mėlynoji dama. 

— Mus įkvėpė Aleksandrijos vienuolynų sodai, - tarė ji. — 
Pagrindinis principas — išvertus iš koptų į anglų kalbą - būtų 
hide and reveal . Visą laiką jauti šalia esant vandenį, šaltinį. Bet 
niekada jo nematai. Tai tarsi dvasinis striptizas. Priverčiantis 
ieškantįjį pajusti pašėlusį Dievo ilgesį. 

— Klara Marija? - klaustelėjo jis. 

Jos skambesys apniuko, kartu aptemo ir visa aplinkui, lyg už- 
slinkus debesiui. 


" Slėpti ir atidengti (angl.). 

— Mums skambino. Buvo girdėti jos balsas. Ir vyro balsas. Jie 
sakė, kad netrukus ji grįš. 

— Ar tas pokalbis įrašytas, gal galėčiau jį išgirsti? 

Ji neatsakė. 

— Kai mane čia atvežė, - tarė jis. - Kai jos teikė man pagal- 
bą. Jau buvau beatsisveikinąs su šiuo pasauliu. Buvau pradėjęs 
keliauti anapus. Šalia manęs tada buvote atsiradusi jūs. Ar taip 
buvo iš tikrųjų? 

— Daugelis didžiųjų Bažnyčios moterų, - atsakė ji, - yra pa- 
sakiusios, kad šventas žmogus - ne šiaip smulkus viršininkė- 
lis kaip mes, o dieviškąjį pradą įkūnijęs žmogus - analogiškai 
Švenčiausiajai Trejybei, gali rodytis trimis skirtingais pavida- 
lais. Garsų. Fiziniu. Ir meilės pavidalu. 

— Aš auklėtas ne bažnyčios dvasia, - tarė jis. - Nesu nei krikš- 
tytas, nei konfirmuotas. Nežinau, kokios mandagumo taisyk- 
lės galioja kalbantis su vienuolyno viršininke. Bet jei galėčiau 
kalbėti be užuolankų, pasakyčiau, kad išsisukinėjate. 

Jie įsiklausė į nematomo vandens pliuškenimą. Kasparas 
nežinojo, ar gali ja pasitikėti. Paprastai žmonėmis pasitikėti 
negalima. Paprastai tai ir nėra svarbu. Šiuo atveju tai buvo ne- 
paprastai svarbu. 

— Vaikystėje, - tęsė jis, - mama mane nusivedė į Nevskio 
cerkvę Plačiojoje gatvėje. Ten ji kalbėjosi su moterimi, tikriau- 
siai jūsų pirmtake. Moterimi, kurią mano mama turbūt buvo 
sutikusi šioje vietoje savo vaikystėje. 

— Tai turėjo būti motina Rabija. 

— Po daugelio metų parašiau jai laišką. Vaikystėje turėjau 
laikiną negalią. Kurį laiką buvau netekęs regos ir buvau iš da- 
lies paralyžiuotas. Tuo laikotarpiu pasikeitė mano klausa. Apie 
tai, ką pradėjau girdėti, su niekuo negalėjau pasikalbėti. Todėl 

parašiau jai. Po trylikos metų savo laišką pamačiau pas mane 
palikusią moterį. 

— Laiškas turbūt gulėjo mūsų archyve. Tikriausiai iš ten jį ir 
gavo. Ar tai labai blogai? 

Kasparas negalėjo pasukti galvos. Tačiau jautė jos žvilgsnį. 

— Jūs pakėlėte ranką? — paklausė ji. 

— Buvau visiškai išmuštas iš pusiausvyros. 

— Moterims retai kada patinka smurtas. 

— Moterys nori mane išnaudoti. Tokia mano patirtis. Būtent 
to išsigandau pamatęs, kad ji turi tą laišką. Moterys visada nori 
kuo nors pasinaudoti. Mano pinigais. Šlove. Didele energija. 

— O gal, - tarė ji, - jas tiesiog traukia jūsų kuklumas. 

Kasparui pavyko pasukti galvą jos pusėn. Nepaisant skaus- 
mo. Ir visų elektrodų. 

Jos nebebuvo. Ant kėdės, ten, kur ji sėdėjo, gulėjo bevielis 
telefonas. 


Paskambinęs į informacijos telefonu liniją, Kasparas susižino- 
jo Kopenhagos universitetinės ligoninės telefono numerį. Ra- 
gelį pakėlė Maksimilianas. 

— Tu Ispanijoj? 

Jo balsas buvo visiškai nusilpęs, iš Maksimiliano turbūt nie- 
ko nebuvo likę. 

— Aš neišskridau. Guliu ligoninėje. Pagal suklastotą medici- 
nos pažymą. Sveikas kaip ridikas. 

Kasparas girdėjo tėvą kiaurai permatant jo melą. Išgirdo jo su- 
sirūpinimą. Tėvai niekada nesiliauja nerimavę dėl savo vaikų. 

— Tu aptikai kažkokių pėdsakų, - tarė Maksimilianas. - Ne- 
kilnojamasis turtas Kopenhagos centre priklauso pensijų fon- 
dams, nekilnojamojo turto bendrovėms ir privatiems asme- 

nims. Pensijų fondai - Inžinierių pensijų fondas, Darbo rinkos 
papildomos pensijos fondas, Gydytojų pensijų fondas, Tei- 
sininkų ir ekonomistų pensijų fondas - kol kas nepanikuojia. 
Visos jų investicijos ilgalaikės, jie turi milžinišką kapitalą. Ne- 
kilnojamasis turtas, kuriame registruotos įmonių, pavyzdžiui, 
bankų, draudimo bendrovių ir taip toliau, buveinės, mums neį- 
domus, jo kolkas neketinama parduoti. Didžiausios iš nekilno- 
jamojo turto bendrovių - akcinė bendrovė Norden, Gutenberg- 
hus nekilnojamasis turtas, Jeudan, nekilnojamojo turto akcinė 
bendrovė Danbo - kartu su pensijų fondais prispyrė valstybę 
atlikti intervencinį pirkimą. Tokį, koks būtų atliekamas, pavyz- 
džiui, tuo atveju, jei sugriuvus užtvankai būtų užtvindyta ir 
prarastų dalį vertės dirbamoji žemė. Valstybė sutiko ir supirko, 
manoma, apie penkis-dešimt procentų nekilnojamojo turto 
miesto centre ir Frederikstade, kaina neskelbiama, tačiau tur- 
tas greičiausiai nupirktas, remiantis masinio vertinimo būdu 
nustatyta turto verte. Pinigus nenoromis paklojo Nacionalinis 
bankas, o pirko Teisingumo ministerija. Lieka privatūs asme- 
nys. Nuomojamų ir gyvenamųjų būstų savininkai. Pasiklausi- 
nėjęs sužinojau, kad, kaip ir reikėjo tikėtis, jie taip pat supani- 
kavo ir masiškai pardavė savo turtą. Tačiau niekas neskambino 
pavojaus varpais, niekas nepasidomėjo vykdomais pirkimais. 
Taigi kreipiausi į Kopenhagos savivaldybės Statybų ir inžine- 
rijos skyrių norėdamas sužinoti apie visas gautas užklausas. 
Prieš nustatant sklypo kainą Centre, net ir esant dabartinei pa- 
dėčiai, reikia nustatyti jo užstatymą, grunto savybes ir galimos 
taršos lygį. Skyriaus darbuotojai turėjo darbo iki kaklo. Tačiau 
pateikė išsamų atsakymą. Taigi domėjausi toliau. Gulėdamas 
savo mirties patale. Visi pirkimo sandoriai registruojami Ne- 
kilnojamojo turto registre. Tavo senas tėtušis, savaime supran- 

tama, turi tiesioginį prisijungimą prie Nekilnojamojo turto 
registro Arklių malūno skersgatvyje. Pasirodo, nuo praėjusių 
metų rugsėjo iki dabar nekilnojamąjį turtą Centre yra pirku- 
sios dvidešimt septynios Danijos ir užsienio įmonės. Registre 
nenurodoma nė vieno iš šių sandorių kaina. Tačiau čia kalba- 
me apie turtą, kurio vertė - milijardai. Gal penkiasdešimt. O 
gal šimtas milijardų. Iki katastrofos nekilnojamojo turto kaina 
buvo nustatoma atsižvelgiant į nuomos kainų lygį. Parduotu- 
vių gatvės rajone nuomos kaina buvo dvidešimt penki tūkstan- 
čiai kronų už kvadratinį metrą. O dabar prasideda pats įdomu- 
mas. Išsisaugojęs užsienio įmonių pavadinimus, paskambinu 
į Prekybos ir įmonių registracijos agentūrą. Danijoje nereikia 
registruoti įmonės savininko. Tačiau turi būti nurodomas įmo- 
nės direktorius ir valdyba. Susižinojęs užsirašau visų jų vardus 
ir pavardes. Bei visų šių įmonių steigimo datas. Ir ką gi. Visos 
dvidešimt keturios įmonės įsteigtos praėjusių metų rugsėjį. 
Ir visų jų valdybos narių ir direktorių postus dalijasi tie patys 
dvylika asmenų. 

Kasparo širdis ėmė plakti greičiau. Pakilus pulsui jo smege- 
nis persmelkė skausmo banga. 

— Bet arjų gauto pelno nesuris mokesčiai? - paklausė jis. 

— Jie nedeklaruos jokio apmokestinamojo pelno. Danijoje 
apmokestinamos pajamos, gautos pardavus nekilnojamąjį tur- 
tą. Bet ne pardavus įmonę. Mūsiškės dvidešimt keturios įmo- 
nės už visą tą nekilnojamąjį turtą turbūt tesumokėjo apie porą 
milijardų. O vėliau parduos ne patį turtą, o jį įsigijusias įmo- 
nes. Už šešiasdešimt ar šimtą milijardų. Jiems tereikia saugotis 
vieno dalyko. Jie neturi palikti jokių įrodymų, kad iš anksto su- 
sitarė dėl šių sandorių. 

Kasparas pabandė sutelkti mintis. 

— Ir tai dar ne viskas, - tęsė Maksimilianas. - Nors tau bus 
sunku patikėti, aš vis dar turiu draugų. Viena iš mano draugių 
dirba Kopenhagos fondų biržos Priežiūros skyriuje. Pateikiu 
jai visas dvylika pavardžių. Nesakydamas, iš kur jas gavau. 
Paklausiu jos, ar ji žino šias pavardes, ir ar numano, kas jas 
galėtų sieti. 

Kasparas jau žinojo, ką pasakys Maksimilianas. Tačiau joks 
į savo vaidmenį gebantis įsijausti artistas manieže neatims iš 
savo partnerio džiaugsmo susprogdinti balioną. 

— Visi jie yra — arba dar visai neseniai buvo - Konono dar- 
buotojų sąrašuose. 

— Tarnavęs Kariniame jūrų laivyne ir Danijos saugios laivy- 
bos administracijoje, - tarė Kasparas, - Kainas turėtų nusima- 
nyti apie potvynius. 

— Ir apie tai, kaip veikti ištikus katastrofai. 

— O datos, - paklausė Kasparas, — ar turi tų įmonių steigimo 
datas? 

Sušlamėjo popieriai. 

— Visos įsteigtos tarp rugsėjo antros ir dvidešimt ketvirtos 
dienos. 

Stojo tyla. Joje Kasparas išgirdo tėvą patiriant sukrėtimą, šis 
prasidėjo viename taške, epicentre, lyg užgavus stygą proto zo- 
noje, ir toliau plėtėsi į visas puses it rutulys. 

— Dieve mano, - tarė Maksimilianas. - Vadinasi. Apie žemės 
drebėjimus jie žinojo iš anksto. 


Kasparą pažadino bažnytine tonacija atliekama sirenų giesmė 
iš Vagnerio Valkirijos, jis nesusivokė, kur esąs, galbūt buvo pa- 
kliuvęs į pragarą. Versdamasis tamsoje užkliuvo už naktinio 
stalelio. Sugrįžo į realybę nudribęs ant lentinių grindų, visas 
susipainiojęs laiduose. 

Jos buvo už kokių septyniasdešimties metrų, garsas smel- 
kėsi pro kelių metrų storio mūrą, apie dvidešimt-trisdešimt 
moterų traukė giesmę tokia intonacija, lyg būtų skridusios į 
raganų puotą Brokeno kalne. Šalia Kasparo gulintis laikrodis 
rodė trečią ryto. 

Jis nusiplėšė elektrodus. Įsikibo į lovos kraštą. Jam pavyko 
atsistoti. Pirmą kartą per pastarąsias porą savaičių. 

Nusiūbavęs prie kriauklės uždegė virš jos šviesą. Ant lenty- 
nėlės gulėjo jo elektrinis skustuvas. Skutimosi putos, skutimo- 
si peilis. Ir odinis diržas skutimosi peilio ašmenims išlyginti. 
Palikti išmanančio ir rūpestingo žmogaus. Jei tas žmogus būtų 
buvęs jo motina, jis būtų nudžiugęs. Tačiau motinos tarp gy- 
vųjų nebuvo jau dvidešimt devynerius metus, ji taip ir nepa- 
matė jo besiskutančio. 

Kasparas skutosi lėtai ir kruopščiai. 

Apžiūrėjo save veidrodyje. Nusiskutę visi vyrai nori, kad 
juos apžiūrėtų ir rezultatą įvertintų moteris. Kasparą po sku- 
timosi moteris paskutinį kartą apžiūrinėjo prieš dešimt metų. 
Toji moteris buvo Stinė. Po jos vieninteliai žiūrovai buvo kos- 
tiumininkai. 

Dabar taip pat būta žiūrovo. 

Tai buvo Mėlynoji dama. Ji stovėjo atsirėmusi į praviras du- 
ris. Kasparas negirdėjo jos ateinant. Jis pažvelgė į jos pėdas. Jos 
visai nepriminė letenų. Ji buvo basomis įsispyrusi į basutes. 
Nusilakavusi kojų nagus. Ne spalvotu, bet blizgiu bespalviu 
laku. Giesmė sustiprėjo. 

— Valandų liturgija, - paaiškino ji. - Antrosios rytmetinės 
mišios. Nuo trečios iki ketvirtos. 

Kasparas šaltu vandeniu nusiplovė putų likučius. 

— Turiu du klausimus, - tarė jis. - Ar galėtumėt patikrinti, ar 
nusiskutau ganėtinai glotniai, kad galėčiau keliauti į rojų? 

Jos rankos buvo vėsios, kvepėjo kažkuo panašiu į santalą. 

— Ganėtinai. O koks kitas klausimas? 

— Kodėljos čia? Visos tos moterys. Ką joms visa tai duoda? 
Kėlimasis šią tamsybių valandą. Graikiškos mantros. Vilnoniai 
drabužiai tiesiai ant nuogo kūno. Bjaurūs paveikslai su išblyš- 
kusiais jaunais vyrais ant kryžiaus. Visiškas paklusnumas. Ką 
visa tai duoda? 

Prieš atsakydama ji įėjo vidun ir uždarė paskui save duris. 

— Meilę, - tarė. 


Ji pristūmė artyn neįgaliųjų vežimėlį, Kasparas atsisėdo. Ji įsi- 
taisė priešais jį. Sėdėdami jie klausėsi giesmės. Joks įprastinę 
klausą turintis žmogus nebūtų girdėjęs jos per tokį atstumą. 
Tačiau Kasparas žinojo, kad moteris ją girdi. 

— Jūs dar suprasite, - pasakė ji. - Ir kodėl ji dingo, ir kodėl 
turėjo tą laišką. 

Kasparas nežinojo, iš kur ji tai žino. Tačiau jos balso tonas 
kėlė jam pasitikėjimą. Jis girdėjo kalbant išmanantį žmogų. Pa- 
saulyje pilna žmonių, reiškiančių savo nuomonę apie tai, ko 
visiškai neišmano. Su ja viskas buvo kitaip. Pasitikėjimas atpa- 
laidavo Kasparo kūną. Atsipalaidavus ėmė tempti žaizdas. 

— Jos nebuvo jums lengvos, - tarė ji. - Tos keturiasdešimt 
aštuonios valandas. Prieš mums jus čia atsivežant. 

Kasparas pajuto artėjant įspūdingą išėjimą į sceną. Per tris- 
dešimt metų jis buvo išlavinęs gebėjimą iš anksto išgirsti būsi- 
mus įspūdingus pasirodymus. Tik šįkart nebuvo scenos uždan- 
gos. Muzikos. Šviesų. Publikos. Scenarijaus. Kasparas pajuto iš 
nesamos orkestro duobės išslenkant nerimą. 

— Jos mane pasendino. Tos dvi paros pasendino mane pen- 
kiolika metų. 

— Kita vertus, jos buvo gana nuspėjamos, ar ne? 

Kasparas negalėjo patikėti savo ausimis. 

— Argi visa nebuvo tik daugybė pasikartojimų? - tarė ji. — 
Vienas ir tas pats susitikimas. Su tais pačiais dviem žmonė- 
mis? 

Kasparas įsiklausė į jos vidų. Nieko nebuvo girdėti. Žinoma, 
išskyrus jos kūno garsus. Nebuvo girdėti jokio nusiteikimo. 
Jokio minčių šnabždesio. Jokios agresijos. Jokio ketinimo. Ji 
buvo begarsė it visiška nebūtis. 

Tačiau ji buvo čia ir dabar. Jų žvilgsniai susidūrė. Jis pabandė 
susidaryti jos kūno įvaizdį. Šis buvo tvirtas kaip uola, kaip pa- 
matinės uolienos gabalas. Ir kartu gležnas it liepsna, kurią bet 
kada gali užpūsti skersvėjis. Kasparui pasišiaušė plaukai. 

— Per tas keturiasdešimt aštuonias valandas, - tarė jis, - su- 

tikau daugiau žmonių nei galėčiau prisiminti. Mano gyvybei 
grėsė pavojus. Mane visi persekioja. Vien todėl, kad stengiuosi 
išgelbėti vaiko gyvybę. Ir laikytis mūsų susitarimo. Tai buvo 
tikra košmarų virtinė. Taigi apie ką mes kalbame;? 

— Ar visa tai nebuvo vienos labai paprastos temos - susitiki- 
mo su ta pačia pora - variacijos? 

Kasparas įsmeigė į ją savo žvilgsnį. 

— Susitikimo su vyru ir moterimi, - tęsė ji. - Kad nebūtų taip 
nuobodu, poros pasiskirsčiusios į dvi kategorijas. Vaikų gelbė- 
tojus. Ir vaikų skriaudėjus. 

Kasparas labai nenoromis sulėtintai perklausė tų dviejų parų 
įrašą. Išgirdo susitikimą su Brodersenu ir blondine. Miorku ir 
Asta Borelo. Maksimilianu ir Vivjena Liūdnąja. Lione Borfelt 
ir ją supusiais vyrais. Kainu ir pirtininke. 

— Kai kuriuos galbūt sutikote paskirai, — tarė ji. - Pavienį 
vyrą ir pavienę moterį. 

Kasparas išgirdo Dafį. Francą Fyberį. Stinę. Sonją. 

— Bet iš esmės jie visi buvo vienodi, - tęsė ji. - Skyrėsi tik 
tuo, kad buvo su jumis arba prieš jus. 

— Nepavadinčiau to susitikimais, - paprieštaravo jis. 

Ji linktelėjo galvą. 

— Jūs veržėtės laukan. Į laisvę. Buvote bėglys. Ir laužėtės bei 
brovėtės vidun. Buvote ieškotojas. Tačiau visą laiką ėjote tomis 
pačiomis vėžėmis. Kiek daugiau ar mažiau vienodų užtvarų 
įveikėte maždaug tokiu pačiu būdu? 

Kasparas išgirdo Olę Lukoję iš Mokesčių inspekcijos. Angelą 
už triukšmą slopinančios užtvaros prie užtvertosios teritorijos. 
Piktąją Motiną Lionės Borfelt klinikoje. Įvažiavimą į Torbeko 
sanatoriją. Moteris, budinčias prie telefonų. Budinčias Topo- 
grafijos ir kadastrų valdyboje. Išgirdo pareigūną už policijos 

pastato priimamojo stalo Kristianborgo rūmų salelėje. Vyriškį 
stiklo kabinoje prie Konono. 

Nerimas sukonkretėjo, virto baime. Paniška baime, paniška 
ir kurčia. Baime būti pakliuvus į užburtą ratą. 

— Tokios buvo tik tos dvi paros, — tarė jis. - O šiaip mano 
gyvenimas labai spalvingas. 

Kasparas girdėjo savo paties balsą. Šis priklausė žmogui, ku- 
rio Kasparas nepažinojo. 

— Esu surengęs penkis šimtus pasirodymų, - pasakė jis. 

— Bet jie visi buvo gana vienodi, ar ne? 

Jis pažvelgė jai į akis. Dar niekada nebuvo matęs tokio žvilgs- 
nio. Visiškai ramaus. Ir kartu labai budraus. 

— Viskas gerai, - tarė ji. - Mes visi bandome dangstyti vieno- 
dumą. Tačiau nuolatinės pastangos įrodyti savo išskirtinumą, 
kai iš tiesų visi esame panašūs vieni į kitus, labai išsekina. Mes 
vienodai džiaugiamės. Vienodai kenčiame. Pamėginkite nors 
akimirką pajusti tą palengvėjimą, kuris apima pripažinus, kad 
esi toks kaip visi. 

Kasparas pažvelgė į ją. Ji buvo perregima it akvarelė. Atrodė, 
kad ji tuoj sutirps garse, kažkokiame dar nesusiformavusiame 
skambesyje. 

Kasparas išgirdo, kad jo paties gyvenime buvo labai mažai 
temų. Labai mažai stygų, kuriomis nuolat galėjai groti. Jis pa- 
leido jas visas. 

Aplink jį ir jo viduje stojo tyla. Tylesnė nei kada nors iki 
šiol. 

Ėmė vertis durys. Tos, už kurių skambėjo didingoji muzika. 
Kasparas žinojo, kad moteris taip pat ją girdi. 

— Net ir ji, - tarė moteris, — net ir ji ilgainiui ima atrodyti 
tokia pati. 

Kasparas liovėsi klausęsis. Dabar jis buvo PoniosViešpaties 
koncertų salės užkulisiuose. Garsų sienoje buvo skylė. Pro šią 
skylę vidun plūdo tyla. Pirmą kartą gyvenime Kasparo ausys 
visiškai ilsėjosi. 


Jis nežinojo, kiek laiko tai truko, toji akimirka neturėjo truk- 
mės. Trukmei atsirasti būtinas metronomo ritmas, švytuoklės 
švytavimas. O tą akimirką tebuvo tyla. 

— Kąjūs čia darėte? - paklausė Kasparas. 

Jis neprisivertė pažvelgti jai tiesiai į akis. 

— Nieko ypatinga, - atsakė ji. - Žaidžiau su tyla. 

Jis vis dėlto pažvelgė į ją. Ji šypsojosi. Jos šypsenos skambe- 
sys priminė Elos Ficdžerald dainavimą. Joje tilpo vaiko žais- 
mingumas ir begalinė branda. Kas ji tokia - senutė ar mažytė 
mergaitė? 

— Motina Rabija, — tarė ji, - mano mokytoja ir pirmtakė, 
dažnai sakydavo įsivaizduojanti žmones, įkalintus burbuluo- 
se. Tuose burbuluose yra viena ar pora mažyčių skylučių. Šios 
skylutės yra vienintelis galimas burbulų jungimosi vieni su 
kitais taškas, vienintelis bendravimo ir tikrovės suvokimo ka- 
nalas. Būtent dėl šių skylučių mes nuolat patenkame į vis tas 
pačias kelias situacijas. Kiekvienas mūsų nešiojasi savą tikrovę. 
Ir menkai tesusipažįsta su kitų žmonių tikrovėmis. Kodėl gi jūs 
taip ir neatsakėte į jos laišką? 

Kasparas tylėjo. 

— Noras būti ypatingam, - tęsė ji, - stipriai kamuoja mus vi- 
sus. Nieko tokio, jei gyvenimas - kančia. Jei tik ta kančia kuo 
nors ypatinga. Tačiau sutikęs išmintingesnį. Labiau įsiklausan- 
tį žmogų. Rizikuoji jo valia išvysti savo išskirtinumą platesnia- 
me kontekste. Ar dėl to daugiau nebeparašėte? 

— Ir dėl to, - atsakė jis. - Tačiau dar ir dėl to, kad bijojau. 
Bijojau, jog tai gali... susilpninti mano klausą. 

Kasparas girdėjo, kad ji supranta jį. 

Lauke jau buvo šviesu, Kasparas ir nepastebėjo, kaip prašvi- 
to. Jis išgirdo skambant vaikų balsus, vaikų ir jaunuolių. Jo kū- 
nas nuėjo pagaugais. 

— Tie vaikai nepaprasti, — tarė jis. - Mačiau juos sustabdant 
laiką. 

Balsai priartėjo, dabar jie skambėjo po langu, Kasparas at- 
pažino du iš jų, to negalėjo būti. Vis dėlto jis užsidėjo akinius 
ir vežimėliu privažiavo prie lango. Apačioje stovėjo masyvūs 
stalai ir suolai, vaikai lauke valgė pusryčius. 

Arčiausiai sėdintis vaikas buvo berniukas iš Kristianborgo 
rūmų salelės. Berniukas, sergantis smegenų vandenlige. Metais 
vyresnis. Bet tas pats. Kišenėlėje ties berniuko krūtine Kaspa- 
ras išvydo savo dabartinio parkerio pirmtaką. 

Baimė sugrįžo. Kasparas pajuto iš pažastų šonais nutekant 
prakaitą. Antrasis jo išgirstas balsas sklido iš toliau sėdinčios 
vaikų grupelės. Juos aptarnavo aukštas vaikinas, veikiau ne vai- 
kinas, o jaunas vyras. Jo balsas buvo kimus, o skambesys pri- 
minė Šv. Onos muzikos gimnazijos berniukų mutuojančiais 
balsais choro dainavimą. Tai buvo vaikinas iš Rungstedo vieš- 
bučio. 

— Du iš jų pažįstu, - tarė Kasparas. 

— Tai turbūt atsitiktinumas. 

— Aš lošėjas. Žinau atsitiktinumo ribas. Tai į jas nebetelpa. 

Ji tebesėdėjo kur sėdėjusi. 

— Simonas, - atsakė ji. - Lanko tą vaikų darželį, iš kurio bu- 
vote jį paėmęs. 

Kasparas papurtė galvą stengdamasis atremti šį smūgį. 

- Jis laukė jūsų, - tęsė ji. - Ne būtent tą akimirką. Jūs galė- 
jote pasirodyti ir anksčiau arba vėliau. Mes visi jūsų laukėme. 
Vienas iš dalykų, kuriuos sužinojau iš motinos Rabijos, buvo 
tas, kad atkaklieji, tie, kurie ieško, anksčiau ar vėliau pasirodo 
mūsų akiratyje. Belieka tik laukti. 

— O antrasis? Aukštas vaikinas. Jis aptarnavo mane viešbu- 
tyje. 

Ji gūžtelėjo pečiais. Pakilo iš savo vietos. 

Kasparą apėmė aklas pyktis, kad ji ketina jį palikti. Tokią aki- 
mirką. 

— Mes dar tik pradėjome, - tarė jis. 

Ji papurtė galvą. 

— Mūsų tikslas buvo akimirksnis tylos. O ne būties mįslių 
enciklopedija. 

Jei tik būtų galėjęs atsistoti, būtų čiupęs ją į gniaužtus. 

- Jūs - didelis egoistas, - pasakė ji. - Aš tai vertinu teigiamai. 
Didelis egoistas - didelis nusidėjėlis. Dideli nusidėjėliai gali at- 
likti didelę atgailą. O atgaila - visko pradžia. 

Ji atsmaukė žemyn vieną abito petį. Kasparas išvydo juodus, 
veikiausiai šilkinius nėrinius. 

— Užaugau šiokioje tokioje prabangoje, - paaiškino ji. - Ne- 
pakenčiu vilnonių drabužių tiesiai ant nuogo kūno. 

Kasparui pavyko išlikti susikaupusiam. 

— O grįžtant prie kasdienių rūpesčių, - tarė jis. - Dingę du 
vaikai. 

Jos veidas apniuko. 

— Tai daug blogiau, - atsakė ji, - nei įsivaizduojate. 


Afrikietė atnešė sriubos ir prisėdo palaukti, kol jis pavalgys. 
— Daugelis dalykų, - tarė jis, - yra ne mūsų, o PoniosViešpa- 

ties valioje. Ar vaikas dings, ar sugrįš. Ar gyvens, ar mirs. Gal- 
būt iš esmės mes nieko ir negalime pakeisti. Tačiau su savo be- 
jėgiškumu gali susitaikyti tik vienu atveju. Jei esi padaręs viską, 
kas buvo įmanoma. 

Jam nepavyko jos paveikti, ji buvo nepasiekiama. Surinkusi 
stalo įrankius ji pakilo eiti. Tarpduryje stabtelėjo. 

- Parūpinsiu automobilį, - pasakė ji. - Šiąnakt. 

— Gal paimtumėt ir butelį konjako? Keletą taurių. Skausmą 
malšinančių vaistų, šiek tiek morfijaus, kad galėčiau tinkamai 
išeiti į sceną. 


ŠEŠTA DALIS 


Po trijų valandų viskas buvo baigta. 

Afrikietė pasirodė iškart po vidurnakčio, padėjo jam atsisėsti 
į neįgaliųjų vežimėlį. Jie liftu nusileido į požeminę automobilių 
stovėjimo aikštelę. Kasparas suskaičiavo aikštelėje stovinčius 
automobilius, jų buvo dvylika: du automobiliai su keturiais va- 
rančiaisiais ratais, greitosios pagalbos automobilis, kuriuo buvo 
atvežtas Kasparas, dar vienas greitosios pagalbos automobilis, 
furgonas platforminiu kėbulu, du pikapai, universalas, trys Volks- 
wagen Polo automobiliai, kuriais vienuolės, matyt, važiuodavo, 
kai reikėdavo gausiai apsipirkti, ir krovininis furgonas. 

Sesuo Glorija nuleido krovininio furgono keltuvą, užvežė 
ant jo Kasparą, pakėlė keltuvą, įstūmė vežimėlį į furgono vidų 
ir pritvirtino, kad nejudėtų. Prie vairo sėdėjo Francas Eyberis. 

Prie automobilių stovėjimo aikštelės juostinių vartų tikriau- 
siai buvo įrengtas daviklis arba jie buvo valdomi nuotoliniu 
būdu, nes pakilo automatiškai, už jų laukė naktis, tiršta, nors 
peiliu raikyk. Atsidarius geležiniams kiemo vartams, automo- 
bilio žibintai išplėšė iš tamsos rūko juostas. 

— Turime tris valandas, — tarė afrikietė. - Kol kam nors kils 
įtarimas. 


— Minėjai, kad vienas iš tavo vairuotojų, - tarė Kasparas, — 
turi katerį. 

Francas Fyberis neatitraukdamas akių nuo kelio kažką užra- 
šė į po Marijos ikona gulintį bloknotėlį. Užrašęs ištiesė popie- 
riaus lapelį už nugaros sėdinčiam Kasparui. 

Drebančiomis rankomis nesėkmingai pabandęs surinkti nu- 
merį, Kasparas parodė jį afrikietei, ši surinko numerį už jį. Kaspa- 
ras atsmaukė tvarsčius, kad galėtų priglausti telefoną prie ausies. 
Praėjo visa amžinybė, kol į skambutį atsiliepė stambus vyras. 

— Čia Fyberio vyresnysis brolis, - tarė Kasparas. - Fyberis 
sako, kad turite katerį, kurį galite paruošti per penkiolika mi- 
nučių. 

Vyras sugargaliavo į telefono ragelį. 

— Pasigydykit! Dabar vidurys nakties! 

Žmonės veikia ne todėl, kad ko nors siekia, o todėl, kad nuo 
ko nors bėga. Balsas telefono ragelyje slėpė prisiminimus apie 
išdavystę ir vienatvę. Kovodamas su šiais prisiminimais, jo sa- 
vininkas apsišarvavo materializmu. Žodžiai sklido iš mėsingo 
kūno, esančio didžiuliame nuosavame name. 

— Man skaudu, - pasakė Kasparas, - pagalvojus, kad galėjote 
išsaugoti savo darbo vietą. Ir praturtėti dešimčia tūkstančių. 

Jie užvažiavo ant Bispengo lanksto viaduko. Telefone spengė 
tyla. Galbūt Kasparo susidarytas įspūdis apie pašnekovą tebuvo 
jo vaizduotės vaisius ir kaip tik dabar vyras ketino padėti ragelį. 

— Grynaisiais? 

Išsitraukęs iš chalato kišenės fondo jam skirtus pinigus, Kas- 
paras pakėlė juos priešais gatvės žibintų šviesą. Atskaičiavo 

dvidešimt banknotų. Su Nilsu Boru. Kvantinės mechanikos 
kūrėjo akys buvo paburkusios. Turbūt buvo nelengva. Švento- 
jo širdį turinčiam intelektualui prisidėti prie didžiosios bom- 
bos atsiradimo. 

— Mažai naudotomis penkiašimtinėmis, - atsakė jis. 

Išgirdo, kaip užsidegė lempa, sudejavo lova ir suniurzgėjo 
kažkoks sunkiasvoris. Gal žmona, o gal rotveileris. 

— Uostas naktį uždarytas, - tarė vyras. 

— Tai jiems pavyko įtikinti tikrą jūreivį, kad Zundas kiekvie- 
ną kartą nusileidus saulei ima ir užsidaro? 

Jie įvažiavo į Upelio prospektą. 

— Kalvebodo molas, - atsakė balsas. - Įstrižai priešais Šliuzo 
uostą. Po pusvalandžio. 


Pasukę į pietus, jie pravažiavo pro Centrinę geležinkelio stotį 
ir Centrinį paštą. Riedėdami toliau į pietus, palei uostą, prava- 
žiavo pro naująjį žuvų turgų, Kasparo vaikystės laikais čia buvo 
anglių sandėlių, jachtų ir gamyklų teritorija, o dabar čia stovėjo 
prekybos centrai ir naktiniai klubai. 

Jie pravažiavo H. C. Orstedo jėgainę, Belvederio prieplau- 
ką, Kasparas paskutinį kartą šiose vietose lankėsi prieš dešimt 
metų. Jo vaikystėje čia švartavosi du šimtai penkiasdešimt 
katerių, plytėjo kolektyviniai sodai, kuriuose žmonės gyveno 
visus metus. Dabar juos supo kėglinės, įmonių buveinės ir por- 
nografinių filmų studijos. Seniau čia gyveno daugelio mažų ir 
vidutinių cirkų personalas, Kasparas atsiminė ne vieną Pietų 
uoste praleistą žiemos sezoną. Tais laikas šioje vietoje buvo 
miesto pakraštys, į pietryčius nuo Zelandijos tilto driekėsi tun- 
dra. Dabar čia buvo golfo laukai, futbolo stadionas, degalinės. 
Trys namai, kuriuos Kasparas atsiminė stovėjus čia tais laikais, 

dabar buvo įtraukti į saugomų pastatų sąrašą, aptverti ir atsi- 
dūrę geležinkelio teritorijoje. Ką jūs sau manot, pasikeitus vos 
pusei kartos iš džiunglių visi perėjome į zoologijos sodą. 

— Kai buvau vaikas, — tarė jis, — čia buvo tamsioji miesto 
pusė. Dabar visa tapę fasadu. Niekaip negaliu to suprasti. 

Visada malonu turėti publiką. Bet šįkart Kasparas kalbėjo su 
savimi. Nesitikėdamas atsakymo. 

— Tamsioji pusė išliko, - pasakė afrikietė. - Tokia, kokia 
buvo. Gal net didesnė. Tik dabar jai padarytas makiažas. 

Kasparą apėmė nepaaiškinamas pyktis. 

- Ir iš kur, - tarė jis, - krūmynuose užaugusi nepilnametė vie- 
nuolė pasisėmė tiek išminties apie tamsiąją gyvenimo pusę? 

Ji palinko į priekį, nuspyrė nuo pedalo Franco Fyberio koją ir 
paspaudė stabdžius. Kasparas vos neišskrido iš vežimėlio ir neiš- 
lėkė pro priekinį stiklą. Francas Fyberis išblyško it šmėkla. 

Nusiėmusi nuo kaklo medalioną, ji ištiesė jį už nugaros sė- 
dinčiam Kasparui. Uždegė automobilyje šviesą. Kasparas iš- 
vydo nuotrauką, kurioje ant žalios vejos stovėjo du vaikai ir 
vyras. Vaikų tebuvo likę kaulai ir oda bei baltos šypsenos iki 
ausų. Vyras turėjo švelnias lūpas, tačiau švelnumo įspūdį aštriu 
prieskoniu atmiešė jo žvilgsnis. 

— Man trisdešimt penkeri, - pasakė ji. - Turiu vyrą ir du vaikus. 

Sidabras Kasparo delne buvo šiltas. Kvepėjo ja. Kasparas 
buvo tikras, kad kažkur atogrąžose turi būti augalas, kuris kai- 
tinant vidurdienio saulei skleidžia būtent tokį kvapą. 

Jis apvertė plokščią metalo medalioną. Kitoje jo pusėje buvo 
išgraviruoti du zulusų skydai, dvi sukryžiuotos ietys ir užrašas 
first Pan African Aikido Championship". 


* Pirmasis visos Afrikos aikido čempionatas (angl. ). 

— Mane vis labiau traukia vienuolės gyvenimas, - tarė jis. — 
Ar galėčiau ja tapti? 


Jie sustojo prie dviejų negilių uosto baseinų tarp dviejų molų, 
aplinkui buvo visiškai ramu, tik vieno molo gale kažkas ju- 
dėjo. Sesuo Glorija užvežė jo vežimėlį ant keltuvo ir nuleido 
jį ant žemės. Lėtai, ramiai perstūmė vežimėlį skersai gatvę, 
juodu judėjo gilyn į uosto teritoriją. Nebuvo jokio eismo, 
Kasparui patiko naktis. Vaikystėje mama jam skaitydavo, ne- 
dažnai, nes tam nebuvo pakankamai laiko ir jėgų, bet kartais 
skaitydavo. Jai skaitant knygelę Palė vienas pasaulyje, Kaspa- 
ras girdėjo šioje knygelėje - už paveikslėlių, už teksto, už me- 
namos vienatvės - glūdint gaivinamą tylą, kuri tvyro visiškai 
apmirusiame mieste. 

Dabar jis jautėsi lygiai taip pat, nes miestą gaubė visiška ra- 
mybė. O jis judėjo į priekį padedamas sodraus moteriškojo 
prado. 

Ant tolimiausio betoninio stulpelio sėdėjo į gūnią įsisupusi 
žmogysta. Pasiekęs molo vidurį, Kasparas suprato, kad šį žmo- 
gų jau yra matęs, matęs arba girdėjęs. 

Nuo stulpelio pakilo ponas Burokėlis, turkio spalvos akyse 
nebuvo nė užuominos, kad jis būtų atpažinęs Kasparą, būtų 
keista, jei atpažintų, nes šis buvo apvyniotas tvarsčiais lyg mu- 
mija. Tai buvo vyras, prieš visą dviejų savaičių amžinybę vaira- 
vęs Stinės katerį prie Nacionalinio banko. 

- Jei reikės plaukti į užtvertąją teritoriją, - tarė jis, - teks pa- 
kloti dar penkis tūkstančius. 

Energiją taupančių lempučių šviesoje Boras atrodė dar la- 
biau išsekęs. Stinė kartą pasakojo Kasparui apie Einšteino 
nepritarimą kvantinės mechanikos tikimybės požiūriui. Kaip 

ir visi didieji pokerio lošėjai, Einšteinas žinojo atsitiktinumo 
ribas. Susitikimas su Burokėliu čia, Pietų uoste, į tas ribas ne- 
betilpo. Kasparas nusipurtė. Akimirką jį buvo apėmęs jausmas, 
kad PoniaViešpats žaidžia pažymėtomis kortomis. 

Kasparas atkimšo konjako butelį, afrikietė ištiesė jam dvi 
taureles, skirtas akims plauti. Nors rankos drebėjo, Kasparui 
pavyko įpilti į jas konjako. 

— Mudu su seseria Glorija, - tarė jis, - gyvename tame pačia- 
me vienuolyne. Vienuolius nuo vienuolių moterų skiria grotos. 
kai jai kaip tik suėjo aštuoniolika, mes išėjome iš vienuolyno ir 
norėtume atšvęsti tai vieni. 

Vyras nužvelgė tvarsčius. Gipsą. Neįgaliųjų vežimėlį. 

— Penkių tūkstančių kronų užstatas. Grąžinsiu, kai grįšite. 

Kasparas užsidėjo akinius. Ne be vargo atskaičiavo pusę pa- 
minėtos sumos. 

— Paliksime katerį ten, - tarė jis. - Naujajame uoste. Jūs nie- 
kuo nerizikuojate. Juk atsimenate, koks jausmas būti aštuonio- 
likos ir įsimylėjus. 

Vyras spoksojo į Kasparą. Šis pakėlė taurelę. 

— Už Išganytoją, - pasakė jis. - Pirmasis tostas visada už Iš- 
ganytoją. 

Sesuo Glorija permetė tarp prieplaukos krašto ir katerio 
falšborto du specialius aliumininius takus ir pervežė Kasparą 
į katerį. 

— Čia Yanmar variklis, - tarė vyras, - įdomu, kaip jį užvesite? 

Vienuolė atidarė variklio skyrių, pajudino vožtuvo kumštelį, 
sumažino kompresiją, pasuko raktelį, variklis pabudo, ji atka- 
bino špringus, įjungė pavarą, padidino greitį, kateris lėtai pra- 
plaukė pro prieplaukoje stovintį vyrą. 

Kasparas pakėlė taurelę. 

- Ji turi katilinės operatoriaus specialybę, - paaiškino Kas- 
paras. — Įgijo ją tada, kai dar nestudijavo medicinos. Bet jau 
buvo davusi amžinus įžadus. Ir iškovojusi juodąjį diržą. 


Kateris išplaukė iš Šliuzo kanalo į pagrindinį, platesnį, uosto 
kanalą. 

— Kai buvau vaikas, - tarė Kasparas, - mes čia treniruo- 
davomės. Mažesni cirkai, neturėję lėšų tikriems žiemojimo 
kvartalams įkurti, nuomojosi būstus Šiaurės uoste arba čio- 
nai. Pavasariais eidavome priešpiečiauti ant molo, prieskonių 
sandėlių pašonėje. Turėjau vieną viziją, svajonę, tada ir dar 
daugelį metų. Toji vizija gimė savaime. Įsivaizduodavau, kad 
turiu vaikų ir kad rodau jiems vietas, kuriose kažkada gyvenau 
ir dirbau. Visada įsivaizduodavau šį uostą. Dar regėdavau, kaip 
vieną dieną stoviu su savo vaikais burinio laivo laivagalyje ir 
mums išplaukiant žvelgiu į Pietų uostą. Patirdamas didžiulės 
laisvės pojūtį. 

— Ar toje svajonėje, - paklausė afrikietė, - buvo moteris? 

Kasparas pagalvojo. 

— Ne, - atsakė. - Tiesą sakant, joje tebuvau aš ir mano vaikai. 


Jie praplaukė Plytų salelę, kairiajame katerio šone atsivėrė Miš- 
kakirčių kanalas, jie artėjo prie užtvaros - nailono juostos, ka- 
bančios ant kabelio, ištempto skersai uosto kanalo ir pritvirtinto 
prie oranžinių plūdurų. Vienoje užtvaros vietoje buvo įrengta 
platforma, ant jos stovėjo būdelė, šalia - pakeliamas užkardas. 

Kasparas prisiminė kitas užtvaras, pastojusias jam kelią Kla- 
raMarijos paieškose. Pagalvojo apie Mėlynąją damą. Suvokė, 
kad šioji užtvara — tik jo paties sąmonės projekcija. Šis suvoki- 
mas trumpam pripildė jį ramybės. 

Kasparas pagalvojo apie vyrą, iš kurio jie išsinuomojo kate- 

rį, jis ir kliudė, ir padėjo Kasparui ieškoti tyliosios mergaitės. 
Pažvelgė į afrikietę, šioji buvo dar viena moteriškojo prado 
apraiška. Kasparas juto pasikartojimus, jis buvo įstrigęs pasi- 
kartojančių garsų rate, lyg klausytųsi vis iš naujo besisukančio 
įrašo. Tačiau pirmą kartą gyvenime jis aiškiai tai suvokė ir gir- 
dėjo, kad šis suvokimas netruks atnešti laisvę. 

— Mus sustabdys, - tarė afrikietė. 

Kasparas įsiklausė, būdelėje nieko nebuvo. 

— Mes vykdome PoniosViešpaties mums pavestą nesmurti- 
nę misiją, - pasakė jis, - mūsų pusėje - visas kosmosas. 

Ji padėjo jam išlipti iš vežimėlio ir atsigulti katerio dugne, ji 
pati atsigulė ant vairininko suolelio, kateris praslydo pro pake- 
liamo užkardo apačią, ant platformos nebuvo matyti nė vieno 
žmogaus, visi buvo Dujų gamyklos uoste. 

— Kodėl neturite vaikų? - paklausė ji. 

Stebėdamasis pats savimi Kasparas išgirdo atsakąs tiesą. 
Arba bent jau galimą sakyti tiesos dalelę. 

— Gal tiesiog niekada nemaniau, kad tapsiu tiek pastovus, 
kad galėčiau suteikti vaikui stabilumo jausmą. Tikrai žinojau, 
kad vaikams galiu būti naudingas pusvalandį-keturiasdešimt 
penkias minutes be pertraukos. Manieže. Scenos šviesoje. Ta- 
čiau abejojau, ar tikčiau ilgesnėms distancijoms. 

— O kaip sekėsi su gyvenimo moterimi? 

— Tokią buvau sutikęs tik kartą. Mūsų santykiai truko gan 
neilgai. 

Atviraudamas turi būti atsargus. Kasparas staiga išgirdo jį 
apgaubiantį vienišumo jausmą. Juto moters įsiklausymą. Su- 
vokė, kad tą akimirką ji išgirdo ir suprato, ką jis jaučia. 

— Net ir turėdamas vaikų, gan dažnai jautiesi vienišas, - tarė 
ji. - Net ir turėdamas šeimą. Vaikai labai greitai keičiasi. Nėra 
jokio stabilumo. Tau visą laiką primenama, kad greitai jų nebe- 

matysi. Šį kartą nemačiau jų mėnesį. Kai po trijų savaičių grįšiu 
namo, jie jau bus pasikeitę, atrodys, kad matau juos pirmą kartą. 
Lygjų visai nepažinočiau. Taip jautiesi ir kasdien. Galbūt tiesa, 
kad meilė amžina. Tačiau pati meilės forma nuolat kinta. 

Kateris įplaukė į priešais iškilusią rūko sieną. 

Iš rūko išniro Ilgasis tiltas. Jis buvo uždarytas. Tačiau prie 
Prekybininkų ir biuro darbuotojų profesinės sąjungos pastato 
stovėjo automobilis. Kai tau dviejose Europos šalyse besąly- 
giškai atimtas vairuotojo pažymėjimas, įpranti instinktyviai 
dairytis greitį matuojančio policininko, šįkart Kasparas pama- 
tė jį stovint ant tilto šaligatvio kitoje tilto pusėje, prie kontrolės 
bokštelio. Jį pamatė ir afrikietė. 

— Mus pastebės, - tarė ji, - ir išlaipins, čia visur patruliuoja 
karinis jūrų laivynas. 

Kasparas parodė, kur plaukti, kateris įsuko į Kristiano uosto 
kanalus. Didžioji dalis kvartalo buvo evakuota, įmonių ir palik- 
tų gyvenamųjų būstų langai buvo tamsūs, o gatvės tuščios. Ka- 
teris palindo po Turgaus gatvės tilto arka. Po arka telkėsi visi 
garsai, įgaubti paviršiai sukoncentruoja garsus viename taške, 
tiltų arkos - tai tarsi akustikos krištolo rutuliai, į vieną vietą su- 
telkiantys visus aplinkui sklandančius garsus. Kasparas girdėjo 
apleistų butų aidą. Girdėjo per mūrą besismelkiančio vandens 
ir pradėjusių griūti pastatų garsą. O šiek tiek toliau - nepaaiš- 
kinamus atogrąžų garsus. 

Namo, esančio Aukštutinės gatvės žemiau vandens gale, 
viršutiniame aukšte pro uždangstytus langus skverbėsi siauri 
šviesos ruoželiai. 


* Abipus Kristiano uosto kanalo esančių gatvių pavadinimai - Aukštutinė gatvė 
žemiau vandens ir Aukštutinė gatvė aukščiau vandens. Pavadinimai šioms dviem 
gatvėms duoti pagal tai, kurioje kanalo pusėje yra gatvė. 


Atogrąžų paukščiai ne čiulbėjo, o kvatojo, klykavo, tarškėjo. 
Fone galėjai įžiūrėti mėlyną migloje paskendusių stačių Kili- 
mandžaro šlaitų šešėlį. Kalno papėdėje - sodri Serengečio sa- 
vanos žaluma. Priešais savaną — atogrąžų miškas ir paukščiai. 
Priešais atogrąžų mišką — moteris, sėdinti krėsle prie stalo, ant 
kurio stovi du stipraus gėrimo buteliai ir stiklelis. 

Jai galėjo būti devyniasdešimt penkeri arba du šimtai devy- 
niasdešimt penkeri, kažkada, priešistorės laikais, ji suaugo su 
savuoju krėslu, ir dabar jau nebegalėjai atskirti, kur baigiasi 
žmogus ir prasideda masyvus baldas. 

Vis dar nedrįsdamas kvėpuoti Kasparas privažiavo prie sta- 
lo. Kvėpuoti buvo neįmanoma dėl nepakenčiamos smarvės, 
mirties ir likerio dvoko. 

Afrikietė liko stovėti prie durų. 

— Tai milčiaus lervos, - paaiškino krėsle sėdinti moteris. — 
Paukščiams. Jos pašliaužia po kilimu, guli ten ir pūva. Ir ką tu 
joms padarysi. Imk stiklelį, mielas drauge, kaipgi mes atrado- 
me šią vietą? Kas toji juoda meilutė? 

Bute galėjo būti šviesu ir gaivu, sienoje į kanalo pusę buvo 
šeši langai. Tačiau juos dengė ritininės užuolaidos ir pakelia- 
mosios žaliuzės. 

— Aš - Maksimiliano Kronės sūnus. 

— Ar turime kokį dokumentą, mielas drauge? 

Moters veido oda buvo negyva it vaško lėlės. Viena jos akis 
buvo pilka ir aklai žiūrėjo į džiungles, kita - juoda ir nepapras- 
tai gyva - skvarbiu žvilgsniu patikrino Kasparo pasą. 

Moters butas buvo didžiulis, tačiau neįžengiamas. Ant nai- 
loninio kilimo dideliuose keraminiuose vazonuose priešais 
fotoreprodukciją su Afrikos vaizdu kerojo džiunglės. Priešais 
augaliją — stalas, krėslas ir stovas su augimą skatinančiomis 
lempomis. Aplink augalus sukosi mažiausiai šimtas paukščių. 
Likusius du trečdalius patalpos užėmė kompaktiška popieriaus 
ir kartono masė. Nuo grindų iki pat lubų kilo šūsnys tankiai 
suspaustų knygų, fotoalbumų, laiškų pluoštų, laikraščių, atvi- 
rukų, archyvo dėžių, katalogų rietuvių, aliejiniais dažais tapytų 
paveikslų ir į ritinėlius suvyniotų plakatų. 

- Čia tik trečdalis, - tarė ji. - Likusi dalis saugoma Karališko- 
sios bibliotekos archyve. Ten ir visos kino bei vaizdo juostos. Iš 
viso - pusantro tūkstančio valandų trukmės kino juostų. 

— Jūs pažinojote mano senelę. 

Abiem rankom paėmė vieną butelį ir atsuko jį į Kasparą, šis 
papurtė galvą. Ji įsipylė gėrimo. Iš pradžių iš vieno butelio, pas- 
kui - iš kito, viename buvo žalias, kitame - geltonas Chartreuse 
likeris. Ji sumaišė abu likerius lygiomis dalimis. 

Stikliukas buvo siauras. Tačiau skersmens trūkumą kompen- 
savo stikliuko aukštis, jis buvo aukštas it vazelė. Galbūt norint 
sutrumpinti ilgą kelią nuo stalo iki burnos. Jei kartais nesino- 
rėtų ilgai terliotis. 

Jai tikrai nesinorėjo ilgai terliotis. Ji gėrė it aludarė, susipylė 
visą gėrimą tiesiai į gerklę — net neprireikė nuryti. Pastačiusi 
stikliuką ant stalo, sucaksėjo liežuviu. 

— Reikia save palepinti. Ypač, jei esi vienas. Henris mirė prieš 
dešimt metų. 

Ant grindų Kasparas matė savęs lepinimo įrodymą. Dvi eiles 
butelių, po dvidešimt du kiekvienos spalvos, išrikiuotų tvar- 
kingai, lyg scenos rekvizitai prieš pasirodymą. Jos smegenys 
greičiausiai buvo užsikonservavusios alkoholyje ir cukruje lyg 
neprinokęs graikinis riešutas. Jam niekaip nepavyks su ja susi- 
kalbėti. 

— Tavo senelė atvyko į Daniją po Pirmojo pasaulinio karo 
kartu su kitais iš Vienos atsiųstais vaikais. 1920-ųjų kovą. Ant 
kaklo jie nešiojosi specialius pasus. Austrijoje būtų mirę iš 
bado. Ji atvyko tuo pačiu traukiniu, kaip ir Ilona Vyzelman. 
Šioji aštuoniolikos debiutavo Karališkojo teatro spektakly- 
je Vienuolyno vaikas. Buvo viena iš nesuskaičiuojamų Ernsto 
Rolfo“ sugulovių. Susituokė su Stentoftu“. Su tuo, kuris parašė 
dainą Tavo širdis pavojuje, Andresenai. 

Paukščiai nutilo. Kambaryje pasklido naujas garsas. Pradė- 
jusios veikti neeilinės atminties skambesys. 

— Tavo senelę priglaudė ir įdarbino siuvinėjimo verslu užsi- 
imantys žmonės. Erioskiobinge, Erio saloje. Panelei tai velniš- 
kai nepatiko. Turbūt jai tai buvo kaip katorga. Jau pačią pirmą 
žiemą užšalus jūrai ji ledu nusigavo į Svendborgą Fiuno saloje. 
Tais laikais cirke būdavo rodomi reviu. Cirko palapinėje. Tavo 
senelė ėmė keliauti su vienu iš reviu aktorių. Kažkur yra tų laikų 


* Illona Wieselmann (1911-1963) - austrų kilmės danų aktorė. 
** Ernst Rolf (1891-1932) - švedų aktorius ir dainininkas. 
*** Aage Stentoft (1914-1990) - danų kompozitorius ir teatro direktorius. 

jos nuotrauka. Ji nusifotografavusi su pusiau avies, pusiau kupra- 
nugario vilnos fraku, atrodo baisiai kaip pasaulis. Tas frakas. 

Ant moters peties nutūpė paukštis, amazoninė ilgauodegė 
papūga, penkiasdešimties tūkstančių kronų vertės paukštelis, 
mėlynai glazūruotomis, auksaspalvėmis, raudonomis plunks- 
nomis, papūga suburkavo, moteris atsakė jai sodriu gerkliniu 
balsu, tiksliai atkartodama tokį patį garsą. Papūga priglaudė 
snapą prie jos rankos. 

— Žinau, ką galvoji, mielas drauge. Galvoji: „Ir kodėl ji nesusi- 
randa naujo draugo? Su kuriuo galėtų išeiti pasivaikščioti po El- 
nių parką. Man juk tik gerokai per aštuoniasdešimt. Tačiau tau 
taip atrodo, nes esi visiškai žalias. Nes dar nesutikai didžiosios gy- 
venimo meilės. Jau su niekuo nebebus taip, kaip buvo su Henriu. 
Net negaliu pasistatyti jo nuotraukos. Tos didžiosios, 1952-aisiais 
darytos Elfelto ateljė. Atrodo, lyg toji nuotrauka mane kviestų. 
Mano psichologė liepia nelaikyti jos matomoje vietoje. 

— Ar cirkas buvo kaip nors susijęs su religija? Su Rytų Baž- 
nyčia? 

Moteris įkišo pirštą į stikliuką ir ištiesė jį papūgai. Ši šiurkš- 
čiu liežuvėliu jį nulaižė. 

— Policija manęs klausė to paties. Mano atsakymas būtų ne. 

Ji ištuštino stikliuką. 

— Policija. Jie nenorėjo mokėti. Turiu labai daug išlaidų. 
Kaupiu eksponatus muziejui. Tai bus didžiausia pasaulyje ko- 
lekcija. Paprastai imu keturis tūkstančius. Jei atsakyti galiu čia 
ir dabar. Pasiskolinti nuotrauką kainuoja dar porą tūkstančių. 
Jei remiantis gauta medžiaga išleidžiama knyga, turiu būti nu- 
rodoma tarp autorių. 


* Peter Elfelt (1866-1931) - žymus danų fotografas ir kino režisierius. 

Kasparas išsitraukė voką su likusiais iš fondo gautais pinigais. 

— Ar vaikus buvo bandoma lavinti? 

— Vienuolės ir cirkas - nesuderinami dalykai. Ar galėtume į 
pinigus užmesti akį? 

Kasparas atskaičiavo ir padėjo ant stalo reikiamą kiekį bank- 
notų. 

— Aš neminėjau vienuolių, - tarė jis. 

Ji pačiupinėjo ant stalo gulinčius banknotus. Kasparas girdėjo 
jos skambesį, artistės skambesį. Ji buvo jo sesuo. Sielos sesuo. 

— Dauguma iš Rytų Europos atvykusių cirko vaikų savo ša- 
lyse buvo lankę vienuolynų mokyklas. Žiemomis. Kai cirkas 
neveikdavo. Rytuose tam nebuvo jokių kliūčių. Jokio priešiš- 
kumo tarp bažnyčios ir cirko. Atvykę į Daniją, šie vaikai susi- 
būrė draugėn. Apie Rusijos stačiatikių bažnyčią. Juos subūrė 
viena tokia moteris. 

Juodoji akis mirksėdama stebeilijo į Kasparą. 

— Galbūt būtų ir nuotrauka, - tarė ji. 

Kasparas padėjo ant stalo dar vieną banknotą. 

— Pamėgink pažiūrėti viduriniame praėjime. 

Kasparas nuriedėjo prie popieriaus kalno. Vidurinis praėji- 
mas buvo siauras plyšys tarp popieriaus stirtų. Šaižus it paukš- 
čio klyksmas jos balsas sekė jį. 

- Dabar stovi prie labai labai artimo mano draugo Čarlio Ri- 
velio pasirašyto portreto. Į dešinę nuo jo prasideda albumai. 

Albumai buvo sudėti į šešias knygų lentynas, jų galas skendo 
tamsoje. Bendras lentynų ilgis buvo mažiausiai trisdešimt metrų. 

— Tarp pirmųjų turėtų būti toks raudonas su auksiniais 
įspaudais. 

Albumas buvo sunkus it iliustruota Biblija, apdergtas paukš- 
čių, grįžęs atgal Kasparas padėjo jį priešais moterį. 

Ji galėjo iš karto atversti reikiamą puslapį, tačiau to nepada- 

rė. Lėtai sklaidė lapus. Keliaudama per nesibaigiančią galybę 
kruopščiai priklijuotų nespalvotų fotografijų su neįskaitomais 
parašais. Vyrai sukryžiuotomis rankomis ir vašku suteptais ūsais. 
Moterys, kurios būtų galėjusios ringe susiimti su sumo imtyni- 
ninkais, ir niekas už pastaruosius nebūtų pastatęs nė skatiko. 

— Jie rinkdavosi pas ją sekmadieniais. Užmiestyje, Bagsver- 
de, buvo kažkas panašaus į vienuolyną. Turbūt tebėra ir dabar. 
Kilo nepasitenkinimas. Jai teko pasiduoti. Sekmadienis artis- 
tams ne laisvadienis. Ir apskritai, ko ji norinti iš tų vaikų? Ji už- 
sitraukė vaikų globėjų nemalonę. 

Kasparas įsiklausė į prieš jo akis besikeičiančias nuotraukas. 
Į moters balsą. Išgirdo laiko tėkmę. Istoriją. Prislopintą jos 
skambesį. Dauguma įvykių šiame pasaulyje palieka tik vos vos 
girdimą aidą, nuotraukose esantys žmonės buvo mirę, dabar 
jie gyveno tik priešais Kasparą sėdinčios moters sąmonės ar- 
chyve. O netrukus anapilin iškeliaus ir ji. 

— Ar tie vaikai buvo kuo nors ypatingi? 

Moters skambesys pasikeitė. Atsikratė laiko dulkių. Kaspa- 
ras išgirdo suskambant nebe praeities, o dabarties gaidą. 

Ant pinigų krūvelės jis padėjo dar vieną banknotą. Moteris 
apsilaižė. 

— Nesu tokia sena, kad žinočiau. Tada buvau dar mažas vai- 
kas. Tačiau sklandė tam tikrų gandų. Nerimstančių gandų. 
Buvo kalbama, kad keleto didžiųjų cirkų savininkai kai ku- 
riems iš tų vaikų moka pinigus. Vien už tai, kad jie būtų viduje. 
Vykstant pasirodymams. 

Moteris stumtelėjo butelį Kasparo link. 

— Būkite galantiškas, mielas drauge. Man osteoartritas. 

Jis įpylė jai gėrimo. Moteris kreipėsi į afrikietę. 

— Susimedžiojai neblogą laimikį, meilute. Nors jis ir sėdi ve- 
žimėlyje. 


386 PETER HOEG O TYLIOJI MERGAITĖ 


Ji išgėrė. 

— Mačiau juos visus. Pradedant Truksa ir baigiant visais ki- 
tais. Taip pat ir užsienio iliuzionistus. Visa tai - tik rankų mik- 
lumas. Jokios magijos. Ir vis dėlto kai kuriems vaikams buvo 
mokama. Kalbama, kad užtekdavo jiems ten būti, ir cirkas bū- 
davo pilnas. Visi bilietai išparduoti. Jokių nelaimių manieže. 
Žinoma, tai buvo tik prietarai. Artistai - prietaringi žmonės. 
Du iš tų vaikų - dvi mergaitės — mirė. Viena pateko į eismo 
nelaimę. Kita nuskendo. Sklandė gandai. Kad jas iš pavydo nu- 
žudė. Kitų cirkų direktoriai. Žmonės šneka ir šnekės. Tačiau 
Henris man visada sakydavo: „Yra du dalykai, priverčiantys 
žmones žudyti: seksas ir pinigai.“ 

Moters pirštas sustojo ties viena nuotrauka. 

— Žmonės gali turėti tam tikrą aurą. Kaip, pavyzdžiui, aš. 
Mane mėgsta paukščiai. Ir vyrai. Vyrai ir paukščiai. Jie visą 
gyvenimą varžėsi dėl mano dėmesio. Galbūt tokią pačią aurą 
turėjo ir tie vaikai. Atsimenu kai kuriuos iš jų. Iš pokario laikų. 

Kasparas prisitraukė albumą arčiau. Nuotrauka buvo dary- 
ta į kolektyvinį sodą panašioje vietoje. Saulės šviesa. Vasari- 
nės gėlės. Dvylika žmonių, susėdusių aplink ant stalą vejoje. 
Stalo gale - moteris, vilkinti seserų uniforma. Ištįsusi it žirafa. 
Motina Rabija. Šalia jos — jaunesnė moteris. Šios skambesys 
su garso takeliu. Tai buvo Mėlynoji dama. Dvidešimties. Ir jau 
skleidžianti nepaprastai stiprų skambesį. Primenantį anksty- 
vąją Bacho kūrybą. Dar veikiamą Bukstehudės' įtakos. Tačiau 
jau slepiančią garsiųjų motetų užuomazgas. 


* Erik Truxa (1919-1996) - žymus danų magas ir iliuzionistas. 
** Dietrich Buxtehude (1637-1707) - danų-vokiečių tautybės vienas žymiausių baro- 
ko kompozitorių. 

Aplink stalą - į penktąją dešimtį įkopę moterys ir vyrai. Ir 
kokių dešimties metų berniukas. 

Kasparas bakstelėjo į jį pirštu. Nuo berniuko sklido rafinuo- 
tas skambesys. Primenantis ankstyvąją Bethoveno kūrybą. 

— Bora įpėdinis, - tarė moteris. - Prapuolė kaip į vandenį. 

Berniukas buvo padėjęs ant stalo rankas. Ne taip kaip visi 
berniukai. Jo rankos atrodė labai gyvos. Jau tada sąmoningos 
iki pirštų galų. Tai buvo Dafis. 

- Ir koks, - paklausė Kasparas, - pasak gandų, buvo viso to 
tikslas? 

Moteris atsikrenkštė. Kasparas padėjo ant stalo paskutinį 
banknotą. Kambaryje tvyrojo magiška nuotaika. Visiškas kon- 
fidencialumas visada turi pabaigą. Kasparas girdėjo, kad šią 
paslaptį ji slėpė visą gyvenimą. Taip pat girdėjo, kaip sunku jai 
buvo tai slėpti. 

— Kalbama, kad kartą ji susikvietė visų vaikų globėjus. Ir 
keleto vaikų, pradėjusių lankytis pas ją kartu su savo drau- 
gais, tėvus. Kalbama, kad ji pasakiusi jiems, jog tie vaikai turi 
galimybę atlikti kažką nepaprasta. Kažką tokio, kas atliekama 
manieže. Kuriame, tarsi šventvietėje, kartais dedasi dieviški 
dalykai. Pasibaigus treniruotėms. Visiems susitelkus. Užside- 
gus šviesoms ir skambant muzikai. Su Dievo malone. Lygiai 
taip kažką tokio galėtų atlikti ir vaikai. Vaikai ir suaugusieji. 
Jei tik turėtų galimybę mokytis. Ir susiburti draugėn. Ji liko 
nesuprasta. Galbūt jie netikėjo. Galų gale ir laikai buvo ne 
tie. Trečiasis-ketvirtasis praėjusio amžiaus dešimtmetis. 
Skurdas. Daniškas mentalitetas. Spiritizmas. Juodoji magija. 
Ji buvo priversta palikti vaikus ramybėje. Ir gerai. Visa tai te- 
buvo pigus spektaklis. 


Zvelgdamas į juodąją akį, Kasparas atpažino moterį. Ji buvo 

Delfų orakulė. Buvo viena iš volvų . Ragana iš Anderseno pa- 
sakos Skiltuvas. Senė furija, šluota ant grindų parbloškusi dzen 
budizmo mokytoją Hakuiną. Hetera, partiesusi budizmo mo- 
kytoją Marpą. 

Kasparas panoro jai tai pasakyti. Pasakyti tai seseriai Glori- 
jai. Tačiau tam turbūt buvo ne pats tinkamiausias metas. 

— Ar žinote ką nors apie Jozefą Kainą? 

Moteris papurtė galvą. Tačiau jos viduje nuskambėjo teigia- 
mas atsakymas. 

— Ji sakė, kad žmogus gali tapti toks kaip Dievas, - tarė ji. — 
Gali susitikti su Dievu. Ar ji sakė tiesą? 

Šiais laikais net ir orakulai nežino teisingų atsakymų. Kaspa- 
ras mostelėjo džiunglių link. 

— Paukštelis pakliuvo į spąstus. 

Moteris žaibiškai pasisuko parodyta kryptimi, atsukdama į 
Kasparą savo akląją akį. Šis lengvu neskubriu judesiu paėmė 
nuo stalo visus pinigus. Padalijo krūvelę pusiau. Padėjo prie- 
šais ją pusę banknotų. 

- Jūsų pačios labui, - pasakė Kasparas. - Susitarkime dėl su- 
mos, kurią atlaikytų ir jūsų, ir mano širdis. 

Juodoji akis dabar buvo kupina pagiežos. 

— Tu, dvokianti šikne, - tarė ji. - Mano vaikystės laikais neg- 
rus rodydavome cirke. Įgrūstus už grotų. 

Kasparas neišvydo afrikietės sujudant. Vieną akimirką ji 
buvo prie durų, o kitą - jau stovėjo persisvėrusi per stalą. Vie- 
noje rankoje laikydama amazoninę papūgą, kita gniauždama 
moters kaklą. Abi moterys kurį laiką stebeilijosi vieną į kitą. 

-— Atsiprašau, - pasakė krėsle sėdinti moteris. 


* Volva skandinavų mitologijoje - pranašė, ragana. 

— Tai kaip dėl to Kaino? - paklausė Kasparas. 

Juodoji akis buvo kupina baimės. Iš esmės nė vienas nieka- 
da nepasisotiname gyvenimu. Visi norime gyventi, nesvarbu, 
kokio amžiaus būtume. 

— Kalbama, - tarė ji. - Žmonės sako, kad kažkas bandė supirk- 
ti. Daugelį vidutinio dydžio cirkų. Minimas būtent šis vardas. 

Kasparas paskutinį kartą pažvelgė į nuotrauką. Vienas iš vyrų 
buvo įsmeigęs žvilgsnį tiesiai į objektyvą, lyg ketintų paleisti į 
darbą kumščius. Kasparas parodė į jį pirštu. 

— Nuotrauka nespalvota, - tarė Kasparas. - Bet tokia vyrų 
žinovė kaip jūs turėtų prisiminti, ar šios akys buvo mėlynos. 

— Turkio spalvos, - atsakė ji. - Lyg Ramiojo vandenyno la- 
gūna. 

— Turbūt šį tą prisimenat apie šį vyrą. 

— Gertas. Suensonas. Tarnavo karinėse jūrų pajėgose. Pame- 
nu, kai pamačiau jį pirmą kartą. Jis girtas miegojo užsikniau- 
bęs ant baro prabangiajame Wivex restorane. Vilkėdamas baltą 
jūrų karininko uniformą. 

Afrikietė atsitiesė. Paleido paukštį. 

— Arji sakė tiesą? —- sušnibždėjo senolė. 

Kasparas išgirdo ją kamuojantį ilgesį. Šį ilgesį gali išgirsti 
skambant visuose žmonėse, tačiau dažniausiai jis būna nustum- 
tas į antrąjį planą. Dabar šis ilgesys netikėtai užpildė ją visą. 

— Mirtį, — tarė ji, - vertintum visai kitaip. Jei žinotum, kad 
anapus egzistuoja meilė. 

Kasparas pavažiavo atbulomis. 

— Spjaukit į tuos psichologus, - pasakė jis. - Ir pasistatykit 
Henrio nuotrauką vėl ant stalo. 


Afrikietė paspaudė mygtuką, tačiau lifto iškvietimo pulte 
nedegė jokia švieselė, buvo dingusi elektros srovė. Moteris 
padėjo Kasparui išlipti iš vežimėlio, kad abu galėtų nusileisti 
laiptais. 

Kasparas išgirdo atsidarant į Aukštutinę gatvę žemiau van- 
dens vedančius kiemo vartelius, o po akimirkos — ir laiptinės 
duris. Afrikietė padėjo vežimėlį į šalį ir mąsliai sužiuro į Kaspa- 
rą. Jie nebuvo pastebėję jokio čion ateinančio žmogaus. 

Kasparui patiko girdima kopimo maniera. Dauguma žmo- 
nių laiptais lipa taip, lyg mėgintų juos įveikti. Lyg kopimas 
būtų savotiška judėjimo atmata, kurios geriau apskritai nebū- 
tų. Jų link artėjantis vyras judėjo neskubriai, pasimėgaudamas, 
susitelkęs, kone be garso. 

Laiptų aikštelėje priešais juos išniro Kainas. Iš jo lygaus kvė- 
pavimo nebūtum pasakęs, kad jis ką tik užlipo laiptais penkis 
aukštus. 

Pamatęs juos Kainas sustojo. 

Nepaleisdamas jo iš akių, Kasparas įsiklausė į seserį Gloriją. 

Šios skambesyje nebuvo girdėti jokios atpažinimo gaidos. Ji nė 
karto nebuvo mačiusi Kaino. 

— Kainas, - tarė Kasparas moteriai, - kaip ir aš, yra Jūrų ka- 
rininkų asociacijos ložės narys. Jūs eikite kelti laivo burės ir 
ruošti mano gelbėjimosi liemenės, o mes tuo metu čia apsikei- 
sime keliais žodeliais. 

Afrikietė žvilgčiojo čia į vieną, čia į kitą. Kasparas girdėjo ją 
kalbantis su savais instinktais. Šie sakė jai, kad čia kažkas nege- 
rai. Vis dėlto ji nutarė paklusti. 

Laiptinės durys apačioje užsivėrė jai už nugaros. 

— Policija sakė, kad tu išduotas Ispanijai, - tarė Kainas. 

Kasparas ištiesė Kainui sulankstytą vežimėlį. Viena ranka 
įsikibo į laiptinės turėklą. Laisvąją ranką padavė verslininkui. 
Šis ją paėmė. Lėtai, susiglaudę jie ėmė leistis laiptais. 

Kasparas pajuto lengvą drebulį, perbėgantį Kaino ir savo pa- 
ties kūnu. Juto, koks pavojingas yra Kainas. Žinojo, kad dabar 
buvo atsidūręs arčiau mirties nei kad kada nors manieže. 

— Galiu sutaupyti tau kelionę aukštyn, - tarė Kasparas. — 
Galime susitarti. Aš kalbėjausi su ja. Su paukštininke. Šiek tiek 
žinau apie praeitį. Papasakosiu tau, ką žinau. O tu už tai šį tą 
papasakosi man apie vaikus. 

Kainas buvo nusikirpęs labai trumpai. Kad į akis nebekristų 
ežiuku nukirptas sprandas. Tačiau pastangos nuplauti chna da- 
žus buvo nevisiškai sėkmingos. 

Kasparas nepastebimai smarkiau atsirėmė į vyro ranką. 

— Praėjusio amžiaus trečiajame dešimtmetyje tarp Rytų Baž- 
nyčios vienuolių iškilo ryški lyderė, motina Rabija. Kalbant jų 
terminais, ji pasižymėjo neeilinėmis dvasios savybėmis. Jai kilo 
mintis mokyti vaikus. Pradėjo nuo artistų vaikų. Gal todėl, kad 
daugelis artistų šeimų renkasi būtent Rytų Bažnyčią. Kurioje 

gyvuoja pasauliečių ordinas. O gal todėl, kad po Pirmojo pa- 
saulinio karo į Daniją iš Rytų Europos atvyko cirko vaikų, jau 
lankiusių vienuolynų mokyklas savo šalyse. 

— Koji norėjo juos išmokyti? 

- Ji tikėjo, kad nedidelės vaikų ir suaugusiųjų grupelės tam 
tikromis aplinkybėmis gali pakelti visuotinės užuojautos lygį. 
Pasiųsti širdies impulsą. Ar tai tik paistalai? 

Kainas neatsakė. Juodu stovėjo priešais aukštą langą, įstik- 
lintą mozaikiniu stiklu, jo palangė buvo jiems vos aukščiau ke- 
lių. Kasparas žinojo, kad galėtų iššveisti Kainą laukan kiaurai 
stiklą. Jie stovėjo penktame aukšte. Jis girdėjo, kad Kainas taip 
pat svarsto šią galimybę. 

Priešais juos, laiptų aikštelėje, stovėjo dvi kėdės. Idant laip- 
tais sumanę lipti globos namų gyventojai turėtų kur pailsinti 
dūlėjančias kojas. 

— Visai netrukus, - tarė Kasparas, - abu leisime paskutines 
savo gyvenimo dienas. Galbūt tuose pačiuose psichikos ligo- 
nių globos namuose. Sėdėdami ant štai tokių dviejų kėdžių. 
Ten liksime akis į akį su savo per gyvenimą sutryptais žiede- 
liais. Taip pat ir su nusikaltimais vaikams. 

— Jie nepagrobti. Mergaitė pati mane susirado. Ji pasiūlė san- 
dorį. Aš turėjau rasti visus kitus vienuolika vaikų ir atgabenti 
juos Čia. 

Kasparas įsiklausė į Kaino vidų. Galbūt jis kalbėjo tiesą. 

— O ką mainais gavai tu? - paklausė jis. 

Kainas neatsakė. 

— Motinai Rabijai nepavyko, - tarė Kasparas. - Kažkas pra- 
dėjo išnaudoti vaikus finansiniais tikslais. Imta galvoti ne apie 
užuojautą, o tik apie pinigus. 

— Kodėl būtinai tik? Nejau čia negali būti ir... ir? Man labai 

patinka tavo įgrotos Bacho partitos smuikui solo. Bachui buvo 
svarbu ir viena, ir kita. 

Jie tylėdami nulipo dar vieną aukštą. 

— Visa galėtų čia ir baigtis, - pasakė Kasparas. - Baigtis lai- 
mingai. Tau tereikia grąžinti vaikus. Ir pinigus. 

Kainas tyliai nusijuokė. 

— Viskas ir taip baigsis laimingai. 

— Ką vaikai ketina daryti? - paklausė Kasparas. 

— Pasaulis tai sužinos. Atėjus tinkamam metui. Tai irgi susiję 
su užuojauta. Ketinimai labai kilnūs. 

— KlaraMarija buvo sumušta. Tada, kai pas mane lankėsi. 

Kainas žvilgtelėjo į savo dešinę ranką. Kasparas girdėjo, kad 
vyras pats dėl to jaučiasi labai prislėgtas. 

— Tie vaikai nepaprasti, — tarė jis. - Ir sugeba nepaprastai su- 
pykdyti. 

Kasparas įsiklausė į intensyvų skambesį greta savęs. Har- 
moningoji Kaino asmenybės dalis tikrai buvo sujaudinta. Kita 
Kaino pusė laikinai buvo nustumta į šalį. 

— Mudu su tavimi, - tarė Kainas, - drauge galėtume šį tą pa- 
siekti. Esu subūręs išties ypatingų žmonių. Užmezgęs ryšį su 
vaikais. Turiu labai stambų verslą. Galėtume uždirbti daug pi- 
nigo. Ir tinkamai padėti pasauliui. Pereik pas mane. 

Kasparas žvelgė į laiptų spiralę. 

— Pagalvok apie tai, - pasiūlė Kainas. - Duosiu tau savo te- 
lefono numerį. 

Kasparas automatiškai ištiesė jam loterijos bilietą, nuo Kai- 
no sklido trauka, kuriai nebuvo įmanoma atsispirti, loterijos 
bilietas buvo beveik visiškai išnaudotas, kaip kad mažoro- 
minoro tonacinė sistema, jame beveik nebebuvo likę laisvos 
vietos, lyg nuolat šokdinamos pokylio damos šokių kortelėje. 

Kainas užrašė savo telefono numerį ir grąžino popieriaus lapelį 
Kasparui. 

Išsitraukęs nosinaitę, Kainas išsipūtė nosį. 

— Aš — labai jautrus žmogus, - tarė. 

— Matau, - atsiliepė Kasparas. —- Ar verki ir visą kelią iki 
banko? 

Kaino skambesys pasikeitė. Juodu atsidūrė ties bedugne. 

— Darbuojuosi turėdamas socialinę viziją. Aš - geriausia, kas 
tiems vaikams buvo nutikę per ilgą laiką. Tai, kas nutiko mer- 
gaitei, buvo nelaimingas atsitikimas. Daugiau to nebus. Mes 
šnekame apie itin svarbius dalykus. Apie dalykus, kurių pasau- 
lis dar nėra regėjęs. Tiems vaikams reikia padėti. Padėti jiems 
ir juos kontroliuoti. Aš galiu ir viena, ir kita. 

Kasparas išgirdo Kaino viduje atsiveriant juodąją skylę. 
Blaivioji jo asmenybės dalis buvo nustumta į antrąjį planą, o 
valdžią perėmė kažkas kitas. Kasparas pajuto ir pats prarandąs 
savitvardą. 

— Klausiausi daugybės žmonių, - tarė jis. - O štai šią akimir- 
ką girdžiu, kad būtum tikras atradimas bet kuriam beprotna- 
miui. 

Jie vienu metu įsikibo vienas kitam į atlapus. Atsidarė laipti- 
nės durys. Tarpduryje stovėjo afrikietė. Už jos, po kiemo varte- 
lių arka, stovėjo kresnasis vyriškis su klausos aparatu, Ernstas. 

Kainas paleido Kasparą. Apėjo moterį. Kasparas šūktelėjo. 
Kainas atsisuko. 

— Po dviejų savaičių, - tarė Kasparas. - Užsuksiu aplankyti 
tavęs kalėjime. Ir patvarkyti šukuosenos. 


Kasparas išlankstė vežimėlį. Atsisėdo. Kresnasis tebestypso- 
jo savo vietoje. Jo nosis buvo aptvarstyta. Tačiau nesmarkiai. 
Matyt, likimas vis dėlto nuvedė jį pas gerą chirurgą. Kasparas 
pririedėjo artyn. 

— Mudu su tavim, Ernstai, - tarė jis, - esame tvirti nekalbūs 
tipai. Kurie santykius mėgsta aiškintis lauke. 

Vyras pirmas išėjo pro vartelius ir patraukė šaligatviu. Kas- 
paras prisigretino prie jo. Ernstas įsmeigė žvilgsnį į Kasparo 
pilvą. Į tą vietą, kur matė pataikant kulką. 

— Už trumpikių visada nešiojuosi užsikišęs iliustruotąją Bib- 
liją, - paaiškino Kasparas. - Ji šiek tiek sulaikė kulką. 

Pašnekovo viduje nepasigirdo jokio atgarsio. Nė lašo humo- 
ro jausmo. Tai apsunkina klouno darbą. Tačiau nesumažina jo 
svarbos. 

— Tarp plaučių, - tarė Kasparas, - ir inkstų, kepenų bei bluž- 
nies yra laisvas tarpas. Tu pataikei būtent į tą vietą. Kitą kartą 
taikyk šiek tiek aukščiau. 

Ernstas linktelėjo galvą. 

— Turėsiu omeny, - pasakė jis. - Būtinai turėsiu omeny. 

Ant Šv. Onos gatvės tilto stovėjo nedidukas sraigtasparnis, 
primenantis didelį auksinių žuvelių akvariumą. Kasparas matė 
Kainą atidarant dureles į piloto kabiną ir įsėdant vidun. Piloto 
vietoje sėdėjo Askė Brodersenas. 

Kasparas su Ernstu stovėjo priešais kavinę, jos langai buvo 
išdaužyti, tačiau ant šaligatvio tebestovėjo staliukai ir kėdės, 
Ernstas prisėdo ant vienos iš jų. 

— Kuo juos nukirtai? - paklausė Kasparas. - Tos mergaitės 
pirštus? 

Jis uždavė šį klausimą norėdamas priversti Ernstą atsiverti, 
jam pavyko, Kasparas išgirdo vyro skambesį, šis buvo toli gra- 
žu ne malonus. 

Vyro viduje Kasparas negirdėjo jokio užutėkio, tik visišką 
bebaimiškumą. 

Bebaimiškumas būna dvejopas. Įsimylėjėliai, mistikai, Ba- 
cho Fugos menas spinduliuoja tokia drąsa, kokia apima, kai vi- 
siškai atsiveriame, visiškai atsiduodame, nieko nepasilikdami 
sau ir leisdami pasauliui tekėti vidun, leisdami jam užpildyti 
visą mūsų esybę, ir tada suprantame, kad gavome viską, kas 
buvo įmanoma, ir jau nebeturėsime ko prarasti. 

Ernsto drąsa buvo kitokia. Tokia, kokia apima, kai kartą ir 
visiems laikams užverčiame aptiktą šaltinį ir dėl to pasijunta- 
me beverčiai, todėl net ir rizikuodami gyvybe esame ramūs, 
nes iš esmės neturime ko prarasti. 

Vyras žvelgė į Kasparą. 

— Neatrodo, kad tau dėl to būtų liūdna. 

— Kodėl? - paklausė Kasparas. - Kodėl reikėjo ją žudyti? 

Vienas iš skiriamųjų lošėjo bruožų - potraukis į situaci- 
jas, kai už nugarų paliekame paskutinį sveiko proto sargybos 

postą ir savo likimą atiduodame į rankas to, kas vadinama at- 
sitiktinumu. 

— Aš ją mylėjau, - atsakė Ernstas. - Todėl turėjau tai pada- 
ryti. 

Jam ištarus šiuos žodžius, Kasparas išgirdo atplūstant mei- 
lę. Ne žemišką meilę, ne sekso ar pinigų troškimą, šie troški- 
mai buvo blankūs it sapnas, palyginti su troškimu, akimirką 
suskambusiu apie šalia Kasparo sėdintį vyrą. Kasparas išgirdo 
Ernstą kamuojantį troškimų troškimą, Dievo troškulį. 

- Ji tai turėjo. Ir nenorėjo duoti to man. Kas man beliko? 

Akimirką prieš Kasparą atsivėrė visas pasaulis. Visas žemy- 
nas. Viduryje Aukštutinės gatvės žemiau vandens. Priešais ap- 
leistus kanalus ir yrančius pastatus. Kasparas išvydo pamišimą, 
kamuojantį tuos, kurie kartą paragavo didžiosios tylos ir dau- 
giau nebegauna jos nė lašo. Kasparas pagalvojo apie Išganyto- 
ją. Būtent šiuo metu jis intensyviai rengėsi prisikelti ir sugrįžti. 
Po to, kai mokiniai jį įdavė, jo išsižadėjo, ir po to, kai jis buvo 
skaudintas, kankintas ir pasiųstas myriop. 
mą, kurį savo garbintojams pažadina dvasinę pilnatvę pasiekęs 
žmogus, net jei jis tik vaikas. 

Tada išgirdo vyriškio sielvartą. Kuris laukė jo kažkur toli, 
prie Paukščių Tako, po dvylikos būsimų inkarnacijų. Tas siel- 
vartas buvo toks didelis, jog būtų be jokio vargo prarijęs visą 
Kristiano uostą ir aplinkinius rajonus. Tai buvo sielvartas žmo- 
gaus, nusižengusio savo stipriausiam troškimui. 

— Gal galėtum nuvežti mane į katerį? - paklausė Kasparas. 

Ernstas atsistojo, nustūmė Kasparo vežimėlį iki kanalo. Af- 
rikietė laukė krantinėje. Juodu su vyru įdėmiai įsistebeilijo 

vienas į kitą, lyg kobra ir mangustas. Kasparas nebūtų galėjęs 
tvirtai nuspręsti, kuris yra kuris. 

Sesuo Glorija nuleido Kasparo vežimėlį į katerį. Paleido va- 
riklį. Ant krantinės likęs vyras palinko virš jų. Dviem pirštais 
pakarpė orą. 

- Žnyplėmis vielai kirpti, — tarė. 


Kateris praplaukė po tiltu, jungiančiu Kristiano uostą su Arse- 
nalo sala. Uosto kanalas skendo pilkuose rūko debesyse. 

Afrikietė padėjo Kasparui atsisėsti ant suolelio katerio laiva- 
galyje ir į nesugipsuotą ranką įdavė vairalazdę. Pati atidarė daik- 
tadėžę. Ištraukė iš jos neperšlampamą apsiaustą su gobtuvu, 
neperšlampamą plačiakraštę jūreivio kepurę, darbines pirštines, 
movas rankoms, plokščią skysčio pripildytą kompasą. Kompasą 
padėjo ant suolelio, rūkas čia sutirštėdavo, čia praskysdavo. 

Kasparas girdėjo moters ramybę. Pagalvojo apie Groką. 
Apie jo Inesą. Lydėjo jį visą gyvenimą. Palaikė jį. Buvo ištikima 
it kambarinis šuo. Nuožmi kaip asmens sargybinis. Rūpestinga 
lyg slaugė. 

Kodėl jam taip ir nepavyko? Rasti tinkamos moters. Švel- 
nios. Kantrios. Ištikimos. Kodėl visos moterys jo gyvenime 
buvo furijos? Kaip kad jo motina. Kaip Sonja. Stinė. Klara- 
Marija. Sesuo Glorija. Jos buvo neįtempto lyno akrobatikos 
virtuozės. Mechanikės. Hidrologės. Mergaitės-pabaisos. Vie- 
nuolės-kovos menų meistrės, turinčios vyrų ir vaikų. 

Papūtus vėjui priešais juos rūke atsivėrė koridorius. Kori- 
doriaus gale stūksantis statinys veikiausiai buvo S-asis pilonas. 
Triaukštis stačiakampis aliuminio ir medžio bokštas, iškilęs 
ant betoninės švartavimosi platformos, kuri prieš žemės dre- 
bėjimus buvo Bornholmiečių prieplaukos dalis. Norint apsau- 
goti statinį nuo galimų naujų drebėjimų, prie jo buvo pritvir- 
tinti ir įtempti plieniniai lynai, kaip kad stabilumą per audrą 
užtikrinančios palapinės atotampos. Ant statinio stogo styrojo 
antenų miškas ir du besisukiojantys radarai. Prie platformos 
buvo prišvartuoti du matinės juodos spalvos karinio jūrų lai- 
vyno greitaeigiai kateriai žemais bortais. 

Kasparas perdavė seseriai Glorijai vairalazdę. Užsitempė ant 
sveikosios rankos movą. Išėmė iš dėklo smuiką. Jie plaukė pa- 
lei Kristiano Ketvirtojo tilto polius. 

— Čia viskas saugoma, — tarė moteris, - mums teks apsisukti. 

Kasparas suderino smuiką. Staiga išgirdo, ką gali pasiūlyti 
moterims. Veržlumą. Jokia moteris savo noru nesiveržtų į ka- 
rinių jūrų pajėgų narų saugomą teritoriją apsiginklavusi tik ne- 
palaužiamu optimizmu ir Bacho Partita E-dur. 

Užsidegė prožektorius. 

— Gal galėčiau atremti sugipsuotą ranką jums į petį? - papra- 
šė Kasparas. 

Užsimerkęs ėmė griežti, kartu kalbėdamas, tarsi balsas už 
kadro, kad nuramintų moterį. 

— Kareiviams patinka muzika, - tarė jis, - per kautynes vi- 
sada groja muzika. Tačiau iki šiol jie parinkdavo netinkamus 
kūrinius. Jei jiems būtų toptelėjusi mintis apie Bachą, jie būtų 
išvengę daugybės kraujo praliejimo. Tokia muzika kaip ši taip 
ir skatina nutraukti ugnį. Ir spręsti ginčą tarpininkaujant, o ne 
veiksmais. Netrukus jau būsime vietoje. 

Kasparas atsidavė į muzikos rankas. Šioji atvėrė širdį lyg po- 
midorų be odelės skardinę. Jo paties širdį, kareivių ir Stinės šir- 
dis, Kasparas jautė ją išėjus ant platformos. 

Kateris plaukė palei padangas, iškabintas ant krantinės besi- 
švartuojančių valčių bortams apsaugoti, aplink juos buvo tylu, 
rūko ir muzikos vienovė sukūrė intymumo atmosferą, kurios 
paprastai pritrūksta grojant po atviru dangumi. Atrodė, lyg er- 
dvė tarp Užsienio reikalų ministerijos, tilto, platformos ir Na- 
cionalinio banko būtų virtusi koncertų sale. 

Sesuo Glorija permetė aliumininius takus tarp katerio borto 
ir platformos krašto, iš pradžių platforma buvo apmirusi, ta- 
čiau netrukus du kareiviai lyg robotai pajudėjo iš savo vietų ir 
iškėlė Kasparo vežimėlį ant betono. 

Greta Stinės stovėjo jaunas vyras, vilkintis civiliais drabu- 
žiais, tačiau skambesiu primenantis trimitų orkestrą. Kasparas 
kažkur jau buvo girdėjęs šį garsą. Stinės akys buvo apsiblausu- 
sios nuo muzikos. Vyras su Stine nužvelgė Kasparą. Neįgalių- 
jų vežimėlį. Aliuminio takus. Gipsą. Egiptietiškai sutvarstytą 
Kasparo kūną. Seserį Gloriją. 

— Duok man penkias minutes, - paprašė Kasparas. - Tai gy- 
vybės ir mirties klausimas. 

Stinė labai lėtai vadavosi iš gelmių, į kurias buvo nugrimzdu- 
si. Galiausiai išnėrė į paviršių ir įkvėpė oro. 

— Nieku gyvu! - tarė. 

Kasparas iš už tvarsčių ištraukė registruoto laiško pašto kvi- 
tą, išmargintą KlaraMarijos rašysena. Perskaičiusi tekstą Stinė 
bandė pagriebti kvitą. Tačiau Kasparas spėjo jį paslėpti. 

Jis linktelėjo galvą sesers Glorijos pusėn. 

- Ji iš Dorovės policijos, - pasakė jis. - Gali pakviesti mane 
vidun. Arba galime pratęsti pokalbį policijoje. 


Lifto sienos buvo iš organinio stiklo. Jaunasis vyriškis mėgino 
spraustis vidun, tačiau lifto kabinoje vietos buvo tik keturiems 
žmonėms, o Kasparo vežimėlis užėmė dvi vietas. Kasparas ap- 
dairiai užtvėrė jam kelią, lifto durys užsidarė, ir jie ėmė leistis 
gilyn. Leidžiantis žemyn dėl slėgio pokyčio pasikeičia visi gar- 
sai. Dabar tai visai nestebino, turint omenyje, kad greta buvo 
Stinė. Su ja labai greitai atsidurdavai arba žemiau, arba aukš- 
čiau visiems žinomos registro dalies. 

Pro jų akis praslinko ryšių skyrius, čia prie skaitmeninių 
skambučių paskirstymo sistemų sėdėjo žmonės su ausinėmis. 
Liftas sustojo. Kasparas praleido Stinę pirma savęs. Seseriai 
Glorijai stumiant vežimėlį į priekį, Kasparas įkišo du darbinės 
pirštinės pirštus į lifto durų sąvaros įpjovą. Dėl atsiradusio trik- 
džio nebebus kontakto, ir jaunajam vyrui teks užtrukti viršuje, 
ant platformos. Jauniems žmonėms pravartu mokytis atidėti 
poreikių tenkinimą vėlesniam laikui. 

Jie perėjo nedidelę valgyklą, Kasparas paskubomis pastvėrė 
nuo lėkščių krūvos vieną lėkštę. Niekad nežinai, ko gali pri- 

reikti, juk visi esam išėję Jono kvailio mokyklą, tiesa? Už jų 
nugarų buvo tylu, liftas buvo užblokuotas. 

Jie įėjo į įspūdingą patalpą, didelę ir kvadratinę lyg gimnasti- 
kos salė, bet prigrūstą įrangos it erdvėlaivis. Vieną patalpos sie- 
ną dengė plokštieji ekranai, rodantys jūros paviršiaus vaizdus. 
Ant kitos buvo pakabintas dešimties kvadratinių metrų ploto 
ekranas su meteorologiniu žemėlapiu. Patalpoje buvo valdymo 
pultų su radarų ekranais. Dešimties metrų ilgio granito plokš- 
tė su apie penkiasdešimt seismografų. Tuzinas spausdintuvo 
būgnų, kurių didžiausiasis prilygo Danijos etapinės loterijos 
būgnui. Trys eilės stalų su kompiuteriais, prie kurių sėdėjo 
jauni žmonės, turintys tokius kūnus, kad būtų galėję filmuo- 
tis MTV muzikinėje pornografijoje, ir tokias galvas, kad būtų 
galėję gauti Rymano geometrijos daktaro laipsnius. Laisvojoje 
sienoje buvo 2 ir 4 metrų dydžio langas į apšviestą jūros dugną. 
kančius žuvų guotus. 

Patalpoje buvo girdėti koncentruotas ventiliatorių, mega- 
baitų, galybės skaičių, procesorių aušinimo sistemose čiurle- 
nančio skysčio skambesys. Kasparą netikėtai užplūdo džiaugs- 
mas. Prieš jo akis buvo dvidešimt pirmojo amžiaus atsakas į 
kapitono Nemo povandeninio laivo vairinės viziją. Kasparas 
mėgo gamtos mokslus. Nesvarbu, kad gamtos mokslai nemė- 
gojo. Meilė be atsako kartais būna nepaprastai stipri. 

Stinė žvelgė į jo tvarsčius. 

— Buvau sutikęs porą iš tų tipų, — tarė jis, - pagrobusių Kla- 
raMariją. 

* Jonas kvailys - H. K. Anderseno pasaka, kurioje pasakojama, kaip trečias brolis Jonas 


apžavi karaliaus dukrą, savo klumpėje iškepęs ant kelio rastą negyvą varną, ir vedęs 
karalaitę tampa karaliumi. 

Stinė atsirėmė į granito plokštę. 

— Ji dingusi jau daugiau nei aštuoniolika parų, - tęsė jis. — 
Prognozės dėl dingusių mergaičių tampa prastos, jei jos neat- 
siranda per dvidešimt keturias valandas. Taigi ėmiau svarstyti, 
ar negalėtum man padėti. 

Stinė mechaniškai apsisuko ir nužingsniavo pirma jo išilgai 
monitorių eilės. Pasiekusi tikslą atsisėdo. Afrikietė pristūmė 
priešais ją Kasparo vežimėlį. 

Tai buvo jos darbo vieta. Ant stalo stovėjo butelis itališko 
mineralinio vandens. Pirekso stiklo kolboje buvo pamerktas 
hiacintas, jei ji gavo jį dovanų, Kasparas nebūtų norėjęs suži- 
noti iš ko. Ant stalo dar buvo trys trumpi peiliu nusmailinti 
dailidės pieštukai. Šalia — juos nusmailinęs peilis. Iš beržo to- 
šies pintas krepšelis drožlėms. Nedidelis indelis drėkinamojo 
kremo. 

Stalas kaip stalas. Kvadratinio metro dydžio baldų plokštė. 
Tačiau aplink jį tvyrojo tokia atmosfera, kad norėjosi įsikurti 
čia ilgam. Kasparas įkvėpė visur tvyrančio Stinės kvapo. 

— Sėdime pačiame tinklo centre, - tarė ji. - Palaikome ryšį 
su Upsalos universiteto Seismologijos skyriumi, su Bergeno 
universiteto Geofizikos institutu. Su visu NORSAR tyrimų 
centro tinklu. Su Britų geologijos tarnyba Edinburge. Su Eu- 
ropos ir Viduržemio jūros seismologijos centro padaliniais 
Nicoje ir Madride. Turime po vieną seisminę stotį Vakarų py- 
limo ir Mionstedo klinčių kasyklos teritorijoje. Tiesiai po mu- 
mis - septynių šimtų metrų gylio geologinis gręžinys, įrengtas 
po pirmojo žemės drebėjimo. Jame - tūkstantis septyni šimtai 
daviklių. Čia, viduje, turime daugiau įrangos nei San Francisko 
seismologai. REFTEK duomenų kaupikliai. Meisnerio seismo- 
grafai. Karinės pajėgos mūsų prašymu per savaitę susprogdina 

po penkis šimtus kilogramų dinamito, duomenis apie sprogimų 
sukeltus virpesius fiksuoja aštuoni šimtai geofonų. Pagal šiuos 
duomenis tiriame smūgio bangų judėjimą po žeme. Atlieka- 
me geodinaminės įtampos laukų matavimus. Stebime elastinės 
įtampos pokyčius žemės sluoksniuose. Vietinius magnetizmo 
pokyčius. Gruntinio vandens pokyčius ir deformacijas kvadra- 
tinio metro dydžio langelių tinkle nuo Dragioro iki Farumo. 
Keturi biologai stebi Kopenhagos apylinkių miškuose gyve- 
nančių smulkiųjų graužikų elgsenos pokyčius. Vadovaudamie- 
si kinų teorija, pagal kurią gyvūnai jautriai reaguoja į būsimus 
žemės drebėjimus. Mums padeda mobiliosios pajėgos iš Pots- 
damo geologinių tyrimų centro. Mano komandoje - šimtai ge- 
ofizikų, inžinierių ir technikų. Per parą jie apdoroja šešis mili- 
jonus gautų matavimo duomenų. Porą kartų per savaitę vienas 
mūsų publikos mėgstamas geodezininkas dalyvauja televizijos 
transliacijoje, kuri rodoma per visus kanalus, ir joje kalba apie 
padarytą pažangą aiškinantis, kas iš tiesų įvyko. Apie naujų že- 
mės drebėjimų tikimybę. Apie Kopenhagos ir Zelandijos salos 
didžiosios dalies gyventojų evakavimo grėsmę. 

Kažkas, matyt, prikišo nagus prie darbinės pirštinės. Kaspa- 
ras išgirdo liftą kylant aukštyn. 

— Parengėme daugybę galimų paaiškinimų. Rytoj vakare 
apibendrinsiu juos visus per televiziją. Pasakysiu štai ką: Da- 
nija kartu su Islandija santykinėje sistemoje juda pietryčių 
link. Tačiau judėjimą stabdo Afrika, judanti šiaurės kryptimi ir 
spaudžianti Euraziją. Alpinė plokščių sandūros zona slenkasi į 
šiaurę. Dėl šios priežasties įvyko sprogimas kristaliniame pa- 
mate. Trijų keturių kilometrų gylyje po Kopenhaga. Sprogimo 
vietą supa sunkiųjų akmens uolienų sluoksnis, kaip kad Silke- 
borgo anomalijos zonoje. Būtent šis sluoksnis ir neleido sklisti 

smūgio bangai, todėl žemės drebėjimas niekur kitur nebuvo 
užfiksuotas. Vienintelė padaryta žala — įgriuvęs žemės pavir- 
šius. Yra pagrindo manyti, kad daugiau žemės drebėjimų ne- 
bebus. Numatyti žemės drebėjimus sunku. Tam neturime jo- 
kių patikimų metodų. Neturime galimybės nustatyti įtampos 
padidėjimo gilesniuose žemės sluoksniuose. Nežinome, kiek 
gali atlaikyti žemės paviršius. Vis dėlto esame nusiteikę opti- 
mistiškai. Ir toliau liksime budrūs. Tačiau neturime pagrindo 
manyti, kad reikėtų evakuotis. Nemanome, kad bus daugiau 
žemės drebėjimų. Štai ką aš pasakysiu rytoj vakare. 

— Skamba raminamai, - tarė Kasparas. 

Ji palinko prie jo. Kitomis aplinkybėmis jis būtų džiaugęsis 
kiekvienu atstumą tarp jų sumažinančiu centimetru. Bet ne 
dabar. 

— Taip, - atsakė ji tyliai. - Būtent taip ir turi skambėti. Nege- 
rai tik vienas menkniekis. Kad visa tai - melas. 

Nuotolinė klausa akimirką buvo pavedusi Kasparą, ir jis ne- 
išgirdo čionai artėjančio jaunojo vyro nuo platformos. 

— Jis išsiųstas iš šalies, - pasakė jis Stinei. - Turėjo būti iš- 
skraidintas iš Danijos. 

Kasparas atpažino vyrą, tai buvo Miorko patarnautojas. 

— Pulkininkas leitenantas Brejningas, - pristatė Stinė, - yra 
vienas iš žmonių, besirūpinančių mūsų saugumu. 

Pareigūnas žengė arčiau Stinės palikdamas Kasparą už nu- 
garos. 

— Mieste paskelbta jo paieška, - tarė jis. - Jis pavojingas. 
nevalia nuleisti akių nuo didžiųjų klounų. Kasparas tebelaikė 
lėkštę. Nuo lentynėlės po viena iš lentų paėmė tvirtą rodomą- 
ją lazdelę, sukamuoju judesiu išmetė lėkštę į orą, besisukančią 

pagavo ant piršto galo, perkėlė ant lazdelės, šią pastatė ant stalo, 
pats pavažiavo šiek tiek į priekį. Jaunieji darbuotojai ir afrikietė 
lyg užhipnotizuoti stebėjo besisukantį giroskopą. 

Kasparas pavažiavo dar į priekį palikdamas Stinę už nugaros. 

- Išsivesime jį dabar pat, - tarė pareigūnas. 

Už Stinės ir pareigūno pasigirdo sprogimas, lyg būtų prasi- 
dėjusi porceliano daužymo rungtis, lėkštė buvo ne iš fajanso, 
o iš paties tikriausio porceliano, galėjai išgirsti tai jai skylant į 
keramikos šukių debesį. 

Stinei ir pareigūnui nusisukus pažiūrėti, kas dedasi, Kasparas 
atidarė viršutinį Stinės rašomojo stalo stalčių. Ji niekada nieko 
nerakindavo, nei anais laikais, nei dabar, ji aklai pasitikėjo pa- 
sauliu. Deja, toks pasitikėjimas ne visada pagrįstas. 

Stalčiaus viršuje gulėjo keletas banknotų, po jais - krūvelė 
levandomis kvepiančių nosinaičių. Po levandomis - sena pa- 
žįstama. Iš į plastikinę įmautę įdėtos nespalvotos septyniolikos 
centimetrų ilgio ir pločio nuotraukos į Kasparą žvelgė Klara- 
Marija. Kasparas užsikišo įmautę su nuotrauka už tvarsčių ir 
uždarė stalčių. 

Visi atsisuko ir sužiuro į Kasparą. Jaunieji darbuotojai. Af- 
rikietė. Neįgaliųjų vežimėlyje sėdintis vyras, visas apraišiotas 
it raudonoji vytinta Chorizo dešra, nė už ką negalėtų turėti 
tiek energijos. Visa atrodė atitrūkę nuo tikrovės. Būtent tokia 
netikrumo erdvė ir yra klouno stichija. 

— Gal galėtume pasikalbėti akis į akį? - paklausė Kasparas 
Stinės. 

Pareigūnas papurtė galvą. 

— Yra dalykų, - tarė Kasparas, - kuriuos vyras moteriai gali 
padaryti tik vienumoje. 

Už Stinės buvo kažkas panašaus į šliuzo vartus. Stinė pakėlė 

juos į viršų ir žengė vidun. Afrikietė perkėlė Kasparą su veži- 
mėliu per trisdešimties centimetrų aukščio slenkstį. Įėjo vidun 
kartu su jais. Uždarė masyvias duris taip lengvai, lyg jos būtų 
kartoninės. 

— Brejningas yra iš Gynybos ministerijos Saugumo ir žvalgy- 
bos tarnybos, - pasakė Stinė. 

— Todėl ir esu jam toks geras, - atsakė Kasparas. - Turime 
stengtis, kad jaunesnės kartos talentų vaikystės ir brandos me- 
tai būtų lengvesni nei kad buvo mūsų. 

Jie buvo atsidūrę patalpoje, primenančioje didelę valymo 
reikmenų spintą, čia buvo pramoninė plautuvė, vandens siur- 
bliai, lentynos su valymo priemonėmis, o palei sienas rikiavo- 
si varžtais priveržti siauri metaliniai staliukai. Sienos buvo iš 
šviesaus granito, lyg ištaigingame vonios kambaryje. 

— Čia prasideda Nacionalinio banko požemiai, - tarė Stinė. 

Kasparas išsitraukė įmautę, išėmė iš jos nuotrauką ir padėjo 
ant stalo. 

— Nebuvo jokio žemės drebėjimo, - pasakė Stinė. - Nė karto. 

Meilė turi kažką bendra su atpažinimu. Nepažįstami daly- 
kai gali mus žavėti, gali mus traukti, tačiau meilės daigą iš lėto 
subrandina pažinimas. Jau pirmą kartą išvydęs Stinę pajūryje, 
Kasparas pasijuto, lyg ją jau pažinotų, jau tada pajuto tą pasiti- 
kėjimą, kurį jautė ir dabar. Tačiau kartu, kaip ir tada, Kasparas 
jautė, jog didžiulė Stinės dalis jam visiškai nepažįstama, tarsi 
neištyrinėtas žemynas. Laikas šio pojūčio nė kiek nesusilpni- 
no. 

— Bet juk patys vieną patyrėme, - tarė jis. - Tada restorane. 

— Tai buvo virpesiai žemės paviršiuje. Vietinio pobūdžio. 

— Tai buvo stiprūs žemės drebėjimai. Aštuonių balų stipru- 
mo pagal Richterio skalę. Skaičiau laikraštyje. 

— Balais pagal Richterio skalę nusakomas bendras per žemės 
drebėjimą išlaisvintas energijos kiekis. Richterio balas apskai- 
čiuojamas sudėjus nuo konkrečių aplinkybių priklausančias 
koreguojamąsias konstantas ir seismogramoje užfiksuotos 
seisminės bangos amplitudės, padalytos iš bangos dažnio, de- 
šimtainį logaritmą. Tačiau nebuvo užfiksuota jokios amplitu- 
dės. Jokių seisminių bangų žemės plutoje. Tuodu įvykiai — vi- 
sai ne žemės drebėjimai. 

— Kas tada - žemės įgriuvos? 

— Žemė įgriūva netolygiai. Iš pradžių ji sausmenga viename 
taške, ir nuo jo įgriuva proporcingai plečiasi toliau. Šiuo atveju 
kalbame apie visiškai tolygų poslinkį. 

Ji įsikibo jam į atlapus. 

— Vadinamoji sprūdžio zona. Ji - stačiakampė. Septynių šim- 
tų metrų pločio ir pusantro kilometro ilgio. Žemyn smuktelėjo 
visas Naujasis uostas. Visiškai tolygiai. 

Jos veidas buvo visai prie pat jo. Kasparas dar nebuvo girdė- 
jęs tokio jos skambesio. Tarpusavyje persipynusių nuostabos 
ir nevilties gaidų. 

— Žemės drebėjimas - tai staigus žemės plutos poslinkis ir 
šio poslinkio padariniai. Pirminės bangos ir koncentrinės ant- 
rinės bangos, kurios ir pridaro žalos. Šiais atvejais nebuvo jo- 
kio sprogimą primenančio poslinkio. Vieną akimirką viskas 
normalu. Kitą - trimis metrais smukteli septynių šimtų metrų 
pločio ir pusantro kilometro ilgio žemės keturkampis. Kurį 
tuoj pat užlieja vanduo. Ir vėl stoja visiška ramybė. 

— O kaip dėl ertmių klinčių sluoksnyje? 

— Požeminiai urvai įgriūva netolygiai. Toli gražu ne pagal ly- 
giavimo virvelę. Įgriuva niekada nebūna tolygi. 

Pasigirdo beldimas į duris. Kasparas ant nuotraukos priešais 

ją ant stalo padėjo pašto kvitą. Adresuotą jai. Pasirašytą nej- 
prastai tvirta dešimtmetės mergaitės rašysena. Kasparas nebu- 
vo tikras, ar Stinė jį pastebėjo. 

— Netir žinant tai, mums galbūt pavyktų sugalvoti įtikinamą 
paaiškinimą, - tarė ji. - Tokie jau tie gamtos mokslai. Mes pa- 
teikiame prognozes apie jau atsitikusius dalykus. Esu tikra, kad 
mums pavyktų. Jei tik ne nuostolių statistika. 

— Niekas nenukentėjo. 

— Būtent. Niekas. Ką apie tai manai? 

— Tiesiog labai pasisekė. Dievo ranka. 

Ji trumpam užsikirto. 

— O čia kažkas nauja, - tarė ji. - Tavo žodyne. Toji Dievo 
ranka. 

— Šiuo metu augu dvasiškai. Sparčiai tobulėju. 

Gretimoje patalpoje Kasparas girdėjo susitelkimą. Kažkas 
ketino imtis nedorų veiksmų prieš duris. Kasparas pagalvojo 
apie Mėlynąją damą. Girdėjo netrukus pasikartosiant vieną iš 
jo gyvenimo priedainių: kiekvieną kartą beužsimezgant arti- 
mesniam ryšiui su moterimi, į duris ima brazdintis kolektyvinė 
pasąmonė, apsiginklavusi kampiniu šlifuokliu su dideliu dei- 
mantiniu pjovimo disku. 

— Pernelyg didelė, - pasakė ji. - Toji sėkmė. Per daug lai- 
mingas atvejis. Paprašėm policijos, Danijos civilinės gynybos 
ir Eismo saugos tarybos Avarijų tyrimo komisijos pateikti ga- 
limų tokio įvykio padarinių prognozę. Apskaičiuoti tikėtinus 
nuostolius. Remiantis Kalifornijos universiteto Los Andžele, 
turinčio žemės drebėjimų didmiesčiuose patirties, duomeni- 
mis. Jų atliktais skaičiavimais, nuostoliai turėjo būti tokie: ne 
mažiau dešimt tūkstančių žuvusiųjų. Triskart daugiau sužeis- 
tųjų. Milijardo kronų žala elektros tinklams. Milijardo kronų 

žala kanalizacijos sistemai. Dešimties milijardų kronų žala pas- 
tatams, daugiausia dėl kilusių gaisrų ir griūčių. Pirmasis smuk- 
telėjimas sukėlė trijų metrų aukščio smūgio bangą. Nebeliko 
palei kanalus ėjusių gatvių ir šaligatvių. Smenganti žemė su 
savimi nusinešė aštuonis šimtus penkiasdešimt automobilių. 
Penkiasdešimt metrų Knipelio tilto važiuojamosios dalies. 
Sprūdžio linija ėjo palei aštuonis šimtus pastatų. Kuriuose 
buvo daugiau nei trisdešimt tūkstančių žmonių. Ir niekas ne- 
nukentėjo. Nenuskendo nė vienas kūdikis. Neįvyko nė vienos 
avarijos. Nė vienai senutei nebuvo užminta ant nuospaudų. 

Patalpos durys ėmė vibruoti. Galingosios jėgos, norinčios su- 
trukdyti princui užkariauti princesę, ėmėsi pjaustymo darbų. 

Stinė paėmė nuo stalo plastikinę įmautę, po nuotrauka gulė- 
jo vaikiškas piešinys. 

— Gavaujį likus dviem dienoms iki pirmojo požeminio smū- 
gio. Paštu. Registruotu. 

Piešinys buvo spalvotas, detalus. Kasparas matė rūmus. Su 
trimis bokštais. Žuveles apsauginiame griovyje. Namus ir au- 
tomobilius. Barono pilį. Pakeliamąjį tiltą. 

— Čia - naujasis Užsienio reikalų ministerijos pastatas, — 
tarė ji. 

Dabar Kasparas suprato. Laiptai. Tiltas. Visai ne pilies til- 
tas per apsauginį griovį. Knipelio tiltas. Ir pilis visai ne pilis, o 
jaunimo sąjungos Dykumos tvirtovė pastatas. Miestas visai ne 
miestas, o miesto rajonas, Bremerholmas. Ji piešė pagal pavyz- 
dį, galbūt pagal Kopenhagos miesto planą. Piešinio dešiniaja- 
me kampe buvo parašas: KlaraMarija. Ir data. Rugsėjo 24-oji. 
Tai buvo neįprasta. Kasparas buvo matęs tūkstančius vaikų 
piešinių. Kartais ant jų būdavo nurodytas piešinio autoriaus 
amžius. Tačiau data - niekada. 

Ir tas tikslumas. Lygiai taip pat tiksliai ji buvo atvaizdavusi 
Lionės Borfelt kliniką. 

— Čia žemėlapis, - paaiškino Stinė. - Geriau paanalizavus, 
tikslus žemėlapis. Čia pavaizduotas Nacionalinis bankas. Ben- 
drovės Svitzer administracijos pastatas Naujajame uoste. Vieš- 
butis Admiral. Laivų stiebų statymo kranas. Sausasis dokas. 

Ji prikišo artyn savo veidą. 

- Čia žemėlapis, vaizduojantis pirmojo sprūdžio zoną, - 
tarė ji. — Su tiksliomis detalėmis. Išsiųstas likus keturiasdešimt 
aštuonioms valandoms iki įvykio. 

Pasigirdo naujas garsas, balione suspaustų dujų švilpimas. 
Palaikyti draugijos šlifuokliui atskubėjo dujinis pjoviklis. 

— Mums reikia eiti, - paragino afrikietė. 

Ji atidarė duris, už jų buvo mažesnė tuščia patalpa su dar 
vienomis durimis, afrikietė atidarė ir jas, laiptai už jų smigo į 
bedugnę tamsą. 

Kasparas pamėgino susikaupti ir įsiklausyti, tačiau jo klausa 
buvo išėjusi iš rikiuotės. Pasijuto lyg vaikas, lyg kūdikis vystyk- 
luose. Nutarė pasimelsti Mergelei Marijai, atsiduoti į maldos 
rankas ir palikti praktiniais dalykais pasirūpinti mamai. 

Afrikietė pakėlė ant stalo stovinčio telefono ragelį ir surinko 
numerį. Kitame laido gale Kasparas išgirdo atsiliepiant Francą 
Eyberį. 

— Lauk mūsų paviršiuje, - paliepė ji. 

— Nuotrauka, - tarė Kasparas. - Tavo stalčiuje. Kaip tai pa- 
aiškintų gamtos mokslas? 

Ji negalėjo pakęsti reikalavimų pasiaiškinti. Reikalavimų pa- 
sižadėti. Nepakentė visko, kas kėlė pavojų jos laisvei. 

— Ji mane susirado. 

— Kur? - paklausė jis. - Aš — tavo antroji pusė, tavo sielos 

draugas, niekaip tavęs nesuradau. Tai kaip tave rado dešimties 
metų mergaitė? 

Afrikietė padėjo ragelį. Stinė atidarė duris į laiptus. 

— Iš čia pro kanalizacijos sistemą ir pagrindinį kabelių vamz- 
dyną, besitiesiantį nuo Uosto gatvės iki Salelių, galima patekti 
į metro tunelį. 


Jos nešė jį laiptais, stūmė jo vežimėlį palei požeminį kana- 
lą, leido jį nuleidžiamuoju vamzdžiu žemyn. Kasparas aiškiai 
suvokė, kad remdamasis į moteris aktualizuoja dar vieną iš 
nuolat besikartojančių egzistencijos motyvų. Tačiau moteris 
nepaliaujamai spinduliuoja gydančią gyvybės energiją. Šiuo — 
sveikimo - etapu ši kokybiško gydymo dozė jam buvo labai 
svarbi. Bachas juo dėtas būtų pasielgęs lygiai taip pat. 

Jie pasiekė metro tunelį. Šis buvo apšviestas avarinių lempų, 
bėgiai skendėjo po vandeniu. Stinė priklaupė priešais vežimėlį. 

— Matomės paskutinį kartą, - tarė ji. 

Pirštų galiukais perbraukė jo žaizdas ir siūles. Patinusias 
veido vietas. Prisilietimas buvo toks švelnus, kad jam visai ne- 
skaudėjo. Dar anais laikais, prieš jai dingstant, jai prisilietus 
jis suvokdavo, kad patys įspūdingiausi spektakliai įvyksta ne 
ant scenos pakylos ar manieže. Patys įspūdingiausi spektakliai 
įvyksta tada, kai pirštų galiukais atitraukiamas plonytis žmones 
skiriantis šydas ir prieš akis visu gražumu atsiskleidžia visata. 

— Paprastai, - sušnibždėjo jis, - po sunkios ligos ir suluošini- 
mų įvyksta didieji lūžiai meilės srityje. 

— Paprastai, - sušnibždėjo ji, - neišmokus pamokos kenčia 
savas kailis. 


Daugeliui mūsų ryšį su mylimu žmogumi įkūnija tam tikras 
muzikos kūrinys. Gustavas Maleris Almai pasipiršo savo meilę 
išpažinęs kūriniu Adagietto, Jekaterinos Gordejevos ir Serge- 
jaus Grinkovo meilės kūrinys buvo Bethoveno Mėnesienos so- 
nata, Kasparui meilę įkūnijo Bacho Čakona. Dabar jis girdėjo 
šį kūrinį, nuo sienų kapsint vandens lašams, aidint tuneliui, 
kvėpuojant afrikietei. Nelėtindama žingsnio moteris pamatavo 
jo pulsą, nieko nepasakė, bet Kasparas girdėjo jos susirūpini- 
mą, jo sąmonė čia atsirasdavo, čia dingdavo. 

Jie perėjo neapšviestą atkarpą, afrikietė užstūmė jį aukštyn 
nuleidžiamuoju vamzdžiu, pakėlė Kasparą, atidarė duris, jie 
išėjo į dienos šviesą prie Nioreporto metro stoties. Juos supo 
vis didėjanti žmonių minia. Kasparas visada laikėsi atokiau 
nuo žmonių minios, minioje - per daug garsų, tai buvo viena 
iš priežasčių, dėl kurių jis laikėsi cirko. Maniežo. Muzikos. Vai- 
dindamas mėgini sinchronizuoti visų kitų žmonių skambesį 
su savuoju. Kai Kasparas pirmą kartą laimėjo apdovanojimą 
Monte Karlo cirko festivalyje - tąkart jis gavo sidabrinio klou- 

no apdovanojimą, - po apdovanojimų ceremonijos, vykusios 
Grand Palais, visai šalia didžiojo Monte Karlo kazino, jis lėtai 
patraukė uosto link. Devyni iš dešimties praeivių jį atpažino. 
Tada Kasparas pagalvojo, kad galbūt tai vienas iš būdų spręsti 
garsų problemą. Kai esi ganėtinai įžymus, kai esi karalius ir kai 
tavo paties skleidžiamas signalas ganėtinai stiprus, per jį tie- 
siog imi nebegirdėti visų kitų garsų. 

Pastarieji dvidešimt metų, ypač paskutiniai penkeri, gero- 
kai pakeitė šį jo požiūrį. Kasparas suprato, kad minioje laisvai 
nesijaučia nei virtuozai, nei karaliai. Gerai jaustis gali tik bū- 
damas anonimu. Toks, koks jis buvo dabar. Į jį niekas nežiū- 
rėjo, o jei ir pažvelgdavo, tai tik mėgindami suprasti, ką tokia 
princesė kaip afrikietė veikia su vežimėlyje sėdinčiu tvarti- 
ninku. 

Pasigirdo švilptelėjimas, trys švarios C-dur akordo natos pa- 
eiliui, švilptelėta jam, tuo ir sunki savo paties charizmos aukų 
dalia, afrikietė užstūmė jį ant krovininio furgono keltuvo, kel- 
tuvui pakilus įstūmė jį furgono vidun, vairuotojo sėdynėje sė- 
dėjo Francas Fyberis. 

— Kadangi neturiu vaikų, - tarė Kasparas, - jau buvau bepa- 
milstąs tave kaip tėvas sūnų. Tačiau ką tik gavau informacijos, 
kuri verčia mane manyti tave dar kartą apsimelavus. Tas ponu- 
lis, kurio gondolą pasiskolinome su seserimi Glorija, tas, kurio 
akys dangaus žydrumo spalvos, o veido spalva kaip jautienos 
filė, jis nėra vienas iš tavo vairuotojų. Jis - jūrų laivyno karinin- 
kas. Susijęs su visu šiuo reikalu. 

Francas Fyberis akimirką tylėjo. Kasparas prisistūmė arčiau 
vairuotojo sėdynės. Vaikinas atsitraukė atokiau. 

— Gertas Suensonas, - tarė jis. - Dirba Danijos saugios lai- 
vybos administracijoje. Priklauso mūsiškiam pasauliečių ordi- 

nui. Jis atsako už viso eismo iš ir į užtvertąją teritoriją priežiūrą. 
Padeda policijai. Ieškoti Kaino. 

Kasparas užsimerkė. Baisu būti įkalintam, nesvarbu, ar kalė- 
jimo kamera vadintųsi maniežas, ar visuotinė tikrovės versija. 

— Mes dar nepusryčiavome, - pasakė jis. - Gal kartais užsili- 
ko espreso? Ir šlakelis armanjako? 

Jo sąmonė ėmė blėsti, jis dar bandė išgirsti savo nesąmonin- 
gumo skambesį, tačiau nebespėjo ir prarado sąmonę. 


SEPTINTA DALIS 


Kasparas pabudo ligoninės lovoje, savo celėje. Mėlynoji dama 
sėdėjo ant kėdės lovos galvūgalyje. 

Galvą skaudėjo taip, kad, palyginti su šiuo skausmu, visi per 
gyvenimą jį kankinę pagirių galvos skausmai kartu sudėjus te- 
buvo hipochondrija. 

Kažkas truktelėjo jį iš apačios ir įtraukė į gelmes, slypinčias 
po budrios sąmonės paviršiumi. Jis išgirdo kažką dainuojant, 
tai buvo Stinė. 

Visos moterys jo gyvenime dainavo, jo motina, Stinė, Kla- 
raMarija, vienuolės, Sonja, Policijos moterų choras, visa ga- 
lybė moterų. Išskyrus Mėlynąją damą. Iki viso komplekto 
trūko tik jos. 

Stinė juokėsi, Kasparas suprato atsidūręs tikrais epizodais 
pagrįstame sapne, jis nutarė pasilikti jame, nes dar nebuvo kaip 
reikiant pasirengęs susidurti su tikrove. 

Ji uždainavo taip, kaip anais laikais - spontaniškai, niekada ne- 
pranešdama iš anksto. Švelniai prisitraukė jį iš nugaros, pasigul- 
dė jo galvą sau į sterblę. Dainavo švelniai glostydama jo odą. 

Dainavo klasikos kūrinius, Kimo Larseno", Shubidua“ dainas, 
garsiųjų operų arijas. Dainavo kimiai, uždelsdama, Kasparas pa- 
noro, kad ją būtų galėjęs išgirsti Larsenas, Shubidua lyderis Bun- 
desenas, Rachmaninovas - jie būtų pasijutę visiškai jos supras- 
ti. Ji padainavo Margaritos Brangenybių ariją iš operos Faustas: 
Pabudus aš ar svaigsta man galva gražiausiame sapne. Suniūniavo 
Rachmaninovo Vocalise. Ji dainavo kaip Renė Fleming“. Tiesa, 
jos balso diapazonas buvo perpus siauresnis. Tačiau tai nesukėlė 
jai sunkumų, dainuodama ji pritaikė melodiją savo balsui. 

Jos pirštų prisilietimai atkartojo muzikos ritmą. Kasparui 
ėmė aiškėti, ką turėjo omenyje Išganytojas kalbėdamas apie 
čia ir dabar esančią Dievo karalystę, Stinės prisilietimai ir bal- 
sas pavertė jį supančią aplinką fiziniu rojumi žemėje. 

Kasparas pasijuto esąs vaikas. Įsiklausęs į save, išgirdo vidu- 
je skambant devyniasdešimt procentų moteriškumo, jis jautėsi 
kaip moteris, buvo tapęs nepaprastai juslus. 

Jis pajuto palengvėjimą, kad bent akimirką neprivalo būti tik 
vyras. Neprivalo veržtis pirmyn. Rūpintis, kad reikalai judėtų 
į priekį. 

Kasparas juto iš jos pirštų galiukų sklindančią meilę. Dabar, 
šią trumputę akimirką, jis buvo vertinamas. Už glotnią veido 
odą. Už mėlynas akis. Už nieką. Vien už tai, kad buvo. 

Galbūt meilė užsimezga tada, kai kitam žmogui ir sau pačiam 
patinki toks, koks esi. Net jei tavo vardas Kasparas. Net jei esi 
primelavęs moterims - taip pat ir tai, kuri dabar tave glosto, — 
tiek, kad jau ir pats nebesupranti, kur baigiasi tavo paties ir pra- 


* Kim Larsen (gim. 1945 m.) - danų dainininkas, išgarsėjęs XX a. aštuntajame de- 
šimtmetyje. 

** Shubidua - XX a. aštuntajame dešimtmetyje susikūrusi danų popmuzikos grupė. 
*** Renėe Flemming (gim. 1959 m.) - JAV sopranas, žymi operos dainininkė. 

sideda PoniosViešpaties sukurta tikrovė. Net jei esi peržengęs 
tiek ribų, kad nebežinai, ar dar rasi kelią namo. 

Kasparui staiga panižo padai. Bėgti kiek kojos įkerta. Nuo 
nepakeliamos minties apie kone šimtaprocentinę tikimybę, 
kad tokia akimirka kaip ši jau niekada nebepasikartos. 

Nustačiusi tinkamą balsą, Stinė ėmė dainuoti Bona Nox. Il- 
gesingai ir kartu rūpestingai. 

Kasparas pajuto atsiveriant tylą. Lyg didžiulį tuoj jį apglėb- 
siantį delną. Jis atsimerkė. Prie jo palinko Mėlynoji dama. 
Drėgnu audeklu perbraukė jo kaktą. 

— Miegojot dvylika valandų, - tarė ji. - Išgyvensit. Ir vėl. 


Kasparas sutelkė jutimus į aplinką. Išorinio pasaulio garsai 
buvo labai silpni, beveik negirdimi. Kasparas žinojo, kad taip 
yra dėl vienuolyno viršininkės artumo. Jam taip nutikdavo ir 
anksčiau, dažniausiai būnant su mama, kartais — su Maksimi- 
lianu. Su kai kuriais partneriais manieže. Su Stine. Su KlaraMa- 
rija. Tik sulaukęs keturiasdešimties Kasparas galų gale patikėjo. 
Kad klausa - kolektyvinis reiškinys. Dviem žmonėms pajutus 
stiprų tarpusavio ryšį, išorinis pasaulis iš pradžių nublanksta, o 
paskui ir visai liaujasi egzistavęs. Nes tokiomis akimirkomis at- 
rodo, kad be vienas kito pasaulyje daugiau nieko nėra. Būtent 
tai nutiko ir dabar. 

Pasigirdo šnabždesys, šnibždėjo jis pats. 

— Jie pasinaudojo ja ir galbūt berniuku žemės drebėjimams 
numatyti. Tie vaikai, matyt, turi vienokią ar kitokią aiškiare- 
gystės galią. Jie supirko nekilnojamąjį turtą Centre ir netrukus 
Jį parduos. Bent jau iki tol paliks vaikus gyvus. Mergaitės, abie- 
jų vaikų, jiems reikia, kad šie patvirtintų, jog daugiau žemės 
drebėjimų nebebus. Turime susisiekti su policija. 

— Dėl to galite nesirūpinti, - tarė ji. - Policija gali būti čia bet 
kurią akimirką. Judu su seseria Glorija buvote pastebėti. 

Baltojo aukso spalvos ryto saulė kabėjo labai žemai. Vandens 
paviršius buvo lygus it ištemptos folijos lakštas. Sustingusioje 
plokštumoje spindėjo danguje kabančios saulės antrininkė. 
Miesto pakraščius slėpė plonytė baltos miglos juosta. Visus iš- 
orinio pasaulio garsus sugėrė moters klausa. 

Tai galėjo būti bet kuri mitologinė vieta pasaulyje. Ji bandė jam 
kažką pasakyti, be žodžių, savo tyla, Kasparas jos nesuprato. 

— Jums reikia pavalgyti, - tarė ji. 


Sesuo Glorija atnešė jam padėklą su sriuba ir duona. Kasparas 
prieš valgį sukalbėjo trumpą maldą ir atsikando duonos. 

— Malda prieš valgį - puikus dalykas, - pasakė jis. - Melsda- 
masis patiri mikroskopinę mirtį ir atgimimą. Iš pradžių susilieji 
su pavidalo neturinčiu Dievu. O tada atsikuri ir atgimsti it kū- 
dikis su visomis smegenų ląstelėmis, skonio svogūnėliais, gera 
potencija ir klausa. Idealiu atveju. 

— Turbūt neužsičiauptumėt net jei prieš jus išdygtų arkange- 
las, - šyptelėjo afrikietė. 

Kąsdamas duonos Kasparas prisiminė mamą. Duona buvo 
ką tik iškepta, jos plutelė buvo plona, žvilgi ir tvirta it stiklas. 
Plutelės traškesys kandant išdavė Kasparui, kad prieš kepama 
duona buvo aptepta jogurto, aliejaus ir jūros druskos mišiniu 
ir kepta itin aukštoje temperatūroje. Duonos kvapas buvo sod- 
rus, daugiasluoksnis, lyg kūno. 

— Kai pirmą kartą čia apsilankiau, — tarė jis, - prieš metus, 
naktį, tąkart laukėte už Mėlynosios damos durų. Kodėl? 

— To paprašė motina Marija. 

— Kada? 

— Anksčiau tą dieną. 

Sriuba buvo su jautiena, jos skonis priminė amžiną gyveni- 
mą ir tai, kad visi gyvi padarai ėda vieni kitus. 

— Tada ji dar negalėjo žinoti, kad aš ateisiu. 

— Ji tai žinojo jau prieš daugybę metų. Kartą matėme jus per 
televizorių. Per vieną iš pirmųjų mano viešnagių Danijoje. Mo- 
tinai Marijai kartais patinka žiūrėti televizorių. Ypač cirko pa- 
sirodymus. Tąkart rodė Cirgue du Soleil - Saulės cirko - pasiro- 
dymą. Motina Marija paklausė, kas tas klounas. Viena iš seserų 
atsakė: „Jis danas“ Ji pasakė: „Jis pas mus apsilankys: Tik tiek. 
Daugiau nieko. „Jis pas mus apsilankys.“ 

Kasparas pamirkė duoną į sriubą. Mechaniškai sukramtė. 

— Motina Marija, - tarė afrikietė, - sako, kad kai kas mano, 
jog didieji kompozitoriai yra šventieji, atgimę tarp mūsų. Kad 
visiems mums padėtų. Kad padedami Bacho muzikos lengviau 
viską suprastume. 

Ji tebebuvo apkvaitusi nuo Kasparo griežtos serenados. Tai 
jį sujaudino. Kita vertus, visada svarbu padėti žmonėms išsiva- 
duoti iš susižavėjimo pinklių. 

— Kaip, beje, ir didieji virėjai, - tarė jis. - Matyt, vienas toks 
dirba jūsų virtuvėje. Būtų malonu, jei paliktumėt senelį vieną. 
Turiu suvirškinti maistą. 


Viduje buvo Mėlynoji dama. Kasparas negirdėjo jos ateinant. 

— Neįmanoma praleisti trisdešimt penkerių metų cirke, — 
pasakė jis, - nesutikus nė vieno žmogžudžio. Įsiklausęs į žmog- 
žudystę įvykdžiusią jų esybės dalį, niekada neišgirsdavau jų 
pačių skambesio. Toji esybės dalis buvo kažkieno kito. Kažkas 
būdavo juos apsėdęs. Kaltės klausimas akustiniu atžvilgiu gan 
painus. 

Ji tylėjo. 

Kasparas pajuto kylant pyktį. 

- Atpažinau jį, - tarė jis. - Tos mergaitės žudiką. Galėjau pa- 
šalinti jį. Kartą ir visiems laikams. 

- Žinoma, galėjote, - atsakė ji. 

Jo pyktis išblėso. Palikdamas sielvartą. Ir neviltį. 

— Kainas, - tęsė jis. - Tyrinėjo galimos katastrofos netoli 
Kopenhagos padarinius. Ir štai tau - žemės drebėjimas. 

— Besimeldžiantiems, - atsakė ji, - visada nutinka daug nejį- 
tikimų sutapimų. 

Galvai pasukti jam prireikė nemažai laiko. Galų gale atsisukęs 
pamatė tuščią jos kėdę. Ji buvo išėjusi. Ar apskritai čia buvo? 


Afrikietė stūmė jį baltais koridoriais. 

— Pasirašiau su ja sutartį, — tarė jis. - Įsipareigojau rizikuoti 
savo karjera. Bandyti sučiupti KlaraMarijos persekiotojus. Pa- 
dėti jums. Jei ji žinojo, kad aš pasirodysiu, kam prireikė visų tų 
sąlygų? 

Jie važiavo liftu. Afrikietė atsakė tik jiems nusileidus ir pali- 
kus liftą. 

— Motina Marija, — tarė ji, - dažnai sako, kad negerai, kai 
religijos paslaptis žmonėms atskleidžiama už pernelyg mažą 
kainą. Tada jie jos deramai nevertina. Ypač bankininkai. 

— Bankininkai? 

— Tąkart, kai matėme jus per televizorių, daug juokėmės. 
Juokėsi ir motina Marija. Vėliau ji tarė: „Visų pirma turėtume 
išsiaiškinti, ar jis iš tiesų klounas. Ar tik ypatingais talentais ap- 
dovanotas bankininkas.“ 

Kasparas ėmė melstis: „PoniaViešpatie, leisk man pagyventi 
dar tiek, kad spėčiau pagaminti Mėlynosios damos vudu lėlę 

ir prismaigstyti ją visą adatų. Tada susivokė, ką darąs. Susirie- 
tė iš skausmo, kurį sukėlė jo paties pyktis, pusė pykčio visada 
būna nukreipta vidun. 

Jie nebejudėjo į priekį, vežimėlis stovėjo vietoje. 

Jo sprandą palietė delnas. Prisilietimas buvo šiltas, Kasparas 
pajuto dėkingumą. Jis girdėjo, jog šis gestas - tai daugiausia, ką 
afrikietė galėjo sau leisti, kad atsiprašytų. Ir to visai pakako. 

Jie stovėjo priešais duris, atidariusi jas afrikietė išvežė jį lau- 
kan į parkelį. 


Mėlynoji dama sėdėjo ant akmeninio suolelio, po pažastimi 
laikydama jo smuiko dėklą. Atsistojusi perėmė iš afrikietės ve- 
žimėlį. Šioji pasišalino, vienuolyno viršininkė ėmė lėtai stumti 
jį takeliu palei tvenkinį. 

Pavasario šviesa ir garsai apkvaitino jį lyg siautulingas vynas, 
lyg pirmoji taurė subrandinto geriausios kokybės Krug šampa- 
no, akimirką prieš gurkštelint geriausiųjų šampanų pats Kūrė- 
jas įpučia jiems gyvybės, ir po to ištisus metus kartkartėmis, 
nevalingai, kiekvieną sykį patirdami sukrėtimą, prisimename 
tą gyvybę, lyg kažkada patirtą įspūdingą magiškųjų grybukų 
poveikį. 

Netrukus išsprogsiančiuose bukmedžių pumpuruose šla- 
mantis šiltas vėjelis grojo Sacre, tačiau pavasarinėje pasaulio 
sukūrimo melodijoje Kasparas vis dėlto girdėjo įsipynusią žie- 
mos gaidą. Šampanas turėjo kartaus angostūros prieskonio. 

- Jūsų išsivežti atvyko pora pareigūnų iš Policijos užsienie- 
čių reikalų skyriaus, - tarė moteris. 

Ji padėjo smuiką jam ant kelių. 

— Didžiosiose dvasinėse tradicijose, - tarė ji, - mokytojas ne- 
gali skatinti mokinio klausti. Net kraštutiniais atvejais. Net jei 
aišku, kad neišnaudojus šios galimybės, daugiau progų klausti 
nebebus. 

Ji kalbėjo rimtai. Tačiau kažkur labai giliai Kasparas manėsi 
girdįs pašaipos gaidelę. Ši subtilumo stoka sukėlė jam kuo tik- 
riausią fizinį diskomfortą. 

— Priežastis gana aiški, - tarė ji. - Mokytojas negali atverti 
mokinio. Joks žmogus neatvers kito žmogaus. Mums telieka 
laukti. Ir imtis veiksmų tada, kai žmogus pats atsiveria. Argi ne 
taip dirba ir klounai? 

Ji stabtelėjo. Kasparas girdėjo iš jos sklindančią visa apiman- 
čią užuojautą, apgaubusią visą Bagsverdą ir aplinkinius rajo- 
nus. Ši užuojauta buvo persipynusi su pašaipa, dabar jis aiškiai 
tai girdėjo. Ir su šiurkštoku vulgarumu. 

Ji tęsė tarsi skaitydama jo mintis. 

— Dauguma pasaulio religijų nuėjo per toli. Mėgindamos 
atskirti blogį nuo gėrio. Net ir krikščionybė. Nesakau, kad 
skirstyti nereikia. Tik tas skirstymas neturėtų būti per griež- 
tas, kitaip jis tampa nebežmogiškas. Man visada labai patiko 
Leibnicas. Teodicėjoje Dievą jis lygina su virtuvės tarnaite. 
Šioji iškepa duoną taip, kaip moka. Ir toji duona yra tokia, 
kokia yra. Su šiek tiek pasvilusia plutele. Vienaip ar kitaip, 
blogį taip pat turėjo sukurti Dievas. Kitaip mes, klystantys 
žmonės, čia neegzistuotume. Visada maniau, kad Leibni- 
cas - didis dvasinis mokytojas. Tik kol kas dar nepaskelbėme 
jo šventuoju. Jei tik būtų buvusi galimybė su juo susieiti, jis 
būtų buvęs kaip tik man. 

Kasparas net krūptelėjo ir vos neiškrito iš vežimėlio. Vul- 
garumas, žinoma, neišvengiamas. Bet išskirtinės teisės į jį pri- 

klauso klounams, o bažnyčiai jis nedera. Bažnyčia turi išlaikyti 
deramą toną. O ne į taktą pagrosime mes. 

Vežimėlis sustojo prie suolelio, moteris prisėdo. 

— Vienkartinis kūnas, — tarė ji. - Taip mūsų fizinį pavidalą 
vadino motina Rabija. Jis neatskiriamas nuo seksualumo. Nė 
vienas fizinį pavidalą turintis žmogus negali visam laikui už- 
gniaužti savo seksualumo. Negalėjau visiškai apsieiti be vyrų. 
Negaliu iki šiol. Ir niekada negalėsiu. 

Ji linksmai nusijuokė, lyg maža mergaitė. Kasparas pajuto 
šampano skonį. Išgirdo naują garsą. Tai buvo išaugusio pasiti- 
kėjimo garsas, sklindantis iš jo vidaus. 

— Noriu paklausti, - tarė jis. 


Kasparas atidarė smuiko dėklą ir išėmė instrumentą. 

— Klausimas susijęs su Čakona, - pasakė jis. 

Suderinęs smuiką jis įsibėgėjo ir atsispyrė šuoliui. Į muziką. 
Grieždamas kalbėjo. Pusiau kalbėjo, pusiau dainavo. Pagal mu- 
ziką. Lyg jo žodžiai būtų choralų, kuriais Bachas apipindavo 
melodijas, tekstas. 

— Ji susideda iš trijų dalių, - tarė jis, — tai triptikas, lyg viršu- 
tinė altoriaus dalis iš trijų paveikslų. Visada žinojau, kad šiame 
muzikos kūrinyje slypi durys į rojų, kad Čakona - tai muzikinė 
ikona. Supratau tai, vos ją išgirdęs. Visada žinojau ir tai, kad tai 
kūrinys apie mirtį. Pirmą kartą jį išgirdau būdamas keturioli- 
kos, visai netrukus po mamos mirties. 

Melodija reikalavo visų jo jėgų, Čakonoje nebuvo nė vieno 
takto, kuriam nebūtų tikęs pavadinimas Vyras arba moteris ko- 
voja su smuiku. Vis dėlto jis pastebėjo moters susikaupimą. Jis 
persmelkė visa aplinkui: tvenkinį, mišką, dangų — visa ištirpo 
dėmesyje jam ir nublanko, liko tik jis, ji, smuikas ir Bachas. 

— Ji buvo neįtempto lyno karalienė, - tarė jis. - Neįtempto 
lyno akrobatika - techniškai sudėtingiausias cirko menas. Aš- 
tuntojo dešimtmečio pradžia, saugos tinklas dar nėra privalo- 
mas, retkarčiais savo pasirodymus ji atlieka be jo. 

Jo pirštai ėmė judėti greičiau. 

— D-moll, - tęsė jis. - Mirties tonacija. Bachas prarado Ma- 
riją Barbarą ir du vaikus. Mylimus vaikus ir mylimą moterį. Čia 
skamba mirties tema. Ar girdite - melodija kalba apie neper- 
maldaujamą, neišvengiamą likimą, apie tai, kad visi mirsime. 
O štai čia, pirmojoje dalyje, jis pakeičia registrą, čia griežiama 
keturiomis stygomis vienu metu, norint sukurti iliuziją, jog 
tarpusavyje kalbasi keletas smuikų. Lyg toji daugybė balsų, 
skambančių kiekvieno žmogaus, kiekvieno mūsų viduje. Vieni 
jų kalba apie susitaikymą su mirtimi, kiti ją neigia. O dabar pra- 
sideda ilgasis sūkuringas arpeggio pasažas, energijos sankaupos 
įspūdis didinamas griežiant trimis ar keturiomis stygomis vie- 
nu metu, ar girdite, galėtum prisiekti čia griežiant mažiausiai 
tris smuikus. 

Kasparas matė tik jos akis. Jos skambesys dabar buvo bes- 
palvis. Iš visų pusių jį gaubė jos užuojauta, jis buvo kolboje, 
koncertinėje erdvėje, persmelktoje visiško supratimo ir palan- 
kumo. 

— Stebėjau ją iš už kulisų. Be apsauginio tinklo ji pasirodyda- 
vo apie porą kartų per metus. Mano tėtis nematė nė vieno iš tų 
pasirodymų. Jis pasišalindavo vos jai užsiminus apie ketinimą 
nenaudoti apsauginio tinklo. Tačiau aš mačiau juos visus. Aš ją 
supratau. Sunku tai paaiškinti žodžiais. Tačiau tais vakarais jos 
skambesys būdavo labai ypatingas. Visiškai ramus. Jei reikėtų, 
būtų galima nurodyti dvi priežastis, dėl kurių ji pasirodydavo 
be tinklo. Pirmoji buvo jos meilė cirkui ir žiūrovams. Cirke vi- 

sada justi mirties alsavimas. Jame labai nedaug apgaulės. Labai 
nedaug užkulisių. Jokios pakylos, kad šuoliai į aukštį atrody- 
tų aukštesni. Jokių kaskadininkų, jokių dublerių. Cirkas - tai 
kraštutinė sceninio sąžiningumo forma, tas sąžiningumas jai 
buvo itin svarbus, cirkas jai buvo savotiškas meilės aktas. 

Primygtinė, kone rypuojanti melodija po jo pirštais suskam- 
bo dar atkakliau. 

— Kita priežastis buvo susijusi su stipriausiu jos troškimu. Ji 
niekada apie tai nekalbėjo. Tačiau aš girdėjau tą jos troškimą. 
Girdėjau nepaliaujamai joje skambančią gaidą, širdies burdo- 
ną', ar suprantat, ką turiu omenyje? Šią gaidą gali išgirsti klau- 
sydamasis kai kurių didžiųjų kompozitorių. Kai kurių didžiųjų 
komikų. Alpinistų. Girdėjau ją klausydamasis komiko Žako 
Tati. Alpinisto Reinholdo Mesnerio. Pamišėlio jūsų vairuotojo. 
Tai troškimas gauti atsakymus į didžiuosius klausimus. Dievo 
ilgesys. Po grimu. Po dirbtine kauke. Nuoširdus ilgesys. Kan- 
kinamas šio troškimo ten, tarp dangaus ir žemės, gali pajusti 
tobulą pusiausvyrą. Tą vakarą, kai mano mama dešimties met- 
rų aukštyje buvo įpusėjusi kelionę lynu, jos skambesys staiga 
pasikeitė. Ir aš išgirdau dar negirdėtą gaidą. 

Kasparas artėjo prie pirmosios dalies pabaigos, imituojamų 
balsų skaičius šią akimirką buvo pats didžiausias, jam taip ir ne- 
pavyko visiškai suprasti, kaip Bachui pasisekė sukurti šią iliuziją, 
kartais jis pagalvodavo, kad galbūt Čakona nėra vienas baigtinis 
kūrinys, galbūt iš tiesų ji yra nestabili muzikinė virtualybė, be- 
sidauginanti iki begalybės. Galbūt tokie yra ir žmonės, galbūt 
kiekvienas iš mūsų esame ne vienas baigtinis asmuo, o begali- 
nė kiekvieną akimirką kintančių konfigūracijų seka, nors gal tai 


* Burdonas - pastovi boso nata, primityvus akompanimentas. 

būtų pernelyg painu, ar ne? Juk didžiųjų improvizacijų esmė — 
sugebėti grįžti prie pagrindinės temos ir pagrindinio tono. 

— Ją apėmęs Dievo ilgesys, - tęsė jis. - Troškimas to, kas nie- 
kada nesutilps į fizinį pavidalą, paskutiniais mėnesiais buvo 
sustiprėjęs. Aš tai girdėjau. Tai buvo nedidelis, tačiau labai 
svarbus pokytis. Paprastai girdėdavau, kad viena jos dalis buvo 
nuolat sutelkta į mane. Į mano tėtį. Į treniruotes, namų valymą, 
apsipirkimus, maisto gaminimą, įprastą kasdienybę. Tačiau tą 
akimirką išgirdau nuslopstant tos jos dalies skambesį. Visa nu- 
stelbė kitas skambesys. Dar prieš tam įvykstant supratau, kad 
tą akimirką jos mintyse neliko nieko kita. Tik Dievas. Pažvel- 
giaujaijakis. Jos žvilgsnis buvo užsisvajojęs. Ir švytintis visiška 
laime. Tą akimirką ji krito žemyn. 

Vėl pasigirdo pagrindinės temos užuomina, pirmoji dalis 
baigėsi, natose nebuvo nurodyta pauzė, tačiau Kasparas trum- 
pam nustojo griežti. 

— Priėjau prie jos. Visi buvo suparalyžiuoti, tik aš vienas pa- 
judėjau iš vietos. Girdėjau jos skambesį. Jos kūnas buvo mi- 
ręs. Tačiau skambesys tebebuvo gyvas. Ir jis nebuvo liūdnas. 
Jis buvo pakilus. Tai nebuvo nelaimingas atsitikimas. Žvelgiant 
plačiau. Ji tiesiog pasirinko vieną iš galimų kelių. Tam tikru at- 
žvilgiu geriausią įmanomą kelią. 

Kasparo ir Mėlynosios damos žvilgsniai susitiko. Jų dažniai 
visiškai sutapo. Jis nežinojo, kokių kančių jai teko patirti savo 
gyvenime. Tačiau pajuto, kad jai buvo pažįstama jo kančia. 
Netgi daug didesnė nei jo paties kančia. 

— Tačiau mudviem su tėčiu nebuvo lengva. 

Strykas palietė smuiko stygas. 

— Antrosios dalies tonacija - mažorinė. Joje girdėti užuo- 
jauta. Didis sielvartas. Šioji dalis buvo it balzamas mano sielai. 

Girdėjau, kad Bachas, kaip ir aš, patyrė praradimą. Ir įstengė 
atsitiesti. Grieždavau šią dalį vis iš naujo daugybę kartų. Pa- 
klausykite, šioje vietoje paguoda kone triumfuoja. Smuiko 
skambesys čia mėgdžioja trimitus. Štai čia, nuo 165 takto, Ba- 
chas sustiprina fanfarų įspūdį, dviejų ketvirtinių metro takto 
beakcentėje dalyje vienu metu grieždamas dviem - trečiuoju 
pirštu spaudoma d ir laisvąja a - stygomis. Taip jis sustiprina a 
obertonus. Girdite, tai tęsiasi iki 177 takto. O nuo čia pradeda 
skambėti stiprus, ramus džiaugsmas. Čia daugybė užlaikymų, 
keliančių ilgesio įspūdį. Jis susitaiko su mirtimi. To lyg ir už- 
tektų. Tačiau neužtenka. Artėja kažkas dar didingesnio. Nuo 
201 takto erdvėlaivis atsiplėšia nuo žemės. Antroji dalis, kaip 
ir pirmoji, baigiama arpeggio pasažais. Tik paklausykite, kaip 
prasideda trečioji dalis. 

Kasparas paeiliui paskambino akordo garsus. 

— Vėl grįžome prie d-moll. Tas pats akordas skamba ir Bram- 
so Koncerto fortepijonui Nr. 1 įžanginėje temoje. Čakona per- 
smelkusi visą klasikinę muziką. Artėjame prie 229 takto, kur 
ima skambėti barriolage, Bachas pakaitom čia užgauna stryku 
laisvąją a stygą, čia griežia natas d styga. Melodija graudi ir 
kartu nepaprastai stipri. Grįžta pirmojoje dalyje girdėta mir- 
tis, tačiau dabar ji regima antrojoje dalyje girdėtos paguodos, 
triumfo ir sielos ramybės šviesoje. Ši muzika sukrečia iki šir- 
dies gelmių. Ji tarsi sako, kad net ir jausdamas nuolatinį mirties 
artumą, gali gyventi kupinas jėgų, energijos ir užuojautos. Pa- 
klausykite, kaip skamba muzika nuo čia, nuo 241 takto. Taip 
skamba sąmonės spindulių nutvieksta mirtis. Bachas ne tik 
sako, kad galima žvelgti į mirtį plačiai atmerktomis akimis. Jis 
pats tai ir daro šiame kūrinyje. Kokia šios jo stiprybės paslap- 
tis? Toks būtų mano klausimas. 


PETER HOEG O TYLIOJI MERGAITĖ 433 


- Atleidimas, - tarė ji. - Visa paslaptis - atleidimas. Atleidi va- 
dovaudamasis ne emocijomis, o sveiku protu. Atleidi suvokęs, 
kad žmogus negalėjo pasielgti kitaip nei pasielgė. Kad ir pats ne- 
galėjai pasielgti kitaip. Tik nedaugelis mūsų lemiamomis aplin- 
kybėmis turi realią galimybę rinktis. Jūs patyrėte praradimą. Ir iki 
šiol manote, kad už jį atsakingos visos moterys. Taip pat ir aš. 

Ji nutilo. Jis norėjo užduoti daugiau klausimų. Paklausti, kur 
link keliauja Maksimilianas. Iš kur srūva meilė Stinei. Meilė 
KlaraMarijai. 

Tačiau visi klausimai jau buvo atsakyti. Jis su Mėlynąja dama 
buvo atsidūrę ten, kur egzistuoja visi atsakymai. Ar bent jau 
stovėjo ant paties slenksčio, Mėlynoji dama buvo pasiėmusi jį 
čion kartu su savimi. Kasparas nebesuvokė, kas griežia melo- 
diją, tačiau tas kažkas sudėjo į muziką viską. Moters vaizdas 
virpėjo, it ji būtų virtusi Čakonos dalimi. Kasparas girdėjo ir 
KlaraMariją, Stinę, Maksimilianą. Savo mamą. Mes visiems 
laikams jaudžiami į garsų ir jausmų audinį, kurio siūlai vieno- 
dai stipriai sieja mus ir su gyvaisiais, ir su mirusiaisiais. 

Kasparas įdėjo smuiką į dėklą, kažkas įdėjo smuiką į dėklą. 

Jis atsistojo, pats nesuprasdamas kaip, aišku, Biblijoje pilna 
istorijų apie pragirdinčius kurčiuosius ir imančius vaikščioti 
paralitikus, tačiau viena yra klausytis tokių istorijų, o visai kas 
kita — atsidurti herojų vietoje. 

Kasparas atsisėdo jai ant kelių, taip, kaip vyrui ant kelių atsi- 
sėda moteris. 

— Ar galėčiau paliesti jūsų krūtis? - paklausė jis. 

Ji praskleidė gydytojo chalatą primenančią uniformą. Jis 
perbraukė delnais jos odą. Jai buvo mažiausiai aštuoniasde- 
šimt. Jos oda buvo lyg pergamentas, tačiau kartu net vibravo 


nuo gyvybės. 

Delnais apimto audinio stangrumas liudijo, kad ji niekada 
nėra maitinusi krūtimi. 

— Koks jausmas taip ir nesusilaukti vaikų? - paklausė jis. 

— Kažkada, - atsakė ji, - kai man buvo apie šešiolika, tarp 
mūsų su motina Rabija įvyko šis tas, ką būtų galima prilyginti 
jums atsitikusiai nelaimei. Tai buvo įvykis, po kurio jau niekada 
nebebūna taip, kaip buvo iki tol. Nuo tada ėmiau visus vaikus 
laikyti savais. Supratau, kad vien dėl menko biologinio ryšio 
nėra itin prasminga vienų vaikų laikyti savesniais už kitus. Nuo 
tada, manau, vienodai priklausau visiems vaikams. 

Kasparas pajuto grįžtant jos įprastinį skambesį ir spalvą. Juos 
supusią aplinką. O suja - afrikietę. 

Ji mandagiai lūkuriavo atokiau ant takelio. Šalia jos stovėjo 
pora vaikų. Kasparas atpažino savo partnerį iš Kristiano prie- 
plaukos, berniuką, turintį dėmesio stokos ir hiperaktyvumo 
sindromą bei smegenų vandenligę. 

Jis atsisėdo atgal į vežimėlį. Pavažiavo jų link. Afrikietė atsi- 
stojo jam už nugaros. 

— Uoliems mokiniams, - tarė jis, - būtinos itin intensyvios 
dvasinės pamokos. 

Vaikai stebėjo jį mąsliais žvilgsniais. 

— Būtinai pasakykite tai Užsieniečių reikalų policijai, - pasa- 
kė afrikietė. - Jie laukia jūsų jau visą valandą. 


Patalpoje, be jo ir sesers Glorijos, buvo penki žmonės. Mėly- 
noji dama, Miorkas, moteris iš Pajūrio plento, vėliau perrišusi 
jo žaizdas policijos nuovadoje, Burokėlis smaragdinėmis aki- 
mis. Taip pat elegantiškasis senolis iš Bažnyčios reikalų mi- 
nisterijos, Vaidebiulis. Jie sėdėjo aplink stačiakampį stalą, prie 
kurio sėdėjo motina Marija per jų pirmąjį susitikimą. Ant stalo 
stovėjo Nagra garso įrašymo aparatas. 

— Kalbėjomės su KlaraMarija, - tarė senolis, - telefonu, ke- 
letą kartą, jaučiamės daug ramiau. Manome, kad ji gali grįžti 
bet kurią akimirką. Žinome apie jūsų susitarimą su Rabijos 
fondu. Savo įsipareigojimus įvykdėte. Lauke stovi policijos au- 
tomobilis. Jie nuveš jus į pagrindinį vienuolyną Audebe. Kur 
jums jau klojama lova. Ten pasiliksite, kol grįš abu vaikai ir kol 
bus nagrinėjama jūsų byla. 

— Vaidebiulis, - tarė Mėlynoji dama, - yra advokatas, Baž- 
nyčios reikalų ministerijos konsultantas, mūsų įstaigos ir mūsų 
labdaros fondo valdybų narys. 


Vyrams sunku puoštis. Ir su amžiumi netampa lengviau. 

Advokatas veikiausiai buvo įkopęs į devintąją dešimtį, laikas 
buvo pavertęs jo kūną visiškai beformiu. Tačiau jo siuvėjas 
įvykdė tikrą krikščionišką stebuklą. Jo pasiūtas žydras kostiu- 
mas prikėlė iš mirusiųjų senolio stuomens linijas. Tačiau siuvė- 
jai bejėgiai pagerinti vaizdą aukščiau apykaklės. Vyras priminė 
vėžlį. Kita vertus, nereikėtų nuvertinti vėžlių. Septintojo de- 
šimtmečio pradžioje, kai turguose gatvės artistai dar rengdavo 
pasirodymus su dresuotais ropliais, Kasparas matė besiporuo- 
jančius šimtamečius Rusijos sausumos vėžlius. Jie riaumojo it 
suaugę Žmonės. 

— Vidaus reikalų ministerija pažadėjo mums pratęsti jūsų 
leidimo gyventi šalyje galiojimą, - tarė advokatas. - Ir pasikal- 
bėti su Mokesčių inspekcija. Integracijos reikalų ministerija 
artimiausiame posėdyje apsvarstys jūsų pilietybės klausimą. 
Danijos parlamentas Danijos pilietybę suteikia du kartus per 
metus, gegužę ir spalį. Birželio 1-ąją jau galime turėti pagamin- 
tąjūsų danišką pasą. Iki rugsėjo 1-osios - be teismo susitarti su 
Mokesčių inspekcija. Per rudenį suderėti su Ispanijos instituci- 
jomis. Iki metų pabaigos galėtumėt grįžti į didžiąją sceną. 

Patalpoje tvyrojo idiliška, žalsvos spalvos E-dur tonacijos 
nuotaika, primenanti Bethoveno Šeštąją simfoniją. Lyg visa 
šeima būtų susirinkusi pranešti seneliui, jog išveš jį į senelių 
namus, o šis būtų geraširdiškai priėmęs šią žinią. 

Kasparas žvelgė į Mėlynąją damą. Jos veide nebuvo jokios 
išraiškos. 

— Gal kartais, - pasiteiravo jis, - netyčia turite tų pokalbių su 
KlaraMarija įrašus? 

Moteris iš policijos pasilenkė ir įjungė Nagrą. 

Nebuvo girdėti jokio šnypštimo. Nebuvo įrašytas ir telefono 
skambutis. Įrašas prasidėjo nuo trakštelėjimo kažkam pakėlus 

telefono ragelį. Atsiliepė moteris, Mėlynoji dama. Į ją kreipėsi 
vyro balsas. 

— Pas mus svečiuojasi KlaraMarija. Jai viskas gerai. Ji nori su 
jumis pasikalbėti. Ji pabus čia dar savaitę. O tada grįš pas jus. 

Tai buvo Kaino balsas. 

Įprastinės klausos žmogui atrodė, kad stojo tyla. Kasparas 
išgirdo — arba įsivaizdavo - kažką pereinant kilimu per didelį 
kambarį. Telefoną perėmė kitas žmogus. 

— Marija. Čia aš. 

Ji neištarė Motina. Tik Marija. 

— Man viskas gerai. Grįšiu po savaitės. Dėl manęs nesijau- 
dinkit. 

Kasparas neišgirdo, ką atsakė vienuolyno viršininkė. Jos bal- 
sas buvo visiškai bespalvis. Vėl prakalbo vyras. 

— Skambinsim jums kas tris dienas. 

Ryšys nutrūko. 

Jie stebėjo Kasparą. 

— Išklausykime kito įrašo, - paprašė jis. 

— Jie paskambino dar kartą, - tarė advokatas. - Kaip ir buvo 
žadėję. 

Moteris pakeitė kasetę ir atsuko juostelę į reikiamą vietą. Šį 
kartą buvo įrašytas ir skambutis. Vadinasi, pirmąjį kartą pokal- 
bis buvo įrašytas telefono atsakiklio įrenginiu. Tada jie prijun- 
gė Nagrą. Ir laukė kito skambučio. 

Telefono skambutis buvo šiek tiek silpnesnis ir lėtesnis nei 
įprasta. Skambinta iš mobiliojo telefono. Atsiliepė Mėlynoji 
dama. Po trumputės pauzės pasigirdo KlaraMarijos balsas. 

— Man viskas gerai. Dėl manęs nesirūpinkit. Greitai grįšiu. 
Po poros dienų. Kartu su Bastianu. 

Ryšys nutrūko. 

Jie žvelgė į Kasparą. 

- Šis skambutis - klastotė, - tarė jis. - Pridėję prie mobiliojo 
telefono, jie leidžia geros kokybės skaitmeninį įrašą, veikiausiai 
įrašytą į skaitmeninę garso juostelę. Įrašas leidžiamas greitkeliu 
važiuojančiame automobilyje. Kad nebūtų įmanoma susekti 
jų buvimo vietos. Šis įrašas mums nieko neįrodo. Net neįrodo, 
kad ji vis dar gyva. 

Žalsvasis skambesys kambaryje nutilo. 

— Vaikai turi kažkokių aiškiaregystės galių, KlaraMarija iš 
anksto numatė pirmuosius žemės drebėjimus. Ji nupiešė dre- 
bėjimo zonos planą ir išsiuntė jį vienai geodezininkei. Su Ko- 
nonu susiję žmonės Centre supirko žemės sklypus. Jie surengs 
vienokį ar kitokį tų sklypų pardavimo aukcioną. 

— Jūs juk iš cirko, - tarė advokatas. - Per savo gyvenimą su- 
tikote tiek būrėjų ir astrologų, kad nors vežimu vežk. Visa tai — 
tauškalai. Niekas negali numatyti ateities. 

— Tai - neeiliniai vaikai, - atsakė Kasparas. - Buvau juos su- 
tikęs. Jie buvo specialiai mokomi. 

Jis pažvelgė į Mėlynąją damą. Ši nejudėjo. 

— Jūs kažko iš manęs norite, - tarė Kasparas. - Taip gausiai 
čia susirinkote ne vien tam, kad pasėdėtumėt jaukiai susiglau- 
dę. Nors turbūt tai viena iš priežasčių. Žinoma, norėjote išgirs- 
ti mano nuomonę apie įrašus. Bet yra dar kažkokia priežastis. 

Advokatas linktelėjo galvą. 

— Norime paprašyti jūsų laikyti liežuvį už dantų. Tiesa, pra- 
šyti čia ne visai tinkamas žodis. Nepamirškite, kad neturite 
pasirinkimo. Dabar jus išveš. Ši byla greitai bus baigta. Rytoj 
pasamdysime jums tinkamą advokatą. Po dviejų savaičių poli- 
cija jūsų atsiprašys ir išleis į laisvę. Tačiau tas dvi savaites turite 


PETER HOEG JA TYLIOJI MERGAITĖ 439 


tylėti. Kaltinamasis turi tokią teisę. Ir jūs ja pasinaudosite. Ty- 
lėsite, lyg vandens į burną prisisėmęs. Nes kitaip parasite viską. 
Nebepamatysite šios vietos, vaikų, neteksite bet kokios teisi- 
nės ir diplomatinės pagalbos. 

Jis žvelgė į Kasparą ir baigdamas savo kalbą linktelėjo galvą. 

— Dėkojame jums už pagalbą, - tarė jis. - Eondo ir policijos 
vardu. Linkime greičiau pasveikti. 

— Buvau sutikęs tuos žmones, - pasakė Kasparas. - Vaikai 
nebegrįš. 

— Buvo malonu susitikti, - atsakė advokatas. 

Vežimėlis šiek tiek trukdė Kasparui, tačiau nepakankamai, 
kad kas nors spėtų laiku sureaguoti. Prieš jam persisveriant per 
stalą ir atplėšiant senolį nuo kėdės. 

- Jie dings, - sušnypštė jis. - Juos išveš iš Danijos. Tie vai- 
kai - neišsemiamos aukso kasyklos. Ir kai tai atsitiks, aš jus su- 
sirasiu. 

Kasparo riešus iš nugaros sugniaužė dvejos prie kėliklio pri- 
tvirtintos replės vamzdžiams. Afrikietė pasodino jį atgal į ve- 
žimėlį. 

— Jums manęs reikia, - tarė jis. - Ašją girdžiu. Girdžiu juos abu. 
Duokit man dvylika pareigūnų. Dvidešimt keturias valandas. 

Jis atsistojo. 

— Jums keturiasdešimt, - pasakė advokatas. - Nuo pat gimi- 
mo klausa proporcingai silpsta. 

— Tiesa, - atsakė Kasparas. - Todėl niekaip negaliu nuspręs- 
ti, ar tai Grand Complication. Ar Šafhauzeno kovos žirgas. Aš 
apie jūsų laikrodį. 

Visi sužiuro į advokatą. Iš po kreidos baltumo rankogalių iš- 
lindo liesi kaulėti riešai. Ant jų nebuvo jokio laikrodžio. 

— Jūsų liemenės kišenėje, - tarė Kasparas. 

Jis dar kartą pakilo iš vežimėlio. Nespėtas sučiupti sesers 
Glorijos, vienu lengvu judesiu iš vyro kišenės ištraukė laikrodį 
ir padėjo jį ant stalo. 

Laikrodžio korpusas buvo iš aukso. Iš pirmo žvilgsnio neat- 
rodė, kad laikrodis būtų dar kuo nors išskirtinis. Rudos odos 
dirželis. 

Kasparas apvertė laikrodį. Paprastumo įspūdis išgaravo. 
Laikrodžio korpuso nugarėlė buvo iš safyro stiklo, po juo buvo 
matyti galybė smulkių laikrodžio mechanizmo detalių iš gry- 
no aukso. 1500 detalių. 

— II Destriero Scafusia, Šafhauzeno kovos žirgas, - tarė Kas- 
paras. - Pagamintas bendrovės International Watch Company. 
Garsas dėl aukso šiek tiek sunkesnis nei Grand Complication 
modelio. Brangiausias pasaulyje rankinis laikrodis. Ir kaip jis 
dera su krikščioniškuoju kuklumu? 

Vėžlys ėmė rausti. 

— Išvežkime jį, - paliepė jis. 

Mėlynoji dama pakėlė ranką. Visi kambaryje sustingo. 

- Jis dar negavo palaiminimo, - tarė ji. - Tai paskutinė mūsų 
susitarimo sąlyga. Aprodysiu jam bažnyčią. Užtruksime pen- 
kias minutes. 


Ji uždarė vartelius už jo nugaros, vienuolyno kieme jie buvo 
vieni. Net ir čia, užuovėjoje, Kasparas juto, kad oras vėjuotas. 
Moteris padėjo Kasparui atsistoti. Padavė jam ramentus. Fiziš- 
kai jis jautėsi jau geriau. 

— Jie viską žino, — tarė ji, - apie vaikus. Tačiau negali pripa- 
žinti to garsiai. Jie nesitiki, jog vaikai bus grąžinti. Jie rengia 
operaciją. 

— Jiems reikia manęs, - pasakė jis. - Aš aptikau jų pėdsakus. 
Žinau kai ką, ko jie nežino. Turiu ten būti. 

Jie stovėjo priešais bažnyčią. Ji buvo labai mažutė. Lyg dide- 
lis sodo namas. 

— Tai viena mažiausių kryžiaus plano bažnyčių su kupolu, — 
tarė ji. — Ir viena gražiausių. Pastatyta 1865-aisiais, kaip ir Ru- 
sijos stačiatikių cerkvė Plačiojoje gatvėje. Rytų Bažnyčia tada 
žengė pirmuosius žingsnius Danijoje. Kaip tik tada Gruntvigas 
išvertė į danų kalbą Bizantijos šviesos mistikų teorijas. 

— Išleiskite mane, - tarė jis. - Kur nors tvoroje turėtų būti 
varteliai. 

- Jūs negalite paeiti be ramentų. O ir su jais netoli tenueitu- 
mėt. 

Ji buvo teisi. Moteris atidarė bažnyčios duris. Jie žengė vidun. 

— Čia narteksas. Toliau jo nekrikštytiesiems žengti nevalia. 

Viduje buvo vėsu ir tylu. 

Bažnyčios langai buvo atgręžti į pietus. Kasparas svarstė, ar 
pajėgtų išdaužti vieną iš spalvotųjų mozaikų. Pasiekti ežero 
krantą. Susirasti valtį. Suvokė, kad šis planas beviltiškas. 

Ji atidarė dar vienas duris, Kasparas žengtelėjo atgal. 

Iš pradžių pasirodė, kad prieš jų akis atsivėrė ugnies siena. 
Paskui suprato, kad tai ikonos. Visa siena ikonų. Iš viršaus 
apšviesta saulės spindulių, veikiausiai plūstančių pro angas 
kupole. Šviesa paskandino paveikslų paviršių įvairiaspalvėse 
liepsnose. Aukso, sidabro, purpuro liepsnose. Melsvuose, ža- 
liuose ugnies liežuviuose, lyg liepsnotų vanduo. O liepsnų ap- 
suptyje — ramybę ir vidinę energiją spinduliuojančios figūros. 
Išganytojas, Kūdikėlis Jėzus, moterys. Šventieji. Daug moterų, 
daug kūdikių. Daug Išganytojų. 

— Čia, - tarė moteris, - mes kasdien žaidžiame. Iki dvidešimt 
septynių laipsnių pašildome vyną. Perveriame duoną. Gieda- 
me. Šokame. Kosminis cirkas. Jums turėtų patikti. 

Kasparas atšlijo nuo moters. 

— Ispanijos baudžiamosios teisės malonės suteikimo nuos- 
tatuose, - tarė ji, - numatyta, kad jei kaltinamasis visam gyve- 
nimui įstoja į vienuolyną, jo galimybės gauti malonę gerokai 
padidėja. 

Ji buvo pastojusi jam kelią. Kažkokia jėga, galbūt moters 
skambesys, vertė Kasparą peržengti slenkstį, žengti prie ikonų 
sienos. 

— Aš nekrikštytas, - pasakė jis. 

— Tam tikromis aplinkybėmis, - atsakė ji, - esame priversti 
nepaisyti taisyklių. 

— Visada stengiuosi neperžengti nustatytų ribų, - tarė jis. — 
Blogas elgesys atsiliepia bilietų pardavimui. 

— Turite penkias minutes. Gal meskite iš galvos tą bilietų 
pardavimą ir sutelkite dėmesį į išties svarbius dalykus. 

Kasparas žengė vidun, po kupolu. Priešais šviesos sieną. 

— Turime du žodžius išpažinčiai nusakyti, - tarė ji. - Penthos, 
atgailauti. Ir metanoia, atsiversti. 

Kasparas pasekė jos žvilgsnį. Nedidelėje šoninėje navoje 
stovėjo mažutė aliejumi padengtos dalbergijos medienos bū- 
delė ant ratų. 

— Mes, - tarė moteris, - ir pora kitų Rytų Bažnyčios kongre- 
gacijų neatsisakėme klausyklos. Ar berastumėt geresnę vietą 
paskutinėms penkioms minutėms praleisti? 

Kasparas žengė artyn ir atidarė būdelės duris. Kabinos plo- 
tas neviršijo vieno kvadratinio metro, kaip kad standartinis na- 
melio ant ratų klozetas. Viduje stovėjo sulankstoma kėdė pliu- 
šiniais apmušalais, Kasparas atsisėdo. Priešais jo veidą buvo 
nepermatomo stiklo langelis, po juo - mikrofono skylutės. Už- 
darius kabinos duris, viduje užsidegė blyški šviesa, tokia, kokia 
dega fotolaboratorijoje. Kasparas kiaurai medį ir stiklą išgirdo 
už sienelės įsitaisant moterį. Visa tai buvo it santykio tarp vyro 
ir moters, tarp Dievo ir žmonių simbolis. Apsėsti troškimo su- 
artėti, tačiau nuolat skiriami plonytės pertvaros. 

— Norėčiau išpažinti nuodėmes, - tarė jis. 

— Prašom. 

Tai buvo ne vienuolyno viršininkės balsas. Kasparas nemė- 
ginojo atpažinti. Atėjo čia ne aiškintis, kas yra kas, o besąlygiš- 


kai paklusti. 

— Mane slegia labai sunkus sielvartas, — tarė jis. 

— Ar bandėte melstis? 

- Šiek tiek. Bet nepakankamai. Mane paliko moteris. 

— Kokia buvo jūsų kaltė? 

Klausimas jį sutrikdė. Jis pabandė susikaupti. 

— Pernelyg atvėriau jai širdį, - atsakė jis. 

— Ir ką mes dabar turėtume daryti? Paskelbti tave šventuoju? 

Iš pradžių jis nepatikėjo savo ausimis. Tada atidarė kabinos 
duris, atsistojo nuo kėdės. Palikęs ramentus stovėti, keturio- 
mis apėjo būdelę ir atplėšė duris priešingoje jos pusėje. Visa 
tai atliko vienu kartu. 

Ji vilkėjo mėlynai pilką uniformą, iš pradžių Kasparas tema- 
tė tik ją. Moteriai atsismaukus galvos apdangalą, jis išvydo jos 
plaukus ir veidą. Žinojo pamatysiąs Stinę. Ir kartu nežinojo. 

— Tu piktnaudžiauji žmogaus atvirumu Dievui, - tarė jis. 

— Tu įžengei į klauzūrą. Tai šventvagystė. 

Jo ranka įsitempė smogti, ji pašoko nuo kėdės vikriai kaip 
katė. Kasparas akimirką sudvejojo ir praleido tinkamą mo- 
mentą. Smurtauti gali tik spontaniškai ir iš karto. Apgalvotai 
smurtauti yra nežmoniška. 

Už jo stovėjo Mėlynoji dama. 

— Turite keturias minutes, — tarė ji. - Tada jie išveš jus į Au- 
debą. O Stinę - į darbą. 


Taip tarusi pasišalino. 


— Tai ir tu dalyvauji, - tarė jis, - šiame maskarade. Dalyvavai 
jau tada. Buvai persirengėlė vienuolė. 

Ji nieko neatsakė. 

Kasparui norėjosi prisėsti, bet nebuvo kur. Jis juto apimantį 
paralyžių. Seną paralyžių. Tą, kurį sukelia mintis, kad tavimi 
manipuliuoja moteris. Ir ne tik šiame, bet ir daugybėje anks- 
tesnių gyvenimų. 

— Tu man skolinga įtikinamą pasiaiškinimą, — pasakė jis. — Ir 
tau teks jį pateikti. Bet ne dabar. 

Ji tylėjo. 

— Jie vis dar nerado vaikų. Ir nori mane nušalinti. Jie mane 
išveš dabar pat. Lauke jau laukia policijos automobilis. 

Kasparas nusisuko. Kad nematytų jos veido. 

— Mes visi vienaip ar kitaip išduodame vaikus, - tarė jis. — 
Tai neišvengiama. Būtent todėl ir nenorėjau jų susilaukti. Tai 
buvo tikroji priežastis. Tačiau išėjo taip, kad vis tiek daviau pa- 
žadą vaikui. Pažadėjau KlaraMarijai grįžti jos pasiimti. Privalau 
ištesėti šį pažadą. 

— Kodėl, juk jūs - beveik nepažįstami? 

Beieškant tinkamų žodžių, Kasparo žvilgsnį patraukė duona 
ant altoriaus. 

— Kai buvau mažas, jos amžiaus, šviežiai iškeptą duoną ar 
saldainius visada dalydavomės tarpusavyje. Buvome būrys vi- 
sada alkanų artistų vaikų. Visi viskuo dalydavosi. Be žodžių su- 
pratome vieną dalyką. Supratome, kad pasidalyta duona ska- 
nesnė. Nesistengėme to paaiškinti. Tačiau aiškiai tai jutome. 
Buvo tiesiog skaniau. Ilgainiui viskas pasimiršta, aš irgi buvau 
tai pamiršęs. Tačiau pastarosiomis dienomis tai prisiminiau. 
Tiesa, kurią tais laikais žinojome, yra ta, kad svarbūs dalykai 
negali būti asmeniniai. Badaujant vienam, alkį pajunta visi. Tas 
pats ir su laime. Asmeninės laimės nėra. Kaip ir laisvės. Jei ji 
nelaisva, nelaisvas ir aš. Jos vietoje galėčiau būti ir aš. Galbūt 
tai meilė. 

Jo žodžiai ją paveikė. Kasparas tai girdėjo. Jųdviejų skambe- 
sys telkėsi kupole virš jų, kaip kad kupole virš maniežo. Aki- 
mirka buvo labai iškilminga. 

— Ką turėčiau padaryti? - paklausė ji. 

— Gal galėtum nusirengti? 

Jos skambesys staiga nutilo, lyg jai kas būtų vožtelėjęs į galvą 
geležine dalba. 

Kasparas nusivilko savo švarką. Pradėjo sagstytis kelnių sa- 
gas. Galėjo tai daryti tik dešine ranka. Priešais jį stovinti mote- 
ris atrodė taip, lyg regėtų haliucinacijas. 

— Apsikeisime drabužiais, - tarė jis. - Tai vienintelė galimy- 
bė. Lauke laukia du policijos automobiliai. Abu įsėsime ne į 
tuos. Tave jie išveš atlikti namų arešto Audebe. Atvykus pasi- 
rodysi, kas esanti. Mane jie nuveš į miestą. Aš rasiu būdą, kaip 
nuo jų pasprukti. 

Stinė nejudėjo. Jis liko stovėti vienomis trumpikėmis. Iš pa- 
salų atsėlino šventvagystės jausmas. 

— Tau visai galvoj negerai, - pasakė ji. 

Kasparas visiškai atsipalaidavo, kaip kad smarkiai blefuoda- 
mas per pokerio partiją. Moteriškai nusiteikė, jei reikės, pra- 
rasti viską. 

— Tie žmonės, - tarė jis. - Policija nebuvo sutikusi KlaraMa- 
rijos grobikų. O aš buvau. Jie ne šiaip eilinė porelė iš Amagerio. 
Veikiau piktasis karalius ir piktoji karalienė. Jie neketina grą- 
žinti vaikų. Jie ketina juos išvežti. 

Ji stebeilijosi į jį. Tada pakėlė rankas ir atsisegė pirmąją sagą. 

— Nusisuk, - paliepė ji. - Ir užsimerk. 

Kasparas nusisuko ir įrėmė kaktą į kvepiantį klausyklos 
medį. 

Ėmė klausytis Stinės nuogumo, jos odos. Galėjo pasinerti į 
ją ir jos nematydamas. Tai buvo viena iš tokios klausos kaip jo 
teigiamų savybių. Galėjai tiesiog stovėti baseine prie moterų 
skyriaus ir jaustis taip, lyg būtum viduje. 

— Užsikimšk ausis, - tarė ji. - Kitaip apsigalvosiu. 

Jis užsikimšo ausis. 

Stinė patapšnojo jam per petį, Kasparas atsisuko. Ji buvo ap- 
sivilkusi jo drabužius. Buvo panašesnė į save nei kada nors anks- 
čiau. Švarkas, marškiniai ir kelnės pabrėžė jos moteriškumą. Kai 
kurių žmonių esybė prasismelkia pro bet kokius drabužius. 
savo atspindį lango į kiemą stikle, paslėpė plaukus po galvos 
apdangalu. 

— Gal turi saulės akinius? - paklausė jis. 

Iš ant grindų stovėjusios rankinės ji ištraukė saulės akinius ir 


nedidelį makiažo veidrodėlį. 

Jei Kasparas būtų turėjęs dvidešimt minučių ir makiažo 
krepšelį, būtų sugalvojęs, kaip patobulinti veidą. Dabar neliko 
nieko kita, kaip jį kažkaip paslėpti. Stinės rankinėje jis susira- 
do nosinaitę, užsidėjo saulės akinius ir išlankstęs nosinaitę pri- 
glaudė ją prie veido taip, lyg slėptų ašaras. 

Galiausiai apsiavė jos sandalus, juodu avėjo to paties dydžio 
batus. Jį visada žavėjo jos pėdos, didelės, stiprios, plokščios. 
Pėdų priekyje lyg vėduoklės skleidėsi jos kojų pirštai, Kasparas 
girdėjo, kiek daug vaikystėje ji bėgiojo basomis Skageno apy- 
linkėse - eglute sudėtomis parketo grindimis, nutryptomis ve- 
jomis ir privačiais paplūdimiais. Jis paskutinį kartą žvilgtelėjo į 
ramentus, ir jie pajudėjo iš vietos. 

Nepaisydamas skausmo jis įsijautė į savo moteriškąjį pradą. 
Pasijuto turįs kiaušides. Ėmė judėti lyg moteris - lėtai, plas- 
tiškai, lengvai siūbuodamas klubais. Ji atidarė bažnyčios duris. 
Kieme juos pasitiko vėjo gūsis. 

— Mes atrodom groteskiškai, - tarė ji. 

— Tau puikiai sekasi, - atsakė jis. —- Atrodai kaip tikras vy- 
ras. Prie celės durų stovi mano krepšys. Paimk jį į glėbį. Eik 
taip, lyg jis būtų labai sunkus. Nešant sunkius daiktus, vyrų ir 
moterų eisena suvienodėja. Laikyk krepšį taip, kad jis pusiau 
uždengtų tavo veidą. Įsėsk į automobilio galą ir nesileisk su jais 
į kalbas. 

— Mums nepavyks. 

— Mums negali nepavykti. Šiame archetipe tiesiog užkoduo- 
ta sėkmė. Kaip kad Bethoveno operoje Fidelijus. Moteris ieško 
savo mylimojo požemiuose. Persirengusi vyru. Iš tiesų suartė- 
ję mylimieji būna priversti ištyrinėti savyje slypintį priešingos 
lyties pradą. Šios kelionės pabaigoje laukia susitikimas su di- 
džiąja meile. 


PETER HOEG O TYLIOJI MERGAITĖ 449 


- Šios kelionės pabaigoje mūsų laukia išsiskyrimas visiems 
laikams. 

— Atsikračiusi jų įkalbėk afrikietę ir Francą Eyberį padėti. 
Jie - ištikimi mano rėmėjai. Gaukite automobilį. Ir paimkite 
mane Kopenhagos universitetinėje ligoninėje. Po valandos. 

Mėlynoji dama turbūt visą tą laiką laukė jų prie krūmų sle- 
piamo baseino. Klausydamasi vandens. Jie sustojo priešais ją. 

Ji žiūrėjo į juos. Kasparas pirmą kartą išgirdo ją prarandant 
pusiausvyrą ir patiriant tikrą sukrėtimą. Tačiau kone tą pačią 
akimirką ją vėl užliejo ramybė. 

Ji nešauks. Neprarasdama ramybės ji pasisuks eiti per kiemą 
pakviesti Miorko. Jai nusisukus jis užriš jos burną rankšluos- 
čiu. Tai bus dar vienas žingsnis jo moralinės degradacijos link, 
smurtas prieš senyvo amžiaus moterį, vienuolyno viršininkę. 
Tačiau jis privalės tai padaryti. 

Moteris žiūrėjo pro Kasparą, tiesiai į Stinę. Į vyriškus jos 
drabužius ir trumpą šukuoseną. 

— Kasparai Krone, - tarė ji Stinei. - Koridoriuje jūsų laukia 
du policijos pareigūnai. Stinę policija pažadėjo pavėžėti iki 
Kopenhagos centro. Automobilis stovi prie vartų. Telydi jus 
Dievas. 


Prie įėjimo stovėjo du automobiliai, policijos patrulių automo- 
bilis ir paprastas Renault. Prie patrulių automobilio laukė du 
pareigūnai. Kasparas pasuko prie Renault. Ėjo palinkęs prieš 
vėją. Iš automobilio išlipo jau pažįstama vienuolių pora. 

Kasparas girdėjo jų reakciją jį išvydus. Nuostabą, sumišusią 
su užuojauta, kurią sukėlė jo laikoma nosinaitė ir rauda. Ir su- 
žadintų instinktų, kuriuos tokia moteris kaip jis būtų sužadi- 
nusi visiems vyrams, išskyrus dainininkus kastratus ir angelus, 
virpesį. 

Jie atidarė jam dureles, jis įsėdo į automobilio galą. 

Iš pastato vidaus išėjo Stinė, sau ant galvos ji buvo užsime- 
tusi Kasparo švarką. Jai ant kulnų mynė Miorkas, o šalia žings- 
niavo Mėlynoji dama. Ji kreipėsi į pareigūnus. 

— Paprašiau užsidengti galvą, - tarė ji. - Reikia saugoti jį 
nuo spaudos dėmesio. Nenorime rizikuoti, kad jį kas nors at- 
pažintų. 

Renault užsivedė ir įsuko į išvažiavimą. 

Kasparas išvargęs susmego sėdynėje, automobilyje labai daž- 
nai mūsų laukia nuovargis. Jis prisiminė, koks saldus jausmas 
vaikystėje būdavo užmigti Vanguard automobilyje, skruostu 
prigludus prie Helenos Kronės nuogos rankos. Jis panoro, kad 
ji būtų dabar greta, nejau gėdinga ilgėtis mamos, kai tau ke- 
turiasdešimt dveji ir balansuoji ant lyno, ištempto virš visiško 
išsekimo bedugnės? Atrodė, lyg jo sąnariuose būtų smėlio. Jei 
tik jis būtų turėjęs kavos, armanjako, šiek tiek organinės che- 
mijos, palaikančios jo žvalumą. 

Jis neturėjo nieko. Tad ėmė melstis. Malda - tai popierinis 
žvalumo laivelis žemiško nuovargio srovėje. 

Jis galėjo pasiduoti. Galėjo leistis atpažįstamas. Nuvežamas į 
Audebą. Galėjo nugrimzti į miegą. Palaukti, kol jie sutvarkys jo 
reikalus. Jie laikytųsi savo pažadų. Lapkritį jis jau vaidintų Cir- 
ko rūmuose. Balandžio pirmąją pasirodytų su Benneweis cirku 
Belahojaus cirko aikštėje. 

Kasparas išgirdo Maksimiliano balsą. Jis atkeliavo iš trisde- 
šimties metų tolybės visiškai nepasikeitęs, lyg iš tiesų laikas te- 
būtų garso filtras, kurį užsidedame nenorėdami susidurti akis į 
akį su tiesa, kad visi garsai gyvuoja amžinai ir yra girdimi visur 
ir visada. Maksimiliano balse buvo justi švelnus tarmiškumo 
atspalvis, liudijantis apie Tionderyje, pačiuose Jutlandijos pie- 
tuose, praleistą vaikystę. 

— Pažadėjau sau, kad, jei turėsiu vaiką, niekada nežadinsiu jo 
naktį. Užmigusį visada išnešiu iš automobilio ir įnešiu vidun į 
lovą. 

Liungbiu plentas baigėsi, jie kirto Vibenshuso žiedo san- 
kryžą. 

Prisidengęs burną nosinaite, Kasparas ašaringu balsu krei- 
pėsi į nugarų porą. 

— Tapusios vienuolėmis, - tarė jis. - Duodame amžinus įža- 
dus. Pasižadame būti visiškai paklusnios. Neturėti jokio turto. 
Išsižadėti seksualumo. Pastarasis dalykas sunkiausias. Dėl to 
ir verkiu. Įsivaizduokite save mano vietoje. Aš ką tik įkopiau į 
ketvirtąją dešimtį. Esu kupina gyvybės. 

Abi nugaros sustingo it staiga ėmus krešėti stuburo smegenų 
skysčiui. 

— Išorinio pasaulio žmonės mūsų nesupranta. Juk žinote 
tuos vulgarius anekdotus apie vienuoles ir jūreivius. Visa tai 
netiesa. Iš tiesų, gulėdamos fakyrų lovose ir pakišusios rankas 
po apklotu, svajojame apie du šaunius policininkus. 

Policininkų skambesys ėmė slopti, kaip kad žmogui alps- 
tant. Akimirką jų ryšys su įprastine tikrove susilpnėjo. 

— Čia į kairę, - nurodė Kasparas. 

Jie pasuko į kairę, į Blegdamo gatvę. 

- Įsukite čia, — tarė jis. 

Automobilis įsuko į pagrindinį Kopenhagos universitetinės 
ligoninės įvažiavimą. 

— Sustokite čia. 

Jie sustojo. 

— Nulėksiu iki kiosko, - tarė jis. - Paimti dviejų butelių Ba- 
cardi. Ir pakelio prezervatyvų. 

Jis išlipo iš automobilio. Palinko prieš vėjo gūsį. Išgirdo, 
kaip Renault už jo nugaros ima trauktis nuo šaligatvio krašto. 
Vogčiomis nuo jo tolsta. Vis stabčiodamas ir trūkčiodamas iš 
vietos. 


Ant langų buvo užtrauktos sunkiosios brokato užuolaidos. 
Ritininės užuolaidos taip pat buvo nuleistos, šviesą palatoje 
skleidė tik įjungto kompiuterio plokščias ekranas ir naktinė 
lemputė šalia lovos. Maksimiliano Kronės veidas priminė vaš- 
kinę kaukę, Grobalio pelkėje rasto geležies amžiaus žmogaus 
veidą. Jis buvo užsimerkęs. Už trūkčiojančio kvėpavimo Kas- 
paras girdėjo sunkiai plakančią širdį. Iš po apkloto kyšojo Mak- 
similiano pėda, jo kulkšnį buvo apėmusi sąstovio egzema. 

Ligonis atsimerkė. 

— Nekilnojamojo turto registre Arklių malūno gatvėje prieš 
dešimt minučių įregistruota sandorių. Vadinasi, sklypai įregis- 
truoti naujų savininkų vardu. Aukcionas įvyko. 

Maksimilianas pagraibė ant šalia lovos stovinčio stalelio 
savo akinių auksiniais rėmeliais. Jo plaštaka buvo sulysusi ir su- 
siraukšlėjusi lyg paukščio pirštai. 

Jis užsidėjo akinius ir nužvelgė Kasparą. Vienuolės drabužius. 

— Džiugu, - tarė jis, - kad prie mano mirties patalo rodai 
savo geriausius bruožus. 

— Aš ką tik pasprukau nuo policijos. 

— Tai ir turiu omenyje, kalbėdamas apie geriausius tavo 
bruožus. 

Kasparas vos girdėjo tėvo tariamus žodžius, iš jo balso buvo 
likusios tik nuotrupos. 

— Turiu draugų, kurių biurų langai atgręžti į uosto pusę, — 
sušnibždėjo Maksimilianas. - Aš jiems paskambinau. Jie 
suprato, kad kalbuosi su jais iš kapo duobės. Vos nepridėjo 
į kelnes. Skambinu palinkėti jums linksmų Kalėdų, sakau 
jiems aš. Nes nebeturiu pagrindo manyti, kad galėsiu pada- 
ryti tai joms atėjus. Ir dar noriu paprašyti jūsų atšaukti visus 
valdybų susitikimus, prisėsti prie lango su žiūronais ir stebė- 
ti Smailę. Stebėti Kononą. Jie pranešė, kad ant Konono stogo 
kažkas vyksta. 

Atsidarė durys. Į vidų įžengė vyriškais drabužiais tebevilkin- 
ti Stinė. Už jos - afrikietė ir Francas Fyberis. Ligonis neišgirdo 
jų įeinant. 

Kasparas išsitraukė taksi kvitą. Surinko Miorko telefono nu- 
merį. 

— Klausau? 

— Kažkas dedasi ant stogo, - tarė Kasparas. - Ant Konono 
stogo. 

— Iš kur tai žinote? Būdamas Audebe ir neturėdamas jokio 
ryšio su išoriniu pasauliu. 

— Atlikau iliuzionisto Hudinio išsivadavimo triuką. Aš Ko- 
penhagoje. Pačiame įvykių sūkuryje. 

Kasparas girdėjo pašnekovo kvėpavimą, įtemptą e-moll, sle- 
giamą sielvarto ir susirūpinimo. 

— Mane nušalino, - atsakė Miorkas. - Vadovavimą opera- 
cijai perėmė pats teisingumo ministras. Dar vienas klaidingas 

žingsnis, ir mane priverstinai palydės į pensiją. Tikrai neketinu 
kam nors pranešti, kad sulaukiau iš jūsų šio skambučio. 

- Atsiųskite tik vieną policijos sraigtasparnį. Tik dvylika pa- 
reigūnų. Nuo to priklauso dviejų vaikų gyvybė. 

— Važiuokit į Audebą. Pasimėgaukit ramybe. Pradėkite ruoš- 
ti naują numerį ant batuto. Klausykitės Prokofjevo Petios ir vil- 
ko. Arba eikit po velnių. 

Jis padėjo ragelį. Stinė perėjo palatą. 

Apkabino ligonį. Pirštais perbraukė jo vaškinę odą. Maksi- 
miliano veidas, prieštaraudamas gamtos dėsniams, ėmė silpnai 
švytėti. Lyg mirusysis būtų prisikėlęs iš kapo. Kasparas jau 
buvo girdėjęs. Kaip marčios kartais nutiesia tiltus per tėvus ir 
sūnus skiriančią Filipinų įdubą. 

— Visada maniau, kad abu suprantame vienas kito kančią, — 
sušnibždėjo Maksimilianas, - būti likimo susietiems su šiuo 
ribinio asmenybės sutrikimo kamuojamu transvestitu. Bet da- 
bar, kai matau tave apsirengusią jo padėvėtus drabužius. Imu 
tuo velniškai abejoti. 

Kasparas atitraukė brokato užuolaidas. Pakėlė ritinines 
užuolaidas. Iš pradžių šviesa tiesiog apakino. Akims apsipratus 
jis išvydo Šiaurės uostą. Smailę užstojo konteinerių uostas ir 
biurų pastatai. 

— Gausiu ginklą, - tarė jis. - Įsiveršiu vidun. Tiesiai iš gatvės. 
Kitaip nei prieš tai. Dar nebuvo tokios kliūties, kurios negalė- 
čiau įveikti. Aš jai prižadėjau. 

Kasparas išgirdo kitų užuojautą. Tėvo. Stinės. Mėlynosios 
damos. Jis apsidairė. Vienuolyno viršininkės palatoje nebuvo. 
Turbūt ji buvo kažkur jo viduje. Gal širdyje. Kasparas girdėjo 
nejų balsus, o nuomonę. Jie manė, kad jis jau atidavė visas savo 
jėgas. Ir kad šį kartą jam nebepavyks prasiveržti. 

Maksimilianas atsiliepė į mobiliojo telefono skambutį. Jo bal- 
sas buvo per silpnas, kad jie girdėtų, ką jis sako. Jie priėjo arčiau. 

— Skambino, - tarė Maksimilianas, — mano ložės broliai iš 
Salelių rajono. Pranešė, kad ant Konono stogo bandoma nutup- 
dyti sraigtasparnį. Pučiant dvidešimties metrų per sekundę vė- 
jui. Jie tvirtai jį pririšo. 

— Kiek mes turime laiko? 

Klausimą uždavė Stinė. Kasparas nesuprato kodėl. 

— Valandą. 

Atsakė Francas Fyberis. 

— Siaučiant tokiam vėjui jie negalės skristi. Tačiau vėjas rims- 
ta. Po valandos oras bus tinkamas. 

— Per valandą galime ten nusigauti, - tarė Stinė. 

Stebeilydamasis į ją, Kasparas papurtė galvą. 

- Vieną kartą manimi pasitikėjai, - pasakė ji. - Gali pasiti- 
kėti ir šįkart. 

Jo viduje kažkas užsivedė. Šoktelėjo į viršų. Lyg mechani- 
nio žaisliuko spyruoklė. Jis ėmė melstis. Moteriškajam pradui. 
Mergelei Marijai. Marijai Magdalenai. 

— Tada gerai, - tarė jis. 

Ji apsisuko ant kulno. 

Kasparas išvydo iš lovos besiropščiantį Maksimilianą. 

Atrodė, lyg žvelgtum tiesiai į kapo duobę. Maksimilianas 
buvo sudžiūvęs it išgyvenęs Nauengamo koncentracijos sto- 
vyklos kalinys. Jis sulyso apie penkiasdešimčia kilogramų ir 
dabar judėjo padedamas jau nebe biologinių procesų, o valios 
ir nefizinės prigimties įkarščio. 

— Eisiu kartu su jumis, - tarė jis. 

Kasparas pakėlė ranką sustabdyti tėvą. Sesuo Glorija žengė 
prie ligonio. Paėmė jį už parankės. 

— Mano genties - Luo - žmonės, - pasakė ji, - eidami ka- 
riauti kartu pasiima bent vieną brandaus amžiaus - dėl to iš- 
mintingą - žmogų. 

— Bet ar išsirenkamas tas, kurį kamuoja įsisenėjusi Alchei- 
merio liga? - paklausė Kasparas. 

Jie praėjo pro jį. Kasparas nukėblino paskui. Paėmė nuo kė- 
dės ligonio chalatą ir apsiautė juo tėvą. 


Vienuolyno greitosios pagalbos automobilis stovėjo Fėledo 
parko pusėje esančioje automobilių stovėjimo aikštelėje prie 
viešbučio pacientams. Kasparas tik dabar atkreipė dėmesį, 
kad automobilis, išskyrus Dagmaros kryžius ant šonų, buvo 
lygiai toks pats kaip Kopenhagos universitetinės ligoninės 
greitosios pagalbos automobiliai. Francas Fyberis atsisėdo 
prie vairo. 

Ant gulto buvo padėtas Kasparo krepšys. Stinė jį atidarė. Vi- 
duje Kasparo daiktų nebebuvo, krepšys buvo pridėtas sulanks- 
tytų plonų mėlynų katilinės darbuotojų kombinezonų ir ilgų 
plonų pirštinių. 

Stinė išlankstė ir išdalijo drabužius. Visi, net ir Kasparas, 
neklausinėdami juos apsivilko. Maksimilianui teko prieš tai 
trumpam nusimesti chalatą, akimirką jis buvo likęs vien su 
trumpikėmis, Kasparas nusuko žvilgsnį šalin. 

Stinė išdalijo visiems žibintuvėlius, plastikinis šviesos dio- 
do korpusas buvo pritvirtintas prie tamprios ant galvos de- 
damos juostos. Stinė įjungė savąjį žibintuvėlį. Net ir dienos 

šviesoje greitosios pagalbos automobilio vidų užliejo ryški 
melsva šviesa. 

Stinė žengtelėjo į šoną. Afrikietė įsikibusi trūktelėjo žiedą 
automobilio dugne. Viršun pakilo pusantro kvadratinio metro 
grindų plotas. Sužiuręs žemyn Kasparas atpažino meandros 
ornamentą. Greitosios pagalbos automobilis buvo sustojęs 
virš kanalizacijos šulinio dangčio. 

Stinė ištiesė afrikietei prie žiedo pritvirtintą kablį. Tokį patį 
turėjo ir ji. Kabliai tilpo į dvi skylutes masyvioje geležinėje 
plokštėje. Moterys dviese įkėlė dangtį į automobilį ir švystelė- 
jo jį šalin taip lengvai, lyg Tupperware puodo dangtį. 

Greitosios pagalbos automobilio vidų iš apačios užplūdo 
vėsa. Pakėlus dangtį atsivėrė tamson smengantis šulinys. Šuli- 
nio šone buvo privirintos pakopos. 

Stinė pirmoji įsmuko į skylę, pranyko it iliuzionistė. Kaspa- 
ras pažvelgė apačion, šokdama žemyn ji įsikibo į pakopas ir jau 
buvo nusileidusi tris metrus. 

— Kasparai, paskui mane, - paragino ji. 

Kasparas išgirdo savo pasitikėjimą ja. Iš tiesų jis niekada ir 
nebuvo dingęs. Iš tiesų Kasparas visada jautė, kad būtent su ja 
būtų išdrįsęs keliauti ir į pačią požemio karalystę. Tik iki šiol 
nebuvo gavęs tam leidimo. 

Vis dėlto širdies pusėje ranka padarė kryžiaus ženklą. Nedi- 
duką. Neatkreipiantį dėmesio. Išgrynino maldos skambesį. Ir 
šoko paskui ją. 

Viduje buvo vėsiau nei jis įsivaizdavo. Paskui jį leidosi af- 
rikietė. Kaire ranka ji lengvai, lyg skudurinę lėlę, nešė Maksi- 
milianą. Kasparas po jos Žastu pamatė tvirtai prispaustus du 
lašinės maišelius, nuo jų tįso vamzdeliai su adatomis, prijungti 
prie jo tėvo rankos. 

Pakopoms pasibaigus jie atsidūrė siauroje aikštelėje. Francas 
Eyberis nusileido paskutinis. Visiems susirinkus Stinė pasisu- 
ko į šoną. Žibintuvėlių skleidžiamas šviesos pluoštas išryškino 
aplinkinį vaizdą. 

Pirmiausia Kasparas pajuto kanalizacijos tvaiką. Jam neprily- 
go jokia žemės paviršiuje, netgi cirke, justa smarvė. Paskui jį už- 
plūdo susižavėjimas vaizdu, kurio grožis iš dalies užgožė dvoką. 

Jie stovėjo didžiuliame ovalo formos tunelyje, kurio dugnu 
tekėjo molinga tamsi upė. 

Stinė pajuto juos apėmusį pasigėrėjimą. 

— Kanalizacijos tunelis, - tarė ji. - Iškastas rankomis. Devy- 
niolikto amžiaus pabaigoje. 4 metrų aukščio ir 6 metrų pločio. 
Dugnas betoninis. Sienos mūrinės. Vamzdyną sudaro siauri 
kanalizacijos vamzdžiai iš PVC. 

Dabar Kasparas išvydo daugybę laikikliais prie sienų pritvir- 
tintų vamzdžių. 

— Čia vandens nutekėjimo šliuzas, - paaiškino Stinė. - Jo 
prireikia kartą per dešimt metų, kai padaugėjus nuotekų ka- 
nalizacija patvinsta. Nuotekų perteklius specialiu kanalu nu- 
teka tiesiai į Zundą. Kitas pagrindinis kanalas prasideda ties 
Niorebro ir kirtęs Frederiksbergą bei geležinkelio teritoriją 
išeina į Plytinės įdubą. 

Ji pajudėjo iš vietos, jie lėtai sekė paskui ją. Tamsoje, už ži- 
bintuvėlio šviesos pluošto ribų, Kasparas matė spindint ma- 
žytes perlo formos švieseles, lyg prie vandens būtų nusileidęs 
žvaigždžių spiečius. Nukreipęs į šią galaktiką savo žibintuvėlio 
šviesą, Kasparas išvydo žiurkes. Jų buvo ne šimtai, o tūkstan- 
čiai, jos buvo aptūpusios vamzdžius, siaurą takelį kitoje upės 
pusėje, patį vandens pakraštį. Pirmą kartą gyvenime jis paste- 
bėjo šių gyvūnų eleganciją, išgirdo ją, išgirdo jų sumanumą, 

jų protą ir gebėjimą prisitaikyti. Kasparas prisiminė vieną eks- 
perimentą, kuriame dalyvavo, kai dar dirbo Danijos technikos 
universiteto Akustikos instituto konsultantu. Eksperimentas 
buvo atliekamas Agronomijos universiteto eksperimentinia- 
me ūkyje Tostrupe. Jie tyrė muzikos poveikį naminiams gy- 
vuliams. Karvėms Kasparas pasiūlė Hendelio kūrinių. Dideles 
keturkampes muzikos dėžes. Kiaulėms - Sen Sanso melodijų. 
Kažkas sugalvojo į tyrimą įtraukti ir žiurkes. Kasparas jautė, 
kad šioms labiausiai turėtų patikti Bachas. Suprato tai, išgirdęs 
išjų sklindantį gyvenimo džiaugsmą. Bacho Koncertai klavyrui 
padidino jų vaisingumą du kartus. 

— Manjjos visada patiko. 

Už jo stovėjo Stinė. 

— Kai tapau vyriausiąja padalinio inžinierė, jie surengė vaka- 
rėlį. Buvau tokia jauna. Ir pirmoji tokias pareigas užėmusi mo- 
teris. Tą rytą viename iš kanalizacijos sistemos panardinamų 
siurblių radau du nuskendusius žiurkiukus. Pasiėmiau juos į 
vakarėlį. Įsisegiau lyg auskarus. Pasikabinau už uodegyčių. Jie 
mataravo man palei kaklą. 

Ji kalbėjo rimtai. 

— Kodėl? 

Ji ieškojo atsakymo. 

— Galbūt, - tarė, - man visada norėjosi parodyti žmonėms, 
kas slypi už fasado. Kas slypi giliau. Parodyti visa ko kainą. 

— Ar tai buvo jų jėgoms? 

— Niekas negalėjo praryti nė kąsnio. Teko juos nusiimti. Nu- 
leisti į klozetą. 


Jie ėjo jau apie dešimt minučių. Lėta vandens tėkmė rodė, kad 
tunelio nuolydis labai mažas. Kasparas išgirdo, kad tunelio sie- 

na kažkurioje vietoje nutolsta. Garso grįžimo laikas pailgėjo, 
jie buvo atsidūrę ties kažkokia kiauryme. 

Iš viršaus sklido silpna šviesa. Lyg pro angas bažnyčios ku- 
pole. Tunelio lubose vėrėsi į žemės paviršių išeinanti šachta. 

— Vėdinimo šachta ir avarinis išėjimas. Vien šiame tunelyje 
jų yra keturi šimtai. 

Stinė nukreipė žibintuvėlio šviesos pluoštą į skirtinguose 
šachtos sienos aukščiuose išsidėsčiusias trasas. 

— Arčiausiai žemės paviršiaus - elektros ir telefono laidai bei 
šviesolaidžiai, nes jiems nebūtina apsauga nuo šalčių. 

Nusileidęs metru žemiau, šviesos pluoštas apšvietė kitą ka- 
belių trasą. 

— Karinės komunikacijos tinklo kabeliai. Štai ten — pagrin- 
dinis NATO neskaitmeninės informacijos perdavimo kabelis. 
Jis tiesiasi išilgai Roskildės plento ir eina iki pat NATO bazės 
Kolsose, Norvegijoje. 

Šviesos pluoštas nusileido dar žemiau. 

— Dujos, vanduo. Centrinis šildymas. Ir galiausiai - kana- 
lizacija. Kopenhagos pagrindas nevienalytis. Jis akytas kaip 
korys. 

Šviesos pluoštas nukrypo horizontalia kryptimi ir atsirėmė į 
metalines duris, pažymėtas aukštos įtampos ženklu. 

Afrikietė žengė artyn nešina nedideliu laužtuvėliu. Išlaužė 
duris taip lengvai, lyg atidarydama alaus skardinę. 

Šios durys tebuvo dekoracija, už jų laukė tikroji užtvara, 
keturių kvadratinių metrų ploto nerūdijanti šarvuota plokštė, 
kuri būtų atlaikiusi ir raketos šūvį. 

Francas Fyberis prislopintai švilptelėjo. 

— Čia — valdymo centras, — tarė Stinė. - Turime patekti vi- 
dun. 

Francas Fyberis atidarė savo portfelį, viduje ant juodo ak- 
somo, lyg paruošti žandikaulio operacijai, buvo išdėlioti žvil- 
gantys įrankiai. Jis parodė pirštu į metalinę plaukų džiovintuvo 
dydžio ir formos dėžutę, esančią per metrą į dešinę nuo durų. 

— Cia — avarinio ir pavojaus signalo sistema, — tarė jis. - Jei 
nukirpsime jos laidą, Securitas ir policija telefono ryšiu iš karto 
gaus pranešimo signalą, todėl prieš tai turime būti atjungę te- 
lefono liniją. 

Vaikinas pirštais perbraukė kairėje durų pusėje įrengtą val- 
dymo pultą su mygtukais. 

— Elektrinis vieno kanalo užraktas. Tai reiškia, kad spynų at- 
rakinimo įrankis čia nepadės. Ir kad sistema saugo visą durų 
plotą. 

Jis ištiesė Kasparui guminį plaktuką, tokį, kokį gydytojai 
naudoja tikrindami delirium tremens kankinamų ligonių ref- 
leksus. 

— Išbandykime jūsų klausą. 

Kasparas atsargiai pabeldė į vaikino nurodytą sienos vietą. 

— Turime rasti valdymo pulto kontaktų lizdą. Jis jungia ap- 
saugos sistemą su elektros tinklu. Ir su avariniu maitinimo šal- 
tiniu, naudojamu nutrūkus srovės tiekimui. Jei jį surastumėt, 
galėčiau pragręžti sieną. 

Kasparas ėmė atsargiai bilsnoti į sieną. 

— Ar mus domina kažkas žvangančio? - paklausė jis. 

Francas Fyberis papurtė galvą. 

— Ten tikriausiai raktų spintelė. 

Kasparas tęsė darbą kitoje durų pusėje. Visi jį stebėjo. 

Jis kažką išgirdo. 


* Baltoji karštligė (Iot.). 

— Ar ten gali būti kokių nors elektronikos detalių? - paklau- 
sė jis. 

— Spausdintinė plokštė. 

— Kas dar? 

— Baterija. Signalizacijos garsiakalbis. 

— Ar gali būti mažų spyruoklėlių? 

— Visai įmanoma. Duryse gali būti įrengtas spyruoklinis me- 
chanizmas. Tada jas atidarius suveiktų sabotažo aliarmas. 

Francas Fyberis pritvirtino prie gręžtuvo ilgą grąžtą mūrui. 
Išgręžė skylę. Pro ją įkišo vidun odontologo veidrodėlį ir prie 
strypo pritvirtintas mažas žnyplutes. Kažką nukirpo. Prie ne- 
didelio akumuliatorinio kampinio šlifuoklio pritvirtino dei- 
mantinį pjovimo diską. Priglaudė jį prie durų vyrių. Diskas 
perėjo per grūdintą plieną kaip per sviestą. Sunkias iš rėmo 
virstančias duris pagavo afrikietė. 

Patalpa už durų buvo visai nedidelė. Kasparas girdėjo pavo- 
jingą aukštos įtampos elektros srovės šnabždesį. Stinė su Fran- 
cu Fyberiu stojo darbuotis prie jungiklių skydo. 

— Turi veikti traukinukas, - tarė ji. - Siurblinė. Liftas į pavir- 
šių. Visa kita išjungsime. 

Ji laikė žnyples vielai kirpti, apvyniotas žieminių kumštinių 
pirštinių storio izoliacija. Jai nukirpus kabelį, ant jų pasipylė 
žiežirbų kaskada. 

— Visa kita galima išjungti jungikliais, - pasakė Francas 
Fyberis. - Kopenhagai elektros energija tiekiama bendruoju 
keturių šimtų kilovoltų įtampos kabeliu. Be jo, dar yra šimto 
dvidešimties kilovoltų įtampos elektros energijos perdavimo 
tinklas. Be šio - trisdešimties ir dešimties kilovoltų įtampos 
tinklai. Požemines trasas prižiūrinčios institucijos, norėda- 
mos labiau apsisaugoti nuo tikėtino elektros srovės dingimo, 

yra prisijungusios prie šimto dvidešimties kilovoltų įtampos 
tinklo. 

Tebekalbėdamas jis ėmė paeiliui išjunginėti jungiklius. 

— Dabar atsisveikiname su Kopenhagos savivaldybės Nuo- 
tekų skyriumi. 

Išjungė jungiklį. 

— Su Telekomunikacijų valdybos Kabelių trasų skyriumi. 

Išjungė. 

— Su Elektros energijos tiekimo bendrovės E2 Tinklų prie- 
žiūros skyriumi. 

Išjungė. 

— Su NATO būstine. Su visa skaitmenine Kopenhagos pože- 
mių priežiūros sistema. 

Prijungęs du laido galiukus, Francas Fyberis įjungė jungiklį. 
Tunelį apšvietė šviesa. 

Jie stovėjo visai ne urve, o didžiulėje, daugiau nei penkias- 
dešimties metrų pločio ir šimto penkiasdešimties metrų ilgio 
salėje, kurią dengė mūriniai skliautai. Dviejų metrų aukštyje 
patalpą kirto kanalizacijos. Po jų kojomis buvo pilna mūro 
fragmentų - atrodė, lyg kažkada čia būtų buvę mažyčiai kam- 
barėliai. 

Stinė pasekė Kasparo žvilgsnį. 

— Kapai, - tarė ji. - Daugiau nei penki tūkstančiai kapų. 
Čia - vieno seniausių katalikų moterų vienuolynų buvę rūsiai. 

Prie pat jų kojų tiesėsi dveji siauri bėgiai. Priešais juos sto- 
vėjo vagonėlis, primenantis Tivolio pramogų parko Linksmyjų 
kalnelių atrakciono vagonėlį. 

— Čia — savivarčio vagonėlio bėgiai, - paaiškino Stinė. — Jie 
buvo nutiesti kasant požeminę trasą iki prekinių traukinių 
terminalo. Buvo kasamasi pro senuosius sąvartynus. Jiems 

reikėjo atsikratyti dvylikos milijonų tonų trečios kategorijos 
žemės. Taigi jie nutiesė savivarčio vagonėlio bėgius. Ir vežė 
žemę į Šiaurės uostą. Supylė iš jos Liunetės kyšulį. Ir pylimą 
prie Smailės. 

Bėgiai vedė į tamsų tunelį kairėje pusėje. 

- Jie eina iki Tingbjergo, - tarė ji. — Iki bendrovės Kopen- 
hagos vandentiekis pagrindinio komplekso. Jie naudojasi šiuo 
vagonėliu prižiūrėdami tiek vandentiekį, tiek kanalizacijos sis- 
temą. Kopenhagos kanalizacija baigia nusidėvėti. Jie turi suktis 
kaip vijurkai. Kad tik atitolintų krachą. 

Ji atidarė vagonėlio duris. Jie įsėdo vidun. Francas Fyberis 
užėmė vairuotojo vietą. Galingas elektros variklis prabudo. Va- 
gonėlis pajudėjo iš vietos. 

Vagonėlis greitėjo galingai, it reaktyvinis lėktuvas. Avarinis 
tunelio apšvietimas neveikė. Vagonėlis nėrė į tamsą. Tunelis 
pasisuko. 

Aklinoje tamsoje buvo matyti tik Franco Fyberio veidą 
blausiai nušvietusi prietaisų skydelio skleidžiama šviesa. Kas- 
paro klausa užfiksavo, jog tunelis iš pradžių praplatėjo, paskui 
vėl susiaurėjo, kad mūrines jo sienas pakeitė betoninės. O gal iš 
tiesų jis tegirdėjo savo paties nervų sistemos pokyčius. 

Jis palinko prie Stinės. 

— Žinojai apie mane iš anksto. Dar prieš susitikimą pajūry. 
Tąkart visai nenuklydai nuo valties. Aš tebuvau marionetė. 

Jie įvažiavo į apšviestą ruožą, dabar jis matė jos veidą. 

— Ar cirke vartojamas dopingas? - paklausė ji. 

Jis neturėjo supratimo, kur link ji suka. 

— Vartoja tik galiūnai. Anabolikus. Be anabolikų galiūnų 
sporte jau nebepasieksi jokių tarptautinio lygio rezultatų. 

— Sesuo Glorija kartą parodė mums sąrašą. Išspausdintą 

Gydytojų savaitraštyje. Jame buvo išvardyti didžiausią priklau- 
somybę sukeliantys narkotikai pasaulyje. Tie narkotikai paga- 
minti laboratorijose. Keli jų pamėginę žmonės - pats išradėjas 
ir pora laboratorijos technikų - likusį gyvenimą leidžia mėgin- 
dami nuolat prasimanyti pinigų. Viena dozė kainuoja ne ma- 
žiau kaip tūkstantį. Poveikis trunka nuo vienos iki dešimties 
minučių. Ir apibūdinamas kaip nepaprastai stiprus aiškumo ir 
meilės jausmas. 

Tunelis išplatėjo. Šįkart virsdamas angaru. Blausioje švieso- 
je Kasparas pastebėjo kažką panašaus į altorių. 

- Čia, - tarė Stinė, - pirmųjų žydų sinagogų pamatų liku- 
čiai. Sinagogos buvo pastatytos ant buvusios pagonių aukoji- 
mo vietos. 

Ji parodė pirštu į kažką panašaus į suvirtusius medžių ka- 
mienus. 

— Senieji vandentiekio vamzdžiai. Iš išskobtų kamienų. 

Kasparas pajuto, kaip keičiasi jo suvokimas apie miestą. Anks- 
čiau jis manė, kad Kopenhaga parimusi ant klinčių ir molio. Vi- 
sai ne. Ji rymojo ant atliekų ir religinės praeities skeveldrų. 

Jis parinko tinkamą maldą. Ji vienintelė buvo patikima. Kaip 
ir meilė. Nors dėl šios dar galėjai abejoti. 

— Penki tūkstančiai žmonių. 

Tai buvo Stinės balsas, kuždantis jam į ausį. Jis dievino jos 
kvėpavimą, kuris keisdavosi keičiantis jos - o gal iš tiesų jo — 
nuotaikai? Šią akimirką jame buvo justi žibalo prieskonis. 

— Tokį apytikrį skaičiavimą pateikė motina Marija. Glorijai 
papasakojus apie narkotikus. Penki tūkstančiai žmonių visame 
pasaulyje. Pamėginusių tų narkotikų. Jie nevartojo jų cheminiu 
pavidalu. Tačiau patyrė kažką panašaus. Suvokė, kad tikrovė — 
tai paukščių narvelis. Ir dabar ieško durelių laisvėn. 

Jis atsisuko ir pažvelgė jai į akis. Ji, Mėlynoji dama ir Klara- 
Marija galėjo drąsiai steigti įmonę. Ir nuomoti savo veriamus 
žvilgsnius griovimo darbų bendrovėms. 

— Mes su seserimis pamatėme tave per televizorių, — tarė 
ji. - Prieš dvylika metų. Per pertraukėlę stojus tylai motina 
Marija tarė: „Jis vienas tų, kurie mėgino tų narkotikų. Jis ieš- 
kotojas.“ Tada ji pažvelgia į mane. Ir sako: „Galėtum užmegzti 
su juo ryšį.“ Aš atsakau: „Kodėl turėčiau?“ O ji taria: „Kad pa- 
dėtum jam ieškoti. Be to, jis turi gebėjimų dirbti su vaikais: 
Todėl tave ir susiradau. Savu būdu. 

— Tai kam tada tas nedraugiškumas? Sprukimas Pajūrio 
plentu? Kam tokia pradžia? 

Ji trumpam nutilo. 

— Stovėdama priešais tave, pajutau, kiek daug dalykų tu 
nesugebi kontroliuoti. Pajutau tavo vidinę sumaištį. Ir dar šį 
tą. Staiga man viso to pasirodė per daug. Pabūgau, kad tai ne 
mano jėgoms. 

Pastarosiomis minutėmis Kasparas priekyje girdėjo kažkokį 
triukšmą. Lyg gaustų didžiulės turbinos. Dabar tas garsas buvo 
dar aiškesnis, stipresnis ir priminė krioklio šniokštimą. Vago- 
nėlis sustojo. Tunelis baigėsi betonine siena. Pro groteles grin- 
dyse po jų kojomis žemyn krito tamsusis vanduo. 

— Priešpiečių pertrauka, - tarė Stinė. - Trijų minučių. 

Sesuo Glorija atsegė kuprinę. Padalijo duoną ir sūrį. Kaspa- 
ras vartė maistą rankose. Kanalizacijos dvokas nebuvo išnykęs, 
kaip kad galėjai tikėtis manydamas, kad prie jo priprasi. Jis 
buvo dar sustiprėjęs. Ir dabar maišėsi su tvaiku, kurį galėjai pri- 
lyginti iki nepakeliamo stiprumo padidintai virtuvės kriauklės 
vamzdyje nusėdusių supuvusių riebalų smarvei. 

Tunelio sienoje buvo matyti metalinis dangtis, Stinė atplėšė 

jį raudonuoju laužtuvėliu. Po dangčiu buvo Kasparui dar ne- 
matyto tipo švieslentė. Francas Fyberis prijungė prie jos nešio- 
jamąjį kompiuterį ir kartu su Stine palinko prie ekrano. 

Stinė ramiai valgė. Jis prisiminė patį pirmą kartą, kai ji už- 
klupo jį sėdintį ant klozeto. Jis buvo įpusėjęs savo rytinio tušti- 
nimosi ritualą. Iš nedidelio aparato, stovinčio ant vonios kam- 
bario lentynėlės, sklido Tokata ir fuga d-moll, BWV 565, švedų 
vargonininko Hanso Fagiuso atliekama restauruotais Faluno 
Šventosios Kristinos bažnyčios baroko laikų vargonais. Stinė 
pravėrė vonios kambario duris, įėjo vidun, pritildė garsą. Ran- 
koje, kaip ir dabar, laikė kąsnelį maisto. Su gabalėliu avokado ir 
kamambero sūrio iš nepasterizuoto pieno. 

— Turiu pasakyti tau kai ką svarbaus, - tarė ji. 

Kasparas pajuto susitraukiant pilvą. Visos gyvos būtybės 
nori tuštintis ramybėje. Atsipalaidavus raumenims kūno apa- 
čioje, negali gintis. Negali suduoti smūgio galva. Susirašinėti 
su Mokesčių inspekcija. 

Ji atsikando maisto. Visiškai ramiai. Staiga jis suprato, kad 
net pačius didžiausius vidinius tabu nulemia kultūra. Ir kad ji 
kažkokiu būdu buvo iš jų išsivadavusi. 

— Šį rytą kai ką supratau, - pasakė ji. - Tą akimirką, kai at- 
simerkei. Kai viskas buvo beprasidedą. Tą akimirką pasijutau, 
lyg sėdėčiau prie tavo mirties patalo. 

Kasparas negalėjo nieko atsakyti. Jis buvo išvietėje. O ji kal- 
bėjo lyg vaidindama Šekspyro pjesėje. Jis neturėjo supratimo, 
kaip tokiomis aplinkybėmis turėtų elgtis. 

— Tą akimirką, - tarė ji, - supratau, kad tave myliu. 

Ir ką jis turėjo atsakyti? Tokioje padėtyje? 

— Gal galėtum išeiti už durų, - paprašė jis. - Turiu nusišluos- 


tyti. 

Ji atsigręžė atitraukdama žvilgsnį nuo kompiuterio ekrano. 

— Esame prie pagrindinės siurblinės, iš kurios nuotekos po 
uostu nutiestais vamzdžiais perpumpuojamos į valymo įrengi- 
nius. Iš jos išeina vienas naujas, dar nepradėtas naudoti vamz- 
dis. Turime patekti į jį iš siurblinės. 

Ji vėl nusigręžė į ekraną. Kasparas girdėjo šalia stovintį tėvą. 
Jis buvo pasirėmęs į vieną iš Franco Eyberio ramentų. Afrikietė 
buvo įkišusi lašinės maišelius į jo chalato kišenes ant krūtinės. 
Tėvas su sūnumi drauge stebėjo abi moteris ir vaikiną. Palinku- 
sius prie kompiuterio ir švieslentės. 

- Jie - lyg kariai, - tarė Maksimilianas. - Iš elitinio būrio. Bet 
juos valdo ne pyktis. Bet kas tada? 

Kasparas išgirdo susivienodinant savo ir tėvo skambesį. Tai 
nutinka visose šeimose. Tarp visų vienas kitą mylinčių žmo- 
nių. Tačiau retai. Ir paprastai niekas to nepastebi. Nepastebi, 
kad akimirką nukrinta visos kaukės. Pasimiršta neurozės. Gy- 
venimo traumos. Visos praeities klaidos, skrupulingai saugo- 
mos atmintyje, jei kartais prireiktų pašantažuoti vienas kitą. 
Akimirką visa tai dingsta, ir lieka girdėti tik visiškai paprastas 
žmogiškumas. Gležnas, tačiau atkaklus. Žiurkių, siurblių ir 
purvo upių apsupty. 

— Juos valdanti jėga, - tarė ligonis, - tokia stipri, kad dėl jos 
jie galėtų net žūti. Aiškiai tai jaučiu. Kokia tai jėga? 

Kasparas tėvo balse išgirdo ilgesį. 

— Tavo mama ir Vivjena, - tęsė Maksimilianas. - Abi mote- 
rys. Iš visų dalykų, kuriuos kada nors svarsčiau palikti, dėl jų 
buvau apsisprendęs tvirčiausiai. Ir vis dėlto. Lemiamą akimir- 
ką pritrūko drąsos. Tas pats ir su mano meile cirkui. Neišdrįsau 
jos užgniaužti. Kaip ir meilės tau. 

Jie žvelgė vienas kitam į akis. Visiškai atvirai. 

— Tu, - tarė Maksimilianas, — esi geriausia, ką su Helena 
esame sukūrę. Buvo daug ir kitų gerų dalykų. Tačiau šis - pats 
geriausias. 

Ištiesęs ranką Kasparas palietė ligonio smilkinį. Užplūdus 
stipriems jausmams, Maksimilianas akimirką tvarkėsi, paskui 
nusisuko. Vis dėlto, kiek Kasparas atsiminė, tai buvo ilgiausiai 
trukusi abipusio artimumo akimirka. 

— Siurblinė ištuštės po šimto aštuoniasdešimties sekun- 
džių, - pasakė afrikietė. - Tada lįsime vidun. 

Kasparas girdėjo keičiantis milžiniško siurblio skambesį. Jis 
atsisuko į žvilgantį cilindrą, didelį it alaus daryklos fermentaci- 
jos talpa. Ant cilindro sienos žvilgėjo susikondensavę vandens 
lašai. Toje vietoje, kur jie nuo cilindro kapsėjo ant betoninių 
tunelio grindų, prieštaraudamas gamtos dėsniams buvo išdy- 
gęs augalas, tamsiai žalias, žvilgančiais lapais. Stinė pasilenkė ir 
nuskynė vieną lapelį. Iškėlė jį Kasparui prieš akis. Ant tamsiai 
žalio blizgaus lapo paviršiaus stingsojo lietaus lašas. 

— Viena iš lazdyno atmainų. Kuriai pakanka ir avarinio ap- 
švietimo šviesos. 

Ji stovėjo visai šalia jo. 

— Mano vaikystė buvo šviesi, - tarė ji. - Nė karto neteko sė- 
dėti neįgaliųjų vežimėlyje. Baisiausia, kas buvo nutikę, - dvi 
siūlės ir šiek tiek chlorheksidino traumatologijos punkte. Ta- 
čiau vaikystėje mėgau žaisti vieną žaidimą. 

Pajudėjęs iš savo vietos, vandens lašelis ėmė slysti lapo pa- 
kraščiu. 

— Bandžiau suprasti lašo paslaptį. Suprasti, kas išlaiko jį vien- 
tisą. Kas padeda jam neišsiskaidyti į dar smulkesnes daleles. 

Lašas veikiausiai judėjo padedamas jos rankų. Tačiau šios 
buvo sustingusios. Didesnės nei jo. Gyslotos. Paprastai vėsios. 

Tačiau jai prie jo prisilietus ir ėmus glostyti odą, jos delnai jau 
po minutės tapdavo karšti. Nuo jų visada dvelkė ramybė. Kaip 
ir dabar. Tačiau dabar po ramybe Kasparas girdėjo virpulį, gar- 
są, panašų į tą, kuris girdėti skambant ragos fone. Jam prireikė 
kelių akimirkų suvokti, ką girdi. Tai buvo jos baimė dėl vaikų. 
Ir vis dėlto ji nė akimirkos neleido subyrėti tikrovės vaizdui. 

— Kas išlaiko jį vientisą? — paklausė ji. 

Kasparas dievino jos smalsumą. Jis buvo lyg alkis, nepaso- 
tinamas alkis. Jis priminė klouno smalsumą. Ir vaikų. Visiškas 
atvirumas ir gyvas domėjimasis pasauliu, nieko nelaikant sa- 
vaime suprantamu dalyku. 

— Vis dar tebežaidžiu tą žaidimą, - sušnibždėjo ji. - Tik 
šiek tiek kitaip. Labiau susikaupusi. Turėdama daugiau žinių. 
Tik tai ir skiria. Mergaitę nuo moters. Vaiką nuo suaugusiojo. 
Žaisdama prisimenu visa, ką žinome apie skysčio paviršiaus 
įtempimą, skysčiui sąlyčiaujant su oru. Apie lašo tamprumą. 
Apie jo mėginimą kiek įmanoma labiau sumažinti paviršiaus 
energiją. Prisimenu Dirichlė teoriją. Paprastai vienu metu 
galime sutelkti dėmesį tik į porą teorijų. Aš stengiuosi vienu 
metu aprėpti jas visas. Sulieti jas visas į mokslinę intuiciją. Ir 
tą akimirką, kai jau stoviu visai prie pat suvokimo ribos. Kartu 
suprasdama, kad jos niekada neperžengsime. Ir kai atrodo, kad 
tuoj sprogs galva. Tą akimirką paleidžiu iš rankų visas suvoki- 
mo gijas ir savo esybe susilieju su lašu. 

Lapas nejudėjo. Lašas taip pat. Visa aplinkui buvo apmirę. 
Kasparas girdėjo siurblį išpumpuojant paskutinį vandenį. 

- Ir tada trumputę akimirką atrodo, jog nėra visai jokio skir- 
tumo tarp manęs ir lašo. 

Švelniai, labai švelniai ji paguldė lapelį ant pilko betono. 

— Kai taip nutinka, tais retais atvejais, kai taip nutinka, su- 

voki, kiek kainuotų. Peržengti tą ribą. Sumokėjęs šią kainą, 
mokslininkas jau nebebūtų mokslininkas. Toji kaina yra pats 
suvokimas. Norėdamas kažkam visiškai atsiduoti, privalai 
liautis mėginti tai suprasti. Taigi ar mudu kalbame apie tuos 
pačius dalykus? 


Cilindro išorėje buvo pritvirtintos pakopos. Iki viršaus buvo 
šiek tiek daugiau nei trys metrai. Iš siurblinės ėjo trys vamz- 
džiai. Siauriausias buvo apie septyniasdešimt penkių centimet- 
rų skersmens. 

Cilindro viršuje buvo elektriniu užraktu uždaromas dangtis. 
Užraktas buvo atšokęs — matyt, Stinė atrakino jį naudodamasi 
švieslente. 

— Dabar, - tarė ji, - stebėjimo centre jau žinoma, kad čia 
vyksta kažkas negera. Po penkių minučių griūdami vienas per 
kitą čia sugužės savivaldybės, telekomunikacijų bendrovės 
TDC ir kariuomenės atstovai. Jie atsiveš šunų ir ugniagesių su 
dujokaukėmis. Tačiau iki to laiko mūsų čia jau nebebus. 

Ji perlipo per siurblinės kraštą. Kasparas bandė neatsilikti. 
Jo kūnas atsisakė klausyti. Stinė pertempė jį savo pusėn. Du iš 
išeinančių vamzdžių buvo uždaryti elektrinėmis sklendėmis. 
Trečiasis buvo atviras. Stinė įjungė žibintuvėlį. 

Jie sužiuro į tamsiai žalią tobulą pasaulį. Vamzdis buvo vi- 
siškai apvalus, jo vidus buvo išklotas žalia medžiaga, kuri metė 
ant jų blausų atspindį, lyg švelnaus apšvietimo režimu nustaty- 
tos scenos apšvietimo lempos. 

— PVC, - paaiškino ji. - Iš bendrovės Aarsleff. Jie šiek tiek 
pailgino kanalizacijos gyvavimo trukmę. Į senų vamzdžių vidų 
įtraukė naujus PVC vamzdžius. 

Atrodė, lyg žvelgtum į bedugnį gylį. 


474 PETER HOEG O TYLIOJI MERGAITĖ 


— Lyg žvelgtum į būsimo savo gimimo kanalą, - tarė jis. — 
Labai gražu. Ar stebėjimo kameros išjungtos? 

Ji linktelėjo. 

— Gal tada, - pasiūlė jis, - išnaudokime šią akimirką, kai 
mūsų niekas nemato, mažam bučinukui? 

Ji mėgino nuo jo atšlyti, tačiau pakopos buvo per siauros. 

- Žinau, — tarė jis, - turbūt nori pasakyti, kad mus mato 
Dievas. Tačiau Dievas mūsų pusėje. Kaip ir Kirkegoras. Nejau 
nepameni, ką jis sako Meilės darbuose? Kiekvieną meilės ryšį 
sudaro begėdiškas trikampis. Tu, aš ir Viešpats. 

Stinė purtė galvą. 

— Gėtė, - tęsė jis. - Ir Jungas. Ir Grofas . Ir Bachas. Jie mano 
lygiai taip pat. Prieš didžiuosius lūžius mylimieji susilieja lūpo- 
mis ruošdamiesi savo gimimui. 

Ji išsivadavo iš hipnozės. 

- Popsas, - šūktelėjo ji. - Tu - visiškas popsas! 

Jos pykčio skambesys buvo koncentruotas it rūgštis. Galbūt 
dėl to, kad siurblinės sienos supo juos lyg laboratorijos indas. 
Jos kaip įgaubtas veidrodis sustiprino ir sukoncentravo skam- 
besį. Jos balsas buvo melodingas. Išgrynintas Zalė“ mokyklos 
mergaičių chore. Kuriam dirigavo Hes-Taisenas. Bet kartu jis 
galėjo perlieti it botago kirtis. Kasparas buvo matęs Stinę su- 
stingdant visą superelipsės formos posėdžių stalą, apsėstą vy- 
riausiųjų padalinio inžinierių. 

— Trokštu tavęs, - pasakė jis. 


* Stanislav Grof (gim. 1931 m.) - čekų kilmės psichiatras, tarpasmeninės psichologi- 
jos pradininkas. 

** Ida Charlotte Natalie Zahle (1827-1913) - Danijos kovotoja už moterų teises į 
mokslą ir lygybę, 1851 m. įsteigusi privačią moterų mokytojų rengimo įstaigą, prie 
kurios vėliau įsteigta ir vaikų mokykla bei gimnazija. 

— Tavo žinios, - tarė ji. - Pasiskolintos. Pavogtos. Tikras ci- 
tatų kratinys! 

Ji įsitvėrė jo švarko. 

— Tavo jausmai. Neturi gelmės. Tu bėgi, Kasparai. Bandai 
pasprukti. Bet vieną dieną gelmė tave pasivys. Tie tavo meilės 
prisipažinimai. Tu visą gyvenimą nesiliauji tauškęs, lyg visą lai- 
ką stovėtum manieže. 

Jis ėmė niūniuoti. Akustika plieninėje talpoje buvo fantas- 
tiška. Garsas šliaužė palei sieną grįždamas atgal lyg šnabždesių 
galerijoje. Jis suniūniavo aštuonis taktus, užburiančius, kerin- 
čius, pasakiškus. 

— Mocarto Paryžiaus simfonija, - tarė jis. - Pirmosios dalies 
plėtotėje. Toje vietoje, kur pagrindinė tema pereina į crescendo. 
Ir paskutinėje dalyje. Ekspozicijos pabaigoje. Jis imituoja fugą. 
Jos neplėtodamas. Tai - popsas. Jis ir pats tai žino. Laiške tėvui iš 
Paryžiaus rašo: žinote, tėve, tame ir tame takte darau taip ir taip, 
publika iš karto apsisnarglėja, ji tai dievina. Popsas. Tačiau jis 
veikia. Iš karto pasiekia širdį. Techniniu atžvilgiu nieko ypatinga. 
Jokio didelio meistriškumo. Tačiau jis užburia. Veikia. Tobulai. 

Jis palinko prie jos. 

- Širdis. Ir stiprūs jausmai. Maniežą pasirinkau dėl šių dviejų 
dalykų. 

Jų veidai buvo visai arti vienas kito. Jis neatsitraukė nė per 
colį. 

Ji įsiropštė į vamzdį. 

— Leidžiamės po du, - tarė likusiems už nugaros. - Tai bus 
įspūdingiausia šliuožykla jūsų gyvenime. Ji baigiasi šešiasde- 
šimties metrų gylyje nuo jūros paviršiaus. Stabdykite įsirem- 
dami į šonus pėdomis ir alkūnėmis. 

Jis įlipo į vamzdį greta jos. Rankomis jie nesusikibo. 


Iš pradžių tai priminė laisvą kritimą. Trinties su PVC vamz- 
džiu beveik nebuvo justi, atrodė, lyg leistumeisi ant pripučia- 
mos pagalvės. Kasparas liovėsi bandyti apsisaugoti, atpalaida- 
vo raumenis, atsilošė atgal, juto prie šono prisispaudusį Stinės 
kūną. Slystant buvo girdėti tik silpnutis audinio trinties į vamz- 
džio paviršių aidesys. Ir tolimas, vos girdimas kažko laukiančio 
priekyje atgarsis. 

Vamzdžio kreivė ėmė horizontalėti. 

— Dar kelios minutės, - tarė Stinė. - Tai ilgiausia Šiaurės Eu- 
ropoje šliuožykla. Baigę darbą Aarsleff atstovai pakvietė pada- 
linių vadovus išbandyti šio vamzdžio. Jie leido mums nusileisti 
žemyn su šampano taurėmis rankose. Tai aukšto slėgio vamz- 
dis. Jokių sklendžių. Jokių sujungimų. 

Vamzdyje tapo vėsiau. 

— Tu apsireiškei mano tėvų namuose, - pasakė ji. 


Tai buvo praėjus trims savaitėms po jos dingimo. Jis manė, kad 
išprotės. Lyg sužeistas žvėris suko ir suko ratus apie iš Stinės 
buto paimtą voką su adresu. Galiausiai leidosi į kelią. 


PETER HOEG O TYLIOJI MERGAITĖ 477 


Namas stovėjo Holtės pakraštyje, ežero pakrantėje, ant ribos, 
už kurios prasidėjo laukai ir miškai, pačioje senų vaismedžių 
sodo gilumoje. Stinės mama įleido jį vidun ir išvirė arbatos. Ji 
buvo tokia panaši į Stinę, kad jam vos nepakirto kojų. Stinės 
tėvas Kasparui įėjus ir tolesnio pokalbio metu liko stovėti atsi- 
rėmęs į knygų lentyną. Stovėjo ir tylėjo. 

Kasparas taip pat tylėjo. Kalbėjo kambariuose tvyranti 
atmosfera. 

Viena vertus, namas buvo kuklus. Ir nuo moters, ir nuo vyro 
sklido kuklus skambesys. 

Tačiau šis kuklumas buvo toks, koks būdingas tiems, ku- 
rių giminė jau du šimtus penkiasdešimt metų plaukioja ant 
vidurinės klasės kultūros ir finansinio kapitalo bangų. Kaspa- 
ras šį skambesį buvo girdėjęs ir anksčiau, bet niekada iš taip 
arti. Jame buvo įsipynusi savotiško neribotumo gaida, dviejų 
pagyvenusių žmonių priešais jį niekas nevaržė, jiems neberei- 
kėjo nieko įrodinėti, kai jų užnugaryje stovėjo aštuonių kartų 
atstovai, pramaišiui biržos makleriai, pianistai, Skageno dai- 
lininkai , filosofijos daktarai, kai vos prieš šimtą metų nuo jų 
giminės pietų stalo pakilo H. K. Andersenas ir kai nėra kas da- 
ryti su Danijos aukso amžiaus paveikslais, kurių kitoje pusėje 
įrašyti autorių palinkėjimai proproprosenelei, nes jų tiek daug, 
kad ant sienų jiems tiesiog neužtenka vietos. 

Kasparas įsiklausė norėdamas išgirsti kainą, kokia buvo 
viso to rafinuotumo ir aukštų lubų kaina? Rivelio paskutinio 
pasirodymo Kopenhagoje metu Kasparas dalijosi su juo per- 
sirengimo kambariu Cirko rūmuose, žaliuoju persirengimo 


* Skageno dailininkai - XIX a. pabaigos dailininkų kolonija, įsikūrusi Skagene dėl 
neva tai vietovei būdingos itin ypatingos saulės šviesos ir tapiusi realistinius aplinki- 
nių vietovių gamtos vaizdus. 

kambariu. Rivelis viršijo laiką, Kasparas tai girdėjo, girdėjo ir 
pats Rivelis. Po pasirodymo senasis klounas grįžo su ašaromis 


akyse. 


v-- oo 


— Nebesugebu tinkamai apskaičiuoti laiko, - tarė jis. - Prieš 
dvidešimt metų jie nebūtų norėję manęs išleisti. Dabarjie mane 
pažemino. Savo nuobodžiavimu. Už viską tenka mokėti. 

Į kambarį įėjo mergina. Jaunesnė už Stinę. Panaši į elfę. Pla- 
čiaburnė ir siauraveidė. Turinti šiek tiek Stinės skambesio. Ir 
grožio. 

Jis susitvardė po patirto sukrėtimo. Įsiklausė. Ryšys tarp 
mentalinės ir simbolius kuriančios merginos sąmonės dalies 
buvo sutrikęs. Skambesys padrikas. Tačiau širdis - atvira, spin- 
duliuojanti, nesuvaržyta. Jis buvo girdėjęs tai anksčiau, per lab- 
daros pasirodymus. Jai tikriausiai buvo Viljamso sindromas. 
Chromosomų defektas. 

— Aš Stinės draugas, - prisistatė jis. 

- Jūs - jos mylimasis, - atsakė Stinės motina. 

— Ji mane paliko, - tarė jis. - Neįsivaizduoju, kur ji. 

Moteris įpylė arbatos. 

— Kai Stinė buvo maža, - pasakė ji, - ji nenorėjo būti valgy- 
dinama. Jokiomis aplinkybėmis. Galiausiai pradėjau sodinti ją 
ant grindų. Kartu su visa lėkšte. Ji taip pat nenorėdavo įsikibti į 
ranką. Kai apsipirkinėdavome. Nė neišmaniau, ką daryti. 

Ji ištiesė ranką ir prisilietė prie vyro. Kasparas girdėjo tarp jų 
tvyrančią seksualinę įtampą. Visiškai šviežią. Po tokios daugy- 
bės metų. 

- Ji išvyko, - tarė Stinės mama. - Neturime jokio adreso. 
Gauname tik jos laiškų. Tačiau ant jų nenurodytas joks adre- 
sas. 

— Jei tik pamatyčiau voką, - paprašė Kasparas. - Galėčiau 
aptikti jos pėdsaką. Turiu neribotų galių. 

Jie žiūrėjo į jį. Jis žinojo, kad jie supranta jo neviltį. Pajuto jų 
užuojautą. 

- Ji turi duoti sutikimą, - tarė Stinės tėtis. - Tačiau neturime 
kaip jos paklausti. 

Kasparas galėjo įvykdyti žmogžudystę. Galėjo pasmaugti. 
Galėjo supleškinti jų namą. Tačiau tik stovėjo vietoje. 

Stinės mama palydėjo jį iki lauko durų. Jųdviejų su Stine pa- 
našumas buvo pritrenkiamas. Nors pasigirdę žodžiai išsprūdo 
iš Kasparo burnos, jis neturėjo supratimo, kas juos ištarė. 

— Kai liečiatės prie žmonių. Ar jūsų delnai tampa karšti? 

Ji nustebusi sužiuro į jį. 

— Taip, - atsakė. - Man sako, kad maždaug po minutės jie 
tampa labai karšti. 


Jis patraukė nosies tiesumu, pats nesuvokdamas, kur eina. Kai 
atgavo blaivų protą, susivokė pametęs kelią kažkur Pelkių takų 
rezervate. Kai rado automobilį, jau buvo stojusi naktis. 


Vamzdyje už savęs Kasparas girdėjo prislopintą likusios triju- 
lės švilpesį. Kartais pasigirsdavo į vamzdžio sieną atsitrenkusio 
ramento bilstelėjimas. 

— Tu manęs ilgėjaisi, — tarė ji. 

Ištarė tai stebėdamasi, atvirai, lyg tik dabar būtų tai supra- 
tusi. 

Nuolydis padidėjo. 

— Vamzdžio pabaiga jau visa čia pat, - pasakė ji. 

Vamzdis išsitiesino horizontaliai, jie sustojo. Užsidegę žibin- 
tuvėlius pamatė užsibaigiant vamzdį ties jų pėdomis. 

Išlindę iš jo pateko į kvadratinę penkių metrų pločio ir il- 
gio patalpą. Per ją kryžiuodamiesi ėjo betoniniai ir plastikiniai 
vamzdžiai, Stinė uždėjo ranką ant plačiausio iš jų. 

— Pagrindinė kabelių trasa. Nuo Kopenhagos iki Amagerio. 

Sienoje buvo įmontuota plieno plokštė. Stinė palietė ją pirš- 
tų galiukais. Plokštė pasislinko į šoną. 

- Įstatymuose numatyta būtinybė įrengti avarinių išėjimų, — 
tarė ji. - Dalyvavau tame posėdyje, kuriame Kopenhagos savi- 
valdybės Statybų ir inžinerijos skyrius davė leidimą pilti prie 
Smailės pylimą. Mūsų sąlyga buvo šis avarinis išėjimas. Iškilsi- 
me tiesiai po Kononu. 

Iš vamzdžio išniro Francas Fyberis. Po jo - afrikietė, dirže- 
liais prie nešyklės prisitvirtinusi Maksimilianą. Kasparo tėvas 
rankoje laikė mobilųjį telefoną. 

- Jie nutupdė sraigtasparnį, - pasakė jis. - Šėlstant pragariš- 
kam vėjui. 

Vamzdžio, kuriuo jie nusileido, gilumoje pasigirdo tolimas 
švilpesys. Stinės veidas sustingo. 

— Vanduo, - tarė ji. — Jie nukreipė į vamzdį pagrindinę 
Tingbjergo nuotekų srovę. Jie nori mus nuskandinti. 

Ji papurtė galvą. 

— Kas galėjo taip pasielgti? - paklausė. 

Maksimilianas tyliai nusijuokė. 

— Kad ir kas paspaustų mygtuką, - atsakė jis, - užjo nugaros 
visada stovi tą poelgį pateisinanti sistema. 

Jie susigrūdo į nedidukę kabiną. Užsidarius vidinėms du- 
rims su stikliniu langeliu ir ėmus vertis išorinėms durims, iš 
polivinilchlorido vamzdžio šovė vandens srovė. Galingas jos 
srautas su griausmu trenkėsi į sieną priešais. Mažoji kabina 
ėmė kilti į viršų. 

— Pasimelskime drauge, - paprašė Kasparas, - bent akimirką. 

Jie spoksojo į jį. 

— Malda - tarė jis, - tai patys tikriausi Jokūbo laiptai, kuriais 
aukštyn žemyn laipioja angelai, ji - tai didžiulis liftas, be to, 
dabar mums to reikia. 

Visi trumpam užsimerkė. 

Liftas buvo greitaeigis. Jiems pakirto kojas, po trisdešimties 
sekundžių juos apėmė visiško nesvarumo būsena. 

Jie išėjo į poliruotu granitu išklotą patalpą. Kasparas atpa- 
žino akmeninių paviršių tekstūrą. Jie tikriausiai buvo atsidūrę 
Konono rūsiuose. Priešais juos vėrėsi dvigubos paties Konono 
lifto durys. Jie įžengė vidun. Lifto kabinoje būtų pakakę vietos 
surengti vakarėliui. 

Stinė akimirką delsė. Uždėjusi pirštą ant mygtuko. 

Kasparas išgirdo keičiantis padėties šeimininką. Jie artinosi 
prie žmonių. O tai jau buvo klouno darbo baras. 

— Gal prieš tai nusivilkime tuos drabužius, — tarė jis. — Jie 
primena uniformas. 


Jis suskaičiavo dvidešimt aukštų, tada sekė nepažymėtų aukštų 
atkarpa, ir galiausiai liftas sustojo. 

Lifto durys atsidarė į skoningiausią Kasparo kada nors ma- 
tytą patalpą. Ovali siena priešais juos buvo dekoruota jūros į 
krantą išmestu medžiu. Jūros vanduo buvo padengęs medį si- 
dabriškai pilka patina, o jo formos buvo nugludintos į pakran- 
tės smėlį. Vaizdas kėlė grubumo ir kartu nepaprasto rafinuotu- 
mo įspūdį. Grindys buvo marmurinės. Kitomis aplinkybėmis 
Kasparas būtų likęs ramiai stovėti. Kad pasimėgautų vaizdu. Ir 
ypatinga akustika. 

Tačiau ne šįkart. Priešais liftą stovėjo žalia uniforma vilkintis 
vyras. Su automatu. Tai buvo Askė Brodersenas. 

Kasparas niekada nemėgo ginklų. Savo pasirodymuose jis 
nenorėjo naudoti net žaislinio kamščiu šaudančio pistoleto. 
Net revolverio, iš kurio vamzdžio išlenda vėliavėlė su užrašu 
Pykšt!. 

Kad priešais save mato Bushmaster automatą, jis suprato tik 
todėl, kad buvo matęs jų turguose. Su Rusijos cirku gastroliuo- 
damas po Rytų pasienio provinciją, matė turguose pardavinė- 
jamas greta sukrautas automatų ir opiumo krūvas, jis niekada 
neužmirš šviežių kvapiosios murėjos lapelių, berūgštės ginklų 
alyvos ir neperdirbto opijaus aromato. 

Švytuodamas klubais mėlynąją suknelę ir paploninęs balsą, 
Kasparas žengė artyn. 

— Kur čia moterų tualetas? - paklausė. 

Vyras sustingo. Mandagumas giliai įsišaknijęs danų tautoje, 
jis karmiškai perduodamas iš kartos į kartą nuo tų laikų, kai 
buvo susiklosčiusi į vienvaldystę orientuota feodalinė santvar- 
ka. Kasparas nepastebimai priplaukė artyn. 

— Palydėkite mane, - paprašė jis. 

Ir sudavė smūgį galva. 

Askė Brodersenas parklupo lyg ketindamas melstis. Afrikietė 
paėmė iš jo rankų ginklą. Laikė jį už vamzdžio, buože žemyn. 

Sienoje prieš juos buvo brangaus medžio durys. Išlinku- 
sios kaip ir pati siena. Dviejų metrų pločio. Jos atsidarė labai 
minkštai, be garso ir jokio pasipriešinimo. Jie įžengė į šviesos 
kambarį. 

Sienos buvo stiklinės. Stogas stiklinis. Grindys stiklinės. 
Stiklą laikė plonos chromuotos plieno sijos. Patalpa buvo 
skraidančios lėkštės formos. Po jų kojomis pastato siena apie 
aštuoniasdešimt metrų smigo žemyn į jūrą. Už išgaubtų lan- 


gų plytėjo Kopenhaga. Jie buvo taip aukštai, kad galėjo matyti, 

kokie mieste orai. Jie buvo pakilę virš Frederiksbergą dengian- 
čių debesų. Virš kažko panašaus į audrą miesto pietuose. Virš 
ties Centru pakibusios vakaro saulės. 

Ant kambario grindų judėjo milžiniško skritulio siluetas. 
Tai buvo besisukančio sraigtasparnio sraigto metamas šešė- 
lis, sraigtasparnis stovėjo tiesiai virš jų, tūpimo aikštelė buvo 
įrengta ant stiklinio stogo. 

Prie ilgo fortepijono stovėjo Jozefas Kainas. 

Kiekvienas klounas yra matęs daugybę nuostabos išraiškų. 
Kaino nuostaba buvo išskirtinė. Kasparas porą kartų jau buvo 
matęs tokią išraišką. Keleto pramogų verslo banginių veiduo- 
se. Kai imi manyti, jog tave netikėtai užklupti gali nebent pats 
ponas Dievas, tampi savotiškai pažeidžiamas. 

Ant sofos sėdėjo KlaraMarija, šalia jos - tamsiaplaukis ber- 
niukas. 

Pakilusi nuo sofos mergaitė perbėgo per kambarį. 

Puolė Stinei į glėbį. Stipriai prie jos prisiglaudė. 

— Mama, - tarė ji. 

Prispaudusi galvą prie jos pilvo, pakartojo šį žodį dar kartą. 
Ši scena buvo nuostabi. Tik gal šiek tiek sentimentaloka. Mer- 
gaitės veidas atsigręžė į Kasparą. Jis atrodė angeliškai, kol ji 
akimirkai užsitęsti per ilgai. 

— Tėti, - tarė ji. 

Kasparas apsidairė. Dairydamasis už nugaros žmogaus, į 
kurį kreipėsi mergaitė. Už jo nieko nebuvo. 

— Aš laukiausi, - paaiškino Stinė. - Tada, kai palikau tave. 
Ji - tavo dukra. 

Kasparas pražiopsojo kažkur ant stogo esančią angą. O jo 
klausa buvo akimirką jį pavedusi. Vyras nušoko iš kokių ketu- 

rių metrų aukščio. Tačiau nusileido it katė. Tai buvo Ernstas. 
Tvarsčiai nuo nosies jau buvo nuimti. Atrodė, jog nosis gyja iš- 
ties puikiai. Šiek tiek pasipudravęs, jau galėtų pozuoti lengvo- 
jo kultūrizmo klubo reklamai. Jo skambesys buvo minkštas ir 
gyvas. Jo lūpos judėjo, lyg kalbantis su savimi. Staiga Kasparas 
suprato, kad klausos aparatas iš tiesų buvo garsiakalbio ir mik- 
rofono įrenginys. Rankose Ernstas laikė ginklą. Vos palietęs 
kojomis grindis, jis šovė į afrikietę. 

Šūvių serija buvo tokia tanki, kad atrodė, lyg kas kosėtų. Kul- 
kų jėga atplėšė afrikietę nuo grindų ir bloškė į sieną. Iš pradžių 
labai trumpai atrodė, kad kūnas taip ir liks kabėti priblokštas 
prie sienos, tačiau po akimirkos jis susmuko veidu į grindis. 

Vyras atsuko ginklą į Kasparą. Akimirką jį suglumino mo- 
teriška apranga. Kasparas įsitempė laukdamas kulkos smūgio. 
Spėjo pajusti savotišką saldų jausmą, suvokęs, kad malda jo vi- 
duje nė akimirkos nebuvo liovusis. Jis mirs atsigręžęs į didžiąją 
meilę. Kaip kad parodžiusieji geriausią sektiną pavyzdį. Jėzus. 
Gandis. Tibeto princesė Pema Sal. 

Sviedęs šalin ramentą, Maksimilianas išpuolė priešais Kas- 
parą. Kulkų serija kilo nuo apačios į viršų, kulkos smigo į Mak- 
similianą nuo šlaunies iki pat krūtinės - atrodė, kad jis atbulo- 
mis sklendžia Kasparo link. Varpant kulkoms jo nugara atsivėrė 
lyg atsegus užtrauktuką, Kasparą aptaškė jo kraujas ir audiniai. 
Tėvui bloškusis į jį, abu pargriuvo ant grindų. 

Kresnasis vyras apsidairė. Norėdamas įsitikinti, kad daugiau 
niekas nebesutrukdys jam užbaigti pradėto darbo. Kasparas 
pajuto šmėkštelint nuostabą. Didieji improvizatoriai atpažįsta 
vienas kitą iš gebėjimo sėkmingai plėtojantis įvykiams nepa- 
miršti visumos. 

Automatas atsisuko į Kasparą. 


PETER HOEG O TYLIOJI MERGAITĖ 485 


Tą akimirką jis suprato, kad afrikietė gyva. 

Pamatęs, kaip ji, varpoma kulkų, susmunka, jis suvokė, kad 
ji turėjo mirti, tad jo klausa iš karto išbraukė jos skambesį iš 
garsų paveikslo. Būtent šis dalykiškas mąstymas mus riboja ir 
neleidžia atsiverti tikriems stebuklams. 

Vaidindamas Maroke, cirke Cirgue du Maroce, Sacharos pa- 
krašty, jis matė poruojantis porelę liūtų. Tai atsitiko vedant liū- 
tus iš cirko užkulisių į narvą, visi, net gyvūnų dresuotojas, iš 
karto atsitraukė, uždarė ir užrakino visas duris. Kasparas kartu 
su vienu techniku įsėdo į cirko džipą. Besiskubindamas tech- 
nikas pametė savo kepuraitę su snapeliu, atidaręs automobilio 
dureles, jis pasilenkė pakelti jos nuo žemės. Automobilį nuo 
liūtų skyrė septyniasdešimt penki metrai. Per tą laiką, kol vyras 
pasilenkė septyniasdešimt penkis centimetrus, liūtas pasiekė 
džipą. Tą akimirką, kai Kasparas įtraukė vyrą vidun ir užtrenkė 
dureles, liūto nagai atsitrenkė į vandens kanistrus virš automo- 
bilio laiptelio. 

Skambesio, kokį girdėjo tąkart sklindant nuo liūto, Kasparas 
daugiau niekada gyvenime nenorėjo išgirsti. 

Tačiau išgirdo. Dabar. Ir jis sklido nuo moters. 

Afrikietė pašoko ant kojų tiesiai iš gulimos padėties. Pasiekė 
Ernstą vienu judesiu. 

Įtempta ranka lyg švaistikliu smogė jam į galvą. Suėmusi už 
gerklės trenkė jo galvą į fortepijoną. Garsas buvo toks, lyg už- 
gavus kinų šventyklos gongą. Vyro kūnas suglebo ir susmuko į 
turkišką sėdėseną. 

Afrikietės suknelė, rodės, tuoj plyš į dvi dalis, šios smuko jai 
nuo pečių abiejose pusėse. Nešyklė buvo perrėžta perpus lyg 
metalo žirklėmis. Odinė medžiaga ir plieno detalės turbūt pa- 
sitarnavo kaip neperšaunama liemenė. 

Jos rankos susigniaužė. 

— Neužmuškite jo, - tarė Kasparas. - Turime stengtis tvar- 
dyti pyktį. Šis poelgis persekiotų jus visą likusį gyvenimą. Ek- 
hartas yra pasakęs... 

Afrikietė žiūrėjo į jį. Jam pavyko ją paveikti. Ne tiek išminti- 
mi, kiek netikėtumu. Iš nuostabos jai atvipo žandikaulis. 

Vyras prie jos kojų staiga atsiklaupė ir trenkė jai siauru gin- 
klo vamzdžiu. Kasparas išgirdo lūžtant jos šlaunikaulį. 

Moters akis užliejo raudonis. Lyg į akies baltymą staiga 
būtų priplūdę kraujo. Ji pasilenkė. Apkabino vyrą rankomis. 
Pakėlė jį. 

Ėmė jį spausti. Nors vyras svėrė devyniasdešimt kilogramų, 
ji stovėjo visiškai tiesiai. Su sulaužytu šlaunikauliu. Kasparas 
suprato girdįs ateitį. Girdįs signalą, įspėjantį, kas gali nutikti, 
Afrikai praradus kantrybę ir sukilus ant kojų. 

Vyro akys ėmė lipti iš akiduobių. Kasparas išgirdo lūžtant 
jo riešą. Ernsto pirštai buvo įstrigę apsauginiame gaiduko 
lankelyje. 

Automatas iššovė. Kulkų spiečius veidrodinio stiklo sienoje 
nupiešė pusę širdies kontūro. Stiklas sutrūkinėjo į gabalus, vė- 
jas juos bloškė vidun. 

Stiklo gabalai buvo valgomojo stalo paviršiaus dydžio. Da- 
bar Kasparas išgirdo vėją. 

Jis buvo sustiprėjęs. Kasparą buvo suklaidinęs saulėtas oras. 
Jis nebuvo pratęs būti taip aukštai. Tai buvo ne paprastas vėjas. 
Tai buvo atmosferos sraujymė, tai buvo balandžio audra. 

Stiklo sienos gabalai perskriejo kambarį ir Kasparui už nu- 
garos sudužo į smulkias šukes. Susidorojęs su stiklu vėjas stvė- 
rė baldus, vaikus, Kainą, afrikietę ir bloškė juos į sieną. 

Kasparas pamatė kylant fortepijoną, lyg jis būtų bandęs at- 

sistoti ant dviejų kojų. Fortepijonas perskriejo kambarį ir atsi- 
trenkęs į sieną subyrėjo į šipulius. 

Stojo trumpa nežinios akimirka. Kasparas stvėrė vaikus. 
Nutempė juos žemyn ant Maksimiliano ir apsikabino kojomis 
stulpą. 

Kitą akimirką vėjas, terapdamas viską su savimi, ėmė trauk- 
tis atgal, kaip traukiasi į krantą atsitrenkusi galinga banga. 

Trauka laukan buvo tokia, lyg atsidarius reaktyvinio lėktuvo 
durims. Kasparas pažvelgė į Stinę. Šioji sėdėjo ant grindų apsi- 
kabinusi stulpą. Jis pamatė Kainą besikapstant durų link. 

Afrikietė paleido Ernstą. Kasparas pamatė jį mėginant pa- 
kelti ginklą. Suvokiant, kad rankos jo nebeklauso. Pamatė, kaip 
jį iš už nugaros pačiupo neigiamo slėgio banga. Iš pradžių trau- 
kė jį lėtai. Ernstas ėmė ropoti keliais bandydamas atsispirti. 
Bergždžiai. Pabandė griebtis už stulpo, tačiau rankos buvo per 
silpnos. Įtraukęs gūsis nunešė jį virš jūros. 

Kasparas išgirdo, kaip viršuje vis greičiau sukasi sraigtaspar- 
nio sraigtas. Išgirdo, kaip atsisega sraigtasparnį prilaikančių 
lynų užraktai ir kaip vėjas nuplėšia jį nuo stogo. 
vienas kito. Maksimilianas šypsojosi. 

Jam pavyko pakelti vieną ranką. Paglostyti Kasparo skruostą. 

— Žinau, ką nori pasakyti. Kai tai buvo gražus, jaudinantis 
poelgis. Kad pasiaukojau už tave. Norėdamas bent kiek atpirk- 
ti tai, į ką mudu su tavo mama buvome tave įvėlę. Ir tu būtum 
teisus. Būtum velniškai teisus. 

Jis mėgino kvėpuoti. Kasparas tėvo burnoje matė dviejų 
spalvų kraują. Tamsiai raudoną, lėtai besisunkiantį pažeistų 
venų kraują. Ir šviesiai raudoną arterinį kraują. Nuo pastarojo 
sklido tylaus burbuliavimo garsas, kurį skleidė skysčio pavir- 
šiuje sproginėjantys mikroskopiniai deguonies burbuliukai. 

— Esu ganėtinai stiprus, - sušnibždėjo Maksimilianas, - pri- 
pažinti, kad tu teisus. Bent vieną kartą. Galų gale. 

Nors jo balsas dabar tepriminė silpną šnaresį, jis buvo gyvy- 
bingas. Toks, kokį Kasparas atsiminė iš tų laikų, kai tėvui buvo 
apie keturiasdešimt. Iš Maksimiliano kūno tebuvo likęs siūlelis 
visatoje. Tačiau jo sąmonė visai nebuvo nusilpusi. 

— Velniai rautų, mirties scenos buvo mano mėgstamiausios. 
Ar pameni Basotą? Jie vis grįždavo numirti dar kartą. Iš juoko 
vos neprisišlapindavom. Tačiau dabar. Ši scena bus paskutinė. 

— Ar tuįsitikinęs, seneli? 

Klausimą uždavė mergaitė. Mirštantysis sutelkė dėmesį į ją. 

— Ar truputį ne per vėlu, - sušnabždėjo jis, - pristatyti mane 
savo anūkams? 

— Deja, anksčiau buvo neįmanoma, - pasakė Kasparas. 

— Tu neturėtum kalbėti, - tarė mergaitė. - Turi galvoti apie 
savo mirtį. 

— Koks čia velnias? - paklausė Maksimilianas. 

Ji pasilenkė virš jo. Vieną ranką uždėjo jam ant krūtinės. 
Kitą - ant jo viršugalvio. 

— Bastianai, - pakvietė. 

Tamsiaplaukis berniukas priklaupė prie Maksimiliano gal- 
vos. Vaikai susikaupė taip, kaip Kasparas dar niekada nebuvo 
girdėjęs susikaupiant vaikų. Ir daugumos suaugusiųjų. 

Kasparas švelniai prisitraukė artyn tėvo kūną. Po delnu pa- 
juto kažką judant, lyg mažą gyvūnėlį. Susivokė, kad tai tėvo šir- 
dis. Kulkos atvėrė krūtinės ląstos dalį, tebeplakanti širdis buvo 
visiškai apnuoginta. 

— Iš tiesų, - tarė mergaitė, - visai nėra ko bijoti. 

Kasparas išgirdo tylą. Tirpdydama visus garsus, ji it rutulys 
plėtėsi nuo centro tarp vaikų. Nebeliko vėjo gūsių. Stiklinio 

kambario. Žmonių kūnų. Dabarties. Danijos. Paskutinis daly- 
kas, kurį matė Kasparas, buvo tėvo veidas. Tą akimirką kažko- 
kia jėga išsiurbė sąmonę iš tėvo akių ir nusinešė tuneliu. Paskui 
nebeliko nieko. 


AŠTUNTA DALIS 


Jie vežė jį į tą Verliosės aviacijos bazės dalį, kurioje buvo įsikū- 
rusios Danijos karinės oro pajėgos. Į nedidelių, iki pusės į žemę 
įkastų barakų kompleksą šalia aptvertos teritorijos, išvarpytos 
užteršto gruntinio vandens išpumpavimo gręžinių ir apsuptos 
ženklų su užrašu Užteršta. 

Jiems važiuojant pro Jonstrupą, pradėjo lyti. Lietus nepa- 
liaujamai lijo visas tris jo tardymo paras. 


Jie leido jam miegoti tris valandas per parą, bent jau jis taip 
spėjo, nes niekur nebuvo jokio laikrodžio. Jie nedavė jam nieko 
valgyti, tačiau siūlė kavos ir sulčių. Dėl visa ko, jei jie kartais 
būtų ko nors pridėję į šiuos gėrimus, jis gėrė tik vandenį. 

Jis girdėjo ant stogo grojant lietų, muzika priminė Bacho 
kantatas. Po dviejų parų jis visiškai aiškiai išgirdo šešis Haidno 
styginių kvartetus, tuos, kuriuos Haidnas parašė po dešimties 
metų pertraukos. Paskui - šešis Mocarto styginių kvartetus, 
atsaką į Haidno sukurtuosius. Tuo metu Kasparas jau buvo 
pradėjęs sapnuoti atmerktomis akimis, jis suprato, kad muzika 

ir lietus padėjo jam išgyventi. Padėjo jam išlaikyti bebyrantį 
realybės suvokimą. 

Jį tardė trys dviejų asmenų grupės, kiekvieną sudarė vyras ir 
moteris, jie tikriausiai suprato jo santykį su moterimis. Mote- 
rys elgėsi su juo šiltai ir motiniškai, visi tardytojai taiko gerojo 
ir piktojo tėvų priešpriešos modelį, Kasparui norėjosi išsiverkti 
prigludus prie tų moterų krūtinių, porą kartų jis taip ir padarė, 
tuo metu tęsiantis klausimams. 

— Kodėl vaikai buvo pagrobti? 

— Nežinau, - tarė jis. - Gal dėl išpirkos, o gal dėl sekso? 

— Jūs minėjote aiškiaregystę. 

— Tai kažkoks nesusipratimas, - tarė jis. - Aiškiaregystė — tai 
tik prietarai, o aš neprietaringas, ar jūs turite užrašę arba įrašę 
tokių kalbų? 

— Kodėl grįžote į Daniją? 

— Grįžau namo numirti savame lizde. Man keturiasdešimt 
dveji. Žinote, taip elgiasi ir drambliai. Danija man tarytum 
dramblių kapinės. 

— Kodėl nutraukėte savo sutartis? 

— Mano jėgos jau nebe tos. 

— Kur anksčiau buvote sutikęs vaikus? 

— Prieš tai nebuvau jų akyse matęs. 

— Mergaitė sako, kad buvote susitikę anksčiau. 

— Ji klysta. Taip jau atsitinka, kai esi mylimas, dievinamas ir 
linksniuojamas spaudos. Ir vaikai, ir suaugusieji ima manyti 
tave pažįstą. Turiu įtarimą ir dėl jūsų. Gal visa tai tik dėl to, kad 
norite pabūti su įžymybe. 

— Pirmą kartą vienuolyne apsilankėte praėjusių metų balandį. 

— Pirmą kartą ten atsidūriau prieš mėnesį. Mane ten nuvežė 
tiesiai iš oro uosto. 

— Kodėl jos jus priėmė? 
— Klauskite jų. Jos - gailestingosios seserys. Argi ne toks jų 
darbas - rūpintis paklydusiomis sielomis? 


Po dviejų parų prasidėjo grasinimai. 

— Moterį, - tarė jie, - ir mergaitę galime laikyti neribotą laiką. 
Civilinės nepaprastosios padėties metu įstatymai negalioja. 

— Kaip tai susiję su manimi? 

— Rytoj būsite išsiųstas į Ispaniją. 

Jis viduje nusijuokė. Tyliai, slapta. Jis nieko nebebijojo. Da- 
lykų, kuriuos gali atimti iš žmogaus, skaičius ribotas. Netekęs 
šių dalykų, žmogus tampa laisvas. 

— Kainas, - paklausė moteris priešais jį. - Ką jums sako šis 
vardas? 

— Ar kartais jis ne iš Biblijos? 

— Kada pirmą kartą jį sutikote? 

— Gal galėčiau pasėdėti jums ant kelių? - paklausė Kaspa- 
ras. — Ir susikaupti. Gal tada ką nors atsiminčiau. 


Jie pasodino jį ant kėdės su nuolaidžia sėdyne. Jis ištisai nuo jos 
slydo. Jis buvo girdėjęs apie tokią kėdę, keli marokiečiai artis- 
tai pasakojo buvę tardyti užsieniečių legiono Ažaksio mieste, 
Korsikoje. Jie sakė, kad toji kėdė buvo blogiau už visus smū- 
gius. Kasparas iškentė kelias valandas. Iki Mocarto Disonansų 
kvarteto vidurio. 

— Duokite man kitą kėdę, - tarė jis. - Neprašau Eames. Pra- 
šau tik geresnės už šią. Kitaip jus užmušiu. 

Jie nekreipė dėmesio. Manė, jog jo baterijos visai išsikrovu- 
sios. Jis atsistojo, paspyręs švystelėjo kėdę aukštyn ir trenkė ja 
vyrui į galvą. 

Kitą sekundę kambarys buvo pilnas žmonių, jie surišo jam 
rankas juodomis plastikinėmis veržiamosiomis juostomis. Ta- 
čiau davė geresnę kėdę. 

— Ar vaikai turi išskirtinių gebėjimų? — paklausė jie. 

— Na, jie man pasirodė talentingi, - atsakė jis. - Jie tikrai 
įstengtų kakoti ir mušti būgną vienu metu. O gal paklauskite 
jų pačių? 


Kambaryje buvo stačiakampis veidrodis, mirguliuojantis, it 
būtų padengtas naftos plėvele, viena kryptimi permatomas 
langas įtariamajam atpažinti. Jo atveju tai tebuvo į balą išmesti 
pinigai, jis girdėjo menkiausią judesį už stiklo. Galėjo skųstis 
nebent tuo, kad pro stiklą, panašiai kaip pro drėgną orą, nepra- 
siskverbė kai kurie aukšto dažnio garsai. 

Dažniausiai jis girdėjo Miorką. Retkarčiais —- baronienę iš 
Pajūrio plento. Autoritetingo skambesio vyrų ir moterų. Porą 
kartų jis išgirdo skambesį, panašų į užsienio reikalų ministro, 
buvo girdėjęs jį vienoje iš ložių vieno iškilmingo vakaro metu. 
O gal visa tai tebuvo jo vaizduotės padarinys. Vienintelis daly- 
kas, dėl kurio jis buvo tikras, - tai lietus. 


Po dviejų parų jis suprato, kad jiems reikia visai ne tiesos. Jiems 
reikėjo išgalvotos istorijos. Kuri būtų priimtina jiems patiems 
ir visuomenei. 

— Ar vaikai buvo prievartaujami? Ar viskas dėl to? 

Jis pakėlė galvą ir pažvelgė jiems į akis. 

— Jie pagrobė vaikus būtent dėl to, - atsakė jis. - Tik nespėjo 
pasiekti savo tikslo. Dėl to ir gal dar dėl pinigų. Vienuolyno 
labdaros fondas sukaupė daug turto. Nuo praėjusio amžiaus 
pradžios. Fondui aukojo rusų imigrantų aukštuomenė. Ji atsi- 
kėlė gyventi į Daniją bėgdama nuo revoliucijos Rusijoje. 

Jis pajuto, jog jo žodžiai turėjo poveikį. Nuo tos akimirkos jis 
ėmė juos valdyti. 

— O ką bokšte veikė toji moteris, inžinierė? 

— Ji mano sena pažįstama. Ieškodamas pagalbininkų neturė- 
jau iš ko rinktis. 

— O ką ten veikėte jūs pats? 

Jis žengė ant skustuvo ašmenų. Jam reikėjo užsitikrinti Mior- 
ko pagalbą. Ir nuraminti šį vyrą ir moterį. 

— Su manimi susisiekė Vidaus reikalų ministerijos Policijos 
skyrius. Dėl to, kad buvau mokęs mergaitę. Įprastinė apklau- 
sa. Aš pasisiūliau padėti. Tikėjausi, jog tai bus naudinga mano 
bylai. 

Jų veiduose nebuvo matyti jokių emocijų. Tačiau juos apė- 
męs palengvėjimo jausmas nesuvaldomai skverbėsi į paviršių. 


Vienu metu jis vis dėlto prarado sąmonę. Nepastebėjo, kaip 
tai atsitiko, tačiau pamatė, kad kambarys dabar kitoks, sienos 
buvo geltonos, plazminės. 

Jis gulėjo ant plono čiužinio, girdėjo savo tardytojų balsus, 
suprato jų klausimus, tačiau jų pačių nematė. 

Suvokė, kad patiria kažkokią vidinę psichozę. Tarp vilnijan- 
čių sienų iš niekur dygo žmonių su žvėrių galvomis kūnai, jis iš 
karto suprato, kad nelauktai atsidūręs ten, kur jis dabar buvo 
atsidūręs, žmogus išprotėtų. 

Susivokė, kad savotišką sielos ramybę jam padeda išlaikyti 
malda. Ji skambėjo nuolat, lyg besąlygiškas, melodingas, ne- 
išvengiamas susitaikymas su jį supančia maišalyne. Malda — 
tai plaustas, kuriuo gyvi ir sveiki persikeliame per skyrybas, 
girtuoklystę, magiškųjų grybukų dovanotas keliones, trečiojo 
laipsnio tardymus, daugelio nuomone, net mirtį. 

Malda ir meilė. Kasparas pagalvojo apie Stinę. 

Ji buvo dingusi jau keletą metų. Jis išbandė viską - grasino ir 
bandė išgauti informaciją iš Geodezijos instituto darbuotojų, 
kreipėsi į Interpolo Dingusių asmenų skyrių, privačius sek- 
lius, tarptautinių ryšių turinčius advokatus, dėjo skelbimus į 
didžiausių Europos laikraščių Asmeninių skelbimų skyrelius, ir 
visa bergždžiai. 

Vieną popietę jis nuvažiavo į Holtę, pas jos tėvus. Buvo žie- 
ma, jos tėvas lauke skiepijimo peiliu genėjo vaismedžius. Kurį 
laiką Kasparas stebėjo jį dirbant. Gerdamas į save jo skambesį. 
Kažkuo panašų į Stinės. 

— Apie meilę nereikėtų kalbėti pernelyg sentimentaliai, — 
tarė Kasparas. - Didumą tų jausmų, kuriuos žmonės vadina 
meile, netgi čia, Holtėje, galėtum lygiai taip pat patirti ir su kitu 
žmogumi. Meilėje išties daug praktinio išskaičiavimo, girdžiu 
tai, ir nieko čia bloga. Tačiau kuo labiau žmonės tinka vienas 
kitam, kuo toliau nori kartu žengti, tuo labiau mažėja kitų pa- 
sirinkimo galimybių. Nemoku to paaiškinti, tačiau čia panašiai 
kaip su mano profesija, nelabai ir galėjau tapti kuo nors kitu, 
alternatyvų būtų labai mažai ar apskritai nebūtų. Tas pats ir su 
Stine ir manimi, tai lyg vaidinimas, kuris buvo nutrauktas vos 
jam prasidėjus, kai bilietus į jį jau buvo nusipirkę dvidešimt ke- 
turi tūkstančiai žmonių, prieš kuriuos aš jaučiuosi atsakingas. 
Tie žiūrovai - tai visos tos mudviejų su Stine dalys, kurios nori 
būti kartu, ne tik vidinis princas ir princesė. Taip pat vidiniai 
luošiai, neūžaugos, įnoringi vaikai. Jie sėdi ir laukia, nes žino, 
kad šiam vaidinimui lemta būti atliktam iki galo. Šis vaidinimas 
užsakytas iš aukščiau. Kažkur anapus įprastinio išrankumo 
buvo pasirašyta sutartis, kurios sąlygų, jaučiu, privalu laikytis. 

Vyras pakėlė akis. Šios buvo pilnos ašarų. 

— Niekuo negaliu jums padėti, - tarė jis. 

Kasparas nuvažiavo pas savo tėvą. Maksimilianas buvo grį- 
Žęs gyventi į namą Skodsborge, nors šiaip visada reikėtų gerai 
apsvarstyti prieš nusprendžiant grįžti gyventi ten, kur buvo pa- 
tirtos didžiosios netektys, namas buvo pilnas Helenos Kronės 
skambesio. 

Jie atsisėdo kambaryje, kurio langai gręžėsi į jūrą, juos supo 
tinkami baldai, tinkami paveikslai, tinkamas vaizdas, deja, vien 
daiktų nepakanka, kažkas turi įpūsti jiems gyvybės, kažkas turi 
pūsti instrumentą. 

— Tu visą laiką slėpei nuo manęs daugybę dalykų, - tarė Kas- 
paras, - aš visiškai tam pritariu, aš ir pats turiu slaptąją pusę, 
tačiau vienas iš tų dalykų susijęs su Stine, visada tai girdėjau, tu 
kažką apie ją žinai ir dabar turėsi man tai pasakyti. 

Maksimilianas apsidairė, bet nerado ko ieškojęs, nerado išei- 
ties, tai vienas iš prabangaus, bet paprasto interjero trūkumų, 
jis nebesuteikia galimybės nukreipti dėmesio ar pasislėpti. 

— Policija turi centrinį registrą, paieškojau jame jos pavardės. 
Ji dvejus metus kalėjo Horsenso moterų kalėjime. Už žmogžu- 
dystę. Man nepavyko sužinoti smulkiau. 


Jis palydėjo Kasparą iki durų. 

— Keblumas tas, - tarė Kasparas, - kad mylėčiau ją net žino- 
damas, kad ji negyvai nukankino ir suvalgė visą šeimą. 

Maksimilianas atidarė duris. 

— Ir aš, - pasakė jis. 

Tėvas su sūnumi žvelgė į apsnigtas vejas. Jų skambesys buvo 
giminingas. Labai dažnai tam tikras vienatvės bruožas perduo- 
damas iš kartos į kartą. 

— Bet reikia gyventi toliau, - tęsė Kasparas. - Ketinu nu- 
siteikti ieškoti panašesnės į slaugę moters. Pavyzdžiui, tokios, 

kuri būtų Etikos tarybos narė. Ir dalyvautų savanoriškoje baž- 
nyčios veikloje. 

— Kai tokią rasi, - tarė Maksimilianas, - jei kartais ji turėtų 
mamą ar vyresnę seserį. Ar galėtum iš karto paskambinti savo 
tėčiui? 


Baronienė iš Pajūrio plento išvadavo jį iš psichozės. Grąžino į 
realybę, kuri nebuvo labai jau daug geresnė už tą, iš kurios jis 
ištrūko. Ji pamatavo pulsą. Pakėlė vokus ir pašvietė jam į akis. 
Tai jį iš dalies nuramino. Akivaizdu, jog jiems buvo svarbu, kad 
jis liktų gyvas. 

Vienu metu, viskam baigiantis, nors tada jis to dar nežinojo, 
jie išėjo iš kambario. Vidun įėjo Vivjena Liūdnoji. Iš pradžių 
jis jos nepastebėjo, jo rega ir atmintis buvo nusilpusi. Tačiau 
jis atpažino jos As-dur tonaciją. Šios gelmę. Užuojautos gaidą. 
Jis prisiminė Mocartą kūrus daug muzikos teatrui. Prisiminė, 
kaip jis įsiklausydavo į operos dainininko balsą. Ir parašydavo 
ariją, tiksliai derančią prie jo tonacijos. Vivjenai jis būtų sukū- 
ręs ariją apie sudaužytą širdį. As-dur tonacijoje. 

Jis niekaip nesuprato, kaip ji čia pateko. Bet jei kas ir galėjo 
čia patekti, tai tik ji. 

Jis žinojo, kad negali jos nieko klausti. Žinojo, kad jų pokal- 
bis bus girdėti taip aiškiai, lyg įrašų studijoje. Ir vis dėlto pa- 
klausė. 

— Kaip vaikai ir Stinė? 

— Jie saugūs. 

Ji bandė nuslėpti ją užplūdusius jausmus. Tačiau iš jos akių ga- 
lėjai nuspėti, ką ji regi žiūrėdama į jį. Jis turbūt priminė šmėklą. 

— O Kainas ir toji moteris? 

— Dingo. 

Ji buvo atsinešusi nedidelį nešiojamąjį grotuvą. Pastatė jį ant 
stalo ir įjungė. Tomas Veitsas uždainavo Cold Water iš albumo 
Mule Variations, didžiulė vienatvė, didžiulė užuojauta ir di- 
džiulis dvasinis ilgesys, kurio kol kas nepavyko ir turbūt šiame 
gyvenime jau nebepavyks patenkinti, 140 decibelų stiprumu 
Antrojo pasaulinio karo bunkeryje. Šis garsas turėjo paraly- 
žiuoti visus jų kondensatorinius mikrofonus. 

Ji pasilenkė prie jo. 

— Mačiau Valstybinio autopsijos centro išvadas. Mirties 
priežastis - širdies smūgis. Ar turėčiau pasirūpinti išvadų per- 

Jis papurtė galvą. 

— Kokia bus oficiali versija? - paklausė ji. 

— Kompromisas. Vaikai buvo pagrobti dėl seksualinių ir fi- 
nansinių motyvų. Pagrobėjai nespėjo įgyvendinti savo tikslų. 

— Tikrovė kuriama iš kompromisų, - tarė ji. - Tik taip žmo- 
nės gali ją priimti. Daugeliui mano pacientų lengviau numirti 
veikiant televizoriui. Mudu su tavo tėvu. Mes jau buvome tai 
praėję. Buvome pakeliui į nežinomą žemę. 


Jai išėjus tardymo grupė sugrįžo, jie kažko klausinėjo, jis at- 
sakinėjo, nesuprasdamas nei jų klausimų, nei savo atsakymų. 
Viduje pasirodė Miorkas. Su pjaustymo peiliuku rankoje. Jis 
perpjovė veržiamąsias juostas, Kasparas jausdamas dėkingu- 
mą ėmė trinti sutinusias plaštakas. 

— Ar Kaino ir moters, - paklausė jis, - nesučiupote todėl, 
kad tai - susitarimo dalis? 

Miorkas papurtė galvą. Kasparas girdėjo, jog jis sako tiesą. 

— Avediorės užtvanka jau uždaryta. Išpumpuojamas van- 
duo. Centras bus atidarytas po septynių mėnesių. Po pusantrų 

metų miestas bus toks kaip buvo. Randuotas. Tačiau apskritai 
toks, tarsi nieko nebūtų nutikę. 

— Dykumos tėvai, - tarė Kasparas. — Ir Hėgelis. Ir Karlas 
Marksas. Ir Senojo Testamento autoriai. Yra pastebėję, kad jei 
žmogus ar miestas buvo įspėtas. Dievo. Ir nepaklausė šio įspė- 
jimo. Istorija kartosis iš naujo. Iš pradžių bus susilaukta naujų 
įspėjimų. Paskui - katastrofų. 

Po vyro išsekimu Kasparas išgirdo pyktį. Tačiau juk svar- 
biausia - pažadinti žmogų. Ir nieko bloga, jei kai kada pirmiau- 
sia pabunda jo neapykanta. 

— Niekada nesidomėjau religijomis, - atsakė pareigūnas. — 
Juo labiau - Karlu Marksu ir dykumos tėvais. 

— Niekada ne vėlu tapti išmintingesniam, - tarė Kasparas. — 
Net esant ten, kur esate jūs. Trimis ketvirtadaliais karste. 

Miorkas atšlijo. Neišėjus maniežo mokyklos, nepraleidus 
penkių tūkstančių vakarų su dviem tūkstančiais nemėgstančių 
permokėti žiūrovų, sunku pergalėti klouną ir tarti paskutinį 
žodį. 

Trinktelėjo durys. Kasparas padėjo galvą ant stalo ir užmigo. 


Pabudęs išvydo pro langų grotas plūstančią dienos šviesą, 
jam pavyko atsistoti. Jis stovėjo antrame pastato aukšte, pro 
langą buvo matyti Fėledo parkas ir atviras baseinas. Buvo at- 
sidūręs Kopenhagos universitetinės ligoninės uždarojo tipo 
A skyriuje. 

Jis vilkėjo ligoninės apatinius drabužius. Trumparankovius 
marškinėlius ir ilgas apatines kelnes. Ant stalo gulėjo jo loteri- 
jos bilietas, parkeris, keturios kronos ir septyniasdešimt pen- 
kios erės. Jie buvo paėmę jo batus. 

Jis atsigulė ir gulėjo visiškai nejudėdamas. Mėgindamas už- 
megzti ryšį su savąja nervų sistema. 

Iš paviljone įrengtos kavinės garsiakalbių girdėjo sklindant 
saksofonininko pastangas susidoroti su neįveikiama užduo- 
timi sumokėti bent dalį mūsų visų skolos džiazo muzikantui 
Koltranui.. 


* John William Coltrane (1926-1967) - amerikietis džiazo saksofonininkas ir kom- 
pozitorius, pakeitęs šiuolaikinio džiazo koncepciją ir padaręs didžiulę įtaką vėlesnėms 
džiazo muzikantų kartoms. 

Iš stovinčio automobilio radijo sklido Četo Beikerio“ daina 
iš tų laikų, kai jis, kaip ir Dinas Martinas“, dar tik buvo pradėjęs 
savo karjerą ir kai dar turėjo visus dantis ir nebuvo praplikęs. 
Sūpuojamas muzikos Kasparas pasijuto taip, kaip įsivaizdavo 
galint jaustis tik apie Dievo sostą besisukančius angelus. 

Nuo vaikų baseino sklido balsai ir juokas, šie garsai liejosi 
į antrojo Brandenburgo koncerto fragmentus. Bachas irgi buvo 
patyręs tą jausmą. 

Jis įsiklausė kiaurai sieną. Į dviejų vyrų, dar nepatyrusių ar- 
timesnio sąlyčio su moterimi, skambesį, tai buvo tuodu vie- 
nuoliai. 

Durys atsidarė, vidun įžengė Mėlynoji dama, o paskui ją — 
vienuoliai. Ji ištiesė rankas į šonus, jie apieškojo ją ir išėjo, už- 
darydami paskui save duris. 

Ji prisitraukė prie jo kėdę, jis atsisėdo lovoje. Kurį laiką jie 
taip ir sėdėjo. Aplink juos telkėsi tyla. 

— Vaikai saugūs, — tarė ji. - Stinė saugi. Juos tardė, tai ne- 
buvo itin malonu, bet dabar viskas baigta. Dabar jie palikti 
ramybėje. 

Jis linktelėjo galvą. 

— Benneweis cirkas jau paskelbė rudenio sezono programą, 
į ją įtraukti ir jūsų pasirodymai, jau išspausdinti ir plakatai, 
kažkokia jūsų agente apsiskelbusi moteris per televizorių pra- 
sitarė, kad Vidaus reikalų ministerija davė jai išankstinį pažadą, 
kad jūs susigrąžinsite Danijos pilietybę. Kalbėjausi su Patriar- 
chatu Paryžiuje, jie kreipėsi į Ispanijos karalių dėl malonės su- 
teikimo. Matysim. 


* Chet Baker (1929-1988) - amerikietis džiazo trimitininkas ir dainininkas, buvęs 
itin populiarus XX a. 6-ajame dešimtmetyje. 

** Dean Martin (1917-1995) -amerikietis dainininkas aktorius, buvęs itin populiarus 
XX a. 6-ajame ir 7-ajame dešimtmečiuose. 

Moteris pakilo iš vietos. 

— Noriu iš čia ištrūkti, - tarė Kasparas. - Noriu pamatyti Sti- 
nę ir KlaraMariją. 

- Jie nori atlikti išsamią jūsų teismo psichiatrijos ekspertizę. 
Policijos saugumo ir žvalgybos tarnyba taip pat su jumis dar 
nebaigė. Kaip ir H korpusas. Jie sako, kad viskas užtruks tris 
mėnesius. Į laisvę išeisite rugpjūtį. 

Jis įsikibo jai į uniformą. Ji švelniai patraukė jo rankas šalin. 

— Ateina toks metas, - tarė ji, - kai mokytoją ir mokinį sie- 
jantys jausmai taip sustiprėja, kad galima kalbėti apie nuola- 
tinę pagalbą ir ryšį. Tačiau turime visą laiką saugotis, kad tai 
nevirstų lepinimu. 

Jo pyktis sukilo taip staiga, kaip iš dėžutės iššokęs žaisliu- 
kas. 

— Galėtumėt duoti man šiek tiek daugiau, - pasakė jis. - Įsi- 
vaizduokite mano padėtį. Man reikia informacijos. Reikia pa- 
guodos ir palaiminimo. 

— Galiu duoti jums autobuso bilietą. 

— Jie paėmė mano batus, - atsakė jis. - Tai daug veiksmin- 
giau už grandines ir antrankius. Be batų nenusigausiu toliau 
nei iki Niorės alėjos. 

— Prieš čia ateidama, - tarė ji, - užsukau į tualetą. Čia pat, 
šiame koridoriuje. Į moterų tualetą. Ten netyčia palikau batus, 
kuriais avėdama čia atėjau. Dėl dieviško atsitiktinumo tai ba- 
tai, skirti bėgioti. Man gerokai per dideli. Keturiasdešimt antro 
dydžio. Jaučiausi kaip avėdama klouno batus. Visa laimė, kiše- 
nėje dar turėjau šiuos. 

Ji ištiesė priekin kojos keltį. Buvo apsiavusi baltus gimnasti- 
kos batelius. 

Ji atsistojo. 

— Aš jums nepasakysiu, kad Stinė su KlaraMarija šiuo metu 
yra Rabijos fonde. Ir kad ten bus dar daugiausia dvidešimt ke- 
turias valandas. 


Jis atidarė palatos duris. 

— Man reikia į tualetą, - tarė. 

Vienuoliai vedė jį iš abiejų pusių laikydami už parankių. 

— Gal galėtumėt užeiti vidun kartu su manim? - paklausė 
jis. - Pastarosios dienos visai sugadino man nervus, nenorė- 
čiau šikti vienumoje. 

Jie šiek tiek nuo jo atsitraukė, būtent to jis ir tikėjosi. Jam 
įėjus vidun, jie liko stovėti už išorinių durų. 

Tokie tualetai buvo jam pažįstami. Senais gerais laikais jis 
daugybę kartų lankėsi ligoninių uždaruosiuose skyriuose, pas 
mokinius, ribinio asmenybės sutrikimo ir šizofrenijos kamuoja- 
mus vaikus, pagal mąstymo sutrikimo indekso metodą priskir- 
tus 1-ajai, švelnesniajai, kategorijai. Tais laikais jis sutikdavo įsi- 
velti bet kur, jei tik tėvai turėdavo pinigų. Nors kartais, jau ir tais 
laikais, sutikdavo iš užuojautos. Buvo gera manyti, kad dabar toji 
užuojauta grįžo pas jį lengvu karminiu palankiu vėjeliu. 

Ir Pranciškus Asyžietis, ir indų išminčius Ramana Maharši 
yra pasakę, kad šviesuoliai beprotnamiu laiko šį pasaulį, o už- 
darytieji žmonės, mūsų palengvėjimui, gali pasirodyti visiškai 
normalūs. Abu jie vadino save Dievo klounais. 

Kasparas įėjo į vienvietį moterų tualetą. Batai buvo palikti 
už klozeto. Jo paties batai. Ji turbūt rado juos jo krepšyje. 

Nuo batų sklido dangiškas skambesys. Įkišęs ranką jų vidun 
jis užčiuopė banknotus. Viduje buvo penki tūkstančiai kronų. 
Penkiašimtinėmis. Boras dabar atrodė žvalesnis nei pastarąjį 
kartą. 

Veidrodis virš kriauklės buvo iš poliruoto, nerūdijančio 
plieno plokščių. Viena iš Kasparo tų laikų mokinių kartą pa- 
bėgo radusi išėjimą vieno iš tualetų lubose, jos niekas taip ir 
nerado. Kas įmanoma klientams, turėtų būti įmanoma ir jų 
gydytojui. Kasparas užlipo ant klozeto bakelio, tada ant ran- 
kų džiovintuvo. Lubos buvo iš Rockfon akmens vatos plokš- 
čių, daugelio psichikos sutrikimų turinčių žmonių klausa 
būna daug jautresnė. Tokia kaip, pavyzdžiui, Kasparo. Jis 
stumtelėjo viršun vieną plokštę ir prisitraukęs įlindo į vėdi- 
nimo šachtą. 

Iš šachtos išlindo ties tuščiu kabinetu, kurio langai gręžėsi į 
Henriko Harpenstrengo gatvę. Kasparas pro langą iššoko ant 
žalios vejos priešais ligoninės skalbyklą. Pro atdarą jos langą 
nuo krūvos pastvėrė mėlynas darbines kelnes. 

Šmėstelėjus išganingai minčiai grįžo prie pagrindinio ligo- 
ninės įėjimo. 

Registratūroje nurodė Lionės Borfelt pavardę ir, susižinojęs 
aukštą, skyriaus numerį ir palatą, pakilo liftu aukštyn. 

Daugiavietė palata buvo chirurgijos skyriuje. Lovoje prie 
lango gulėjo vyras, jo galva buvo aptvarstyta, tačiau jo skam- 
besys ir visa jį gaubianti atmosfera buvo gyvybinga, juodi jo 
plaukai virš tvarsčio styrojo it drabužių šepečio šeriai. 

Prie jo lovos ant kėdės sėdėjo Lionė Borfelt. Ji buvo įžengusi 
į paskutinį nėštumo etapą, kai ir kūnas, ir skambesys primena 
išbrinkusį beišsprogstantį pumpurą. 

— Papildomai dirbu gydytoju, - paaiškino jis, - ir nuspren- 
džiau padirbėti dar vieną pamainą, kad, jums abiem leidus, 
įvertinčiau jūsų sveikatos būklę. 

Jis priglaudė ausį prie moters pilvo, lovoje gulinčio vyro 
kūnu perbėgo traukulys. 

— Garsas stabilus, - tarė Kasparas. - Jam teko patirti nemen- 
ką sukrėtimą. Bet jis jau atsigauna. Vaikai gali ištverti neįtikėti- 
nai daug. Jis bus visiškai išsivystęs triukšmadarys. O kaip jau- 
čiasi jaunikis? 

— Jam dar negalima daug kalbėti, - pasakė moteris. 

— Mėgaukitės tuo, - atsakė Kasparas. - Kol dar galite. Mes 
visi šnekame pernelyg daug. 

— O kaip vaikai? 

— Jie grįžo. Pas savo tėvus. 

Jos akyse pasirodė ašaros. 

— Kainas dingo, - tarė jis. - Ar įtariate, kur būtų galima jį 
rasti? Kad vėliau galėtume mandagiai apsikeisti nuomonėmis 
apie tai, kas nutiko. 

Ji papurtė galvą. 

- Viena, kas kartojosi, - tarė ji, - jis nuolat rinkdavosi vietas, 
greta kurių būtų sauna. 

Kasparas pajudėjo durų link. 

— Norime jums padėkoti, - tarė ji. 

— Bethovenas, - pasakė Kasparas, - publikai pernelyg užsiš- 
niurkščiojus, sakydavo: „Menininkui reikia ne ašarų. Meninin- 
kui reikia plojimų.“ 

— Norėtume pakviesti jus į krikštynas, - tarė moteris. 

Kitose lovose gulintys pacientai atidžiai jų klausėsi. 

— Toks žmogus kaip aš, - tarė Kasparas. - Paprastai linkęs 
saugoti savo asmeninį gyvenimą nuo savo triuškinamo popu- 
liarumo. Tačiau šį kartą galėčiau padaryti išimtį. Taigi pasiro- 
dysiu. Lyg geroji fėja. Ir apdovanosiu mažąjį nusikaltėlį tobula 
klausa. Ir puikiausiomis manieromis. 

— Atsidėkodami, - tarė Lionė Borfelt, nužiūrinėdama jo dar- 
bines kelnes ir marškinėlius, - galbūt galėsime jums padėti įsi- 
gyti šiek tiek geresnių drabužių. 

Jis perėjo per Blegdamo gatvę, išgirdęs automobilio sireną 
nėrė į Fėledo parką. Nugrimzdo į tą savo sielos kertelę, kurioje 
skamba malda Tebūnie PoniosViešpaties valia, net jei tai reiškia, 
jog būsiu sučiuptas. Ir iš kurios tuo pat metu sklinda mūsų mal- 
davimas gauti tik vieną valandą laiko. 

Pro jį prabėgo moteris. Apsivilkusi viskozės drabužiais ir ap- 
siavusi bėgiojimo bateliais. 

Jis pasileido bėgti. Pasivijęs prisigretino prie jos. Tai buvo 
skyriaus vadovė Asta Borelo. 

— Iššokau iš ligoninės uždarojo skyriaus, - tarė jis. 

Nemažindama greičio ji pasuko galvą. Pamatė ligoninės 
marškinėlius. 

Jis negalėjo ilgai išlaikyti tempo, dėkui Dievui, to ir neprirei- 
kė, ji sustojo ir ėmė žingsniuoti. Įsmeigusi žvilgsnį tiesiai prie- 
šais save. Kasparas ją užjautė, jam buvo pažįstamas ją apėmęs 
jausmas. Kai viliesi, jog tavo regimas vaizdas tėra fata morgana. 
Ir kartu žinai, kad, deja, taip nėra. 

— Norėjau pasakyti, kad negriežiu ant jūsų danties, - tarė 
jis. 

Ji norėjo imti bėgti, tačiau kojos neklausė. 

— Mokesčius sumokėsiu ne džiaugsmingai, — tęsė jis. - O 
tiesiog virpėdamas iš malonumo. Tik labai norėčiau jums pa- 
dėti. Toliau tobulėti. Darbas Muitų ir mokesčių inspekcijoje ir 
pernelyg intensyvus sportavimas šiek tiek pavojingas. Tuo, jog 
galite netekti savo natūralaus, laisvo, moteriško spontanišku- 
mo. Nepamirškite jo. 

Jam buvo metas judėti. Jis pasileido risčia. Pasiekęs rožyną 
prie Osterbro pašto pastato, atsisuko ir pamojavo. Ji neatsakė į 
jo mostą. Tačiau net ir per tokį nuotolį jis girdėjo, kad šis susi- 
tikimas paliko jai neišdildomą įspūdį. 

Jis tykojo krūmuose priešais įėjimo į paštą laiptus. Nepraėjus 
nė penkioms minutėms, prie pašto sustojo automobilis ir iš jo 
išlipęs vyras nešinas laišku pasuko prie pašto dėžutės. Raktelis 
liko spynelėje, automobilio variklis tebeveikė. 

Kasparas atsisėdo į vairuotojo vietą. Ant gretimos sėdynės 
gulėjo į medžiaginį maišelį įdėtas kostiumo švarkas ir įjungtas 
mobilusis telefonas, kartais sėkmė būna išties dosni. Kas turi, 
tam bus duota (Evangelija pagal Morkų, 4,25). Jis užrakino au- 
tomobilio dureles ir šiek tiek pravėrė langą. 

Vyras pasirodė besąs šviesiaplaukis princas Valiantas, profe- 
sorius Frenkas. 

Kasparas įsiklausė į susiklosčiusias aplinkybes. Į dievišką jų 
neįtikimumą. Jis žinojo, pats to nesuprasdamas žinojo, kad yra 
atsidūręs ant ribos, skiriančios jį nuo tos vietos, kurioje buvo 
parašytas jo gyvenimo scenarijus. 

— Aš padorus žmogus, — tarė jis pro praverto lango plyšelį. — 
Giliai tikintis. Bet man labai reikia automobilio. Manau, ne atsi- 
tiktinumas, kad teks pasiskolinti būtent jūsiškį. Turbūt galime 
kalbėti apie atlyginančią likimo ranką. Savotišką karminį skolos 
grąžinimą. Ir vis dėlto: automobilį galėsite atsiimti rytoj. Prie 
Belahojaus stovyklavietės. Rakteliai gulės ant saulės skydelio. 

Pasakęs paspaudė greičio pedalą. 


Jis pervažiavo Langelinjės tiltą ir sustojo prie Muitinės restora- 
no. Sveikas protas sakė, kad jį turėtų kankinti neišspręsti svar- 
bieji egzistencijos klausimai: kur moteris, kur mergaitė, kaip 
bus su kerštu? Tačiau sveikas protas — tik vienas iš daugybės 
vidinio berniukų choro balsų. Vietoje šių klausimų jis girdėjo 
pavasarį. Girdėjo aplinkui verdančią gyvybę. Net kai žmonės 
uosto promenadoje plušėte pluša, norėdami prasimanyti pini- 

gų, iš kurių naudos tik tiek, kad bus galima pasimėgauti perte- 
kusia senatve ir palikti didelį variokų kapšą vaikams, nors pa- 
veldėti dideles sumas jiems bus neabejotinai žalinga, net ir tada 
šis skambesys išties nuostabus. Be to, jis girdėjo ne tik žmones. 
Girdėjo ir Falsterbo pusėn skrendančius paukščių pulkus - į 
Švediją keliaujantį pavasarį. 

Jis surinko Kaino ant loterijos bilieto užrašytą telefono nu- 
merį. 

— Klausau? 

Reikėtų būti atsargiam atsiliepinėjant į telefono skambučius, 
nes vieną gražią dieną jums gali paskambinti vienas didžiųjų 
klounų. Kainas galėjo palikti telefoną skambėti, atsiliepęs jis lei- 
dosi susekamas. Kasparas akimirką pasiklausė. Ir nutraukė ryšį. 

Grįždamas atgal pravažiavo pro Anglikonų bažnyčią, Rusijos 
caras iš pradžių būtent šioje vietoje buvo numatęs plataus už- 
mojo Rusijos stačiatikių bažnyčios statybas, susiklosčius šiek 
tiek palankesnėms aplinkybėms, tarp danų ji būtų sulaukusi 
didesnio pasisekimo. 

Automobilį pastatė Marmuro bažnyčios automobilių stovė- 
jimo aikštelėje. Apsivilko švarką. Kioske Karalienės skersgat- 
vyje nusipirko kortų kaladę. Priėjęs Nevskio cerkvę sustojo 
pasigrožėti tapytojo Fiodoro Bronikovo tapytu Aleksandro 
Nevskio portretu, giliai įkvėpė, sukalbėjo maldą ir įsiklausė. Į 
cerkvės drausmę. Jos užuojautą. Užsispyrimą. Aiškų žinojimą, 
kad dieviški potyriai galimi tik po atkaklių pratybų. Kaip ir 
cirke. Liuterio mintis, kad visa yra nulemta iš anksto, Kaspa- 
rui visada atrodė prieštaraujanti mūsų visų kasdienei patirčiai. 
Žurnalistui prieš mirtį paprašius Graučo Markso apibendrinti 


* Julius Henry „Groucho“ Marx (1890-1977) - amerikietis aktorius komikas, vienas 
iš brolių Marksų. 

savo gyvenimą, ironiškos išraiškos didžiojo komiko veide ne- 
beliko, lyg nusiplėšus latekso kaukę, būnant taip arti mirties 
nebelieka laiko kalbėti netiesos. „Daugelis mūsų, - tarė jis, - 
privalėtų stengtis kompensuoti menkus proto gabumus sun- 
kiu darbu. Viskas priklauso nuo pratybų.“ 

Kasparas paspaudė mygtuką, duris atidarė diakonas. 

— Man labai reikia išsimaudyti pirtyje, - tarė Kasparas. 


Jie perėjo mažąją aulą, diakonas atidarė duris ir ištiesė Kaspa- 
rui didelį šiurkštaus audimo rankšluostį, iš vidaus į juos tvoskė 
tiršti it dūmai garų kamuoliai. 

Tai buvo rusiška pirtis. Eidamas siauru plytelėmis išklotu 
koridoriumi, Kasparas suskaičiavo penkerias duris, besiverian- 
čias į mažus kambarėlius, kurių kiekviename buvo po vieną į 
grindis įleistą vonią, daugumoje jų gulėjo vyrai - lyg besvoriai 
plūduriavo vandens paviršiuje, romiai pūškuodami it jūrų vėp- 
liukai. Koridorius vedė į bendrąją patalpą, čia buvo nedidelis, 
apvalus baseinas, ant jo laiptelio, panirę į karštą vandenį, sėdė- 
jo šeši vyrai, trys iš jų - ilgabarzdžiai. 

Kasparas nusirengė ir sudėjo drabužius ant kėdės. Atidaręs 
stiklines duris, įžengė į garinę pirtį. 

Jos sienos buvo ištapytos apsivalymo scenomis iš Naujojo 
Testamento, Jėzus krikštijamas, Jėzus užsispiria nuplauti mo- 
kiniams kojas, Marija Magdalena savo ruožtu plauna jo kojas. 
Moteris buvo nutapyta nusigręžusi į priešingą pusę, kad nebū- 
tų priversta žiūrėti į nuogybę pirtyje. 

Patalpos gilumoje į viršų kilo trys marmuriniai plautai, Kai- 
nas sėdėjo ant žemiausiojo. Kasparas prisitraukė prie jo kėdę 
ir atsisėdo. 

Kainas, matyt, sėdėjo čia jau kurį laiką, jo veidas buvo įrau- 
dęs ir šlapias, odos paviršiuje pulsavo venos. 

— Vadinasi, skambinai tu, - pasakė jis. - Kaip mane radai? 

Kasparas mostelėjo ranka į juos supančią aplinką. Buvo gir- 
dėti tylus garo, einančio iš angų po marmuro plautais, šnypš- 
timas. Vandens čiurlenimas vamzdžiuose. Ir kažkur toli - mu- 
zikos garsai. 

— Čaikovskio Liturgija ir Mišparai, - atsakė Kasparas. - Ne- 
išgirdau nei muzikinių temų, nei žodžių. Tik tonacijas. Ir var- 
pų obertonus. Čia turėtų būti varpų. Anksčiau nesu girdėjęs jų 
skambant. Tačiau jie skamba pritardami giesmėms. 

Jis atidarė kortų dėžutę, perplėšė foliją ir sumaišė kortas. 

— Čia yra šeši varpai, - tarė Kainas. - Karilionas. Paskutinis 
grojimo jais techniką išmanęs varpininkas mirė 1962-aisiais. 
Cerkvei ir jos paslaptims gresia išnykimo pavojus. Tačiau aš ją 
išgelbėsiu. 

Kasparas išdalijo kortas. 

— Ir kuo, - paklausė Kasparas, - tokį gerbiamą turtuolį kaip 
tu, turintį vandenų gydyklų ir sanatorijų, sudomino mažytė ru- 
siška pirtelė su cerkvele Plačiojoje gatvėje? 

— Apie šią pirtį man papasakojo motina Marija. Čia — reli- 
ginių patriarchų susitikimo vieta. Čia lankosi šv. Ansgaro liu- 
teronų bažnyčios pastoriai. Katalikų vyskupas. Vyriausiasis 
rabinas. Karališkosios šeimos nuodėmklausys. Motina Marija 
sako, kad tą dieną, kai čia bus pakviesta ji ir imamai, Danijoje 
išauš nauja religijų sugyvenimo era. 

— Ir iš kur tu pažįsti motiną Mariją? 

— Mus supažindino KlaraMarija. 

Kasparas pajuto perveriant netikėtą, nepaaiškinamą ir nelo- 
gišką pavydą. Vyrai nenori dalytis moterų dėmesiu su kitais vy- 
rais, nesvarbu, kad toms moterims daugiau nei aštuoniasdešimt 
ar mažiau nei dvylika, mes norime, kad jos būtų tik mūsų. 

— Paimk savo kortas, - tarė Kasparas. - Žaisime Teksaso už- 
ėmimą, po dvi kortas rankoje, penkios ant stalo, trys statymų 
ratai. Jis atvertė ant stalo pirmas tris kortas, tai buvo širdžių 
dama, būgnų karalius ir vynų tūzas. 

Kainas paėmė kortas. 

— Iš ko žaidžiame? - paklausė jis. 

— Iš tavo gyvybės, - atsakė Kasparas. 

Kainas sužiuro į jį. Kasparas vėl išgirdo, koks fiziškai pavo- 
jingas yra Kainas. 

— Statysime po dalelę tiesos, - tarė Kasparas. - Atvirumą. 
Aš pradedu, ar girdi mus supančius garsus? Ar girdi, kaip jie 
atsispindi nuo marmurinių sienų? Šiek tiek minkščiau nei nuo 
granito. Bet vis tiek kietai. Tačiau tą kietumą sušvelnina garai. 
Jie sukuria intymią atmosferą. Kietoje erdvėje. Ar girdi ją? 

Garai apgaubė juos iš visų pusių, pamažu pradangindami pa- 
talpos sienas. 

— Gaubiami tos intymios atmosferos, - tęsė Kasparas, — 
sėdime mudu. Nuogų vyrų draugėje girdėti ypatingas, kone 
palaimingas skambesys. Esi išsivadavęs iš stačios apykaklės 
užlenktais kampučiais, varlytės ir autų nelaisvės. Išsilaisvinęs 
iš savo paties kuriamo įvaizdžio, nes kaukę nusimetei kartu 
su drabužiais. Šiek tiek labiau priartėjęs prie savęs. Prie to- 
limo, laimingo prisiminimo apie tai, kaip žaisdavai nuogas 
paplūdimyje. Prie linksmų akustinių suvenyrų, saugomų iš 
tų laikų, kai persirenginėdavai futbolo klubo persirengimo 
kambaryje, ar supranti, ką turiu omeny, ar girdi tai? Norom 
nenorom prisimeni Ekhartą: „Įdomu, su kuo turėjo pasimy- 
lėti Dievas, kad galėtų pagimdyti tiek daug garsų?“ O vidu- 
ry šio ausų būgnelių Eldorado įsitaisęs tavasis skambesys. 
Tavasis godumas. Tavo nusižengimai ir manipuliacijos. Ku- 

rių pakaktų įkalinti tave iki gyvos galvos. O pačiame viso to 
fone - nužudymas ir žiaurus elgesys su vaiku. Didink sumą. 
Tavo privalomas pradinis statymas — tiesa apie mergaitę. Ką 
nugirdau ne taip? 

— Dėl tos mergaitės, - atsakė Kainas. - Tai Ernsto darbas. 
Padėtis tapo nevaldoma. Jis už tai sumokėjo. 

Kainas paėmė tris kortas ir padėjo ant stalo, tai buvo būgnų 
karalius, širdžių devynakė ir kryžių dviakė. 

— Bet tu už tai atsakingas, - tarė Kasparas. 

— Aš atgailauju. Motina Marija sako, kad nėra tokios nuodė- 
mės, kurios neatpirktų atgaila. 

— O kaip dėl teisingumo instancijos? - paklausė Kasparas. 

— Tu piktas. Tartum kariuomenės būrys. Ar atsiliepsi į šį 
mano statymą, į teiginį, kad turi tiek pykčio, lyg kariautumei 
vienas prieš visus? 

Kasparo akyse sutavaravo kortų vėduoklė. 

- Ir kas gi pažadino šį avelės romumą;? - paklausė jis. 

— Susitikimas su mergaite. Su motina Marija. Ketinu viską 
parduoti. Ir paaukoti Rabijos fondui. Aš atgailauju. Neapsako- 
mai gailiuosi. Tavo eilė. 

— Padėk man susivokti įvykių sekoje, - tarė Kasparas. - Pra- 
ėjusių metų rugpjūtį visi dvylika vaikų susirenka čia, Kopenha- 
goje. Jie susisiekia su tavimi. Tu jiems kažką pasiūlai. Paprašai 
jų sukelti keletą žemės drebėjimų? Ar jie tai gali? Ar turi galių 
valdyti fizinį pasaulį? Ar tik numato būsimus įvykius? 

Jis atvertė kortą, vynų dešimtakę. 

Kainas gūžtelėjo pečiais. 

— Dirbu su opcionais. Man praktiškai nėra skirtumo. Tarp 
galėjimo priversti kažką nutikti ir galėjimo numatyti, kad tai 
nutiks. Jie tiesiog pasakė, kad tie žemės drebėjimai įvyks. 

— Taigi tau kyla mintis supirkti nuvertėjusius žemės sklypus. 
O paskui sudaryti galimiems pirkėjams teisingą arba klaidin- 
gą įspūdį, kad požeminiai smūgiai ir žemės įgriuvos daugiau 
nebesikartos. Tam tau reikia vaikų. Mainais už tai jie nori, kad 
juos visus atvežtum čia, tiesa? 

Kainas linktelėjo galvą. 

— Bet tai dar ne viskas, - tarė Kasparas. 

— Jie norėjo, kad padėčiau jiems valdyti visuomenę. Ir žinias- 
klaidos priemones. Kai jie apie tai paskelbs. 

Kasparas lėtai papurtė galvą. 

— Jie nori priversti pasaulį paklusti kažkokiam jų reikala- 
vimui. Grasindami, jog gali sukelti gamtines katastrofas. Tai 
vandalizmas. Jie — vaikai teroristai. Vaikai nusikaltėliai. Ar tai 
tiesa? Ar jie gali taip pasielgti? 

Kainas gūžtelėjo pečiais. 

— Ir tu ketinai į visa tai įsitraukti? — pasiteiravo Kasparas. 

— Dabar aš atsiverčiau. Išvydau šviesą. 

— Kur vaikai gyveno čia atvykę? 

— Rabijos fonde. Buvo visai paprasta. Pasitelkiau į pagalbą 
kolegę, ji ėmė bendrauti su Rabijos fondu. 

— Tą blondinę, - tarė Kasparas. - Ireną Papas? 

Kainas linktelėjo galvą. 

— Transportu pasirūpino pats Rabijos fondas. Bet pasiimti 
vaikų į užsienį vykome mes. Kai kurie tėvai nenorėjo išleisti 
vaikų. Dėl to ir buvo pateikti tie pareiškimai policijai. Deja, 
vieną iš užduočių pavedžiau atlikti Ernstui. 

— Kaip motina Marija nepermatė tavęs kiaurai? 

Kainas atvertė kortą. Būgnų dviakę. 

— Simeonas Naujasis teologas, - pasakė jis, - rašo, kad svar- 
bu nelaikyti dvasinio mokinio visažiniu. Net ir didžiausieji tėra 
Žmonės. 

Kasparui užgniaužė kvapą. Gal dėl garų, o gal dėl kartėlio, 
apėmusio jį praradus monopolį cituoti Bažnyčios tėvus. 

— Paskui imitavote vaikų pagrobimą, - tarė jis. - Kodėl tik 
dviejų vaikų? 

— Jų visiškai pakako. Kad galėtume įtikinti pirkėjus. 

— KlaraMarija vienai hidrologei, pasaulietinio ordino narei, 
nusiuntė planą, vaizduojantį Kopenhagos uostą po drebėjimo. 
Kam reikėjo jį siųsti? 

Kaino skambesys pasikeitė. Jo veidu perbėgo staigių spazmų 
ir tiko raibuliai. 

— Tie vaikai - tikri velnio išperos. Pagrobti juos jau savaime 
yra bausmė. Nebereikia jokių teismo procesų. Vaikai norėjo tu- 
rėti įrodymų, kad apie požeminius smūgius jie žinojo iš anksto. 
Tačiau man nieko apie tai nesakė. 

Jis atvertė kortą. Kryžių šešakę. 

— Tačiau visos mano klaidos, - tarė Kainas. - Puikus atspir- 
ties taškas tobulėti dvasiškai. Galėsiu labai padėti. Toms mote- 
rims ir vaikams. 

— Visų pirma, - pasakė Kasparas, - tavęs laukia išvyka į kalė- 
jimą. Parodyk kortas. 

Kasparas atvertė savo kortas. Kainas spoksojo į eilę. Tada at- 
vertė savo kortas. Jis turėjo širdžių karalių ir širdžių penkakę. 

— Raudonoje spalvoje mažai pigmento, - tarė Kasparas. — 
Ji lengvesnė ir mitresnė už juodą spalvą. O kortos su paveiks- 
lėliais šiek tiek sunkesnės už kortas su akimis. Aš girdėjau 
tavąsias. 

Kainas palinko prie jo. 

— Turiu ne mažiau ryšių nei Amerikos prezidentas. Aš atgai- 
vinsiu šią bažnyčią. Paremsiu Rabijos fondą. Aš nepamaino- 


mas pagalbininkas. 

— Vaikus išgelbėjau aš, - priminė Kasparas. 

— Motina Marija leido man suprasti, kad turiu didžiulį dva- 
sinį potencialą, - tarė Kainas. - Tiesiog man teko padaryti 
lankstą. Kaip ir daugeliui didžiųjų asmenybių. Tibeto jogui 
Milarepai. Biblijos herojui muitininkui. Turtuoliui. Šv. Povilui. 
Tačiau dabar aš pulsiu ant kelių. Atsiprašysiu. Šausiu į priekį 
lyg šuoliais pasileidęs arklys. 

— Tu šausi tiesiai į Horsenso valstybinį kalėjimą. Tikroji se- 
serų žvaigždė esu aš. 

— Aš kupinas nuolankumo, - tęsė Kainas. - Visiško nuolan- 
kumo. Atiduosiu viską bažnyčiai. Rabijos fondui. Aš klaupiuo- 
si prieš savo artimą. 

— Mano nuolankumas - pasaulinio lygio, - atsakė Kas- 
paras. - Paaukojau pasaulinę karjerą. Plaunu visiems kojas. 
Netgi tau. 

Kasparas vargais negalais bandė pakilti nuo kėdės ir parklup- 
ti ant kelių. Tačiau jo jėgos buvo nusilpusios, o Kainas taip pat 
skubėjo atsiklaupti. Tai buvo tikras nuolankumo konkursas. 
Suklupus vienam priešais kitą, garai aptemdė jiems akis ir jie 
netikėtai, tačiau su dvigubo smūgio jėga susitrenkė galvomis. 

Mūsų, pradedančiųjų, problema ta, kad geri mūsų ketinimai 
esant įtemptoms aplinkybėms išgaruoja. Kad mūsų užuojau- 
ta lemiamomis akimirkomis dažnai pasirodo besanti tik plo- 
nas aukso sluoksnelis, dengiantis ne tokį taurų metalą. Kainas 
čiupo Kasparui už gerklės. Šis atkakliai laikėsi tiesiai. Kai ais- 
tringas pokerio lošėjas įsitaiso į savo vietą, jį iš ten iškrapštyti 
tampa labai sunku. 

Vis dėlto jo rega ir klausa ėmė po truputį silpti. Kainas lėtai 
lenkė jį atgal, marmuro plokštės ir purkštukų, iš kurių šnypšda- 
mi virto plikinantys garai, link. 

Kasparas pajuto savyje skambant maldą, skirtą Dismui, ge- 
rajam vagiui, nukryžiuotam greta Išganytojo, visų azartinių 
žaidimų lošėjų ir ilgam laikui įkalintų kalinių globėjui. 

Tada galva trenkė vyrui priešais. 

Smūgis nubloškė Kainą atgal, jo kūnas nuslydo plonu van- 
dens sluoksneliu padengtomis grindimis ir dunkstelėjo į sieną. 
Virš kaktos buvo prakirsta, veidą užliejo kraujas. 

Atsidarius stiklo durims, tarpduryje išdygo diakonas. 

— Šioje pirtyje, kaip ir cerkvėje, galioja neliečiamumas, — 
tarė jis. 

Jam žingtelėjus į šoną, Kasparas lėtai, svyruodamas atsistojo 
ant kojų, pakėlė Kainą ir pusiau išvilko, pusiau išnešė jį pro di- 
akoną, stovintį prie durų. 

Šis parodė jam, kur eiti, Kasparas pastatė Kainą po dušu ir 
pats atsistojo po kitu. Diakonas atsuko vandenį. 

Dušo galvutės buvo daugiau nei didelės - jos buvo didelės it 
malūno ratai. O iš jų čiurškiantis vanduo daugiau nei šaltas — 
jis buvo ledinis it Kaukazo kalnų vanduo. 

— Apsiplovimai šaltu vandeniu, - mąsliai tarė senolis, - visa- 
da buvo viena geriausių dvasinių technikų. 

Kasparas pajuto susitraukiant milijonus kapiliarų. Ir kartu 
augant didžiadvasiškumą. 

— Artėdamas prie didžių dvasinių mokytojų, daraisi vis pa- 
vydesnis, - tarė jis Kainui. - O kai priartėji prie jų arčiau nei 
per ištiestą ranką, tampi pavydus iki beprotybės. Prašau man 
atleisti. 

Kaino žvilgsnis tebebuvo apsiblausęs. Kasparas paėmė nuo 
radiatoriaus vieną iš didžiųjų rankšluosčių ir priėjo prie versli- 
ninko. 

— Eikš, - paragino jis, - leisk Kasparui nušluostyti tau nugarą. 

Kainas atšlijo atgal. 

— Paskui, - pasakė Kasparas, - ištepsiu tave drėkinamuoju 
kremu. Ir pamasažuosiu tau pėdas. 

Kainas čiupo nuo kėdės rankšluostį. Iš baseino juodu stebė- 
jo ilgabarzdžiai. 

Kainas svirduliuodamas ėmė trauktis atbulomis. Nenuleis- 
damas akių nuo Kasparo, apsivyniojo rankšluosčiu. Nusvyra- 
vo koridoriumi. Kasparas neatsilikdamas sekė jam iš paskos. 

— Dėlto smūgio, - sušuko Kasparas. - Aš jį atsiimu. Bučiuoju 
tau į kaktą. Verkiu iš liūdesio, kad ir vėl praradau sveiką protą. 

Kainas atidarė lauko duris. Nusvirduliavo laiptais žemyn ir 
žengė ant šaligatvio. 

Praeiviai stabtelėjo. Prie pat laiptų stovėjo moteris. Vieną 
neįtikimą akimirką Kasparas pamanė, kad tai Asta Borelo. Tai 
būtų buvusi įspūdinga sinchronija. 

Tada suprato, kad tai nepažįstama moteris. Ir pajuto savotiš- 
ką palengvėjimą. Kai visata ima svaidytis palankiais atsitikti- 
numais, malonu negauti pernelyg didelės dozės. Kainas stum- 
telėjo moterį ir leidosi bėgti Plačiąja gatve. Kasparas pamojavo 
stebėtojams. Lankstydamasis atbulomis ėmė trauktis atgal į 
persirengimo patalpą. 


Jis perėjo koridorių, apsirengė ir pasukęs laukan stabtelėjo prie 
vieno iš mažųjų kambarėlių. Vonioje gulintis vyras buvo pasi- 
slėpęs už laikraščio. Kasparas įžengė vidun. 

— Atleiskite už sutrukdymą, - tarė jis, - tačiau mane patrau- 
kė garsas. Užėjau čia vedamas troškimo paskutinį kartą pasi- 
klausyti Šafhauzeno kovos žirgo. Ir užmesti akies į jūsų skaito- 
mą laikraštį. 

Vyras patraukė laikraštį, tai buvo Vaidebiulis, abu sužiu- 

ro į šalia vonios stovinčią tikmedžio kėdę, ant kurios gulėjo 
tvarkingai sulankstyti drabužiai, o pačiame viršuje - rankinis 
laikrodis. 

Advokatas ištiesė Kasparui laikraštį, šis jį atsivertė, pasku- 
tinio Danijos etapinės loterijos traukimo rezultatai buvo iš- 
spausdinti paskutiniame laikraščio puslapyje. Kasparas išsi- 
traukė bilietą, pirštais perbėgo numerių sąrašą, rado jame ir 
savo bilieto numerį, jo bilietas buvo laimingas. Kokią minutę 
jis stovėjo tylėdamas. 

— Mano bilietas laimingas, - tarė jis, - prizinis fondas — šeši 
milijonai, su šiuo bilietu buvo galima laimėti aštuntadalį 1o- 
šimo prizo, vadinasi, laimėjau septynis šimtus penkiasdešimt 
tūkstančių. Turiu prisipažinti, kad dabar, prieš keletą sekun- 
džių, mane akimirką buvo užplūdęs ne dėkingumas Dievui, 
o graužatis, kad tąkart Kampmano gatvėje negrįžau pas savo 
mylimiausią antstolę Astą, nepasiskolinau iš jos tūkstantinės ir 
nenusipirkau bilieto, su kuriuo būčiau galėjęs laimėti visą pri- 
zinį fondą, ar suprantate, ką turiu omeny? 

Advokatas papurtė galvą. 

— Godumas, - paaiškino jis, - viena iš didžiausių kliūčių 
dvasiškai tobulėti. Dėkui Dievui, kitą akimirką pajutau širdyje 
suskambant maldą, ji tebeskamba iki šiol, meldžiuosi šv. Ceci- 
lijai, nesu tikras, ar apie ją žinote, ji - muzikos globėja. 

Už Kasparo kažkas sujudėjo, koridoriuje stovėjo diakonas. 

— Atsiprašau dėl ankstesnio incidento, - tarė Kasparas, - ta- 
čiau niekaip nesuprantu, kaip jums šauna į galvą atverti duris 
tokiam mandrilui kaip Kainas? 

— Iš tiesų dieviška vieta ar atmosfera, - atsakė diakonas, — 
yra atvira visiems. 

Trijulė vyrų žvelgė vienas į kitą. Kasparas pagalvojo, kad 

galbūt klydo dėl Rytų Bažnyčios. Galbūt ji vis dėlto sutalpins 
savyje šiuolaikinį pasaulį ir jį pergyvens. 

— Ar tai galioja ir mūsų draugei, - paklausė jis, - motinai Ma- 
rijai, Bagsverdo metropolitei? 

Diakonas delsė atsakyti. 

— Bandysime kaip nors tai spręsti, - galiausiai tarė. 

Kasparas sulankstė loterijos bilietą. 

— Ant šio bilieto - nemažai numerių. Telefono ir kitokių. 
Taip pat ir laimingo bilieto numeris. Ten, kur keliauju, man ne- 
beprireiks nė vieno iš jų. 

Jis įkišo bilietą į diakono apsiausto kišenę ant krūtinės. 

- Čia simbolinis įnašas, - tarė jis. - Į krikščionybės darbą 
stengiantis integruoti į bendruomenę ir sunkesnio charakterio 
moteris. 


Diakonas palydėjo jį iki durų. 

— O kurgi žodelis ačiū? - paklausė Kasparas. - Juk čia beveik 
visas menkutis milijonas. 

— Pachomijus, - tarė senolis, - apie 307-uosius išvydo vi- 
ziją — Dievas perdavė jam daugelį vienuoliško gyvenimo tai- 
syklių, tebesilaikome jų iki šiol. Toje vizijoje Dievas taip pat 
pasakė, kad dėkoti turi tas, kuris duoda broliams ir seserims 
išmaldą. 

Kasparas su diakonu žvelgė vienas į kitą. Tada Kasparas nu- 
silenkė. 

— Ačiū, - pasakė jis. - Jums. Rytų Bažnyčiai. Ir Danijos eta- 
pinei loterijai. 


Jis pasistatė automobilį Niubro gatvėje. Kaip ir praėjusį kar- 
tą. Tik šįkart prie ežero pakrantės pasuko jau pasibaigus na- 
mams. 

Žingsniavo labai lėtai. Jis buvo sulysęs apie penkiolika kilo- 
gramų. Ant jo kūno, net ant sėdmenų, nebebuvo likę riebalinio 
sluoksnio. Jau vien nuo sėdėjimo ant kėdės per tardymą atsira- 
do kraujosruvų. 

Jis atsidūrė priešais mažąją bažnytėlę su kupolu, vienuoly- 
no vaizdą šioje vietoje jam užstojo medis. Šiaip ne taip įveikęs 
tvorą, jis apie dešimt minučių gulėjo žolėje, kol atsigavo ir ga- 
lėjo tęsti kelionę. 

Į pagrindinį pastatą įėjo pro šonines duris. Koridoriai buvo 
tušti. Tolumoje jis girdėjo vykstant mišias. Jos dainavo kažkurį 
Bacho kūrinį, vieną iš velykinių kantatų, kurioje buvo žodžiai 
Džiūgaukit, širdys. 

Muzikos fone jis išgirdo tai, ko ieškojo. 

Pakilo liftu į svečių sparną. Jos buvo įsikūrusios toje celėje, 
kuri, kai jis dar buvo vienuolė, buvo jo. 


524 PETER HOEG O TYLIOJI MERGAITĖ 


Jis pasibeldė ir įžengė vidun. Stinė su KlaraMarija sėdėda- 
mos ant lovos gėrė arbatą. Tarp jų gulėjo kalnas lėlių. Jis paėmė 
kėdę, tą, ant kurios sėdėdavo Mėlynoji dama. 

Jas gaubiantis skambesys buvo didesnis už kambarį, skliau- 
tuotas it katedra. Jis jau buvo girdėjęs, kad persipynęs tėvų ir 
vaikų skambesys gali įgauti tokią formą, jei jie myli vieni kitus. 
Ir jei motina ir vaikas primena graikų mitologijos herojus. 

Jo paties skambesys nederėjo šiame garsų paveiksle. Kaspa- 
rui jame nebuvo vietos. Jis neatitiko kriterijų. Ir niekada nebus 
įleistas vidun. Buvo jau per vėlu. 

— Gerai, kad atėjai, - pasakė mergaitė. - Turėsi skaityti man 
pasakėles prieš miegą. O paskui groti. Ir smuiku, ir fortepijonu. 
To Bacho kūrinius. Kas vakarą. 

Ji pasislinko arčiau. 

— Aš sėdėsiu tau ant kelių. O tu turėsi mane myluoti. Kas 
vakarą. Aš labai meili. 

Ji ėmė niūniuoti. Bona Nox. 

Jam ėmė drėkti pažastys. 

— Reikės daug laiko, - tarė ji. - Daug daug laiko. Kol atsiskai- 
tysi už tai, kad nebuvai šalia, kai buvau maža. 

Ji trinktelėjo į lėlių kalną. 

— Du šimtai lėlių Bratz. Jie buvo pažadėję man penkis šim- 
tus. Jie buvo man pažadėję! 

Ji atsistojo. 

— Atia, — atsisveikino ji. - Einu į lauką pažaisti. 

Žengusi arčiau jo stabtelėjo. Pirštų galiukais perbraukė jam 
per žandikaulį. Lyg suaugusi moteris. 

- Ji mano, - tarė ji. - Mano mamytė. Tik mano. 

Jis linktelėjo. 

— Manau, kad neturėtum sakyti jai nieko, - tęsė ji, - ko ne- 
galėčiau girdėti ir aš. 

Jis dar kartą linktelėjo. Ji skleidė neatsispiriamą energiją. 
Kaip dirigentas Karajanas. Niekas negalėjo paprieštarauti Ka- 
rajanui. Negalėjo Richteris. Negalėjo net Bergmanas. 

Mergaitė išėjo. 


Jis laukė, kol pasigirs asmeninis Stinės skambesys. Šis taip pat 
priminė kambarį. Šiek tiek kitokios formos nei ta erdvė, ku- 
rią formavo bendras jos ir mergaitės skambesys. Kasparas tąjį 
kambarį išgirdo jau per pirmąjį jų susitikimą. Pajūryje. Jį tar- 
si kas įtraukė vidun. Ir jis jau niekada neberado iš ten išėjimo. 
Niekada ir nenorėjo išeiti. 

Tame kambaryje galėjai judėti visiškai laisvai. Čia nebuvo 
baldų, į kuriuos galėtum atsitrenkti. Nebuvo spąstų. Nebuvo 
jokių išlygų. Ir vis dėlto. Kažkur jame visą laiką slypėjo durys, 
pro kurias įeiti buvo draudžiama. Tačiau dabar jis nebeturėjo 
ko prarasti. 

— Tu dvejus metus sėdėjai Horsenso kalėjime, - tarė jis. — 
Prieš sutikdama mane. Už žmogžudystę. 

Per gyvenimą Kasparas buvo susidūręs su įvairiausio plauko 
nusikaltėliais. Toks jau tas cirkas. Ištisas pasaulis. Žmogžudys- 
tės skambesys buvo išskirtinis. Jis priminė ultimatumą. Dabar 
tas skambesys pasigirdo juos supusioje erdvėje. Tuo ir ypatin- 
gi žodžiai. Vos suskambę jie pažadina tą tikrovės dalelę, kurią 
įvardija. 

— Tai buvo mano gerbėjas, - atsakė ji. - Jis mane išprievarta- 
vo. Tai atsitiko, kai jis užpuolė mane antrą kartą. 

Jis įsiklausė į jos vidų. 

— Tada, - tarė jis, - tikrai norėčiau nebeturėti nieko bendra 
su prievarta. 

Ji pakilo nuo lovos ir priėjusi atsistojo jam už nugaros. 


526 PETER HOEG O TYLIOJI MERGAITĖ 


— Man džiugu tai girdėti, - pasakė ji. - Man velniškai džiugu 
tai girdėti. 

Ji ėmė glostyti jo sprandą. Išsijungė visi jo jungikliai. Nusto- 
jo veikti smegenys. Sinapsės liovėsi perdavinėjusios nervinius 
impulsus. Jis atsidavė jai be jokių išlygų. Nusimetęs visus šar- 
vus. Išgirdo lauke juokiantis vaikus. 

— Kiek laiko jie dar čia bus? — paklausė jis. - Tie vaikai. 

— Jie išskrenda rytoj. Visi, išskyrus KlaraMariją. 

— O tai, kad jie numatė žemės drebėjimą? 

— Turėjau kažką sugalvoti. Kad galėčiau kaip nors paaiškinti, 
kas mus sieja. 

Kažkur giliai giliai jo viduje suskambo pavojaus signalas. Bet 
jis buvo pernelyg tolimas. Jis juto jos delnų karštį. Kone svili- 
nantį. Jo klausa išsijungė. 


Pabudo žinodamas, kad moteris su mergaite jį paliko. 

Jo miegas buvo sunkus. Pilnas vizijų, lyg apsisvaiginus opiju- 
mi. Kūnas buvo išsekęs, akys sulipusios nuo aguoninių miego 
klijų. Jis įsiklausė į pastatą, moters ir mergaitės jame nebebuvo. 
Išsvirduliavęs į koridorių, atidarė jų celės duris. Lovoje jų ne- 
buvo miegota. Lėlės buvo dingusios. Drabužiai — taip pat. 

Jis apsišlakstė veidą šaltu vandeniu. Veidas veidrodyje prašė- 
si nebe vietos moterų žurnaluose, o plastikos chirurgo paslau- 
gų. Kopenhagos universitetinės ligoninės nepagydomų ligonių 
slaugos skyriuje. 

Girdėjo rytmetinių mišių skambesį. Sklindantį iš bažnyčios. 
Prasisunkiantį kiaurai mūro sieną. Šešiasdešimt moterų, pati- 
riančių ekstazę. Kai jis vos pastovi ant kojų. 

Vaikystėje, kai visi cirko savininkai buvo vyrai, o visos mo- 
tinos - moterys, jis norėjo, kad pasaulį valdytų moteriškasis 
pradas. Dabar, kai šis jo noras ėmė pildytis, jį ėmė kankinti 
abejonės. 

Kasparas nukrapinėjo per baltus koridorius. Jausdamasis 

taip, lyg ropotų į priekį visomis keturiomis. Priėjęs galinį kam- 
barį sustojo ir įsiklausė. 

Viduje kalbėjo afrikietė. 

— Tai dėžė, - tarė ji. — Su trimis šimtais lėlių. Iš Fetter BR 
parduotuvės. Ji negalėjo pasimesti. Turbūt tebestovi kur nors 
pas jus. 

Mistikams ir klounams kiekviena netikėta situacija sužaiža- 
ruoja tarytum užlieta saulės šviesos. Lyg regos ir klausos bran- 
gakmenis. Kasparas atidarė duris. 

Ji sėdėjo prie Mėlynosios damos rašomojo stalo. Moters 
koja buvo sugipsuota. Tamsiame jos veide švytėjo rožinės jau 
gyjančios įpjovos. 

Kasparas girdėjo, kad ji buvo nemiegojusi mažiausiai parą. Ir 
kad jos organizmas tai puikiai atlaikė. 

— Kurjos? - paklausė jis. 

Jo balsas skambėjo taip, lyg būtų apsinešęs dulkėmis ir sa- 
kais. 

— Jos tau parašys. Ne vėliau nei per mėnesį. 

Jei čia būtų buvusi ne ji, o bet kuris kitas žmogus, Kasparas 
būtų privertęs jį prabilti. Tačiau dabar buvo ne pats tinkamiau- 
sias metas save luošinti. 

Viduje gimė malda. Kasparas juto savo kvėpavimą. Jo orga- 
nizmas rengėsi paskutiniam numeriui. Moteris nenuleido nuo 
jo akių. Jis žinojo, kad pakaktų vieno klaidingo žingsnio, ir ji 
pašalintų jį iš žaidimo. 

Jis paguldė priešais ją automobilio raktelius. 

— Vakar susirengęs pas jus turėjau pavogti automobilį. Jis sto- 
vi prie buvusio Niubro dvaro. Sodriai mėlynos spalvos BMW. 
Bijau, kad jį radus kaltė gali kristi jums. Aš paleistas tik remian- 
tis jūsų išduota medicinos pažyma. Automobilį reikėtų palikti 

Belahojaus stovyklavietėje. Kaip manot, ar galėtume paprašyti 
vienos iš jaunųjų vienuolyno naujokių jį ten nulakdinti? 

Ji įbedė į jį tiriamą žvilgsnį. Kasparas nustūmė savo skam- 
besį ir dėmesį žemyn į kulnus. Būtent taip jis siaubdavo Eu- 
ropos pokerio lošimo salonus. Ne bandydamas psichologiškai 
paveikti priešininką. Ne apsimetinėdamas. O tiesiog leisdamas 
savo dėmesiui nugrimzti žemyn į kulnus. 

Ji atsistojo. 

— Tu jas pamatysi, - tarė ji. - Stinę ir KlaraMariją. Iki to laiko 
gali praeiti ir metai. Viskam reikia laiko. Tačiau tu jas pamatysi. 

— Dėl to esu visiškai ramus, - atsakė jis. 

Ji ėjo tik su vienu ramentu. Visiškai lengvai. Kurį laiką jis 
sėdėjo ir grožėjosi vaizdu. Bachas irgi būtų taip pasielgęs. Net 
jei tuo metu būtų įpusėjęs paskutinę Fugos meno dalį. 

Atsigręžęs į telefoną įsiklausė į viduje skambančią maldą. 
Dabar jam paskutinį kartą teks prasibrauti pro vartus sergstin- 
čią moterį. Paskutinį kartą apgaule prasmukti pro priimamojo 
stalą. Paskutinį kartą nepasiklysti dideliame mele. Jis jautė, kad 
turėjo atlikti tai ne vien dėl savęs. Jautė, kad per jį veikia aukš- 
tesnė jėga. Galbūt PoniaViešpats? Tikėkimės. Tačiau ar kada 
galime būti visiškai tikri? 


Jis paskambino į Fetter BR pagrindinį padalinį Roskildės plen- 
te. Atsiliepė jauna moteris. Nespėjęs iš anksto pasiruošti jokios 
kalbos, jis leidosi vedamas nuojautos, kurią sukėlė išgirstas 
atviras balsas. Iki trisdešimties žmonės dar nebūna praradę ti- 
kėjimo, kad bet kurią akimirką gali nutikti kas nors išties įspū- 
dinga. 

— Skambinu iš Rūmų sekretoriato, - tarė jis. - Norėtume už- 
sisakyti penkis šimtus Bratz lėlių. Su automobiliais, drabužiais 

ir visais kitais priedais. Supakuotas į dėžę. Ar galėtumėte pri- 
statyti per valandą? Tai diplomatinė dovana. Siuntinį reikėtų 
pristatyti už ministro pirmininko rezidencijos, tarp Bagsverdo 
ir Liungbiu ežero. Ten yra atkampus ūkinis įvažiavimas. 

— Bus dvi dėžės, - atsakė ji. - Ant vieno padėklo. Krovinį 
pristatys Pakketrans. Visi mūsų pačių automobiliai šiuo metu 
užimti. Tiesa, tiek lėlių sandėlyje neturime - užtruks šiek tiek 
laiko, kol vairuotojas surinks jas iš parduotuvių. 

— Tinka, - tarė Kasparas. - Lauksime apsišarvavę karališka 
kantrybe. 

— Kam turėčiau siųsti sąskaitą? 

Kasparo siela tupėjo kulnuose. Malda skambėjo nepaliauja- 
mai. 

— Siųskite tiesiai į Amalienborgo rūmus. Pašto kodo nuro- 
dyti nebūtina. Beje, paprastai gauname dvidešimties procentų 
nuolaidą. 


Jis laukė furgono prie ežero kranto. Pavasaris veržėsi vasaros 
link. 

Automobilis pasirodė po valandos. Jis buvo didelis it pats 
tikriausias furgonas baldams vežti. Jį vairavo Kasparui pažįs- 
tamas skambesys. Iš tolimos praeities. Jis pažino vairuotojo 
veidą. Tai buvo vieno iš jaunųjų peiliais ginkluotų nusikaltė- 
lių, padėjusių jam prasmukti į Kononą, veidas. Šalia jo sėdėjo ir 
tamsiaplaukis keturiolikmetis. 

Kasparas išgirdo, kaip nuo patirto sukrėtimo sustiprėjo jų 
skambesys. Tačiau veidai neišdavė jokių emocijų. 

Pasiskolinęs iš jų pjaustymo peiliuką, jis atplėšė vieną dėžę. 
Pavertęs ją išžėrė ant furgono grindų pusę lėlių pakuočių. Pei- 
liuku išpjovė kartone tris skylutes. 

- Aš įlįsiu vidun, - tarė jis. - Jūs uždarysite ir lipnia juosta 
užklijuosite dangtį. 

Nuo furgono grindų Kasparas paėmė du padangų montuok- 
lius. Esame vedami, sakė šv. Augustinas, o vėliau ir Ramana 
Maharši. Ir vis dėlto atsargumo priemonės niekada nekenkia. 

— Čia kaip toj pasakoj, — pasakė jaunėlis. - Kurią girdėjau 
mokykloj. Daniškoj pasakoj. Turėsime įmesti tave į upę. 

— Oi ne, apsaugok Viešpatie. 

Jis nupasakojo jiems kelią iki vienuolyno. 

— Raštinėje sėdi afrikietė. Jos akys tokios didelės, kaip vienos 
iš Korane aprašytų pabaisų. Bet jūs neišsigąskite. Pasakykite, 
kad atvežėte siuntinį su lėlėmis. Kuris buvo išsiųstas prieš kele- 
tą dienų, bet pavėlavo. Ir paklauskite, kur jį reikėtų pristatyti. Ji 
duos jums adresą. Nuvažiuokite ten. Užkelkite dėžę su manimi 
ant krovinių vežimėlio. Ir pristatykite vidun. 

Kasparas įsiropštė į dėžę. Vaikinukai nejudėjo iš vietos. 

— Tu sulysai, - tarė jaunėlis. - Nuo tada, kai matėme tave 
pastarąjį kartą. Nieko keista. Kai taip gyveni. 

Kasparas įsitaisė guolį. Tarp lėlių pakuočių. 

— Bet tavo finansiniai reikalai turbūt nepablogėjo? - paklau- 
sė vaikinukas. 

Kasparas ištuštino kišenes. Rado jose paskutinius penkis 
tūkstančius kronų. Ištiesė jas vaikinukams. 

— Tu pasiryžęs bet kam, - tarė jaunėlis. - Galima bandyti 
smarkiau tave paspausti. Mums reiktų dar šiek tiek už padangų 
montuoklius. 

Kasparas išvertė kišenes, šios buvo tuščios. 

— Dar turi parkerį. 

Jis ištiesė vaikinukams parkerį. Jie uždarė ir lipnia juosta už- 
klijavo dėžės dangtį. 

— Būsi pristatytas pačiam gavėjui, — pažadėjo jaunesnysis 
balsas. — Net jei tą vietą saugotų velniai. Prisiekiu Koranu. Aš 
visada įvykdau savąją susitarimo dalį. 


Kasparas juto, kaip dėžė buvo perkelta ant krovinių vežimė- 
lio. Girdėjo vaikinukų pūškavimą kylant laiptais. Pagrindines 
eismo arterijas. Atvirų aikščių ir parkų aidą. Vėjo šlamesį ba- 
nanmedžiuose. Jie buvo prie Botanikos sodo. Prie Geologijos 
muziejaus. Kilo laiptais į Kopenhagos observatoriją. 

Jie tikriausiai buvo pasiėmę užvažiavimo takus, pervežę ve- 
žimėlį per slenkstį, įstūmė jį į liftą. Kasparas jau nebeprisiminė, 
kiek liftų būta per pastaruosius mėnesius. Visa begalė. Žinojo, 
kad šis liftas tam tikru atžvilgiu bus paskutinis. 

Jis pervežė jį koridoriumi ir įstūmė pro duris, Kasparas gir- 
dėjo jį supančią erdvę įgaunant kupolo formą, nors gal tai te- 
buvo pokytis jo paties viduje. Dėžė buvo nukelta nuo krovinių 
vežimėlio. Vaikinų žingsniai nutolo, aplink jį stojo tyla. 

Ne paprasta tyla. O toji tyla, kurią ėmėsi formuoti Ponia- 
Viešpats, kai pravėrė burną ir tarė Tebūnie šviesa. 

Kasparas sukaupė paskutines jėgas ir įsirėžęs į dėžės šonus 
ją perplėšė. 


Patalpa buvo kupolo formos. Tai buvo pati observatorija, 

jos vario plokščių lubos buvo išlinkusios tobulu pusrutuliu. 
Milžiniško teleskopo iš poliruoto žalvario ir bronzos vamzdis 
prasidėjo ties siena ir buvo privirtintas prie stovo taip, kad ga- 
lėjo apsukti visą ratą išilgai sienos. Prie okuliaro buvo palinkęs 
Jozefas Kainas. 

Po anga kupole, aplink jo dėžę, ratu sėdėjo dvylika vaikų. 
Stinė, Mėlynoji dama. Andrėja Fink. Dafis. Plaukiojantis bu- 
rokėlis. Visi sukryžiavę po savimi kojas. Lyg kokie grupinės te- 
rapijos seanse dalyvaujantys kvaišeliai. Lyg Rytų vienuolės per 
pudžos ritualą. 

Neįmanoma praleisti trisdešimties metų pramogų versle ne- 
patyrus bent keleto tų gardžių akimirkų, kai gali pasimėgauti iš 
torto iššokančiomis nuogomis merginomis. Tačiau Kasparas 
niekada neturėjo galimybės iki galo įsiklausyti į tai, kaip jaučia- 
si tos merginos. O dabar galėjo. 

Jis juto didžiulį pasitenkinimą. Akimirką jį supantys veidai 
buvo apstulbę iš nuostabos. Akimirką nenugalimas moteris ir 
nepaprastus vaikus gaubusią tylą išsklaidė visu garsu skamban- 
ti bejėgiška nuostaba. Tai akimirkai apibūdinti būtų puikiai ti- 
kusi frazė dangus griūva. Net ir kalbant apie Mėlynąją damą. 

Tą akimirką Kasparas ir visi kiti po observatorijos kupolu 
esantys Žmonės suprato, kad PoniaViešpats, net ir vykstant 
švenčiausioms sueigoms, paskutinei akimirkai, lyg pergalingą 
kortą rankovėje, pasilieka klouno pasirodymą. 

Po akimirkos vėl grįžo tyla. 

Mėlynoji dama atsistojo, paėmė kėdę, vaikai pasislinko pa- 
darydami vietos. Moteris pastatė kėdę tarp kitų rato dalyvių. 

— Kasparai Krone, - kreipėsi ji. - Avanti. Nuoširdžiai sveiki- 
name prisijungus. 

Palei sienas buvo išrikiuoti kelioniniai krepšiai, jau pažymėti 

dvylikos skirtingų oro linijų etiketėmis. Jis pateko į atsisveiki- 
nimo ceremoniją. 

— Vaikai visai nebuvo pagrobti, - tarė jis. - Jie dalyvavo savo 
noru. Tarpusavio konfliktų neišvengta. Bet viskas vyko laisva 
valia. Jie su Kainu buvo sudarę sandorį. Kokia jo esmė? 

Žodis gėda Kasparui atrodė sunkiai suderinamas su priešais 
jį sėdinčiais vaikais. Tačiau dabar pasigirdo būtent šis jausmas. 
Įspūdingai disharmoningas. Lyg Bethoveno Devintosios simfo- 
nijos paskutinės dalies pradžia. Vaikai visi kaip vienas priminė 
seksualinius nusikaltėlius nuo dešimties iki keturiolikos, pa- 
gautus nusikaltimo vietoje ir dabar, kaip ir mes visi, mėginan- 
čius suvokti, kaip gyventi toliau išsaugant orumą ir tikėjimą 
laisva valia, kai supratai, kad mes visi esame lyg šoniplaukos, 
gyvenančios jūros dumbliuose ant mums nepavaldžių povan- 
deninių jėgų banginio nugaros. 

- Jie norėjo susirinkti, - tarė Mėlynoji dama. - Čia, Kopen- 
hagoje. Norėjo vėl susitikti. Surinkti visus dvylika vaikų sunku 
ir daug kainuoja. Tai darome tik kartą per metus. Su dideliais 
vargais. Jie privertė Kainą tai atlikti. 

Kasparas žvelgė į prie teleskopo stovintį vyrą. 

— Tu, - tarė jis, - tu net devyniasdešimtmetės senutės neper- 
vestum per gatvę prieš tai neįvertinęs jos mokumo. Kokia tau 
buvo iš to nauda? 

Kasparas išgirdo moterį apsvarstant savo žodžius. 

— Jis manė, kad vaikai gali kažkaip paveikti. Fizinį pasau- 
lį. Manė, kad pasiekusi būvį, kuriame tikrovė dar nėra susi- 
formavusi, sąmonė gali paveikti fizinę tikrovę. Tai, be abejo, 
buvo naivu. 

— Be abejo, - tarė Kasparas. 

Nutylėjimai mums bendraujant kaupiasi pačiuose paribiuo- 

se, lyg nešvarus garsas užkaboriuose. Juos supanti erdvė virpė- 
jo nuo neišsakytų dalykų. Kasparas žinojo, kad PoniaViešpats 
parodys į kurį nors pirštu ir lieps atnarplioti užsimezgusį maz- 
gą. Tikėjosi, kad tai bus ne jis. 

Tuo žmogumi tapo tylioji mergaitė. 

KlaraMarija atsistojo. 

— Jozefai, - tarė. - Motina Marija. Dafi. Andrėja. Suensonai. 
Norėčiau pasikalbėti su jumis už durų. Akis į akį. Trumpai. 

Žodžiai buvo ištarti labai rimtai. Su nepaprastu, naiviu iškil- 
mingumu. Kai kuriais atvejais vaiko primygtinumas būna toks 
įtaigus, kad jam tiesiog neįmanoma atsispirti, kaip kad berniu- 
kui iš Naujų karaliaus drabužių ar paaugliui Jėzui šventykloje. 
Mėlynoji dama pakilo eiti. Taip pat Kainas. Dafis. Andrėja 
Fink. Jūrų karininkas. 

Jie galėjo likti sėdėti. Tačiau kai tik atsistojo, nebeturėjo jo- 
kių glimybių. 

Mergaitė praleido juos pro duris. Jie išėjo laukan. Mergaitė 
uždarė duris iš vidaus. Ir užrakino. 

Durys atrodė užsilikusios iš observatorijos statybos laikų. Iš 
masyvaus ąžuolo. Sunkios it bažnyčios durys. 

Mergaitė atsisuko į vaikus ir Kasparą. Nusišypsojo. 

Pamatęs tą šypseną, Kasparas užsimanė ropštis atgal į kar- 
tono dėžę. Tačiau buvo jau per vėlu. Būtent todėl reikia gerai 
pagalvoti prieš leidžiantis į kelionę tolyn nuo savo asmenybės. 
Kartą išėjęs paprastai neberasi nė vieno lengvo kelio atgal. 

— Nežinau, ką manai apie karą, - tarė mergaitė. 

Kasparas tylėjo. 

— Mes pamanėme, kad parodžius pasauliui kažką, kažką tie- 
siog neįtikima, galbūt pavyktų priversti jį suprasti. Priversti su- 
augusiuosius suprasti. Priversti liautis kariauti. 

Kasparui išdžiūvo burna. Ir kartu sudrėko akys. 

— Labai graži mintis, - pasakė jis. - Ir ką tokio norėjote pa- 
rodyti pasauliui? 

- Jei būtų įvykę kažkas nepaprasta, - tarė ji. - Apie ką išgirs- 
tų visas pasaulis. Jei kas nors nutiktų mieste. Kur niekas nebū- 
tų sužeistas. Tačiau visi pamatytų, kiek nuostolių gali patirti. 
Jei nesiliaus elgęsi taip, kaip elgiasi. Tai vienintelis dalykas, ku- 
rio žmonės iš tiesų bijo. Prarasti pinigus. Galbūt tada pavyktų 
iš tiesų atkreipti jų dėmesį. 

— Ir už tai gauti penkis šimtus lėlių barbių, - tarė Kasparas. 

Ji nusišypsojo. Visai ne dukros šypsena tėvui: 

— Juk šie du dalykai neprieštarauja vienas kitam, ar ne? 

Kasparas linktelėjo. Jo sprandas buvo sustingęs. Lyg staiga 
jam būtų pasireiškęs ūmus meningitas. 

— Bachas irgi būtų taip pasakęs, - tarė jis. 

Ji priėjo prie jo. 

— Mudu su tavim, - pasakė ji, - dar pasilinksminsime. 

Jis atšlijo nuo jos. Jos skambesys tapo baisiai rimtas. 

— Manėme. Kad jei reikalas ganėtinai svarbus, nėra dalykų, 
kurių negalėtum padaryti. 

— Tavo tėtis visada vadovavosi tokiomis pačiomis nuostato- 
mis, — tarė jis. - Padarytum viską, kad tik pasiektum žmonių 
širdis. 

Ji užėmė savo vietą rate. 

— Ar jūs nusmukdėte žemę? - paklausė jis. - Ar pasitelkus 
sąmonę galima keisti fizinį pasaulį? 

Ji turbūt jo neišgirdo. Turbūt nutildė jo garso kanalą, iš pyk- 
čio jam net užgniaužė kvapą. 

— Prisimeni mano norą tapti pilote? — pasiteiravo mergaitė. 

Ji žvelgė Kasparui į akis. 

— Prieš paleidžiant variklius, - tarė, - patikrinami prietaisai. 
Aukščiamatis. Elektros sistema. Degalų sistema. Navigacijos 
sistema. Įvedamas maršrutas. Nustatomas radijo švyturio daž- 
nis. Skaičiau apie tai. Tinkamose knygose. Ar, kai užaugsiu, pa- 
dėsi man tapti pilote? 

Kasparas nejudėjo. 

— Jungiame variklius, - tarė ji. 

Dvylikos vaikų veidai buvo atviri. Budrūs. Raumenys atsipa- 
laidavę lyg miegant. Tačiau akys plačiai atmerktos. 

— Ar tai jūsų darbas? - paklausė Kasparas. - Ar jūs sukėlėte 
įgriuvą? 

Ji žvelgė į Kasparą. 

— Galbūt tai įvyko savaime, - atsakė ji. - Atsitiktinai. O mes 
tiesiog numatėme tai iš anksto. Kaip tau atrodo? 

Jis pajuto patalpoje susitelkusią energiją. Jam ant galvos pa- 
sišiaušė plaukai. Lyg atsidūrus elektrostatinėje mašinoje. 

— Kai kas buvo parašyta angliškai, — tarė ji. - Cabin ready. 
Doors released . 

Ji nužvelgė visus vaikus. Vienas po kito jie linktelėjo galva. 
Kasparas būtų sprukęs iš čia. Bet žinojo, kad jau per vėlu. Sme- 
genys jo kūno nebevaldė. 

— Ready for pushback, - tarė mergaitė. - Kopenhagos obser- 
vatorija su Kasparu Krone, Stine, jų dukra ir draugais cleared 
for pushback“. 

Ji iškėlė į viršų nykščius. 

Pastatas suvibravo. Nesmarkiai, bet visiškai aiškiai. O gal 
drebėjo pats Kasparas. 


* Kabina parengta. Liukas atidarytas (angl. ). 
** Pasirengę startui (angl.). 

Tada pastatas virto šviesos sfera. O gal Kasparą tiesiog ap- 
gaudinėjo rega. 

Jis pajuto observatoriją kylant ir įveikiant garso barjerą. Jis 
pažvelgė mergaitei į akis. Šios buvo visiškai ramios. 

Jie, rodos, kilo statmenai aukštyn. Jis žvelgė kiaurai šviesos 
sienas, kurios galėjo būti tikros, galėjo būti jo haliucinacija 
arba naujai įgyto matymo padarinys. Jam rodėsi, kad Kopen- 
haga sparčiai tolsta nuo jų, lyg smegtų į bedugnę. Bet ar kada 
galime būti visiškai tikri? 

Jis pajuto kylantį šleikštulį. Visada manė, kad yra susitaikęs 
su mirtimi. Tačiau dabar, kai ji vaiko pavidalu sėdėjo priešais jį, 
suprato klydęs. Mirti jis visai nenorėjo. 

— Grąžink mus atgal, - tarė jis. - Nuleisk žemyn. 

Jo balsas buvo pasišiaušęs lyg šepetėlis pypkei valyti. 

Mergaitė vėl nusišypsojo. Jai buvo iškritęs — arba išmuštas — 
vienas priekinis dantis. Ji šypsojosi bedante šypsena. Kaip kad 
didžiosios raganos. 

— Ar būtų įmanoma tave įkalbėti, - paklausė ji. - Pamėginti 
dar kartą? Su mano mama? 

Jo veidą dengė prakaito kaukė. Švytinčio prakaito kaukė. 

— Tai šantažas, — tarė jis. - Dvasinis šantažas. 

— Toks šantažas pats geriausias, - atsakė ji. 

Jis iškėlė rankas. 

— Gerai, - tarė. 

— Prisiek. PoniaViešpačiu. 

— Tai būtų šventvagystė. Dievo vardo minėjimas be reikalo. 

— Ar manai, kad gali brangintis? 

Jis iškėlė ranką prisiekti. 

Tą akimirką kažkas išspyrė duris. 

Tai buvo Kainas. 

Kasparą užpūdo savotiška pagarba vyriškiui. Gal durys ir 
neatrodė taip, kaip prieš minutę, dabar jos mirgėjo lyg akvare- 
lė ir skleidė virpančią šviesą. Bet, šiaip ar taip, jos tebebuvo iš 
ąžuolo. 

Tarpduryje stovėjo Mėlynoji dama. Didžioji jos dalis buvo 
virtusi vaivorykštine šviesa. Tačiau dalis liko tokia, kokia buvo. 
Ir toji dalis buvo įsiutusi. 

Jos pyktis buvo neįtikimas. Kasparas iš karto susiprato įver- 
tinti girdimą skambesį. Žinojo, kad progų išgirsti jį bus ne tiek 
jau ir daug. 

— KlaraMarija, - paliepė ji. - Sustabdyk tai! 

Tokios intonacijos Kasparas dar nebuvo girdėjęs. Balsas 
buvo autoritetingas, lyg skelbtų teisingą pranašystę apie Pa- 
skutinio teismo dieną. Jis nereikalavo. Jis tiesiog kūrė naują 
realybę. 

Nebuvojokio nusileidimo. Vieną akimirką rodėsi, jog švytin- 
ti kolba kybo keturių šimtų metrų aukštyje virš miesto ir kartu 
anapus laiko ir erdvės, visiškoje tyloje, skleisdama šviesą, per- 
regimomis sienomis. Kita akimirka grąžino tikrovę. Visa kaip 
buvo. Lyg nieko nebūtų nutikę. Ir nieko daugiau nei buvo. 

Kol visa tai dėjosi, Kasparo galva buvo visiškai tuščia. Dabar 
mintys staiga užplūdo jį lyg trumpam užlaikyta didžiulė banga. 
Pirmoji mintis: o kad taip tapus šių vaikų impresarijumi! 

Ar ne to visi trokštame? Kad vaikai išlaikytų mus, o mes sė- 
dėtume susikėlę aukštyn kojas, mėgaudamiesi vakarinės ma- 
rihuanos suktinės tuoktuvėmis su Sundowner kokteiliu ir su- 
vokdami, jog mums dirbantys žmonės pasirūpins, kad mūsų 
santaupos uždirbtų didžiausias įmanomas palūkanas? 

Paskui prasiveržė malda. Jis susivokė, kad jei važinėdamasis 
su PoniaViešpačiu keturių šimtų kilometrų per valandą greičiu 

bandysi sugriebti pakelės medžio šaką, kad nusiskintum vai- 
sių, labiausiai tikėtina, jog liksi be rankos. 

Jo ir Mėlynosios damos žvilgsniai susitiko. Moters skambe- 
sys sustiprėjo. Atrodė, lyg žvelgtum į vandens gelmes, dzing- 
sinčias nuo brangenybių. 

— Tai, - tarė ji, - telieka mūsų paslaptimi. Dar kurį laiką. 

Kainas stovėjo visai šalia jos. Ji apkabino jo juosmenį. 

Tam tikru atžvilgiu Kasparą tai sukrėtė dar labiau nei anks- 
tesnis įvykis. Jis griuvo į maldos rankas. Nėra nieko, ko neatlai- 
kytų dieviškoji esybė. 

— Norėdama išlikti gyvuoti, - pasakė ji, - krikščionybė turi 
smarkiai pasikeisti. 

Ji būtų galėjusi gauti kurį panorėjusi. Galėjo gauti vieną iš 
tų keturiolikmečių. Šiek tiek kitokiomis aplinkybėmis ji turbūt 
būtų galėjusi gauti net jį, Kasparą Kronę. 

— Galėjote gauti kurį panorėjusi, - tarė Kasparas. - Tai kodėl 
išsirinkote šlubą velnią? 

Jozefas Kainas pasitempė. 

— Aš smarkiai atgailauju, - atsakė jis. - Aš apsivalysiu. Tapsiu 
nauju žmogumi. Kalbėjau su Marija apie galimybę atlikti viso 
gyvenimo išpažintį. 

— Ji užtruks porą metų, - tarė Kasparas. - Tau be perstojo 
šnekant dvidešimt keturias valandas per parą. 

Kainas susirietė šuoliui. Kasparas pamojavo padangų mon- 
tuokliais. Švelniai, kviesdamas, tarsi kiniškomis vėduoklėmis. 

Kažkas prie jo prisilietė, tai buvo Stinė. Prisilietimas padėjo 
atsitokėti. 

Ji stovėjo už jo nugaros. Kaip tais laikais, kai jis valydavosi 
grimą. Praeityje, kuri jau nebeegzistavo. Kuri niekada nebega- 
lės pasikartoti. Ir kurios jis nesiilgėjo. Tačiau kuri, šiaip ar taip, 
gerai atrodys jo iškarpų albume. 


542 PETER HOEG O TYLIOJI MERGAITĖ 


— Iš tiesų, - tarė Kasparas, - niekada netikėjau, kad kokia 
nors moteris galėtų mane pamilti. 

Jo odą liečiantys jos delnai įkaito, tapo kone svilinantys. 

— Visiškai tave suprantu, - pasakė ji, - ašir pati nė užką nebū- 
čiau tuo patikėjusi. Tačiau nepaisant menkų galimybių ir visų 
gamtos dėsnių, ko gero, vis tiek atsirado viena, kuri pamilo. 

Jis užsimerkė. 

Stojusi akimirka buvo kažkuo panaši į BWV 565, Tokatos ir 
fugos d-moll, pabaigą, didžiuliai pragaištingi muzikos stulpai, 
laikinai sustingstantys, iki vėl pakils scenos uždanga. 

Kita vertus, ji šiek tiek linko į romantiką. O Kasparas žinojo, 
kad visata nėra itin romantiška. Romantika - tai kraštutinu- 
mas, o tarp visų kraštutinumų ieškoma aukso vidurio. 

Jis pajuto kažką priglundant. Tai buvo tylioji mergaitė. Ji įsi- 
spraudė tarp jo ir Stinės. Nusišypsojo jam. Vilko šypsena. 

Apnuoginęs iltis jis irgi nusišypsojo jai. Įsiklausė į ateitį. Gir- 
dėjo ją kąsneliais, fragmentiškai, pabirai. 

Tai, ką girdėjo, buvo neabejotinai gražu. Neabejotinai pri- 
minė įspūdingą šventinį pasirodymą. Ir kartu skambėjo labai 
labai sudėtingai. 


Dėkoju Jesui Bertelsenui, Erikui Hoegui, Karenai Hoeg, 
Nelly Jane, Jakobui Mallingui Lambertui ir 
Otto von Moltke-Lethui. 

— Jei kada nors man kils problemų, 
tarė JI, - Jei pateksiu į bėdą, 
ar tu man padėsi? 
Ji kalbėjo greitai ir atsainiai, tačiau 
Kasparas išgirdo už tariamų žodžių 
skambančią tonaciją. Tai buvo rimčiausi 
Kada nors j0 Iš vaiko girdėti žodžiai. 

